
NINIDJANISSIDOG. 

Endasso-anamiegijigak  gaie  go  ketchitwagijigakin  Kije- 
Manito  od  ikkitowin  agindjigadeni  anamiewigamigong.  Iw 
dash  ketchitwawendagwak  ikkitowin  gi-ondinigade  od  Anamie- 
Minwadjimowiniwang  aw  kitchitwa  Matthieu,  Marc,  Lnc  gaie 
Jean.  Minawa  dash  anind  gi-ondji-mamigadewan  od  Ojibiige- 
winiwang  kitchitwa  Pierre^  Paul,  Jean  gaie  Jakob. 

Gwaiak  enamiad  kitchi  minwendam  nondang  Kije-Manito 
od  ikkitowin,  weweni  gaie  pisindam  api  egindang  mekatewik- 
wanaie  iniw  kitchitwa  Ojibiigewinan  anamiewigamigong. 

Naningotinong  dash  kawin  weweni  o  nissitotansin  wa- 
ikkitowinagak  iw  egindaming  anamiewigamigong.  Mi  ga- 
ondji-ojitoian  ow  masinaigan,  wi-widokawagwa  enamiadjig 
nawatch  weweni  tchi  nissitotamowad  Kije-Manito  od  ikkitowin, 
iw  sa  nwandamowad  anamiewigamigong.  Kishpin  awiia  na~ 
ningim  agindang  ow  gagikwe-masinaigan  eshkam,  o  ga- 
nissitotanan  iniw  anamie— debwewinan  ge-debwetang,  gaie  go 
iniw  ganasongewinan  ge-ganawendang,  ningoting  wi-kagige- 
bimadisid  gijigong. 

Apegish  idash  naningim  agindameg,  ninidjanissidog,  ow 
Minwadjimo-masinaigan,  memindage  enamiegijigakin,  ketchit- 
wagijigakin  gaie.  Awiia  gashkitossig  anamessikeng  tchi  ijad 
ta-kitchi-minotchige  wabandang  endad  mandan  masinaigan. 

Ishkweiang  nin  gi-atonan  anind  gagikwewinan  dajindaman 
kitchitwa  Jawendagosiwinan.  Kitchi  mekatewikwanaieban  Ba- 
raga  o  masinaiganing  iji-windewan:  1  Sigaandadiwin,  2  Songi- 
deeshkagewin,  3  Kitchitwa  Eukaristiwin,  4  Webinigewin,  5 
Anamie-Nominidwin,  6  Mekatewikwanaiewiwin,  7  Anamie-Wi- 
digendiwin. 

Ow  dash  nind  inefidam:  Onijishin  tchi  andjinikadeg  pangi 
kitchitwa  Jawendagosiwinan,  mi  sa:  1  Anamie-Sigaandagowin 
( — Baptism  received. — )  2  Anamie-Songideeshkagowin  ( — Con- 

firmation  received. — )  3  Kitchitwa  Eukaristiwin — 4  Anamie- 
Anwenindisowin.  ( — Sacred  Self-Accusation. — )  5  Anamie- 

Nominigowin.  ( — Holy  Unction  received. — )  6  Mekatewik- 
wanaiewiigowin.  ( — Holy  Orders  received.) — Anamie-Widigen- 
diwin. 

Eji-takwag  ta-ijinikadewan :  Sigaandagowin,  Songideesh- 
kagowin,  Enkaristiwin,  Anwenindisowin,  Nominigowin,  Meka- 
tewikwanaiewiigowin,  Anamie-Widigendiwin. 

Nongom  dash  ki  wi-windamoninim  eji-takwag  ga-ondji- 
andjinikadaman  pangi  kitchitwa  Jawendagosiwinan. 

Kawin  apitchi  onijishinsinon  iw  ijinikadewin:  Webinige- 
win,  nind  inendam.  Nin  webinige  tanassag  initagwad:  nin 
webinan  gego  keiabi  wa-aiansiwan,  gonima  makisinish,  gonima 
gaie  bisikaganish,  webinigan  dash  iji-winde.  Nindawatch  ta- 
ikkitom:  Nin  wi-anwenindis,  iw  dash  Sakrema  ta-ijinikade: 
Anamie-Anwenindisowin,  gonima,  eji-takwag:  Anwenindisowin. 

Wisconsing  daji-anishinabeg  ikkitowag:  nin  wi-webinige — 
Webinigewin.  Michiganing  daji-anishinabeg  dash  ikkitowag: 
nin  wi-konpesse — Konpessewin.  Nindawatch  ta-ikkitowag  bejig- 
wanong:  nin  wi-anwenindis-Anwenindisowiny  kego  dash  keiabi 
ta-ikkitossiwag:  nin  wi-webinige,  gonima:  nin  wi-konpesse. 
Mano  ta-webinigadewan  iniw  ikkitowinan:  Webinigewin  gaie 
Konpessewin,  meshkwat  dash  ta-aiodjigade  mojagiw  ikkitowin: 
An  wenindiso  win . 

Apegish  kakina  mekatewikwanaieg  Wetchipwemodjig  gaie 
go  od  anishinabemiwan  bejigwanong  ijinikadamowad  iw  kitchi 
Jawendagosiwin :  Anamie-Anwenindisowin. 

Kitchi  mekatewikwanaieban  Baraga  od  aion  iw  ikkitowin: 
anwenindisowin-nind  anwenindis — endajindangin  iw  anamie- 
kashkendamowin,  gonima  iw  kashkendamiidisowin  ge-mojitod 
odeing  wa-mino-webiniged, — wa  mino-konpessed,  mi  sa  awiia 
ondji  kashkendang  gi-nishkiad  Kije-Maniton.  Nindawatch  ta- 
ikkitom:  Nind  ondji  kashkendam  nin  batadowinan — iw  dash: 
“Contrition”  ta-ijinikade:  Anamie-Kashkendamowin, -gonima: 
Kashkendamiidisowin. 

Kawin  bapish  nin  wi-andjitossin  anamiewin,  kawin  ganage. 
Kawin  gaie  nin  wi-andji-gagikwessi.  Nin  wi-aionan  eta  nawatch 
wenijishingin  ikkitowinan  enda j indiiman in*i w  kitchi  Jawendago- 
siwin:  “The  Sacrament  of  Penance”  eji-windeg  Jaganashimowi- 
ning. 

Kawin  gaie  nind  aiossin  ow  masinaiganing  iw  ikkitowin: 
Sigaandadiwin,  meshkwat  nind  ikkit:  Sigaandagowin,  dajinda- 
man  netamissing  Sakrema,  kemagaie:  Anamie-Sigaandagowin; 
nawatch  onijishin,  nind  inendam.  Mekatewikwanaie  sigaan- 

dage,  anishinabe  dash  sigaandagosi.  Mi  wendji-ikkitong:  Me- 
katewikwanaie  od  Anamie-Sigaandagewin,  anishinabe  dash  od 
Anamie-Sigaandagowin. 

Iw  dash  eko-nijing  kitchi  Jawendagosiwin  mojag  Songi- 
deeshkagowin — kemagaie:  Anamie-Songideeshkagowin  iji-winde 
oma  masinaiganing.  Kitchi  mekatewikwanaie  anamie-songi- 
deeshkage,  enamiad  dash  od  anamie-songideeshkagon.  Songi- 
deeshkagewin,  mi  sa:  “Confirmation  given” ;  Songideeshkago- 
win  dash  mi  iw:  “  Confirmation  received” . 

Kawin  gaie  ikkitossim  mandan  masinaiganing:  Anamie- 
Nominidiwin;  meshkwat  dash  ikkitom:  Anamie-Nominigowin, 
nawatch  sa  minotagwad. 

Naningim  nind  aionaniniw  nij  ikkitowinan:  Jesus  od  Ijina- 
jawaganan.  Baraga  o  masinaiganing  dash  kawin  wika  aiodjiga- 
dessinon  iniw  ikkitowinan. 

Apegish  Kije-Manito  jawendang  ow  masinaigan  kitchi 
nibiwa  enamiadjig  tchi  ondji  kikendamowad  weweni  od  anamie- 
winiwa. 

Fr.  Chrysostom  Verwyst  O.  F.  M. 

Mekatewikwanaie. 

NETAMISSING  BIIWEWINI-ANAMIEGIJIGAD. 

KPISTOLA  ROM.  XIII,  11 — 14. 

Mi-ekkitod  kitchitwa  Paul:  Mi  jaigwa  tchi  goshkosingiban 
nongom;  nawatch  besho  sa  bi-aiamagad  iw  tchi  bimadjiigoiang, 
endagogoban  waieshkat,  api  ga-odapinamang  debweiendamowm. 
Tibikad  ishkwasse,  gijigad  dash  besho  dago:  ambe  webinanda- 
nin  kashkitibikado-anokiwinan,  bisikandanin  dash  w  wasseia- 
ashwiwinan.  Weweni  bimosseda,  tibishko  gajigakin,  kawin 
win  wikondiwining,  kawin  gaie  giwashkwebiwining,  kawin  gaie 
bishigwadisiwining,  kawin  gaie  gagibadisiwining,  kawin  gaie 
gikandiwining,  kawin  gaie  gagawenindiwining;  meshkwat  dash 
bisikawig  Jesus-Krist  Debeniminang, 

EVANGELIUM,  LUC.  XXI.  25—33. 

Mi  enadjimod  kitchitwa  Luc:  Iwapi  Jesus  o  gi-inan  o 
kikinoamaganan:  Mamakadjitchiganan  ta-aiawan  gisissong,  tibi- 
kigisissong  gaie,  anangong  gaie,  ogidakamig  dash  anishinabeg 
ta-kotagendamog,  ta-segisiwag  gaie  api  ge-nondamowad  kitchi- 
gami  ged-iji-mamadweiashkamagadinig;  gega  ta-nibowag  ani- 
shinabeg  ged-apitch-segisiwad,  bitowad  iw  ge-bi-dagwishino- 
magadinig  enigokwakamigag;  mashkawisiwinan  sa  ishpiming 
ta-niningishkamagadon.  O  ga-wabamawan  dash  anishinabe- 
ogwissan  (Jesusan)  tchi  bi-dagwishininid  anakwadong,  tchi  bi- 
gigisinid  o  kitchi  mashkawisi wini ,  o  kitchitwawisiwini  gaie. 
Api  dash  iw  ge-madji-ijiwebak,  inabiiog  datagikwenig  gaie; 
besho  sa  bi-aiamagad  ki  bimadjiigowiniwa.  Awetchigan  gaie 
o  gi-windamawan.  Ganawabamig  kitchi  jominatig  kakina  gaie 
mitigog;  api  saiaganimikwiwadjin  ki  kikendanawa  jaigwa  besho- 
wag  tchi  nibing.  Mi  go  gaie  api  ge-wabandameg  kakina  iw  tchi 
ijiwebak,  mi  tchi  kikendameg:  jaigwa  Kije-Manito  od  ogima- 
wiwin  besho  bi-aiamagadini.  Geget  kid  inininim,  kawin  igiw 
bemadisidjig  ta-tchaginessiwag  tchi  bwa  kakina  iw  tibishkosseg. 
Gijig  aki  gaie  ta-angoshkawan,  nind  ikkitowinan  dash  ka  wika 
ta-angoshkassinon. 

NINID  JANISSIDOG ! 

& 

Endasso-kikinonowin  agindjigade  anamiewigamigong  ged- 
ijiwebak  ningoting  api  ishkwatch  tchi  gijigak.  Mi  sa  iwapi 
tchi  abitchibawad  kakina  go  ga-nibodjig  tchi  dibakonindwa. 
Nijing  dash  agindjigade  iw  ga-dibadjimod  Jesus  gi-dajindang  iw 

eshkwessing  dibakonigowin.  Wegonen  dash  nijing  wendji-agind- 
jigadeg  iw?  Mi  sa  nawatch  weweni  tchi  nanagatawendamowad 
enamiadjig  iw  dibakonigowin  tchi  gotamowad  gaie,  minawa  gaie 
tchi  boni-bata-dowad,  weweni  gaie  tchi  bimadisiwad. 

Geget,  ninidjanissidog,  apitchi  onijishin  naningim  tchi  mik- 
wendaming  iw  eshkwessing  dibakonigowin.  Mi  ga-ijitchigew^d 
mojag  swanganamiadjig.  Wassiniianin,  gonima  bakan  gego 
ejitchigeianin,  ikkito  kitchitwa  Jerome,  tanassag  mojag  nin 
nondan  iw  kitchi  bodadjigan  madweweg,  ow  ekkitomagak: 
Abitchibaiog,  ga-niboieg,  bi-ijaiog  tchi-  dibakonigoieg!  Geget 

gotamigwendagwad  iw  dibakonigowin.  Mi  iw  ge-nissitotameg 
kishpin  weweni  nanagatawendameg:  Awenen  aw  ge-dibako- 
niged?  Awenenag  igiw  ge-dibakonindjig?  Wegonen  iw  ge-diba- 
konigadeg?  Anin  ge-dodawindwa  ga-dibakonindjig? 

Awenen  aw  ge-bi-dibakoniged  ?  Mi  sa  Jesus,Kije-Manito 
Wegwissimind,  aw  Maiamawi-Ishpendagosid,  aw  gego  bwaian- 
awitossig  Manito,  aw  kaiagige-bimadisid  Manito,  aw  missi  gego 
kekendang,  missi  gego  gaie  debendang,  mi  sa  win  ge-bi-dibako- 
niged.  Kakina  o  kitchitwawisiwining,  kakina  o  maskkawisi- 
wining,  kakina  gaie  o  bishigendagosiwining,  ta-bi-dibako- 
nige.  Apitchi  gwaiak  ta-dibakonige;  kawin  awiia  bapish  o  ga- 
manadjiassin,  kawin  ketchi-daninidjin,  kawin  ketchitwawisinid- 
jin,  kawin  kitchi  ogirnan,  kawin  bapish  awiia  o  ga-manadjiassin. 
Apitchi  gwaiak  ta-dibakonige.  Bebejig  anishinaben  o  gad-iji- 
dibaamawan,  ge-gi-iji-wikwatchitamasonid,  gonima  gi-mino- 
dodaminid,  gonima  gi-matchi-dodaminid. 

Kakina  gego  od  apitchi  kikendan;  ka  gego  ta-kadjigadessi- 
non  enassamabid  debakoniged.  Kakina  dash  gego  o  ga-mijisha- 
wissiton  ima  o  dibakonigewining.  Kawin  gego  o  bwanawitossin, 
kishpin  awiia  dibakonad,  kagige  ishkoteng  tchi  ijanid  ondji  o 
matchi  bimadisiwinini  aking,  geget  ta-ijawan,  missawa  gi-kitchi- 
ogimawinid  aking,  missawa  gi-kitchi-ojoniiaminid,  missawa  gaie 
gi-apitchi-niganisinid  aking:  potch  ta-ijawan  anamakamig  kagige 
ishkoteng.  Kawin  gaie  iwapi  awiia  o  ga-jawenimassin.  Non- 
gom  geget  nita-jawendjige  Debendjiged.  Iwapi  dash  dibakonige- 
gijigadinig  kawin  keiabi  ta-  jawendjigessi.  Gi-ishkwassewan 
sa  jawendjigewini-gijigadon.  Iwapi  gwaiak  o  gad-iji-dibaama- 
wan  anishinaben  ge-gi-iji-wikwatchitamasonid  gi-bimadisinid 
aking. 

Awenenag  igiw  ge-dibakonindjig  iw  kitchi  dibakonige- 
gijigadinig?  Mi  sa  kakina  go  ga-bimadisidjig  ningoting  oma 
aking  ba-ako-madji-akiwang  binish  tchi  ishkwa- akiwang,  ena- 
miadjig  gaie  enamiassigog,  waiabishkiwedjig,  anishinabeg, 
makatewiiassag  gaie:  kakina  sa  go  ta-dibakonawag.  Ketchit- 
wawisidjig  gaie  ketchitwawisissigog,  ketchi-danidjig  gaie 
ketimagisidjig,  nebwakadjig  gaie  gegibadisidjig,  meno-  ijiwebi- 
sidjig  gaie  metchi-ijiwebisidjig:  kakina  go  ta-dibakonawag. 
Kitchi  ogimag  gaie  igiw  kitchi  ogiman  ga-dibenimigodjig, 
naganisidjig  gaie  igiw  ga-niganisikandawindjig,  kakina  mekate- 
wikwanaieg,  kitchi  mekatewikwanaieg,  potch  igo  igiw  ga- 

mamawi-niganisidjig  anamiewigamigxmg,  gaie  winawa  ta-diba- 
konawag.  Wenidjanissidjig  gaie  onidjanissiwan,  kitchi  ani- 
shinabeg  gaie  abinodjiiag,  kakina  ima  ta-aiawag  ge-daji-dibako- 
nigeng,  kakina  go  ta-dibakonawag.  Bekish  ima  ta-aiawag 
kakina  anjeniwag,  minik  endashiwad,  kakina  gaie  matchi- 
manitog. 

Geget  ta-apitchi-kitchi-batainowag  igiw  ge-dibakonindjig. 
Endasswawangag  pingwi  ima  tchigibig,  endassing  gaie  anibi- 
shan  mitigong  gaie  mashkossiwan  ima  kitiganing  mi  ged- 
ejinowad  ge-dibakonindjig.  Kawin  dash  mamawi  ta-aiassiwag; 
anjeniwag  sa  o  gad-assawan  kitchinikamang  inakakeia  ge-gi- 
mino-ijiwebisinidjin,  iniw  dash  ge-gi-matchi-ijiwebisinidjin  o 
ga-nibawiawan  namandjinikamang  inakakeia.  Geget  idash  ta- 
kitchi-mawiwag  iwapi,  api  bebakan  ged-assindwa  igiw  ga- 
sagiididjig  aking,  wenidjanissidjig  gaie  anind  onidjanissiwan. 
Geget  ta-naninawademowag,  geget  ta-gagwanissagademowag 
igiw  metchi-ijiwebisidjig  waiabamawad  onigiigowan,  onidjanis- 
siwan  gijigong  odapinimind,  winawa  dash  ta-ijawag  kagige 
ishkoteng  anamakamig. 

Wegonen  dash  iw  ge-dibakonigadeg  ?  Mi  sa  kakina  gego 
ga-ijitchigeng  oma  aking  ba-ako-madji-akiwang  binish  gi-nibod 
aw  ishkwatch  ge-bi-bimadisid  ogidakamig.  Ta-ondji-dibakona- 
wag  kakina  gego  ga-inendamowad,  ga-missawendamowad,  ga- 
gijendamowad,  ga-nandawendamowad  gaie  wi-ijitchigewad, 
missawa  geget  gi-i j i tchigessigwa.  Kije-Manito  o  ga-mijishawissi- 
tonan  kakina  mino  inendamowinan,  kakina  gaie  matchi  inen- 
damowinan.  Geget  ta-batainadon.  Awegwen  ge-gashkitog- 
wen  tchi  agindangiban  iniw  bishigwadendamowinan,  jingen- 
damowinan,  kijawendamowinan,  manadendamowinan,  nishka- 
dendamowinan  gaie?  Ta-bi-nagwad  iwapi  enassamiwad  kakina 
anishinabeg  gaie  anjeniwag  gaie  matchi-manitog  kakina  iw 
nongom  kaiadjigadeg  odeimang.  Ta-ondji-kitchi-agatchiwag 
dash  baiata-ijiwebisidjig,  ta-ondji-kitchi-minwendamog  dash 
meno-ijiwebisidjig. 

Ta-ondji-dibakonidim  kakina  go  ikkitowinan,  mi  sa  kakina 
mino  ikkitowinan  gaie  kakina  matohi  ikkitowinan.  Geget  ta- 
ondji-kitchi-agatchiwag  kakina  wani-gijwedjig,  baiatangedjig, 
metchi-dajingedjig,  kakina  gaie  geginawishkidjig.  Ta-ondji- 
kitchi-animisiwag  dibakonige-gijigadinig  gi-matchi-aiowad  odo- 
niwan,  gi-matchi-gigitowad.  Memindage  ta-ondji-kitchi- 

animisiwag  ga-kikinoamagedjig  anotch  gego  maianadadinig, 
midewiwin,  tchissakiwin,  nanandawiiwewin,  anishinabe-ijitwa- 
win,  anotch  gaie  ijitwawinan  weni j ishinsinogin ,  gonima  anotch 
matchi  ikkitowinan,  matchi  ijitchigewinan  gaie.  Memindage 
dash  ta-ondji-animisiwag  ga-jobiadjig  ikwewan,  gonimaininiwan, 
ga-gagansomadjig,  ga-wikwasomadjig  gaie  tchi  matchi  doda- 
minid,  tchi  bishigwadisinid,  tchi  gimodinid,  gonima  bakan  gego 
maianadadinig  tchi  ijitchigenid. 

Ta-ond j i-dibakonidim  kakina  dodamowinan,  mino  dodamo- 
winan  gaie  matchi  dodamowinan.  Awenen  ge-gashkitopan  tchi 
agindangiban?  Ta-wabandjigadeniwan  ketchitwawendagosidjig 
gaie  swanganamiadjig  od  anamiewiniwan,  o  kotagiidisowiniwan, 
o  giigwishimowiniwan,  o  jajawendjigewiniwan,  kakina  gaie 
anotch  gego  wenijishininig  ga-ijitchigewad  gi-anokitawawad 
Kije-Maniton,  gi-jawenimawad  gaie  aiakosinidjin,  ketimagisi- 
nidjin,  ikwewan  jagawisinidjin,  abinodjiian  gaie  gawisinidjin. 
Geget  idash  o  gad-ondji-kitchi-kitchitwawenimigowan  Debend- 
jigenidjin  kakina  gaie  ima  nabawinidjin.  Minik  ga-dodawegwa 
nikanissag  awashime  egashiidjig,  nin  igo  ki  gi-dodawim,  mi  iw 
ged-igowad  Debendjigenidjin. 

Mijisha  ta-nagwadiniwan  dash  gaie  kakina  baiata-ijiwebi- 
sidjig  o  matchi  dodamowiniwan,  o  bishigwadisiwiniwan,  o 
nishiwewiniwan,  o  waiejingewiniwan,  o  gimodiwiniwan,  kakina 
gaie  anotch  gego  maianadak,  egatendagwak  gaie  ga-i j itchige wad . 
Nongom  gimodj  matchi  dodamog,  nibatibik  gimodj  bishigwadi- 
siwag;  o  kadonawa  dash  ejitchigewad  tchi  wabamigossigwa, 
tchi  kikenimigossigwa  gaie  widj-anishinabewan  eji-matchi-iji- 
webisiwad.  Iwapi  dash  dibakonige-gijigadinig  mijisha  ta- 
kikendagosiwag  ejiwebisiwad;  kakina  anjeniwan  gaie  kakina 
widj-anishinabewan  o  ga-kikenimigowan  ga-iji-matchi-bimadisi- 
wad  aking,  minik  gaie  ga-matchi-dodamowad. 

Memindage  dash  iwapi  ta-ondji-animisiwag  enamiadjig  ga- 
mat chi-bimadisid j ig  aking.  Ta-wabaminagwadini  ima  o  tchit- 
chagowangiw  ga-iji-kikinawadjitchigasowad  gi-sigaandawindwa. 
Ow  dash  tanassag  o  gad-igowan  enamiassinigon':  Geget  ki 
wikwatchitamasom  tchi  ondji  animisiieg,  gi-matchi-bimadisiieg. 
Kije-Manito  ki  gi-kitchi-jawenimigowa  gi-jawenimineg  tchi 
anamiaieg.  Ki  gi-kikinoamagosim  gwaiak  anamiewin,  ki  gi- 
windamagosim  ged-ijitchigeieg  ningoting  kaginig  tchi  mino 
aiaieg.  Ninawind  win  kawin  nin  gi-iji-jawenimigossinan  Kije- 

Manito.  Kashkitibikadong  tanassag  nin  gi-daji-bimadisimin. 
Kawin  Kije-Manito  nin  gi-kikenimassiwanan;  gegibingwengin, 
waiabissingin  gaie  nin  gi-ijiwebisimin.  Nin  gi-matchi-bimadisi- 
min,  mi  geget;  nin  wikwatchitamasomin  tchi  ondji  anknisiiang 
ima  anamakamig  gi-bata-ijiwebisiiang.  Kinawa  dash,  ena- 
miaieg,  ga-matchi-bimadisiieg,  nawatch  ki  wikwatchitamasom 
tchi  ondji  kotagitoieg  gi-bata-ijiwebisiieg.  Kishpin  ninawind 
gi-kikenimangidiban  Kije-Manito,  kinawa  ga-iji-kikenimeg, 
kawin  nin  da-gi-aiassimin  oma  megweaii  metchi-ijiwebisidjig. 

Anin  ged-iji-dodawindwa  ga-dibakonindjig  ?  Ow  sa  o  gad-inan 
Debendjiged  iniw  okitchinikaning  inakakeia  ge-nibawinidjin: 
Bi-ijag  kinawa,  Noss  saiagiineg,  odapinamog  ogimawiwin,  ki- 
nawa  ga-ondji-ojitchigadeg  maiadji-ojitong  aki.  Gi-bakadeian 
ki  gi-ashamim;  gi-gishkabagweian  ki  gi-minaim;  gi  maiagisiian 
ki  gi-pindigajim;  gi-pingwashagidiian  ki  gi-agwiim;  gi-akosiian 
ki  gi-mawadishim;  gi-gibakwaigasoian  ki  gi-bi-odishim. 

Iwapi  dash  meno-ijiwebisidjig  o  gad-inawan  Jesusan:  De- 
bendjigeian,  aniniwapi  ga-wabamigoian  gi-bakadeian,  gi-asha- 
migowanen  dash?  Gi-gishkabagweian,  gi-minaigowanen  dash? 
Anin  dash  iw  api  ga-wabamigoian  gi-maiagisiian,  gi-pindigani- 
gowanen  dash?  Gonima  gi-pingwashagidiian,  gi-agwiigowanen 
dash?  Anin  dash  iw  api  ga-wabamigoian  gi-akosiian,  gonima 
gi-gibakwaigasoian,  gi-nasikagowanen  dash?  Iwapi  kitchi  ogima 
(Jesus)  o  gad-inan:  Geget  kid  inininim,  minik  ga-iji-doda- 
wegwa  igiw  nikanissag  awashime  egashiidjig,  nin  igo  ki  gi- 
dodawim. 

O  ga-ganonan  dash  gaie  iniw  o  namandjinikaning  inakakeia 
ge-nibawimdjin,  ow  dash  o  gad-inan:  Awass  ijag,  matchi-aiaawi- 
shidog,  kagige  ishkoteng,  matchi  manito  ga-ondji-ojitchigadeg, 
kakina  gaie  enokitagodjin.  Gi-bakadeian,  kawin  ki  gi-ashamis- 
sim;  gi-gishkabagweian,  kawin  ki  gi-minaissim;  gi-maiagisiian, 
kawin  ki  gi-pindigajissim;  gi-pingwashagidiian,  kawin  ki  gi- 
agwiissim,  gi-akosiian,  gi-gibakwaigasoian  gaie,  kawin  ki  gi- 
bi-mawadishissim.  Iwapi  dash  winawa  o  ga-nakwetawawan : 
Debendjigeian,  aniniwapi  ga-wabamigoian  gi-bakadeian,  gonima 
gi-gishkabagweian,  gonima  gi-maiagisiian,  gonima  gi-pingwa- 
shagidiian,  gonima  gi-akosiian,  gonima  gi-gibakwaigasoian,  iw 
dash  gi-widokagossiwanen  ?  Jesus  dash  o  gad-inan:  Geget  kid 
inininim,  minik  ga-iji-dodawassiwegwa  igiw  nikanissag  awa- 
shime  egashiidjig,  nin  igo  kawin  ki  gi-dodawissim. 

Mi  dash  metchi-ijiwebisidjig  kagige  ishkoteng  tchi  ijawad; 
meno-ijiwebisidjig  dash  kagige  bimadisiwining  gijigong. 

Ninidjanissidog,  nanagatawendamog  kakina  iw,  nongom  ga- 
nondameg.  Kaginig  mikwendamog  iw  kitchi  dibakonigowin 
eshkwessing.  Gaie  kinawa  ki  gad-aiam  ima;  kiga-nibawin  ima, 
ki  ga-dibakonigom  gaie  kinawa.  Nongom  anwenindisog,  non- 
gom  kotagiidisog  ondji  ishkweiang  ki  batadowiniwan,  nongom 
andjitog  ki  bimadisiwiniwa.  Keiabi  ki  wi-jawenimigowa  l)e- 
bendjiged;  odapinamawig  o  jawendjigewini-onindj ;  wewib  an- 
wenindisog,  wewib  webinamog  ki  batadowiniwan;  anokitawig 
weweni  Kije-Manito  ged-apitch-bimadisiieg.  Kishpin  iw  geget 
ijitchigeieg,  ki  ga-nibawim  iwapi  dibakonige-gijigak  ima  kitchi- 
nikamang  inakakeia  megwe  wewenabamindjig  meno-ijiwebisid- 
jig,  gaie  ki  gad-odapinigom  gijigong.  Mi  ge-ing. 

ANAMIEWIN. 

Ondass,  Debenimiiang,  bi-ijan,  bi-gigisin  ki  mashkawisi- 
win;  bi-midagwenamawishinam  gaie  eji-naninamisiiang,  eji- 
animisiiang  gaie  ondji  nin  batadowininanin.  Mi  eji-pagosseni- 
migoian  ondji  Kigwiss  Jesus-Krist,  aw  wadj-ogimawimik  gaie 
wadj-ogimawimad  Wenijishinidjin-Maniton  apine  kagigekamig. 
Mi  ge-ing. 

EKO-NIJING  BII WE WINI- AN AMIEGI JIG AD . 

EPISTOLA.  ROM.  XV,  4-13. 

Mi  ekkitod  kichitwa  Paul:  Minik  wejibiigadeg  Kije-Manito 
o  masinaiganing  kinawind  ondji  ojibiigade,  tchi  ondji  kikenda- 
mang  ge-dodamang,  gwaiak  tchi  iji-bimadisiiang,  beka  gaie 
tchi  kotagendamang  ningot  endiiangon,  Kije-Manito  gaie  mojag 
tchi  apenimoiang,  naiagatawendamang  od  ikkitowin.  Kije- 
Manito  dash,  win  magiwed  minwadendamowin,  minawanigwen- 
damowin  gaie,  apegish  minineg,  kakina  bejigwanong  tchi  mino 
inendameg,  Jesus  ge-iji-minwendang;  tchi  bejigwang  kid  inenda- 
mowiniwa ,  tchi  bejigwang  gaie  kidoniwa,  tchi  kitchitwaweni- 
meg  Kije-Manito,  win  Debeninimang  Jesus  Ossan.  Jajawe- 
nindig,  sagiidig,  ga-iji-jawenimineg  gaie  Jesus,  tchi  ondji  kit- 
chitwawinind  Kije-Manito.  Nind  ikkit  dash,  geget  Jesus  o  gi- 
mino-ganawendan  gaiat  gagikwewin,  tchi  kikendamang  eji- 
debwed  Kije-Manito,  tchi  songitod  kakina  ga-iji-wawindama- 

wad  Kije-Manito  kossinabanin.  Kakina  gaie  anishinabeg  ena- 
miassigog  o  ga-kitchitwawenimawan  ningoting  Kije_Maniton 
kejewadisinidjin,  ejibiigadeg  igo:  Ki  ga-kitchitwawenimin,  De- 
benimiian,  megwe  anishinabeg  enamiassigog;  Ki  ga-nagamo- 
ton  gaie,  tchi  kitchitwawitoian  kid  ijinikasowin.  Minawa  dash 
ikkito:  Onanigwendamog  kakina  enamiassiweg,  mamawi  kinawa 
enamiaieg.  Minawa  dash:  Kitchitwawinig  Kije-Manito  kakina 
enamiassiweg,  kitchitwawinig  kakina  enishinabewiieg  endasso- 
winsoieg.  T  Minawa  dash  Isaie  ikkito:  Otchibikong  Jesse  ta- 
mokishka  aw  ge-ogimakandawad  bemadisinidjin  aking.  Kije- 

Manifco  dash,  win  magiwed  pagossendamowin,  apegish  jaweni- 
mineg  tchi  moshkineshkagoieg  minawanigwendamowin,  wanaki- 
wideewin  gaie  deb weiendamo wining ;  tchi  moshkineshkagoieg 
pagossendamowin,  W enijishid-Manifco  gaie  o  mashkawisiwin. 

EVANGELIUM.  MATT.  XI,  2-10. 

Mi  enadjimod  kitchifcwa  Matfchieu:  Iwapi  Jean ^Baptiste  ga- 
nondang  gibakwaodiwigamigong,  endodang  /<?5^-Krist,  o  gi- 
ijinajawan  nij  o  kikinoamaganan,  o  gi-inan  dash  Jesusan:  Kin 
na  kid  aw  ge-bi-ijad,  gonima  na  bekanisid  nin  bianan?  Jesus 
dash  gi-nakwefcam,  mandan  gi-inad:  Madjag,  awi-windamawig 
Jean -Baptiste  minik  ga-nondameg,  ga-wabandameg  gaie.  Gegi- 
bingwedjig  wabandamawag,  nenipinisidjig  bimossewag  ,  wemi- 
gidjig  binisiawag,  gegibishedjig  nondamawag,  nebodjig  abifcchi- 
bawag,  ketimagisidjig  minwadjimowin  gagikimawag;  jawenda- 
gosi  dash  aw  metchi-inenimissig. — Ga-madjawad  dash,  Jesus  o 
gi-ganonan  anishinaben,  Jean -Baptistan  gi-dibadjimad:  Wegonen 
ga-awi-wabandameg  pagwadakamig?  Assaganashk  inamemadas- 
sing?  W egonen  dash  ga-awi-wabandameg  ?  Inini  na  nwakik- 
wanaied?  N wakik wanaied j ig  kitchi-ogiman  endanid  aiawag. 
Wegonen  gosha  ga-awi-wabandameg?  Niganadjimowinini  na? 
Geget  kid  inininim,  awashime  win  apitendagosi,  niganadjimo- 
wininiwan  epitendagosinid.  Mi  sa  win  wendji-ojibiigadenig: 
Nind  ijinajawa  nind  anjenim  tchi  niganishkad,  tchi  mikanakok 
nigan. 

NINXDJANXSSIDOG. 

Kitchitwa  Jean-Baptiste  o  kitchi  manadjiigon  enamianid- 
jin.  Mi  sa  win  ga-anonigod  Kije-Maniton  tchi  mikanakawad 
Debendjigenidjin,  mi  sa,  tchi  gijitaad  Judawininiwan  weweni 
tchi  odapinanid.  Jesusan.  Mi  dash  iw  ga-dodang  gi-songi- 
gagikimad  iniw  Judawininiwan.  Kawin  eta  go  od  ikkitowin  o 
gi-aiossin  gi-gagikwed,  memindage  od  inadisiwin,  o  dodamowin 
gaie  go  o  gi-aion.  Apine  pagwadakamig  gi-aia.  O  gi-bisikan 
eta  pekwawigangiwaian,  adissawaieshiian,  amo-sinsibakwat  gaie 
o  gi-midjin.  Geget  o  gi-kitchi-kotagiton  wiiaw,  gi-giigwishi- 
mod,  gi-kitimagisid  gaie. 

Kitchi  nibiwa  bemadisidjig  o  gi-awi-pisindawawan  kitchitwa 
Jeanan  gagikwenid.  Anwenindisog,  o  gi-igowan,  anwenindisog; 
jaigwa  beshowadini  Kije-Manito  od  ogimawiwin.  Wagakwad 

jaigwa  gi-atchigade  ima  otchibikowid  mitig.  Kakina  mitigog 
meno-miniwissigog  ta-kishkigawawag,  ishkoteng  gaie  ta-apa- 
ginawag. 

Geget  idash  nibiwa  ga-matchi-ijiwebisidjig  gi-anwenindiso- 
wag,  ima  dash  Jordan  ejinikadeg  sibing  gi-sigaandagosiwag. 
Winawa  dash  Phariseiag  gaie  Ojibiigewininiwag  kawin  o  gi- 
minwenimassiwawan  Jeanan,  osam  sa  gi-maminadisiwag,  win 
dash  Jean  aiapitchi-kitimagisingin  gi-ijinagosi. 

Mngoting  dash  Jean  o  gi-inan  kitchi  ogiman  Herodan: 
Kawin  ki  da-widigemimassin  kishime  Philippe  o  widigemaga- 
nan.  Kawin  dash  gi-ondji-minwendansi  aw  ogimawish  gi- 
anwenimigod  iniw  kitchitwa  ininiwan,  mi  dash  gi-anokid  tchi 
gibakwaomind.  Anamide  dash  o  gi-apiteniman  Jeanan,  nanin- 
gim  o  gi-nondawan  gi-gagikwenid,  nibiwa  gaie  anotch  gego  gi- 
dodam  ga-iji-kikinoamagod;  kawin  dash  o  gi-pagidinassin  tchi 
madjanid.  Ningo-bibon  ashi  abita  o  gi-ganaweniman  gibak- 
waodiwigamigong,  mi  dash  gi-ikkitod  tchi  kishkigweomind 
ima  gibakwaodiwigamigong. 

Aw  sa  ogimakwewish,  Herodias,  anamide  o  gi-jingeniman 
Jeanan,  iw  gi-ginaamadaminid  iw  matchi  widigendiwin;  apegish 
nissind  aw  inini,  gi-inendam,  gi-missawendam  gaie.  Ningoting 
dash  gi-tibishkosse  iw  gijigad  api  ga-ondadisid  ogima  Herode, 
mi  dash  gi-kitchi  wikonding.  Megwa  dash  widopamad  kitchi- 
ogima  iniw  naganisinidjin  od  akiming,  gi-pindige  bejig  oshki- 
nigikwe,  mi  sa  odanan  aw  Herodias,  mi  dash  gi-nimid,  mi  dash 
gi-minonawead  kitchi  ogiman.  Win  dash  gi-ikkito,  gi-mash- 
kawigijwed,  gi-nondagod  gaie  kakina  ga-wikomadjin:  Nandota- 
mawishin  wegotogwen  wa-aiamowanen.  Missawa  nandotama- 
wiian  aiabita-awang  nind  ogimawiwin,  potch  ki  ga-minin.  Aw 
dash  oshkinigikwe  kejidine  gi-sagaam,  mi  dash  gi-gagwedjimad 
ogin:  Wegonen  ge-nandotamawag  kitchi  ogima?  Mi  dash  gi- 
igod:  Kawin  bakan  gego  ki  ga-nandotamawassi,  mi  eta  osh- 
tigwan  aw  Jean-Baptiste.  Gi  pindige  dash  ima  abinid  kitchi 
ogiman,  o  gi-inan  dash:  Ki  nandawenimin  kejidine  tchi  mijiian 
oma  tessinaganing  oshtigwan  aw  Jean-Baptiste.  Mi  dash  gi- 
kashkendang  kitchi  ogima.  Iw  dash  gi-mashkawigijwed  gaie 
ondji  igiw  wakomindjig  gi-ikkito  tchi  minimind  oshkinigikwen 
ga-iji-nandawendaminid.  Mi  dash  nitagewinini  gi-awi-kishkig- 
wewad  Jeanan  ima  gibakwaodiwigamigong,  oshtigwanini  dash 
o  gi-minan  iniw  oshkinigikwen,  win  dash  o  gi-minan  ogin. 

Api  dash  ga-nondaminid  iw  Jean  o  kikinoamaganan,  o  gi-bi- 
mamomini  wiiaw  gaie  o  gi-ningwaamini. 

Mi  sa  iwapi  gi-aiad  Jean-Baptiste  gibakwaodiwigamigong, 
mi  gi-ijinajawad  nij  o  kikinoamaganan  ima  aianid  Jesusan  tchi 
gagwedjimanid:  Kin  na  kid  aw  ge-bi-ijad,  gonima  na  awiia  be- 
kanisid  nin  bianan?  Wegonendash  ga-ondji-ijinajawad  kitchitwa 
Jean  iniw  o  kikinoamaganan  ?  Ka  na  o  gi-kikenimassin  Jesusan 
aiawinid?  Geget  o  gi-kikeniman,  naningim  o  gi-gagikwanan 
Jesusan,  o  gi-sigaandawan  gaie  ima  Jordani-sibing  gaie  o  gi- 
nondan  iw  inwewin  gijigong  gi-onsitagwak:  Mi  aw  Ningwiss 
saiagiag;  pisindawig. 

Ow  dash  gi-inendam:  apegish  gaie  winawa,  nin  kikinoama- 
ganag,  kikenimawad  gaie  babamitawawad  Jesusan.  Apegish 
kakina  wenidjanissidjig  weweni  ijinajawawad  onidjanissiwan 
anamiang  gaie  kikinoamading  tchi  mino  kikinoamawimind. 
Gaie  winawa  o  ga-kikinoamawawan  onidjanissiwan  minik  eji- 
gashkitowad;  ta-ondji-animisiwag  dash  dibakonige-gijigadinig, 
kishpin  weweni  kikinoamawassigwa  onidjanissiwan. 

Jesusdasho  gi-inaniniwininiwan:  Madjag,  awi-windamawig 
Jean  ga-wabandameg,  ga-nondameggaie;  gegibingwedjig  waban- 
damawag,  memandjigosidjig  bimossemag,  wemigidjig  biniawag, 
gegibishedjig  nondamawag  gaie  nebodjig  abitchibawag.  Mi  wa- 
ikkitod  Jesus:  Niganadjimowininiwag  o  gi-dibadjimawan  Egwa- 
shingenidjin  ged-ijiwebisinid,  ged-ijitchigenid,  gaie,  mi  sa,  o  ga- 
nodjimoan  anotch  enapinenidjin,  o  gad-abitchibaan  gaie  ga- 
nibonidjin.  Mi  dash  iw  endodaman.  Mi  ima  wenji-ldken- 
dagosian  aiawiian.  Nin  sa  nin  gi-dibadjimigog  ga-nigani-kiken- 
dangig:  nin  gad-agwashimag  ningoting  kagige  ishkoteng  igiw 
daiebwetawidjig.  Jesus  mi  aw  gwaiak  Egwashinged,  mi  aw 
Nwadjimoiwed,  Bemadjiiwed  gaie. 

Jesus  o  gi-kitchitwawinan  Jeanan,  gi-ni-madjanid  iniw  o 
kikinoamaganini,  wi-kikinoamonang  tchi  kitchitwawinassiwang 
awiia  api  nwandang  ekkitoiang;  makija  ki  da-ijianan  tchi  mami- 
nadenindisod.  Kitchi  bakan  dash  ijitchigewag  anind  anishina- 
beg.  O  mino  dajimawan  widji-bimadisiwan  enassaminid;  o 
matchi-dajimawan  dash  abissinig,  nondansinig  gaie.  Geget 
manjitchigewag.  Kego  anisha  matchi  dajimakegon  kidj-anishi- 
nabewag. 

W egonen  iw  ga-awi-wabandameg  ima  pagwadakamig  ? 
Assaganashk  ina  memadassing?  Mi  wa-ikkitod  Jesus:  Jean  kawin 

gi-ijiwebisissi  ejiwebak  mitigons  memadassing.  Potch  igo 
kitchi  ogiman  kawin  o  gi-gossassin  gaie  kawin  o  gi-manaso- 
massin.  O  gi-ondji-anweniman  bishigwadisinid,  anisha  widi- 
gemanid  winimon.  Mi  nassab  ge-wi-ijiwebisiwad  igiw  naga- 
nisidjig.  Kego  ta-jagwenimossiwag  tchi  anwenimawad  debe- 
nimawadjin  baiata-dodaminidjin.  Memindage  winawa  wenid- 
janissidjig  o  ga-kitchi-ganonawan  ogwissiwan  gaie  odanissiwan 
nebashkanidjin,  menikwenidjin,  metchi-wissokagenidjin  gaie. 

Kitchitwa  Jean  ki  kikinoamagonan  kotagiidisowin  gaie 
giigwishimowin  gaie  tabassenindisowin  gaie  songanamiawin. 
Apegish  kikinowabamang  aw  kitchitwa  inini.  Ki  bata-ijiwebi" 
simin;  naningim  Kije-Manito  ki  gi-nishkianan.  Mi  ge-ondji- 
kotagiidisoiang.  Aw  kwetagiidisod  ondji  o  batadowinan,  o  ga- 
jawenimigon  Kije-Maniton.  Awashime  onijishin  nongom, 
mano  pangi  tchi  ondji-kotagitoiang  gi-bata-ijiwebisiiang,  iw  dash 
win  kaginig  tclii  ondji-animisiiang  anamakamig.  Bekish 
gaie  tabassenindisoda,  jingendanda  dash  maminadisiwin,  mamik- 
wasowin  gaie.  Gego  mino  endodamangon,  kego  awiia  winda- 
mawassida,  minik  eji-gashkitoiang  kadawadanig  kidj-anishina- 
benanig  ki  mino  dodamowininanin.  Mi  mojag  ga-ijitchigewad 
ketchitwawendagosidjig;  o  gi-wikwatchitonawa,  minik  ga-iji- 
gashkitowad,  tchi  kadawawad  widj-anishinabewan  o  mino  doda- 
mowiniwan  tchi  wabamigossigwa  gaie  tchi  kikenimigossigwa 
meno-dodamowTadjin,  jejewendjigewadjin,  enamiawadjin,  gaigwi- 
shimowadjin  gaie.  Aw  dash  enamiekasod  ondjita  mino  dodam, 
wTi-mino-wawinigod,  wi-kitchi-inenimigod  gaie  widji-bimadisin, 
mi  dash  eji-banadjitod  o  mino  dodamowinan,  kawin  dash  ningot 
ta-ondji-dibaamagosissi  gijigong.  Mi  wendji-ikkitod  Jesus: 
“Angwamisig,  kego  iw  ondji  mino  ijiwebisikegon,  anishinabeg 
tchi  wabaminegwa.  Kishpin  anishinabeg  ondji  mino  ijiwe- 
bisiieg,  kawin  ki  ga-dibaamagossiwa  Kossiwa  gijigong  ebid.” 

ANAMIEWIN. 

Jawenimishinam,  Debenimiiang,  tchi  mikanakawangid  baie- 
jigod  Kigwiss,  Jesus.  Ondji  o  dagwishinowin  akingdash  wido- 
kawishinam  tchi  mino  anokitagoian.  Mijishinam  gaie  ki 
jawendjigewin  kaginig  tchi  ganawendamang  binideewin.  Mi 
eji-pagossenimigoian  ondji  Kigwiss  Jesus.  Mi  ge-ing. 

EKO-NISSING  BII WE WINI-AN AMIEGI JIG AD . 

EPISTOLA.  PHIL.  IV,  4-7. 

Mi  ekkitod  kitchitwa  Paul:  Modj  igendamog  kaginig,  Kije- 
Manito  eji-minwendang;  minawa  kid  inininim,  modjigendamog. 
Mano  kakina  bemadisidjig  o  ga-kikendanawa  eji-nibwakaieg, 


tabassenindisoieg;  Debendjiged  besho  aia.  Kego  sanagendan- 
gegon;  enigokodeeieg  dash  anamiag,  pagossenimig  Kije-Manito 
tchi  iji  jawenimineg.  Mamoiawamig  Kije-Manito  kaginig; 

windamawig  kakina  eji-nandawendamaweg.  Kije-Manito  o 
bisaniiwewin  aiapitchi-kitchi  apitendagwadinig  apegish  mojag 
atenig  kideiwang,  kid  inendamowiniwang  gaie,  Debeniminang 
Jesus  eji-minwendang. 

evangelitjm.joan.  i,  19-28. 

Mi  enadjimod  kitchitwa  Jean:  Iwapi  Judawininiwag  o  gi- 
anonawan,  Jerusaleming  ondji,  pagidjigewininiwan,  Levitan 
gaie,  tchi  gagwedjimigod  Jean -Baptiste:  Awenen  kin?  O  gi- 
windan  dash,  kawin  gi-agonwetansi,  o  gi-windan  sa:  Kawin  nin 
Krist  nind  awissi.  O  gi-gagwedjimigon  dash:  Awenen  dash? 
Elie  na  kid  aw?  Gi-ikkito  dash:  Kawin  nind  awissi.  Ki  niga- 
nadjimowininiw  ina?  Gi-nakwetam  dash:  Kawin.  O  gi-igon 
dash:  Awenen  kin?  tchi  dibadjimotawangidwa  ga-bi-anojiiian- 
gidjig.  Anin  enadjindisoian?  Gi-ikkito  dash:  Aw  medwe- 
bibagid  pagwadakamig  o  bibagiwin  nind  aw:  Gwaiakomotawig 
Debendjiged  o  mikana,  ga-ikkitod  Isaie  niganadjimowinini. 
Phariseiag  dash  igiw  ga-bi-anonindjig.  O  gi-gagwedjimawan 
dash:  Wegonen  dash  wendji-sigaandageian,  kishpin  aiawissiwa- 
nen  Krist,  gonima  Elie,  gonima  niganadjimowinini  ?  O  gi- 
nakwetawan  dash  Jean-Baptiste:  Nibi  nind  aion  sigaandageian; 
bejig  dash  ki  widji-gabawitagowa  kekenimassiweg.  Mi  aw  ge- 
bi-nopinajid;  awashiwe  apitendagosi  epitendagosiian.  Kawin 
nin  de-apitendagosissi  o  makissinan  takobidenig  tchi  abaamawa- 
giban.  Mi  mandan  kakina  Bethaniing  gi-daji-ijiwebak,  aga- 
ming  Jordan,  Jean -Baptiste  ga-daji-sigaandaged. 


NINID  JANISSIDOG ! 

Kitchitwa  Jean-Baptiste,  Zacharie  gaie  Elisabeth  ogwissi- 
wan,  gi-awi-bimadisi  ima  pagwadakamig.  Imadash  gi-kitchi- 
kotagiidiso  gi-giigwishimod,  gi-kitimagikwanaied,  gi-nibad  gaie 
mitashkakamig;  kitchi  pangi  gaie  gi-gigito.  Geget  o  gi-kotagiton 
wiiaw  minik  ga-bimadisid  aking.  Mi  dash  ima  kekinoamonang 
gaie  kinawind  tchi  kotagiidisoiang  ondji  ishkweiang  ki  batado- 
wininanin.  Geget  nawatch  onijishin  mano  nongom  tchi  ondji 
kotagiidisoiang  ki  batadowininanin,  iw  dash  win  nagatch  tchi 
ondji  danakisoiang  kagige  ishkoteng. 

Gi-kitchi-tabassenimo  kitchitwa  Jean.  Kawin  gi-ondji- 
ishpenimossi  iw  gi-songanamiad,  gi-kitchi-kotagiidisod  gaie. 
Kawin  gaie  gi-ondji-maminadisissi  gi-kitchi-ishpenimigod  bema- 
disinidjin.  Kawin  nin  de-apitendagosissi  tchi  abaamawagiban 
Jesus  o  makissinan  takobidenig,  gi-ikkito.  Mi  go  gaie  kina- 
wind  ge-wi-iji-tabassenindisoiang.  Kije-Manito  o  minwaba- 
man,  o  jaweniman  gaie  tebassenindisonidjin,  o  manabaman  dash 
meminadisinid  j  in . 

Kitchitwa  Jean  o  gi-mikanakawan  Debendjigenidjin.  Anin 
dash  ga-iji-mikanakawad?  Mi  sa  gi-gagikimad  Judawininiwan, 
gi-angwamimad  gaie  tchi  andjideenid,  tchi  andji-bimadisi- 
nid  gaie,  mi  dash  weweni  tchi  odapinigod  Jesus.  Anwenindi- 
soiog,  gi-ikkito,  jaigwa  beshowad  gijigong  ogimawiwin.  Gaie 
kinawind  weweni  anwenindisoda,  binitodanin  kideinanin,  webi- 
nanda  maminadisiwin,  winisiwin,  jingenindiwin,  kijawenindi- 
win  gaie  kakina  gego  bakan  maianadak.  Mi  memindage  ge- 
ijitchiged  enamiad  wa-dagwishinomagakin  Niba-Anamie  giji- 
gad.  Mi  geget  ejitchigewad  swanganamiadjig.  Nenibiwa  ana- 
miawag,  aiapi  giigwishimowag,  weweni  webinigewag  gaie  o 
mino  odapinanawa  Kitchitwa  Jawendagosiwin,  Jesus  wiiaw. 

Anin  dash  ga-inabadadinig  o  sigaandagewin  aw  Jean-Baptist  ? 
Mi  sa  ga-inabadadinig  o  sigaandagewin  tchi  ondji  anwenindiso- 
wad  igiw  ga-sigaandawindjig,  tchi  andjideewad  gaie,  mi  dash 
panima  tchi  webinamawindwa  o  batadowiniwan,  api  ga-odapina- 
mawawad  Jesusan  o  Sigaandagewini.  Jean  o  sigaandagewin 
kawin  gi-ondji-webinigadessinon  batadowinan;  mi  eta  gi-nada- 
magowad  Judawininiwag  tchi  anwenindisowad.  Jesus  dash  o 
Sigaandagewin  geget  o  gassiamagon  anishinabe  o  batadowinan, 
kishpin  sa  weweni  odapinang. 

Geget  kitchi  apitendagwad  Anamie-Sigaandagowin.  Kawin 
awiia  o  da-gashkitossin  tchi  ijad  gijigong  sigaandasossig;  kawin 
ganage  oshki-abinodji  ta-pindigessi  gijigong  kishpin  nonde- 
nibod  bwa  sigaandasod.  Ow  sa  ikkito  Jesus:  Kishpin  awiia 
andji-nigissig  ondji  nibi  gaie  Wenijishinidjin-Maniton,  kawin 
ta-pindigessi  ogimawiwining  gijigong.  Iw  dash  andji-nigiwin 
mi  iw  manigosid  anishinabe  api  anamie-sigaandawind.  Iwapi 
tanassag  minawa  nigi;  iwapi  od  onid j anissimigon  Kije-Maniton; 
o  pindigagon  W enijishinidjin-Maniton  api  siginigadeg  iw  ana- 
miewabo  oshtigwaning;  o  minigon  iw  jawendjigewini-bimadisi- 
win,  tanassag  minawa  ondadisi.  Api  ga-nigiigod  ogin,  o  gi- 

minigon  iw  bimadisiwin  tchi  bimadisid  eji-anishinabewid.  Api 
dash  nigiigod  Wenijishinidjin-Maniton  ima  Sigaandagowini- 
nibing,  o  minigon  tchi  bimadisid  eji-onidjanissimigod  Kije- 
Maniton.  Mi  iw  ketchitwawendagwak  andji-nigiwin  endajin- 
dang  Debeniminang  api  ekkitod:  Kishpin  awiia  andji-nigissig 
ondji  nibi  gaie  Wenijishinidjin-Maniton  kawin  ta-pindigessi 
ogimawiwining  gijigong. 

•  Nisswaiagad  dash  Sigaandagowih,  mi  sa  iw  nibi-sigaanda- 
gowin,  minawa  iw  miskwi-sigaandagowin,  gaie  iw  inendamo- 
wini-sigaandagowin. 

1.  Nibi-sigaandagowin  mi  lwgwaiak  Sigaandagowin  Jesus 
ga-ojitamawad  kakina  iniw  wa-odapinaminidjin  od  anamiewin. 
Mi  iw  ged-odapinang  bemadisid  aking,  kishpin  sa  iji  gashkitod. 
Kishpin  dash  bapish  gashkitossig  tchi  gwaiak  sigaandawind,  iw 
mikawassig  awiia  ge-sigaandagod,  iwapi  ta-debisseni  iw  inen- 
damowini-sigaandagowin,  gonima  gaie  iw  miskwi-sigaandago- 
win.  Panima  nagatch  ki  ga-windamoninim  ejiwebak  inenda- 
mowini-sigaandagowin  gaie  iw  miskwi-sigaandagowin. 

Mi  ekkitong  dash  sagaandagengin:  Ki  sigaandon  od  ijinika- 
sowining  Weossimind,  gaie  Wegwissimind ,  gaie  Wenijishid-Manito  ; 
BEKISH  gaie  ta-siginam  nibi  oshtigwaning  aw  sagaandawind. 

Mekatewikwanaie  sigaandage,  mi  win  od  anokiwin;  win 
eta  go  ta-sigaandage.  Kishpin  dash  abinodji,  gonima  kitchi 
anishinabe  wa-anamiad,  kitchi  akosid,  nanisanisid  gaie  tchi 
nonde-nibod  tchi  bwa  sigaandagod  mekatewikwanaien,  weweni 
o  ga-sigaandagon  awiia  bekanisinidjin,  gonima  ininiwan,  gonima 
ikwewan,  gonima  weshki-bimadisinidjin;  potch  igo  bebakan 
ejitwanidjin,  kema  gaie  enamiassinigon  mano  o  ga-sigaandagon, 
kishpin  aiassig  ima  gwaiak  enamiad  ge-sigaandawad  ketchi- 
akosinidjin  wa-anamianidjin. 

Kawin  anawi  sanagassinon  tchi  sigaandageng;  geget  weni- 
paj  sigaandagem.  Ta-inendam  etaaw  wa-sigaandaged:  nongom 
weweni  nin  wi-sigaandawa  waaw  aiakosid,  eji-sigaandageng 
anamiewigamigong,  Jesus  ga-iji-inakoniged.  Mi  dash  tchi 
mamod  iw  nibi,  o  ga-siginamawan  dash  oshtigwanining  sagaan- 
dawadjin,  BEKISH  ta-ikkito  weweni:  Ki  sigaandon  od  ijinika- 
sowining  Weossimind,  gaie  Wegwissimind  gaie  Wenijishid- 
Manito. 

Kishpin  dash  inendang;  Makija  kawin  weweni  nin  gi- 
sigaandawassi;  ganabatch  nin  gi-wanitchigemidog  gi-  siganda- 

geian,  nindawatch  nassab  o  ga-sigaandawan,  weweni  tchi  kiken- 
dang:  geget  weweni  nin  gi-sigaandawa  aw  aiakosid,  gonima 
abinodji,  gonima  kitchi  anishinabe.  Kishpin  dash  iji  gashki- 
tong,  wewib  ta-bidjigaso  abinodji  anamiewigamigong,  ta-winda- 
magosi  dash  mekatewikwanaie,  gi-sigaandawind ,  gi-kikinawada- 
bawanind  abinodjins,  weweni  dash  o  gad-anamietagon  mekate- 
wikwanaien.  Kego  wika ,  kego  wika  ta-pagidinassi  abinodji  tchi 
nibod,  tchi  bwa  sigaandagod  mekatewikwanaien,  gonima  awiia 
bekanisinidjin,  kishpin  ima  aiassig  mekatewikwanaie.  Sigaan- 
dagowin  sa  tanassag  ishkwandemiwan,  wendji-pindigeng  giji- 
gong. 

2.  Miskwi-sigaandagowining  inendagwad  iw  kishpin  awiia 
wa-anamiad  ondjinanind  anamiewin  bwa  geget  sigaandawind. 
Tanassag  ima  o  miskwiming  sigaandagosi;  geget  idash  enamian- 
gin  inendagosi,  gijigong  gaie  gwaiak  ta-ija  api  eshkwa-bima- 
disid. 

3.  Inendamowini-sigaandagowin  mi  iw  kishpin  awiia  wa- 
anamiad  kitchi  inendang  wi-sigaandawind  bwanawio  dash. 
Kishpin  win  gwaiak  debweiendang  gaie  kashkendang  ondji 
ishkweiang  o  batadowinan,  sagiad  gaie  ganage  pangi  Kije-Mani- 
ton,  bekish  gaie  inendang:  apegish.  anausie  sigaandagoian:  kish- 
pin  iw  ijiwebisid,  od  aian  iw  inendamowini-sigaandagowin, 
nibod  dash,  gijigong  'ta-ija.  Kishpin  dash  panima  gashkitod 
tchi  odapinang  Sigaandagowin,  weweni  o  gad-odapinan.  Iw  sa 
nibi-sigaandagowin,  mi  eta  iw  gwaiak  Sigaandagowin,  Jesus  ga- 
ojitamawad  kakina  iniw  ge-ni-anamianidjin  binish  tchi  ishkwa- 
akiwang.  Tchi  bwa  sigaandawind  dash  kitchi  anishinabe,  ta- 
kikinoamawa,  ganage  pangi,  tchi  kikendang  ejiwebak  Sigaanda- 
gowin,  gaie  go  iniw  anamie-debwewinan  naganendagwakin  tchi 
kikendang. 

ANAMIEWIK 

Debenimiiang,  ki  nanandomigo  tchi  wi-mino-odapinama- 
wiiang  nin  pagossendamowininanin ;  bi-wasseiendamiishinam 
gaie,  weweni  tchi  kikenimigoian  eji-kijewadisiian,  sakaan  gaie 
nindeinanin  enigokodeeiang  tchi  sagiigoian.  Mi  eji-pagosseni- 
migoian  ondji  Kigwiss  Jesus.  Mi  ge-ing. 

EKO-NIWING  BIIWEWINI-ANAMIEGIJIGAD. 

EPISTOLA  I  COR.  IV,  1-5. 

Mi  ekkitod  kitchitwa  Paul:  Apegish  kikendamowad  bema- 
disidjig  Jesus  gi-anojiiangid  ninawind  tchi  ganawendamang  gaie 
tchi  anokitamang  Kije-Manito  od  ijitwawin  gaiat  ga-kikendag- 


wassininig.  Inendagosiwag  dash  genawendangig  aking  Jesus 
od  ijitwawin  tchi  gwaiako-bimadisiwad.  Nin  win  kawin  nin 
babamendansin  bapish  dibakoniieg,  bekanisid  gaie  awiia  diba- 

konid;  kawin  gaie  nin  tibinawe  nin  dibakonidisossi.  Kawin 
anawi  nin  kikendansin  tchi  gi-matchi-dodaman  gego;  kawin 
dash,  nin  mino  ijiwebis,  nind  ondji  inendansi;  win  sa  Debendji- 
ged  nin  dibakonig.  Kego  dash  awiia  dibakonakegon  nongom, 
win  Kije-Manito  o  ga-dibakonan  kakina  anishinaben,  api  ge- 
dagwishing  dibakonige-gijigadinig ;  win  wasseianing  o  gad-aton 
kakina  minik  eteg  nongom  kashkitibikadong,  tchi  nagwak 
kakina  kid  inendamowininanin  kideinang  etegin;  mi  dash  iwapi 
tchi  mino-wawinad  Kije-Manito  kakina  meno-ijiwebisinidjin. 

EVANGELIUM  LUC.  III.  1-6. 

Mi  enadjimod  kitchitwa  Lnc:  Midasswi  ashi  nano-bibona_ 
gak  megwa  ogimawid  Tibere  Oaesar,  (kitchi  ogima,)  Ponce- 
Pilate  dash  megwa  ogimawid  Judeing,  Herode  dash  megwa  ogi- 
mawid  Galileing,  wikanissan  dash  Philippan  megwa  oginawinid 
Itureing  Trakoniting  gaie,  Lisanias  dash  megwa  ogimawid  Abi- 
lening;  Annas  gaie  Kaiphas  megwa  nigani-pagidjigewininiwi- 
wad,  Debendjiged  od  ikkitowin  o  gi-bi-odissigon  Jean -Baptiste, 
Zakarie  ogwissan,  pagwadakamig.  Gi-baba-ija  dash  kakina 
ima  aking  giwitaii  Jordaning,  gi-baba-gagikwenodang  anwenin- 
disowini-sigaandagowin  tchi  webinigadeg  batadowinan,  ejibii- 
gadeg  igo  Isaie  niganadjimowinini  o  masinaiganing:  Bibagiwin 
nondagwad  pagwadakamig:  Ojitog  Debendjiged  o  mikana, 
gwaiakomotawig  o  mikana.  Endasso-passakamigag  ta-moshki- 
nemagad,  kakina  gaie  wadjiwan,  iniw  gaie  pepikwadinagin  ta- 
tabassakamigaigadewan,  iniw  dash  waiawashkamogin  ta-gwaia- 
kotchigadewan,  maianakamigag  ta-maminokamigaigade;  kakina 
dash  bemadisidjig  o  ga-wabandanawa  Kije-Manito  o  jawendji- 
gewin. 

NINID  J  ANISSIDOG ! 

Eshkam  ani-beshowad  iw  menwendagwak  kitchitwagijigad, 
N iba- Anamiegi jigad ,  Jesus  o  nigiwini-gijigad.  Mi  iw  gijigad 
ga-missawendamowad  gaiat  ga-bi-bimadisidjig  niganadjimowin- 
iniwag;  mi  iw  ga-bitowad  meno-ijiwebisidjig.  Mi  ga-ondji- 
pagossenimawad  Kije-Maniton  wewib  tchi  ijinajaogod  Eg- 
washinged,  gi-ikkitowad:  Apegish  ishpiming  ondji  pan- 
gishing  tibishko  mindokak  aw  gwaiak  ejiwebisid  (mi  sa  aw 
Egwashinged );  apegish  anakwadong  ondji  pangishing  tibishko 
gimiwanabo  eji-pangissing  anakwadong;  apegish  aking  ondji 
sagakid  aw  Bemadjiiwed.  Mi  ga-iji-pagossendamowad;  mi  ga- 

iji-anamiawad.  Mi  nassab  ged-ejideewad  enamiadjig  nongom 
rnegwa  ani-bimisseg’  iniw  grjigadon,  tchi  bwa  tibishkosseg  Niba- 
Anamiegijigad. 

Anin  dash  ged-ijitchigeieg  nongom  ishkwatch  bemisseg 
anamiegijigad  bwa  Niba-Anamiegijigak?  Mi  sa  nigan;  weweni 
anwenindisog.  Mikwendamog  ishkweiang  kid  inadisiwiniwa, 
ga-iji-bimadisiieg.  Nanda-mikwendamog  ki  kitchi  batadowini- 
wan,  minik  ga-iji-bata-diieg,  gi-bata-inendameg,  gi-bataweieg, 
gi-bata-dodameg  gaie.  Weweni  wi-kikenindisog  ejiwebisiieg, 
wi-  nanda-kikendamog  eji-batainak,  eji-manadak  gaie  ki  batado- 
winiwan.  Kishpin  weweni  nanagatawenindisoieg,  makija  ki 
gad-idisomwadog:  Ejinak  iniw  ninississan  nishtigwaning  ete- 
gin  mi  ejinak  nin  batadowinan  gaie  nin  batadowinensan;  kawin 
nin  da-gashkitossin  tchi  agindamamban,  epitch-batainak;  jawe- 
nimishin,  Kije-Manito,  kin  neta-jaweningeian,  jawenimishin. 
Kego  dodawishiken  ga-i j i - wi kwatchitaso ian  gi-bata-diian,  kego 
ondji  bashanjeoshiken  nin  bata-ijiwebisiwinan;  jawenimishin 
gaie  bonigidetawishin;  widokawishin  gwaiak  tchi  anwenindi- 
soian,  enigokodeeian  tchi  ondji  kashkendaman  gi-nishkiinan,  gi- 
matchi-dodonan,  gi-bigobidoian  ki  ganasongewinan.  Mi  nassab 
ged-iji-anamiaieg  naningotinong  ima  kideiwang.  Kije-Manito 
sa  kawin  o  webinansin  odeima  aianwenindisomagadinig. 

Minawa  ta-nanagatawendam  enamiad  eji-manadadinig,  eji- 
manabaminagwadinig  gaie  o  batadowinan.  Kitchi  batainadon 
nin  batadowinan,  ta-inenindiso,  ta-idiso  'gaie,  kitchi  manadadon 
gaie.  Epitch-manadak  kitchi  batadowin  mi  epitch  jingendag- 
wak  enassamid  Kije-Manito.  Aw  gagined  missawa  gaie  bejig 
eta  kitchi  batadowin  ta-ondji-danakiso  kagigekamig  anamaka- 
mig.  Nin  dash  nind  aian,  kawin  bejig  eta  kitchi  batadowin, 
makija  ningotwak,  makija  midatching  midasswak  nind  aianan 
kitchi  batadowinan.  Kakina  dash  manadadon,  kakina  gaie  jin- 
gendagwadon  enassamid  Kije-Manito.  Anind  dash  iniw  nin 
batadowinan  kitchi  mamitchawan,  tibishko  kitchi  wadjiwing  iji 
mamitchawan.  Apitchi  gaie  manabaminagwadon,  tibishko 
kitchi  ginebigong  tekwangeshkid,  mi  ejinagwak  nin  batadowi- 
nan  enassamid  Kije-Manito.  Geget  kitchi  manadisi,  kitchi 
manabaminagosi,  kitchi  jingendagosi  gaie  nin  tchitchag.  Kije- 
Manito  jawenimishin!  Nosse  kejewadisiian  gaie  ketchi-jawenda- 
mideeian  jawenimishin!  Kigwiss  Jesus  ga-nibotawid  tchibaiati 
gong  ondji-jawenimishin!  Kego  webinishiken  enassamiian,  kego 


27 


gaie  ikonamawishiken  ki  jawendjigewin.  Jesus  o  miskwim, 
Jesus  o  kotagitowin,  o  nibowin  gaie  ondji  bonigidetawishin, 
kakina  nin  batadowinan  webinamawishin.  Mi  nassab  ged-iji- 
anamiad  baiata-ijiwebisid,  memindage'wa-anwenindisodjin.  Eni- 
gok  o  ga-mawindanan  o  batadowinan.  Kishpin  iw  ijitchiged, 
ta-jawenima,  ta-bonigidetawa  gaie;  kawin  dash  anisha  ta-ondji- 
mawissi  o  batadowinan  ima  anamakamig. 

Minawa  ta-gijendam,  ta-mashkawendam  gaie:  Wjaiba  go  nin  * 
ga-nasikawa  mekatewikwanaie  gaie  nin  ga-mino  anwenindis. 
Geget  kitchi  jawendjige  Kije-Manito.  Mn  gi-wikwaWliitanias, 
makija  midasswak  dassing  nin  gi-wikwatchitamasomidog  tchi 
apagijid  Kije-Manito  kagige  ishkoteng  ondji  nin  kitchi  batado 
winan.  Kawin  dash  nin  gi-iji-dodagossi  ga-iji-wikwatchita- 
soian.  Mn  wi-jawenimig,  nin  wi-webinamag  kakina  nin  bata- 
dowinan,  kishpin  weweni  anwenindisoian;  geget  kitchi  jawen- 
damidee.  Mn  wi-mino  inabadjiton  dash  iw  o  jawendjigewin  iw 
tchi  mino  anwenindisoian.  Mi  ged-inendameg  nongom,  megwa 
ani-bimisseg  iw  eshkwessing  anamiegijigad  tchi  bwa  Mba-Ana- 
miegijigak. 

Gijendamog  gaie  tchi  ojitoieg  Debendjiged  o  mikana,  tchi 
gwaiakomotaweg  gaie  o  mikana,  ekkitod  niganadjimowinini 
Isaie.  Anin  dash  wa-ikkitod?  Mi  sa  wa-ikkitod:  Debendjiged 
wi-bi-ija,  ki  wi-bi-odissigonan;  osam  dash  manadad  mikana. 
Kishpin  awiia  kitchi  ogima  ningotchi  wi-ijad,  od  anishinabeman 
kitchi  anokiwan  wi-oni j ishitonid  mikana.  Mi  tibishko  ged- 
ijitchiged  enamiad.  O  bian  o  kitchi  ogimaman,  mi  sa  Jesusan, 
tchi  bi-dagwishininid  Mba-Anamiegijigadinig;  o  bian  tchi  bi- 
pindigagod  kitchitwa  Eukaristiwining.  Mi  ge-ondji-ojitaidisod 
weweni.  Kishpin  geget  iw  dodang,  tanassag  od  ojitamawan 
Debendjigenidjin  mikana,  o  gwaiakomotawan  gaie  mikana. 

Endasso-passakamigag  ta-moshkinemagad,  mi  sa  wa-ikki- 
tod:  kishpin  awiia  pangi  eta  anamiad,  gonima  pangi  eta  mino 
dodang,  Mtimid  gaie  anokitawad  Kije-Maniton,  ambe  ta-andji- 
ijiwebisi,  ta-wikwatchito  gaie  kitchi  nibiwa  tchi  anamiad,  kitchi 
naningim  tchi  odapinang  kitchi  J a wendagosi winan ,  kitchi  we- 
weni  tchi  ganawendang  ganasongewinan  Kije-Manito  ga-migi- 
wedjin,  gaie  go  anamiewigamig  o  ganasongewinan,  naningim 
gaie  ta-jajawendjige.  Kakina  dash  iw  ta-ijitchige  Kije-Maniton 
ondji. 

Kakina  gaie  wadjiwan  iniw  gaie  pepikwadinagin  ta-tabassa- 

kamigaigadewan.  Mi  wa-ikkitodniganadjimowinini:  kakinama- 
minadisiwin  gaie  ishpenindisowin  gaie  mamikwadendamowin 
ta-tabassatom,  ta-bonitom,  ta-banadjitom  gaie.  Geget  wadji- 
wing  tanassag  inendagwad,  ijinagwad  gaie  maminadisiwin,  jin- 
gendagwad  dash,  manadad  gaie.  Maminadisiwin  mi  iw  naga- 
nendagwak  batadowin;  mi  ima  wendjissing  kitchi  nibiwa  iniw 
anind  bat^dowinan,  memindage  nishkadisiwin,  gagawenindiwin, 
jajibitamowin,  debweiendansiwin,  anotch  gaie  ijitwawinan. 
Kije-Wanito  o  jingeniman  meminadisinidjin,  o  sagian  dash,  o 
jaWbniman  gaie  tebassenindisonidjin. 

Iniw  dash  waiawashkamogin  mikanan  ta-gwaiakomotchiga- 
dewan.  Awenen  aw  waiawashkwamogin  mikanang  bemossed? 
Mi  sa  geginawishkid,  aw  weiejingeshkid,  gemodishkid  gaie,  aw 
gaie  gwaiak  enendansig  gego  wenijishing  ejitchigedjin.  Ge- 
get  manadadon  giwanimowinan,  waiejingewinan,  gimodiwinan 
gaie. 

Ow  gaie  naningim  ijitchigewag  bemadisidjig  enamiawadjin, 
aianwenindisowadjin,  jejawendjigewadjin,  gaigwishimowadjin 
gaie,  mi  sa  kawin  Kije-Maniton  geget  ondji  ijitchigessiwag 
ejitchigewad.  O  wi-wabamigowan,  o  wi-kitchitwawinigowan,  o 
wi-manadjiigowan  gaie  widj-anishinabewan,  meno-dodamowad- 
jin.  Mi  ga-ijitchigewad  igiw  Phariseiag  enindjig  Kije-Manito 
o  masinaiganing.  Anisha  dash  gi-anamiawag,  anisha  gi-giigwi- 
shimowag,  anisha  gaie  gi-jajawendjigewag,  anisha  geget.  Ka- 
win  sa  Kije-Maniton  gi-ondji-ijitchigessiwag  minik  ga-ijitchige- 
wad.  Mi  eta  maminadisiwin,  gaie  kitenimowin  gi-ondji- 
anamiawag,  gi-ondji-giigwishimowag,  gi-ondji-jajawendjigewag 
gaie.  Kego  ijiwebisikegon,  winawa  ga-ijiwebisiwad. 

Maianakamigagin  gaie  ta-maminokamigaigadewan.  Mi  sa, 
ta-webinigade  kakina  nishkadisiwin,  manadendamowin,  jinge- 
nindiwin  gaie;  meshkwat  dash  ta-odapinigade  wenijishing  sagi- 
idiwin,  bekadisiwin,  minwadendamowin  gaie.  Mi  iw  menwa- 
bandang  Kije-Manito,  mi  iw  gaie  ge-nopinadang,  wa-mino-oda- 
pinad  Jesusan  api  tibishkossenig  o  nigiwini-gijigadom. 

Apegish  idash  kakina  enamiadjig  weweni  ojitaidisowad  non- 
gom,  megwa  ani-bimisseg  iw  eshkwessing  anamiegijigad  tchi 
bwa  Niba-Anamiegijigak,  tchi  bi-anwenindisowad  gaie  kitchi 
nibiwa  tchi  anamiawad  gaie  tchi  odapinawad  Jesusan  ima  odei- 
wang.  Kishpin  geget  iw  dodamowad,  ta-kitchi-onanigwenda- 
mog  Niba-Anamiegijigadinig. 


29 


ANAMIEWIN. 

Kije-Manito  Debenimiiang  ki  pagossenimigo  tchi  bi-songi- 
widokawiiang  ondji  iw  ki  kitchi  mashkawisiwin.  Inenimishi- 
nam  gaie  waiba  tchi  bi-odissigoiang  ki  jawendjigewin  gaie  ki 


widokagewin;  kego  nagajishikangen  eji-kitimagisiiang;  jaweni- 
mishinam  gaie  widokawishinam;  mi" ej i-pagosseni migoian  ondji 
Kigwiss  Jesus.  Mi  ge-ing. 

NIBA-ANAMIEGIJIGAD. 

I  MISSA.  EPISTOLA.  TIT.  II,  11-14. 

Mi  ekkitod  kitchitwa  Paul:  Kije-Manito  ga-bimadjiinang  o 
jawendjigewin  gi-bi-nagwadini,  kakina  anishinabeg  tchi  waban- 
damowad,  wi-kikinoamonang  tchi  webinamang  kakina  matchi 
manitokewin,  tchi  missawendansiwang  gaie  anotch  gego  aking 
endagog,  meshkwat  dash  tchi  nibwakaiang,  gwaiak  tchi  iji 
bimadisiiang,  tchi  mino  ijiwebisiiang  aking.  Ki  bitomin  jawen- 
dagosiwin,  Kije-Manito  tchi  dagwishing  o  kitchitwawisiwi- 
ning,  Jesus  gaie  ga-nodjimoinang  tchi  dagwishing.  Win  tibi- 
nawe  gi-pagidenindiso  tchi  nodjimoinang,  tchi  gassiamonang 
kakina  ki  matchi  dodamowininanin,  tchi  biniinang,  win  eji- 
minwendang  tchi  iji  bimadisiiang  mino  dodamowining.  M; 
ged-ikkitoian,  Jesus  Debeniminang  ondji. 

EVANGELITJM.  LUC.  II,  1-14. 

Mi  enadjimod  kitchitwa  Luc:  Iwapi  Caesar  Auguste  ( kitchi 
ogima :)  gi-inakonige  kakina  endanakidjig  od  akiming  tchi  agind- 
jigasowad.  Mandan  nitam  agindjigadewin  Cirinus  o  gi-ojiton, 
megwa  ogimawid  Siriing.  Kakina  dash  bemadisidjig  gi-ijawag 
od  odenawiwang  tchi  migiwewad  od  ijinikasowiniwan;  gaiedash 
Joseph  odenang  Nazarething  Galileing  gi-ondji-madja,  Judeing 
dash  gi-ija,  David  od  odenawdng,  Bethlehem  ejinikadeg,  gaie 
win  sa  o  gi-okitisiminan  Davidan,  tchi  migrwed  od  ijinikasowin; 
o  gi-widjiwan  dash  o  widigemaganan  Mariian  ga-gigishkawanid- 
jin  abinodjiian.  Megwa  dash  ima  gi-aiawad,  gi-odjitchisseni  iw 
gijigad  tchi  nigiawassod.  O  gi-nigian  dash  iniw  o  madjikiwissan, 
wabishkiginong  o  gi-kashkiweginan,  pijikiwag  dash  endaji-wissi- 
nhvad  o  gi-pagidinan;  kawin  sa  ningotchi  gi-tawishkadessinon 
ashangewigamigong.  Manishtanishiwininiwag  dash  gi-aiawag 
ima  aking;  kawin  gi-nibassiwag  gi-ganawenimawad  od  aiaami- 
wan  tibikadinig.  Debendjiged  dash  od  Anjeniman  o  gi-bi-wid- 
jigabawitagowan,  Kije-Manito  o  wassenamowin  o  gi-giwitash- 
kagonawa.  Gi-kitchi-segisiwag  dash.  Anjeniwan  dash  o  gi- 
igowan:  Kego  segisikegon;  kitchi  minawanigwadjimowin  sa  ki 
bi-dibadjimotoninim,  kitchi  nibiwa  bemadisidjig  ge-ondji-mina- 
wanigosiwad;  ki  gi-nigitagowa  sa  nongom  David  od  odenawing 
aw  ge-bimadjiineg,  mi  sa  Krist  Debendjiged.  Mi  ow  ged-iji- 

kikinawad j  itagoieg :  Ki  ga-mikawawa  abinodji  wabishkiginong 
wawegishing,  pijikiwag  endaj i~ wissini wad  jengishing.  Sesika 
dash  o  gi-bi-nasikawawan  iniw  Anjeniwan  kitchi  nibiwa  giji- 
gong  ga-ondjibadjig,  gi-bi-kitchitwawinawad  Kije-Maniton,  gi- 
ikkitowad:  Kitchitwawendagosi  Kije-Manito  ishpiming  giji- 
gong,  aking  dash  ta-  wanakiwag  meno-inendangig. 

NINID  JANISSIDOG I 

Nongom  kitchi  wawijendamog  kakina  gwaiak  enamiadjig. 
Mi  sa  nongom  tibishkosseg  iw  tibikad,  api  ga-bi-nigid  Jesus 
Debeniminang.  Wenidjanissimigoieg,  ki  minwendam  dassing 
wedjitchissegin  iw  gijigad  api  ga-nigid  kossiwa  gonima  kigiwa. 
Aw  dash  ga-ondadisid  nongom,  mi  sa  ki  Ki je-Mani tominan ;  mi 
aw  gwaiak  Debeniminang.  Gi-ondadisi  aw  ga-agwashiminang 
kagige  ishkoteng,  gi-nibotonang  tchibaitigong.  Gi-ondadisi  aw 
kekinoamonang  iw  mikana  kagige  minawanigosiwining  gijigong 
enamog.  Onanigwendanda,  minwendanda  kideinang;  ki  gi- 
odissigonan  Debeniminang.  Mi  e j i-nagamo wad  kitchi  nibiwa 
enamiadgig  nongom  tibikadinig,  kitchi  minwendamowad.  Geget 
minwendagwad  iw  kitchitwa  gijigad,  Niba-Anamiegijigad.  Ga- 
nagamowad  anjeniwag  gi-ondadisid  Debeniminang,  mi  iw  nega- 
mowad  kitchi  nibiwa  dasso-midasswak  enamiadjig  enigokwaka- 
migag:  Kitchitwawendagosi  Kije-Manito  ishpiming  gijigong, 
gaie  dash  ta-wanakiwag  aking  meno-inendangig.  Anjeniwag 
gi-nagamowag  iw  ga-apitch-onanigwendamowad  gi-bi-nigid 
aking  Debeniminang,  winawa  od  ogimamiwan  gaie  bekish  kina- 
wind  kid  ogimaminan.  Mi  go  gaie  aking  endanakidjig  kitchi 
onanigwendamowad  gi-bi-ondadisid  Kije-Manito  Wegwissimind. 
Wi-jaweniminang,  wi-bimadjiinang,  wi-gashkitamonang  gaie 
kagige  bimadisiwin  gijigong,  mi  ga-bi-ondji-ijad  oma  aking. 
Onanigwendanda,  minwendanda  gaie  kideinang;  ki  gi-odissigo- 
nan  Debeniminang. 

Nongom  dash  weweni  mikwendanda  ga-ijiwebak  gi-ondadi- 
sid  Jesus.  Nigan  gi-dibadjimo  bejig  niganadjimowinini,  Mi- 
chaeas  ga-ijinikasod,  Bethleheming  ta-daji-nigi  aw  ge-ogimakan- 
dawad  kakina  bemadisinidjin  aking.  Kawin  dash  Bethleheming 
gi-danisissiwag  kitchitwa  Marie  gaie  Joseph.  Nazarething 
odenang  sa  gi-dawag  ima  Galiileing.  Gi-inendam  dash  Kije- 
Manito  tchi  niginid  Ogwissan  ima  Bethleheming,  kawin  ima 

Nazarething.  Minik  dash  enendang  Kije-Manito,  mi  geget 
ejiwebadinig.  Anin  dash  ga-ijiwebak  iwapi?  Mi  sa  iw  ga-iji- 
webak: 

Kitchi  ogima,  Caesar  Auguste  ga-ijinikasod,  gi-inakonige 
tchi  agindjigasowad  kakina  minik  ga-dashiwad  od  ogimawiwi- 
ning.  Gega  kakina  aki  minik  ga-kikendjigadegoban  iwapi  win 
o  gi-dibendan;  o  gi-dibendan  gaie  iw  Juda-aki.  Kakina  dash 
bemadisidjig  gi-ijawag  od  odenawiwang  tchi  migiwewad  od  ijin- 
ikasowiniwan  tchi  agindjigasowad.  Mi  dash  gaie  winawa  Joseph 
gaie  Marie  gi-ijawad  odenang  Bethleheming  ima  tchi  agindjiga- 
sowad;  mi  sa  Bethleheming  gi-dibendagosiwad. 

Api  dash  ga-dagwishinowad  Bethleheming,  mi  gi-odjitchis- 
senig  tchi  nigiawassod  kitchitwa  Marie.  Apitchi  nibiwa  bema- 
disidjig  aiagwaban  iwapi  iw  odenang,  missiwekamig  ga-ondji- 
badjig,  wi-agindjigasowad,  mi  dash  gi-moshkineg  wissiniwiga- 
migon,  wakaiganan  gaie  bemadisidjig,  kawin  dash  kitchitwa 
Joseph  o  gi-mikansin  ge-pindiganad  Mariian,  osam  sa  gi-kiti- 
magisiwag.  Agwatchodena  dash  aiagoban  gete-pijikiwigamig, 
mi  dash  ima  gi-awi-nibawad.  Aiabita-tibikadinig  dash  gi-onda- 
disi  Jesus,  Kije-Manito  Ogwissan,  Debeniminang. 

Tchigodena  dash  gi-aiawag  anind  manishtanishiwininiwag. 
Kawin  gi-nibassiwag  gi-ganawenimawad  o  manishtanishimiwan. 
Kesika  dash  o  gi-bi-widjigabawitagowan  ketchi-bishigendagosi- 
nidjin,  ketchi-wasseiasinidjin  gaie  anjeniwan.  Kego  segisike- 
gon,  od  igowan;  kitchi  minwadjimowin  sa  ki  bi-windamoninim, 
ketchi-modjigendagwak,  tchi  dibadjimotawindwa  kakina  bema- 
disidjig.*  Ki  gi-nigitagowa  sa  nongom  tibikak  ima  od  odena- 
wing  David  aw  Bemadjiiwed,  mi  sa  Krist  Debendjiged.  Mi  dash 
ow  ge-ondji-kikinawadjitagoieg:  ki  ga-mikawawa  sa  abinodji 
waweginigasod  wabishkiginong,  ima  dash  endaji-wissiniwad 
awakanag  jengishing.  Sesika  dash  aw  anjeni  o  gi-widj-aiawi- 
gon  kitchi  nibiwa  anjeniwan  gijigong  ga-ondjibanidjin.  O  gi- 
nagamotawawan  dash  Kije-Maniton,  ow  gi-ikkitowad :  Kitchit- 
wawendagosi  Kije-Manito  ishpiming  gijigong,  gaie  ta-wanaki- 
wag  aking  meno-inendangig. 

Mi  sa  enadjimong  Kije-Manito  o  masinaiganing.  Geget 
kitchi  minotagwad,  kitchi  minwendagwad  gaie  iw  dibadjimowin. 
Mi  iw  egindaming  endasso-bibong  dassing  wedjitchissegin  Niba- 
Anamiegijigad.  Mi  iw  meno-inakamigak :  Gi-ondadisi  aw  Ma- 
nito-Abinodji  Jesus:  Onaningwendanda,  minwendanda  gaie 

kideinang;  ki  gi-odissigonan  Debeniminang.  Gega  midasswak 
ashi  jangasswak  dasso-bibon  nondagwad  iw  enakamigak  endasso- 
bibong.  Potch  nongom  tibikak  iji  minwendagwad  iw  dibad- 
jimowin,  ga-iji-minwendagwak  gi-oshki-nondaming,  api  ga- 
ondadisid  aw  Manito-Abinodji. 

Kakina  gwaiak  enamiadjig,  memindage  anishinabeg  ena- 
miadjig,  o  wabandaiwenawa  eji-minwendamowad.  Mi  ga-ijit- 
chigeieg  gaie  kinawa,  ninidjanissidog.  Mi  ga-ondji-kitchi-  ano- 
kiieg  wi-ijitoieg  kid  anamiewigamigowa  tchi  kitchi  onijishing, 
tchi  kitchi  gwanatchiwang  gaie.  Geget  idash  kitchi  sasegama- 
gad.  Migwetch  nind  inag  kakina  ininiwag  gaie  ikwewag  ga- 
anokidjig  gi-onijishitowad  anamiewigamig.  Nin  pagossendam 
ningoting  tchi  mino  dibaamagowad  Kije-Maniton  wedi  giji- 
gong.  Ketimagisidjig  anishinabeg  o  sagiawan  ketimagisinidjin 
Abinodjiian  Jesusan,  o  kitchi  sagiigowan  gaie. 

Nin  kitchi  ondji  minwendam  gaie  wabaminagog  eji-batai- 
niieg  oma  anamiewigamigong.  Ano  abita-tibikak,  ano  kissina- 
magak,  ano  kitchi  ishpateg,  minotch  dash  ki  gi-bi-ijam  anamie- 
wigamigong,  anind  dash  wassa  ondjibawag.  Geget  ki  gi-kitchi- 
minotchigem  gi-bi-ijaieg  nongom  anamiang,  ano  kissinatibikak. 
Kideiwang  ki  mojitonawa  minwendamideewin,  mi  wendji-naga- 
moieg,  bekish  wawijendameg:  Onanigwendanda,  minwendanda 
kideinang;  ki  gi-odissigonan  Debeniminang. 

Gaie  kinawa  gi-bi-ondji-nigi  Jesus;  ki  sagiigowa  sa;  o  sa- 
gian  ma  ketimagisid  Abinodji  Jesus  ketimagisinidjin  anishina- 
ben  enamianidjin,  kishpin  mino  ijiwebisinid.  Kawin  nigan 
o  gi-nandomassin  ketchi-daninidjin  tchi  bi-wabamigod,  tchi  bi- 
anamietagod  gaie;  kawin  bapish.  Awenenan  dash  nitam  ga- 
nandomadjin?  Mi  sa  ketimagisinidjin  manishtanishiwininiwan; 
mi  iniw  ga-nandomadjin,  mi  iniw  nitam  ga-anamietagodjin  gi- 
okije-manitomimigod.  Nashke  Abinodji  Jesus! — kitimagisi, 
bingedji,  jingishin  mashkossiwang,  ima  endaji-wissiniwad  awa- 
kanag;  geget  kitimagisi.  Mi  ima  kekinoamoneg  tchi  mino 
odapinameg  kitimagisiwin.  Apegish  idash  nopinaneg  ima  o 
kitimagisiwining  gaie  o  mino  ijiwebisiwining.  Kishpin  iw 
ijitchigeieg,  ningoting  ki  ga-dagwishimigowa  od  ogimawiwining 
gijigong.  Ow  sa  kid  igowa:  Jawendagosiwag  ketimagisidjig  o 
tchitchagowang;  mi  sa  igiw  ged-odaiimidjig  ogimawiwin  giji- 
gong. 

Xshkwatch  dash  ow  kid  inininim,  ninidjanissidog  saiagiina- 

gog,  weweni  ganawendamog  mandan  kitchit wagijigad .  Kego 
banadjitokegon  tchi  minikweieg  matchi  nibi,  gonima  tchi  ni- 
miidiieg.  Ki  gi-mino-webinigem;  Jesns  ki  gad-odapinawa 
kideiwang  kitchitwa  Eukaristiwining1.  Weweni  ganawenindi- 
sog,  swanganamiangin  iji  manadjitog  iw  Niba-Anamiegijigad, 
weweni  ganawendamog  gaie.  Apegish  dash  ningoting  gijigong 
widj-minawanigosimegwa  Jesus  gaie  Marie  gaie  Joseph  gaie 
kakina  ketchitwawendagosidjig  apine  kagigekamig.  Mi  ge-ing. 

ANAMIEWIN. 

Kije-Manito  Debenimiiang,  kin  ga-wasseshkaman  mandan 
ketchitwawendagwak  tibikad  ondji  iw  gwaiak  wassenamowin, 
mi  sa  Kigwiss  Jesus,  aw  sa  wendji-wasseiendamiindwa  kakina 
ba-ondadisidjig  aking;  ki  pagossenimigo,  ninawind  ga-kikenda- 
moiiang  iw  wassenamowin  oma  aking,  tchi  dagwishimiiang  giji- 
gong,  mi  dash  ima  tchi  wabandamang  iw  kagige  wassenamowin. 
Mi  eji-pagossenimigoian  ondji  Kigwiss  Jesus.  Mi  ge-ing. 


NIBA-ANAMIEGIJIGAD. 

III  MISSA.  EPISTOLA.  TIT .  III,  4-7. 

Mi  ekkitod  kitchitwa  Paul:  Saiagiinagog!  Gi-bi-nagwadini 
Kije-Manito  Bemadjiinang  o  jawendamideewin,  o  kijewadisiwin 
gaie,  ga-iji-sagiad  anishinaben.  Ka  ma  win  ondji  kinawind  ki 
gwaiako-ijitchigewininanin,  iw  sa  win  a  jawendamideewin  ki  gi- 
ondji-bimadjiigonan,  gi-ondji-kisibiginigoiang  ima  andjinigiwi- 
ning  gaie  iw  gi-andjideeinang  W enijishid-Manito,  aw  ga-nibiwa- 
minigoiang  ondji  Jesus-Krist  aw  Bemadjiinang,  tchi  ondji  mino 
ijiwebisiigoiang  o  jawendjigewin,  mi  dash  tchi  odapinamang  iw 
kagige  bimadisiwin  eji-apenimoiang  Kije-Manito. 

EVANGELIUM.  LUC.  II,  15-20. 

Mi  enadjimod  kitchitwa  Luc. :  Iwapi  manishtanishiwinini- 
wag  gi-ganonidiwag:  Ambessa,  Bethleheming  ijada,  awi-wa- 
bandanda  ga-ijiwebak,  Debendjiged  ga-kikendamoninang.  Gi- 
wewibishkawag  dash,  o  gi-mikawawan  Mariian,  Josephan  gaie, 
Abinodjiian  gaie,  pijikiwag  endaji-wissiniwad  jengishininidjin. 
Api  dash  ga-wabamawad  gi-nissitotamog  ga-inindwa  iniw  Abi- 

nodjiian  ondji  kakina  dash  ga-nondangig  gi-mamakadendamog 
manishtanishiwininiwag  gaie  ga-ikkitowad.  Marie  dash  kakina 
o  gi-ganawendanan  iniw  ikkitowinan,  gi-nanagatawendang 


odeing.  Manishtanishiwininiwag  dash  gi-giwewag,  Kije- 
Maniton  o  gi-manadjiawan,  o  gi-kitchitwawinawan  gaie  ka- 
kina  iw  ondji,  ga-nondamowad,  ga-wabandamowad  gaie,  ga- 
inindwa. 


36 


NINXDJANISSIDOG! 

Nongom  gijigadinig  kitchi  minwendamog  kakina  enamiad- 
jig  enigokwag  aki  eiadjig.  Nibiwa  bemadisidjig  nissing  ijawag 
anamessikeng  Niba-anamiegijigadinig,  mi  sa  aiabita-tibikadinig, 
bi-wabaninig  gaie  gega  medasso-dibaiganedinig.  Kitchi  onanig- 
wendamog  anamiawad,  anamie-nagamowad  gaie.  Baba-anami- 
kodadiwag  gaie  epitch  minwendamowad.  Mi  sa  nongom  tibish- 
kosseg  iw  gijigad  api  ga-bi-nigid  aking  Debeniminang. 

Wegonen  dash  ga-bi-ondji-nigid  aking?  Mi  iw  ge-wi-nana- 
gatawendamang  nongom,  weweni  tchi  nissitotamang, .  ga-iji- 
jaweniminang,  anishinabeng  gi-bi-bimadisid  aking  Jesus,  aw 
kejewadisid  Manito,  aw  Kaiagige-bimadisid  Manito,  aw  Maia- 
mawi-Ishpendagosid  Manito. 

Nigan,  mi  ga-bi-ondji-nigid  aking  wi-agwashimad  anishina- 
ben  batadowining  gaie  kagige  kotagitowining  ima  anamakamig. 

Waieshkat  Kije-Manito  o  gi-ijian  anishinaben  tchi  kitchi 
jawendagosinid,  tchi  kitchi  mino  ijiwebisinid  gaie.  Gi-kitchi- 
onijishinini  wiiaw,  gi-kitchi-kijijawadini  gaie;  kawin  akosiwin, 
kawin  kotagitowin,  kawin  bapish  gego  inapinewin  gi-pindessi- 
nini  wiiawing.  Ganawendamawapan  Kije-Maniton  o  ganason- 
gewinini,  kawin  wika  o  da-gi-kikendansin  nibowin.  Geget  gi- 
kitchi-jawendagosi  nitam  anishinabe  tchi  bwa  kikendang  bata- 
dowin,  tchi  bwa  midjid  iw  ga-ginaamagod  Kije-Maniton  tchi 
midjissig. 

Kawin  dash  eta  go  gi-iji-jawendagosišsi  ga-iji-owiiawid, 
mi  go  gaie  ga-iji-otchitchagod  gi-kitchi-jawendagosi.  O  gi- 
gigishkamawan  sa  Kije-Maniton  o  jawendjigewinini;  weossin- 
gin  o  gi-iji-sagian  Kije-Maniton,  wenidjanissingin  gaie  o  gi-iji- 
sagiigon. 

Kawin  gego  maianadak  o  gi-kikendansin  nitam  anishinabe, 
kawin  gaie  o  gi-mikwendansin,  kawin  gaie  o  gi-sagitossin.  Mi 
eta  iw  wenijishing  ga-kikendang,  ga-minwendang  gaie.  Mi  ga- 
ijiwebisid  nitam  anishinabe  tchi  bwa  pangishing  batadowining; 
gi-jawendagosi  ga-iji-owiiawid,  ga-iji-otchitchagod  gaie.  Ka- 
kina  gaie  ge-ni-bimadisidjig  aking  binish  tchi  ishkwa-akiwang, 
kakina  go  da-gi-kitchi-jawendagosiwag,  pangishinsigwaban 
nitam  anishinabeg  batadowining. 

Gi-pangishinog  dash  batadowining  nitam  anishinabeg* 

Adam  gaieEve  gi-waiejimigowad  matchi  ginebigon,  mi  sa  matchi- 
maniton.  Mi  dash  gi-wanitowad  kakina  gego  wenijishing  ga- 
minigowad  Kije-Maniton.  Gi  pindigemagad  batadowin  ima  o 
tchitchagowang,  mi  dash  bekish  gi-pindigemagak  akosiwin, 
kotagitowin,  tiibowin  gaie  ima  wiiawiwang.  Geget  gi-kitchi- 
inigaidisowag,  gi-bata-dowad.  O  gi-wanitonawa  Kije-Manito  o 
jawendjigewin.  Anotch  inapinewin,  kotagitowin,  nibowin  gaie 
o  gi-minidisonawan.  Da-gi-ijawag  kagige  ishkoteng  anamaka- 
mig,  jawenimigossigwaban  Kije-Maniton.  Mi  iw  gaie  ged-ani- 
ijiwebisiwapan  kakina  anishinabeg  bi-ijassigoban  oma  aking  aw 
Egwashinged,  mi  sa  Jesus-Krist  Debeniminang. 

Kije-Manito  dash,  ga-apitch-jawendamideed,  o  gi-jawen- 
dami-ganawabaman  ketimagisinidjin  anishinaben.  O  gi-wawin- 
damawan  gaie  ningoting  tchi  bi-nigiigod  ikwewan,  mi  sa 
kitchitwa  Marian,  aw  ged-agwashimad  anishinaben  batadowi- 
ning  gaie  kagige  ishkoteng. 

Geget  idash  o  gi-ijinajawan  Ogwissan  baiejigonidjin  aiapit- 
chi-sagiadjin  aking  tchi  nodjimoigowad  kakina  anishinabeg 
meno-inendangig.  Gi-inendam  dash  tchi  ijinikanimind  Ogwis- 
san:  Jesus,  mi  sa,  aw  Egwashinged,  aw  Bemadjiiwecl.  Ta- 
ogwissi  ki  widigemagan,  od  inan  anjeni  Josephan,  Jesus  dash  ki 
gad-ijinikana,  o  gad-agwashiman  sa  od  anishinabeman  o  batado- 
winining. 

Anin  dash  ga-ijitchiged  kejewadisid  Debeniminang  gi- 
jaweniminang?  Nashke,  mi  iw  ga-dodang. 

Nitam,  o  gi-odapinamadisonan  kakina  ki  batadowininanin, 
tchibaiatigong  gi-ondji-nibod  kitchi  wissagendamowining.  Mi 
ga-ondji-ikkitod,  ishkwatch  gi-widopamad  o  kikinoamaganan : 
Mi  mandan  nin  miskwim,  kinawa  ge-ond j i-sigisseg,  nibiwa  gaie 
anishinabeg,  tchi  bonigidetawindwa  ga-iji-bata-dowad. 

Gi-nibotonang  tchibaiatigong,  ki  gi-agwashimigonan  ka- 
gige  ishkoteng  anamakamig.  Geget  sanagad  tchi  tchagisong; 
apitchi  kitchi  sanagad  dash  tchi  tchagisong  iw  kitchi  ishko- 
teng  anamakamig  endagog,  kawin  eta  midasswak  dasso-bibon, 
apine  sa  go,  kagigekamig.  Iw  dash  kagige  kotagitowin  ana- 
makamig  ki  gi-wikwatchitamasomin  gi-bata-ijiwebisiiang,  gi- 
kitchi-nishkiang  Kije-Manito.  Mi  wedi  ge-gi-ijaiangoban,  ka- 
kina  go  minik  endashiang,  gi-nibossigoban  Jesus  kinawind  ondji 
tchibaiatigong.  Kitchi  mamoiawamada  gi-bi-ondji-nigid  aking, 
wi-agwashiminang  kagige  ishkoteng. 

Minawa,  mi  ga-bi-ondji-ijad  Jesus  oma  aking,  o  nibowin 
tchibaiatigong  tchi  ondji  gashkitamonang  kagige  bimadisiwin 
gijigong.  .  Geget  ki  kitchi  sagiigonan.  Gi-kitchi-bata-diiang, 
ki  gi-wikwatchitamasomin  tchi  danakisoiang  kagige  ishkoteng. 
Ki  gi-jawenimigonan  dash  Kije-Manito  ondji  Jesus  o  kotagito- 
win,  o  nibowin  gaie  tchibaiatigong.  Kawin  ki  gi-apaginigossi- 
nan  anamakamig  kagige  ishkoteng.  Ki  gi-biigonan  tchi  anwe- 
nindisoiang,  ki  gi-bonigidetagonan  gaie  dassing  ga-mino-anwen- 
indisoiangon  gaie  dash  ningoting  ki  ga-minigonan  kagige  bima- 
disiwin  gijigong.  Kakina  dash  ki  gi-ondinamagonan  kejewadi- 
sid  Jesus  gi-bi-ijad  oma  aking. 

Geget  minwendagwad  gijigong  daji-bimadisiwin.  Mi  ima 
ge-wabamang  aw  kejewadisid  Kossinan,  aw  aiapitchi-sagiigosid, 
aw  aiapitchi-sagiinang  gaie.  Mi  wedi  ge-wabamang  Jesus  ka- 
kina  o  bishigendagosiwining,  eji-Kije-Manitowid,  eji-anishina- 
bewid  gaie.  Ki  ga-wabamanan  Kiganan  ketchi-sagiinang  kakina 
od  onijishiwining.  Ki  ga-widji-minawanigosimananig  kakina  ket- 
chitwawendagosidjig  anjeniwag  gaie.  Geget  ki  gi-kitchi-sa- 
giigonan  aw  Manito-Abinodji,  gi-bi-nigid  aking  tchi  ondinamo- 
nang  iw  kagige  jawendagosiwin  gijigong. 

Minawa,  mi  ga-bi-ondji- ijad  Jesus  aking  tchi  kikinoamo- 
nang  gijigong  enamog  mikana.  Nijwaiagadini  dash  iw  ga-dodang 
wi-mino-kikinoamonang.  Nigan,  ki  kikinoamagonan,  o  doda- 
mowin  gi-aiod.  Minik  ga-dodang  gi-ondji-dodam  tchi  kikinoa- 
monang  ged-iji-bimadisiiang  oma  aking.  Kid  igonan:  Kikina- 
wabamishig,  endodaman  gaie  kinawa  nassab  dodamog,  eji-bima- 
disiian,  iji  bimadisig  gaie  kinawa. 

Minawa  od  ikkitowin  o  gi-aion,  wi-kikinoamonang.  Mi 
ga-ondji-ojitod  aiapitchi-onijishing  anamiewin  kaginig  ima  tchi 
kikinoamagoiang  gwaiak  Jesus  od  ikkitowin,  gwaiak  Jesus  o 
gagikwewin.  Gi-inendam  gaie  kaginig  tchi  aiamagadinig  iw  od 
anamiewin  oma  aking,  binish  tchi  ishkwa-akiwang.  Iw  dash 
gweiakossing  anamiewining  ki  kikinoamagomin  iw  wenijishing 
mikana,  ge-bimosseiang  gijigong  wi-dagwishinang,  mi  sa  ki 
kikinoamagomin  kakina  gego  ged-ijitchigeiang,  wi-mino-anoki- 
tawang  Kije-Manito,  wi-kagige-bimadjiangwa  gaie  ki  tchitcha- 
gonanig. 

Gaiat  Kije-Manito  o  gi-ojitamawan  od  anishinabeman  bejig 
wenijishing  ijitwawin;  mi  iw  Judawininiwag  od  ijitwawiniwa. 
Gi-inendam  dash:  mi  iw  ijitwawin,  ge-ganawendamowad  Juda- 

wininiwag  binish  tchi  bi-dagwishing  aking  aw  Egwashinged,  mi 
sa  Jesus.  Geget  idash  o  gi-widokan  iw  gcte-ijitwawin,  nanin- 
gim  gi-ondji-mamandadodang,  eji-wabandaming  Kije-Manito  o 
masinaiganing. 

Api  dash  ga-bi-dagwishing  aking  Jesus  Debeniminang,  gi- 
inendam  wi-minad  bemadisinidjin  aking  bejig  ijitwawin  nawatch 
wenijishing  iw  dash  gete-ijitwawin,  Judawininiwag  od  ijitwa- 
winiwa,  mi  saiw  Jesus  od  ijitwawin,  Jesus  od  anamiewin.  Mi 
wendji-ikkitod  kitchitwa  Paul,  madjibiamawad  Judawininiwan: 

“Kije-Manito,  aw  naningim  bebakan  ga-iji-gaganonagoba- 
nen  Weossimimindjin,  niganadjimowininiwan  gi-anonad,  non- 
gom  owapi  ki  gi-ganonigonan,  Ogwissan  gi-anonad  tchi  gagi- 
kiminang.  Mi  iniw  ga-inagimadjin  tchi  dibendaminid  missi 
gego;  mi  iniw  gaie  ga-awadjin  kakina  gego  gi-ojitod.” 

Wegonen  dash  iw  gwaiak  Jesus  od  anamiewin?  Mi  sa  iw 
katolik  anamiewin  ejinikadeg;  mi  eta  iw  gwaiak  Jesus  od  ana- 
miewin,  mi  iw  ga-ojitod  wi-kikinoamawad  kakina  ge-ni-bimadisi- 
nidjin  aking  binish  tchi  ishkwa-akiwang  kakina  iniw  anamie- 
debwewinan,  ge-debwetaming,  ge-babamendaming  gaie  gijigong 
wi-ijang.  Geget  ki  gi-kitchi-mino-dodagonan  gi-bi-ojitod  od 
anamiewin  aiapitchi-kitchitwawendagwadinig  wi-kikinoamonang 
iw  wenijishing  mikana  gijigong  enamog. 

Minawa,  mi  ga-bi-ondji-ijad  aking  Jesus  Debeniminang,  mi 
sa  tchi  ojitod  bejig  anamie-widjindiwin,  ge-daji-ganawendjigade- 
nig  mojag  gwaiak  od  anamiewin  binish  tchi  ishkwa-akiwang. 
Katolik  anamiewigamig  dash  mi  ejinikadeg  iw  kitchi  anamie- 
widjindiwin,  Jesus  ga-ojitod  gi-aiad  aking.  Mi  gwaiak  Kije- 
Manito  od  ogimawiwin  oma  aking.  Mi  ima  debendagosiwad 
kakina  gwaiak  enamiadjig,  kakina  onidjanissan  Kije-Manito. 
Mi  ima  kekinoamawindwa  Jesus  od  ikkitowin  ketchitwawendag- 
wadinig,  mi  ima  gaie  waiabandaindwa  gijigong  enamog  mikana. 
Aw  debendagosid  Jesus  od  anamiewigamigong  oma  aking,  nin- 
goting  ta-dibendagosi  Jesus  od  anamiewigamigong  wedi  giji- 
gong,  kishpin  weweni  bimadisid  eji-kikinoamawind. 

Minawa,  mi  ga-bi-ondji-ijad  Jesus  oma  aking,  mi  sa  tchi 
ojitamonang  nijwasswi  kitchitwa  Sakremaian.  Tanassag  nij- 
wasswi  jawendjigewini-sibiwan,  mi  enendagwak,  mi  epitendag- 
wak  gaie  iniw  nijwasswi  Sakremaian,  iniw  nijwasswi  kitchi 
Jawendagosiwinan,  mi  sa  Sigaandagowin,  Songideeshkagowin, 
Kitchitwa  Eukaristiwin,  Anwenindisowin,  Anamie-Nominigo- 

win,  Mekatewikwanaiewiwin,  gaie  Anamie-Widigendiwin. 
Iniw  kitchi  Jawendagosiwinang  ondinigadewan  kitchi  nibiwa 
jawendjigewinan,  iniw  aiabadjitodjin  enamiad  wi-mino-anokita- 
wad  Kije-Maniton,  wi-ganawendang  ganasongewinan,  wi-jagod- 
jitod  kakina  gego  maianadak,  wi-dodang  gaie  kakina  gego 
wenijishing. 

Aw  dash  kejewadisid  Debeniminang  ga-bi-nigid  Niba-Ana- 
mie-gijigadinig  gi-inendam  kaginig  wi-aiad  oma  aking  binish 
tchi  ishkwa-akiwang.  Anin  dash  ga-ijitchiged  mojag  tchi  widj- 
aiawad  od  anishinabeman  aking?  Mi  sa  iw  ga-ijitchiged :  o  gi- 
ojiton  Kitchitwa  Eukaristiwin,  ima  dash  kitchitwa  Ostiwining 
geget  aia  e j  i - Ki j e-Mani to wid  gaie  eji-anishinabewid.  Kekabe- 
gijig  gaie  kekabe-tibik  abi  anamiewigamigong;  mi  ima  gwaiak 
endad;  mi  ima  gaie  bainang.  Geget  jawendagosiwag  gwaiak 
enamiadjig;  od  aiawawan  Debendjigenidjin  Jesusan  ima  od  ana- 
miewigamigowang.  Mi  wendji-inind  Debendjiged:  Emanuel, 
mi  sa:  Kije-Manito  wadj-aiawinang. 

Nawatch  nibiwa  ld  jawenimigonan  Jesus.  Ima  endad,  mi 
sa  od  anamiewigamigong  kid  ashamigonan  iniw  bemadisinidjin 
pakwejiganan  gijigong  ga-ondjibanidjin,  mi  sa  tibinawe  wiiaw 
gaie  o  miskwim  kitchitwa  Eukaristiwining  etenigin.  Minawa 
gaie,  ima  od  anamiewigamigong  ki  biniigonan,  kishpin  winisid 
ki  tchitchagonan,  iw  gi-matchi-dodamang.  O  gi-minan  sa  o 
mekewikwanaieman  iw  kitchi  anamie-gashkiewisiwin  tchi 
gassiamawawad  anishinaben  o  batadowinini  kitchitwa  Anwenin- 
disowining.  Api  aianwenindisowad  tanassag  Jesus  o  miskwi- 
ming  gassiabawanawag  tchi  binisiwad  enassamabid  Kije-Manito. 

Jesus  gi-bi-ondji-ija  aking  tchi  nanaitod  kakina  iw  ga-banad- 
jitowad  nitam  anishinabeg  gi-bata-dodamowad  gwanatch  kitiga- 
ning.  Winawa  tanassag  o  gi-bidonawan  oma  aking  batado- 
win,  kitimagisiwin,  kotagitowin,  nibowin,  gaie  kagige  animisi- 
win  anamakamig.  Jesus  dash  o  gi-bidonan  mino  ijiwebisiwin, 
bimadjiigowin,  jawendagosiwin,  gaie  kagige  minawanigo-bima- 
disiwin  wedi  gijigong.  Nitam  anishinabeng  ondjibamagad 
kakina  gego  maianadak,  Jesus  dash  gi-bi-ondji-ija  tchi  bi-mini- 
nang  kakina  gego  wenijishing  gaie  menwendagwak  oma  aking 
gaie  go  wedi  gijigong. 

Mi  ge-ondji-nagamoiang  nongom  gijigak,  bekish  kitchi 
minwendamang:  Onanigwendanda,  minwendanda  gaie:  ki  gi- 
odissigonan  Debeniminang. 

ANAMIEWIN. 

Kije-Manito,  missi  gego  netawitoian,  ki  pagossenimigo 
tchi  jawenimiiang  tchi  moshkineshkagoiang  iw  oshki-kikendas- 
sowin,  ga-bi-mijiiangid  Kigwiss,  aw  sa  ga-bi-ondadisid  Niba- 
Anamiegijigadinig.  Mijishinam  gaie  ki  jawendjigewin  tchi 
wabandaiweiang  ej  i-deb weiendamang,  iw  mojag  mino  anokita- 
goian.  Mi  eji-pagossenimigoian  ondji  Kigwiss  Jesns.  Mi 
ge-ing. 


—  - ■ 

NIB  A- AN  AMIEGI JIG  ADO-N  AG  AMON  AN. 

Onanigwbndanda, 

Minwendanda  kideinang: 

Kid  odissigonan 
D  EBENIMINANG. 

1.  Jaigwa  sa  anjeniwag 
Bi-windamagewag  aking, 

Kossinan  Kije-Manito 
Eji-jaweniminang. 

Onanigwendanda,  .... 

2.  Odenang  sa  Bethleheming 
Ondadisi  Abinodji. 

Mi  aw  ge-nodjimoinang, 
Kitimageniminang. 

Onanigwendanda,  .... 

3.  Kitchi  animisi  ima, 

Ka  bapish  mino  aiassi, 

Ki  kitchi  sagjjgonan, 

Mi  wendji-kotagitod. 

Onanigwendanda,  .  :  .  . 

4.  Kawin  kitchi  wigiwaming 
Bi-ondadisissi  J esus, 
Pijikiwigamigong  sa, 

Mi  ima  wendadisid. 

Onanigwendanda,  .... 

5.  Geget  sa  abinodjiing 
Bi-nagosi  oma  aking, 

Missi  gego  ga-gijitod, 

Missi  gego  debendang. 

Onanigwendanda,  .... 

6.  Geget  mamakadendagwad: 
Missi  gego  ga-gijitod, 
Mawi  aking,  kotagito; 

Mi  tchi  jaweniminang. 

Onanigwendanda,  .... 

7.  Mi  dash  ima  kikendagwak, 
Epitch  sagiinang  Jesus: 
Win  o  kotagiton  wiiaw, 
Tchi  wi-nodjimoinang. 

Onanigwendanda,  .... 

8.  Ambe  sagiada  Jesus, 
Mojag  babamitawada, 

Mi  tchi  nigid  kideinang, 
Mojag  ima  tchi  abid. 

Onanigwendanda,  .... 


ENAMIAIEG,  ON ANIGWEND AMOG 

1.  Ambe,  Bethleheming  wi-bi-ijag, 
Ganawabamig 

Jesus  ga-bi-nigid. 

Bi-madjag,  manadjiig, 

Bi-madjag,  manadjiig, 

Bi-manadjiig  Debeniminang. 

2.  Gij’gong  ondjiba, 

Kije-Manitowi; 

Gigangwan  o  gi-bi-nigiigon 
Nongom  sa  oma; 

Kitchitwawinada. 

Bi-madjag,  manadjiig,  .... 

3.  Anjeniwidog 
Minik  endashiieg, 
Kitchitwawendagosi  ishpiming 
Kije-Manito; 

Ambessa  nagamog, 

Bi-madjag,  manadjiig,  .... 

4.  Nongom  dash,  Jesns, 

Kin  ga-bi-nigiian, 

Kid  apitchi  kitchitwawinigo. 
Kin  wegwissimik 
Ga-bi-nindaiiangid . 

Bi-madjag,  manadjiig,  .... 


1.  Pisindawig  genawenimadjig 
Manishtanishan  wadjiwing 
Ga-bi-niginid j  in  Jesusan 
Eji~nagamotawawad. 

Gloria  in  excelsis  Deo . 

2.  Jaigwa  kid  odissigonan 
Aw  ge-wi-nodjimoinang, 
Gigangwan  o  gi-nigiigon, 

Win  igo  Kije-Manito. 

Gloria  in  excelsis  Deo. 

3.  Mamakadendagwad  iw  geget: 
Pijikiwigamigong  sa  ' 

Kitchi  kitimagisiwining 
Gi-bi-ondadisi  Jesus. 

Gloria  in  excelsis  Deo. 

4.  Ambessa  onanigwendanda, 

Ki  wi-agwashimigonan 
Kagige  ishkoteng  kakina, 

Win  igo  Debeniminang. 

Gloria  in  excelsis  Deo. 

5.  Nagamoda  enamiaieg, 
Pasweweshinda  mamawi, 

Tchi  wi-mamoiawamang  Jesus 
Gi-kitchi-jaweniminang. 

Gloria  in  excelsis  Deo . 

ANAMXEGIJIGAD  GI-ISHKWA-NIBA- 
ANAMIEGIJIGAK. 

EPISTOLA.  GAL.  IV,  1-7. 

Mi  ekkitod  kitchitwa  Paul:  Sesikisid  megwa  abinodjiiwid, 
tibishko  anokitagewinining  iji  aia,  ano-dibendang  kakina;  o 
dibenimigon  kekinoamagodjin,  genawTenimigodjin  gaie,  minik 


ga-inakonigenid  ossibanin.  Mi  tibishko  ga-ijiwebisiiang  gaie 
kinawind  megwa  gi-abinodjiiwiiang  (tni  sa,  hwa  mashi  anami- 


45 


aiang,)  ki  gi-awakaniwimin  oma  aking.  Api  dash  ga-odjitchis- 
seg  iw,  Kije-Manito  tchi  jaweniminang,  o  gi-bi-ijinajawan 
Ogwissan;  ikwewan  o  gi-nigiigoni,  gi-ganawendaminid  dibako- 
nigewin,  tchi  nodjimoanid  kakina  dibakonigewining  ga-aianid- 
jin,  Kije-Manito  tchi  onidjanissiminang.  Kije-Manito  kid 
onidjanissimigowa,  mi  sa  ga-ondji-atod  kideiwang  tibinawe 
Ogwissan  od  inendamowinini,  gaie  kinawa  tchi  ineg:  Nosse! 
Nosse!  Enamiad  kawin  keiabi  anokitagewinining  inendagosissi, 
wenidjanissingin  sa  od  inenimigon  Kije-Maniton.  Kishpin  dash 
Kije-Manito  wenidjanissingin  inenimad  enamianidjin,  geget  o  ga- 
minan  kagige  bimadisiwin  gijigong. 

EVANGELIUM.  _  LUC.  II,  33-40. 

Mi  enadjimod  kitchitwa  Luc:  Iwapi  Jesus  ossan,  ogin  gaie 
gi-mamakadendamon  kakina  iw  ondji,  ga-dibadjimind  Jesus. 
Simeon  dash  o  gi-anamietawan,  o  gi-inan  gaie  Marian,  Jesus 
ogin:  Nibiwa  Israeling  eiadjig  mabam  Abinodjiian  ta-ondji- 
pangishinog,  nibiwa  dash  win  ta-ondji-pasigwiwag;  ta-kitchi- 
agonwetawa  gaie.  Kin  gaie  ki  tchitchagong  ki  ga-jabwenao- 
gon  ajaweshk,  tchi  kikendagwak  nibiwa  anishinabeg  enendamo- 
wad  odeiwang.  Niganadjimowikwe  gaie  gi-aia,  Anne,  Phanuel 
odanan,  Aser  od  inawemaganing ;  apitchi  gikaban;  nijwasso- 
bibon  o  gi-widigeman  o  widigemaganan,  ga-ako-gigangowid ; 
jigawigoban  dash  iwapi;  nishwassimidana  gi-dasso-bibonagisi 
ashi  niwin;  ka  wika  gi-ond j i-sagaansi  anamiewigamigong ; 
gajigadinigin,  tebikadinigin  gaie  o  gi-anokitawan  Kije-Maniton, 
gi-giigwishimod,  gi-anamiad  gaie.  Mi  dash  aw  ikwe  iwapi  gi- 
bi-ijad,  Kije-Maniton  dash  o  gi-kitchitwawinan,  Jesusan  gaie  o 
gi-dibadjiman,  gi-ganonad  kakina  iniw  ga-bianidjin  iniw,  ge- 
bimadjiigodjin  Israel.  Ga-ishkwatawad  dash,  kakina  gi-doda- 
mdwad  minik  Debendjiged  ga-inakoniged,  neiab  gi-ni-giwewag 
Galileing  od  odenawiwang  Nazarething.  Abinodji  dash  (Jesus) 
gi-madjigi,  gi-songigi;  nibwakawin,  Kije-Manito  gaie  o  jawend- 
jigewin  o  gi-moshkineshkagon . 

NINID  J  ANISSIDOG ! 

Waieshkat  aiagwaban  igiw  Judawininiwag  enindjig  ima 
Egypting  ejinikadeg  aking.  Gi-kitchi-kitimagisigwaban  dash 
ima.  Awakaning  o  gi-iji-dodagowan  Egypting  daji-anishina- 

ben.  Mi  dash  enigok  gi-pagossenimawad  Kije-Maniton  tchi 
jawenimigowad.  Win  dash  o  gi-anonan  Moisan  tchi  sagidjiwi- 
nigowad  Jndawininiwag  Egypting.  Aw  dash  Moise  o  gi-nasi- 
kawan  kitchi  ogiman  Pharaonan,  gi-pagossenimad  tchi  pagidi- 
nanid  Judawininiwan  tchi  madjanid.  Kawin  dash  gi-inendansi 
kitchi  ogima.  Mi  dash  Kije-Manito  gi-kitchi-bashanjeang  iw 
aki,  o  gi-kotagian  gaie  ima  ga-danakinidjin.  Kawin  dash  ga- 
nage  iwapi  gi-inendansi  kitchi  ogima  tchi  madjanid  Jndawinini- 
wan.  Ishkwatch  dash  Kije-Manito  o  gi-inan  od  anjeniman  tchi 
pindigenid  megwa  tibikadinig  kakina  wakaiganing,  minik  ga- 
dassininig  ima  Egypting  tchi  nissanid  dash  kakina  iniw  ga- 
nitami-niginidjin  oshkinawen  gaie  kwiwisensan.  Mi  dash  ga- 
dodang  geget  aw  anjeni;  gi-nissawindwaban  dash  kakina  igiw 
ga-nitami-nigidjig  ima  Egypting.  Kawin  dash  ningot  gi-do- 
dawassiwag  Judawininiwag.  Mi  pitchinag  gi-paginindwa  tchi 
madjawad. 

Mojag  dash  tchi  ani-mikwendamowad  Judawininiwag  ga- 
iji-jawenimigowad  Kije-Maniton,  mi  ga-ondji-inakonigenid  tchi 
binindwa  anamiewigamigong  abinodjinsag  kwiwisensag  igiw 
ge-nitami-nigidjig  ima  tchi  pagidinindwa  tchi  minind  Kije- 
Manito.  Mi  dash  iw  ga-ijitchiged  gaie  win  kitchitwa  Marie, 
gi-pagidinad  Ogwissensan  anamiewigamigong. 

Bekish  gaie  gi-inendam  wi-biniind,  tchi  anamietagod  gaie 
pagidjigewininiwan,  bekish  o  gi-pagidjigenan  nij  wabomimin. 
Kawin  anawi  gi-inendagosissi  tchi  biniind;  kawin  sa  wika  o  gi- 
aiansin  ganage  bejig  batadowinens;  kawin  gaie  gi-ijiwebisissi, 
igiw  anind  ikwewag  wadigedjig  ga-ijiwebisiwad.  Minotch  dash 
gi-inendam  wi-iji-dodang  tibishko  igiw  anind  ikwewag  ga-nigia- 
wassodjig  ga-iji-dodamowad,  gi-biniindwa.  Mi  dash  ima  eji-kiki- 
noamonang  Marie  tchi  tabassenindisoiang,  minawa  gaie  tchi 
ganawendamang  kakina  gego  minik  ga-inakonigewad  nagani- 
sidjig. 

Ga-ijitchiged  kitchitwa  Marie  gi-binad  Ogwissensan  ana- 
miewigamigong  tchi  anamietawind  win  gaie  onidjanissensan,  mi 
keiabi  ejitchigewad  katolik  ikwewag  ga-nigiawasso wad j in .  Ija- 
wag  anamiewigamigong,  anind  ikwewag  od  ani-madjinawan 
onidj  anissensiwan  ga-nigiawadjin,  ima  dash  anamiewigamigong 
od  anamietagowan  mekatewikwanaien,  od  anamietagoni  gaie  od 
abinodjiimiwan.  Geget  kitchi  onijishinini  ejitchigewad.  Kije- 
Maniton  o  gi-minigowan  onidjanissensiwan;  tanassag  dash  neiab 

o  minawan  Kije-Maniton  iniw  onidjanissensiwan;  bekish  o 
pagossenimawan  Kije-Maniton  tchi  jawenimigowad,  weweni 
tchi  nitawigiawad  iniw  abinodjiian.  Bekish  gaie  migwetch  od 
inawan  Kije-Maniton  gi-onidjanissiwad,  gi-mikawawad  abinod- 
jiian;  gaie  iw  ondji  o  mig'wetchiwiawan  mino  aiawad,  mino  bi- 
madisiwad  winawa  gaie  onid j anissensi wan  ga-nigiawadjin.  Ape- 
gish  kakina  anishinabekweg  iw  ijitchigewad  dassing  ga-nigia- 
wassowadjin. 

Kitchitwa  gangangowid  Marie  o  gi-pagidinan  Ogwissan 
Jesusan  anamiewigamigong,  gi-minad  Kije-Maniton,  gi-inen- 
dang:  Nin  pagidina  Ningwiss  saiagiag,  Kije-Manito  nin  mina 
Ningwissan;  mano  ta-ondji-kotagito,  mano  ta-ondji-nibo  tchi 
bimadjiad  anishinaben.  Anawi  gi-kashkendam,  nigan  gi-kiken- 
dang  ge-dodawimind  Ogwissan;  apitchi  geget  gi-ondji-kashken- 
dam,  nissimidana  ashi  nisso-bibon,  binish  gi-nibod  Jesus  tchi- 
baiatigong.  Gi-inendam  dash  mojag:  Mano  ta-ondji-nibo  Ning- 
wiss  anishinaben  tchi  agwashimad  kagige  kotagitowining.  Mi 
dash  ima  kekinoamonang  ged-inendamang,  ged-ijitchigeiang 
gaie  gego  endiiangon,  gonima  keshkendamangon,  mi  sa,  tchi 
mino  odapinamang  iw  wendji-  kashkendamang,  tchi  nishkaden- 
dansiwang,  tchi  manadendansiwang  gaie. 

Kitchitwa  akiwensi  Simeon  gi-kitchi-minawanigwendam, 
gi-wabamad,  gi-mindjiminad  gaie  onikang  Manito-Abinodjiian 
Jesusan.  Kija  o  gi-windamagon  Wenijishinidjin-Maniton:  Ka- 
win  ki  ga-nibossi  tchi  bwa  wabamad  Egwashinged.  Ow  dash 
gi-ikkito,  gi-odapinad  Abinodjiian:  Mano  pagidin  enokitok  tchi 
madjad  wanakiwining.  Nishkinjigon  sa  nin  gi-ondji-wabandan 
iw  agwashingewin,  iw  sa  ga-wawejissitoian  enassamiwad  kakina 
anishinabeg,  iw  wassenamowin  ge-wasseshkagowad  enamiassi- 
gog  gaie  iw  o  bishigendagosiwiniwa  igiw  kid  anishinabemag 
Israel. 

Joseph  gaie  Marie  gi-ondji-mamakadendamog  ga-ikkitod 
Simeon,  gi-dibadjimad  Jesusan.  Anawi  jaigwa  Marie  nigan  o 
gi-kikendanaban  ged-iji-dodawimind  ningoting  Ogwissan;  na- 
watch  dash  weweni  o  gi-nissitotan  kakina  iw,  gi-kikinoamagod 
iniw  kitchitwa  akiwensiian  Simeonan.  Mi  apine  endodang 
Kije-Manito;  od  anonan  awiia  ge-kikinoamagonidjin  od  anishi- 
nabeman,  mi  sa  iniw  gwaiak  enamianidjin.  Meno-ijiwebisid 
dash  weweni  o  pisindawan  gegikimigodjin,  memindage  weweni 
o  pisindawan  enamie-kikinoamagodjin;  mi  sa  gwaiak  Kije-Ma- 

nito  od  ikkitowin  pesindaman  nongom,  inendam.  Aw  dash 
metchi-ijiwebisid  aw  gaie  meminadisid  kawin  o  mino  odapinan- 
sin  gagikimigowin,  anwenimigowin  gaie;  nishkadisi  aianweni- 
mindjin,  gegikimindjin  gaie. 

Simeon  o  gi-anamietawan  Josephan  gaie  Marian.  Geget 
kitchi  apitendagwadini  awiia  anamietagod  gonima  onigiigon, 
gonima  gaie  mekatewikwanaien.  Wenidjanissidjig  naningoti- 
nongin  od  anamietawawan  onidjanissiwan  api  madjanid,  nin- 
gotchi  wassa  wi-ijanid.  Kitchitwa  Jakob  o  gi-anamietawan  og- 
wissan  midasswi  eshi-nijinidjin  api  jaigwa  wi-ishkwa-bimadisigo- 
banen.  Tobias  o  gi-anamietawan  ogwissan  api  ga-wi-madjanid. 
Jesus  o  gi-anamietawan  abinodjiian  gi-mindjiminad  onikang, 
o  kikinoamaganan  gaie  api  gi-ijad  gijigong.  Geget  onijishin 
awiia  anamietagod  mekatewikwanaien.  Apitchi  kitchi  onijishin 
dash  iw  anamietagowin,  awiia  anamietagod  J esusan  kitchitwa 
Eukaristiwining,  api  eshpinaming  kitchitwa  Ostiwin. 

Mandan  gaie  o  gi-inan  Simeon  Jesusan  Ogini:  Bina,  waaw 
abinodji  gi-ondji-assa  o  pangishinowiniwa  gaie  o  pasigwindini- 
gasowiniwa  nibiwa  igiw  ima  Israeling  eiadjig  gaie  ondji  iw  kiki- 
nawadjitchigan  ged-aiajindendaming.  Mi  ga-ikkitod  aw  kit- 
chitwa  inini;  geget  dash  gi-debwe.  Nibiwa  Judawininiwag 
kawin  o  gi-pisindawassiwawan  Jesusan,  kawin  gaie  o  gi-mino- 
odapinamawassiwawan  o  gagikwewini.  Mi  igiw  Jesusan  ga- 
ondji-pangishingig;  mi  igiw  Jesusan  ga-ondji-kagige-banadisid- 
jig;  winawa  dash  gi-dodasowag.  Minawa  dash  anind  o  gi-mino- 
odapinamawawan  Jesusan  od  ikkitowinini;  mi  igiw  Jesusan  ga- 
ondji-pasigwindinigasodjig,  mi  igiw  ga-ondji-bimadjiidisodjig. 
Mi  apine  ba-ijiwebak  eko-anamiang.  Anind  bemadisidjig  we- 
weni  od  odapinanawa  eji-gagikimindwa  anamiewi gami gong ;  mi 
igiw  ged-ijadjig  ningoting  gijigong.  Anind  dash  o  nondanawa 
anawi  anamie-gagikwewin,  o  jingitanawa  dash,  o  jingendanawa 
gaie.  Kawin  wi-debweiendansiwag,  kawin  gaie  wi-iji-bimadi- 
sissiwag  eji-gagikimindwa  anamiewining;  mi  igiw  kagige  ishko- 
teng  ged-ijadjig. 

Gi-baba-gagikwed  Jesus  missiwe  ima  Judaaking,  naningoti- 
nongin  gi-aiajidema,  gi-agonwetawa  gaie.  Mi  sa,  iniw  Pha- 
riseian  ga-inimindjin  gaie  Ojibiigewininiwan  gaie  ketisinidjin 
Judawininiwan  naningim  o  gi-aiajidemigon.  Winawa  sa  kawin 
gi-mino-ijiwebisissiwag,  gi-anamiekasowag  dash,  mi  dash  nanin- 
gotinong  gi-anwenimigowad  Debendjigenidjin.  Mi  dash  iw  ga- 

ondji-jingenimawad  Jesusan;  mi  ga-ondji-aiajidemawad  gaie. 
Mi  keiabi  ejiwebisiwad  anind  enamiadjig.  Od  agonwetawawan 
mekatewikwanaien,  gego  egowadjin,  gonima  aianwenimigowad- 
jin.  Geget  kitchi  matchi  dodamog;  tanassag  Jesusan  od  agon- 
wetawawan,  agonwetawawad  mekatewikwanaien. 

Minawa  o  gi-inan  Marian  Simeoh:  Geget  ajaweshk  ki  ga- 
jaboneshkagon  tibinawe  ki  tchitchagong.  Mi  wa-ikkitod:  Mn- 
goting  ki  ga-jaboneshkagon  iw  kashkendamo wini-aj aweshk. 
Mi  geget.  Gi-kitchi-wassitawendam  Marie  gi-wabamad  Ogwis- 
san  sassagakwaomind  tchibaiatigong;  mi  memindage  iwapi  gi- 
jaboneshkagod  kashkendamowini-ajawashk. 

Mjwatchinon  dash  iniw  kashkendamo wini-aj aweshkon  ga- 
bajibaogodjin  Marie.  Mi  sa  1,  iwapi  ga-windamagod  Simeonan 
ged-iji-dodawimind  ningoting  Ogwissan.  2,  Minawa  gi-kitchi- 
kashkendam  Marie  gi-sagisiad  Ogwissan  Bethleheming  gi-mad- 
jinad  dash  Egypting,  tchi  nissigossinig  Herodan.  3,  Gi-kitchi- 
kashkendam  gi-waniad  Ogwissan,  nissogwan  dash  o  gi-baba- 
nandonewan.  4,  Minawa  gi-kitchi-kashkendam  gi-nagishkawad 
Ogwissan,  gi-ijiwinimind  wadjiwing  Calvaire  gi-biminigananid 
kitchi  tchibaiatigon.  5,  Memindage  dash  o  gi- j aboneshkagon 
kashkendamo wini-a j a weshk  gi-nibawid  tchigatig  tchibaiatigong, 
gi-wabamad  Ogwissan  wissagi-kotagendaminid  ima,  nibonid 
gaie.  6,  Minawa  gi-wassitawendam,  gi-mawi  gaie  gi-odapinad 
Ogwissan  onikang,  tchibaiatigong  gi-onji-mamigasonid.  7, 
Ishkwatch  dash  gi-kashkendam  Mariegi-pagidenimimind  Ogwis- 
san  aiano  gi-debweiendang  waiba  minawa  tchi  abitchibanid. 
Swanganamiadjig  saiagiadjig  kitchitwa  Marian  naningotinong  o 
mikwendanawan  iniw  nijwasswi  kashkendamowinan,  Marie  o 
kashkendamowinan,  kitimagenimawad  ogiwan  ketchitwawenda- 
gosinidjin,  bekish  ikkitowag  nijwatching:  Nossinan  gijigong 
ebiian,  gaie:  Kid  anamikon,  Marie.  Geget  kitchi  minotchige- 
wag. 

Bejig  kitchitwa  mindimoie,  Anne  ga-ijinikasod,  gi-jawen- 
dagosi  gi-wabamad  Manito-Abinodjiian.  Geget  apitchi  gi- 
ondji-onanigwendam.  Jigawigoban  Anne,  nijwasso-bibon  eta 
o  gi-widigeman  o  widigemaganan;  gi-nibonid  dash,  kawin  mi- 
nawa  gi-widigessi.  Kije-Maniton  eta  o  gi-anokitawan  anamie- 
wigamigong,  kekabe-gijig,  kekabe-tibik  gi-  anamiad,  gi-giigwi- 
shimod  gaie.  Apegish  kakina  jagawidjig  ikwewag  inawawad 
iniw  kitchitwa  mindimoieian. 

Aw  dash  Abinodji,  Jesus,  gi-madjigi,  gi-ani-songisid;  o  gi- 
moshkineshkagon  nibwakawin  gaie  Kije-Manito  o  jawendjige- 
win  o  gi-widj-aiawigon.  Apegish  kakina  abinodjiiag  kikinawa- 
bamawad  Abinodjiian  Jesusan.  Apegish  gaie  winawa  ani- 
apitchigiwad  eshkam  ani-  mino-ijiwebisiwad.  Apegish  eshkam 
ani-moshkineshkagowad  nibwakawin  gaie  mino  ijiwebisiwin. 
Kishpin  iji  madjigiwad  anamiewining  gaie  mino  ijiwebisiwining, 
o  gad-apitenimigowan,  o  ga-sagiigowan  gaie  Kije-Maniton  gaie 
anishinaben. 

ANAMXEWIN. 

Kije-Manito,  nossinan  kaiagige-bimadisiian  gaie  missi  gego 
netawitoian,  ki  pagossenimigo  tchi  jawendaman  gaie  tchi  wido- 
kaman  nind  ijitchigewininanin,  Kigwiss  saiagiad  od  ijinikaso- 
wining  eshkam  tchi  ani-ondji-batainak  nin  mino  dodamowinina- 
nin.  Mi  eji-pagossenimigoian  ondji  Kigwiss  Jesus.  Mi  ge-ing. 


ANAMIKODADIWINI-GIJIGAD. 

EPISTOLA.  TIT.  II,  11-14. 

Mi  ekkitod  kitchitwa  Paul:  Kije-Manito  ga-bimadjiinang  o 
jawendjigewin  gi-bi-nagwadini,  kakina  anishinabeg  tchi  waban- 
damowad,  wi-kikinoamonang  tchi  webinamang  kakina  matchi 
manitokewin,  tchi  missawendansiwang  gaie  anotch  gego  aking 
endagog,  meshkwat  dash  tchi  nibwakaiang,  gwaiak  tchi  iji  bi- 
madisiiang,  tchi  mino  ijiwebisiiang  aking:  ki-bitomin  jawenda- 
gosiwin,  Kije-Manito  tchi  dagwishing  o  kitchitwawisiwining, 
Jesus  gaie  ga-nodjimoinang  tchi  dagwishing,  tchi-bi-abid  kidei- 
nang  tchi  ganaweniminang.  Win  tibinawe  gi-pagidenindiso, 
gi-nibo  gaie  tchibaiatigong ;  tchi  nodjimoinang,  tchi  gassiamonang 
kakina  ki  matchi  dodamowininanin,  tchi  biniinang,  win  eji- 
minwendang  tchi  iji  bimadisiiang  mino  dodamowining.  Mi 
ged-ikkitoian,  Debeniminang  Jesus  ondji. 

evangelium.  luc.  ii,  21. 

Mi  enadjiinod  kitchitwa  Luc:  Iwapi,  nishwassogwan  ga- 
kabesseg,  Abinodji  tchi  pakwejond,  Jesus  gi-ijinikana;  anjeni  o 
gi-bi-windan  iw  ijinikasowin,  Jesus ,  bwa  gigishkagod  ogin. 

NINID  JANISSIDOG I 

Mi  sa  nongom  minawa  kitchitwagijigad,  Jesus  gi-pak- 
wejond,  Jesus  gi-ijinikanind.  Anamiegijigadong  iji  ganawend- 
jigade  ow  kitchitwagijigad.  Minawa  gaie  iw  ondji  manadjitom 
mandan  gijigad  mi  sa  nongom  madjissemagak  bejig  kikinono- 
win,  bejig  dash  kikinonowin  gi-ishkwassemagad.  Winawa  dash 
enishinabewidjig:  Anam  ikodadi wini-gi j  igad  od  ijinikadanawa  ow 
gijigad.  Mi  sa  nongom  beba-anamikodadiwad  anishinabeg. 
Apegish  dash  weweni  ganawendameg  ow  kitchitwagijigad.  Ki 
ga-windamoninim  dash,  ninidjanissidog,  ged-ijitchigeieg  tchi 
mino  ganawendameg  eji-minwendang  Debeniminang. 

Nigan  weweni  nanagatawendamog  wendji-kitchitwagijigak 
nongom.  Waishkat  gi-inakonige  Kije-Manito  tchi  pakwe- 
jondwa  kakina  J uda-kwi wisensag  api  neshwassogwanagisiwad. 
Mi  ima  ga-ondji-kikendagosiwad  geget  tchi  Judawininiwiwad, 
tchi  dibenimigowad  gaie  Kije-Maniton.  Waieshkat  ma  pijishig 
Judawininiwag  anamiagwaban.  Winawa  eta  o  gi-kikenimawan, 
o  gi-manad j  iawan  gaie  Kije-Maniton.  Igiw  dash  maiaganishi- 
nabeg  kawin  anamiassigwaban,  pashagishkibikadong  daji-bima- 
disigwaban.  Kije-Manito  dash  o  gi-wawenabaman  Abrahaman 
gaie  onidjanissini,  gaie  ojisheini  gaie  od  aianike-ojisheini  tchi 
anamianid.  O  gi-inan  dash  tchi  pekwejeomind  tchi  ondji-ki- 
kendagosinid  Judawininiwinid. 

Gaie  dash  win  Jesus  gi-iji-pakwejwa  tibishko  igiw  anind 
Judawininiwag.  Mi  dash  iwapi  gi-nitami-siginang  o  miskwim 
kinawind  ondji,  mi  iwapi  gi-oshki-kotagitod.  Mi  go  gaie  iwapi 
gi-ijinikanind  Jesus,  mi  sa  EgWashinged,  Bemadjiiwed  gaie. 
Mi  ga-ondji-inad  Marian  kitchitwa  anjeni  Gabriel:  Nashke  sa, 
ki  ga-gigishkawa  kiiawing  gaie  ki  ga-nigia  kigwiss,  Jesus  dash 
ki  gad-ijinikana.  Ow  gaie  o  gi-inan  aw  anjeni  Josephan:  Oga- 
nigian  dash  iniw  ge-ogwissidjin,  Jesus  dash  ki  gad-ijinikana; 
mi  sa  aw  ged-agwashimad  od  anishinabeman  ondji  o  batado- 
winining. 

Geget  kitchi  kitchitwawendagwadini  Jesus  od  ijinikasowin, 
weweni  manadjitoda.  Mi  go  gaie  Kije-Manito  od  ijinikasowin 
ge-manadjitawang;  kitchitwawindandanin  iniw  nij  ijinikasowi- 
nan,  mi  sa  Kije-Manito  od  ijinikasowin,  gaie  Jesus  od  ijinikaso- 
win.  Dassing  ekkitoiangon  Jesus,  weweni  mikwenimada  Debe- 
niminang,  mikwendanda  gaie  ga-iji-jaweniminang,  ga-iji-sagii- 
nang  gaie,  gi-nibotonang  tchibaiatigong.  Gaie  dash  dassing 

ekkitoiangon:  Kije-Manito,  mikwenimada  Kossinan  kejewadisid 
gijigong  ebid,  bekish  gaie  mikwendanda  ga-iji-mino-dodonang 
binish  nongom,  kitchi-sagiada  dash  kagetin  gaie  mamoiawamada. 
Kego  wika  anisha  wawinakegon  Kije-Manito.  Kego  wika 
anisha  wawinakegon  Jesus,  ejitchigewad  nibiwa  bemadisidjig 
neshkadisiwadjin.  Weweni  wawinada,  kitchi  migwetchiwiada 
gaie. 

N anagatawendamog  gaie  eji-mashkawisimagadinig  Jesus  od 
ijinikasowin.  Iw  kitchitwa  ijinikasowining  kikinoamaganag  gi- 
kitchi  mamandadodamog.  Bejig  inini  ga-mamandjigosid  iw  igo 
ga-iji-nigid  gi-assa  endasso-gijigadinig  ima  ishkwandemiwang 
anamiewigamig  Jerusaleming.  Pierre  dash  o  gi-inan:  Joniia 
gaie-osawa-joniia  kawin  nind  aiawassi,  iw  dash  eiaman  ki  minin; 
od  ijinikasowining  Jesus,  aw  Nazarething  daji-inini,  ondji 
pasigwin  gaie  bimossen.  O  gi-saginikenan  dash  o  kitchinika- 
ning  gaie  o  gi-pasigwindinan.  Pabige  dash  osidan  gaie  od  ani- 
kawigananan  gi-mashkawisimagadiniwan.  Gi-pasigwindjisse 
dash,  gaie  gi-nibawi  gaie  gi-bimosse,  gaie  o  gi-widji-pindigeman 
anamiewigamigong  Pierran  gaie  Jeanan,  gi-ani-bimossed,  gi- 
ani -gwashgwashkwan  id ,  gaie  gi-mamoiawamad  Kije-Maniton. 

Geget  igo  kitchi  mashkawisimagadini  Jesus  od  ijinikaso- 
win.  Gego  endiiegon,  aiakosiiegon,  keshkendamegon,  gegwedi- 
benimigoiegon  gaie,  mikwenimig  Jesus,  wawinig  Jesus,  nadjini- 
jimig  Jesus,  apenimog  Jesus,  anamietawig  Jesus.  Ki  ga-nada- 
magowa,  ki  ga-jawenimigowa,  ki  gad-ishkwa-kashkendamiigowa, 
ki  ga-mashkawendamiigowa  gaie.  Memindage,  api  jaigwa  wa- 
ishkwa-bimadisiieg,  wawinig  Jesus,  ki  ga-minigowa  jawendji- 
gewin  tchi  jagodjieg  jangenimineg  matchi-manito  gaie  weweni 
ki  ga-nibom. 

Jesus  od-ijinikasowining  ki  gad-ijitchigem  minikejitchigeieg. 
Endasso-kigi jeb  ikkitog  enigokodeeieg:  Jesus  nin  wi-ondji- 
anoki  nongom,  Jesus  nin  wi-ondji-anamia,  Jesus  nin  wi-ondji 
odapinan  kotagitowin  minik  ge-minigowanen,  Jesus  nin  wi-mik- 
wenima  apine,  Jesus  nin  wi-sagia,  Jesus  nin  wi-dibendamona 
niiaw,  ninde,  nin  tchitchagwan  gaie.  Jesus  dibenimishin? 
Jesus  jawenimishin,  Jesus  ki  minin  ninde  gaie  nin  tchitchag. 
Kishpin  Jesus  ondji  ijitchigeieg  minik  ejitchigeieg,  ki  gad- 
ondji-kitchi-dibaamagom  ningoting  gijigong. 

Mi  sa  nongom  madjissemagak  bejig  kikinonowin.  Geget 
pitcha  bejig  kikinonowin;  nisswak  ashi  ningotwassimidana  ashi 

nanogwan,  mi  bejig  kikinonowin.  Endasso-gijigak  dash  ki  gi- 
mino-dodagonan  kejewadisid  Kossinan  gijigong.  Kakina  geget 
ki  gi-minigonan  minik  ga-manesiiang,  wissiniwin,  agwiwinan, 
mino  bimadisiwin  gaie.  Ki  gi-mino-ganawenimigonan  gaie 
kabe-kikinonowin.  Kawin  dash  eta  kiiawinanin  o  gi-jawendan- 
sinan,  mi  go  gaie  ki  tchitchagonanin  o  gi-jaweniman.  Endasso- 
gijig  ki  gi-minigonan  o  jawendjigewin  tchi  ondji  anokitawang 
weweni  Kije-Manito.  Naningim  ki  gi-widokagonan,  gi-odissi- 
kagoiang  matchi  inendamowinan,  tchi  pangishinsiwang  kitchi 
batadowining.  Naningim  ki  gi-bonigidetagonan,  dassing  sa 
weweni  ga-anwenindisoiangon.  Naningim  gaie  ki  gi-pindigesh- 
kagonan,  dassing  sa  ga-mino-odapinamangon  kitchitwa  Euka- 
ristiwin.  Ki  gi-nondamin  naningim  od  ikkitowin,  dassing 
sa  ga-nondawangon  mekatewikwanaie  gi-gagikwed.  Naningim 
gaie  ki  gi  aiamin  anamiewigamigong  gi-anamessikewinagak  gi- 
pagidenindisod  Jesus  kinawind  ondji.  Geget  kitchi  batainad 
iw  ga-iji-jaweniminang  ga-iji-mino-dodonang  gaie  Kije-Manito 
megwa  gi-ani-bimisseg  iw  kikinonowin. 

Anin  dash  ga-iji  inabadjitoiang  iniw  jawendjigewinan  ? 
Anin  ga-iji-inabadjitoiang  Kije-Manito  o  migiwewinan  ?  Apegish 
nanagatawenindisoiang  nongom  gijigak  maiadjisseg  oshki  kiki- 
nonowin.  Endasso-gijig  ki  gi-mino-dodagonan  Debendjiged, 
kinawind  dash  makija  endasso-gijig  ki  gi-nishkianadog;  makija 
ki  gi-matchi-ikkitominadog,  ki  gi-matchi-inendaminadog,  ki  gi- 
matchi-dodaminadog  gaie.  Makijami  geget  ga-ijiwebisiwangen. 
Ninidjanissidog,  nanagatawendamog  ishkweiang  ga-iji-bima- 
disiieg  megwa  gi-bi-bimisseg  iw  bejig  kikinonowin  ga-ishk- 
wasseg  nongom.  Weweni  kashkendamog  dash  enigokodeeieg 
ondji  kakina  iniw  ishkweiang  ki  batadowiniwan.  Pagossenimig 
Kossiwa  kejewadisid,  aw  aiapitchi-jawendamideed  tchi  webina- 
moneg  kakina  ki  batadowiniwan  ondji  Jesus  o  kitchi  kotagito- 
win  tchibaiatigong.  Geget  dash  ki  ga-jawenimigowa  kishpin 
weweni  anwenindisoieg.  Win  sa  David  od  inan,  anamiad: 
Kawin  ki  ga  webinansin  odeima  aianwenindisomagak,  tebassen- 
damomagak  gaie. 

Anin  dash  ged-ijitchigeieg  tchi  mino  inabadjitoieg  iw  oshki 
kikinonowin?  Anin  ge-dodameg  tchi  ani-jawendagwak  iw  kiki- 
nonowin?  Ow  sa  kid  ikkitom  nongom  gijigak,  api  baba-anami- 
kodadiieg.  Happy  New  Year!  Mi  sa,  apegish  jawendagwak  iw 
oshki  kikinonowin.  Kishpin  geget  inendameg  tchi  ani-jawen- 

dagosiieg  ge-ni-apitch-bimisseg  iw  kikinonowin,  weweni  bima- 
disig,  nibiwa  anamiag,  naningim  odapinamog  kitchi  Jawenda- 
gosiwinan,  sagiig  Kije-Manito  bekish  gaie  kagetin  gossig.  Jin- 
gendamog,  ojindamog,  bonitog  gaie  batadowin,  nopinadamog, 
odapinamog  gaie  anotch  mino  ijiwebisiwin.  Kije-Manito  pagidi- 
namawig  endasso-kigijeb  kakina  gego  minik  ged-anokiieg  kabe- 
gijig.  Kishpingeget  ijitchigeieg  nongom  eji-kikinoamagoieg, 
geget  ta-minwendagwad  ow  kikinonowin. 

Nibiwa  ga-wabandangig  kikinonowin  ga-ishkwasseg  kawin 
nongom  aiassiwag  ogidakamig,  gi-nonde-nibowag  tchi  bwa  gi- 
madjisseg  ow  oshki  kikinonowin.  Anind  gi-mino-nibowag  iw 
wejitangin  gi-iji-bimadisiwad.  Minawa  dash  anind  gi-matchi- 
nibowag,  wejitangin  gi-iji-bimadisissigwa.  Nibiwa  gaie  bema- 
disidjig  sesika  gi-nibowag.  Weweni  nanagatawendamog,  ni- 
nidjanissidog,  kakina  iw;  kitchi  gijendamog  mojag  wejitangin 
tchi  wi-iji-bimadisiieg. 

Api  dash  baba-anamikodadiieg,  aiangwamisig  tchi  ganawe- 
nindisoieg  weweni,  tchi  nibadisissiweg,  tchi  minikwessiweg, 
gaie  tchi  giwashkwebissiweg.  Bonenindiiog  kinawa  ga-nish- 
kenindiieg,  bonigidetadiiog  eji-nandawendameg  tchi  bonigideto- 
neg  Kije-Manito.  Kego  dash  baba-anamikagekegon  megwa 
anamessikeng.  Weweni  ganawendamog  ow  kitchitwagijigad, 
kego  banadjitokegon.  Awi-anamikawig  dash  apitchi-nigan 
mekatewikwanaie;  ki  gad-anamietagowa  dash  tchi  ani-mino- 
aiaieg  kabe-kikinonowin. 

ANAMIEWIN. 

Kije-Manito  ga-inenimad  kitchitwa  Marie  kaginig  gagango- 
wid  tchi  ogwissid  Kigwissan  Jesusan,  ki  gi-minag,  ondji  aw 
Kigwiss  od  anishinabewiidisowin,  bemadisidjig  aking  iw  men- 
wendagwak  apenimowin  ningoting  tchi  kagige-dibaamagosiwad 
gijigong.  Ki  pagossenimigo  tchi  jawenimiiang  kaginig  tchi 
mojitoiang  eji-gaganodamawiiangid  kitchitwa  Marie  ga-mijiian- 
gid  Debendjigenidjin  Jesusan,  iniw  sa  debendaminidjin  kagige 
bimadisiwin  gijigong.  Mi  eji-pagossenimigoian  ondji  Kigwiss 
Jesus,  Mi  ge-ing. 

ANAMIEGXJIGAD  GI-I8HK W A-AN AMIKOD ADI WINI - 

GIJIGAK. 

EPISTOLA.  GAL.  IV,  1-7. 


Mi  ekkitod  kitchitwa  Paul:  Sesikisid  megwa  abinodjiiwid, 
tibishko  anokitagewinining  iji  aia,  ano-dibendang  kakina;  o 
dibenimigon  kekinoamagodjin,  genawenimigodjin  gaie,  minik  ga- 


inakonigenid  ossibanin.  Mi  tibishko  ga-ijiwebisiiang  gaie 
kinawind  megwa  gi-abinodjiiwiiang  (mi  sa}  bwa  mashi  anami- 

aiang ,)  ki  gi-awakaniwimin  oma  aking.  Api  dash  ga-odjitchis- 
seg  iw,  Kije-Manito  tchi  jaweniminang,  o  gi-bi-ijinajawan 
Ogwissan;  ikwewan  o  gi-nigiigoni,  gi-ganawendaminid  dibako- 
nigewin,  tchi  nodjimoanid  kakina  dibakonigewining  ga-aianid- 
jin,  Kije-Manito  tchi  onidjanissiminang.  Kije-Manito  kid 
onidjanissimigowa,  mi  sa  ga-ondji-atod  kideiwang  tibinawe 
Ogwissan  od  inendamowinini,  gaie  kinawra  tchi  ineg:  Nosse! 
Nosse!  Enamiad  kawin  keiabi  anokitagewinining  inendagosissi, 
wenidjanissingin  sa  od  inenimigon  Kije-Maniton.  Kishpin  dash 
Kije-Manito  wenidjanissingin  inenimad  enamianidjin,  gegetoga- 
minan  kagige  bimadisiwin  gijigong. 

EVANGELIUM.  MATT.  H,  19-23. 

Mi  enadjimod  kitchitwa  Matthieu :  Iwapi,  Herode  ga-nibod, 
Kije-Manito  od  anjeniman  o  gi-bi-odissigon  Joseph  Egypting, 
megwa  nibad,  o  gi-igon  dash:  Onishkan,  odapin  Abinodji 
( Jesus ),  ogin  gaie,  ijan  dash  Israel  od  akiming;  gi-nibowag  sa 
nendawabandangibanig  Abinodjiian  o  bimadisiwinini.  Mi  dash 
ga-iji-onishkad,  gi-odapinad  Abinodjiian,  ogini  gaie,  gi-bi-ija 
Israel  od  akiming.  Ga-nondang  dash,  Archilaus  ogimawid 
Judeing,  nabishkawad  ossibanin  Herodan,  gi-gotadji  wedi  tchi 
ijad.  Megwa  dash  nibad,  gi-windamagowisi,  mi  dash  ga-ondji- 
madjad,  Galileing  gi-ijad.  Ga-dagwishing  dash  odenang  Naza- 
rething,  mi  ima  gi-bi-danakid,  tchi  debwewiniwang  ga-ikkito- 
wad  niganadjimowininiwag,  Jesus  tchi  ijinikasod  Nazarewinini. 


NINID  JANISSIDOG ! 

Bejig  kitchi  debwewin  ki  kikinoamagomin  iw  kitchitwa 
minwadjimowin  ga-agindjigadeg  nongom,  mi  sa:  Kije-Manito 
mojag  o  mino  ganaweniman  epenimonidjin  wiiaw;  mi  sa  eji- 
kikinoamagoiang  anamiewin.  Kitchiwa  Joseph  kaginig  o  gi- 
apenimonan  Kije-Maniton,  kawin  dash  wika  anisha  o  gi-apeni- 
mossinan.  Api  ga-nandawabamigod  Herodan  Manito-Abinodji 
tchi  nissigod,  anjeni  o  gi-bi-windamawan  Josephan:  Onishkan, 
odapin  Abinodji,  ogin  gaie  Egypting  dash  ijinijimon,  ima  dash 
aian  binish  minawa  tchi  ganoninan.  Ga-onishkad  dash,  o  gi- 
odapinan  Abinodjiian  Jesusan  gaie  ogini  nibatibik,  mi  dash  ga- 
iji-madjad,  Egypting  gi-ijad.  Ga-nibod  dash  Herode,  Kije- 

Manito  od  anjeniman  o  gi-bi-odissigon  J oseph  Egypting,  o  gi- 
igon  dash:  Onishkan,  odapin  Abinodji,  ogin  gaie,  ijan  dash 
Israei  od  akiming;  gi-nibowag  sa  nendawabandangibanig  Abi- 
nodjiian  o  bimadisiwinini.  Mi  dash  geget  gi-odapinad  Abinod- 
jiian  gaie  ogini,  gi-bi-ija  dash  Israel  od  akiming.  Ga-iji- 
ganawenimad  Abinodjiian  Jesusan  gaie  ogini,  Marian,  mi 
nassab  endodawad  Kije-Manito  kakina  epenimonidjin  wiiaw. 

Win  sa  o  migiwen  bimadisiwin,  win  gaie  o  mino  ganawen- 
dan  iw  bimadisiwin  ga-migiwed.  Win  ga-ojiad  anishinaben,  ga- 
pagininad  gaie  aking,  win  o  mino  ganaweniman  ged-apitch- 
bimadisinid  aking.  Kije-Manito  od  onidjanissinan  kakina  go 
bemadisinidjin  aking,  memindage  iniw  gwaiak  enamianidjin, 
wenidjanissingin  gaie  od  iji  ganaweniman  tchi  pagamishkagos- 
sinig  gego  maianadak.  Anin  dash  eji-ganawenimad  ? 

Nigan  kitchi  naningim  o  ginaamadan  anotch  gego  tchi  ini- 
gaigossinig  anishinaben,  gonima  ishkote,  gonima  nibi,  gonima 
animikin,  kema  gaie  kitchi  nodin,  gonima  matchi  awessiian, 
gonima  ginebigon,  gonima  matchi  mashkiki;  o  ginaamadan 
kakina  iw  tchi  banadjiigossinig  anishinaben.  Geget  naningim 
nanisanisi  bemadisid  aking  tchi  banadjiigod  gonima  tchi  nissi- 
god  anotch  gego  aking  endagonig.  Memindage  nanisanisiwag 
abinodjiiag  egashiidjig  gego  maianadak  tchi  pagamishkagowad, 
gonima  tchi  bakobissewad,  kema  gaie  tchi  pangishinowad  ishko- 
teng,  tchi  tchagisowad,  tchi  jakamowad  matchi  mashkiki,  go- 
nima  gaie  tchi  kishkijodisowad.  Kije-Maniton  dash  o  mino 
ganawenimigowan. 

Minawa  Kije-Manito  od  anonan  od  anjeniman  tchi  ganawe- 
nimigowad  bemadisidjig.  Bebejig  anishinabe  od  aiawan  anjeni- 
wan  tchi  baba-ganawenimigod;  potch  igo  enamiassigog,  metchi- 
ijiwebisidjig  gaie  od  aiawawan  bebejig  anjeniwan  beba-ganawe- 
nimigowadjin;  mi  eji-kikinoamagoiang  anamiewin.  Memindage 
dash  egashiidjig  abinodjiiag  enamiadjig  weweni  o  ganawenimi- 
gowan  od  anjenimiwan,  gego  maianadak  tchi  odissigossigwa 
baba-odaminowad,  baba-aiawad  gaie.  Mi  wendji-ojibiigadeg 
Kije-Manito  o  masinaiganing:  Kije-Manito  o  gi-inan  od  anjeni- 
man  tchi  baba-ganawenimikwa  kakina  kid  ijawining;  onindji- 
wang  ki  ga-bimiwinigog  tchi  bitakosideshinsiwan  assining. 
Mandan  gaie  ikkito  kitchitwa  Paul:  Kakina  anjeniwag  otchit- 
chagowiwag  enokitagedjig,  ejinajaondjig  ondji  iniw  ge-bimad- 
jiimindjig.  Mi  ge-ondji-mamoiawamad  Kije-Manito,  ninidja- 

niss,  gi-anonad  od  anjeniman  tchi  baba-ganawenimik.  Mojag 
matchi-manito  ki  wi-matchi-dodag,  ki  wi-banadjiig  gaie;  bwana- 
witchige  dash;  ki  baba-ganawenimig  sa  kid  anjenim;  kawin 
ganage  atchina  go  ki  naganigossi;  kekabe-gijig,  kekabe-tibik 
gaie  ki  baba-widjiwig,  tchi  ganawendang  kiiaw  tchi  ganaweni- 
mad  gaie  ki  tchitchagwan.  Mi  iw  od  inanokiwin  aking,  mi  sa 
tchi  mino  ganawenimik  kaginig  ged-apitch-bimadisiian  aking. 
Mikwendan  iw,  ninidjaniss,  gaie  mojag  migwetch  inenim  Klje- 
Manito  gi-inad  bejig  iniw  od  anjeniman  beshigendagosinidjin, 
meshkawisinidjin,  gaie  kejewadisinidjin,  tchi  baba-ganaweni- 
mik. 

Migwetch  gaie  ki  da-ina  naningim  kid  anjenim  gi-mino-ga- 
nawenimik  ba-ako-ondadisiian  binish  nongom.  Weweni  gaie 
ki  da-apenimonan,  ki  da-nanandoma  gaie,  gego  maianadak  wa- 
odissigoianin.  Geget  idash  ki  ga-nadamag  gaie  ki  ga-ganawe- 
nimig;  o  ga-ginaamawan  gaie  matchi-manitbn  gego  maianadak 
tchi  dodossinog.  Weweni  gaie  babamitaw  aw  ki  mino  anjenim, 
kishpin  gimodj  kideing  ganonik.  Kishpin  odissigoian  inenda- 
mowin  wi-matchi-dodaman,  kego,  kego  bapish  dodangen  ima 
enassamigabawid  kid  anjenim;  ki  ganawabamig;  kishpin  dash 
awandjish  matchi  dodaman,  ki  kitchi  nishkia,  bekish  gaie  ki 
kitchi  kashkendamia. 

Nawatch  weweni  tchi  nissitotameg  iw,  ninidjanissidog,  we- 
weni  mikwendamog  wejibiigadeg  Kije-Manito  o  masinaiganing, 
dajindjigasowad  anjeniwag  beba-ganawenimadjig  bemadisinid- 
jin  aking. 

Gi-ondji-madjawad  Egypting  Judawininiwag  gi-babamadi- 
siwad  gaie  nimidana  dasso-bibon  ima  pagwadakamig,  mojag  o 
gi-baba-widjiwigowan  Kije-Maniton  od  anjenimini,  anakwadong 
waiasseianig  aiagoban  aw  anjeni. 

Megwa  ogimawigobanen  Ezekias  ima  Judeing,  bejig  ogima- 
wishan,  Sennacherib  ga-ijinikasonidjinv  o  gi-bi-miganigon. 
Kije-Manito  dash  od  anjeniman  o  gi-bi-widokagon  Ezekias. 
Bejig  tibikad  o  gi-nissan  aw  anjeni  ningotwak  ashi  nishwassimi- 
dana  ashi  nanan  dasso  midasswak  (185.000)  jimaganishan,  iniw 
ga-ijinajawadjin  aw  matchi  ogima  tchi  miganigowad  Judawi- 
niniwag. 

Api  Tobie,  ketchi-mino-ijiwebisid  oshkinawe,  wassa  gi-ijad 
wi-awi-nanad  joniian,  ossan  ga-awiiwenidjin,  o  gi-ani-widjiwi- 
gon  kitchi  anjeniwan,  Raphael  ejinikasonidjin.  Kawin  anawi 

o  gi-kikenimassin  anjeniwinid,  kitchi  sasega-oshkinaweng  sa 
gi  -ijinagosi  aw  anjeni.  Panima  wika  o  gi-nissitawinagon  Tobian. 
Megwa  dash  ani-widjindiwad,  gi-bimossewad,  gi-dagwishinog 
bejig  kitchi  sibing,  gi-inendam  dash  Tobie  wi-kisibigisided; 
kitchi  gigoian  dash  o  gi-bi-mawinanigon,  wi-gonigod.  Mi 
dash  gi-bibagimad  wadjiwigodjin,  gi-inad:  Nashke,  nin  mawi- 
neog  mabam.  Wikobij,  nishi  gaie,  od  igon  Raphaelan,  mi  dash 
ga-dodang.  Iniw  dash  kitchi  gigoian  o  gi-ondinan  wenijishing 
mashkiki,  ga-nodjimoigonid  ossan  aw  Tobie  ga-gagibingwenid- 
jin,  minawa  dash  weweni  gi-wabandama  aw  mino  akiwensi. 

Gi-inendam  gaie  Tobie  wi-widigemad  bejig  meno-ijiwebisi- 
nidjin  ikwewan,  Sarah  ga-ijinikasonidjin.  Aw  dash  ikwe 
jaigwa  nijwatching  gi-widige,  dassing  dash  ga-widigedjin,  gi- 
nissiman  o  widigemaganan  iw  igo  gi-nitami-tibikadinig  ga-widi- 
gendiwad.  Igiw  sa  ininiwag  kawin  gwaiakotchigessigwaban 
gi-widigewad;  mi  eta  beshigwadadinig  minawanigosiwin  gi- 
ondji-widigewad,  mi  dash  kakina  gi-nissigowad  matchi-maniton. 
Tobie  dash  kekendang  iw,  gi-jagwenimo  wi-odapinad  iniw  ikwe- 
wan.  Anjeniwan  dash  o  gi-igon:  Mano  weweni  widigemakan 
aw  ikwe.  Win  dash  Raphael  o  gi-mawinewan  matchi-maniton, 
ningotchi  wassa  Egypting  dash  o  gi-madjinajawan. 

Naningim  Jndawininiwag  gaiat  o  gi-bi-widokagowan  anje- 
niwan,  gi-mlganigowad  jangenimigowadjin. 

Daniel,  bejig  kitchitwa  niganadjimowinini,  gi-pindjwebina 
ningoting  kitchi  wanikaning,  ima  dash  wanikaning  gi-aiawag 
anind  matchi  awessiiag,  mi  sa  mishibijig  ketchi-takwangesh- 
kidjig,  ketchi-bakadedjig  gaie.  Jangenimigodjin  o  gi-apagini- 
gon  Daniel  wanikaning  tchi  bigwamigod,  tchi  nissigod  gaie  tchi 
amogod  iniw  matchi  awessiian,  anamiewin  dash  o  gi-ondji-doda- 
gon  iniw  matchi  ininiwan.  Kije-Manito  dash  o  gi-ijinajaama- 
wan  Danielan  od  anjeniman,  mi  dash  iniw  ga-ginaamagowadjin 
mishibijig  gi-amwassigwa  Danielan.  Minawa  bekanisid  anjeni 
o  gi-ani-ijiwinan  Habakukan,  mi  dash  gi-assad  besho  aiamagak 
iw  kitchi  wanikan,  mi  dash  iniw  ininiwan  ga-ashamigodjin 
Daniel  ima  wanikaning.  Panima  dash  gi-anoki  kitchi  ogima 
tchi  ondji  wikobinimind  Danielan  wanikaning,  igiw  dash  matchi 
ininiwag  ga-jingenimadjig  Danielan,  gi-pindjwebinawag  wani- 
kaning,  pabige  dash  o  gi-bigwamigowan  mishibijin  gaie  o  gi- 
gidamogowan. 

Nisswi  oshkinaweg,  iw  gi-inendansigwa  wi-manitokewad 

osawa-joniia-masininin,  gi-dibakonawag  tchi  pindjwebinindwa 
gigi-bimadis  ima  kitchi  gibosiganing  tchi  danakisowad  ima. 
Kije-Manito  dash  od  anjeniman  gijigong  gi-bi-ondjibawan,  gi- 
bi-pindigenid  dash  iw  kitchi  gibosiganing;  gi-ijitchigewan  dash 
tchi  ningot  inigaigossigwa  ishkote  igiw  nisswi  oshkinaweg.  Mi 
ejibiigadeg  Kije-Manito  o  masinaiganing;  Ananias,  Misael,  gaie 
Azarias  ijinikasogwaban  igiw  nisswi  oshkinaweg. 

Api  ga-assimind  Jesus  o  kikinoamaganan  gibakwaodiwiga- 
migong,  bejig  anjeni  gijigong  gi-bi-ondjiba,  o  gi-bi-pakakonan 
ishkwandem  gibakwaodiwigamigong,  o  gi-sagidjiwinan  dash, 
gi-inad:  Madjag,  awi-windamawig  anishinabeg  anamiewigami- 
gong  iniw  bimadisiwini-ikkitowinan. 

Memindage  dash  mamakadakamig  ga-iji-nadamagod  anjeni- 
wan  kitchitwa  Pierre  gi-gibakwaigasod.  Mi  ekkitomagadinig 
Kije-Manito  o  masinaigan: 

Kitchi  ogima  Herode  gi-jibinikeni  wi-kotagiad  anind  ena- 
mianidjin.  O  gi-nissan  dash  Jakoban,  wikanissini  iniw  Jeanan, 
ajaweshk  gi-aiod.  Api  dash  ga-kikendang  ondji  minwendami- 
nid  Judawininiwan,  gi-inendam  tchi  takonad  Pierran.  Ga- 
takonad  dash,  o  gi-gibakwaowan  gibakwaodiwigamigong,  gaie 
o  gi-pagidinamawan  midasswi  ashi  ningotwasswi  jimaganishan 
tchi  ganawenimanid;  gi-inendam  sa  Herode,  gi-ishkwa-Pak- 
gijigadinig  tchi  sagidjiwinad  gibakwaodiwigamigong ,  wi-nissad 
enassamiwad  anishinabeg  (Judawininiwag).  Pierre  dash  gi- 
ganawenima  ima  gibakwaodiwigamigong,  debendagosidjig  dash 
anamiewigamigong  apine  gi-ondji-anamiawag  tchi  bimadjiigod 
Kije-Maniton. 

Iw  dash  api  ga-inendamogobanen  Herode  wi-sagidjiwinad 
Pierran,  iw  igo  tibikadinig  gi-niba  Pierre  nassawaii  nij  jimaga- 
nishan,  nij  dash  biwabibo-sagabiginiganan  gi-mamandjigwa- 
pidjigasod;  igiw  dash  genawendjigedjig  ima  ishkwandeming 
agwatching  gi-nibawiwag,  ganawendamowad  gibakwaodiwi- 
gamig. 

Debendjiged  dash  od  anjeniman  gi-bi-nibawiwan  ima  aiad 
Pierre,  gi-wassetemagad  gaie  ima  gibakwaodiwigamigong.  An- 
jeni  dash  o  gi-pakitewan  Pierran  opimena  gaie  o  gi-amadjian, 
gi-inad:  Onishkan  wewib.  Iniw  dash  o  mamandjigwapidjiga- 
nan  onindjing  gi-ondji-pangissininiwan.  Anjeni  dash  o  gi-inan: 
Kitchipison  gaie  takobidon  ki  mitigwakissinan;  mi  dash  ga. 
ijitchigenid  Pierran.  ()w  dash  o  gi-inan:  Bisikan  kid  agwiwin, 

bi-nopinajishin  dash.  Pierre  dash  gi-ani-sagaam,  o  gi-nopina- 
nangaie  anjeniwan;  gi-inendam  dash:  anisha  go  mi  ejinaman. 

Api  dash  ga-ani-kabikawawad  iniw  nitam  gaie  iniw  anikadj- 
akandowininiwan,  gi-dagwishinog  ima  aiamagak  biwabiko-  ishk- 
wandem,  iw  odenang  enamog,  binisika  dash  mi  ga-pakakosse 
nig;  gi-ani-sagaamog  dash  gaie  o  gi-kabikanawa  bejig  odena- 
mikana;  sesika  dash  o  gi-naganigon  anjeniwan. 

Ga-ishkwa-mamakadendang  dash  Pierre,  owgi-ikkito:  Non- 
gomnin  gwaiakwendam  igo:  Debendjiged  o  gi-bi-ijinajawan  od 
anjeniman  gaie  nin  gi-ondji-gidiskiig  Herodan  onindjining  gaie 
Judawininiwag  o  nandawendamowiniwang. 

Ga-nanagatawendang  dash  ga-ijiwebak,  gi-bi-dagwishin 
endanid  Marian,  Jean  ogin,  Mark  ga-iji-andji-winsod;  ima  go 
nibiwa  gi-daji-mawandjiidiwag  anamiawad.  Api  dash  Pierre 
ga-papagakwaiged  kitchi  ishkwandeming,  bejig  ikwesens,  Ivhode 
ga-ijinikasod,  gi-bi-ija  wi-pisindang.  Api  dash  kekendamawad 
Pierran  od  inwewini,  kawin  o  gi-pakakonansin  ishkwandem, 
ga-apitch-modjigisid.  Gi-pindigebato  dash  gaie  gi-windamage: 
nibawi  Pierre  tchigishkwand.  Ow  dash  o  gi-inawan:  Ki  gi- 
wanadis.  Awandjish  dash  wi-debwe  geget  iji  aiamagadinig 
ga-ikkitod.  Gi-ikkitowag  dash  winawa:  Mi  sa  iniwod  anjeniman. 

Pierre  dash  keiabi  gi-papagakwaige.  Api  dash  ga-paka- 
konamowad  ishkwandem,  gaie  gi-wabamawad,  gi-mamakaden- 
damog.  Pierre  dash  o  gi-aiininamawan  onindjing  tchi  bisan 
abinid;  o  gi-dibadjimotawan  dash  ga-iji-sagidjiwinigod  Debend- 
jigenidjin  gibakwaodiwigamigong.  Mi  minik. 

Kije-Manito  naningim  o  gi-anonan  anjeniwan  gego  wi-win- 
damawad  bemadisinidjin  aking.  Kitchitwa  anjeni  Gabriel  o  gi- 
bi-ganonan  niganadjimowininiwan  Danielan  gi-windamawad, 
anin  api  ge-bi-dagwishininid  aking  Egwashingenidjin,  mi  sa 
Jesus  Debeniminang.  Panima  dash  gega  nanwak  ga-dasso-bi- 
bonagak,  mi  iwapi  ga-bi-ganonad  Zakarian  gi-windamawad  tchi 
ogwissinid  o  widigemaganan  Elizabethan,  Jean  dash  tchi  ijini- 
kasonid  ogwissiwan.  Panima  dash  gi-ningotwasso  gisisswagak 
o  gi-bi-ganonan  kitchitwa  Marian,  gi-inad:  Kid  anamikon, 
mwashkineshkagoian  jawendjigewin,  Debendjiged  ki  widjiwig, 
awashime  ki  kitchitwawendagos  endashiwad  ikwewag. 

Nibiwa  anjeniwag  anonawag  tchi  mino  ganawenimawad  be- 
madisinidjin  aking,  memindage  iniw  abinodjiian  bebiwijininid- 
jin,  gego  maianadak  tchi  pagamishkagossinig. 

ANAMIEWIN. 

Kije-Manito,  nossinan  kaiagige-bimadisiian  gaie  missi  gego 
netawitoian,  ki  pagossenimigo  tchi  jawendaman  gaie  tchi  wido- 
kaman  nind  ijitchigewininanin,  Kigwiss  saiagiad  od  ijinikaso- 
wining  eshkam  tchi  ani-ondji-batainak  nin  mino  dodamowinina- 
nin.  Mi  eji-pagossenimigoian  ondji  Kigwiss  Jesus.  Mi  ge-ing. 

KITCHI-OGIMA-GIJIGAD. 

EPISTOLA.  ISAIAS.  LXt  1-6. 

Mi  ekkitod  niganadjiraowinini  Isaie:  Onishkan,  Jernsalem, 
wasseiabin;  wasseia  kid  odissigon,  Debeniminang  o  bishigenda- 
gosiwin  gi-dagwishinomagadini.  Missiwe  enigokwag  aki  kash" 
kitibikad;  kakina  bemadisidjig  pashagishkinamowining«ta-nama- 
dabiwag;  kin  dash,  Jernsalem,  Debeniminang  ki  gad-odissig,  o 
bishigendagosiwin  ta-nagwadini  abiian.  Enamiassigog  ki  was- 
seianing  ta-bimossewag,  kitchi  ogimag  gaie  ta-bimossewag  De- 
beniminang  o  wasseianing.  Giwitaii  inabin,  kakina  ogow  ki 
bi-odissigog;  kigwissag  wassa  ondjibawag,  kidanissag  gaie  mis- 
siwe  ondjibawag.  Ki  ga-wabamag,  ki  ga-minawanigwendam 
dash;  ki  ga-mamakadendam,  ta-apitchi-moshkinemagad  kide 
minawanigosiwin,  tchi  wabandaman  bi-dagwishinowad  kitchi 
agaming  endanakidjig,  igiw  gaie  maiamawi-kitchitwawisidjig 
maiaganishinabeg,  Kitchi  nibiwa  kitchi  awessiian  pekwawi- 
ganinidjin  o  ga-bimomigowan  Madianing,  Ephaing  gaie  ge- 
ondjibadjig.  Kakina  gaie  Sabaing  endanakidjig  ta-dagwishi- 
nog,  osawa-joniian,  minomagwakisigan  gaie  o  ga-bidonawa, 
Kije-Maniton  gaie  o  ga-bi-kitchitwawinawan. 

BVAMGELITTM.  MATT.  II,  1-12. 

Mi  enadjimod  kitchitwa  Matthien:  Api  Jesus'  ga-bi-nigid 
'Bethleheming  Judeing,  megwa  Herode  ogimawigobanen,  nib- 
wakawininiwag  gi-bi-dagwishinog  Jerusaleming,  wabanong  gi- 
bi-onjibawag,  gi-ikkitowag  dasb:  Anindi  aiad  ga-bi-nigid  Juda- 
wininiwag  od  ogimamiwan?  Mn  gi-wabamimanan  sa  od  anan  - 
goman  wabanong,  mi  dash  ga-bi-ondji-dagwishinang  wi-bi-ana- 
mietawangid.  Herode  dash  ogima  ga-nondang  iw,  gi-migosh- 
kadendam,  kakina  gaie  gi-migoshkadendamog  Jerusaleming  ga- 
danisidjig.  Mi  dash  ga-ondji-mawandjiad  kakina  naganisinidjin 
pagidjigewininiwan,  o j ibiige winini wan  gaie,  o  gi-gagwedjiman 
dash:  Anindi  Krist  ge-daji-nigid  ?  O  gi-inawan  dash:  Bethle- 
heming  sa  Judeing.  Mi  mandan  ga-ojibiiged  niganadjimowi- 
nini:  Gaie  kin,  Bethlehem,  Juda  od  akiming,  kawin  nawatch 
pangi  kid  apitendagosissi,  epitendagwak  kakina  kitchi  odenawan 
Juda  od  akiming;  kin  sa  ta-bi-ondjiba  ogima,  ged-ogimakanda- 

wad  nind  anishinabeman  Israel.  Mi  dash  Herode  gimodj  gi- 
nandomad  nibwakawininiwan,  apitchi  gwaiak  dash  o  gi-gagwed- 
jiman,  namandj  api  naiagosigobanen  aw  anang,  iniw  ga-waba- 
mawadjin.  O  gi-ijinajawan  dash  Bethleheming,  mandan  gi- 
inad:  Madjag,  weweni  nandawabamig  abinodji;  gi-mikaweg 
dash  bi-windamawishikeg;  nin  wi-ija  gaie  nin  tchi  wi-anamieta- 
wag.  Ga-nondawawad  dash  ogiman,  gi-madjawag;  anang  dash, 
ga-wabamawadjin  wabanong,  gi-ni-nigani,  binish  gi-bi-agodjing, 
tibishko  Abinodji  {Jesus)  aiad.  Ga-wabamawad  dash  anangon, 
gi-apitchi-kitchi-minawanigwendamog.  Ga-pindigewad  dash 
wakaiganing,  o  gi-mikawawan  Abinodjiian,  ogini  gaie  Marian; 
mi  dash  gi-otchitchingwanitawawad,  gi-anamietawawad  {mi  sa 
Kije-M anitong  g i-iji-m.a?iadjiawad. )  Api  dash  ga-pakinamowad  o 
kitchi-daniwiniwan,  o  gi-minawan  osawa-joniian  gaie  iw  myrrh 
gaie  iw  minomagwakisigan.  Kije-Maniton  dash  o  gi-igowan 
megwa  nibawad,  neiab  tchi  ijassigwa  Herodan  endanid;  mi  dash 
gi-ni-giwewad  endanokiwagobanen  bekanadinig  mikanang  gi- 
ni-bimaadowad. 

NINID  JANISSIDOG ! 

Api  ga-nigid  Jesus  Bethleheming,  wabanong  gi-bi-ondji- 
bawag  anind  nibwakawininiwag,  gi-bi-nandawabamawad  ga- 
oshki-niginidjin  kitchi  ogiman.  Kitchi  ogimawigwaban  dash, 
gi-nissiwag  gaie,  mi  sa  Melkior,  Kaspar,  gaie  Baaltassar,  mi  ga- 
ijinikasowagobanen  kiwe;  kawin  sa  windjigasossiwag  Kije- 
Manito  o  masinaiganing  ga-ijinikasowad. 

Iwapi  ogimawigoban  Jerusaleming  bejig  kitchi  matchi 
ogima,  Herode  ga-ijinikasod,  Api  dash  gi-bi-ijawad  Jerusale- 
ming  igiw  nisswi  ogimag,  gi-gagwedwewag  ima  odenang; 
Anindi  aiad  aw  ogima  nomaia  ga-nigid,  Judawininiwag  od  ogi- 
mamiwan?  Nin  gi-wabamimanan  sa  od  anangoman  wabanong, 
gaie  nin  gi-bi-ondji-ijamin  tchi  bi-anamietawangid,  Gi-mi- 
goshkakendam  dash  Herode,  gi-migoshkadendamog  gaie  Jeru- 
saleming  ga-danakidjig.  Gi-segisi  Herode  tchi  makamind  nin- 
goting  iw  od  ogimawiwin. 

Mi  dash  ga-iji-mawandonandomad  pagidjigewininiwan,  oji- 
biigewininiwan  gaie,  o  gi-gagwedjiman  dash:  Anindi  Krist  ge- 
daji-nigid?  Winawa  dash  o  gi-nakwetawawan  ogiman,  gi-ina- 
wad:  Ima  sa  Bethleheming  Judeing.  Owsa  gi-ijibiige  niganad- 
jimowinini:  Gaie  kin,  Bethlehem,  Juda  od  akiming;  kawin  na- 

watch  pangi  kid  apitendagosissi,  epitendagwak  kakina  kitchi 
odenawan  Jndaod  akiming;  kin  sa  ta-bi-ondjiba  ogima  ged- 
ogimakandawad  nind  anishinabeman  Xsraeh 

Mi  dash  XXerode  gimodj  ga  iji-nandomad  iniw  nibwakawi- 
niniwan,  wawinge  dash  o  gi-gagwedjiman  namandj  api  naiago- 
sigobanen  aw  anang.  O  gi-ijinajawan  dash  Bethleheming,  gi- 
inad:  Madjaiog,  wawinge  awi-nandawabamig  aw  abinodji,  gi- 
mikaweg  dash,  bi-windamawishikeg,  gai  nin  dash  nin  wi-awi- 
anamietawa. 

Gi-giwanimo  dash  aw  ogimawish,  Kawin  bapish  gi-inen- 
dansi  tchi  awi-anamietawad  Abinodjiian;  anish  sa  gi-inendam 
wi-nissad.  Mi  ga-ondji-inad  iniw  ininiwan  tchi  awi-nandawa- 
bamanid  Abinodjiian,  gi-mikawanid  dash,  tchi  bi-windamagod, 
mi  sa  wi-nissad.  Panima  sa  gi-kikendagosi  wa-ijitchigepan. 

Winawa  dash  gi-madjawag,  Bethleheming  gi-ijawad.  Gi- 
ani-nigani  dash  anang,  iniw  ga-wabamawadjin  ima  wabanong, 
binish  igo  gi-awi-agodjing  tibishko  aianid  Abinodjiian  Jesusan. 
Ga-wabamawad  dash  anangon,  gi-kitchi-minwendamog.  Mi 
dash  gi-pindigewad  ga-daji-aianid  Abinodjiian,  o  gi-wabama- 
wan  dash  Abinodjiian  gaie  ogini,  o  gi-anamietawawan  gaie, 
Kije-Manitong  gi-iji-manadjiawad. 

Mi  dash  gi-minawad  Abinodjiian  anotch  gego  wenijishing, 
mi  sa  osawa-joniian  gaie  myrrh  gaie  minomagwakisigan. 

Tibishko  anangong  inendagwad  anamiewin.  Anangon  o  gi- 
ondji-mikawawan  Jesusan  igiw  nibwakawininiwag.  Anangon 
sa  o  gi-nopinanawan,  mi  dash  gi-mikawawad  iniw  Manito-Abi- 
nodjiian.  Mi  go  gaie  iw  ged-ijitchiged  anishinabe.  Weweni  o 
gad-odapinan  anamiewin,  weweni  gaie  o-ga-ganawendan  minik 
ge-bimadisid  aking.  Anamiewin  o  gad-ondji-mikawan  Kije- 
Maniton,  o  gad-ondji-kikeniman  gaie  ejiwebisinid.  Anamiewin 
gaie  o  gad-ondji-kikendan  ged-ijitchiged  weweni  tchi  bimadisid 
oma  aking,  ningoting  dash  tchi  gashkitamasod  kagige  bimadisi- 
win  gijigong.  Geget  kitchi  migiwewin  anamiewin,  debweien- 
damowin  gaie.  Awashime  apitendagwad  anamiewin  kakina 
dash  osawa-joniia,  kitchi  daniwin  gaie  aking.  Nawatch  jawen- 
dagosi  geget  enamiad  meno-ijiwebisid  eji-jawendagosid  dash 
enamiassig,  missawa  kitchi  danid,  kitchi  ojoniiamid  gaie. 

Wenibik  eta  mino  aia  aw  ketchi-danid  aking,  wenibik  eta 
minawanigosi.  Kishpin  dash  wi-anamiassig,  nibod  dash  ana- 
miassiwining,  ta-kagige-kitimagisi  wedi  anamakamig.  Enamiad 

dash,  missawa  kitimagisid  aking,  kishpin  weweni  bimadisid 
aking,  sagiad,  anokitawad  gaie  Kije-Maniton,  ningoting  ta- 
kitchi-dani  gaie  ta-kitchi-minawanigosi  kagigekamig  gijigong. 

Api  dash  ga-pindigewad  wakaiganing,  o  gi-wabamawan 
Abinodjiian,  ogini  gaie,  mi  dash  ga-iji-otchitchingwanitawawad 
Jesusan,  gi-anamietawawad.  Mi  ge-dodamang  gaie  kinawind 
pandigeiangon  anamiewigamigong.  Aw  sa  Jesus,  ga-otchi- 
tchingwanitagod,  ga-manadjiigod  gaie  iniw  nibwakawininiwan, 
gwaiak  abi,  gwaiak  danisi  anamiewigamigong  kitchitwa  Euka- 
ristiwining;  ima  ki  biigonan;  weweni  awi-mawadissada,  enigo- 
kodeeiang  gaie  manadjiada.  Mi  sa  aw  gwaiak  Debeniminang, 
mi  aw  Egwashiminang,  mi  aw  gaie  Wekije-Manitomimang. 
Nandotamawada  o  jawendjigewin,  gwaiako-bimadisiwin,  kagige 
bimadisiwin  gaie  gijigong. 

Gi-gitinamowad  dash  o  mashkimodawan,  o  gi-minawan 
osawa-joniian  gaie  myrrh  gaie  minomagwakisigan.  Mi  tibishko 
ged-ijitchiged  enamiad  api  mawadissad  Jesusan  anamiewigami- 
gong  ebinidjin.  O  ga-minan  sa  Jesusan  wenijishingin  migiwe- 
winan.  Wegonen  dash  iw  ge-minad  Debendjigenidjin?  Mi  sa, 
apitchi  nigan  ode  o  ga-minan  Jesusan,  mi  sa,  minik  eji-gashki- 
tod,  apinemojag  o  ga-sagian  Jesusan.  Kishpin  iw  dodang,  ta- 
nassag  osawa-joniian  o  minan  Jesusan.  Minawa  ta-kotagiidiso 
weweni,  giigwishimod,  mana-midjid  gaie  wiiass  api  egong  tchi 
midjissing.  Weweni  gaie  o  gad-odapinan  akosiwin,  kotagito- 
win,  kitimagisiwin,  kashkendamowin  gaie  anotch  gego  senaga- 
dinig,  minik  manigod  Kije-Maniton  oma  aking,  Kishpin  iw 
dodang,  myrrh  o  pagidinamawan  Jesusan,  wissagipogwad  sa 
iw  myrrh  ejinikadeg.  Ishkwatch  dash  minomagwakisigan  o  ga- 
minan  Debendjigenidjin.  Mi  sa  iw  aiabadjitong  anamiewigami- 
gong,  megwa  kitchi  anamessikeng,  memindage  api  eshpinaming 
kitchitwa  Eukaristiwin.  Ishpiming  ombabate,  minomagwad 
gaie.  Anamiewining  dash  tanassag  ijinagwad  iw  minomagwa- 
kisigan  api  ishpiming  ombabateg.  Eji-ombabateg  dash  iw  mi- 
nomagwakisigan  api  tchaiagideg  anamiewigamigong,  mi  tibishko 
ged-iji-ombishkag  gijigong  kakeia  kid  anamiewininanin  gaie  ki 
pagossendamowininanin  ima  anamiewigamigong,  memindage 
megwa  Anamessikeng  gaie  api  eshpinaming  kitchitwa  Eukari- 
stiwin.  Kagetin  anamietawada  Jesus  kitchitwa  Eukaristiwi- 
ning  ebid,  mi  dash  tibishko  gwaiak  minomagwakisiganing  ged- 
iji-ombishkamagak  kid  anamiewininanin. 

Megwa  dash  nibawad  nibwakawininiwag,  o  gi-igowan  Kije- 
Maniton  neiab  tchi  ijassigwa  Herodan,  mi  dash  bakan  mikanang 
ga-ondji-giwewad.  Aw  dash  ogima  Herode  ginwenj  o  gi-bian 
nibwakawininiwan.  Api  dash  ga-kikendang  gi-waiejimigod, 
gi-kitchi-nishkadisi,  o  gi-ijinajawan  dash  o  jimaganishiman  tchi 
nissigowad  kakina  abinodjiiag  kwiwisensag  Bethleheming  ga- 
aiadjig  gaie  ima  giwitaii  najo-bibonagisidjig  gaie  go  igiw  na- 
watch  ga-agashiidjig.  Mi  dash  geget  gi-nissindwa  abinodjiiag, 
ogiwan  dash  gi-kitchi-wissagademowan,  gi-mokawanid  onidja- 
nissini  ga-nissimindjin. 

Geget  gi-kitchi  -matchi-dodam  Herode  gi-nissad  nibiwa 
abinodjiian.  Gi-ondji-animisi  dash.  O  gi-pagamishkagon  kiji- 
sowin  gaie  apitchi  kitchi  bakadewin.  Naningim  gi-ano-wissini, 
nenibiwa  gaie  gi-ano-wissini,  minotch  dash  gi-bakade;  bakade- 
win  o  gi-kotagiigon  enigok.  Gi-ani-pigishkanadini  gaie  wiiaw 
aw  ogimawish,  megwa  keiabi  gi-bimadisid.  Manitonsan,  ogeja- 
giman  gaie  o  gi-amogon,  bekish  apitchi  gi-manjimagosi;  kawin 
awiia  o  gi-gashkitossin  tchi  aiad  kitchi  ogiman  endanid,  osam 
gi-manjimagwadinig  wiiaw.  Api  dash  jajigwa  beshowadinig 
tchi  ishkwa-bimadisid  gi-ikkito  tchi  gibakwaomind  naganisinid- 
jin  Jndawininiwan  ima  tchigodena  Jeriko,  pabige  dash  tchi 
nissimind  api  win  ge-gi-ishkwa-bimadisid;  kawin  dash  gi-ijitchi- 
gessim  ga-inakoniged  aw  ogimawish.  Ga-ap i tch-ni ta-matchi  - 
deed,  gi-anoki  tchi  nissimind  win  tibinawe  ogwissan  sesikisinid- 
jin,  Antipater  ga-ijinikasonidjin. 

Aiano  gi-inendam  Herode  wi-nissad  Abinodjiian  Jesusan, 
kawin  dash  o  gi-gashkitossin.  Ow  sa  o  gi-igon  Joseph  Kije- 
Manito  od  anjeniman:  Onishkan,  odapin  Abinodji,  ogin  gaie, 
iwidi  dash  Egypting  ijinijimon,  mi  dash  ima  tchi  aiaian  binish 
minawa  tchi  windamonan,  aw  sa  Herode  o  ga-nandonewan  Abi- 
nodjiian  wi-nissad.  Iw  dash  igo  tibikadinig  Joseph  o  gi-odapi- 
nan  Abinodjiian  gaie  ogini,  gi-madja  dash,  Egypting  gi-ijad. 
Mi  dash  ima  gi-aiad  Joseph  binish  gi-nibonid  Herodan. 

Ga-nondang  dash  Joseph,  Archilaus  ogimawid  Judeing, 
nabishkawad  ossibanin  Herodan,  gi-gotadji  wedi  tchi  ijad. 
Megwa  dash  nibad  gi-windamagowisi,  mi  dash  ga-ondji- 
madjad,  Galileing  gi-ijad.  Geget  gi-nibwaka-dodam  Joseph, 
Judeing  gi-awi-danakissig.  Mi  sa  ima  ga-ogimawigobanen 
iwapi  Archilaus,  Herodiban  ogwissan.  Agawa  gi-madji-ogi- 
mawi,  mi  dash  jaigwa  gi-anokid  tchi  nissindwa  Judawi- 

niniwag;  geget  idash  gi-nissawag  nissing  midasswak  bemadi- 
sidjig. 

Wenidjanissidjig  o  da-kikinawenimawan  Josephan,  mi  sa, 
weweni  o  ga-ganawenimawan  onidjanissiwan  eji-otchitchagonid 
gaie  eji-owiiawinid.  Ninidjanissidog,  kego  naganakegon  nijike 
kinidjanissiwag  bebiwijinidjig  pindig  endaieg.  Makija  ta-saki- 
sodogenag,  ta-tchagisodogenag  gaie,  dajikamowad  ishkote,  go- 
nima  ishkotewatigonsan  (; ishkotensan )  wi-bodawewad.  Gonima 
ningotchi  o  ga-mikanawadogenan  gego  ge-midjissigwaban,  go- 
nima  ge-minikwessigwaban,  o  ga-jakamonawadogenan  dash,  ta- 
ondjinewag  dash.  Memindage  o  ga-ganawenimawan  onidjinis- 
siwan  eji-otchitchagonid,  tchi  kagige-banadjiassiwimind.  Geget 
ta-ondji-animisiwag,  kishpin  mino  ganawenimassigwa  onidja- 
nissiwan.  Wenidjanissiieg  mindjimendamog  iwl 


ANAMIEWIN. 

Kije-Manito!  ga-ijiadwa  nongom  gijigak  maiaganishinabeg 
anangon  tchi  ondji  kikenimawad  Kigwissan  baiejigonidjin,  ki 
pagossenimigo,  ninawind  kekenimigoian  ondji  iw  kid  anamie- 
win,  tchi  jawenimiiang  ningoting  tchi  wabamigoian  ima  ki 
bishigendagosiwining  gijigong.  Mi  eji-pagossenimigoian  ondji 
Kigwiss  Jesus.  Mi  ge-ing. 


NETAMISSING  ANAMIEGIJIGAD  GI-ISHKWA- 
OGIMA-GIJIGAK. 

EPISTOLA  ROM.  XII,  1-5. 

Mi  ekkitod  kitchitwa  Paul:  Kije-Manito  o  jawendjigewin 
kid  ondji  gagansomininim  tchi  pagidinamaweg  kiiawiwan,  be- 
madak  pagidjigewin,  ketchitwawendagwak,  epitendagwak  Kije- 
Manito  tchi  odapinangiban;  nibwakag  eji-anokitaweg  Kije- 
Manito.  Kego  ijiwebisikegon  ejiwebisiwad  saiagitodjig  endagog 
aking.  Andjitog,  onijishitog  gaie  kid  inendamowiniwa,  tchi 
kikendameg  epitch  onijishininig,  epitch  minwendagwadinig, 
epitch  gaie  mino  ijiwebadinig  Kije-Manito  od  inendamowin. 

Jawendjigewin  ga-minigoian  kid  ondji  inininim  kakina:  Kego 
osam,  nin  nibwakamin,  inendangegon;  weweni  dash  nibwakag, 
eji-inenimineg  sa  Kije-Manito  tchi  moshkineshkagoieg  debweien- 
damowin.  Eji-batainak  ki  pakesiwininanin  kiiawinang,  kakina 
dash  pakesiwinan  kawin  tetibishko  anokimagassinon,  mi  ti- 


bishko  endiiang  Jesus  od  ijitwawining;  ki  bejigomin  kakina, 
bekish  dash  enamiad  widj-anishinaben  o  pakesiwining  o  gad-api- 
teniman  (tni  sa,  o  ga-jaweniman,  o  ga-sagian  gaie  widj-anishina - 
ben,  eji-sagitod  tibinawe  wiiaw,)  Debeniminang  Jesus  ondji. 

EVANGELIUM.  LUC.  II,  42-52. 

Mi  enadjimod  kitchitwa  Lnc:  Api  Jesus  ga-midasso-bibona- 
gisid  ashi  nij,  onigiigon  gi-ijawan  Jerusaleming,  endodamowa- 
gobanen  Judawininiwag  ketchitwagijigadinigin.  Ga-ishkwa- 
kitchitwagijigak  dash  ( nishwassogwan  gi~kitchitwagijigad, )  neiab 
gi-giwewag,  kwiwisens  Jesus  dash  Jerusaleming  gi-ishkwi,  oni- 
giigon  dash  kawin  o  gi-kikenimigossin;  gi-ni-madjadog,  bema- 
disinidjin  gi-ni-widjiwad,  gi-inendamog.  Ningo-gijig-dash  gi- 
bimossewag,  mi  dash  ga-iji-nandawabamawad  megwe  enawema- 
wadjin,  negadenimawadjin  gaie,  kawin  dash  o  gi-mikawassiwa- 
wan,  mi  dash  neiab  ga-iji-giwewad  Jerusaleming,  gi-nandone- 
wawad;  nesso-gijigading  dash  o  gi-mikawawan  anamiewigami- 
gong,  nassawaii  gi-namadabinid  kikinoamagewininiwan,  gi-pisin- 
dawad  gi-gigitonid,  o  gi-gagwedjiman  gaie.  Kakina  dash  ga- 
nondagodjin  o  gi-mamakadenimigon,  ga-iji-nibwakad,  ga-iji- 
nakwetang  gaie.  Api  dash  onigiigon  ga-wabamigod,  gi-mama- 
kadendamon.  Ogin  dash  o  gi-igon:  Ningwiss,  anishwin  iw  gi- 
dodawiiang?  Koss,  nin  gaie  ki  gi-baba-nandoneogo  gi-kashken- 
damang  ?  Win  dash  o  gi-inan:  Anishwin  gi-nandoneoieg  ?  Kana 
ki  kikendansinawa,  ondjita  tchi  inanokiian  Noss  od  inanokiwin? 
Kawin  dash  o  gi-nissitotansinawa  ikkitowin  ga-igowad.  O  gi- 
ani-widjiwan  dash  Nazarething  gi-bi-ijad;  o  gi-dibenimigon 
dash  onigiigon.  Ogin  dash  o  gi-ganawendamini  odeining  ka- 
kina  iniw  ikkitowinan.  Jesus  dash  ga-ani-apitchigid,  mi  go  gaie 
eshkam  gi-ani-nibwaka  eshkam  gaie  Kije-Maniton  o  gi-sagiigon 
gaie  anishinaben. 


NINID  JANISSIDOG ! 

Kije  Manito  waieshkat  gi-inakonige  kakina  Judawininiwag 
tchi  ijawad  endaji-anamiang,  mi  sa  kitchi  anamiewigamigong 
Jerusaleming  nissing  endasso-kikinonowin.  Nissing  sa  gi- 
kitchi-anamiam  ima,  mi  sa  gi-aiamagak  Pak,  minawa  Pentekot, 
minawa  papagiwaianewigamigo-gijigad.  O  gi-ondji-manadjito- 
nawan  Pak-gijigadon  nishwassogwan  iw  minik  tchi  wi-mik. 
wendamowad  ga-iji-jawenimigonid  Kije-Maniton  od  aianike 
orn i shomissi  wagobani n,  gi-madjiwinigonid  Egypting,  gi-nis- 
sindwa  dash  kakina  Egyptiwininiwag  ga  nitami-nigidjig.  O  gi- 
ondji-manadjitonawan  Pentekot-gijigadon  nishwassogwan,  wi- 
mikwendamowad  ga-iji-minindwa  ima  wadjiwing,  Sinai  ejinika- 

deg,  midasswi  ganasongewinan.  O  gi-ondji-ganawendanawan 
dash  iniw  papagiwaianewigamigo-gijigadon,  tchi  wi-wikwenda- 
mowad  ga-iji-danisiniwagobanen  waieshkat  omi shomi ssi  wagoba- 
nin  ima  papagiwaianewigamigong  nimidana  dasso-bibon  ima 
pagwadakamig,  gi-ashamindwa  iw  gijigong  ga-ondjinidjin  pak- 
wejiganan,  manna  ejinikadenig. 

Jesus  gaie  Marie  gaie  Joseph  gi-ijawag  Jerusaleming  wi- 
kitchitwagijigadokewad  ima.  Mi  ima  kekinoamawawad  kakina 
‘enamianidjin  weweni  tchi  ijanid  anamiewigamigong  endasso- 
anamiegijigak,  endasso-kitchitwagijigak  gaie.  Kwiwisens  Jesus 
kawin  gi-ondji-kitimissi,  kawin  gaie  o  gi-sanagendansin  wassa 
mitossed,  anamiewigamigong  dash  tchi  ijad,  mi  sa  gega  nish- 
wassimidana  dasso-dibaigan  iw  minik  gi-apitchani,  iw  wi-gana- 
wen<jang  kitchitwagijigad.  Gaie  kinawa,  ninidjanissidog,  we- 
weni  ijaiog  anamessikeng,  api  egong  tchi  ijang,  missawa 
niskadak  nawatch  gonima  gimiwang,  gonima  sogipog,  kema 
gaie  nagewassawak  anamiewigamig.  Kije-Manito  ki  gad-ondji- 
mino-dibaamagowa  gijigong. 

Minotchige  enamiad  endad  weweni  anamiad.  Mi  ged- 
ijitchiged  enamiegijigakin,  memindage  kishpin  gashkitossig 
anamessikeng  tchi  ijad.  Awashime  dash  ta-mino-dodam,  ana- 
miewigamigong  daji-anamiad  enassaminid  Jesusan  kitchitwa 
Eukaristiwining  ebinidjin.  Onijishin  gaie  widokasod  ima  api 
mamawi  anamiawad  bemadisidjig.  Awegwen  dash  ondjita 
wenitogwen  kitchitwa  Anamessikewin  enamiegijigadinig  gonima 
ketchitwagijigadinig,  kitchi  bata-dodam;  od  aian  kitchi  bata- 
dowin. 

Kishpin  dash  awiia  akosid,  kema  gaie  ganawenimad  aiako- 
sinidjin,  gonima  osarn  wassawak  anamiewigamig,  gonima  kitchi 
niskadak,  kawin  iwapi  nandawendagosissi  anamessikeng  tchi 
ijad,  kawin  gaie  od  aiansin  ganage  batadowinens,  ijassig  ana- 
messikeng  api  enamiegijigakin  kema  gaie  ketchitwagijigakin. 
Weweni  dash  ta-anamia  endad  tchi  kitchitwawitod  Kije-Manito 
o  gijigadom.  O  gad-agindanan  anamessike-anamiewinan,  go- 
nima  o  gad-agiman  anamieminan,  gonima  ta-ikkito  bakan  ana- 
miewinan. 

Kego  gaie  awiia  ta-anokissi  enamiegijigakin  kawin  gaie 
ketchitwagijigakin.  Bisan  ta-aia.  Aw  dash  enokid  ishkote- 
tashkibodjiganing  gonima  kishkaakwaning,  win  pagidina  tchi 
anokid  ketchitwagijigakin  ondji  tchi  wanitossig  od  anokiwin. 

Weweni  ganawendamog,  minik  eji-gashkitoieg,  kakina  anamie- 
gijigadon,  kitchitwagijigadon  gaie.  Kije-Manito  ki  gad-ondji- 
mino-dibaamagowa  jajigwa  oma  aking,  memindage  dash  wedi 
gijigong.  Aw  dash  neta-banadjitod  miw  gijigadon  ta-ondji-ani- 
misi;  oma  aking  ta-ondji-kitimagisi  gaie  anotch  bekanak  o  gad- 
aian  bashanjeogowisiwin,  anwenindisossig  dash.  ta-ondji-kagige- 
kotagito  anamakamig. 

Nishwassogwan  iw  minik  gi-ganawendjigadewan  iniw  kit- 
chitwa  gijigadon.  Jesus,  Marie  gaie  Joseph  ima  gi-aiawag 
binish  tchi  ishkwatang;  kawin  gi-nonde-mad jassi  wag  tchi  bwa 
apitchi  ishkwatang.  Mi  ima  kekinoamonang  tchi  nonde-sagaan- 
siwang  anamiewigamigong  bwa  ishkwatang.  Kego  gaie  awiia 
osam  wika  ta-bi-pindigessi  anamiewigamigong  api  anamessikeng, 
gonima  gagikweng,  gonima  anamiang;  tchi  bwa  madjitang  ta- 
bi-pindige  anamiewigamigong. 

Wenidjanissidjig  weweni  o  gad-ijinajawawan  onidjanissi- 
wan  anamessikeng  endasso-anamiegijigadinig  gaie  endasso- 
kitchitwagijigadinig.  Kishpin  iw  ijitchigessigwa,  geget  o  mi- 
nidisonawa  kitchi  batadowin.  Gaie  winawa  abinodjiiag  ondjita 
go  ejassigog  anamessikeng,  api  egong  tchi  ijang,  od  aianawa 
kitchi  batadowin  neshiwemagak. 

Wenidjanissidjig  o  gad-ijinajawawan  onidjanissiwan  anamie- 
kikinoamading,  iw  katechim  edaming;  mi  go  gaie  katolik  kiki- 
noamagewigamigong  ta-ijawag  kabe-kikinonowin  endasso-giji- 
gadinig,  minik  eji-gashkitowad,  kishpin  sa  de-mino-aiawad, 
akosissigwa,  niskadassinog  gaie.  Abinodjiiag  dash  enigok  ta- 
gaganonawag  weweni  tchi  wikwatchitowad  mojag  tchi  kikenda- 
mowad  masinaigan,  gaie  tchi  debwetawawad  gaie  tchi  minadeni- 
mawad  kekinoamagowadjin. 

Joseph  gaie  Marie  o  gi-waniawan  kitchitwa  Abinodjiian 
Jesusan;  kawin  dash  winawa  od  indowiniwa  o  gi-ondji-wanias- 
siwawan:  ow  sa  inendamogoban  Joseph:  Jesus  od  ani-widjiwa- 
dogenan  Marian :  win  dash  Marie  gi-inendam:  od  ani-widjiwado- 
genan  Josephan.  Panima  dash  onagoshinig  mi  pitchinag  gi-me- 
(1  ass i  nawa wad J esusan .  Mi  dash  nissogwan  gi-baba-nandoneowa- 
wad  Jesusan,  bekish  kashkendamowad,  naninawademowad  gaie. 

Kin  dash,  baiata-ijiwebisiian,  ki  gi-wania  Jesus,  gi-pangi- 
shinan  kitchi  batadowining.  Ki  gi-waniton  Kije-Manito  o 
jawendjigewin.  Ki  gi-sagidjiwebina  kideing  Kije-Manito,  ga- 
gigishkawad  ga-apitch-mino-ijiwebisiian.  Kawin  dash  ki  baba- 

mendansin,  kawin  kid  ondji  kashkendansi  gi-waniad  Kije- 
Manito,  kawin  kid  ondji  mawissi,  kawin  gaie  ki  nandaweni- 
massi  Jesus,  minawa  tchi  mikawad.  Ki  wissin,  ki  minikwe,  ki 
niba,  ki  bap,  kawin  bapish  kid  ondji  kashkendansi  gi-waniad 
Jesus.  Geget  ki  gagibadis,  tanassag  ki  giwanadis,  nindigo  ki 
gagibingwe.  Apegish  nissitotaman,  apegish  gaie  mojitoian 
kideing  ga-iji-kitimagiidisoiangi-waniad  Jesus  gi-bata-dodaman. 
Inaw  Joseph  gaie  Marie;  nandone  Jesus;  anamiewigamigong  ki 
ga-mikawa.  Weweni  webinigen  tchi  webinamagoian  ki  bata- 
dowinan.  Minawa  dash  ki  ga-mikawa  Jesus,  ki  ga-pindigana 
kideing,  win  o  gad-abitan  kide,  minawa  dash  ki  ga-minawanig- 
wendam,  ki  ga-kitchi-wanakiwidee. 

Kitchitwa  kwiwisens  Jesus  gi-mikawa  anamiewigamigong. 
Kinawa  dash  kinidjanissiwag  anindi  aiawad?  Makija  baba- 
nibashkadogenag,  ganabatch  aiadogenag  siginigewigamigong, 
gonima  endaji-atading,  kema  gaie  endaji-matchi-dodaming. 
Geget  anind  wenidjanissidjig  mamanjimadjiwag  eji-ganawenima- 
wad  onidjanissiwan.  Nawatch  weweni  o  ganawenimawan  od  awa- 
kaniwan,  o  pijikimiwan,  o  bebejigoganjimiwan  gaie,  eji-gana- 
wenimawad  dash  tibinawe  onidjanissiwan,  Geget  kitchi  man- 
jitchigewag;  ta-ondji-kitchi-animisiwag  dash  dibakonige-gijiga- 
dinig.  Mi  wendji-banadjiindwa  nibiwa  abinodjiiag,  weshki- 
nigidjig  gaie  iw  mino  ganawenimigossigwa  onigiigowan,  iw 
pagidinigowad  winawa  enendamowad  tchi  ijitchigewad,  tchi 
baba-widjiwawad  metchi-ijiwebisinidjin;  mi  iniw  dash  be- 
nadjiigowadjin  kigwissiwag  kidanissiwag  gaie.  Mi  iniw  ke- 
kinoamagowadjin  matchi  gijwewin,  atagewin,  minikwewin, 
inatchi  minawanigosiwin  gaie.  Tanassag  ki  dibendamonawa 
matchi-manito  kinidjanissiwag.  Jesus  gi-ondji-nibo  tchi- 
baiatigong  kinidjanissiwan;  kinawa  dash  ki  banadjiawag,  manji- 
nitawigiegwa,  manji-ganawenimegwa  gaie. 

Kitchitwa  kwiwisens  Jesus  o  gi-mamakadenimigon  anamie- 
wigamigong  ga-daji-kikinoamagenidjin  iw  gi-kitchi-nibwakata- 
gosid  Weweni  ma  o  gi-nakwetawan,  gego  gegwedjimigodjin 
weweni  gaie  o  gi-gagwedjiman  ga-kikinoamagodjin.  Mi  ged- 
ijiwebisiwad  kekinoamawindjig.  Anin  dash  kinidjanissiwag 
ejiwebisiwad?  O  wikwatchitonawa  na  eshkam  tchi  ani-mitcha- 
towad  o  kikendassowiniwa,  o  debweiendamowiniwa,  o  mino 
ijiwebisiwiniwa  gaie  ?  Gonima  kitimiwag  ijawad  anamiang  gaie 
kikinoamading.  Makija  kawin  gwetch  o  wikwatchitossinawa 

wi-kikendamowad  anamie-kikendassowin.  Ijiig  tchi  kijibenda- 
mowad  tchi  wi-kikendamowad  nibiwa  anotch  gego  wenijishing 
gaie  enabadak,  tchi  sagitowad,  tchi  dodamowad  gaie. 

Ningwiss,  anishwin  ow  gi-dodawiiang?  Koss  gaie  nin  ki  gi- 
nandawabamigo  gi-kashkendamang.  Kawin  Marie  od  anweni- 
massin  Ogwissan;  mi  eta  go  wi-windamawad  ga-iji-kashken- 
dang  gi-waniad;  o  wi-wabandaan  eji-kitchi-sagiad.  Gregetogi- 
kitchi-sagian.  Awashime  o  gi-sagian  kakina  dash  anishinabeg 
gaie  anjeniwag  eji-sagiawad.  Kawin  eta  wenidjanissingin  o  gi- 
iji-sagiassin;  Kije-Manitong  sa  o  gi-ineniman,  o  gi-iji-sagian 
gaie.  Mi  aw  Ningwiss  maiamawi-sagiigosid,  o  gi-ineniman,  mi 
aw  gaie  Wekije-Manitomimag;  mi  aw  gaie  Egwashimid. 

Jesus  dash  o  gi-inan  Ogin:  Anishwin  iw  gi-nandawaba- 
miieg?  Ka  na  win  ki  kikendansinawa  potch  igo  tchi  dajikaman 
Noss  od  inanokiwin?  Mi  go  gaie  kinawind  mojag  ge-ba- 
bamendamang,  ge-dajikamang  gaie  od  inanokiwin  aw  Kos- 
sinan  gijigong  ebid.  Mi  eta  iw  wendji-aiad  anishinabe  aking, 
mi  sa  apine  tchi  ondji  anokid  Ossan  gijigong  ebinidjin. 
Greget  dash  od  anokitawan  Kije-Maniton,  Ossan  kejewadisinid- 
jin,  kishpin  weweni  bimadisid,  kishpin  gaie  ganawendamawad  o 
ganasongewinini.  Mojag  ta-inendam,  ta-idiso  gaie:  Minik  ena- 
nokiian,  Kije-Manito  nin  wi-ondji-anoki;  nin  pagidinamawa  ka- 
kinanind  anokiwin:  geget  idash  ta-kitchi-dibaamagosi  gijigong. 

Jesus  o  gi-dibenimigon  onigiigon,  mi  ekkitod  kitchitwa 
Luc;  mi  enadjimad  kitchitwa  Kwiwisensan  Jesusan.  Gaie  ki- 
nawa,  wenidjanissimigoieg,  kikinawabamig  Jesus,  inawig  Jesus. 
Weweni  debwetawig  kinigiigowag;  pagidinamawig  kiiawiwan; 
manadjiig,  minadenimig,  gossig,  sagiiggaie.  Kego  jajibitawa- 
kegon,  kego  angonwetawakegon,  kego  aiajidemakegon, 

Jesus  dash  gi-ani-madjigi  nibwakawining  gaie  eshkamo  gi- 
sagiigon  Kije-Maniton  gaie  anishinaben.  Mi  ged-ijiwebisiwad 
abinodjiiag,  kwiwisensag,  ikwesensag  gaie.  Apegish  gaie  wi- 
nawa  eshkam  ani-mino-ijiwebisiwad,  eshkam  ani-apitisiwad. 
Mi  igiw  saiagiigodjig  Kije-Maniton  gaie  kakina  anishinaben 
meno  ijiwebisinidjin, 

ANAMIEWIN. 

Debenimiiang,  ki  nanandomigo  tchi  jawendamitawadwa 
kid  anishinabemag  eji-pagossenimikwa.  Mij  ki  jawendjigewin 
tchi  mino  kikendamowad  ged-ijitchigewad  gaie  weweni  tchi  do- 
damowad  iw  kekendamowad.  Mi  eji-pagossenimigoian  ondji 
Kigwiss  Jesus.  Mi  ge-ing, 

EKO-NIJING  ANAMIEGLTIGAD  GI-ISHKWA- 
OGIMA-GIJIGAK. 

EPISTOLA.  ROM.  XII,  6-16. 

Mi  ekkitod  kitchitwa  Paul:  Bebakan  ki  gi-i j i-maminigo- 
min  minidiwin  gaie  jawendjigewin.  Kishpin  Kije-Manito  mi- 
ninarig  nigan  geg o  tchi  kikendamang,  tchi  dibadodamang  gaie, 


weweni  dibadodanda,  eji-minigoiang  debweiendamowin;  eno- 
kiiangon ,  weweni  anokida;  awiia  kekinoamagedjin,  weweni  ta- 
kikinoamage;  awiia  gegikwedjin,  weweni  ta-gagikwe;  awiia 

manadjin  gego  ketimagisinidjin,  eji-minodeed  o  ga-jaweniman; 
awiia  naganisidjin,  o  ga-mino-ganaweniman  debenimadjin;  je- 
wenimadjin  ketimagisinidjin,  mano  ta-minwendam  odeing. 
Weweni  sagiidig  enigokodeeieg;  jingendamog  maianadak,  oda- 
pinamog  wenijishing.  Wadjikiweidingin  sagiidig;  kitchitwa- 
wenindig  memeshkwat;  kego  kitimishkikegon  ganawendameg 
gego;  enigokodeeieg  sagitog  kid  anamiewiniwa;  anokitawig 
Kije-Manito;  onanigwendamog  eji-apenimoieg  Kije-Manito; 
minwendamog  kishpin  kotagitoieg;  mojag  anamiag;  jawenimig 
enamiadjig  gego  menesiwadjin;  pindiganig,  mino  dodawig  gaie 
bebamadisidjig,  meiagisidjig  gaie.  Mino  inig  metchi-dodone- 
gog;  mino  inig,  kego  matchi  inakegon.  Waiabamegon  awiia 
minawanigosid,  gaie  kinawa  minawanigosig;  waiabamegon  dash 
awiia  mawid,  gaie  kinawa  mawig.  Bejigwanong  kakina  inen- 
damog.  Kego  ishpendangegon  kiiawiwan,  minwendamog  gaie 
kinawa  tchi  tabassenindisoieg. 

EVANGELIUM.  JOAN.  II,  1-11. 

Mi  enadjimod  kitchitwa  Jean;  Iwapi  gi-widigendim  Ka- 
naing  Galileing,  Jesus  ogin  dash  ima  gi-aiawan.  Gi-nandoma 
dash  gaie  win  Jesus,  o  kikinoamaganan  gaie  gi-nandomiman 
widigendiwining.  Api  dash  jominabo  menesiwad,  Jesus  o  gi- 
igon  ogin;  Ka  gego  jominabo  od  aiansinawa.  Jesus  dash  o  gi- 
inan;  Ikwe,  wegonen  wendji-babamenimiian?  Ka  mashi  nin 
dibaigan  gi-odjitchissessinon.  Ogin  dash  o  gi-inani  bemitage- 
nidjin;  Namandj  igo  ged-ininowegwen,  dodamog.  Ningot- 
wasswi  dash  kitchi  assini-omodaian  gi-atewan,  ejitchigewad 
Judawininiwag  biniidisowad,  nij  gonima  nisswi  dibaigan  gi- 
debibimagadon  bebejig.  Jesus  dash  o  gi-inan;  Moshkinebadog 
omodaian  nibi.  O  gi-moshkinebadonawan  dash  apitchi.  Jesus 
dash  o  gi-inan;  Gwabandamog  nongom,  wikonge-ogima  dash 
madjidawig.  O  gi-madjidonawa  dash.  Wi ko n ge  ogima  dash 
ga-gotandang  nibi,  jominabo  ga-ondji-ojitong,  kawin  dash  o  gi- 
kikendansin  tibi  ga-ondinigadegwen,  bemitagedjig  eta  ga-sigi- 
nangig  nibi,  o  gi-kikendanawa,  wikonge-ogima  o  gi-nandoman 
ga-widigenidjin  ininiwan,  o  gi-inan  dash:  Kakina  bemadisidjig 
nitam  wenijishininig  jominabo  od  atonawa;  daie-minikwewadjin 
dash  nawatch  maianadadinig  obidonawa;  kin  dash  ki  gi-gana- 
wendan  wenijishing  jominabo  binish  nongom.  Mi  iw  ga-madji- 
mamandadodang  Jesus  Kanaing  Galileing,  gi-wabandaiwed  o 
kitchitwawisiwin;  o  kikinoamaganan  dash  o  gi-debweienimigon. 

NINIDJANISSIDOG I 

Anotcli  gego  wenijisliing  ki  kikinoamagonan  Jesns  ima 
kitchitwa  minwadjimowining,  ga-agindamonagog  nongorn.  Je- 
sus  gi-ija  widigendiwini-wikondiwining.  Mi  ima  ga-nitami- 
mamandadodang,  gi-nanandomigod  Ogin,  kitchitwa  Marian;  o 
gi-andjiton  iw  nibi,  gi-ijitod  iw  nibi  tchi  jominabowang.  We- 
weni  nanagatawendamog  missi  gego  minik  ga-ikkitod,  ga-  ijit- 
chiged  gaie  Jesus,  gi-aiad  ima  widigendiwining. 

Kawin  anisha  gi-ijassi  Debendjiged  iw  wikondiwining; 
kawin  memwetch  minawanigosiwin  gi-ondji-ijassi;  kawin  wissi- 
niwin  gonima  minikwewin  gi-ondji-ijassi.  Gi-ondji-ija  wi- 
minonawead  iniw  wadigendinidjin  ga-wikomigodjin.  Makija 
eniwek  besho  o  gi-inawemadogenan.  Minawa  gaie  gi-mino- 
ijiwebisiwag  igiw  ga-widigendidjig;  kawin  sa  Jesus,  kawin  gaie 
kitchitwa  Marie  da-gi-ijassiwag  iw  widigendiwining,  mino 
ijiwebisissigwaban  ga-widigendidjig.  Apegish  kakina  igiw  wa- 
anamie-widigendidjig  weweni  ijiwebisiwad,  tchi  jawendang 
Kije  Manito  o  widigendiwiniwa. 

Minawa  Jesus  gi-ondji-ija  iw  widigendiwining  tchi  manad- 
jitod  gaie  tchi  kitchitwawitod  iw  wenijishing  widigendiwin.. 
Mewija  gi-aiagwaban  anind  ga-matchi-idangig  widigendiwin; 
mi  aw  matchi-manito  od  inanokiwin,  o  gi-idanawa  widigendi- 
win.  Kawin  bapish  dash  debwessiwag.  Kitchitwa  Augustin 
ow  ikkito:  Kije-Manito  o  gi-ojiton  iw  anam/e-widigendiwin, 
matchi-manito  dash  o  gi-ojiton  iw  bakewinidiwin. 

Mi  go  gaie  iw  ga-ondji-ijad  Jesus  iw  widigendiwim-wikon- 
diwining,  wi-kikinoamawad  anishinaben  bejig  kitchi  debwewin, 
mi  sa,  kawin  manadassinon  kakina  minawanigosiwin;  anind  sa 
onijishin,  anind  dash  manadad.  Kishpin  awiia  weweni  widji- 
minawanigosimad  widji-bimadisin,  gonima  pangi  odaminod, 
pagaadowed,  bapid,  wawiiajitagosid,  pangi  wisinid,  baba-mawa- 
dishiwed,  baba-anamikaged,  kawin  iw  manadassinon,  kawin  gaie 
ginaamagemagassinon,  mi  sa,  kishpin  awiia  endodangin  kakina 
iw  weweni. 

Anind  dash  minawanigosiwin  manadad,  ginaamagemagad 
gaie,  mi  sa  nimiidiwin,  matchi  minikwewin,  nibadisiwin,  gi- 
washkwebiwin,  atadiwin,  matchi  wissokodadiwin,  gaie  kakina 
gego  wanak  gaie  beshigwadak.  Kego  wika  odapinangegon 
matchi  minawanigosiwin,  jingendamog,  ojindamog  gaie.  Iw 

dash  pijishig  wenijishing  odapinamog  minawanigosiwin.  Min- 
wendamog  kideiwang  gi-nandomineg  Kije-Manito  anamiewi- 
ning,  minwendamog  gi-mino-dodoneg,  gi-jawenimineg,  gi-webi- 
namoneg  gaie  ki  batadowiniwan.  Minwendamog  gaie  iw  ape- 
nimoieg  Debeniminang  ningoting  tchi  minineg  kagige  minawa- 
nigosiwin  gijigong.  Kitchitwa  Paul  wendji-inad  enamianidjin: 
Minawanigosig  mojag  Debendjiged  ondji;  minawa  sa  go  nind 
ikkit:  minawanigosig.  Ow  gaie  ikkito  niganadjimowinini 
David:  Apegish  onanigwendamowad  kakina  epenimodjig  kiiaw, 
Debenimiiang. 

Gi-nandomawag  Jesus  gaie  iniw  ogin  gaie  o  kikinoamaga- 
nan  wikondiwining.  Api  dash  ga-manesiwad  jominabo,  Jesus  o 
gi-igonogin:  Kawin  od  aiansinawa  jominabo.  Ganabatch  kawin 
gwetch  gi-danissiwag  ga-widigendidjig,  minawa  gaie  osam 
nibiwa  gi-wikomawag.  Judeing  endanakidjig  nanirigotinong  o 
minikwenawa  jominabo,  o  dagonawa  dash  nibi  tchi  mashkawaga- 
missinog  iw  jominabo.  Gwaiak  jominabo  gi-minikwewag,  jomi- 
nan  ga-ondji-ojitong,  kawin  dash  ishkotewabo  gi-dago-aiassinon. 
Nibiwa  dash  anishinabeg  nita-minikwewag,  anotchgego  meshka- 
wagamig  o  minikwenawa,  gegapi  dash  wanendamog,  iw  giwashk- 
webiwad;  geget  kitchi  matchi  dodamog. 

Marie  dash  o  gi-inan  Jesusan:  Kawin  od  aiansinawa  jomi- 
nabo.  Mi  ejiwebisid  kejewadisid  Kiganan,  kitchitwa  Marie; 
nita-jawendjige,  kitchi  jawendamidee  gaie.  O  nita-jaweniman 
ketimagisinidjin,  baiata-ijiwebisinidjin  gaie,  o  widokawan,  o 
gaganodamawan  gaie.  Kije  Manito  dash  ondji  iniw  kitchitwa 
Ogin  o  jaweniman,  od  ondji  mino  dodawan  gaie  anishinaben. 
Saiagiad  Kije-Maniton  o  sagian  widj-anishinaben.  Minawa 
Ogwissan  Jesusan  kid  ondji  sagiigonan.  Win  sa  Jesus  ki  gi- 
nibotagonan,  ga-apitch-sagiinang;  mi  wendji-sagiinang  gaie  win 
Marie.  Enigokodeeiang  sagiada  kejewadisid  Kiganan  Marie. 
Ki  ga-gaganodamagonan  dash  ga-iji-gaganodamawad  ga-widi- 
gendinidjin  ima  Kanaing. 

Jesus  dash  o  gi-nakwetawan  Ogin:  Ikwe,  anin  eji-babame- 
nimiian  ?  Ka  mashi  gi-dagwishinomagassinon  nin  dibaigan,  mi 
sa  tchi  mamandadodaman.  Anwendjigewining  initagwadon  iniw 
ikkitowinan,  Jesus  od  ikkitowinan.  Kawin  dash  geget  gi- 
inendansi  Jesus  wi-anwenimad  ketchitwawendagosinidjin  Ogin. 
Kawin  gaie  win  Marie  o  gi-iji-nissitotawassin  Ogwissan,  tibishko 
awiia  aiawenimind  inotawapan  aianwenimigodjin.  Mi  eta  iw 

wa-inad  Ogin:  Kawin  mashi  nongom  gi-dagwisMnomagassinon 
iw  dibaigan  tchi  mamandadodam^n.  Biton  wenibik,  waiba  nin 
ga-nadamage. 

Jesus  Ogin  dash  o  gi-igowan  bamitaganag:  Namandj  igo 
ged-ininowegwen,  ijitchigeg.  Marie  weweni  o  gi-kikeniman,  o 
gi-nissitotawan  gaie  Jesusan  wa-ikkitonid,  gi-igod:  Anin  eji-ba- 
bamenimiian?  Kawin  mashi  gi-dagwishinomagassinon  nin  di- 
baigan.  Mi  ga-ondji-inad  bemitagenidjin.  Namandj  igo  ged- 
ininowegwen,  ijitchigeg.  Weweni  o  gi-kikendan  tchi  babamita- 
god  Jesusan;  geget  idash  mojag  o  babamitagon;  kawin  wika 
anisha  o  nandotamawassin  gego  Ogwissan;  ka  wika  anisha 
pagossendjigessi. 

Kakina  gwaiak  enamiadjig  o  kitchi  sagiawan,  bekish  gaie  o 
kitchi  apenimonawan  kitchitwa  Marian.  Mi  wendji-nanadjini- 
jimawad  kejewadisinidjin  Ogiwan  Marian  gegwedibenimigo- 
wadjin  matchi-maniton,  keshkendamowadjin,  aiakosiwadjin, 
kwetagitowadjin  gaie.  Kawin  dash  wika  o  naganigossiwan 
Ogiwan  jewendamideenidjin,  od  abisiwimigowan,  o  minodeeigo- 
wan,  o  nadamagowan  gaie.  Mi  wendji-ikkitod  kitchitwa  Ber™ 
nard: 

Kitchitwa  Marie,  gagangowiian,  neta-jaweningeian,  mik- 
wendan:  ka  wika  gi-i j i -nondansim  tchi  gi-agonwetawad  awiia 
ga-nanandomikin  tchi  gaganodamawad.  Gagangowiian,  maia- 
mawi-niganisiian,  wegiminan,  nin  gaie,  aiano  kitchi  bata-diian, 
eji-apenimoian  kiiaw,  ki  bi-nadjinijimin,  ki  bi-nasikon  kashken- 
daman  gi-bata-dii^n,  ki  bi-otchitchingwanigabawiton.  Jesus 
wegwissimad,  kego  webinangen  eji-nanandominan;  jawendami- 
tawishin  gaie  babamitawishinl 

Geget  onijishin  iw  anamiewin;  wikwatchitog  dash  enigo- 
kodeeieg  tchi  ikkitoieg  endasso-gijigak  ged-apitch-bimadisiieg. 

Ow  dash  gaie  kinawind  kid  igbnan  Marie:  Minik  igo  enino- 
wegwen  Ningwiss,  wawinge  ijitchigeiog.  Mi  ga-ininang  gaie 
win  Weossimind,  gijigong  gi-ondji-gigitod:  Mi  aw  Ningwiss 
.saiagiag;  weweni  pisindawig.  Awegwen  wa-sagiigogwen,  wa- 
nadamagogwen  gaie  kitchitwa  Marian,  weweni  o  ga-babamita- 
wan  Jesusan.  Aw  dash  ondjita  go  wa-matchi-bimadisid,  kawin 
o  ga-nadamagossin  Marian,  anisha  od  apenimonan  Marian; 
kawin  o  ga-widokagossin.  Kishpin  dash  baiata-ijiwebisid 
gwaiak  ondji  kashkendang  gi-matchi-bimadisid,  gi-bata-dodang, 
win  o  ga-jawendami-ganawabamigon  Marian.  Aw  kejewadisid 

wegimind  o  ga-gaganodamawan  onidjanissan  ketimagisinidjin, 
baiata-ijiwebisinidjin.  O  ga-gashkitamawan  iw  jawendjigewin 
tchi  ondji  kashkendaminid  ishkweiang  o  batadowinini,  weweni 
gaie  tchi  anwenindisonid. 

Naningim  gaie  ikkitoda  mandan  anamiewin:  Kid  anami- 
kago,  Marie,  jeweninge-ogimakwewiian,  kin  sa  kid  aw  iw  nin 
bimadisiwininan  gaie  nin  gagisomigowininan  gaie  nind  apeni- 
mowininan;  weweni  kid  anamikago.  Ki  bibagimigo,  ninawind 
wenidjanissimiiangid  aw  Eve,  beba-webinigasoiang  aking.  Ki 
nanandwewemigo  ninawind  neninawademoiang  oma  iw  sibing- 
wai-aking.  Kin  dash  neta-gaganodamawiiang  jawendami-gana- 
wabamishinam.  Gi-ishkwasseg  dash  iw  nin  kotagenkago-bima- 
disiwininan,  wabandaishinam  aw  ga-gigishkawad  Jesus,  kinkeje- 
wadisiian,  saiagiigosiian  gaie  nwakadisiian,  Marie. 

Jesus  dash  o  gi-inan  bamitaganan:  Moshkinebadoiog  ona- 
ganannibi:  o  gi-moshkinebadonawan  dash  apitchi.  O  gi-inan 
dash:  Siginamog  gaie  madjidawig  aw  wegimakandang  wikon- 
gewin.  O  gi-madjidawawan  dash.  Geget  gi-kitchi-minotchi- 
gewag  bamitaganag  gi-ijitchigewadga-inindwa  tchi  ijitchigewad. 
Jesus  o  gi-mino-dibaamawan  gi-debwetaminid,  gi-babamitami- 
nid  gaie.  O  gi-andjiton  iw  nibi,  gi-ijitod  tchi  jominabowaninig. 

Ga-iji-andjitod  iw  nibi,  mi  tibishko  eji-andjitod  iw  jominabo 
dassing  enamessikengin.  Api  gega  aiabita-anamessikengin, 
tchi  bwa  ishpinaming  iw  Ostiwan,  Jesus  od  andjian  pakwejiga- 
nan  tchi  wiiawiwaninig,  od  andjiton  gaie  jominado  tchi  omisk- 
wimiwaninig;  ka  gego  o  bwanawitossin  iw  Kije  Manitowid. 

Weweni  dash  indanenimada  Debeniminang  kitchitwa  Euka- 
ristiwining,  enigokodeeiang  anamietawada,  naningim  mawa- 
dissada,  kitchi  sagiada,  weweni  gaie  odapinada.  Jesus  kitchit- 
wa  Eukaristiwining  ebid,  mi  iw  maiamawi-niganendagwak  mi- 
giwewin,  ga-iji-mininang  Kije-Manito.  Ka  wika  ki  da-gashki- 
tossimin  tchi  de-apitendamang  iw  migiwewin. 

Mi  sa  ow  nitam  mamandadodamowin,  ga-ijitchiged  Jesus 
ima  Kanaing  Galileing  endagog,  o  gi-wabandaiwen  dash  o  bishi- 
gendagosiwin  (o  kitchitwawisiwin ),  o  kikinoamaganan  dash  o  gi- 
debweienimigon.  Kije-Manito  kitchi  naningim  gi-mamandado- 
dam  wi-songitod  od  anamiewin.  Ba-ako-anamiang  o  gi-wido- 
kawan  nibiwa  mekatewikwanaien,  swanganamianidjin  gaie  gi- 
mamandadodaminid.  Kitchitwa  Pierre  gaie  Paul  o  gi-bimad- 
jiawan  ga-nibonidjin  Jesus  od  ijinikasowining.  Kitchitwa 

Francois  Xavier  nibiwa  o  gi-abitchibaan  ga-nibonidjin,  nibiwa 
gaie  ketchi-akosinidjin  o  gi-nodjimoan,  gi-nadamagod  Kije- 
Maniton.  Ima  Lonrdes  ejinikadeg  odenang  midatching  ashi 
nishwatching  o  gi-wabandaan  wiiaw  kitchitwa  Marie  bejig 
swanganamianidjin  ikwesensan,  Bernadette  Soubirons  ga-ijini- 
kasonidjin  gi-ani-kabesseg  iw  kikinonowin,  1858  edaming,  ima 
dash  ga-bi-nibawid  kitchitwa  Marie  gi-bi-aiamagad  mokidjiwa- 
nibig,  iw  dash  nibi  wendjidjiwang  iw  mokidjiwanibigong  o  nod- 
jimoigonawa  kitchi  nibiwa  ketchi-akosidjig,  anotch  enapinedjig. 
Geget  mamakadendagosi  Kije-Manito  eji-widokang  anamiewin, 
eji-widokawad  gaie  gegikwenidjin  gaie  epenimonidjin  wiiaw. 
Weweni  ganawendamog  Jesus  od  anamiewin  ged-ako-bima- 
disiieg.  Kishpin  gigineieg  od  anamiewin  gaie  mino  ijiwebisi- 
win,  ki  gad-aianawa  ningoting  kagige  bimadisiwin  gijigong. 

ANAMIEWIN. 

Debenimiiang  Kije-Manito,  kin  bapish  gego  bwaianawitos- 
siwan  gaie  kaiagige-bimadisiian,  kid  apitchi  dibendan  gaie  ki 
mino  ganawendan  missi  gego  gijigong  gaie  aking  endadog.  Ki 
pagossenimigo  tchi  mino  odapinamawadwa  kid  anishinabemag 
od  anamiewiniwa,  tchi  minadwa  gaie  wanakiwin  ged-apitch- 
bimadisiwad  oma  aking.  Mi  e j i-p agosseni migoi an  ondji  Kig- 
wiss  Jesus.  Mi  ge-ing. 


EKO-NISSING  ANAMIEGIJIGAD  GI-ISHKWA- 
OGIMA-GIJIGAK. 

i 

EPISTOLA  ROM,  XII,  16-21. 

Mi  ekkitodkitchitwaPaul:  Kego,  nin  nibwakamin,  inenindi- 
sokegon.  Kego  ajidawaakegon  awiia  ningotano  eji-matchi-dodo- 
neg.  Mino  dodamog,  kawin  Kije-Manito  eta  tchi  kikendang, 
kakina  gaie  anishinabeg  tchi  wabandamowad  ki  mino  dodamowi- 
niwan,  tchi  ondji  kitchitwawenimawad  Kije-Maniton.  Minik-eji- 
gashkitoieg  mino  inawendiiog  kakina  anishinabeg.  Saiagiina- 
gog,  kego  wika  ajidawaakegon  awiia  metchi-dodoneg;  ojinda- 
mog  nishkadisiwin,  ajidawaawin.  Ojibiigade  Kije-Manito  o 

masinaiganing:  Nin  nin  dibendan  ajidawaawin,  nin  nin  ga- 
dibaamage  ikkito  Kije-Manito.  Kishpin  bakaded  jangenimik, 
asham;  kishpin  gishkabagwed,  mina.  Kishpin  iw  dodaman, 
miskokinje  ki  ga-mawandjiton  oshtigwaning  (ta-agatchi,  ta-kash- 
kendam  gi-matchi-dodok ).  Angwamisin  tchi  j agod j iigossi wan 
maianadak;  kin  jagodjiton  maianadak  ani-mino-dodaman. 


EVANGELIUM.  MATT.  VIII,  1-13. 

Mi  enadjimod  kitchitwa  Matthieu:  Iwapi  Jesus  ba-nissaki- 
wed  wadjiwing,  kitchi  nibiwa  anishinaben  o  gi-bi-nopinanigon. 

Bejig  dash  ininiwan  wemiginidjin  o  gi-bi-odissigon,  o  gi-bi- 
otchitchingwanitagon,  mandan  gi-igod:  Debendjigeian,  kishpin 
inendaman  ki  da-gashkiton  tchi  biniian.  Jesus  dash  o  gi-tessi- 
nindjitawan,  o  gi-tanginan  gaie,  gi-ikkitod:  Nind  inendam  sa; 
binisin.  Jesus  dash  o  gi-inan:  Angwamisin,  kego  awiia  winda- 
mawaken;  madjan  dash,  awi-wabanda  kiiaw  pagidjigewinini, 
pagidinigen  gaie  migiwewin,  Moise  ga-inakoniged  tchi  kiken- 
damowad.  Ba-oditang  dash  Jesus  Kapharnauming,  jimaganishi- 
ogiman  o  gi-bi-odissigon,  o  gi-pagossenimigon  dash,  ow  gi- 
igod:  Debendjigeian,  nind  oshjrinigim  jingishin  endaian,  nibowi, 
kitchi  wissagendam.  Jesus  dash  o  gi-inan:  Nin  gad-ija  awi- 
nodjimoag.  Jimaganish i  -ogima  dash  gi-nakwetam,  gi-ikkitod: 
Debendjigeian,  kawin  nin  de-apitendagosissi  tchi  pindigeiamban 
endaian;  bejig  ikkitowin  eta  ikkiton,  mi  tchi  nodjimod  nin  ba- 
mitagan.  Gaie  nin  sa,  missawa  dibendagosiian,  jimaganishag 
nin  dibenimag;  madjan,  inag  bejig,  madja  dash;  ondass,  inag 
bejig,  bi-ija  dash;  nin  bamitagan  inag:  mandan  ijitchigen,  mi 
dash  ejitchiged.  Ga-nondang  dash  Jesus  iw,  gi-mamakaden- 
dam;  nwapinanigodjin  dash  o  gi-inan:  Geget  kid  inininim, 
kawin  wika  awiia  nin  gi-mikawassi  Israeling,  iw  minik 
tchi  iji  debweiendang.  Kid  inininim  dash,  nibiwa  wendji- 
mokaang  gisiss,  gaie  wedi  epangishimod  ta-bi-ondjibawag,  o  ga- 
widabimawan  dash  Abrahaman  gaie  Isaakan  gaie  Jakoban  ogi- 
mawiwining  gijigong;  winawa  dash  wenidjanissimigodjig  iw 
ogimawiwin  ta-sagidjiwebinawag  kashkitibikadong;  mi  ima  ge- 
daji-mawing,  ge-daji-mamadweiabideshining  gaie.  O  gi-inan 
dash  Jesus  jimaganishi-ogiman:  Madjan;  ga-iji-debweiendaman 
dash,  mi  ged-ijiwebak.  Gi-nodjimowan  dash  o  bamitaganan 
mi  go  iwapi. 

NINID  J  ANISSIDOG ! 

Api  Jesus  ga-bi-nissakiwed  wadjiwing,  o  gi-nopinanigon 
nibiwa  anishinaben.  O  gi-kitchi-minotagon  sa  iw  gi-songi- 
gagikwed,  kawin  tibishko  igiw  Phariseiag;  mi  ga-ondji-minota- 
god  nwandagodjin,  mi  ga-ondji-mamakasitagod  gaie.  Kije- 
Manitong  sa  gi-iji-gigito,  kawin  pijishig  anishinabeng.  Ape- 
gish  kakina  mekatewikwanaieg  wikwatchitowad  tchi  songi-  ge- 
gikwewad  Jesus  ga-iji-gagikwed,  gaie  dash  apegish  kakina  ena- 
miadjig  mojag  mino  pisindamowad  Kije  Manito  od  ikkitowin. 

Api  dash  saiagaamowad  anamiewigamigong,  weweni  o  ga-nana- 
gatawendanawa  ga-nondamowad  ima  anamie-gagikwewining, 
bekish  gaie  ta-gijendamog:  geget  nin  wi-ijitchige  ga-iji-kikinoa- 
mawid  mekatewikwanaie. 

Bejig  dash  inini  wemigid  o  gi-nasikawan  Jesusan,  gi-otchit- 
chingwanitawad,  gi-inad:  Debendjigeian,  kishpin  inendaman, 
ki  da-gashkiton  tchi  biniian.  Geget  kitimagisigoban  aw  inini. 
Kitchi  manadad  sa  iw  akosiwin;  o  banadjiigon  kitchi  omigiwin 
aiakosid,  kitchi  manabaminagosi  gaie.  Geget  kitchi  kitimagen- 
dagosiwag  ketchi-omigidjig.  Ningotchi  minissing,  gonima 
nopiming,  gonima  pagwadakamig  nijike  bimadisiwag,  kawin  o 
widigemass i wawan  widj-anishinabewan. 

Ejissing  dash  kitchi  omigiwan,  mi  ejissing,  mi  enanoki- 
magak  gaie  kitchi  batadowin.  Baiata-ijiwebisid  kitchi  omigi 
eji-otchitchagod,  otchitchagwan  kitchi  omigiwan.  Kitchi  bata- 
dowin  o  makamigon  anishinabe  kakina  onijishiwin,  meshkwat 
dash  o  minigon  kitchi  manabaminagosiwin.  Geget  gagwanis- 
saginagosiwan  o  tchitchagwan  aw  metchi-ijiwebisid  enassaminid 
Kije-Maniton,  matchi-manitong  sa  ijinagosiwan  o  tchitchagwan. 

Kitchi  batadowin  o  nissigon  anishinabe  ejhotchitchagod,  o 
makamigon  sa  iw  ketchitwawendagwadinig  bimadisiwin,  mi  sa 
Kije-Manito  o  jawendjigewin.  Kitchi  gotanda  batadowin,  jin- 
gendanda,  ojindanda  gaie.  Matchi  mashkikiwabong  neshiwe- 
magak  mi  enanokimagak  kitchi  batadowin.  Kego  gaie  wissoka- 
wakegon  met ch i-bi mad isidjig,  memindage  igiw  beshigwadj-be- 
madisidjig.  Kego  ijakegon  endaji-minikweng,  endaji-nimiiding, 
endaji-atageng,  endaji-matchi-dodaming  gaie.  Ginebigong  tak- 
wangeshkidjig  iji  apitenimig  metchi-dodangig. 

Aw  wemigid  o  gi-nasikawan  Jesusan.  Mi  aweta  geshkitod 
tchi  nodjimoid,  o  gi-ineniman.  Bekish  gaie  o  gi-apenimonan 
Debendjigenidjin  epitch  kijewadisinid.  Tabassenimo  bekish; 
od  otchitchingwanitawan  J  esusan,  bekish  od  inan:  Debendji- 
geian,  kishpin  inendaman,  ki  da-gashkiton  tchi  biniian.  Ga-iji- 
anamiad  awwemigid,  mi  nassab  ged-iji-anamiawad  bemadisidjig 
gego  nendotamowadjin.  Enigokodeewad  ta-anamiawag,  o  ga- 
pagossenimawan  Kije-Maniton  Jesus  od  ijinikasowining  minik 
wa-aiamowad,  minik  menesiwad.  Geget  idash  o  ga-minigowan 
Ossiwan  kejewadisinidjin  iw  nendotamowad. 

Jesus  dash  gi-jibinikeni,  o  gi-tanginan  gaie  wemiginidjin, 
bekish  gi-inad:  Nind  inendam  sa,  binisin.  Mi  dashkejidine  ga- 

iji-biniind,  gi-nodjimod.  Mi  ima  gi-wabandaiwed  Jesus  o  Ma- 
nito-meshkawisiwin,  o  kijewadisiwin  gaie.  Gaie  kinawa,  ninid- 
janissidog,  jawenimig,  mino  dodawig  gaie  aiakosidjig.  Aiapi 
awi-mawadissig  aiakosidjig  gaie  ketimagisidjig.  Minig  aiako- 
sidjig  wenijishing  mashkiki  gaie  anotch  gego  bakan  wenijishing, 
minik  menesiwad.  Mi  tibishko  ge-dodawegwa  ketimagisidjig; 
minig  ge-midjiwad,  ge-bisikamowad  gaie.  Jesus  ki  gad-ondji- 
jawenimawag  aiakosidjig,  ketimagisidjig  gaie:  ki  gad-ondji- 
kitchi-dibaamagowa  wedi  gijigong. 

Awi-wabanda  kiiaw  pagidjigewinini,  mi  ga-inad  Jesus  wemi- 
ginidjin.  Gaie  dash  kin  baiata-ijiwebisiian,  awi-wabanda  meka- 
tewikwanaie  kiiaw:  kitchi  omigi  ma  ki  tchitchag;  weweni  an- 
wenindison;  ki  gad-ikonamag  dash  kid  omigiwin,  mi  sa  ki  kitchi 
batadowinan.  Mashkikiwinining  inendagosi  mekatewikwanaie; 
win  o  nodjimoan  dash  o tchi t chagoman ,  mashkikiwinini  dash  o 
nodjimoton  pijishig  wiiawima.  Kego  awiia  ta-jagwenimossi 
tchi  wabandaad  mekatewikwanaien  eji-omigid,  mi  sa  eji-bata- 
ijiwebisid.  Weweni  o  ga-dibadodanan  kakina  o  batadowinan, 
tchi  nodjimoind;  geget  dash  ta-nodjimowan  ga-akosipan  o  tchit- 
chagwan. 

Api  dash  Jesus  ga-dagwishing  odenang  Kapharnauming, 
o  gi-bi-nasikagon  bejig  ogiman,  ow  gi-bi-igod.  Debendjigeian* 
nin  bamitagan  akosi  endaian.  nibowapine,  gagwanissagi-wissa- 
gendam  gaie.  Aw  ogima  gi-minodee,  gi-jawendamidee  gaie, 
geget  idash  gi-minotchige  gi-awi-windamawad  Debendjigenidjin 
kejewadisinidjin,  kitchi  akosinid  o  bamitaganan.  Mi  nassab 
ged-ijiwebisiwad  kakina  naganisidjig;  o  da-mino-dodawawan 
enokitagowadjin,  o  bamitaganiwan,  od  anokiwininimiwan 
gaie.  Memindage  aiangwamimawag  osam  enigok  tchi  ano- 
kiassigwa.  Kego  bebejigoganjing  o  gad- i j i-anokiassi wa wan 
od  anokitagewininimiwan,  anishinabeng,  enamiangin  gaie  o 
gad-iji-dodawawan.  Kishpin  dash  enokitaged  akosid,  o  ga- 
jawenimigon  enokitawadjin;  kego  ta-sagidinassi,  kego  ta- 
naganassi,  kego  gaie  ta-nishkabamassi  iw  akosid.  Endodawind 
wenidjanissimind  aiakosid,  mi  nassab  ged-iji-dodawind  anokita- 
gewinini  aiakosid,  ta-mino-ganawenima,  ta-mina  gaie  wenijishing 
mashkiki,  ge-ondji-nodjimod.  Geget  kitchi  matchidee  waiebi- 
nad  ga-anokitagodjin,  saiagidinad  endad.  Nin  gi-akos,  ta- 
ikkito  Debeniminang  dibakonige-gijigadinig,  ki  gi-bi-mawa- 
dishim  dash.  Endodaweg  .  kidj-anishinabewa,  Jesus  ki  doda- 

wawa.  Mi  ge-ondji-mino-dodawegwa  kidj-anishinabewag,  me- 
mindage  igiw  enokitonegog. 

Aw  ogima  o  gi-sagiigon,  o  gi-mino-babamitagon  od  anota- 
ganan.  Gi-mino-ininiwid,  gi-kijewadisid  gaie,  mi  ga-ondji- 
minwenimigod  enokitagodjin.  Apegish  kakina  enonigosidjig 
weweni  anokitawawad  enonigowadjin,  kawin  eta  ondji  joniian 
geshkitchigewadjin  enokiwadjin;  memindage  Kije-Maniton  ge- 
ondji-anokiwad  weweni.  Aw  tebinak  enokid,  waiejinge,  ta- 
nassag  gimodi.  Winawa  dash  enonigedjig  weweni  o  ga-doda- 
wawan  od  ininimiwan,  kego  osam  enigok  o  gad-anokiassiwawan, 
weweni  gaie  o  ga-dibaamawawan,  kego  bapish  o  ga-waiejimassi- 
wawan. 

Jesus  dash  o  gi-inan  ogiman:  Nin  gad-ija  awi-nodjimoag. 
Win  debendang  gijig  gaie  aki,  kakina  gaie  gijigong  aking  gaie 
endagoninig,  win  o  wi-nasikawan  ketimagisinidjin  bamitaga- 
nan.  Mi  ima  kekinoamonang  Jesus  tabassenindisowin,  tchi 
maminadisissiwang  kishpin  kitchitwawisiiang  gonima  wana- 
disiiang.  Kego  wika  tabassenimassida  ketimagisid. 

Gi-ikkito  dash  ogima:  Debendjigeian,  kawin  nin  de-apiten- 
dagosissi  tchi  pindigeiamban  endaian;  bejig  ikkitowin  eta  go 
ikkiton,  mi  dash  tchi  nodjimod  nin  bamitagan.  Gi-ano-anami- 
assig  mashi  aw  ogima,  minotch  dash  o  gi-debweieniman  gaie  o 
gi-apenimonan  Debendjigenidjin.  Tibishko  nin  eji-debwetawid 
nin  bamitagan,  mi  nassab  eji-debwetagod  missi  gego;  kishpin 
bejig  eta  ikkitowin  ikkitod,  mi  tchi  nodjimod  nin  bamitagan,  o 
gi-ineniman  Jesusan.  Geget  gi-songi-debweiendam.  Mi  ejiwe- 
bisid  swanganamiad;  gaie  win  kitchi  weweni  debweiendam.  O 
songi-debwetanan  kakina  anamie-debwewinan;  tanassag  oshkin- 
jigong  od  ondji-wabandanan. 

Jesus  dash  o  gi-inan  nwapinanigodjin:  Gwaiak  kid  inini- 
nim:  kawin  nin  gi-mikawassi  awiia  ima  Israeling  iw  minik  tchi 
iji  debweiendang.  Judawininiwag  o  gi-aiawawan  nibiwa  niga- 
nadjimowininiwan  gaie  kitchitwa  ininiwan  ga-mino-ki  kinoama- 
gowadjin  gete-ijitwawin  gaie  Kije-Manito  od  inakonigewinan, 
nibiwa  gaie  o  gi-wabandanawan  mamandadodamowinan,  ga- 
aiijitchigedjin  Kije-Manito  winawa  ondji.  Minotch  dash  kawin 
nibiwa  weweni  gi-debweiendansiwag;  aw  dash  ogima  enamias- 
sig,  agawa  ga-nondang  ejiwebisinid,  endodaminid  gaie  Jesusan, 
pabige  o  gi-debweieniman. 

Kid  inininim  dash:  nibiwa  ta-bi-ondjibawag  iwidi  wendji- 

mokaang  gisiss  gaie  iwidi  pengishimod,  gaie  o  ga-widabimawan 
Abrahaman  gaie  Isaakan  gaie  Jakoban  ima  gijigong  daji-ogima- 
wiwining,  igiw  dash  wenidjanissimigodjig  iw  ogimawiwin  ta- 
iji-sagidjiwebinawag  kitchi  pashagishkibikadong  tchi  aiawad; 
mi  ima  ge-daji-mawing,  ge-daji-mamadweiabideshining.  Geget 
mi  ged-ijiwebak;  segisida,  ganawenindisoda! 

Igiw  ga-dapinedjig  Jesus  od  anamiewining  ta-jawendagosi- 
wag,  kishpin  bekish  gi-mino-ijiwebisiwad,  ta-odapinigasowag 
gaie  kagige  anwebiwining  gijigong.  Winawa  dash  ga-wanitod- 
jig  debweiendamowin,  ga-webinangig  gaie  anamiewin,  ta-ija- 
wag  kagige  kashkitibikadong  anamakamig;  mi  geget.  Ketima- 
gisidjig  anishinabeg  anamiawag  gaie  gijigong  ijawag;  memina- 
disidjig  dash  enamiassigog  o  nishibapinodanawa  Jesus  od  ana- 
miewin,  kawin  bapish  inendansiwag  wi-anamiawad,  mi  dash  igo 
winawa  anamakamig  ningoting  ged-ijadjig. 

Mi  dash  ima  ge-daji-mawing,  ge-daji-mamadweiabideshi- 
ning  gaie.  Mi  ejiwebak  anamakamig.  Mi  ima  kagigekamig 
ge-danademowad,  ge-daji-gagwanissagademowad  gaie  apine  ka- 
gigekamig.  Kagigekamig  gaie  ta-mamadweiabideshinog,  epitch 
kitchi  nishkadisiwad.  Tibishko  tekwangeshkid  maingan  go- 
nima  animosh  ketchi-nishkadisid,  mi  nassab  ged-iji-mamad- 
weiabideshinowad  anamakamig  endanakisodjig,  endaji-wissa- 
gendangig  gaie.  Gagwanissagakamig  geget. 

Jesus  dash  o  gi-inan  ogimansan:  Madjan,  ga-iji-debweien- 
daman  dash,  mi  go  iw  ge-dodagoian.  Mi  dash  iwapi  go  gi- 
nodjimonid  o  bamitaganan.  Jesus  kejewadisid  o  nodjimoan  o 
bamitaganini  iniw  ogimansan  iw  gi-debweiendaminid  ogiman- 
san.  Mi  ima  kekinoamonang  Debendjiged  eji-apitendang  deb- 
weiendamowin,  apenimowin  gaie,  Geget  mashkawigabawi 
enamiad  daiebwetawad  gaie  epenimod  Kije-Maniton  Debendji- 
genidjin.  Missawa  miganigod  matchi-maniton  gaie  matchi 
anishinaben,  kawin  ondji  segisissi,  Kije-Maniton  od  apitchi  ape- 
nimonan. 

Api  mekatewikwanaie  wi-minad  ge-Jawendagosinidjin  Jesus 
wiiaw  kitchitwa  Ostiwining  etenig,  o  mindjiminan  iw  ket- 
chitwawendagwadinig  Jesus  wiiaw,  mi  dash  eji-gwekigabawita- 
wad  anamiewigamigong  ebinidjin,  mi  dash  enad :  Ecce  Agnus 
Dei;  ecce  qui  tollit  peccata  mundi.  Domine  non  sum  dignus  ut 
intres  sub  tectum  meum  sed  tantum  dic  verbo  et  sanabitur 
anima  mea.  Mi  sa:  Nashke,  ganawabamig  aw  Manishtanishens, 


88 


aw  Kije-Manito  o  manishtanishensiman,  aw  ekonang  aking 
daji-batadowinan.  Debenimiian,  kawin  nin  de-apitendagosissi 
tchi  pindigeian  endaian-mi  sa  nindeing-bejig  eta  go  ikkitowin 
ikkiton,  ta-nodjimo  dash  nin  tchitchag. 

Enigokodeeiang  ikkitoda  iniw  ikkitowinan  api  nigan  ejai- 
angon,  wa-odapinangon  kitchitwa  Eukaristiwining  ebid  Jesus. 
Eji-tabassenindisoiang  ikkitoda:  Jesus  Debenimiian,  kawin  nin 
de-apitendagosissi  tchi  odapininan  kitchitwa  Eukaristiwining 
ebiian;  bejig  ikkitowin  dash  ikkiton;  mi  tchi  nodjimod  ketima- 
gisid  nin  tchitchag. 

ANAMIEWIN. 

Kije-Manito,  missi  gego  netawitoian,  kaiagige-bimadisiian 
gaie,  jawendami-ganawabamishinam  eji-naninamisiiang,  iw  dash 
ki  kitchinik  meshkawisimagak  jibinikenin,  kaginig  tchi  mino 
ganawenimiiang.  Mi  eji-pagossenimigoian  ondji  Kigwiss  J  esus. 
Mi  ge-ing. 


EKO-NI WIN G  ANAMIEGIJIGAD  GI-ISHKWA- 
OGIMA-GIJIGAK. 

KPISTOLA.  ROM.  XIII,  8-10. 

Mi  ikkitod  kitchitwa  Paul:  Kego  awiia  gego  masinaama- 
wakegon,  mi  eta  tchi  sagiidiieg.  Win  saiagiad  widj-anishina- 
ben,  kakina  ijitchige  minik  wejibiigadenig  gagikwewining. 
Kakina  sa  iw:  kego  bishigwadisiken,  kego  nishiweken,  kego 
gimodiken,  kego  gaginawishkiken  tchi  batamadiban  awiia,  kego 
rnissa wend j  igeken ;  kakina  gaie  anind  ganasongewinan,  mi  go 
kakina  aiamagak  iw  ikkitowining:  Eji-sagiidisoian,  ki  gad-iji- 
sagia  kidj-anishinabe.  Awiia  saiagiad  widj-anishinaben,  kawin 
o  matchi  dodawassin.  Win  saiagiad  widj-anishinaben  geget 
kakina  ijitchige  minik  wejibiigadenig  gagikwewining. 

EVANGELIUM.  MATT.  VIII,  23-27. 

Mi  enadjimod  kitchitwa  Matthieu:  Iwapi  Jesus  gi-bosi 
nabikwanensing,  o  kikinoamaganan  gaie  gi-bosiwan.  Gi-kitchi- 

mamangashka  dash  kitchigaming,  mojag  gi-bosiwag  tigowag 
nabikwanensing;  win  dash  gi-niba.  O  kikinoamaganan  dash  o 
gi-bi-nasikagon,  o  gi-amadjiigon,  gi-igod:  Debendjigeian,  bi- 
madjiishinam,  nin  nibomin.  Jesus  dash  o  gi-inan:  Anishwin 
segisiieg  kinawa  pepangi  daiebweiendameg  ?  Gi-onishka  dash,  o 


gi-ginaamadan  gaie  nodin  kitchigami  gaie,  mi  dash  ga-iji-kitchi- 
anwatininig.  Gi-mamakadendamog  dash  kikinoamag anag,  gi- 
ikkitowad:  Anin  ejiwebisid  inabam  %  Nodin  kitchigami  gaie  o 
debwetagon. 

NINID  J  ANISSIDOG  * 

Jesus  Debeniminang  naningim  gi-wabandaiwe  Kije-Manito- 
wid.  O  gi-wabandaiwen  o  Kije-Manitowiwin  gi-nodjimoad 
anotch  ga-inapinenidjin;  geget  win  o  dibendan  bimadisiwin,  o 
dibendan  gaie  iw  nibowin,  kakina  gaie  akosiwin  o  diben- 
dan.  Kawin  mashkiki,  od  ikkitowin  eta  go  o  gi-aion  gi- 
nodjimoiwed.  Gi-abitchibaad  ga-nibonidjin  o  gi-ondji-waban* 
daiwen  eji-dibendang  iw  nibowin.  Gi-sagidjiwebinad  matchi 
maniton,  o  gi-ondji-wabandaiwen  eji-dibenimad,  eji-jagodjiad 
gaie  jangenimigodjin  matchi  maniton;  o  gossigon,  kitwen  gaie 
o  babamitagon.  Nongom  dash  ki  gi-nondanawa  eji-dibendang 
nodin,  kitchigami  gaie.  O  mashkawi-ganodan  nodin,  bisan 
aian,  od  idan,  mi  dash  eji-ishkwa-animadinig,  mi  eji-kitchi- 
anwatininig  gaie.  Kitchi  mamangashka  kitchigaming,  mindi- 
dowag  tigowag,  gi-sigaogowad  kikinoamaganag  nabikwanen- 
sing  ga-bosidjig,  gi-kitchi-segisiwag  dash,  nin  ga-nibomin,  gi- 
inendamowad,  win  dash  Jesus  gi-kitchi-niba.  Gi-amadjiigod 
saiegisinidjin  o  kikinoamaganan,  onishka,  kitchigami  o  kitchi 
ganodan,  Kije  Manitong  od  iji  ganodan;  bisan  aian,  od  idan,  mi 
dash  pabige  eji-debwetagod  kitchigami  tigowag  gaie  sesika  bisan 
aiawag,  sesika  gaie  ishkwa-mamangashka.  Mi  ima  gi-waban- 
daiwed  Jesus  o  Mani to-mashka w i s i win .  Kakina  gego  o  diben- 
dan,  kakina  gego  gaie  o  debwetagon,  kawin  bapish  gego  o 
bwanawitossin. 

Weweni  dash  nanagatawendamog,  ninidjanissidog,  ga-iji- 
webak  gi-mamandadodang  Jesus.  Ga-ishkwa-gagikwed,  tchi- 
maning  gi-ondji-gigitod,  gi-inendam  wi-ajawaod.  Jaigwa  ani- 
tibikadogoban.  Jesus  dash  gi-bosi  bejig  nabikwanensing,  iniw 
dash  o  kikinoamaganan  o  gi-nopinanigon.  Kawin  od  igossin: 
Anishwin  wi-ajawaoian  nongom  ani-tibikak?  Kawinningot  ikki- 
tossiwag;  o  nopinanawan  Debendjigenidjin.  Mi  ejiwebisid 
swanganamiad;  o  nopinanan  Jesusan  tibi  idog  ged-ijanigwen, 
kema  gaie  wadjiwing  Tabor,  ga-daji-andjinagwiidisonid,  gisis- 
song  gi-iji-wasseingwenid,  gonima  gaie  Calvaire,  ga-daji-sassa- 
gakwaomind  tchibaiatigong.  Apine  go,  missiwe  gaie,  swanga- 
namiad  o  nopinanan  Jesusan,  iniw  epenimodjin,  iniw  saiagiad- 
jin.  Gaie  kinawa  nopinanig  mojag  Jesus.  Nopinanig  kotagi- 
towini-mikanang.  Ningoting  dash  ki  ga-dagwishimigowa  od 
ogimawiwining  gijigong. 


91 


Jesus  o  gi-bimi-widashiman  o  kikinoamaganan,  gi-ajawashi- 
nid  kitchigaming.  Mi  ima  kekinoamagoiang  gego  ketchi-oni- 
jishing.  Wegonen  dash  iw?  Mi  sa  Jesus  keiabi  abi  ima  o 
nabikwanining  iniw  o  kikinoamaganan,  mi  sa  winawa  od  anamie- 
widjindiwiniwang,  winawa  od  anamiewigamigowang,  mi  sa 
katolik  anamiewigamigong.  Iw  sa  katolik  anamiewigamig,  mi 
eta  go  iw  gwaiak  Jesus  od  anamiewigamig,  mi  eta  go  iw  katolik 
anamiewigamigong  gi-dibendagosiwad  igiw  kitchitwa  ininiwag 
Jesusan  ga-anonigodjig  tchi  baba-gagikwewad  od  anamiewin 
missiwe  enigokwakamigag.  Kawin  bakan  anamiewigamigong 
aiassi  Jesus.  Ima  katolik  anamiewigamigong  o  kikinoamawan 
bemadisinidjin  aking  iw  wenijishing  mikana  gijigong  enamog. 

Kitchi  migwetch  inenimig  mojagJesus  gi-nandomineg  od 
anamiewining  gaie  gwaiak  od  anamie-widjindiwining,  mi  sa  od 
anamiewigamigong.  Kitimagenimig  gaie  gaganodamawig  ka- 
kina  igiw  ga-bosissigog  Jesus  o  nabikwaning,  mi  sa  igiw  ga- 
pindigessigog  mashi  Jesus  od  anamiewigamigong,  mi  sa  ena- 
miassigog,  Judawininiwag,  bakan  ejitwadjig  gaie.  Geget  kiti- 
magendagosiwag;  wassa  wanishinog;  kitchi  nanisanisiwag  tchi 
kagige-banadisiwad.  Baba-webassinini  o  nabikwaniwa;  kawin 
Jesus  gi-bosissi  o  nabikwanining,  kawin  win  od  odakessin  o 
nabikwanini,  kawin  gaie  o  ga-bimadjitossin  api  memangashkanig; 
ta-gonsabimagadini  dash,  ta-gonsabiwag  gaie  igiw  ga-bosidjig. 
Mi  nassab  ged-ijiwebisiwad  igiw  ga-inendansigog  wi-bosiwad 
Jesus  o  nabikwaning,  mi  sa  igiw  wa-dibendagosissigog  katolik 
anamiewigamigong;  ta-kagige-banadisiwag. 

Makija  dash  awiia  ta-gagwedwewidog:  Ta-ijawag  na  ana- 
makamig  kagige  ishkoteng  kakina  go  enamiassigog  gaie  beba- 
kan  ejitwadjig?  Kakina  go  ondjita  wa-anamiassigog,  ondjita  wa- 
odapinansigog  Jesus  od  anamiewin,  kakina  winawa  ta-ijawag 
kagige  ishkoteng.  Kitchi  matchi  dodamog  sa  iw  wi-anamias- 
sigwa;  kishpin  dash  giginewad  iw  kitchi  batadowin,  mi  sa  deb- 
weiendansiwin,  anamiassiwin,  ta-kagige-banadisiwag.  Aw  dash 
ge-debweiendansig  ta-kagige-kotagito,  ikkito  aw  kaiagige-deb- 
wed  Jesus  (he  that  believes  not,  shall  be  condemned.) 

Enamiassig  dash  kekendansig  bapish  anamiewin,  wika  ga- 
nondansig  anamie-gagikwewin,  kawin  ta-ondji-ijassi  anamaka- 
mig  iw  gi-anamiassig.  Ta-ija  dash  wedi  kishpin  gigishkang 
kitchi  batadowin  api  nebod.  Kishpin  dash  weweni  gi-bimadi- 
sid  aw  ketimagisid  anishinabe,  kawin  o  ga-webinigossin  Kije- 

Maniton.  O  ga-minigon  jawendjigewin  ganage  pangi  tchi 
kikendang  gaie  tchi  debwetang  anamie-debwewinan,  tchi  sagiad 
gaie  Kije-Maniton,  mi  dash  tchi  mino  nibod.  Tanassag  od  aian 
iw  inendamowini-Sigaandasowin.  Kije-Manito  sa  od  ineniman 
kakina  go  anishinaben  tchi  bimadjiimind.  Kakina  go  anishina- 
ben  gi-ondji-nibo  Jesus  tchibaiatigong,  kakina  gaie  o  minan 
Kije-Manito  jawendjigewinan,  minik  menesinid,  minik  gaie  daie- 
bissenig.  Kishpin  enamiassig  weweni  inabadjitod  iniw  jawend- 
jigewinan,  eshkam  eshkam  o  ga-jawenimigon  Kije-Maniton, 
binish  tchi  mino  nibod.  Kishpin  dash  enamiassig  mino  inabad- 
jitossig  jawendijigewinan  manigodjin  Kije-Maniton,  win  tibi- 
nawa  dodaso  banadjiidisod. 

Mi  ge-ondji-anamiaiang  enigokodeeiang,  Kije-Manito  tchi 
jawenimad  iniw  enamiassinigon,  tchi  ijinajawad  nibiwa  mino 
mekatewikwanaien  ima  aianid  enamiassinigon,  bekish  gaie  tchi 
wasseiendamiad  enamiassinigon,  weweni  tchi  odapinaminid 
anamie-gagikwewin,  tchi  sigaandawimind  gaie. 

Widokamog  gaie  iniw  anamie-widjindiwinan:  The  Society 
for  the  propagation  of  theFaith — and  of  the  Holy  Childhood. — 
Ima  debendagosidjig  joniiansan  aiapi  mamigiwewag  tchi  wido- 
kawindwa  mekatewikwanaieggaie  Enamiekweg  enokidjig  megwe 
enamiassinigon  ima  China,  Africa,  Indies,  America.  Aiodjigaso 
dash  aw  joniia,  beba-mawandjitchigasod,  tchi  ojitong  anamie- 
wigamigon  gaie  akosiwigamigon  gaie  giwisiwigamigon — orphan- 
asylums-tchi  bamiindwa  mekatewikwanaieg  gaie  anamie-gigang- 
wag  gaie  gawisidjig  abinodjiiag.  Endasso-kikinonowininagak 
kitchi  nibiwa  enamiassigog  gashkiawag  tchi  anamiawad,  kitchi 
nibiwa  gaie  abinodjiiag  sigaandawawag  tchi  bwa  nibowad. 
Geget  kitchi  mino  dodam  enamiad  widokang  anamiewin,  wido- 
kawad  gaie  mekatewikwanaien  endajikawanidjin  enamiassinigon. 

Anin  dash  ged-ijiwebisiwad  anotch  bebakan  ejitwadjig  ena- 
miadjig?  Gijigong  na  ta-ijawag,  gonima  dashkagige  ishkoteng? 
Bebakan  ta-iji-aiawag;  anind  sa  gijigong  ta-ijawag,  anind  dash 
anamakamig.  Awenenag  dash  igiw  gijigong  ged-ijadjig?  Mi 
sa  nigan,  kakina  abinodjiiag  egashiidjig,  igiw  sa  gwaiak  ga- 
sigaandawindjig,  ga-nonde-nibodjig  tchi  bwa  kikendamowad 
kitchi  batadowin;  mi  igiw  wedapinindjig  gijigong,  tibishko  go 
katolik  abinodjinsag  ga-sigaandawindjig  eji-odapinindwa.  Ka- 
kina  sa  gwaiak  sagaandasodjig  Jesus  od  anamiewining  diben- 
dagosiwag.  Mi  ima  debendagosiwad  dash  ged-apitch-webinan- 

sigwa,  migadansigwa  gwaiak  anamiewin.  Igiw  dash  abinodjin- 
sag  o  bwanawitonawa  tchi  webinamowad.  Mi  eji-kikinoma- 
goiang  katolik  anamiewigamigong. 

Kishpin  bakan  ejitwad  bapish  kikendansig  ejissing  katolik 
anamiewin,  ejissing  gaie  katolik  anamiewigamig,  bekish  inen- 
dang  odeing:  nind  anamiewin  mi  iw  gwaiak  anamiewin  Jesus 
ga-ojitod;  kishpin  enigokodeed  iw  debweiendang,  bekishweweni 
bimadisid;  eji-otchitchagod,  ejideed,  eji-bimadisid  gaie,  diben- 
dagosi  Jesus  od  anamiewigamigong;  kishpin  weweni  gi-sigaan- 
dawind,  ta-ija  gaie  win  gijigong. 

Kishpin  dash  kikendangiban:  katolik  anamiewin  mietaiw 
gwaiak  Jesus  od  anamiewin;  kawin  dash  o  wi-odapinansin  iw 
katolik  anamiewin,  iw  gossad  o  kitisiman,  gonima  o  widigema- 
ganan,  gonima  wid j -anishinaben ,  kawin  win  ta-ijassi  gijigong 
api  nebod,  meshkwat  dash  ta-ija  kagige  ishkoteng,  kitchi  bata~ 
dowining  sa  nibo.  Mi  wendji-ikkitod  kitchi  Cyprian:  O  bwa- 
nawiton  tchi  oossimad  Kije-Maniton  aw  wegindansig  anamiewi- 
gamig,  (He  cannot  have  God  for  his  Father,  who  does  not  have 
the  church  for  his  mother.)  Kishpin  gi-bimadjiidisod  ga- 
bosissig  Noe  o  kitchi  nabikwaning  (gi-kitchi-moshkaang)  gaie 
win  ta-bimadjiidiso  anamiewigamigong  debendagosissig;  mi 
ekkitod;  geget  debwe. 

Gi-kitchi-mamangashka  dash  kitchigaming;  Jesus  dash  gi- 
niba.  Kawin  gi-ondji-segisissi  gi-mamangashkanig.  Mi  nassab 
ged-ijiwebisid  enamiad  meno-ijiwebisid;  kego  ta-gotadjissi,  kego 
ta-segisissi,  gego  endidjin,  nenisanisidjin,  animikig  maiasitagosi- 
wadjin,  gonima  bebamashidjin  megwa  mamangashkanig.  Kije- 
Maniton  o  gad-apenimonan,  mi  iniw  genawenimigodjin;  mi  iniw 
ge-pagidinamawadjin  wiiaw.  Kishpin  dash  Manito  naningotinong 
minad  onidjanissan  kotagisiwin  oma  aking,  mi  wendji-minad 
tchi  mino  inabadjitonid,  ima  tchi  ondinamadisonid  ningoting 
kitchi  dibaamagowin  wedi  gijigong.  Mi  ge-ondji-apenimoiang 
mojag  Kossinan  kejewadisid  gijigong  ebid. 

Naningotinong  mamangashka  tanassag  ima  ki  tchitchago- 
naning.  Wegonen  dash  iw  wa  ikkitong:  mamangashka  ki 
tchitchagonaning  ?  Mi  sa  wa-ikkitong:  naningotinong  kitchi  mi- 
gadimagadon  ima  mino  ijiwebisiwin  gaie  matchi  ijiwebisiwin, 
Kije-Manito  o  jawendjigewin  gaie  batadowin.  Nindigo  Kije- 
Manito  gaie  matchi  manito  migadiwag  ima  anishinaben  odei- 
ning,  Tanassag  nij  anishinaben  o  gigishkawan  bemadisid 

aking,  bejig  mojag  wi-mino-dodamowan,  bejig  dash  mojag  wi- 
matchi-dodamowan.  Eji-  owiiassid  anishinabe,  wi-nibadisi,  wi- 
minikwe  matchi  nibi,  wi-kitimi,  wi-matchi-minawanigosi  gaie. 
Eji-otchitchagod  dash  anishinabe  wi-anissadisi,  wi-anoki,  wi- 
mino-dodam  gaie;  o  jingendan  dash  matchi  minikwewin,  gi- 
washkwebiwin,  atadiwin,  jnatchi  minawanigosiwin  gaie.  Mi 
dash  naningim  eji-mojitod  odeing  eji-migading  iina;  tanassag 
kitchi  mamangashka  naningotinong  ima. 

Anin  dash  ged-ijitchiged  api  mamangashkag  odeing?  Ta- 
ijitchige  sa  ga-ijitchigenid  Jesus  o  kikinoamaganan.  Winawa 
o  gi-bi-pagossenimawan  Debendjigenidjin  tchi  nadamagowad, 
tchi  bimadjiigowad  gaie.  Debendjigeian,  gi-ikkitowag,  bimad- 
jiishinam;  nin  nibomin  gosha.  Jesus  dash  o  gi-mashkawi-gano- 
dan  nodin,  kitchigami  gaie,  mi  dash  ga-iji-kitchi-anwatininig. 
Mi  go  gaie  kinawa  ge-nadamoneg,  api  odissigoieg  anotch  matchi 
inendamo winan ,  kishpin  nadjinijimeg,  kishpin  enigokodeeieg 
ineg:  Debendjigeian,  widokawishin;  kego  nagajishiken  nongom 
bi-migajid  matchi  manito;  ikonamawishin  nindeing  bishigwadj- 
inendamowinan,  nishkadj-inendamowinan  gaie;  songideeshka- 
wishin  tchi  jagodjiagaw  wanisid  manito,  aw  jangenimid  manito; 
kawin  bapish  nin  wi-debwetawassi,  kawin  bapish  nin  wi-odapi- 
namawassi  matchi  inendamowinan,  iniw  wa-mijidjin.  Mi  ged- 
iji-anamiad  aw  gegwedibenimind;  ashwiwining  o  gad-iji-aion 
anamiewin, 

Gi-mamakadendamog  dash  anishinabeg,  gi-ikkitowad;  Anin 
ejiwebisid  waaw  ?  Nodin,  kitchigami  gaie  o  debwetagon.  Gi- 
kitchi-mamandadodang  Jesus  mijisha  o  gi-kikendamonan  o 
kikinoamaganan  ejiwebisid;  o  gi-wabandaan  o  Manito-gash- 
kiewisiwin,  mi  dash  ga-iji-songitod  o  debweiendamowinini. 
Songi-debwetawada  Debeniminang,  kitchi  apenimoda,  mojag 
gaie  sagiada.  Ningoting  ki  ga-wabamanan  kakina  o  bishigen- 
dagosiwining  gijigong. 

ANAMIEWIN. 

Kije-Manito  Debenimiiang,  ki  kikenimimin  eji-kitchi-nani- 
sanisiiang.  Epitch  naninamisiiang  dash  nin  bwanawitomin  wi- 
nadamadisoiang;  mi  wendji-nandotamagoian  mino  aiawin  eji- 
otchitchagoiang,  eji-owiiawiiang  gaie.  Widokawishinam  gaie 
ikonamawishinam  kakina  bashanjeogowisiwin  ga-ondji-paga- 
mishkagoiang  nin  batadowininanin.  Mi  eji-pagossenimigoian 
ondji  Kigwiss  Jesus.  Mi  ge-ing. 

EKO-NANANING  ANAMIEGIJIGAD  GI-ISHKWA- 
OGIMA-GIJIGAK. 

EPISTOLA  COL.  III,  12-17. 

Mi  ekkitod  kitchitwa  Paul :  Kije-Manito  ki  gi-wawenaba- 
migowa  tchi  anamiaieg;  ki  sagiigowa,  mi  ge-ondji-odapinameg 
kitchi  jawendjigewin,  minodeewin,  tabassenindisowin,  nibwaka- 


win,  bekadisiwin.  Kego  gikandikegon,  bonigidetadig  ki  matchi 
dodadiwiniwan;  win  Debendjiged  ki  gi-bonigidetagowa,  mi 

tibishko  gaie  kinawa  tchi  bonigidetadiieg.  Memindage  dash 
sagiidig;  geget  win  saiagiad  widj-anishinaben,  kakina  mino 
dodam.  Apegish  gaie  moshkineshkagoieg  kideiwang  Jesus  o 
bisaniiwewin;  win  ki  gi-nandomigowa,  bejigwanong  tchi  inen- 
dameg;  migwetch  gaie  inendamog.  Apegish  apitchi  moshki- 
neshkagoieg  Jesus  od  ikkitowin  gaie  nibwakawin,  tchi  gagikin- 
diieg  memeshkwat,  nagamoiog  anamie-nagamowinan;  tchi  ma- 
moiawameg  Kije-Manito,  mi  ge-ondji-nagamoieg  enigokodeeieg. 
Minik  endodameg,  gigitoieg  gonima  anokiieg,  kakina  dodamog 
Debeniminang  Jesus  od  ijinikasowining,  bekish  gaie  mamoia- 
wamig  Kije-Manito  Weossimind;  Debeniminang  Jesus  od  ijini- 
kasowining  mamoiawamig. 

evangeltum.  matt.  xm,  24-30. 

Mi  enadjimod  kitchitwa  Matthieu;  Iwapi  Jesus  o  gi-inan 
anishinaben,  gi-awetchiged:  Ogimawiwin  gijigong  ijinagwad 
inining,  ga-kitigadang  wenijishingin  minikanan  o  kitiganing. 
Megwa  dash  nibawad  ininiwag,  jangenimigodjin  gi-bi-ijawan, 
matchi  mashkossiwan  dash  o  gi-bi-kitigadamini  ima  megwe  pak- 
wejiganashkon,  mi  dash  gi-ani-madjanid.  Api  dash  saiagakima- 
gak,  eni-miniwang  gaie  pakwejiganashkon,  gi-bi-nagwadon  gaie 
matchi  mashkossiwan.  Wekitiganid  dash  o  gi-bi-odissigon  o 
bamitaganan,  gi-bi-igod:  Ogima,  kawin  na  wenijishingin  mini- 
kanan  ki  gi-kitigadansinan  ki  kitiganing?  Anindi  dash  wendji- 
bamagak  matchi  mashkossiwan  ?  Win  dash  o  gi-inan:  Jangend- 
jiged  inini  gi-bi-dodam  iw.  O  bamitaganan  dash  o  gi-igon:  Kid 
inenimimin  na  tchi  awi-mawandonamang  ?  Ow  dash  gi-ikkito: 
Kawin;  gonima  sa,  megwa  mawandonameg  matchi  mashkossi- 
wan,  ki  da-bakwakobidonawan  gaie  pakwejiganashkon.  Mano 
mamawi  ta-madjiginon  binish  tchi  pashkwashkijigeng;  api  dash 
ge-pashkwashkijigeng,  ningad-inag  pashkwashkijigewininiwag: 
Mawandonamog  nitam  matchi  mashkossiwan,  tatakobidog  dash 
tchi  tchagisaming;  pagwejiganashkon  dash  mawandonamog  nin 
p  ak  we j  iganashko  wigamigong, 

NINIDJANISSIDOGI 

Gijigong  daji-ogimawiwin  ijinagwad  inining,  wenijishingin 
minikanan  ga-kitigadang  ima  o  kitiganing.  Mi  wa-ikkitod 
Debendjiged:  Ima  aking  gaie  go  ima  od  ogimawiwining  Kije- 
Manito,  mi  sa  o  kitchi  anamie-widjindiwining.  ta-ijiwebad  eji- 

webak  ima  iw  kitiganing,  ga-daji-kitigadaming  wenijishingin 
minikanan.  Ta-aiawag  meno-ijiwebisidjig  aking,  ta-aiawag 
gaie  metchi-ijiwebisidjig.  Mi  go  gaie  Jesus  od  anamie-widjin- 
diwining,  mi  sa  od  anamiewigamigong  ta-aiawag  meno-ijiwebi- 
sidjig,  bekish  gaie  ta-aiawag  metchi-ijiwebisidjig.  Mi  iw  kagi- 
nig  ga-bi-ijiwebak  ba-ako-madji-akiwang,  mi  kaginig  ge-ni- 
ijiwebak  binish  tchi  ishkwa-akiwang.  Mi  tibishko  gaie  mojak 
ge-ni-ijiwebak  Jesus  od  anamiewigamigong;  ta-mamawi-aiawag 
meno-ijiwebisidjig  enamiadjig  gaie  metchi-ijiwebisidjig  binish 
tchi  ishkwa-akiwang.  Api  dash  degwishinomagak  iw  kitchi 
dibakonigowini-gijigad,  mi  iwapi  ge-nenawinigasowad  kakina 
go  ga-bimadisidjig  aking.  Igiw  ga-mino-ijiwebisidjig  ta-niba- 
wiawag  okitchinikamang  inakakeia,  igiw  dash  ga-matchi-bima- 
disidjig  ta-nibawiawag  onamandjinikamang  inakakeia.  Panima 
dash  api  eshkwa-dibakonigong  ta-mamawi-aiawag  gijigong  Kije- 
Manito  od  ogimawiwining  beshigendagwadinig  kakina  iniw 
onidjanissan,  mi  sa  igiw  ga-gwaiako-bimadisidjig.  Matchi  ma- 
nito  dash  onidjanissan,  mi  sa  ga-matchi-bimadisidjig,  ta-mama- 
wi-aiawan  kagige  kashkitibikadong  anamakamig,  ima  endaji- 
mawing,  endaji-mamadweiabideshining  kagigekamig. 

Mi  go  gaie  gwaiak  anamiewigamigong  aiawag  enamiadjig 
meno-ijiwebisidjig,  aiawag  gaie  metchi-ijiwebisidjig.  Anishi- 
nabewiwag  sa  ga-pindigedjig  anamiewigamigong,  ga-odapinan- 
gig  anamiewin.  Anishinabe  dash  eji-owiiassid  manadadong  ina- 
kakeia  inagodeni  ode.  Naningim  od  odissigonan  matchi  inen- 
damowinan,  wi-matchi-inendang,  wi-matchi-missawendang,  wi- 
matchi-dodang  gaie.  Kishpin  dash  akawabandisossig,  weweni 
gaie  ganawenidisossig,  waiba  ta-pangishin  batadowining.  Potch 
David,  Salomon,  Pierre  gi-pangishinog.  Geget  jagwadisi 
anishinabe;  waiba  pangishin,  kispin  weweni  ganawenidisossig, 
osam  apenimod  wiiaw,  weweni  gaie  anamiassig.  Jesus  dash 
Debeniminang  weweni  o  gi-kikendan  iw.  Mi  ga-ondji-ojitod 
Anamie-Anwenindisowin,  aw  dash  weweni  aianwenindisod,  ta- 
ondji-webinamawa  kakina  o  batadowinan,  minawa  dash  ta-dago- 
agindjigaso  Kije-Manito  onidjanissan. 

Ow  dash  ikkitowag  anind  Aiagonwetangig  (Protestants): 
Kawin  dibendagosissiwag  anamiewigamigong  metchi-ijiwebisid- 
jig  enamiadjig,  mi  eta  go  meno-ijiwebisidjig,  mi  eta  igiw  deben- 
dagosidjig.  Kawin  dash  debwessiwag,  anisha  ikkitowag. 
Jesus  sa  od  awiton  od  anamiewigamig  kitiganing;  ima  dash 

kitiganing  mamawi  nitawiginon  pakwejiganashkon  gaie  matchi 
mashkossiwan.  Od  awiton  assabing;  ima  dash  assabing  pindaa- 
sowag  wenijishidjig  gigoiag  gaie  matchi  gigoiag. 

Mi  wa-ikkitod  Jesus  ima  awetchiganing:  Ima  nind  anamie- 
wigamigong  kaginig  ta-mamawi-aiawag  meno-ijiwebisidjig  ena- 
miadjig  gaie  go  metchi-ijiwebisidjig  enamiadjig.  Kawin  anawi 
ondji-minwendansi  ima  tchi  aiawad  metchi-ijiwebisidjig;  kitwen 
dash  ta-aiawag.  Osam  sa  manadadong  inakakeia  inagodeni 
anishinabe  ode.  Nigan  dash  o  gi-kikendan  Jesus  iw  tchi  ijiwe- 
bak;  mi  dash  ga-ondji-ojitod  iw  Jawendagosiwin,  iw  Sakrema 
Anwenindisowin,  tchi  ondji  gassiamawindwa  baiata-ijiwebisid- 
jig  o  batadowiniwan.  Kawin  dash  anamie-anwenindisossiwag 
anishinabeg  tchi  bwa  anamiawad;  panima  eta  ga-anamiawadjin, 
mi  iw  api  anwenindisowad,  kishpin  sa  gi-pangishinowad  kitchi 
batadowining. 

Jesus  gi-nita-jawendjige;  o  gi-nita-jaweniman  baiata-ijiwe- 
bisinidjin  gwaiak  aianwenindisonidjin.  O  gi-webinamawan  o 
batadowinini  iniw  ga-nibowapinenidjin  gaie  iniw  Marian  Magda- 
lenan,  ga-kitchi-matchi-ijiwebisinipanin.  Gi-ikkito  gaie;  Miga- 
bi-ondji-ijaian,  mi  sa  tchi  nandawabamagwa  gaie  tchi  mikawagwa 
igiw  ga-wanishingig,  mi  sa  igiw  ketimagisidjig  baiata-ijiwebisid- 
jig.  Mi  ga-ondji-dapined  tchibaiatigong,  wi-jawenimad,  wi-kagi- 
ge-bimadjiad  gaie  baiata-ijiwebisinidjin,  iniw  sa  weweni  aianwe- 
nindisonidjin.  Mi  wendji-pagidinindwa  baiata-ejiwebisidjig  ima 
anamiewigamigong  tchi  aiawad,  mi  wendji-jawenimindwa  gaie, 
mi  sa  weweni  tchi  anwenindisowad,  mi  dash  panima  swangana- 
miangin  tchi  iji  bimadisiwad.  Kishpin  awiia  akosid  onindj,  go- 
nima  osid,  o  jawendan,  o  mino  dodan,  od  aton  wenijishing  mash- 
kiki,  mi  dash  eji-nanda-nodjimotod,  kawin  dash  o  kishkigaan- 
sin,  kawin  gaie  o  banadjitossin.  Mi  tibishko  endodang  mekate- 
wikwanaie  anamiewigamigong;  o  jaweniman  baiata-ijiwebisinid- 
jin;  o  mino  odapinan,  o  nodjimoan  gaia  aiakosinidjin  eji- 
otchitchagonid. 

Wegonen  dash  iw  anamiewigamig  edaming?  Mi  sa  nitam 
iw  wakaigan,  gonima  iw  nabagissago-wakaigan,  kema  gaie  iw 
assini-wakaigan  endaji-anamiang,  endaji-anamessikeng  gaie. 
Minawa  dash  anamiewigamig  ijinikade  iw  kitchi  anamie-widjin- 
diwin.  Ima  dash  iw  kitchi  anamie-widjindiwining,  mi  sa  ana- 
miewigamigong,  dibendagosiwag  kakina  igiw  ejitwadjig  gwaiak 
Jesus  od  ijitwawin,  mi  sa  kakina  katolik  enamiadjig  enigokwag 

aki  eiadjig.  Minawa  ima  dibendagosiwag  kakina  gijigong  en- 
daji-minawanigosidjig.  Mi  go  gaie  ima  debendagosiwad  kakina 
gassiakisowining  endaji-kotagitodjig.  Kawin  dash  bapish  di- 
bendagosissi  Kije-Manito  od  anamiewigamigong  aw  kagige  ish- 
koteng  endanakisod,  missawa  ishkweiang  gi-dibendagosipan  gi- 
aiad  ogidakamig.  Sagidjiwebinigasowag  sa  anamiewigamigong 
kakina  igiw  ga-dibakonindjig  tchi  ijawad  anamakamig  kagige 
ishkoteng. 

Wegonen  dash  edaming  Kije-Manito  od  ogiinawiwin?  Mi 
sa  nitam  Kije-Manito  od  ogimawiwin  gijigong  etenig.  Mi  ima 
wegimawiwad  ketchitwawendagosidjig  gaie  meno-ijiwebisidjig 
gaie  anjeniwag.  Minawa  Kije-Manito  od  ogimawiwin  oma 
aking  etenig,  mi  sa  iw  katolik  anamie-widjindiwin,  katolik  ana- 
miewigamig  ejinikadeg.  Mi  ima  wegimawid  Kije-Manito;  od 
ogimakandan  sa  od  anamiewigamig,  od  ogimakandawan  od 
anishinabeman,  gwaiak  enamianidjin.  Minawa  mi  iw  enitagwak 
iw  ikkitowin:  Kije-Manito  od  ogimawiwin  ima  kideinaning 
etenig.  Win  sa  Kije-Manito  od  ogimakandamawan  enamianid- 
jin  odeini;  o  babamitagon,  od  anokitagon  gaie.  Mi  wendji- 
ikkitod  Jesus:  Pindjaii  kideiwang  aiamagadini  Kije-Manito  od 
ogimawiwin. 

Megwa  dash  nibawad  ininiwag,  iniw  jangenimigodjin  gi-bi- 
ijawan,  gi-bi-kitigadaminid  matchi  mashkossiwan  megwe  pak- 
wejiganashkon,  mi  dash  gi-ani-madjanid.  Jesus  tibinawe  mi- 
jisha  o  gi-windamawan  ga-pisindagodjin  wa-ikkitomagak  iw 
awetchigan,  gi-ikkitod:  Aw  ga-kitigadang  wenijishingin  mini- 
kanan,  mi  anishinabe-Ogwissan,  Jesus.  Iw  dash  kitigan,  mi 
win  ow  aki.  Iniw  dash  wenijishingin  minikanan,  mi  win  igiw 
wenidjanissimigodjig  iw  ogimawiwin.  Iniw  dash  win  matchi 
mashkossiwan,  mi  win  igiw  wenidjanissimigodjig  iniw  matchi 
maniton.  Aw  dash  jangendjiged  ga-kitigadang  matchi  mash- 
kossiwan,  mi  win  aw  matchi  manito.  Iw  dash  kishkashkijige- 
win,  mi  win  iw  api  ishkwa-akiwang.  Igiw  dash  kishkashkijige- 
wininiwag,  mi  win  igiw  anjeniwag.  Tibishko  dash  eji-mawan- 
donigadeg  iniw  matchi  mashkossiwan  tchi  tchagisigadeg  ishko- 
teng,  mi  sa  nassab  ged-ijiwebak  api  ishkwa-akiwang.  Aw  sa 
anishinabe-Ogwissan  Jesus,  o  ga-bi-madjinajawan  od'anjeniman, 
ima  dash  od  ogimawiwining  o  gad-ondji-mawandonamini  ka- 
kina  iniw  neshiwanadjiiwemagadinigin  gaie  dash  iniw  metchi- 
dodaminidjin.  O  gad-apaginawan  dash  kitchi  ishkote-gibosi- 

ganing:  mi  ima  ge-daji-mawing  gaie  ge-daj  i-mamadwei abideshi- 
ning.  Iwapi  dash  igiw  gwaiak  ejiwebisidjig  gisissong  ta-iji- 
wasseiasiwag  ossiwan  od  ogimawiwinining. 

Kinawa  dash  naganisiieg  gaie  kinawa  wenidjanissiieg,  baba- 
mendamog  iw  ikkitowin:  Megwa  nibawad  ininiwag,  gi-bi-ija 
jangendjiged,  mi  dash  gi-kitigadang  matchi  mashkossiwan 
megwe  pakwejiganashkon.  Mi  geget  endodang  matchi  aiaawish. 
Megwa  nibawad  naganisidjig  gaie  wenidjanissidjig,  mi  sa  api 
weweni  akawabandamassigwa,  weweni  ganawenimassigwa  de- 
benimawadjin,  mi  iw  api  ba-anokid  matchi  manito  gaie  go  iniw 
o  bamitaganan,  wi-matchi-ijiwebisiawad,  wi-kagige-banadjia- 
wad  gaie  bemadisinidjin,  memindage  iniw  abinodjiian  gaie 
weshki-bimadisinidjin.  Mi  wendji-aiangwamimigoieg  apine 
missiwe  gaie  tchi  mino  ganawenimegwa  debenimegog  kinidja- 
nissiwag  gaie.  Ki  gad-ondji-kitchi-animisim  dibakonige-giji- 
gak,  kishpin  kinawa  odindowiniieg  matchi  ijiwebisiwad,  bana- 
disiwad  gaie. 

Gaie  dash  kinawa  debenimigoieg,  wenidjanissimigoieg  gaie 
weweni  pisindawig,  debwetawig,  babamitawig  gaie  ki  niganisi- 
miwag.  Mi  sa  winawa  ga-anonigodjig  Kije-Maniton  tchi  mino 
ganaweniminegwa,  tchi  ijiwininegwa  gaie  gijigong  enamog 
mikanang.  Mi  ge-ondji-babamitawegwa  mojag.  Aw  aiagon- 
wetawad  o  niganisiman,  Kije-Maniton  od  agonwetawan,  ta- 
ondji-animisi  dash. 

ANAMIEWIN. 

Ki  pagossenimigo  Kije-Manito  Debenimiiang  wenidjanissin- 
gin  mojag  tchi  iji  ganawenimadwa  kid  anishinabemag  enoki- 
tokig.  Mi  eta  ki  jawendjigewin  gijigong  wendjibamagak  epe- 
nimowad;  mi  ge-ondji-ganawenimadwa  kaginig,  tchi  wika  pa- 
gamishkagossigwa  gego  maianadak.  Mi  iw  nendotamagoian 
ondji  Kigwiss  Jesus.  Mi  ge-ing. 

EKO-NIN GOTW ATCHEST G  ANAMIEGIJIGAD  GI- 
ISHKW  A-OGIM  A-GI JIG  AK. 


KPISTOLA.  THKSS.  I,  2-10. 

Mi  ekkitod  kitchitwa  Panl:  Migwetch  nind  ina  Kije-Ma- 
nito  kag'inig  kinawa  ondji;  nind  anamia  mojag  kinawa  ondji 
tchi  jawendagosiieg  kaginig.  Nin  mikwendan  ki  debwei- 


endamowiniwa,  kid  anokiwiniwa,  ki  jawendjigewiniwa,  ki 
pagossendamowiniwa,  eji-apenimoieg  Kije-Manito  Kossinan 
Debeniminang  Jesns  ondji.  Nin  kikendan,  nikanissidog, 

Kije-Manito  saiagiineg,  eji-wawenabamigoieg.  Kawin  iw  eta, 
tchi  gi-nondameg  nin  gagikwewin,  ki  gi-odapinanawa  gaie 
Wenijishid  Manito  o  mashkawisiwining,  tchi  apitchi  songenda- 
meg.  Kawin  ki  wanendansinawa  ga-ijiwebisiian  megwa  gi- 
widj-aiawinagog,  kinawa  ondji  tchi  jawendagosiieg.  Ki  gi-nopi- 
najim  dash,  Debeniminang  gaie  ki  gi-nopinanawa,  gi-odapina- 
meg  gagikwewin.  Anawi  ki  kitchi  kotagitom,  ki  moshkinesh- 
kagonawa  dash  rninawanigosiwin,  Wenijishid-Manito  ga-mini- 
neg;  mi  ga-ondji-kikinaweniminegwa  kakina  daiebwetangig 
Makedoniing  gaie  Akaing.  Kinawa  sa  gi-onsitagwadini  De- 
bendjiged  od  ikkitowin,  kawin  eta  Makedoniing  Akaing  gaie, 
missiwe  sa  gi-ijamagad  dibadjimowin  eji-kitchi-debwetaweg 
Kije-Manito;  kawin  nindawatch  nin  ningotano  nin  gad-ikki- 
tossi;  kakina  sa  dibadjimowag  ga-iji-odapinameg  nin  gagikwe- 
win,  ga-iji-webmameg  gaie  matchi  manitokewin,  tchi  anokita- 
weg  bemadisid  baiejigod  Kije-Manito,  tchi  biimeg  gaie  Ogwis- 
san  Jesusan  gijigong  tchi  onjibanid.  Kije-Manito  o  gi-abitchi- 
baan;  win  dash  ki  gi-nodjimoigonan  tchi  banadisissiwang,  api 
Kije-Manito  ge-nishkadisid  dibakoniding . 

EVANGELTDM.  MATT.  XTH,  31-35. 

Mi  enadjimod  kitchitwa  Matthieu:  Iwapi  Jesus  o  gi-inan 
anishinaben  gi-awetchiged:  Ogimawiwin  gijigong  ijinagwad 
tibishko  bejigominag  osawanashko-minikan,  ga-odapinang  inini 
gi-kitigadang  o  kitiganing.  Mi  sa  iw  aiapitchi-agassiminagak 
endassing  minikanan;  api  dash  ga-nitawigingin,  mi  dash  awa- 
shime  mengishkag  endassing  mijashkon,  ani-mitigowan,  mi  dash 
ima  wadikwaniwang  bi-dawad  bineshiiag.  Minawa  bakan  gi- 
awetchige:  Ogimawiwin  gijigong  ombissitchiganing  ijinagwad, 
ga-odapinang  ikwe,  gi-kadod  nisso-dibaiganing  bassisid  pakwe- 
jigan  binish  kakina  gi-ombishkag.  Kakina  iw  Jesus  o  gi-win- 
damawan  anishinaben  awetchigewin  gi-aiod.  Kawin  bakan  o 
gi-iji-ganonassin,  mi  eta  gi-awetchiged;  mi  sa  tchi  debwewina- 
gak  ga-ikkitod  niganadjimowinini :  Nin  ga-pakinan  nindon  awet- 
chiganing;  nin  ga-dibadodan  ga-kadjigademagok  ba-ako-aki- 
wang. 

NINID  JANISSIDOG ! 

Gi-gagikimad  anishinaben  Jesus  naningim  gi-awetchige, 
nawatch  weweni  tchi  nissitotagod  pesindagodjin.  Ki  gi-non- 

dam,  nongorn  gi-agindjigadeg  iw  anamie-minwadjimowin,  ga- 
lji-awetchiged  Jesus  gi  dajindang  iw  od  ogimawiwin  aking,  mi 
sa  iw  o  kitchi  anamie-widjindiwin,  od  anamiewigamig  oma 
aking.  Iw  ogimawiwin  ijinagwad  osawanashko-minikaning, 
ombissitchiganing  gaie.  Weweni  nanda-nissitotamog  iniw  nij 
awetchiganan  gaie  nandotamawig  Kije-Manito  jawendjigewin 
mijisha  tchi  kikendamonineg  wa-ikkitod  Debeniminang  ima 
iniw  nij  awetchiganing. 

Ogimawiwin  gijigong  ijinagwad  tibishko  bejigominag  osa- 
wanashko-minikaning,  ga-kitigadang  bejig  inini  ima  o  kitiga- 
ning.  Mi  ima  endajindang  Jesus  od  anamiewigamig  aking. 
Od  anamiewigamigong  dash  dibendagosiwag  kakina  igiw  daieb- 
wetangig  kakina  anamie-debwewinan  Jesus  ga-gagikwedjin,  o 
kikinoamaganan  gaie  ga-gagikwenidjin,  ga-sigaandawindjig 
gaie,  weweni  gaie  endodangig  eji-gagikimindwa  anamiewining. 

Ima  dash  anamiewigamigong  anind  kikinoamagewag,  anind 
dash  kikinoamagosiwag.  Awenenag  dash  igiw  kekinoamaged- 
jig  anamiewin?  Mi  sa  nigan  aw  maiamawi-niganisid  kitchi 
mekatewikwanaie,  Kitchitwa  Kossinan  enind;  win  o  niganisikan- 
dawan  kakina  go  enamiadjin  katolik  ijitwawin  ejitwanidjin; 
win  o  kikinoamawan  Jesus  od  ijinikasowining.  Minawa  kiki- 
noamagewag  kitchi  mekatewikwanaieg;  winawa  sa  o  nabishka- 
wawan  Jesusan  od  ijinajawaganini.  Kikinoamagewag  gaie 
wendjita-mekatewikwanaieg;  tanassag  o  nabishkawawan  iniw 
nijwassimidana  eshi-nijinidjin  Jesus  o  kikinoamaganan.  Kawin 
dash  gagikwessiwag  katolik  anamiewigamigong  igiw  anind  ini- 
niwag,  kawin  gaie  ikwewag,  ejitchigewad  igiw  bebakan  ejitwad- 
jig.  Kakina  dash  igiw  anind  katolik  enamiadjig,  mi  igiw  keki- 
noamawindjig  anamiewin,  Mi  ga-inakoniged  Jesus. 

Geget  kitchi  anamie-widjindiwin  Jesus  od  anamiewigamig. 
Jesus  dash  o  gi-ondji-ojiton  iw  od  anamiewigamig  ima  tchi  daji- 
kikinoamawindwa  bemadisidjig  aking,  tchi  mino  ijiwebisiindwa 
gaie  tchi  dagwishimindwa  ningoting  gijigong.  Migwetchiwiada 
Kije-Manito  gi-nandominang  od  anamiewining  gaie  od  anamie- 
wigamigong.  Geget  kitchi  jawendjigewin  iw,  awiia  dibendago- 
sid  Jesus  od  anamiewigamigong. 

Debendagosidjig  dash  anamiewigamigong  inendagosiwag 
tchi  miganawad  jangenimigowadjin  matchi  maniton;  kawin 
wanakissiwag,  kawin  mashi  kagige  wanakiwing  gijigong  gi- 
pindigessiwag.  Naningim  gaie  o  miganigonawa  o  matchideewi- 

niwa,  wi-matchi-inendamowad,  wi-matchi-gijwewad,  wi-matchi- 
dodamowad  gaie.  Anotch  matchi  inendamowinan  pasigwima- 
gadon  odeimang;  mi  wensikamagak  miganidisod  enamiad  wi- 
pangishinsig  batadowining.  Aw  dash  wa-miganidisossig,  kawin 
naianj  ta-binideessi,  waiba  o  ga-jagodjiigon  batadowin.  Mi 
wendji-ikkitod  Job:  Geget  migasowin,  miganidisowin,  mi  enen- 
dagwadinig  anishinabe  o  bimadisiwin  ogidakamig.  Migasowi- 
nining  inendagosiwag  debendagosidjig  Jesus  od  anamiewigami- 
gong  oma  aking.  Mi  wendji-windeg  anamiewigamig  aking  en- 
dagog:  iw  anamiewigamig  magasomagak — the  militant  church. 

Winawa  dash  gijigong  ebidjig  kaginig  ondji  jawendagosi- 
wag  gi-jagodjiawad  matchi  maniton  gaie  gi-jagodjitowad  batado- 
win.  Mi  wendji-ijinikadeg  gijigong  daji-anamiewigamig:  iw 
anamiewigamig  ga-jagodjiiwemagak — the  triumphant  church. 

Igiw  dash  gassiakisowining  ebidjig  keiabi  kotagitowag. 
Mi  wendji-ijinikadeg  gassiakisowining  daji-anamiewigamig:  iw 
anamiewigamig  kwetagitomagak  (the  suffering  church).  Jesus 
dash  od  ogimakandan  kakina  od  anamiewigamig  gijigong,  gas- 
siakisowining,  gaie  oma  aking  etenig;  bejigwanini  sa  iw  od 
anamiewigamig, 

Kakina  debendagosidjig  Jesus  od  anamiewigamigong  ana- 
mie-widokodadiwag,  mi  dash  iw  edaming:  Anamie-widokodadi- 
win.  Gijigong  ebidjig  o  gaganodamawawan  enamianidjin  aking 
gaie  iniw  gassiakisowining  endaji-kotagitonidjin.  Gaie  kina- 
wind  bemadisiiang  aking  ki  pagossenimananig  ketchitwawenda- 
gosidjig  anjeniwag  gaie  gijigong  tchi  nadamonangwa,  tchi  ga- 
ganodamonangwa  gare.  Minawa  ki  jawenimananig  gassiakiso- 
wining  endaji-kotagitodjig  iw  gaganodamawangwa;  kid  ondji 
anokimin  kitchitwa  Anamessikewin,  kid  ondji  jajawendjigemin, 
gaie  ki  minananig  kitchi  webinamagowini-jawendagosiwinan. 
Mi  ej i- wid okodad i wad  Jesus  od  anamiewigamigong  ebidjig; 
geget  kitchi  onijishin  iw  anamie-widokodadiwin. 

Ogimawiwin  gijigong  ijinagwad  bejigominag  osawanashko- 
minikaning.  Mi  wa-ikkitod  Debeniminang:  Kitchi  agassami- 
nagad  osawanashko-minikan;  mi  iw  maiamawi-egassaminagak 
endassing  iniw  minikanan.  Api  dash  ga-nitawigingin,  mamawi 
mitchakosi  endasswakosiwad  mitigonsag;  gegapi  dash  mitigo- 
wan,  mi  dash  ima  wadikwaniwang  bi-dawad  bineshiiag.  Mi 
tibishko  ged-ijinagwak  nind  anamie-widjindiwin,  nind  anamie- 
wigamig.  Nitam  ta-agassamagad  nind  anamiewigamig;  kawm 


105 


gwetch  nibiwa  nongom  ima  dibendagosissiwag.  Panhna  dash 
eshkam  ta-ani-batainowag  ge-pindigedjig  nind  anamiewigami- 
gong,  ge-dibendagosidjig  nind  anamie-widjindiwining.  Geget 
dash  gi-ijiwebad  Jesus  ga-iji-niganadjimod. 

Megwa  Jesus  gi-bimadisid  aking,  kawin  gwetch  nibiwa  o 
gi-odapinansinawa  od  anamiewin.  Tanassag  o  gi-webinigon  od 
anishinabeman.  Mi  wendji-ikkitod  kitchitwa  Jean:  O  gi-bi- 
ijanan  iniw  ga-dibenimadjin,  iniw  dash  ga-dibenimadjin  kawin  o 
gi-odapinigossin.  Iniw  dash  win  igo  ga-odapinigodjin  o  gi- 
minan  gashkiewisiwin  tchi  onidjanissimigonid  Kije-Maniton. 
Mi  eta  o  kikinoamaganan  gaie  anind  ininiwan  gaie  ikwewan  o 
gi-mino-pisindagon  Debendjiged.  Gega  kakina  iniw  anind  o 
gi-webinigon.  Geget  gi-agassaminagad  iw  anamiewini-minikan 
ga-apitch-aiad  Jesus  oma  aking. 

Api  dash  ga-nagadang  aki,  gijigong  gi-ijad,  wewib  gi-mad- 
jigin  iw  anamiewini-minikan,  mi  sa,  eshkam  gi-ani-batainowag 
enamiadjig.  Pentekot  gijigadinig,  api  nitam  gi-gagikwed  kit- 
chitwa  Pierre,  nissimidanakosiwag  ga-odapinangig  anamiewin. 
Minawa  gi-nodjimoind  bejig  inini  ga-mamamdjigosid  ba-ako- 
nigid,  gi-gagikwed  dash  minawa  Pierre,  nanimidanakosiwag  ga- 
debweiendangig.  Eshkam  eshkam  nibiwa  gi-anamiawag.  Be- 
besho  wawassa  gaie  gi-baba-gagikwewag  ijinajawaganag  gaie 
kikinoamaganag;  endassing  odenawan  gi-nondagwadini  Debeni- 
minang  od  ikkitowin;  kitchi  nibiwa  gi-sigaandawawag,  kawin 
eta  Judawininiwag,  mi  go  gaie  maiaganishinabeg  ga-anamiassi- 
gog  gi-sigaandawindwa.  •  Mi  go  apine  ga-bi-ijiwebak  binish  igo 
nongom.  Missiwe  enigokwakamigag  gagikwem  gweiakossing 
anamiewin.  Tanassag  kitchi  mitigowan  nongom  anamiewiga- 
mig.  Ima  dash  odikwaniwang  bi-dawag  bineshiiag,  mi  sa  igiw 
enamiadjig;  geget  idash  osaminowag. 

Anawi  gi-ginibigin  iw  anamie-minikan,  gi-mitigowan  gaie. 
Nibiwa  dash  Judawininiwag  gaie  enamiassigog  o  gi-kitchi-jin- 
gendanawa  anamiewin,  gi-kitchi-anokiwag  gaie  wi-banadjito. 
wad;  anisha  dash.  Anamiewin,  anamiewigamig  gaie  mi  gwaiak 
Jesus  od  anokiwin;  win  o  dibendan,  win  gaie  o  inino  ganawen- 
dan.  Missawa  widokodadiwapan  kakina  matchi  manitog  minik 
endashiwad  anamakamig,  mamawi  kakina  enamiassigog  endashi- 
wad  aking,  kawin  o  da-gashkitossinawa  tchi  banadjitowad  Jesus 
od  anamiewin.  Aw  gego  bwaianawitossig  Manito  o  ganawen- 
dan;  kaginig  gaie  o  ga-ganawendan  binish  tchi  ishkwa-akiwang. 

Minawa  gi-ikkito  Jesus:  Ogimawiwin  g-ijigong-ijinagwad 
ombissitchiganing,  ga-odapinang  ikwe,  gi-kadod  nisso-dibaiga- 
ning  pakwejigan,  panima  go  kakina  gi-ombissitchigasod.  Ge- 
get  onijishin  iw  awetchigan,  nissitotagwad  gaie.  Iw  ombissit* 
chigan,  mi  sa  Kije-Manito  od  anokiwin  ima  od  anamiewigami- 
gong,  gaie  go  kakina  gego,  Kije-Manito  ga-inabadjitod  wi- 
bimadjiad  anishinaben,  mi  sa  anamie-gagikwewin,  kitchi  Ja- 
wendagosiwinan,  Anamessikewin,  gaie  Kije-Manito  o  jawendji- 
gewin.  Kakina  iw  anokimagad  anamiewining,  enanokimagak 
ombissitchigan  ima  bassisid  pakwejiganing. 

Kije-Manito  apine  anoki  anamiewigamigong  gaie  ima  odei- 
wang  igiw  enamiadjig.  O  widokan  anamiewin,  o  songiton  ga- 
gikwewin,  o  wasseiendamian  gegikwenidjin,  o  nadamawan  gaie 
weweni  tchi  dibadodaminid  Kije-Manito  od  ikkitowin  O  wido- 
kaweniman  gaie  pesindaminidjin  tchi  nissitotaminid  gaie  tchi 
mino  odapinaminid  gagikwewin.  O  nokideean  baiata-ijiwebi- 
sinidjin  tchi  ondji  kashkendaminid  ishkweiang  gi-matchi-bima- 
disinid.  Geget  kitchi  anokimagadiniwan  Kije-Manito  o  jawend- 
jigewin  gaie  kitchitwa  Sakremaian  gaie  anamie-gagikwewin  ima 
anamiewigamigong,  enanokimagak  iw  ombissitchigan  pakweji- 
ganing. 

Ninidjanissidog,  apegish  mojag  anokimagadinig  kideiwang 
Kije-Manito  o  jawendjigewin.  Mino  odapinamog  gaie  weweni 
ganawendamog  iw  ketchitwawendagwak  jawendjigewin.  We- 
weni  dodamog  gaie  eji-gagkimigoieg  endasso-anamiegijigak  api 
gegikwedjin  mekatewikwanaie.  Naningim  anwenindisoiog  gaie 
nasikamog  kitchitwa  Adopowin  tchi  amweg  aw  bemadisid  pak- 
wejigan  gijigong  wendjibad;  ki  ga-minigom  ima  iniw  nij  kit- 
chitwa  Sakremaing  kitchi  nibiwa  jawendjigewinan;  eshkam  ki 
gad-ani-binisim,  eshkam  gaie  ki  gad-ani-mashkawisim  eji-otchit- 
chagoieg.  Geget  tibishko  ombissitchiganing  inanokimagadon 
kitchi  Jawendagosiwinan  ima  o  tchitchagowang  igiw  meno-oda- 
pinangig. 

Minawa  gaie  ombissitchiganing  inanokimagadini  Kije- 
Manito  o  jawendjigewin;  Wenijishinidjin-Maniton  o  minigon 
anishinabe  mino  inendamowinan,  wenijishingin  gaie  missawen- 
damowinan;  o  nadamagon  gaie  tchi  mino  dodang,  tchi  ganawen- 
dang  ganasongewinan,  Kije-Manito  ga-migiwedjin.  O  widoka- 
gon  iw  jawendjigewin  tchi  webinang  matchi  inendamowinan, 
tchi  bonitod  matchi  minikwewin  gaie  anotch  bekanadinig  matchi 


107 


minawanig'osiwin.  Mi  eta  Kije-Manito  o  jawendjigewin  wendji- 
gashkitod  anishinabe  tchi  mino  anokitawad  Debendjigenidjin 
gaie  tchi  bimadjiad  o  tchitchagwan. 

Ombissitchiganing  inanokimagad  anamiewin  aking.  Bwa 
anamiawad  bemadisidjig,  anotch  ijiwebisiwag,  manitokewag, 
tchissakiwag,  matchi  mashkiki  od  aionawa  wi-kotagiawad, 
gonima  wi-nissawad  widj-anishinabewan  iniw  jangenimawadjin, 
minikweshkiwag  anind,  atageshkiwag,  anotch  matclii  minawani- 
gosiwin  o  wissokanawa.  Api  dash  weweni  anamiawad,  o  boni- 
tonawa  kakina  iw,  o  sagiawan  gaie  Kije-Maniton  gaie  widj- 
anishinabewan;  o  mino  dodawawan  ketimagisinidjin,  aiakosi- 
nidjin  gaie.  Mi  iw  enanokimagak  anamiewin  odeiwang  igiw 
swanganamadjig,  apegish  gaie  iji  anokimagak  gaie  kinawa  ki- 
deiwang  ged-apitch-bimadisiieg  aking. 

ANAMIEWIN. 

Jawenimishinam,  Kije-Manito  missi  gego  netawitoian,  ka- 
ginig  tchi  nibwaka-inendamang,  widokamawishinam  gaie  mojag 
tchi  ikkitoiang  gaie  tchi  ijitchigeiang  iw  menwendaman.  Mi 
eji-pagossenimigoian  ondji  Kigwiss  Jesus.  Mi  ge-ing. 


EKO-NISSING  ANAMIEGIJIGAD  BWA  PINGWI- 
GIJIGAK. 

EPISTOLA.  COR.  IX,  24-27.  X,  1-5. 

Mi  ekkitod  kitchitwa  Paul:  Ka  na  ki  kikendansinawa,  igiw 
bemibaididjig  kakina  geget  kijibaidiwag,  bejig  dash  mamawi  pa- 
kinage,  mi  dash  gashkitamasod  dibaamagowin.  Mi  iw  apaidiiog 
tchi  gashki tarrias oi eg  dibaamagowin.  Kakina  dash  wakwatchi- 
todjig  tchi  pakinagewad,  tchi  gashkitamasowad  dibaamagowin, 
o  kotagitonawan  wiiawiwan;  mi  wendji-dodamowad  tchi  gashki- 
tamasowad  benadadinig  dibaamagowin;  kinawind  dash  tchi  gash- 
kitamasoiang  dibaamagowin  wika  ge-banadassinog.  Weweni 
nind  iji  bimibato,  kawin  anisha  nin  dodansi;  weweni  nin  miga- 
San  maianadak ;  kawin  anisha  nin  pakiteigessi.  Nin  kotagiton 

niiaw,  awakaning  nind  iji  dodan  niiaw;  kishpin  iw  dodansiwan, 
gonima  gi-ishkwa-gagikimagwa  bemadisidjig,  nin  tibinawe  nin 
da-banadjia  nin  tchitchag.  Kawin  ki  wi-kadossinoninim,  nika- 
nissidog,  ejiwebisiwapan  kossinabanig;  kakina  sa  anamaii  anak- 
wadong  gi-aiawag,  kakina  o  gi-jaboshkanawa  kitchigami,  kakina 


gi-sigaandagosiwag  Moisan  ondji,  anakwadong,  kitchigaming 
gaie.  Kakina  o  gi-midjinawa  ketchitwawendagwadinig  wissini- 
win,  kakina  gaie  o  gi-minikwenawa  ketchitwawendagwadinig 
minikwewin  (ima  dash  ajibikong  ketchitwawendagwak  ga-bimi- 
widjiiwemagak  gi-bi-ondjigani  iw  ga-minikwewad;  iw  dash  aji- 

bik,  mi  Jesus  Krist).  Kawin  dash  nibiwa  igiw  o  gi-minwenda- 
miassiwawan  Kije-Maniton. 

EVANGKLIUM.  MATT.  XX,  1-16. 

Mi  enadjimod  kitchitwa  Matthieu:  Iwapi  Jesus  mandan  o 
gi-inan  o  kikinoamaganan,  gi-awetchiged:  Ogimawiwin  gijigong 
ijinagwad  inining  wewigiwamid,  ga-ani-sagaang  kigijeb  wi- 
anonad  ininiwan  ged-anokinid j in  o  jomini-kitiganing.  Api  dash 
ga-wawindamawad  anokiwininiwan,  bejig  joniiansan  tchi  minad 
bebejig  ningo  gijig,  o  gi-ijinajawan  o  jomini  kitiganing.  Nesso- 
dibaiganedinig  dash  (bwa  nawakwenig)  minawa  gi-ani-sagaam, 
o  gi-wabaman  anind  anisha  nanibawinid  endaj i-atanding,  o  gi- 
inan  dash;  Ijag  gaie  kinawa  nin  jomini-kitiganing;  gwaiak  dash 
minik  ged-apitendagwadogwen  ki  ga-minininim.  Mi  dash  ga- 
iji-madjawad.  Minawa  dash  gi-ani-sagaam  nengotwasso-dibai- 
ganedinig  ( naiawakwenig ),  jaiangasso-dibaiganedinig  gaie,  ti- 
bishko  dash  gi-ijitchige.  Medasswi-ashi-ningo-dibaiganedinig 
dashminawa  gi-ani-sagaam;  gi-mikawad  anind  naianibawinidjin, 
o  gi-inan:  Anishwin  kabe-gijig  oma  anisha  nanibawiieg?  O  gi- 
igon  dash:  Kawin  sa  awiia  nin  gi-anonigossinan.  O  gi-inan 
dash:  Ijag  gaie  kinawa  nin  jomini-kitiganing.  Wenagoshig 
dash  debendang  jomini-kitigan  o  gi-inan  o  mijinaweman:  Nan- 
dom  anokiwininiwag,  mij  dash  o  dibaamagowiniwa;  nitam  mij 
ishkwatch  ga-bi-ijadjig,  ishkwatch  dash  mij  nitam  ga-bi-ijadjig. 
Ba-dagwishinowad  dash  igiw,  medass wi-ashi-ningo-d i baigane- 
dinig  ga-bi-ijadjig,  gi-dibaamawawag  bebejig  joniiansan.  Ba- 
dagwishinowad  dash  gaie  igiw,  nitam  ga-bi-ijadjig,  nawatch 
nibiwa  nin  ga-dibaamagomin,  gi-inendamog;  gi-dibaamawawag 
dash  gaie  winawa  bebejig  joniiansan.  Ga-odapinawad  dash  o  gi- 
mindawamawan  debendaminidjin,  gi-ikkitowad:  Ogow  ishk- 
watch  ga-bi-ijadjig  ningo-dibaigan  eta  gi-anokiwag,  tibishko  dash 
ki  gi-iji-dibaamawag,  ga-iji-dibaamawiiang  ninawind  ga-anokii- 
ang  kabe-gijig  megwa  kijateg.  O  gi-ganonan  dash  iniw  bejig, 
gi-inad:  Nikaniss,  kawin  ki  matchi  dodossinon.  Ka  na  nin  gi- 
ikkitossinaban  bejig  joniians  tchi  dibaamonan?  Odapin  kid 
aiaam,  madjan  dash;  nin  wi  inina  dash  gaie  aw  ishkwatch  ga-bi- 
ijadtibishko  kin  eji-mininan.  Kawin  na  gwaiak  nin  dodansi 
enendaman  igo  dodaman?  Manadad  na  kishkinjig  wabamiian 
kijewadisiian?  Mi  tibishko  eshkweiendagosidjig  ta-niganendago- 
siwag,  naganendagosidjig  dash  ta-ishkweiendagosiwag.  Bata- 
inowag  sa  nendomindjig,  pangiwagisiwag  dash  wenabamindjig. 

NINID  JANISSIDOG ! 

Ningoting  Jesus  o  gi-gagwedjimigon  bejig  oshkinawen : 
Kekinoamageian  kejewadisiian,  wegonen  ge-mino-dodaman  tchi 
gashkitoian  kagige  bimadisiwin?  Jesus  dash  o  gi-nakwetawan, 
gi-inad:  Wegonen,  kejewadisiian,  wendji-ijiian?  Bejigo  aw 
kejewadisid,  mi  sa  Kije-Manito.  Kishpin  dash  wi-pindigeian 
kagige  bimadisiwining,  ganawendan  ganasongewinan ....  Oshki- 
nawen  dash  o  gi-igon:  Nin  gi-ganawendanan  kakina  iniw  gana- 
songewinan  ba-ako-bimadisiian.  Wegonen  dash  minawa  ge-do- 
daman?  Jesus  3ash  o  gi-inan:  Kishpin  wi-apitchi-kitchi-mino- 
ijiwebisiian,  awi-atawen  minik  endaniian,  ketimagisidjig  dash 
mij,  kitchi  daniwin  dash  ki  gad-aian  gijigong.  Bi-ijan  dash, 
bi-nopinajishin.  Oshkinawe  dash,  ga-nondang  iw  ikkitowin, 
gi-ani-madja,  gi-wassitawendang,  apitchi  sa  danigoban,  Jesus 
dash  iwapi  o  gi-inan  o  kikinoamaganan:  Geget  kid  inininim:  ta- 
kitchi-sanagisi  ketchi-danid  wi-pindiged  ogimawiwining  giji- 
gong.  Minawa  kid  inininim:  nawatch  da-wenipanad  tchi  jab- 
wid  pekwawigang  awessi  (< camel )  ima  pagwaneiag  jabonigan, 
iw  dash  ketchi-danid  tchi  pindigepan  ogimawiwining  gijigong. 

Mi  ima  kekinoamawindwa  enamiadjig  anind  kitchi  anamie- 
debwewinan;  mi  sa  nigan  tchi  gagwedjindisowad  naningim: 
Anin  ged-ijitchigeian  tchi  gashkitamasoian  kagige  bimadisiwin 
gijigong?  Nibiwa  gagwedjindisowag:  Anin  ged-ijitchigeian  tchi 
mino  aiaian  aking,  tchi  gashkitchigeian  joniia?  Wawika  dash 
awiia  gagwedjindiso:  Wegonen  ge-dodaman  tchi  bimadjiag 
baiejigod  nin  tchitchag,  tchi  gashkitamasoian  kagige  bimadisi- 
win  gijigong?  Geget  gagibadisiwag.  Wegonen  sa  ge-ondisid 
anishinabe,  kishpin,  missawa  gashkitod  kakina  gego  oma  aking 
endagoninig,  waniad  dash  o  tchitchagwan  ? 

Jesus  dash  o  gi-inan  iniw  oshkinawen:  Kishpin  wi-pindi- 
geian  kagige  bimadisiwining  gijigong,  ganawendan  ganasonge- 
winan.  Mi  minawa  bejig  anamie-debwewin,  ge-takwendang, 
ge-nanagatawendang  gaie  enamiad.  Kishpin  wi-bimadjiidisod, 
mi  sa,  kishpin  wi-pindiged  ningoting  gijigong,  ambe  o  ga-gana- 
wendanan  ganasongewinan,  Kije-Manito  ga-migiwedjin,  mi  sa, 
o  ga-mino-anokitawan  Kije-Maniton.  Win  dash  o  wi-anonan 
kakina  bemadisinidjin  tchi  anokitagod  ima  o  jomini-kitiganing, 
mi  sa  anamiewining,  od  anamie-widjindiwining,  od  anamiewi- 

gamigong.  Mi  wendji-ikkitod  ima  anamie-minwadjimowining, 
ga-agindjigadeg  nongom: 

Ogimawiwin  gijigong  ijinagwad  inining  wewigiwamid,  ga- 
ani-sagaang  kigijeb  wi  anonad  ininiwan  ged-anokinidjin  o  jomini- 
kitiganing.  Api  dash  ga-wawindamawad  anokiwininiwan  bejig 
joniiansan  tchi  minad  bebejig  ningo-gijig,  o  gi-ijinajawan  o  kiti- 
ganing.  Aw  enoniged,  mi  sa  aw  Kije-Manito.  Igiw  dash  eno- 
nindjig,  mi  sa  kakina  go  bemadisidjig  aking,  memindage  dash 
enamiadjig. 

Mi  go  gaie  mekatewikwanaieg,  gaie  kitchi  mekatewikwa- 
naieg,  gaie  igiw  debendagosidjig  anotch  ejinikadegin  anamie- 
widjindiwining,  gaie  go  kakina  naganisidjig  anamiewigamigong 
anonawag  tchi  anokiwad  Kije-Manito  o  jomini-kitiganing. 
Anawi  kakina  ima  anokiwag  ga-anonindjig,  kawin  dash  kakina 
bejigwanong  anokissiwag,  kitchi  bebakan  anokiwag,  kakina 
dash  od  anokitawawan  ga-anonigowadjin  Kije-Maniton. 

Minawa  anotaganag  inawag  kakina  igiw  waieshkat  ga-ano- 
nigodjig  Kije-Maniton  tchi  kikinoamawawad  anishinaben  ana- 
miewin,  mi  sa,  Abraham,  Moise,  niganadjimowininiwag  gaie 
Jesus  o  kikinoamaganan. 

Apitchi  nitam  gi-anonawag  igiw  Judawininiwag  enindjig 
tchi  anokitawawad  Kije-Maniton,  gi-minawag  sa  wenijishing 
ijitwawin,  mi  saiw  gaiat  ijitwawin  tchi  bwa  bi-dagwishing  Jesus, 
Kije-Manito  Ogwissan.  Mi  dash  ima  iw  gaiat  ijitwawining  gi- 
kikinoamawindwa  ged-iji-anokitawawad  Kije-Maniton.  Mi  igiw 
kitchi  kigijeb  ga-anonindjig  tchi  awi-anokiwad  jomini-kitiganing. 

Wegonen  dash  iw  jomini-kitigan  ?  Mi  sa  gwaiak  anamiewin, 
iw  gaie  J esus  od  anamiewigamig  oma  aking,  mi  sa,  iw  kitchi 
anamie-widjindiwin,  ga-ojitod  Jesus  gi-aiad  aking.  Mi  ima  di- 
bendagosiwad  kakina  ga-sigaandawindjig,  ga-odapinangig  Jesus 
od  anamiewin,  daiebweiendangig  gaie  kakina  gego  minik  keki- 
noamagowad  mekatewikwanaien. 

Iw  dash  ningo-gijig,  mi  sa  iw  aking  eiag  bimadisiwin. 
Ged-ako-bimadisid  aking  anishinabe,  o  da-mino-anokitawan 
Kije-Maniton.  Onagoshig  dash,  mi  sa  api  eshkwa-bimadisid 
aking;  mi  iwapi  tchi  dibaamagod  Kije-Maniton. 

Joniians  dash,  mi  iw  kagige  minawanigosiwin,  ge-minind 
iwapi  anishinabe  ima  gijigong,  kishpin  gi-mino-anokitawad 
Kije-Maniton  ima  o  jomini-kitiganing,  mi  sa  anamiewining. 

Aw  inini  wewigiwamid  o  gi-anonan  wa-anokitagodjin;  ka- 

win  kitwen  o  gi-anokiassin  tibisliko  aw  wedabiad  o  bebejigo- 
ganjiman  gonima  o  pijikiman.  Mi  tibishko  endodang  Kije- 
Manito;  kawin  kitwen  od  anokiassin  anishinaben;  od  anonan 
weweni.  Tanassag  od  inanenamianidjin:  Ninidjaniss,  ki  dibeni- 
min,  nin  dibendan  kiiaw,  nin  dibenima  gaie  ki  tchitchag;  ki  gi- 
ojiin,  kid  apitchi  dibenimin.  Kawin  dash  kid  inenimissinon 
anisha  tchi  anokitawiian.  Weweni  ki  ga-dibaamon  ningoting 
wedi  nind  ogimawiwining  gijigong.  Atchina  go  eta  ki  gad- 
anokitaw  aking,  kagigekamig  dash  ki  gad-ondji-dibaamon  kid 
anokiwin.  Pangiwagad  eta  iw  kid  anokiwin,  ta-kitchi-batainad 
dash  iw  ki  dibaamagowin  gijigong.  Kawin  gaie  osam  enigok 
ki  gad-anokissi,  ki  ga-minin  gaie  nin  jawendjigewin  ge-nadama- 
goian,  ge-mashkawisiigoian  gaie.  Ambessano  weweni  anokita- 
wishin,  api  dash  ba-onagoshig,  mi  sa,  api  ged-ishkwa-bimadis- 
iian  aking,  ki  gad-ajenamon  wewini  gijigong.  Geget  kijewa- 
disi  Kije-Manito.  Sagiada,  anokitawada  gaie  weweni. 

Aw  dash  inini  gi-ani-sagaam  wi-anonad  ininiwan  kitchi 
kigijeb,  minawa  nengotwasso-dibaiganedinig,  minawa  gaie  api 
gega  wa-pangishimonig.  Mi  ejitchiged  gaie  win  Debenimi- 
nang  Kije-Manito.  Anind  anishinaben  od  anonan  kigijeb,  mi 
sa  ba-ako-ondadisinid;  o  minan  sa  iw  kitchi  jawendjigewin  tchi 
sigaandawimind  api  ba-niginid.  Minawa  dash  anind  od  anonan, 
o  nandoman  anamiewining  api  oshki-bimadisinid.  Anind  dash 
od  anonan  api  jaigwa  kitchi  anishinabewinid,  anind  dash  aki- 
wensiian  gaie  mindimoieian  api  jajigwa  wi-ishkwa-bimadi- 
sinid. 

Mi  ga-iji-jawenimigod  Kije-Maniton  bejig  kitchi  mindimoie 
ima  Nagadjiwanang  (Fond  dn  Lac,  Minn.)  Kitchi  mekatewik- 
wanaieban  Baraga,  api  ga-dagwishing  iw  odenawensing,  o  gi- 
igon  ima  endanakinidjin:  Aia  oma  bejig  kitchi  mindimoie  ena- 
miassig,  ga-naganigod  od  inawemaganan  enamiassinigon;  kiti- 
magisi,  gagibingwe,  akosi  gaie.  Mi  dash  gi-awi-wabamad  iniw 
ketimagisinidjin  mindimoieian  jengishininidjin  wigiwamensing; 
o  gi-ganonan  weweni  gaie  o  gi-mino-kikinoamawan  anamiewin. 
Ga-kikinoamawad  dash  weweni,  o  gi-sigaandawan.  Iw  igo 
tibikadinig  dash  gi-nibo  aw  mindimoie.  Gi-ishkwa-bimadisi 
aking  tchi  awi-bimadisid  kagige  minawanigosiwining  gijigong. 
Mi  bejig  ga-anonind  api  gega  wi-pangishimonig. 

Eji-minwendang  dash  Kije-Manito,  o  nandoman  anishina- 
ben  tchi  bi-anokitagod  anamiewining.  Kakina  dash  ga-mino- 

anokitagodjin  weweni  o  dibaamawan,  mi  sa  o  minan  kagige 
jawendagosiwin  gijigong, 

Medasswi-ashi-ningo-dibaiganedinig  mi  sa  gega  pangishi- 
monig,  minawa  gi-ani-sagaam;  o  gi-mikawan  dash  anind  naba- 
winidjin,  o  gi-inan  dash:  Anishwin  kabe-gijig  oma  anisha  nani- 
bawiieg?  O  gi-igon  dash:  Kawin  sa  awiia  nin  gi-anonigossinan. 
O  gi-inan  dash:  Ijag  gaie  Mnawa  nin  jomini-kitiganing.  Gi- 
anonassiwindwa  mi  ga-ondji-anokissigwa.  Anind  dash  bema- 
disidjig  nita-kitimiwag;  kawin  Kije-Maniton,  kawin  gaie  widj- 
anishinabewan  od  anokitawassiwawan,  kawin  gaie  anokitasossi™ 
wag;  kitimishkiwag.  Geget  kitchi  manadad  kitimiwin;  kitimi- 
wining  ondjissinon  nibiwa  batadowinan. 

Memindage  batainowag  wa-ondji-anokissigog  Kije-Mani- 
ton,  wa-ondji-anokissigog  o  tchitchagowan.  Kitimiwag  ana- 
miawad,  Mtimiwag  ijawad  Anamessikeng  enamiegijigakin;  kiti- 
miwag  gaie  tchi  awi-anwenindisowad.  Geget  kitchi  inigaidiso- 
wag  eji-otchitchagowad.  Ningoting  dash  ta-ondji-animisiwag 
gi-anokitawassigwa  Kije-Maniton.  Kawin  gijigong  ta-ijassiwag. 

Kawin  na  gwaiak  nin  dodansi,  enendaman  igo  dodaman  ? 
Mi  ga-iji-gagwedjimad  aw  enoniged  iniw  bejig  ga-mindawami~ 
godjin:  Nikaniss,  kawin  M  matchi  dodossinon,  Ka  na  nin  gi- 
ikkitossinaban,  bejig  joniians  tchi  dibaamonan?  Odapin  Md 
aiaam,  madjan  dash.  Nin  wi-mina  dash  aw  ishkwatch  ga-bi- 
ijad,  tibishko  Mn  eji-mininan.  Gwaiak  iji  dodam  Kije-Manito; 
bekish  gaie  MjewadisL  O  dibaamawan  ga-anokitagodjin  minik 
ga-iji-wawindamawad.  Epitch  dash  kijewadisid,  aniska  0  minan 
ishkwatch  ga-bi-anokinidjin  minik  ga-iji-dibaamawad  nitam  ga- 
bi-anokinidjin. 

Kije-Manito  dash  ki  wawindamagonan  wi-dibaamonang 
ged-iji-apitendagwak  kid  anoMwininan.  Aw  dash  nawatch 
nibiwa  ga-mino-dodang,  mi  aw  nawatch  nibiwa  ge-dibaamago- 
sid.  Nawatch  pangi  dash  ta-dibaamawa  pangi  eta  ga-mino- 
dodang,  Mi  ge-ondji-wikwatchitoiang  Mtchi  nibiwa  tchi  mino 
dodamang  epitch  bimadisiiang  oma  aking.  Waiba  ta-bi-ona- 
goshi,  waiba  ta-bi-tibikad,  mi  sa  waiba  ta-bi-dagwishinomagad 
nibowin;  iwapi  dash  ki  bwanawitomin  gego  tcM  ondji  anoMiang 
gijigong  daji-dibaamagowin. 

Mi  tibishko  eshkweiendagosidjig  ta-niganendagosiwag,  na- 
ganendagosidjig  dash  ta-ishkweiendagosiwag.  Geget  mi  nanin- 
gim  ejiwebak.  Ishkweiendagosiwag  aking  ketimagisidjig,  ket- 

chitwawissigog,  aiakosidjig,  nendotamagedjig  gaie.  Mi  dash 
igiw  ningoting  ge-niganisidjig  gijigong.  Jesus,  Marie,  Joseph, 
o  kikinoamaganan  aw  Jesus,  kitchi  nibiwa  gaie  igiw  anind  gi- 
kitimagisiwag,  nongom  dash  niganisiwag  gijigong.  Ketimagi- 
sidjig  manishtanishiwininiwag,  mi  igiw  nigan  ga-bi-nandomind- 
jig  tchi  bi-anamietawawad  Manito-Abinodjiian.  Kitchi  ogima 
dash  Herode,  gaie  Ponce-Pilate,  gaie  pagidjigewininiwag  gaie 
Ojibiigewininiwag,  gaie  Phariseiag  gi-niganendagosiwag  oma 
aking,  nongom  dash  kitchi  tabassendagosiwag. 

Mi  keiabi  ejiwebak.  Nibiwa  bemadisidjig  kitchi  daniwag, 
kitchitwawisiwag,  ishpendagosiwag,  maminadisiwag  nongom 
oma  aking.  Nibiwa  dash  igiw  anind  kitimagisiwag.  Nin- 
goting  dash  ketimagisidjig  ga-mino-ijiwebisidjig,  ta-niganenda- 
gosiwag  gijigong,  nibiwa  dash  ga-kitchi-danidjig  aking  ta- 
ishkweiendagosiwag,  mi  sa  ta-aiawag  tabashish  anamakamig. 
Ninidjanissidog,  kego  osam  kashkendangegon  kishpin  kopate- 
niminegwa  anind  metchi-ijiwebisidjig,  kego  gaie  manadendan- 
gegon.  Weweni  ganawendamog  kid  anamiewiniwa,  gwaiak 
bimadisig  gaie.  Ningoting  ki  ga-niganendagosim  gijigong, 
winawa  dash  anisha  ga-kopateniminegog  aking  ta-ishkweienda- 
gosiwag  ajida  bimadisiwining,  tabashish  ta-aiawag  anamakamig. 
Kego  kijawenimakegon  ketchi-danidjig;  nindawatch  kitimage- 
nimig;  wenibik  mino  aiawag,  kagigekamig  dash  ta-kitchi-kiti- 
magisiwag  anamakamig. 

Minawa,  miiw  wa-Ikkitod  Jesus:  Judawininiwag  nigan  gi- 
anonawag  tchi  anokiwad  jomini-kitiganing,  mi  sa  anamiewining; 
gi-niganendagosiwag  geget,  igiw  dash  maiaganishinabeg  gi- 
ishkweiendagosiwag,  iw  ishkwatch  gi-nandomindwa  tchi  ana- 
miawad.  Nongom  dash  niganendagosiwag  anotch  eji-winsodjig 
anishinabeg;  weweni  anamiawag,  o  mino  anokitawawan  Kije- 
Maniton  ima  o  jomini-kitiganining,  mi  sa  anamiewining,  winawa 
dash  J udawininiwag  enindjig  gi-ondji-naganawag,  gi-webinawad 
Jesusan,  gi-webinamawawad  gaie  od  anamiewinini.  Pepangi 
eta  od  odapinanawa  anamiewin.  Api  dash  gega  wi-ishkwa- 
akiwang,  mi  pitchinag  tchi  anamiawad  igiw  ged-ishkonedjig 
iwapi. 

Batainowag  sa  nendomindjig,  pangiwagisiwag  dash  wena- 
bamindjig.  Mi  geget.  Anawi  batainowag  enamiadjig  missiwe 
enigokwag  aki,  nawatch  dash  batainowag  enamiassigog  gaie 
metehi-ijiwebisidjig.  Kije-Manito  dash  o  nandaweniman  ka- 


115 


kina  go  bemadisinidjin  aking  tchi  anamianid,  tchi  gwaiak  bima- 
disinid,  gaie  gijigong  ningoting  tchi  ijanid.  Anish,  kitchi  ni- 
biwa  bemadisidjig  kawin  o  wi-odapinansinawa  Jesus  od  anamie- 
win.  Awashime  o  sagitonawa  pashagishkinamowin,  wassena- 
mowin  dash.  Awashime  gaie  o  minwendanawa  matchi  ijiwebi- 
siwin  iw  dash  win  mino  ijiwebisiwin;  mi  wendji-banadisiwad. 
Mangademo  mikana  kagige  banadisiwining  enamog,  bataino- 
wag  dash  ima  bemossedjig.  Agassademo  dash  gijigong  enamog 
mikana,  pangiwagisiwag  dash  ima  bemossedjig.  Aiangwamisig, 
ninidjanissidog,  weweni  bimosseg  mino  ijiwebisiwini-mikanang; 
ningoting  dash  ki  ga-dagwishinim  Kije-Manito  od  ogimawiwi- 
ning.  Kego  dash  bimossekegon  ima  batadowini-mikanang;  mi 
iw  kagige  banadisiwining  enamog  mikana.  Nopinanig  Jesus, 
gaie  Marie,  gaie  Joseph,  gaie  kakina  ketchitwawendagosidjig; 
kaginig  dash  ki  ga-mino-aiam  gijigong. 

ANAMIEWIN. 

Jawendamitaw,  Debendjigeian,  kid  anishinabemag  od  ana- 
miewiniwa.  Geget  nin  batadowininanin  nind  ondji  animisimin. 
Kid  ijinikasowining  dash  kid  ondji  nanandomigo  tchi  midagwe- 
namawiiang  kakina  maianadak.  Mi  iw  nendotamagoian  ondji 
Kigwiss  Jesus.  Mi  ge-ing. 


EKO-NIJING  ANAMIEGIJIGAD  BWA  PINGWI- 
GIJIGAK. 


EPISTOLA  II.  COR.  XI,  19-33.  XII,  1-9. 

Mi  ekkitod  kitchitwa  Paul:  Kawin  ki  jingenimassiwawag 
nebwakassigog,  ki  nibwakam  sa  kinawa.  Kawin  sa  ki  nishka- 
disissim,  kishpin  awakanigoieg,  kishpin  abindamigoieg,  kishpin 
awiia  makamineg  gego,  kishpin  awiia  passingweoneg.  Nin  da- 
jindan  agatchiwin,  tibishko  ga-ninamisiianin.  Kishpin  awiia 
kitchi  apitendang  wiiaw  gego  ondji,  (nin  gagibasitagos,)  mi  go 
iw  gaie  nin  wendji-apitendaman  niiaw.  Judawininiwiwag  na 
winawa?  Mi  go  gaie  nin.  Israel  onidjanissan  na?  Mi  go  gaie 

nin.  Abraham  onidjanissan  na?  Mi  go  gaie  nin.  Jesus  o  kiki- 
noamaganan  na  awiwag?  (geget  nin  gagibasitagos,)  awashime 
nin.  Awashime  nibiwa  nin  gi-anoki;  awashime  naningim  nin 
gi-gibakwaigas.  Kitchi  naningim  nin  gi-bashanjeogo,  nanin- 
gim  gega  nin  gi-nib.  Judawininiwag  nissimidana  dassing  ashi 
jangatching  nin  gi-pakiteogog,  naning  dash  iw  nin  gi-dodagog. 
Nissing  mitig  nin  gi-bashanjeogo;  abiding  nin  gi-bimwassinaigo; 
nissing  nabikwaning  nin  gi-nanisaniigo,  nabikwan  gi-bigosh- 
kamagak;  ningo  gijig,  ningo  tibik  gaie  nin  gi-agwindjin  kitchi- 
gaming.  Nin  gi-babamadis  naningim.  Nin  gi-nanisaniigo 
sibing;  nin  gi-nanisaniigo  megwe  mekandwedjig,  megwe  wadji- 
dakiwemagig,  megwe  enamiassigog.  Nin  gi-nanisaniigo  odena- 
wing;  nin  gi-nanisaniigo  pagwadakamig,  kitchigaming  gaie, 
megwe  gaie  nikanissag  weiejingeshkidjig.  Nin  gi-anoki,  nin 
gi-animis,  kitchi  naningim  kawin  nin  gi-nibassi.  Nin  gi-bakade, 
nin  gi-gishkabagwe,  nin  gi-kitchi-giigwishim,  nin  gi-gikadj, 
nin  gi-pingwashagid.  Kakiaa  iw  kotagitowin  agwatchaii nin  gi~ 
odissigon ;  bakan  dash  pindjaii.  Endasso-gijigak  sa  nin  kitchi 
animendam  ganawenimagwa  kakina  enamiadjig.  Awiia  nana- 
misidjin,  ka  na  gaie  nin  nin  ninamisissi  ?  Awiia  metchi-kikinoa- 
mawindjin,  ka  na  nin  tchagisossi  cpitch  kashkendaman?  Kish- 
pin  wi-kitchitwawenindisoian,  nin  naninamisiwin  nin  gad-ondji- 
kitchitwawenindis.  Kije-Manito,  win  Debeniminang  Ossan, 
win  kaiagige-kitchitwawendagosid,  win  nin  kikenimig  giwani- 
mossiwan.  Odenang  Damasking,  aw  genawendang  odena, 
kitchi  ogiman  Aretas  enokitawad,  o  gi-ganawendanan  ishkwan- 
deman  odenang,  tchi  wi-takonid;  wassetchiganing  dash  nin  gi- 
ondji-nissabiginigo  wadabimakakong,  mi  dash  ga-ondji-ojimoian. 
Kishpin  wi-kitchitwawenindisoian,  (kawin  dash  anawi  ningot 
inabadassinon)  nin  ga-dibadodanan  mamanda-ijinamowinan,  De- 
beniminang  ga-iji-waband  aid .  Nin  kikenima  inini  (mi  sa  win 
tibinawe  kitchitwa  Pauly)  Jesusan  debenimigod,  gijigong  eko- 
nissing  gi-ombiwina  aw  inini,  jaigwa  midasswi  ashi  nio-bibona- 
gad,  ga-ako-ijiwebisid  (gonima  wiiawing,  kawin  nin  kikendan- 
sin,  gonima  kawin  wiiawing,  kawin  nin  kikendansin,  Kije-Ma- 
nito  o  kikendan.)  Nin  kikenima  aw  inini,  (gonima  wiiawing, 
gonima  kawin  wiiawing,  kawin  nin  kikendansin,  Kije-Manito  o 
kikendan,)  gi-iji-ombiwinind  gijigong,  o  gi-nondanan  dash  iwidi 
ikkitowinan  kaiadjigadegin;  kawin  awiia  bemadisid  inendago- 
sissi  tchi  dibadodang  iniw  ikkitowinan.  Aw  inini  nin  gad- 

ondji-kitchitwawenindis;  kawin  dash  nin  nin  gad-ondji-kitchit- 
wawenindisossi,  mi  eta  dibadodaman  nin  naninamisiwin.  Kish- 
pin  dash  inendaman  tchi  kitchitwawenindisoian,  kawin  nin  da- 
gagibadisissi;  nin  da-debwe  sa;  nin  wi-bonita  dash  nongom, 
awiia  awashime  tchi  apitenimissig’,  mi  eta  minik  eji-wabamid, 


minik  gaie  nwandang  ejiwebisiian.  Tchi  ishpenindisossiwan 
dash  iw  ondji,  gi-wabandaigoian  kitchi  mamanda-ijinamowinan, 
nin  gi-minigo  ganak  gego  niiassing,  mi  sa  enokitawad  matchi 
maniton  tchi  passanoweod.  Mi  dash  ga-ondji-pagossenimag 
Debendjiged  nissing,  tchi  nagajid  aw  pessanoweod ;  nin  gi-ig 

dash:  Kid  aian  nin  jawendjigewin;  mi  iw  ge-debisseg;  mashka- 
wisiwin  apitchi  songitchigade  naninamisiwining.  Mi  ge-ondji- 
minwend  aman ,  nin  naninamisiwining  tchi  kitchitwawenindr* 
soian,  tchi  gigishkaman  mojag  Jesus  o  mashkawisiwin. 


EVANGELIUM.  LUC.  VIII,  4-15. 

Mi  enadjimod  kitchitwa  Luc:  Iwapi  kitchi  nibiwa  anishi- 
nabeg  gi-mawandjiidiwag,  odenang  gi-bi-ondjibawad,  gi-bi-odis- 
sawad  Jesusan.  Gi-awetchige  dash  Jesus,  gi-ikkitod:  Bejig  kiti- 
gewinini  gi-sagaam  awi-kitigadang  o  minikanan.  Megwa  dash 
kitigadang,  anind  mikanang  gi-apangissinon,  gi-takokadjigade- 
wan  dash,  bineshiiag  gaia  gi-bi-ijawag,  gi-mamojagandomowad. 
Anind  dash  assinikang  gi-apangissinon,  api  dash  ga-sagakigin, 
gi-nibodewan,  kawin  sa  gi-nibiwansinon.  Anind  dash  mines- 
sagawanjikang  gi-apangissinon,  minessagawanjig  dash  gi-saga- 
kiwad  mamawi,  o  gi-aniwigindanawan.  Anind  dash  wenijishing 
aking  gi-apangissinon,  gi-madjiginon  dash,  gi-miniwanon  nin- 
gotwak  dassing.  Ga-ikkitod  dash  iw,  enigok  gi-ikkito:  Aweg- 
wen  wetawagagwen  tchi  nondang,  mano  ta-nondam!  O  gi-gag- 
wedjimigon  dash  o  kikinoamagananx  Anin  ejiwebak  iw  awet- 
chigan?  ( Wegonen  wa-ikkitomagak ?)  Win  dash  o  gi-inan:  Ki- 
nawa  ki  minigom  tchi  kikendameg  kaiadjigadeg  Kije-Manito  od 
ogimawiwining;  winawa  dash  anind  awetchigan  eta  o  nonda- 
nawa ;  tchi  wabiwad,  kawin  dash  o  wabandansinawa;  tchi  non- 
damowad  gaie,  kawin  dash  o  nissitotansinawa.  Mi  sa  iw  wa- 
ikkitomagak  iw  awetchigewin.  Minikanan,  mi  sa  Kije-Manito 
od  ikkitowin.  Minikanan  dash  mikanang  ga-apangissingin,  mi 
igiw  nwandangig;  panima  dash  matchi  manito  bi-ija;  o  mamo- 
wan  dash  odeining  iw  ikkitowin  tchi  debweiendansinig  tchi  nod- 
jimonipan.  Assining  dash  ga-apangissingin,  mi  igiw,  api 
nwandamowad  ikkitowin,  pabige  od  odapinanawa;  kawin  dash 
otchibikawissiwag;  wenibik  debweiendamog;  kishpin  dash  gag- 
wedibenigewin  wedissigowadjin,  mi  eji-ajessewad.  Minikanan 
dash  minessagawanj ikang  ga-apangissingin,  mi  igiw,  ga-nonda. 
mowad  Kije-Manito  od  ikkitowin  sagaamog;  osamendamowin 
dash,  daniwin  gaie,  anotch  gaie  matchi  minawanigosiwin  aking 
*ondji  ningobimagiginon  ikkitowinan ,  kawin  dash  nitawiginsi- 
non.  Wenijishing  aking  dash  ga-apangissingin,  mi  igiw  nwan- 


119 


dangig  Kije-Manito  od  ikkitowin,  o  ganawendanawa  meno- 
deewad,  ketclii-mino-deewad,  mi  dash  eji-nitawigitowad  mitiilca- 
nan  minwadendamowining. 

NINID  J  ANISSIDOG I 

Kitchi  kashkendagwad  bejig  debwewin,  mi  sa  kitchi  nibiwa 
bemadisidjig  ta-kagige-banadisiwag.  Geget  sanagad.  Wego- 
nen  dash  iw  wendji-banadisiwad  ?  Wegonen  wendji-ijawad  ka- 
gige  ishkoteng?  Mi  sa  wendji-banadisiwad,  weweni  odapinan- 
sigwa  Kije-Manito  od  ikkitowin.  Aiano  nondamowad  Kije- 
Manito  od  ikkitowin  kitchi  naningim,  kawin  dash  weweni  od 
odapinansinawa,  kawin  gaie  weweni  od  inabadjitossinawa.  Mi 
iw  wa-nissitotamoninang  Debendjiged  anamie-minwadjimowi- 
ning,  ga-agindamonagog  nongom. 

Iwapi  kitchi  nibiwa  bemadisidjig  gi-mawandjiidiwag,  ode- 
nang  gi-bi-ondjibawad,  gi-bi-odissawad  Jesusan.  Apegish  ka- 
kina  enamiadjig  iji.  minwendamowad  tchi  pisindamowad  Kije- 
Manito  od  ikkitowin,  winawa  ga-iji-minwendamowad  ga-bi- 
nasikawadjig  Jesusan.  Missiwe  gi-bi-ondjibawag  odenang  wi-bi- 
pisindawawad  Debendjigenidjin.  Osam  gi-sinsikodadiwag,  mi 
dash  Jesus  ga-ondji-bosid  bejig  nabikwanensing,  mi  sa  Pierre  o 
nab  ikwanensing,  mi  dash  ima  gi-ondji-gagikimad  maiamawi- 
nonidjin  tchigibig  naianibawinidjin.  Anind  gi-bi-ondji-pisin- 
damog,  gi-mamakadenimawad  Jesusan  ejiwebisinid,  eji-maman- 
dadodaminid  gaie.  Anind  dash  gi-aiawag  ga-nodjimoigodjig 
Debendjigenidjin.  Minawa  anind  o  gi-bi-ondji-pisindawawan 
wi-mino-kikinoamagowad. 

Nibiwa  enamiadjig  kawin  o  bisiskitansinawa  anamie-gagik- 
wewin,  kawin  gaie  o  minotansinawa.  Awashime  o  minotanawa 
anotch  gego  enakamigadinig.  Aw  dash  saiagiad  Kije-Maniton, 
o  bisiskitan,  o  minotan  gaie  Kije-Manito  od  ikkitowin,  anotch 
metchi-ijiwebisid  dash  o  jingitan.  Mi  ima  wendji-kikendagosi- 
nid  Kije-Manito  onidjanissan  gaie  matchi  manito  onidjanissan. 
Kije-Manito  onidjanissan  minwendamon  pisindaminid  Kije- 
Manito  od  ikkitowin.  Matchi  manito  dash  onidjanissan  o  jingi- 
tamini  Kije-Manito  od  ikkitowin. 

Ninidjanissidog,  apitchi  apitendamog,  kitchi  minotamog 
gaie  anamie-gagikwewin,  mi  sa  gwaiak  Kije-Manito  od  ikkito- 
win.  Weweni  pisindamog  iw  ketchitwawendagwak  ikkitowin, 

wikwatchitog  tchi  nissitotameg,  naningim  gaie  nanagatawenda- 
mog.  Mi  ga-ijitchiged  kitchi  ogima  David.  Ow  sa  ikkito: 
Nin  gi-kadonan  nindeing  iniw  kid  ikkitowinan,  Debendjigeian, 
nin  gi-mino-kikinoamagonan  dash.  Mijishin  wenijishing  nissi- 
totamowin,  tchi  nanda-kikendaman  ki  ganasongewinan,  mi  dash 
enigokodeeian  tchi  ganawendaman.  Ijiton  ninde  tchi  agodeg 
inakakeia  ki  ganasongewining,  kawin  dash  inakakeia  sasagisi- 
wining.  Enassamigabawiwad  kitchi  ogimag  nin  gi-dajindan  kid 
ikkitowin,  kawin  gaie  nin  gi-  agatchissi.  Tebikakin  nin  gi-mik- 
wendan  kid  ijinikasowin,  Debendjigeian,  gaie  nin  gi-ganawen- 
danan  kid  inakonigewinan.  Aiabita-tibikakin  nin  gi-onishka 
wi-ganoninan  anamiaian  gaie  wi-nanagatawendaman  ki  diba- 
konigewinan  gaie  kid  inakonigewinan,  Debendjigeian,  moshki- 
nemagad  aki  ki  jawendjigewin;  kikinoamawishin  ki  ganasonge- 
winan.  Mi  ekkitod  aw  kitchitwa  ogima  gaie  niganadjimowi- 
nini  ima  Kije-Manito  o  masinaiganing;  apegish  nassab  ijitchi- 
geieg  win  ga-ijitchiged. 

Megwa  dash  kitigadang  o  minikanan,  anind  mikanang  gi- 
apangissinon,  gi-takokadjigadewan  dašh,  bineshiiag  gaie  gi-bi- 
ijawag,  gi-mamojagandamowad.  Jesus  dash  o  gi-pagakissiton 
iw  od  awetchigan.  Minikanan,  ikkito,  mi  sa  Kije-Manito  od 
ikkitowin.  Minikanan  dash  mikanang  ga-apangissingin,  mi 
igiw  nwandangig;  panima  dash  matchi  manito  bi-ija,  o  mamo- 
wan  dash  odeining  iw  ikkitowin  tchi  debweiendansinig,  tchi 
nodjimonipan  dash.  Mi  ekkitod  Jesus;  geget  debwe. 

Nibiwa  bemadisidjig  kawin  ganage  pangi  o  babamendansi- 
nawa  Kije-Manito  od  ikkitowin;  kawin  bapish  o  wi-odapinansi- 
nawa.  Mashkawakamigani  od  akimiwa,  mi  sa,  odeiwa,  tibishko 
meshkawakamigak  mikana,  ima  bimossewad  mojag  bemadisid- 
jig;  mi  ejiwebisiwad  gaie  winawa;  mashkawideewag.  Anisha 
gaganonawag,  anisha  gagikimawag,  anisha  kikinoamawawag, 
anisha  gaie  gagansomawag  tchi  odapinamowad  anamiewin  go- 
nima  tchi  anwenindisowad;  anisha  geget.  Kawin  bisiskitansi- 
wag,  kawin  gaie  wi -deb wetansiwag.  Mi  ejiwebisiwad  nibiwa 
anishinabeg  enamiassigog  gaie  Aiagonwetangig  gaie  metchi- 
ijiwebisidjig. 

Anind  dash  bemadisidjig  kawin  weweni  gi-nitawigiassiwag, 
gi-abinodjiiwiwad,  kawin  weweni  gi-kikinoamawassiwag  ana- 
mie-kikendassowin.  Kawin  o  nissitotansinawa  Kije-Manito  od 
ikkitowin,  aiano  nondamowad  anamiewigamigong.  Geget  kiti- 

magendagosiwag.  Weweni  kikinoamawig  kinidjanissiwag  ana- 
mie-debwewinan  gaie  Kije-Manito  o  ganasongewinan,  mi  dash 
tchi  gashkitowad  weweni  tchi  nissitotamowad  anamie-gagikwe- 
winan.  Ta-animisiwag  dash  ningoting  kakina  igiw  ga-odapi- 
nansigog  Kije-Manito  od  ikkitowin  gaie  go  kakina  igiw  ga- 
mi no-in ab ad j i tossigog .  Matchi  manito  o  mamowan  odeining 
iw  ketchitwawendagwadinig  ikkitowin  tchi  debweiendansinig, 
tchi  nodjimonipan  dash;  ikkito  Jesus. 

Anind  dash  minikanan  assinikang  gi-apangissinon;  api 
dash  ga-sagakigin,  gi-nibodewan,  kawin  sa  gi-nibiwansinon. 
Mijisha  dash  dibadjimo  Jesus  wa-ikkitod.  Assinikang  ga- 
apangissingin,  mi  igiw,  api  nwandamowad  ikkitowin,  pabige  od 
odapinanawa.  Kawin  dash  otchi bikaw i ssi wag ;  wenibik  deb- 
weiendamog;  kishpin  dash  gagwedibeningewin  wedissigowad- 
jin,  mi  eji-ajessewad.  Mi  ejiwebisiwad  nibiwa  bemadisidjig 
aking.  Kishpin  nondamowad  anamie-gagikwewin,  memindage 
kishpin  nondawawad  beba-gagikwenidjin,  gonima  swangi-gagik- 
wenidjin,  waiba  od  odapinanawa  eji-gagikimindwa,  anamiawag, 
enamiangin  iji  gigitowag,  ijitchigewag  gaie. 

Kawin  dash  songendansiwag  eji-anamiawad,  kawin  ana- 
mide  ginwenj  o  ganawendansinawa  Kije-Manito  od  ikkitowin, 
waiba  o  bonitonawa  anamiewin,  gegapi  dash  kitchi  anijitamog 
anamiawad.  Mi  ejiwebisiwad  anind  anishinabeg  ga-odapinan- 
gig  anamiewin;  nongom  dash  kawin  keiabi  anamiassiwag; 
mewija  o  gi-webinanawa  anamiewin,  minawa  dash  neiab  o  gi- 
odapinanawa  anishinabe-ijitwawin  gaie  anishinabe-inadisiwin. 
Geget  kitchi  gagibadisiwag;  ningoting  dash  ta-ondji-animisiwag 
kagigekamig  gi-webinamowad  Kije-Manito  od  anamiewin. 

Minawa  minikaning  assinikang  ga-apangissingin  inenda- 
gosiwag  nibiwa  enamiadjig.  Kawin  mashkawendansiwag  tchi 
wi-mino-ijiwebisiwad,  tchi  wi-bonitowad  bata-ijiwebisiwin. 
Waiba  pangishinog  kitchi  batadowining,  mi  dash  eji-nasikawa- 
wad  mekatewikwanaien  wi-anwenindisowad.  O  dibadodanawan 
anawi  kakina  o  batadowiniwan  aianwenindisowadjin.  Osam 
pangi  dash  ondji  kashkendamog  o  batadowiniwan,  agawa  odei- 
wang  aiamagad  pangi  kashkejidamowin,  kawin  anamide  o 
kitchi  jingendansinawan  o  batadowiniwan,  kawin  gaie  kitchi 
enigok  gijendansiwag  tchi  wi-apitchi-andji-bimadisiwad;  waiba 
dash  neiab  pangishinog  batadowining.  Tchi  bwa  ningo-anamie- 
gijigak  neiab  minikwewag,  winitagosiwag,  kitchi  nishkadisi- 

wag,  gonima  gaie  matchi  minawanigosiwag.  Animoshing  iji 
dodamog.  Animosh  neiab  o  midjin  iw  ga-webinang  gi-jishiga- 
gowed.  Mi  tibishko  ejitchigewad  nibiwa  ga-anwenindisodjig; 
neiab  od  odapinanawa  ga-webinamowad.  Kawin  gwaiak  aian- 
wenindisongin  inendagosissiwag.  Kitchi  nanisanisiwag  nin- 
goting  tchi  matchi  nibowad,  mi  sa  kitchi  batadowining  tchi  da- 
pinewad,  gonima  megwa  giwashkwebiwad,  gonima  megwa  gi- 
gishkamowad  kitchi  batadowin. 

Minawa  dash  ikkito  Jesus:  Anind  minikanan  gi-apangissi- 
non  ima  n  1  i nessagawa n j ikang ,  minessagawanjig  dash  gi-sagaki- 
wad  mamawi  o  gi-aniwigindanawan.  Mi  ga-ikkitod  dash  gi- 
pagakissitod  iw  awetchigan:  Minikanan  minessagawanjikang 
ga-apangissingin,  mi  igiw,  ga-nondamowad  Kije-Manito  od 
ikkitowin,  sagaamog.  Osamendamowin  dash,  daniwin  gaie, 
anotch  gaie  matchi  minawanigosiwin  aking  ondji  ningobimagigi- 
non  ikkitowinan ,  kawin  dash  nitawiginsinon.  Mi  ima  endaji- 
mad  Jesus  nibiwa  bemadisinidjin  aking  ejiwebisinid.  Od  ano 
odapinamowawan  Kije-Maniton  od  ikkitowinini,  kawin  dash 
miniwansinon  iw  ikkitowin.  Osam  sa  o  babamendanawa  aking 
endagog  daniwin,  kitchitwawisiwin,  minawanigosiwin  gaie.  O 
moshkineshkagonawa  ima  odeiwang  osamendamowin  gaia  anotch 
missawendamowin.  Kawin  dash  tawi shkad essinon  odeiwang 
tchi  aiamagak  anamie-inendamowinan  gonima  ketchitwawen- 
dagwakin  missawendamowinan.  Mi  eta  joniian  saiagiawad,  mi 
eta  joniian  mekwenimawad,  mi  eta  joniian  endajimawad,  mi  eta 
joniian  wa-gashkitchigewad.  Joniia  mi  o  manitomiwan,  tanas- 
sag  o  manitokenawan  joniian.  Mi  ejiwebisiwad  nibiwa  waia- 
bishkiwedjig;  wawika  dash  anishinabeg  iw  ijiwebisiwag  osam 
tchi  nanda-gashkiawad  joniian.  Kitimagendagosiwag  gaie  gagi- 
badendagosiwag  kakina  igiw  osam  saiagitodjig  nenda-gashkitchi- 
gedjig  gaie  aking  daji-daniwin,  joniian,  minawanigosiwin. 
Kawin  sa  Kije-Maniton  ondji  bimadisissiwag;  kawin  gaie  o 
tchitchagowan  tchi  bimadjiawad  ondji  bimadisissiwag;  mi  eta 
aking  endagog  daniwin,  minawanigosiwin  gaie  ondji  bimadisi- 
wag.  Ningoting  dash  kagigekamig  ta-kitchi-kitimagisiwag  gaie 
ta-kitchi-kotagitowag. 

Anind  dash  minikanan  wenijishing  aking  gi-apangissinon , 
gi-madjiginon  dash  gi-miniwanon  gaie,  anind  nissimidana  das- 
sing,  anind  dash  ningotwassimidana  dassing,  minawa  dash 
anind  ningotwak  dassing.  Awenenag  dash  igiw?  Mi  sa  igiw 

nwandangig'  Kije-Manito  od  ikkitowin;  o  ganawendanawa 
menodeewad,  ketchi-mino-deewad,  mi  dash  eji-nitawigitowad 
minikanan,  mi  sa  Kije-Manito  od  ikkitowin  minwadendamowi- 
ning;  mi  ekkitod  Jesus.  Tibishko  wenijishing  aking  inendag- 
wadini  meno-ijiwebisid  ode.  Wcnijishing  aking  ondji  nitawi- 
ginon  anotch  wenijishingin  maniwangin,  wiiagiminan.  Mi 
tibishko  ejiwebisid  aw  weweni  bemadisid.  Anotch  gego  mino 
inendam,  ijitchige  gaie.  Nenibiwa  anamia,  nita-jajawendjige, 
naningim  aiija  anamessikeng,  kawin  eta  enamie-gijigakin,  mi  go 
gaie  enoki-gijigakin;  naningim  od  odapinanan  kitchitwa  Sakre- 
maian,  o  mino  dodawan  mojag  widj-anishinaben,  o  nita-jaweni- 
man  ketimagisinidjin,  aiakosinidjin  gaie,  o  mino  nitawigian 
onidjanissan,  weweni  gaie  o  kikinoamawan,  o  mino  ganaweni- 
man  gaie  tchi  nibashkassinig,  tchi  minikwessinig,  tchi  ijassinig 
nimiiding,  tchi  baba-widjiwassinig  metchi-ijiwebisinidjin.  Mi 
ejiwebisid.  Geget  kitchi  miniwan  iw  wenijishing  aki.  Anind 
dash  meno-ijiwebisidjig  miniwiwag  nissimidana  dassing,  anind 
dash  ningotwak  dassing,  mi  sa  igiwaiapitchi-mino-ijiwebisidjig. 
Apegish  kakina  enamiadjig  nongom  nwandawidjig,  gonima  gaie 
waiabandangig  mandan  masinaigan  kaginig  mikwendamowad 
iw  Jesus  od  awetchigan,  apegishmojag  apitchi  kitchi  miniwiwad. 

ANAMIEWIN. 

Kije-Manito,  ki  kikemmimin  iw  apenimossiwang  ninawind 
tibinawe  niiawinanin  gaie  nind  ijitchigewininanin.  Ki  pagosse- 
nimigo  tchi  inenimad  kitchitwa  Paul,  ki  kikinoamagan  ga-mino- 
kikinoamawad  maiaganishinaben,  tchi  wi-mino-ganawenimiian- 
gid  mojag.  Mi  iw  nendotamagoian  ondji  Kigwiss  Jesus.  Mi 
ge-ing. 

ANAMIEGIJIGAD  BWA  PINGWI-GIJIGAK. 

EPISTOLA  I  COR.  XIII,  1-13. 

Miekkitod  kitchitwa  Paul :  Kishpin  iji  gashkitoiamban  tchi 
inweian  kakina  anishinabeg  anjeniwag  gaie  enwewad,  sagiidi- 
win  dash  aiansiwamban  ( weweni  sa  sag iassiwag iban  Kije-Manito , 
nidj-anishinabeg  gaie  weweni  sagiassiwagwaban,)  tibishko  jaie- 
wabikaamingin  biwabik  nin  da-apitendagos.  Kishpin  nigani- 
kikendamamban  gego  ged-ijiwebak,  kishpin  gaie  kakina  kaiad- 
jigadeg  kikendamamban,  kakina  gaie  kikendassowin  aiaiamban; 
kishpin  gaie  aiaiamban  kakina  debweiendamowin,  tchi  gashki- 
toiamban  tchi  andjissitoian  wadjiwan,  sagiidiwin  dash  aiansi- 
wamban  kawin  ningot  nin  da-inabadendagosissi.  Kishpin  gaie 
kakina  nind  inodewisiwin  migiweiamban,  ketimagisidjig  tchi 
ashimindwa,  kishpin  gaie  pagidendamamban  niiaw  tchi  tchagi- 
deg,  sagiidiwin  dash  aiansiwamban,  kawin  ningot  nin  da-ina- 
badjitossin.  Saiagiiwed  (aw  sa  weweni  saiagiad  K  ije-Maniton, 
widj-anishinaben  gaie)  bekadendogosi,  nita-jawendjige  gaie.  Saia- 
giiwed  kawin  awiia  o  gagawenimassin,  kawin  matchi  dodansi, 
kawin  maminadisissi,  kawin  nandawendansi  wi-kitchitwawisid, 
kawin  sasagisissi,  kawin  nita-nishkad  ‘'sissi,  kawinawiia  o  matchi 
inenimassin,  kawin  o  minwendansin  matchi  ijiwebisiwin,  deb- 
wewin  dash  o  minwendan;  kakina  kotagitowin  weweni  od  oda- 
pinan,  kakina  gego  o  debwetan,  mojag  Kije-Maniton  od  apeni- 
monan,  mojag  beka  kotagendam.  Sagiidiwin  kawin  wika  ta- 
ishkwassessinon.  Niganadjimowin  kawin  kaginig  ta-aiassinon, 
inwewinan  ta-ishwa-aiamagadon,  kikendassowin  gaie  ta-banad- 
jitchigade.  Pepangi  eta  ki  kikendamin,  pepangi  gaie  nigan  ki 
dibadjimomin.  Iw  dash  pengiwagak  ta-webinigade,  api  ge- 
dagwishinomagak  iw,  weweni  kakina  tchi  kikendamang.  Megwa 
gi-abinodjiiwiian,  abinodjiing  nin  gi-iji-gigit,  abinodjiing  nin 
gi-iji-nissitotam,  abinodjiing  nin  gi-iji-inendam;  api  dash  ga-bi- 
ininiwiian,  nin  gi-webinan  nind  abinodji-ijiwebisiwin.  Nongom 
wabmotchi tchagwani ng  tanassag  ki  wabandamin  kakina  gego; 
panima  dash  gijigong  apitchi  besho  kakina  weweni  ki  ga-waban- 
damin.  Nongom  anind  eta  nin  kikendan,  panima  dash  kakina 
weweni  nin  ga-kikendan,  eji-kikenimigoian.  Nongom  nissinon, 
mi  sa  debweiendamowin,  apenimowin,  sagiidiwin;  awashime 
dash  apitendagwad  sagiidiwin. 

EVANGBLIUM.  LUC.  XVIII,  31-43. 

Mi  enadjimod  kitchitwa  Lnc. :  Iwapi  Jesus  o  gi-odapinan 
iniw  midasswi  eshi-nijinidjin  od  ijinajawagan ,  gi-inad:  Nongom 
Jerusaleming  kid  ijamin;  kakina  dash  ga-ojibiigewad  niganadji- 
mowininiwag,  anishinabe  Ogwissan  (Jesus)  tchi  dodawimind, 
kakina  ta-ijiwebadini.  Ta-pagidina  sa  enamiassinigon  onindji- 
ning,  ta-bapinodawa  dash,  ta-bashanjewa  gaie,  ta-sikwana  gaie; 
ged-ishkwa-bashanjewawad  dash,  o  ga-nissawan;  nisso-gijigadi- 
nig  dash  ta-abitchiba.  Kawin  dash  winawa  gego  o  gi-nissito- 
tansinawa.  O  gi-kasotagonawa  iw  ikkitowin;  kawin  o  gi-nissi- 

totansinawan  ga-dibadodangin.  Api  dash  Jesus  besho  Jerikoing 
ba-dagwishing,  bejig  gegibingwed  inini  tchigikana  gi-namadabi, 
gi-nandotamaged.  Nwandang  dash  kitchi  nibiwa  anishinaben 
bimossenid,  gi-gagwedwe:  Wegonen  iw?  O  gi-windamawawan 
dash:  Jesus,  Nazarewinini  bimi-ija.  Gi-bibagi  dash,  gi-ikkitod: 
Jesus,  Wegwissimik  David,  jawenimishin!  Igiw  dash  eni-niga- 
nidjig  o  gi-nibiki-ganonawan,  bisan  abin,  gi-inawad.  Win  dash 
awashime  gi-bibagi:  Wegwissimik  David,  jawenimishin!  Mi 
dash  Jesus  ga-iji-nogigabawid,  gi-anokid  tchi  bidamawind.  Api 
dash  besho  ba-aianid,  o  gi-gagwedjiman:  Wegonen  nendawenda- 
mawiian  tchi  dodonan.  Ikkito  dash:  Debendjigeian,  mi  sa 
tchi  wabiian.  Jesus  dash  o  gi-inan:  Wabin;  ki  debweiendamo- 
win  ki  gi-nodjimoigon.  Pabige  dash  gi-wabi,  mi  dash  gi-nopi- 
nanad  Jesusan ,  Kije-Maniton  gi-ani-kitchitwawinad.  Kakina 
dash  anishinabeg,  api  waiabandamowad  iw,  o  gi-kitchitwaweni- 
mawan  Kije-Maniton. 

NINID  J  ANISSIDOGl 

Weweni  nanagatawendamawada  kitchitwa  Luc  o  dibadjimo- 
win,  mandan  dash  dibadjimo: 

Iwapi  Jesus  o  gi-odapinan  iniw  midasswi  eshi-nijinidjin  od 
ijinajawaganan  gi-inad:  Nongom  Jerusaleming  kid  ijamin,  ka- 
kina  dash  ta-ijiwebad  ga-ojibiigewad  niganadjimowininiwag, 
anishinabe  Ogwissan  (Jesus)  tchi  dodawimind.  Ta-pagidina  sa 
enamiassinigon  onindjining,  ta-bapinodawa  dash,  ta-bashanjewa 
gaie,  ta-sikwana  gaie.  Ged-ishkwa-bashanjewawad  dash  o  ga- 
nissawan;  nisso-gijigadinig  dash  ta-abitchiba. 

Nigan  o  gi-kikendan  Jesus  ged-iji-kotagiind,  ged-iji-nissind 
gaie;  naningotinong  dash  kija  o  gi-windamawan  od  ijinajawaga- 
nan  ged-iji-dodawind.  Mi  ga-ondji-dibadodang  o  kotagitowin, 
o  nibowin  gaie  tchibaiatigong  tchi  wabandaiwed  o  Manito-ki- 
kendassowin  gaie  dash  tchi  matchi  inendansinig  o  kikinoama- 
ganan  gaie  od  ijinajawaganan,  api  ge-wabamigod  agodjing, 
nibod  gaie  tchibaiatigong.  Kija  sa  o  gi-windamawan  tchi  abi- 
tchibad  wa-ni-nisso-gijigadinig. 

Mi  iw  ge-mikwendang  enamiad,  gego  endidjin  gonima 
kwetagitodjin.  Ow  sa  ta-inendam:  Jesus,  nin  Kije-Manitom, 
Debenimid,  gi-kitchi-matchi-dodawa,  gi-bapinodawa,  gi-bashan- 
jewa,  gi-sikwana,  gi-bassikwebi na  mi nessagawan j in ,  gi-sassagak_ 

wawa  gaie  ajideiatigong,  ima  dash  gi-dapine  kitchi  wissagenda- 
mowining.  Kakina  dash  iw  kitchi  kotagisiwin  ondjita  o  gi- 
odapinamadison  nin  ondji,  nin  kitchi  batadowinan  ondji.  Nin 
wi-nopinana  dash.  Mano  gaie  nin,  nin  ga-kitimagis  oma  aking, 
mano  nin  ga-kotagito.  Jesus  gi-abitchiba;  gaie  nin  nin  gad- 
abitchiba.  Jesus  gi-ija  gijigong,  gaie  nin  pagossendam  gaie  nin 
ningoting  tchi  ijaian  gijigong.  Kawin  dash  gwetch  nin  wi- 
ondji-kashkendansi,  nongom  pangi  kotagitoian  aking.  Waiba 
nin  gad-aia  kagigekamig  gijigong.  Mi  iw  ga-mikwendamowad 
ketchitwawendagosidjig,  anamiewin  ga-ondjinanindjig,  kakina 
gaie  igiw  ga-songanamiadjig  gi-kotagitowad  aking.  Memindage 
dash  mikwendamawada  Jesus  o  kotagitowin  nongom  megwa 
kitchi  giigwishimong. 

Nongom  Jerusaleming  kid  ijamin,  gi-ikkito  Jesus.  Jeru- 
saleming  gi-ondji-ija  Jesus,  ima  tchi  kotagitod,  tchi  nibod  gaie 
ldnawind  ondji.  Swanganamiad  o  nopinanan  Debendjigenidjin 
Jerusaleming  eni-ijanidjin.  O  kikendan  sa:  kishpin  nongom 
weweni  nopinanag  Jesus  Jerusaleming  ejad,  ningoting  nin  ga- 
nopinana  api  ge-pindiged  gijigong  daji-Jerusaleming  mamawi 
kakina  ketchitwawendagosidjig  dibakonige-gijigak.  Mi  wendji- 
ininang:  Kishpin  awiia  wi-nopinajid,  ta-agonweienindiso,  en- 
dasso-gijigadinig  o  gad-odapinan  o  tchibiaiatigoman  gaie  nin 
ga-nopinanig.  Kitchitwa  Paul  dash  ikkito:  Kakina  igiw  wa- 
inino-ijiwebisidjig  aking,  inendagosiwag  tchi  kotagiindwa  aking. 
Mi  geget.  Swanganamiad  nongom  o  widji-kotagitoman  Jesu- 
san,  panima  dash  kaginig  o  ga-widji-minawanigosiman  gijigong. 
Saiagitod  dash  aking  daji-minawanigosiwin,  kagigekamig  o  ga- 
widji-kotagitoman  matchi  maniton  ima  anamakamig. 

Kawin  dash  ijinajawaganag  o  gi-nissitotansinawa  iw  ikki- 
towin,  o  gi-kasitagonawa,  kawin  o  gi-nissitotansinawan  ga-diba- 
dodangin  Jesus.  Geget  mamakadakamig!  Mijisha  dibadjimo 
Jesus  ged-iji-dodawind  Jerusaleming,  kawin  dash  o  gi-nissitota- 
gossin  od  ijinajawaganan.  Winawa  sa  mojag  inendamogwaban: 
Jesus  ta-kitchi-ogimawi,  o  ga-maiawissiton  Israel  od  ogimawi- 
win;  o  ga-jagodjian  kakina  maiaganishinaben;  ninawind  dash 
nin  ga-niganendagosimin  ima  od  ogimawiwining.  Mi  apine  ga- 
inendamowad.  Mi  ga-ond j i-nissitotawassigwa  Jesusan  gi-dajin- 
daminid  o  kotagitowinini,  o  nibowinini  gaie  ima  Jerusaleming. 
Mi  keiabi  ejiwebisiwad  kakina  saiagitodjig  aking  daji-daniwin 
gaie  minawanigosiwin.  Kawin  o  nissitotawassiwawan  Jesusan 

endajimanidjin  tchibaiatigon,  endajindaminidjin  gaie  agonweie- 
nindisowin  gaie  kotagiidisowin  gaie  kitimagiidisowin.  Kawin 
gijigong  inabissiwag,  tibishko  awessiing  awakaning  gaie  aking 
mojag  inabiwag. 

Api  dash  Jesus  besho  Jerikoing  ba-dagwishing  bejig  gegi- 
bingwenidjin  ininiwan  o  gi-pagossenimigon,  gi-igod:  Wegwis- 
simik  David,  jawenimishin!  Bartimaeus  gi-ijinikaso  aw;  geget 
idash  gi-kitimagisi  gi-gagibingwed.  Kawin  bapish  gego  o  gi- 
wabandansin;  kaginig  gi-tibikadisi;  geget  gi-kitimagisi.  Awa- 
shime  dash  kitimagendagosiwag  winawa  igiw  gegibingwedjig 
eji-otchitchagowad.  Awenenag  dash  igiw? 

1.  Gagibingwewag  enamiassigog;  geget  kitchi  tibikadisiwag. 
Kawin  o  kikenimassi wa wanKi j e-Mani ton  ga-ojiigowadjin.  Kawin 
o  kikeni massi wawan  Jesusan  Debendjigenidjin,  ga-bi-ijanidjin 
aking  wi-agwashimanid  kakina  go  anishinaben  aking.  Kawin 
o  kikenimassiwawan  Wenijishinidjin-Maniton.  Mi  iniw  wai- 
asseshkagowadjin  bemadisidjig  aking  tchi  kikenimawad,  tchi 
apenimowad,  tchi  sagiawad,  gaie  tchi  anokitawawad  Kije-Ma- 
niton.  Manitokewag,  midewiwag,  tchissakiwag,  gaie  anotch 
gego  wenijishinsinog  ijitchigewag.  Gwaiak  matchi  maniton  od 
anokitawawan.  Mi  iniw  weiejimigowadjin  tchi  odapinansigwa 
anamiewin,  Kije-Manito  od  ikkitowin.  Geget  ta-kagige-bana- 
disiwag,  kishpin  anamiassiwinmg  ondjita  dapinewad. 

2.  Gagibingwewag  bebakan  ejitwadjig  Protestants  enindjig. 
W assa  wanishinog.  Nin  naabimin,  inendamog,  ikkitowag  gaie. 
Anish  waiejindisowag.  Kawin  gego  inabadassinini  eji-anamia- 
wad.  Kawin  sa  ijitwassiwag  Jesus  od  ijitwawin.  Gagikwewi- 
niniwan  o  waiejimigowan;  manishtanishiwaianing  ijiowag  ga- 
gikwewininiwag  pindjina  dash  mainganiwiwag.  O  gi-webina- 
nawa  gwaiak  Jesus  od  anamiewin,  mi  sa  iw  katolik  anamiewin. 
O  gi-webinanawan  gega  kakina  kitchi  Jawendagosiwinan,  Jesus 
ga-ojitodjin.  Kawin  od-indanenimassiwawan  Jesusan  kitchitwa 
Eukaristiwining,  kawin  webinigessiwag,  nibiwa  gaie  bebakan 
ejitwadjig  kawin  ganage  o  binassiwawan  onidjanissiwan  anamie- 
wigamigong  tchi  sigaandawimind.  Aw  dash  ga-sigaandawassi- 
wind  kawin  enamiangin  inendagosissi.  Gaie  winawa  ta-ka- 
gige-banadisiwag,  kishpin  ondjita  wi-odapinansigwa  gwaiak 
Jesus  od  anamiewin,  dapinewad  dash  od  ijitwawiniwang. 

3.  Gagibingwewag  gaie  nibiwa  katolik  enamiadjig,  mi  sa 
igiw  metchi-bimadisidjig.  Matchi  maniton  od  anokitawawan,  o 

tchitchagowan  o  banadjiawan,  geget  kitchi  gagibingwewag’ , 
Gaganodamawadanig  kakina  igiw  gegibingwedjig  eji-otchitcha- 
gowadl 

Igiw  dash  eni-niganidjig  o  gi-nibiki-ganonawan,  bisan  abin, 
gi-inawad,  Win  dash  awashime  gi-bibagi:  Wegwissimik  Da- 
yid,  jawenimishin!  Aw  ketimagisid  inini  o  gi-debweieniman, 
bekish  gaie  o  gi-apenimonan  Jesnsan.  Geget  kitchi  weweni  gi- 
anamia:  Jesus,  Wegwissimik  David,  jawenimishinl  Mi  nassab 
ged-iji-anamiaiang  gaie  kinawind,  gego  nendotamawangon  Kije- 
Manito;  apitchi  enigokodeeiang  dash  anamiada. 

Mi  dash  Jesus  ga-iji-nogigabawid,  gi-anokid  tchi  bidama- 
wind.  Api  dash  besho  ba-aianid,  o  gi-gagwedjiman:  Wegonen 
nendawendamawiian  tchi  dodonan?  Ikkitodash:  Debendjigeian, 
mi  sa  tchi  wabiian.  Jesus  dash  o  gi-inan:  Wabin;  ki  debweien- 
damowin  ki  gi-nodjimoigon;  pabige  dasb  gi-wabi  aw  gegibing- 
wepan. 

Mi  ima  gi-wabandaiwed  Jesus  o  Manito-mashkawisiwin 
gaie  o  kijewadisiwin.  Mi  ima  gaie  wend j i-kikendaming  eji- 
mashkawisimagak  debweiendamowin;  ki  debweiendamowin 
ki  gi-nodjimoigon,  ikkito  Jesus.  Songan-debweiendanda  gaie 
kinawind.  Swangi-debweiendang  kawin  gego  o  bwanawitossin; 
od  aion  sa  Kije-Maniton  o  mashkawisiwinini.  Mi  ga-ondji-inad 
ningoting  Jesus  o  kikinoamaganan:  Kishpin  aiamegoban  iw 
minik  debweiendamowin  tibishko  bejigominag  osawanasho-mi- 
nikan,  ki  da-gashkitonawa  tchi  idameg  ow  wadjiw:  Bakobiwe- 
binidison,  geget  dash  ta-ijiwebad;  kawin  sa  gego  o  bwanawitos- 
sin  aw  daiebweiendang.  Mi  ekkitod  Debendjiged.  Nandota- 
mawada  Kije-Manito  iw  song-debweiendamowin;  ki  ga-minigo- 
nan  dash. 

Abitosseg  ta-Pingwi-gijigad,  gaie  dash  iwapi  ta-madjisse- 
magad  iw  kitchi  giigwishimowin,  nimidana  dassogwan  tchi  giig- 
wishimowad  enamiadjig.  Winawa  dash  saiagitodjig  anotch  mi- 
nawanigosiwin  gaie  ombakamigisiwin  anotch  gegibadadinig 
ijitchigewag  nijogwan  bwa  Pingwi-gijigak;  nimiidiwag,  minik- 
wewag,  ombakamigisiwag  gaie,  kawin  dash  gego  wenijishininig 
o  mikwendansinawa.  Kego  iw  ijiwebisikegon,  ninidjanissidog. 
Bisan  aiaiog;  kego  ijitchigekegon,  winawa  gegibadisidjig  ejitchi- 
gewad,  memindage  kego  nimiiding  ijakegon;  missawa  wijami- 
goieg,  kego  ijakegon.  Gossig  Kije-Manito. 

Pingwi-gijigak  weweni  ijag  anamiang.  Iwapi  dash  nigan 

ijawag  kakina  go,  minik  endashiwad  anamiewigamigong,  inini- 
wag,  ikwewag,  weshki-bimadisidjig,  abinodjiiag  gaie,  mi  dash 
iwapi  mekatewikwanaien  tchabaiatigonamagowad.  Pingwi  dash 
od  abadjiton,  ishkote-pingwi  tchibaiatigonamawad  enamianidjin 
ima  oshtigwanining,  ow  dash  odinan  bebejig:  Anishinabe,  mik- 
wendan:  pingwiwan  kiiaw,  minawa  gaie  ki  ga-pingwiw. 

ANAMIEWIN. 

Debenimiiang  Kije-Manito,  ki  pagossenimigo  tchi  mino 
odapinamawiiang  nind  anamiewininan,  tchi  mijiiang  gaie  iw 
nendotamagoian.  Ikonamawishinam  nin  batadowininanin;  mino 
ganawenimishinam  gaie,  gego  maianadak  wa-odissigoiangin. 
Mi  eji-anamiaiang  od  ijinikasowining  aw  Kigwiss  Jesus.  Mi 
ge-ing. 


PINGWI-GIJIGAD. 

EPISTOLA.  JOEL.  II,  12-19. 

Mi  ekkitod  kitchitwa  niganadjimowinini  Joel:  Mandan  ik- 
kitoDebendjiged:  Bi-nasikawishig  kitchi  anwenindisowining,  gi- 
igwishimowining,  mawiwining  gaie  kashkendamowining.  Kish- 
kibidog  kideiwan,  kawin  kid  agwiwiniwaa,  minawa  dash  nasi- 
kawig  Debenimineg,  ki  Kije-Manitomiwa;  kitchi  kijewadisi  sa, 
nita-jawendjige  gaie;  minwadisi,  minwendam  gaie  tchi  jawenin- 
ged  gaie  tchi  bonigidetaged.  Makija  minawa  ta-bi-ija  tchi  bi- 
bonigidetaged;  makija  gaie  ta-bi-migiwe  iw  ge-pagidinamaweg 
Debenimineg,  ki  Kije  Manitomiwa.  Madwewetog  bodadjigan 
ima  Sioning,  inakonigeg  tchi  giigwishimong,  mawandjiig  anishi- 
nabeg  gaie  igiw  gekadjig;  ta-mamawiidiwag  egashiidjig  gaie 
igiw  keiabi  nwanidjig.  Aw  ga-oshki-widiged  inini  ta-onishka 
o  nibaganing  gaie  go  ga-oshki-widiged  ikwe  ta-ondji-sagaam  od 
abiwining.  Nassawaii  tessitchiganing  gaie  pagidjigewinika- 
ning  anamiewigamigong  ta-daji-mawiwan  Debendjiged  o  pagid- 
jigewininiman,  ta-ikkitowan  gaie:  Jawenim,  Debendjigeian, 
jawenim  kid  anishinabemag;  kego  inenimaken  tchi  nishibapi- 
nodagowad  enamiassinigon,  tchi  dibenimigowad  gaie.  Anish- 

win  idiwad  maiaganishinabeg?  Anindi  o  Kije-Manitomiwan? 
Debendjiged  o  gi-jawendami-ganawabandan  od  akim,  o  gi-jawen- 
iman  gaie  od  anishinabeman.  Gi-nakwetam  dash  Debendjiged 
ow  gaie  o  gi-inan  od  anishinabeman:  Nashke  ki  ga-minininim 
pakwejiganiminan  gaie  jominabo  gaie  bimide,  ki  ga-debissinim 
dash,  kawin  gaie  minawa  ki  gad-iji-dodossinoninim  tchi  bapi- 
nodonegwa  maiaganishinabeg;  mi  ekkitod  Debendjiged,  aw 
gego  bwaianawitossig. 

EVANGELIUM.  MATT.  VI.  16-21. 

Mi  enadjimod  kitchitwa  Matthien:  Iwapi  Jesus  o  gi-inan 
o  kikinoamaganan:  Gaigwishimoiegon  kego  kashkendangegon, 
endodamowad  enamiekasodjig;  o  kikinawatchitonawan  sa  osh- 
kinjigowan,  anishinaben  tchi  wabamigowad  giigwishimowad. 
Geget  kid  inininim,  jaigwa  gi-dibaamagosiwag  ( kawin  dash 
Kije-Maniton  o  ga-dibaamagossiwan.)  Kin  dash  gaigwishimoia- 
nin  namakonidison,  kisibigingwen  gaie;  kawin  anishinabeg  ki 
gad-ondji-giigwishimossi,  tchi  wabamikwa;  win  sa  Kije-Manito 
Koss  missi  gego  kaiadjigadeg  waiabandang  ki  gad-ondji-giig- 
wishim,  win  dash  Koss  missi  gego  kaiadjigadeg  waiabandang  ki 
ga-mino-dibaamag.  Kego  mawandjitokegon  anotch  daniwin 
aking  endagog;  waiba  banadad,  naningotinongin  gaie  gerno* 
dishkidjig  pindigewag  gimodiwad.  Meshkwat  dash  nandawen- 
damog  gaie  ondinamadisog  gijigong  daji-daniwin  (tni  s a.  mino 
iji webisiwin ,  kagige  himadisiwin  gaie;)  kawin  iw  wika  banadas- 
sinon,  kawin  gaie  wika  gemodishkidjig  pindigessiwag  tchi  gimo- 
diwad.  Tibi  sa  eiamagadogwen  ki  daniwin  mi  sa  gaie  ima 
tchiaiamagak  kide. 


NINID  JANISSIDOG ! 

Pingwi-gijigad  ijinikade  mandan  gijigad.  Mi  sa  nongom 
eiodjigadeg  ishkote-pingwi  api  tchibaiatigonamagowad  mekate- 
wikwanaien  enamiadjig. 

Wegonen  dash  wendji-atong  iw  pingwi?  Mi  sa  tchi  mik- 
wendaming  nibowin.  Mi  wendji-  inindwa  enamiadjig  api 
tchabaiatigonamawindwa  oshtigwaniwang:  Anishinabe,  mikwen- 
dan:  pingwiwan  kiiaw,  minawa  gaie  ningoting  ki  ga-pingwiw, 
mi  sa  ima  tchibegamigong.  Mi  iniw  ikkitowinan,  ga-ikkitodjin 
Kije-Manito,  gi-ganonad  nitam  anishinaben  gwanatch  kitiga- 

ning,  api  ga-matchi-dodaminid,  gi-midjinid  iw  ga-ginaamawi- 
mind  tchi  midjissinig. 

Geget  kitchi  minotchige  anamiad,  naningim  gaie  weweni 
nanagatawendang  nibowin.  Memindage  api  nondang  gi-nibo- 
nid  awaiia  widj-anishinaben  ta-idiso:  Gaie  nin,  nin  ga-nopinana 
aw  ga-nibod.  Makija  waiba  nin  gad-ishkwa-bimadisimidog. 
Kawin  nin  kikendansin  iw  gijigad  api  ge-niboian;  ganabatch 
jaigwa  besho  aiamagad.  Nin  wi-ojitaidis  tchi  mino  niboian; 
apegish  widokawid  Debendjiged.  Weweni  nin  wi-ganawenindis 
tchi  pangishinsiwan  batadowining;  nin  wi-andjiton  nind  inadisi- 
win,  gwaiak  enamiangin  nin  wi-iji-bimadis.  Memindage  nin 
gijendam  tchi  bonitoian  kakina  matchi  minawanigosiwin,  minik- 
wewin,  atadiwin  gaie.  Kitchi  nibiwa  nin  wi-anamia,  waiba 
gaie  nin  wi-awi-webinige  tchi  webinamawid  Kije-Manito  nin 
batadowinan.  Mojag  wejitangin  nin  wi-iji-bimadis.  Apegish 
mijid  Kije-Manito  iw  kitchi  jawendjigewin  ningoting  tchi  mino 
niboian.  Mi  aiapi  ged-idisod  enamiad  megwa  ani-bimisseg  iniw 
giigwishimoni-gijigadon. 

Mikwendan  iniw  eshkwessingin  kid  aiin,  ikkito  Wenijishid- 
Manito,  kawin  dash  wika  ki  ga-bata-dissi.  Wegonen  dash 
ishkwatch  ge-pagamishkagoiang?  Mi  sa  nitam  iw  nibowin,  pa- 
nima  dash  iw  dibakonigowin,  ishkwatch  dash,  gonima  iw  kagige 
jawendagosiwin  gijigong,  kema  gaie  iw  kagige  kotagitowin  ana- 
makamig. 

Pingwi-gijigak  madjissemagad  iw  kitchi  giigwishimowin 
nimidana  dassogwan  tchi  giigwishimong.  Weweni  ganawenda- 
mog  iw  giigwishimowin  minik  eji-gashkitoieg.  Kakina  ena- 
miadjig  daie-apitisidjig  gaie  daie-mashkawisidjig  inendagosiwag 
tchi  giigwishimowad. 

Awenenag  dash  igiw  nendawendagosissigog  tchi  giig- 
wishimowad:  Mi  sa  igiw  ketchi-kitimagisidjig,  ketchi-anokid- 
jig  gaie;  minawa  aiakosidjig  gaie  meno-aiassigog  iw  jagwadisi- 
wad;  minawa  ikwewag  gegishkawadjig  abinodjiian  gaie  igiw 
nwanawassodjig.  Kishpin  awiia  mashi  nijtana  dasso-bibona- 
gisissig  ashi  bejig  kawin  de-apitisissi  tchi  kitchi  giigwishimod. 
Akiwensiiag  nengotwassimidana-dasso-bibonagisidjig,  gonima 
awashimegaie  epitisidjig.  kawin  gaie  winawa  inassiwag  tchi 
giigwishimowad.  Kishpin  dash  awiia  gwinawi-ijitchiged,  go- 
nima  tchi  giigwishimod,  gonima  kawin,  win  o  gad-awi-gagwed- 
jiman  o  mekatewikwanaieman  tchi  windamagod  ged-ijitchiged, 

weweni  dash  ta  -ijitchige  ged-iji-kikinoamagod.  Awegwen 
dash  benadjitogwen  iw  giigwishimoni-ganasongewin,  geget 
kitchi  matchi  dodam. 

Kakina  gaie  enamiadjig,  potch  igo  abinodjiiag  najwasso- 
bibonagisidjig,  o  da-mana-midjinawa  wiiass  aiabitossegin  gaie 
tchabaiatigogijigakin  megwa  kitchi  giigwishimong.  Aw  dash 
madjid  wiiass,  api  ginaamading,  kitchi  matchi  dodam. 

Swanganamiadjig  kitchi  nibiwa  anamiawag  megwa  ani- 
bimisseg  iw  kitchi  giigwishimowin.  Anind  bemadisidjig  od 
agimawan  anamieminan  endawad  endasso-onagwishig  tchi  bwa 
gawishimowad,  mi  sa  winawa  gaie  onidjanissiwan  mamawi. 
Geget  kitchi  mino  dodamog.  Apegish  iw  ijitchigeieg  gaie  ki- 
nawa,  ninidjanissidog,  bekish  gaie  mikwendamawig  Jesus  o 
kitchi  kotagiigowinan,  o  wissagi-nibowin  gaie  tchibaiatigong. 
Anamietamadisog  kaginig  tchi  jawenimineg  Debeniminang 
Kije-Manito. 

Memindage  gaganodamawig  gassiakisowining  endaji-kota- 
gitodjig,  kinigiigowabanig,  kinidjanissiwabanig,kid  inawemaga- 
niwabanig  gaie.  Gaganodamawig  gaie  baiata-ijiwebisidjig  tchi 
anwenindisowad  gaie  go  igiw  enamiassigog  tchi  odapinamowad 
Jesus  od  anamiewin;  mi  go  gaie  mekatewikwamieg  kakina  gaie 
enamiadjig  ge-gaganodamawegwa. 

Aiapi  ta-kitchi  gagikwem  megwa  ani-kabesseg  iw  giigwishi- 
mowin;  weweni  awi-pisindamog  iniw  gagikwewinan,  eshkam 
dash  ki  ga-kikinoamagosim.  Naningim  awi-bimosseg  tchibaia- 
tigo-mikana  ima  anamiewigamigong  tchi  gashkitamasoieg  ni- 
biwa  kitchi  webinamagowini-jawendagosiwinan,  kinawa  ged- 
inabadjitoieg,  ge-minegwa  gaie  gassiakisowining  ebidjig. 

Kego  nimiiding  ijakegon  megwa  kitchi  giigwishimong, 
kego  gaie  pagidinakegon  kinjdjanissiwag  tchi  ijawad. 

ANAMIEWIN. 

Ki  nanandomigo,  Debendjigeian,  tchi  wi-minadwa  kid 
anishinabemag  iw  ki  jawindjigewin  weweni  tchi  madjikamowad 
iw  ketchitwawendagwak  giigwishimowin,  gaie  kaginig  tchi 
mino  ganawendamowad.  Mi  eji-pagossenimigoian  ondji  Kig- 
wiss  Jesus.  Mi  ge-ing. 

NETAMISSING  ANAMIEGIJIGAD-GL-ISHKWA- 
PINGWI-GIJIGAK. 

EPISTOLA  H.  COR.  VI,  1-10. 

Mi  ekkitod  kitchitwa  Paul:  Ki  gagansomininim,  kego 
anisha  odapinangegon  Kije-Manito  o  jawenjigewin;  ikkito  sa 
Kije-Manito:  Api  ga-minwendaman,  ki  gi-nondon;  bimadjiigo- 


wini-gijigak  ki  gi-widokon.  Ambe  nongom  nin  minwendam, 
ambe  nongom  bimadjiigowini-gijigad.  Kawin  awiia  nin  matchi 

kikinoamawassiwanan,  tchi  rnatehi  dajindjigadessihog  nin  ga- 
gikwewininan;  mojag  nin  wabandaiwemin  niiawinanin  eji-ano- 
kitawangid  Kije-Manito,  weweni  beka,  kotagendamang  ningot 
aianimisiiangin,  gego  menesiiangin,  senagendamangin,  beshan- 
jeogoiangin,  gebakwaigasoiangin,  ombasondiwining,  anokiwi- 
ning,  gwetch  nebassiwangin,  bekadeiangin,  binisiwining,  kiken- 
dassowining,  bekadisiwining,  minodeewining,  Wenijishid-Ma- 
nitong,  gwaiak  kijewadisiwining,  debwewining,  Kije-Manito  o 
mashkawisiwining,  gwaiak  tchi  migadamang  maianadak  kitchi- 
nikamang,  namandjinikamang  gaie,  kitchitwawisiwining,  aga- 
tchiwining  gaie;  kishpin  gaie,  ki  matchi  kikinoamawawag  anishi- 
nabeg,  igoi^ng,  anawi  dash  nin  debwemin  gagikweiang;  kishpin 
gaie  meiagisingin  dodagoišng,  anawi  dash  nin  kikendagosimin; 
nebongin  nind  iji  aiamin,  nin  bimadisimin  dash;  nin  bashanjeo- 
gomin,  kawin  dash  nin  nissigossimin;  tanassag  kashkenda- 
mang,  mojag  dashanawi  nin  minawanigosimin;  tanassag  kitima- 
gisiiang,  nibiwa  dash  anawi  nin  kitchi-daniananig;  tanassag  gego 
danissiwang,  kakina  dash  gego  nind  aiamin. 

E V AN GELIUM .  MATT.  IV,  1-11. 

Mi  enadjimod  kitchitwa  Matthien:  Iwapi  Maniton  o  gi- 
ijiwinigon  Jesus  pagwadakamig,  matchi-maniton  tchi  bi-gag- 
wedibenimigod.  Gi-giigwishimo  dash  Jesus  nimidana  dasso- 
gijig,  nimidana  gaie  dasso-tibik,  mi  dash  gi-bakaded.  Matchi 
maniton  dash  o  gi-bi-odissigon,  o  gi-igon  dash:  Kishpin  Kije- 
Manito  W eg wissiminogwen  ikkiton , ogow  assinig  tchi  pakweji- 
ganiwiwad.  Jesus  dash  o  gi-nakwetawan:  Ojibiigade:  Kawin 
anisbinabe  pijishig  pakwejiganan  ondji-bimadisissi;  kakina  sa 
Kije-Manito  odoning  wendji-sagaamomagak  ikkitowin,  mi 
wendji-bimadisid.  Iwapi  dash  matchi  -  maniton  o  gi-ijiwinigon 
kitchitwa  odenang  Jerusaleming,  ogitigamig  anamiewigami- 
gong  o  gi-assigon,  o  gi-igon  dash:  Kishpin  Kije-Manito  Weg- 
wissiminogwen,  nissigwashkwanin;  ojibiigade  sa:  Kije-Manito 
o  gi-aiangwamiman  od  anjeniman  kin  ondji;  onindjiwang  dash 
ki  ga-bimiwinigog,  tcbi  bitakosideshinsiwan  assining.  Jesus 
dash  o  gi-inan:  Minawa  ojibiigade:  Kawin  ki-ga-gagwedibeni- 
massi  Debendjiged  ki  Kije-Manitom.  Minawa  matchi  -  maniton 
o  gi-ijiwinigon  ketchi-ishpadinanig  wadjiwing,  o  gi-wabandai- 
gon  dash  kakina  ogimawiwinan  aking,  kakina  gaie  go  iw  eji- 

bishigendagwadinig,  o  gi-igon  dash:  Kakina  iw  ki  ga-minin, 
kishpin  otchitchingwanitawiian,  anamietawiian  gaie.  Iwapi 
dash  Jesus  o  gi-inan:  Awass  ijan,  matchi-manito;  ojibiigade  sa: 
Debendjiged  ki  Kije-Manitom  ki  gad-anamietawa,  win  gaie 
nijike  ki  gad-anokitawa.  Mi  dash  matchi-maniton  ga-iji-naga- 
nigod  Jesus,  meshkwat  dash  anjeniwan  gi-bi-dagwishinowan, 
gi-bi-anokitagod. 

NINIDJANISSIDOG. 

Tchi  bwa  madji-gagikwed  Jesus,  gi-inendam  wi-sigaanda- 
god  kitchitwa  Jean-Baptistan  ima  sibing  Jordaning.  O  gi- 
ginaamagon  dash,  ow  gi-igod:  Awashime  da-onijishin  kin  tchi 
sigaandawiian,  kin  dash  ki  bi-nasikaw?  Jesus  dash  o  gi-nakwe- 
tawan:  Mi  go  iw  nindawatch  ged-ijiwebak  nongom.  Mi  sa  ged- 
ijiwebisiiang  kakina  gwaiak  tchi  dodamang.  Mi  dash  ga-iji- 
sigaandagod  Jeanan.  Ga-ishkwa-sigaandawind  dash  Jesus, 
pabige  gi-agwata,  mi  dash  gijig  gi-pakishkanig,  o  gi-wabaman 
dash  Wenijishinidjin-Maniton  bi-nanjissenid  wabmiming  bi-iji- 
nagosinid,  gi-bi-bonindagod  Jesus,  gijigong  dash  gi-onsitagwad 
iw  ikkitowin:  Mi  aw  Ningwiss  saiagiag,  nin  kitchi  minwenima. 

Jesus  ondjita  gi-tabassenindiso  gi-inenindisod  baiata-ijiwe- 
bisingin  tchi  wi-ijinagosid,  tchi  wi-iji-sigaandawind.  O  gi- 
kitchi-kitchitwawiigon  dash  Kije-Maniton.  Weossimind  giji- 
gong  o  gi-ondji-ganonan  Jesusan,  kakina  gi-nondagod  ima  ga- 
nibawinidjin:  Mi  aw  Ningwiss  saiagiag,  nin  kitchi  minwenima. 
Aw  gaie  Wenijishid-Manito  o  gi-bi-bonindawan  Debendjigenid- 
jin.  Mi  dash  iwapi  gi-wabandaang  wiiaw^  Kije-Manito  Nesso- 
bijigod,  Weossimind  gaie  Wegwissimind  gaie  Wenijishid-Ma- 
nito.  Gaie  kinawind,  kishpin  weweni  tabassenimoiang  aking, 
ki  ga-kitchitwawiigonan  Kije-Manito  ningoting  gijigong  enassa- 
miwad  kakina  ketchitwawendagosidjig  anjeniwag  gaie. 

Iwapi  dash  Maniton  o  gi-ijiwinigon  Jesus  pagwadakamig, 
matchi-maniton  tchi  bi-gagwedibenimigod.  Gi-giigwishimo 
dash  nimidana  dasso-gijig,  nimidana  gaie  dasso-tibik,  mi  dash 
gi-bakaded.  Nijwaiagadini  dash  iw,  ga-dodang  Jesus  ima  pag- 
wadakamig,  mi  sa  gi-kitchi-anamia  gaie  gi-kitchi-giigwishimo. 

Ga-dodang  dash  Jesus,  mi  nassab  ga-dodamowad  nibiwa 
kitchitwa  ininiwag.  Nimidana  dassogwan  gi-giigwishimo  Moise 
wagidadjiw  wadjiwing  Sinaing  gi-aiad,  mi  dash  iwapi  gi-mini- 

god  Kije-Maniton  iniw  ganasongewini-assinin,  ima  dash  assi- 
ning  gi-ojibiigadeniwan  Kije-Manito  o  ganasongewinan.  Nimi- 
dana  dasso-gijig  gaie  gi-giigwishimo  niganadjimowinini  Elie 
enind,  aw  aking  ga-ondji-odapinigasod,  ningotchi  dash  gana- 
wendjigaso  binish  gega  wi-ishkwa-akiwang.  Gi-kitchi-giigwi- 
shimo  gaie  win  Jean-Baptist  ima  pagwadakamig.  Naningim 
gaie  gi-giigwishimowan  Jesus  o  kikinoamaganan  gaie  go  wina- 
wa  igiw  ga-oshki-anamiadjig.  Kakina  gaie  ketchitwawendago- 
sidjig  naningim  o  gi-odapinamadisonawa  giigwishimowin.  Kit- 
chitwa  Francis  d’Assissie  gega  kabe-kikinonowin  gi-giigwishimo. 
Mi  nassab  endodamowad  keiabi  igiw  Trappists  enindjig.  Geget 
onijishin  giigwishimowin. 

Mi  go  gaie  winawa  anishinabeg  enamiassigog  naningoti- 
nong  gega  midassogwan  gi-giigwishowad  wi-mamansinamowad 
wi-jawendagosiwad  gaossewadjin,  gonima  wa-nandobaniwadjin. 
Anisha  dash  winawa  gi-giigwishimowag,  kawin  sa  Kije-Mani- 
ton  gi-ondji-giigwishimossiwag;  enamiadjig  dash  Kije-Maniton 
ondji  giigwishimowag  wi-minwendamiawad  Kije-Maniton,  wi- 
kotagitowad  dash  iniw  wiiawiwan  ondji  ishkweiang  o  batadowi- 
niwan. 

Kinawa  dash  enishinabewiieg  bwaianawitoieg  tchi  giig- 
wishimoieg,  ambessano  bakan  gego  minidisoiog  kotagiidisowin 
ondji  ishkweiang  ki  batadowiniwan.  Nennibiwa  anamiag, 
naningim  ijag  anamessikeng  potch  igo  enokigijigakin,  weweni 
anokiiog,  jajawenimig  gaie  ketimagisidjig,  aiakosidjig  gaie. 
Kakina  iw  o  minwabandan  Kije-Manito. 

Matchi-maniton  dash  o  gi-bi-odissigon  Jesus,  o  gi-igon 
dash:  Kishpin  Kije-Manito  Wegwissiminogwen,  ikkiton,  ogow 
assinig  tchi  pakwejiganiwiwad.  Jesus  dash  o  gi-nakwetawan: 
Ojibiigade:  Kawin  anishinabe  pijishig  pakwejiganan  ondji  bi- 
madisissi;  kakina  sa  Kije-Manito  odoning  wendji-sagaamomagak 
ikkitowin,  mi  wendji-bimadisid. 

Apitchi  gi-bakade  Jesus,  kawin  sa  go  bapish  gego  o  gi- 
jakamossin  nimidana  dassogwan.  Jawendjigekaso  dash  matchi 
manito;  mi  keiabi  ejitchiged  matchi  aiaawish;  kijewadisikaso. 
Midjin  wiiass  nongom  tchibaiatigo-gijigak,  od  inan  enamianid- 
jin  ima  odeining.  Ki  kitchi  bakade  gosha;  mano  midjin  wiiass; 
kawin  manadassinon  awiia  midjid  wiiass  kitchi  bakaded.  Mi 
enad  odeining  anishinaben  bekadenidjin,  wi-waiejimad,  wi-bata- 
dodamoad.  Geget  dash  naningim  o  debwetagon  bemadisinidjin. 

Gonima  ikwe  o  naganigon  o  widigemaganan;  mi  dash  ana- 
mide  egod  matchi  -maniton:  Nashke  ki  kitchi  kitimagis,  ki 
bwanawiton  wi-bamiidisoian;  osam  sa  enigok  ki  da-anoki  wi- 
bamiidisoian.  Nindawatch  debwetaw  aw  inini  wa-odapinik  tchi 
widigemik.  Win  ki  ga-bamiig,  win  ki  gad-ondinamag  ge-mid- 
jiian,  ge-bisikaman  gaie.  Mi  egod  matchi-maniton  odeing. 
Anawi  o  kikendan  aw  ikwe  epitch  manadak  bishigwadisi win ; 
minotch  dash  od  odapinan  bekanisinidjin  ininiwan,  o  matchi 
widigeman,  mi  dash  eji-banadjiad  o  tchitchagwan  ondji  pangi 
wissiniwin,  gonima  agwiwinan.  Mi  ejitchigewad  anind  anishi- 
nabekweg.  Geget  gagibadisiwag.  Tanassag  od  atamawan 
matchi-maniton  iniw  o  tchitchagowan  ondji  pangi  joniian,  gonima 
wissiniwin.  Kego  wika  iw  ta-ijitchigessi  ikwe  enamiad.  Mis- 
sawa  gi-webinigod  o  widigemaganan,  minotch  ta-mino-ganawe- 
nindiso  tchi  mino  ikwewid;  ta-anoki,  gonima  ta-anokitage  tchi 
bamiidisod;  o  gad-apenimonan  gaie  Kije-Maniton;  mi  aw  esha- 
mad  bineshiian,  kawin  o  ga-naganassin  mino  ikwewan  ketima- 
gisinidjin.  Nawatch  nin  minwendam,  ta-inendam,  mano  tchi 
kitchi  bakadeian,  mano  tchi  ondjineian  bakadewin,  iw  dash  tchi 
ondji  bimadisiian  bishigwadisiwin,  gonima  matchi  widigendi- 
win. 

Nijwaiagad  iw  bimadisiwin,  mi  sa,  iw  bimadisiwin  eji- 
owiiawing,  minawa  gaie  iw  bimadisiwin  eji-tchitchagong.  Eji- 
owiiawid  anishinabe,  pakwejiganan  gaie  anotch  bakan  wissini- 
win  ondji  bimadisi.  Eji-otchitchagod  dash,  Kije-Manito  od 
ikkitowin  gaie  o  jawendjigewin  ondji  bimadisi;  memindage  dash 
ondji  bimadisi  kitchitwa  Eukaristiwin.  Mi  wendji-ikkitod  Jesus: 
Nin  nind  aw  bemadisid  pakwejigan;  gijigong  nind  ondjiba. 
Kishpin  awiia  amwad  iniw  pakwejiganan  ta-kagige-bimadisi; 
mi  dash  aw  pakwejigan  ge-migiweian,  mi  niiass  ge-ondji-bima- 
disiwad  anishinabeg. 

Iwapi  dash  matchi-maniton  o  gi-ijiwinigon  kitchitwa  ode- 
nang  Jerusaleming,  ogitigamig  dash  anamiewigamigong  o  gi- 
assigon,  o  gi-igon  dash:  Kishpin  Kije-Manito  Wegwissiminog- 
wen,  nissigwashkwanin.  Ojibiigade  sa:  Kije-Manito  o  gi- 
aiangwamiman  od  anjeniman  kin  ondji;  onindjiwang  dash  ki  ga- 
bimiwinigog,  tchi  bitakosideshinsiwan  assining.  Jesus  dash  o 
gi-inan:  Minawa  ojibiigade:  Kawin  ki  ga-gagwediben  imassi 
Debendjiged  ki  Kije-Manitom. 

Matchi-manito  kawin  apitchi  weweni  o  gi-kikenimassin 

Jesusan  aiawinid;  gonima  Wegwissimigogwen  Kije-Maniton, 
gi-inendam,  gonima  pijishig  anishinabewidog.  Mn  wi-gagwe- 
dibenima,  wi-nanda-kikenima.g  aiawid,  ejiwebisid  gaie,  mi  ga- 
inendang,  Anawi  jaigwa  abiding  o  gi-jagodjiigon  Jesusan, 
kawin  dash  ondji  anijitansi;  minawa  o  wi-waiejiman,  o  wi-bata- 
dodamoan  gaie,  mi  sa  anisha  tchi  mamandadodaminid. 

Mi  ejiwebisid  matchi-manito.  Kawin  dash  ondji  anijitansi, 
missawa  midasswak  dassing  jagodjiigod  enamianidjin.  Waie- 
jinge,  gaginawishki,  bata-dodage,  mi  enanokid  wi-banadjiad  be- 
madisinidjin  aking.  Memindage  o  wi-maminadisian  anishina- 
ben  anisha  tchi  ishpendaminid  wiiawini,  Geget  nibiwa  o  gash- 
kian  anishinaben  tchi  maminadisinid.  Mi  ejiwebisiwad  nibiwa 
anishinabeg  enamiassigog  gaie  bebakan  ejitwadjig.  .  Epitch 
dash  maminadisiwad,  mi  wa-ondji-pisindawassigwa  mekatewik- 
wanaien,  mi  wa-ondji-odapinansigwa  gwaiak  Jesus  od  anamie- 
win.  .Geget  o  banadjiigonawa  maminadisiwin. 

Aiangwamisig,  ninidjanissidog,  kego  ta-pindigemagassinon 
kideiwang  maminadendamowin.  Wi-kikenindisog  ejiwebisiieg; 
geget  ki  bata-ijiwebisim.  Tabassenindisog  dash  enassamid 
Kije-Manito.  Jingendamog  gaie  ojindamog  ishpenindisowin, 
maminadisiwin,  mamikwasowin  gaie;  kakina  iw  kitchi  jingen- 
dagwad  enassamid  Kije-Manito. 

Minawa  matchd-maniton  o  gi-ijiwinigon  ketchi-ishpadinanig 
wadjiwing,  o  gi-wabandaigon  dash  kakina  ogimawiwinan  aking, 
kakina  gaie  iw  ga-iji-bishigendagwadinig,  o  gi-igon  dash:  Ka- 
kina  iw  ki  ga-minin,  kishpin  otchitchingwanitawiian,  anamie- 
tawiian  gaie.  Iwapi  dash  o  gi-inan:  .Awass,  madjan,  matchi 
manito;  ojibiigade  sa:  Debendjiged  ki  Kije-Manitom  ki  gad- 
anamietawa,  win  gaie  nijike  ki  gad-anokitawa.  Mi  ima  gi- 
mijishawissitod  matchi-manito  wiiaw,  ejiwebisid  gaie.  O  nan- 
daweniman  Jesusan,  Kije-Manitong  tchi  iji  manadjiigod,  tchi 
iji-anamietagod. 

Epitch  maminadisid  matchi-manito,  o  wi-manadjiigon,  o  wi- 
anokitagon  gaie  bemadisinidjin  aking.  Kitchi  Manitong  o  wi- 
iji-dodagon,  o  wi-inenimigon  gaie.  Geget  idash  od  iji  manad- 
jiigon  kitchi  nibiwa  bemadisinidjin.  Batainowag  sa  enamiassi- 
gog  enigokwakamigag,  memindage  ima  Ohina,  Japan,  India 
gaie  Africa  ejinikadegin  aking.  Ima  endanakidjig  keiabi  mani- 
tokewag,  kawin  Kije-Maniton  o  kikenimassiwawan,  kawin  o 
manadjiassiwawan,  kawin  gaie  od  anokitawassiwawan. 


140 


Od  anokitawawan  matchi-maniton,  kawin  eta  winawa  igiw 
enamiassigog,  mi  go  gaie  nibiwa  enamiadjig,  mi  sa  kakina  igiw 
metchi-dodangig.  Gaie  winawa  tanassag  od  igowan  matchi 
maniton:  Kishpin  anokitawiian,  gimodiian,  giwashkwebiian, 
nimiian,  matchi  gigitoian,  matclii-minawanigosiian,  ki  ga~minin 
minawanigosiwin,  minwendamowin  gaie.  Anisha  dash  ikkito; 
gaginawishki,  waiejinge.  Kego  bapish  debwetawaken;  ki  wi- 
aiawig,  ki  wi-dibenimig,  ki  wi-kotagiig  gaie  kagigekamig  ima 
anamakamig;  mi  iw  nendawendang. 

Anin  dash  ge-dodang  awiia  gagwedibenimigod  matchi-ma- 
niton?  Mandan  ta-idiso:  O  bwanawiton  matchi-manito  tchi 
jagodjiid,  tchi  matchi  dodamoid,  kishpin  nin  inendansiwan, 
kishpin  gaie  weweni  nanakonag,  miganag  gaie.  Kawin  gaie 
batadowin  nin  gad-aiansin  kishpin  kitwen  odissigoian  matchi 
inendamowinan,  odapinansiwan  gaie  ondjita;  gonima  kitwen 
mojitoian  matchi  minawanigosiwin  niiawing.  Kispin  sa  wik- 
watchitoian  tchi  webinaman  matchi  inendamowinan  gaie  iw 
matchi  wiiassi-minawanigosiwin,  kawin  ningot  nin  gad-inigai- 
gossinan,  kawin  nin  ga-winiigossinan,  kawin  gaie  nin  ga-mini- 
gossinan  kitchi  batadowin.  Missawa  awiia  naningim  bi-gag- 
wedibenimigod  matchi  aiaawishan,  gonima  midatching  ningo- 
gijig,  potch  igo  iwapi  kawin  o  gad-aiansin  batadowin,  kishpin 
anokid  eji-gashkitod  tchi  webinang  matchi  inendamowinan. 

Ow  gaie  mindjimendamog,  ninidjanissidog:  Pabige  ana- 
miag  gegwedibenimigoiegon;  nadjinijimig  Kije-Manito;  pagos- 
senimig  tchi  widokoneg  tchi  jagodjitoieg  gaie  tchi  webinameg 
matchi  inendamowinan.  Nanandomig  gaie  kitchitwa  Marie 
tchi  gaganodamoneg  gaie  tchi  nadamoneg  weweni  tchi  miganeg 
gaie  tchi  jagodjieg  matchi-manito.  Matchi  aiaawish  o  kitchi 
gossan  kitchitwa  Marian.  Enigokodeeieg  dash  iji  anamiag: 

Kije  Manito  nosse,  jawenimishin,  widokawenimishin  non- 
gom  tchi  apitchi  webinaman  iniw  matchi  inendamowinan  ga- 
odissigoianin,  ga-mijidjin  matchi-manito;  kawin  bapish  nin  wi- 
aiansinan,  kawin  nin  wi-odapinansinan.  Jawenimishin,  Jesus, 
widokawishin  tchi  pangishinsiwan  batadowining.  Kitchitwa 
Marie,  wegiminan  kejewadisiian  gaie  saiagiigosiian,  gaganoda- 
mawishin,  widokawishin  tchi  nishkiassiwag  Kigwiss  Jesus. 

Anotch  gaie  bakan  anamiewinensan  ta-ikkito;  kego  ta- 
aiekosissi,  kego  ta-anijitansi  anamiad,  wawinad  Jesusan  gaie 
Marian  gaie  Josephan  epitchi  kotagiigod  matchi  inendamowi- 

nan.  Anotch  bakan  gego  o  ga-mikwendan  wenijishing,  meno- 
inabadak  gaie.  Geget  idash  ta-jagodjiiwe,  ta-kitchi-ondji-di- 
baamagosi  dash  ningoting  gijigong  gi-webinang  matchi  inenda- 
mowinan,  gi-jagodjiad  gaie  matchi  -maniton.  Mi  wendji-ikkitod 
Wenijishid-Manito  kitchitwa  masinaiganing:  Jawendagosi  inini 
kwetagiigod  gagwedibenigewin,  gi-ishkwa-godjiind  sa  ta-mini- 
gosi  iw  kagige-bimadisiwini  bassikwebison  iw  ge-minad  Kije- 
Manito  saiagiigodjin. 

Ishkwatch  dash,  o  ga-mino-ganawendanan  enamiad  oshkin- 
jigon  tchi  wabandansig  gego  maianadadinig  gaie  otawagan  tchi 
nondansig  matchi  gijwewin.  Kawin  gaie  o  ga-baba-widjiwas- 
sin  metchi-ijiwebisinidjin.  Memindage  kawin  o  ga-wissokansi- 
nan  nimiidiwinan,  matchi  minikwewin  gaie.  Ta-anamia  gaie  ta- 
ganawenindiso  weweni. 


ANAMIEWIN. 

Kije-Manito  Debenimiiang,  endasso-bibonagak  ki  biniiman 
o  tchitchagowan  igiw  enamiadjig,  kid  anamiewigamigong  de- 
bendagosidjig,  ondji  iw  kitchi  giigwishimowin.  Ki  pagosseni- 
migo  tchi  jawenimadwa  tchi  ondji  gashkitchigewad  mino  doda- 
mowad  iw  wa-ondinamadisowad  giigwishimowad.  Mi  eji-nanan- 
domigoian  ondji  Kigwiss  Jesus.  Mi  ge-ing. 

NAGAMON  NEGAMONG  KITCHI  GIIGWISHIMO- 

GIJIGAK. 

sur  l’air:  lucis  crkator. 

1.  Nondawishin,  gwanatch  Nosse, 

Kin  neta-jawenimiiang, 

J  awenindamitawishin, 

Ondjita  nin  kitimagis. 

2.  Osam  animad  endiian, 

Mojag  geget  nishkiinan, 

Kaginig  nin  bataidis, 

Nin  kitchi  agatenindis. 

3.  Kego  ningot  inendangen, 

Naningim  gi-nishkiinan; 

Nin  kitchi  anawenindis, 

Ka  minawa  nin  ga-dissi. 

4.  Kigwiss  ninawind  ga-ondji 

O  miskwim  o  gi-siginan, 

Ninawind  ga-ondji-nibod, 

Mi  ge-ondji-jawenimiiang. 

5.  Manito  ga-gijiiian, 

Ka  pagidenimishiken, 

Mojag  ganawenimishin, 

Gaie  mashkawenimishin. 

6.  Kaginig  ki  ga-debweton, 

Gaie  migwetch  ki  gad-inin, 

Mojag  ki  ga-babamiton, 

Weweni  ki  ga-sagiin. 

EKO-NIJING  ANAMIEGIJIGAD  GI-ISHKWA- 
PINGWI-GIJIGAK. 

EPISTOLA-  I  THESS.  IV,  1-7, 

Mi  ekkitod  kitchitwa  Panl :  Kid  iji  pagossenimininim,  ki 
gagansomininim  gaie,  Debeniminang  Jesus  od  ijinikasowining 
tchi  iji  bimosseieg  Kije-Manito  o  mikanang ,  ga-iji-kikinoamona- 


gog,  Kije-Manito  tchi  minwendang,  eshkam  tchi  mino  ijiwebi- 
siieg.  Ki  kikendanawan  sa  ganasongewinan  ga-mininagog, 

Debeniminang  Jesus  ondji.  Mi  sa  enendang  Kije-Manito  tchi 
apitchi  mino  ijiwebisiieg,  tchi  wika  bishigwadj-ijiwebisissiweg; 
kakina  endashiieg  weweni  tchi  ganawendameg  kiiawiwan  mino 
ijiwebisiwining  gaie  kitchitwawisiwining,  kawin  dash  matchi 
missawendamowining,  tibishko  enamiassigog  kekenimassigog 
Kije-Maniton.  Kego  gaie  awiia  endashiieg  o  ga-waiejimassin 
widj-anishinaben,  kego  gaie  o  ga-gimodimassin  atandiwining; 
Kije-Manito  ningot  o  ga-dodawan  kakina  endodaminidjin  iw, 
ga-iji-windamonagogoban  mewija.  Kawin  sa  Kije-Manito  ki 
gi-nandomigossinan  anamiewining  tchi  winisiiang,  mi  eta  tchi 
apitchi  mino  ijiwebisiiang,  Debeniminang  Jesus  ondji. 

EVANGELIUM.  MATT.  XVU,  1-9. 

Mi  enadjimod  kitchitwa  Matthieu:  Iwapi  Jesus  o  gi-odapi- 
nan  Pierran,  Jakoban,  wikanissini  gaie  Jeanan,  o  gi-ijiwinan 
dash  kitchi  wadjiwing  opimeaii;  mi  dash  enassapiinid  ga-iji- 
andjinagwiidisod.  Gisissong  gi-iji-wasseingwe,  od  agwiwinan 
dash  goning  gi-iji-wabishkaniwan.  O  gi-wabamawan  dash 
Moisan  Elian  gaie  gaganonigod.  Pierrer  dash  o  gi-ganonan 
Jesusan,  gi-inad:  Debendjigeian,  onijishin  oma  aiaiang.  Kish- 
pin  inendaman,  nisswi  wigiwaman  nin  gad-ojitomin  oma,  kin 
bejig,  Moise  bejig,  Elie  gaie  bejig.  Megwa  dash  danwewidang, 
waiasseiag  anakwad  o  gi-bi-agawateshkagonawa;  gigitowin  dash 
ima  anakwadong  gi-bi-onsitagwad,  gi-ikkitomagak:  Mi  aw 
Ningwiss  saiagiag;  nin  kitchi  minwenima;  pisindawig.  Ga- 
nondamowad  iw  kikinoamaganag,  gi-pangishinog  aking,  gi- 
kitchi-segisiwad.  Jesus  dash  o  gi-bi-tanginan,  gi-inad:  Onish- 
kag,  kego  segisikegon.  Daiataganabiwad  dash  kawin  awiia 
o  gi-wabamassiwawan,  mi  eta  Jesusan.  Api  dash  ba-nissaki- 
wewad  wadjiwing,  Jesus  o  gi-inan:  Kego  awiia  windamawake- 
gon  ga-iji-wabandameg,  panima  sa  api  anishinabe-Ogwissan 
( J esus)  tchi  abitchibanid. 

NINIDJANISSIDOG! 

Ga-iji-nondameg  ima  kitchitwa  minwadjimowining,  Jesus 
gi-kitchi-bishigendagwiidiso,  gi-wabamigod,  gi-mamakasabami- 
god  gaie  nisswi  od  ijinajawaganan,  mi  sa  Pierran  gaie  Jako- 
ban  gaie  Jeanan  Gisissong  gi-iji-wasseingwe,  od  agwiwinan 
dash  goning  gi-iji-wabishkaniwan.  Wegonen  dash  ga-ondji- 

bishigendagwiidisod  Jesus?  Niwaiagadini  iw  ga-ondji-dodang 
iw;  weweni  dash  mindjimendamog. 

Mi  sa  nigan  ga-ondji-bishigendagwiidisod  enassaminid  od 
ijinajawaganan  tchi  wabandaad  Ki j e-Manito wid .  Geget  idash 
Kije-Manitowi  Jesus.  Ej i-Ki j e-Manito wid  W eossimind,  mi  go 
gaie  win  Wegwissimind  Jejus  eji-Kije-Manitowid.  Bejigwanini 
dash  o  Kije-Manitowiniwa  aw  Weossimind  gaie  aw  Wegwissi- 
mind;  apitchi  sa  bejigo  Kije-Manito.  Mi  wendji-ikkitod  kit- 
ctiitwa  Jean. 

Waieshkat  gi-aia  aw  Ikkitowin-Jesus-gaie  dash  aw  Ikkito- 
win  o  gi-widj-aiawan  Kije-Maniton,  gaie  aw  Ikkitowin  gi- 
Kije-Manitowi.  Mi  sa  go  aw  waieshkat  ga-widj-aiawad  Kije- 
Maniton.  Win  sa  go  kakina  gego  o  gi-ojiton,  win  dash 
anokissig,  kawin  gego  gi-ojitchigadessinon,  iw  ga-ojitchiga- 
deg.  .  .  .  Aw  dash  Ikkitowin  (mi  sa  Jesus)  gi-owiiassiwiidiso 
gaie  ki  gi-widj-danakimigonan,  gaie  ki  gi-wabandamowanan  o 
bishigendagosiwin,  tibishko  eji-bishigendagosinid  iniw  baieji- 
gonidjin  Wegwissidjin  aw  Weossimind,  gi-moshkineg  jawendji- 
gewin  gaie  debwewin. 

Minawa  gi-ondji-bishigendagwiidiso  Jesus,  gi-andjinag- 
wiidisod,  tchi  matchi  inendansigwa  ijinajawaganag  gaie  kiki- 
noamaganag,  api  ge-wabamawad  Jesusan  kotagitonid  nibonid 
gaie  ajideiatigong.  Gi-inendam  sa  wi-songitawad  o  debweien- 
damowinini  iniw  ijinajawaganan  gaie  kakina  iniw  ge-ni-ana- 
mianidjin.  Igiw  dash  nisswi  kikinoamaganag,  mi  sa  Pierre 
gaie  Jakob  gaie  Jean,  mi  igiw  ga-widjiwadjig  Jesusan  ima 
Bimidewatigo-wadjiwing;  mi  igiw  ga-wabamadjig  Jesusan  gi- 
kitchi-animendaminid  ima  Bimidewatigo-kitigaming,  Gethse- 
mani  ejinikadeg,  gi-abwesonid  miskwi,  gi-ikkitonid :  Nin  kitchi 
kashkendam;  gega  nin  nib  epitch  kashkendaman.  Ga-iji-waba- 
mawad  dash  Jesusan  ima  o  bishigendagosiwinining  wadjiwing, 
mi  go  gaie  ga-iji-wabamawad  ima  o  tabassendagosiwinining 
Bimidewatigo-wadjiwing  gaie  Calvaire-wadjiwing.  Kawin  dash 
o  gi-ondji-boni-debweienimassiwawan  Jesusan  gi-wabamawad 
tabassendagosinid,  kotagitonid,  nibonid  gaie  tchibaiatigong. 
O  gi-wabamawan  sa  gi-kitchi-bishigendagosinid  wagidadjiw,  o 
gi-nondanawa  gaie  iw  ikkitowin  gijigong  ga-onsitagwadinig: 
Mi  aw  Ningwiss  saiagiag;  nin  kitchi  minwenima;  pisindawig. 

Ow  gaie  mindjimendamog.  Gi-wabandaiwed  Jesus  o  Ma- 
nito-bishigendagosiwin,  od  ondji  wabandaan  kakina  enamianid- 

jin  weweni  bemadisinidjin  ged-ijiwebisinid  ningoting.  Swanga- 
namiad  o  nopinanan  Debendjigenidjin,  tibi  idog  ejanigwen, 
kema  wadjiwing  Tabor,  ga-daji-bishigendagosinid,  gonima  gaie 
wadjiwing  Calvaire,  ga-daji-sassagakwaomind  tchibaiatigong. 
Apine  go  o  nopinanan.  Aw  dash  wadji-kotagitomad  Jesusan 
oma  aking,  win  o  ga-widji-minawanigosiman  ningoting  gijigong. 
Ambessano  nopinanada  kid  ogimaminan  nongom;  panima  api 
dash  ki  ga-widj-aiawanan  kaginig  gijigong. 

Minawa  ki  wi-kikendamonigonan  ima  Jesus,  ged-ijinagwak 
kiiawinanin  abitchibawini-gijigak  gaie  dash  wedi  gijigong. 
Anotch  inapinewin  aiamagad  kiiawinaning  nongom:  akosiwin, 
gagibingwewin,  gagibishewin,  gagidisiwin,  mamandjigosiwin, 
manadapinewin  emowemagak,  gaie  go  anotch  bekanak  inapine- 
win.  Geget  kitimagadon  kiiawinanin.  Naningotinong  kitchi 
maninagwadini  anishinabe-wiiaw;  wedi  dash  gijigong  ta-ijinag- 
wadini  wiiaw,  Jesus  wiaw  ga-ijinagwadinig  gi-abitchibad  gaie 
nongom  ejinagwadinig  gijigong.  Mi  wendji-ikkitod  Jesus: 
Gwaiak  ejiwebisidjig  gisissong  ta-iji-wasseiasiwag  Ossiwan  od 
ogimawiwinining.  Kego  wika  aiossidanin  ki  pakesiwininanin 
tchi  anokitamang  batadowin;  nindawatch  aiodanin  tchi  anokita- 
mang  anotch  mino  ijiwebisiwin,  eji-minwendang  Kije-Manito. 

Iwapi  Jesus  o  gi-odapinan  Pierran,  Jakoban,  wikanissini 
gaie  Jeanan,  o  gi-ijiwinan  dash  kitchi  wadjiwing  opimeaii,  mi 
dash  enassaminid  ga-iji-andjinagwiidisod.  Gisissong  gi-iji-was- 
seingwe,  od  agwiwinan  dash  goning  gi-iji-wabishkaniwan. 

Jesus  o  gi-ijiwinan  wadjiwing  Tabor  nisswi  eta  od  ijinaja- 
waganan,  mi  sa  Pierran  gaie  Jakoban  gaie  Jeanan.  Mamakaden- 
dagosiwag  igiw  nisswi  kitchitwa  ininiwag.  Pierre  ga-songi- 
debweiendang  nigan  gi-assa  anamiewigamigong.  Jakob  gi- 
nitami-nissa  anamiewin  fondji.  Jean  o  gi-ki tchi-sagiigon  De- 
bendjigenidjin;  mi  aw  ga-nibawid  tchigatig  tchibaiatigong  gi- 
nibonid  Jesusan.  Geget  Jesus  gi-kitchi-minotchige  gi-wawena- 
bamad  iniw  nisswi  ijinajawaganan  tchi  wabamigod  ima  o  Ma- 
nito-bishigendagosiwining;  nawatch  sa  winawa  gi-apitendagosi- 
wag  tchi  wabamawad  Jesusan  o  kitchitwawisiwinining,  igiw 
dash  anind  ijinajawagaaag. 

Wadjiwing  dash  gi-ijiwinawag;  mi  ima  wendji-kikenda- 
mmg:  kitchi  ogidakiwemo  gijigong  enamog  mikana,  sanagad 
dash  tchi  ogidakiweng;  sanagad  gaie  gijigong  tchi  ijang.  Aw 
eta  ketchi-wikwatchitod  o  gad-oditan  gijigong  daji-ogimawiwin. 

Iw  dash  mikana  anamakamig  enamog  nissakiwemo;  kawin  sana- 
gassinon  ima  tchi  bimosseng;  aw  dash  ima  bemossed  ningoting 
o  gad-oditan  anamakamig  endagog  ishkote-sagaigan.  Mi  ima 
kaginig  ge-danakisod. 

0  gi-wabamawan  dash  Moisan,  Elian  gaie  gaganonigod 
Jesus.  Moise  o  gi-minan  Judawininiwan  Kije-Manito  o  gana- 
songewinan  wadjiwing  Sinai  ima  pagwadakamig.  Elie  mi  bejig 
kitchi  niganadjimowinini  ga-kitchi-gagikimad  od  anishinabe- 
man.  Ningoting  gi-ondji-anamia  tchi  gimiwansinog;  geget 
dash  nisso-bibon  gaie  ningotwasso-gisiss  iw  minik  kawin  gi- 
ondji-gimiwansinon.  Minawa  dash  gi-ondji-anamia  tchi  gimi- 
wang;  geget  idash  kitchi  wewib  gi-gimiwan.  Moise  gi-nibo 
gega  midasswak  ashi  nanwak  dasso-bibon  (A.  M.  2553)  tchi  bwa 
bi-ondadisid  Debeniminang  Jesus.  Elie  dash  aking  gi-ondji- 
odapinigaso  gega  jangasswak  dasso-bibon  (A.  M.  3092)  bwa  bi- 
nigid  Jesus.  Kawin  gi-nibossi  Elie;  ningotchi  daji-bimadisi; 
kawin  dash  awiia  o  kikendansin  tibi  idog  endanisinigwen  Elian, 
Ta-bi-ija  dash  aking,  api  gega  tchi  ishkwa-akiwang,  mi  dash 
iwapi  ge-songi-gagikwed  tchi  gashkiindwa  Judawininiwag  tchi 
anamiawad,  mi  dash  iwapi  tchi  nissind  anamiewin  ondji  aw 
kitchitwa  niganadjimowinini  Elie. 

Igiw  dash  nij  kitchitwa  ininiwag,  mi  sa  Moise  gaie  Elie  o 
gi-gaganonawan  Jesusan  wagidadjiw  Tabor.  Mi  ima  wendji- 
kikendagwak  bejig  kitchi  anamie-debwewin,  mi  sa,  keiabi  bi- 
madisiwag  igiw  ga-ishkwa-bimadisidjig  aking;  geget  bimadisi- 
wag,  kawin  apitchi  ishkwa-aiassiwag,  bimadisiwag  kagigeka- 
mig.  Anind  dash  gijigong  ta-daji-bimadisiwag  kagigekamig, 
mi  sa  igiw  ga-mino-ejiwebisidjig  aking.  Minawa  dash  anind 
ta-d a j i-bimadisi wag  kagigekamig  anamakamig  matchi  ishko- 
teng.  Kego  wika  wanendangegon  iw  kitchi  debwewin,  kagige- 
kamig  ta-bimadisiwag  ki  tchitchagowag. 

Pierre  dash  o  gi-ganonan  Jesusan.  gi-inad:  Debendjigeian, 
onijishin  oma  aiaiang.  Kishpin  inendaman,  nisswi  wigiwaman 
nin  gad-ojitomin  oma,  kin  bejig,  Moise  bejig,  Elie  gaie  bejig. 
Mi  ga-ondji-ikkitod  iw  kitchitwa  Pierre,  iw  gi-wanendang; 
kawin  weweni  o  gi-kikendansin  ekkitod,  osam  sa  edada  gi-ondji- 
modjigendam,  gi-wabamad  Jesusan  ima  o  bishigendagosiwini- 
ning.  Mi  nassab  ged-iji-kitchi-modjigendamang  gaie  kinawind 
api  ningoting  pindigeiang  gijigong,  api  ge-oshki-wabamang 
Jesus  ima  kakina  o  bishigendagosiwining  gaie  od  onijishiwining. 

Enigokotchitchagoiang,  enigokowiiawiiang  ki  ga-moshkinemin 
minawanigosiwin.  Bejig  abinodjins  gijigong  ebid  awashime 
jawendagosi,  kakina  dash  bemadisidjig  aking  mamawi  eji-jawen- 
dagosiwad.  Ninidjanissidog,  kitchi  anokiiog  ningoting  tchi 
minigoieg  gaie  kinawa  iw  kagige  bimadisiwin  aiapitchi-min- 
wendagwak  gijigong.  Mi  memwetch  iw  kagige  jawendagosi- 
win  ge-ondji-anamiaieg,  ge-ondji-anokiieg,  ge-ondji-kotagitoieg 
gaie. 

Megwa  dash  danwewidang,  waiassciag  anakwad  o  gi-bi- 
agawateshkagonawa,  gigitowin  dash  ima  anakwadong  gi-bi- 
onsitagwad,  gi-ikkitomagak :  Mi  aw  Ningwiss  saiagiag;  nin 
kitchi  minwenima;  pisindawig.  Ga-iji-ganonigod  Jesus  iniw 
Ossan,  gijigong  gi-ondji-ganonigod,  gi-sigaandawind  ima  Jor- 
dani-Sibing,  mi  minawa  nassab  ga-iji-ganonigod  Ossan  ima 
wadjiwing  Tabor:  Mi  aw  Ningwiss  saiagiag.  Gaie  dash  kina- 
wind  kitchi  sagiada  Jesus,  mojag  gaie  pisindawada.  Mi  eni- 
nang  Weossimind:  Pisindawig,  mi  sa  pisindamawig  od  ikkito- 
win,  weweni  gaie  debwetawig.  Jesus  dash  od  anonan  o  kiki- 
noamaganan  gaie  iniw  naiabishkawanidjin  iniw  kikinoamaga- 
nan,  mi  sa  mekatewikwanaien,  tchi  kikinoamonangwa.  Swan- 
ganamiad  minwendam  nondawad  mekatewikwanaien,  weweni 
gaie  iji  bimadisi  eji-gagikimind. 

Ga-nondamowad  dash  iw  kikinoamaganag  gi-pangishinog 
akmg,  gi-kitchi-segisiwad.  Jesus  dash  o  gi-bi-tanginan,  gi- 
inad:  Onishkag,  kego  segisikegon.  Gaie  kinawind  kid  igonan: 
Kego  segisikegon;  nopinajishig;  ki  ga-ganawenimininim,  ki  ga- 
nadamoninim  weweni  go  gaie  ki  ga-bimiwinininim.  Nigan 
nind  ija;  nopinajishig  ima  kotagitowini-mikanang;  ningoting 
ki  ga-dagwishimininim  kagige  minawanigosiwihing  gijigong. 

ANAMIEWIN. 

Kije-Manito  ki  wabamimin  eji-naninamisiiang,  iw  mane- 
siiang  mashkawisiwin.  Ki  pagossenimigo  dash  tchi  mino  gana- 
wenimiiang  eji-otchitchagoiang,  eji-owiiawiiang,  gaie.  Miwr 
tawishinam  kakina  maianadak  eji-owiiawiiang,  gaie  binitawishi- 
nam  nindeinanin  tchi  wika  aiassinog  ima  matchi  inendamowi- 
nan.  Mi  eji-pagossenimigoian  ondji  Kigwiss  Jesus.  Mi  ge-ing. 

EKO-NISSING  AN AMIEGIJIGAD  GI-ISHKWA 
PINGWI-GIJIGAK. 

EPISTOLA.  EPHES.  V,  1-9. 

Mi  ekkitod  kitchitwa  Paul:  Kije-Manito  ejiwebisid  ijiwebi- 
sida,  winawa  saiagiindjig  abinodjiiag  ejiwebisiwad;  sagiidig  gaie, 
Jesus  ga-iji-sagiinang;  o  gi-pagidendamawan  gaie  wiiaw  Kije- 
Maniton  kinawind  ondji,  menomagwak  pagidjigewin.  Kego 
dash  ganage  dajindangegon  bishigwadisiwin,  winisiwin  gaie, 
gonima  gaie  sasagisiwin;  kawin  iw  dodansiwag  swanganamiad- 
jig.  Kego  gaie  dajindangegon  gagibadisiwin,  gonima  gaie  ga- 
gibasitagosiwin,  gonima  gaie  bisinadji-gijwewin  ningot  enaba- 
dassinog;  nawatch  onijishin  migwetch  tchi  inind  Kije-Manito. 
Kikendamog,  nissitotamog  mandan:  Kawin  awiia  beshigwadj- 
ijiwebisid,  kawin  gaie  awiia  wanisid,  kawin  gaie  awiia  sesagi- 
sid,  (mi  sa  tibishko  matchi  manitokewin)  ta-pindigessi  od  ogi- 
mawiwining  Jesus  gaie  Kije-Manito.  Mino  ganawenindisog 
tchi  waie j imigossi weg  matchi  gigitowining;  matchi  gigitowin  sa 
o  gi-ondji-odissigonawa  Kije-Manito  o  nishkadisiwin  winawa 
daiebwetansigog  anamiewin.  Kego  ijiwebisikegon  daiebwe- 
tansigog  ejiwebisiwad.  Kashkitibikadong  ki  gi-daji-bimadisim 
waieshkat,  nongom  dash  Kije-Manito  o  wasseianing  kid  aiam. 
W asseianing  birnosseg ;  wasseianing  bemossed  ki j  e wadisi ,  g waiak 
iji  bimadisi,  debwe  gaie. 

EyANGELITJM.  LUC.  XI,  14-28. 

Mi  enadjimod  kitchitwa  Luc:  Iwapi  Jesus  o  gi-sagidjiwebi- 
nan  matchi  maniton  ga-ni ta-gigi tossinigon .  Ga-sagidjiwebinad 
dash  matchi-maniton  ga-nita-gigitossinigon,  aw  ga-nita-gigitos- 
sig  inini  gi-gagigito;  gi-mamakadendamog  dash  anishinabeg. 
Anind  dash  gi-ikkitowag:  Beelzebuban,  ogima-matchi-maniton 
o  widokagon  sagidjiwebinad  matchi-maniton.  Anind  dash, 
anisha  wi-gagwedibenimawad,  o  gi-gagansomawan  tchi  mama- 
dadodaminid  ishpiming  ondji.  Win  dash  ga-wabandamawad  od 
inendamowinini,  o  gi-inan:  Ogimawiwin  naienawinidisomagak 
( magadimagak )  ta-nishiwanadad,  kakina  gaie  wakaiganan  ma- 
mawi  ta-nissakossewan.  Kishpin  dash  Satan  (mi  sa  matchi-ma- 
nito)  nenawinidisod,  anin  od  ogimawiwin  ge-iji-songissininig  ? 
Kid  ijim  sa:  Beelzebuban  o  widokagon  sagidjiwebinad  matchi 

maniton.  Kishpin  dash  nin  sagidjiwebinagwa  matchi-manitog. 
Beelzebub  ondji,  awenenan  kinidjanissiwag  wendji-sagidjiwebi- 
nawad?  Mi  dash  winawa  ge-ondji-dibakoninegwa.  Kishpin 
dash  Kije-Manito  onindj  ondji  sagidjiwebinagwa  matchi-manitog, 
mi  geget  Kije-Manito  od  ogimawiwin  bi-odissigoieg.  Api  mesh- 
kawisid  inini  od  ashwiwining  genawendang  o  wakaigan,  od  aii- 
man  bisan-ateniwan.  Kishpin  dash  awashime  meshkawisinidjin 
ininiwan  bi-odissigod,  jagodjiigod  gaie,  o  ga-makamigon  kakina 
od  ashwiwinan  epenimopanin,  od  aiiman  gaie  o  gad-odapinama- 
gon.  Win  wadj-aiawissig  nind  agonwetag,  win  dash  wadjiwis- 
sig  mawandonigeian,  saswewebinige.  Wanisid  manito  api  ga- 
sagisinotawad  anishinaben,  bengwanining  babamosse,  nandawa- 
bandang  anwebiwin,  kawin  dash  o  mikansin.  Ikkito  dash: 
Neiab  nin  ga-giwe  nin  wakaiganing  ga-ondji-sagaaman.  Ba- 
dagwishing  dash  o  mikan  tchigataigadenig,  sasegatchigadenig 
gaie.  Mi  dash  eji-madjad,  o  bi-widjiwan  dash  nijwasswi  matchi 
maniton,  awashime  metchi-ijiwebisinidjin,  win  eji-matchi-iji- 
webisid,  pindigewag  dash  gaie  ima  dawag.  Ishkwatch  dash  aw 
anishinabe  awashime  matchi  ijiwebisi,  nitam  ejiwebisipan.  Gi- 
pagami-aiamagad  dash,  megwa  ikkitod  iw,  bejig  ikwe  ima,  niba- 
wiwad  mamawi,  enigok  gi-gigito,  gi-inad:  Jawendagosi  ikwe 
ga-nigiik,  ga-nonik  gaie!  Win  dash  Jesus  gi-ikkito:  Geget 
awashime  jawendagosiwag  nwandangig  Kije-Manito  od  ikkito- 
win,  genawendangig  gaie. 

NINID  JA  NISSIDOG! 

Mi  wejibiigadeg  Kije-Manito  o  masinaiganing:  Iwapi  Jesus 
o  gi-sagidjiwebinan  matchi  maniton  ga-nita-gigitossinigon.  Ga- 
sagidjiwebinad  dash-matchi  maniton  ga-nita-gigitossinigon,  aw 
ga-nita-gigitossig  inini  gi-gagigito,  gi-mamakadendamog  dash 
anishinabeg.  Geget  kitchi  kitimagisigoban  aw  inini;  gi-gagi- 
bingwe,  o  gi-bwanawiton  gaie  wi-gigitod,  minawa  gaie  matchi 
maniton  o  gi-gigishkawan.  Jesusan  dash  o  gi-ijiigon  tchi  wa- 
bid  gaie  tchi  gigitod  gaie  tchi  sagidjinotagod  matchi-maniton. 
Geget  o  gi-kitchi-jawenimigon  Debendjigenidjin. 

Mi  ga-bi-ondji-ijad  Jesus  oma  aking  tchi  miganad,  tchi 
jagodjiad  gaie  matchi-maniton.  Tchi  bwa  dagwishing  Jesus 
aking,  missiwe  enigokwakamigag  dibendjigegoban  ogimawigo- 
ban  gaie  matchi  aiaawish,  O  gi-gossigon,  gaie  o  gi-anokitagon. 

gaie  o  gi-okije-Manitowimigon  anishinaben.  Missiwe  gi-dago- 
magad  manitokewin  gaie  bata-ijiwebisiwin  gaie  kitchi  kitimagi- 
siwin.  Ga-anamiassigog  waieshkat  o  gi-manitokenawa  anotch 
matchi  ijiwebisiwin.  Bacchus  mi  neta-minikwedjig  gaie  ga- 
washkiwebishkidjig  o  manitomiwan;  Venus  mi  neta-bishigwa- 
disidjig  o  manitomiwan. 

Awakaning  gi-iji-dodawawag  ga-dibenimindjig,  gonima  ga- 
jagodjiindjig  kitchi  migadiwining;  kitchi  nibiwa  gi-kotagiawag, 
gi-nissawag  gaie.  Missiwe  gi-aiamagad  jingenindiwin,  matchi 
dodadiwin,  bishigwadisiwin,  kotagiidiwin,  nissidiwin  gaie.  Awa- 
kaning  gi-iji-dodawawag  ikwewag;  nenibiwa  bemadisidjig  pagid- 
jigewin  gi-ondji-nissawag,  ininiwag,  ikwewag,  abinodjiiag  gaie. 
Geget  kitimagisigwaban  gaiat  bemadisigobanenag  aking,  gi- 
dibenimigowad,  gi-kotagiigowad  gaie  anotch  eji-winsonidjin 
matchi-maniton. 

Jesus  dash  kejewadisid  Debeniminang  o  gi-bi-miganan  jan- 
gendjigenidjin  maniton.  Naningim  o  gi-sagidjiwebinan  matchi 
maniton,  gi-inad  tchi  sagisinotawanid  anishinaben.  Memindage 
dash  o  gi-jagodjian  matchi-maniton  gi-nibotawad  anishinaben 
tchibaiatigong,  mi  dash  gi-midagwenamawad  daiebwetagodjin, 
enokitagodjin  gaie  anishinaben  kagige  kotagitowining  anama- 
kamig. 

Gaiat  megwa  bimadisigobanen  Jesus  aking,  nibiwa  bemadi- 
sidjig  o  gi-gigishkawawan  ima  wiiawiwang  matchi-maniton. 
Mi  go  gaie  aw  inini  ga-ijiwebisid  ga-jawenimigod  Jesusan.  O 
gi-ijiigon  matchi-maniton  tchi  wabissig,  tchi  nita-gigitossig  gaie. 
Api  dash  ga-sagisinotagod  matchi-maniton,  gi-naabi,  weweni 
gaie  gi-gagigito. 

Nongom  dash  apitchi  wawika  go  awiia  a  gigishkawan  mat- 
chi-maniton  ima  wiiawing;  batainowag  dash  igiw  gegishkawadjig 
matchi-maniton  ima  o  tchitchagowang.  Awenenag  dash  ?  Misa 
nigan  igiw  enamiassigog  gaie  Judawininiwag  gaie  bebakan  ejit- 
wadjig,  igiw  Aiagonwetangig  (Protestants)  enindjig  gaie  metchi- 
bimadisidjig  katolik  enamadjig.  Winawa  geget  o  gigishkawawan 
matchi-maniton  ima  otchitchagowang,  kishpin  ondjita  wi-oda- 
pinansigwa  gwaiak  anamiewin,  gonima  wi-bonitossigwa  matchi 
ijiwebisiwin,  o  debwetawawan  iniw  geginawishkinidjin  maniton 
aiano  kitchi  waiejimigowad.  Matchi-manito  eji-anokid,  mi 
nassab  enanokiwad  gaie  winawa.  Gwaiak  od  awakanigowan,  o 
dibenimigowan  gaie  matchi-maniton.  Mewija  Jesusan  o  gi- 

midagwenamagowan  gi-dibenimigowad  matchi-maniton.  Ond- 
jita  dash  minawa  o  dibendamonawan  wiiawiwan  iniw  jangeni- 
migowadjin  maniton,  iw  wi-matchi-bimadisiwad.  Geget  gagi- 
badisiwag’.  Ningoting  kagigekamig  o  ga-kotagiigowan  iniw  od 
ogimamiwan,  ga-anokitawawadjin  aking. 

Anind  bemadisidjig  gagibingwewag  eji-owiiawiwad;  geget 
idash  kitimagisiwag.  Anind  dash  gagibingwewag  eji-otchi- 
tchagowad,  awashime  dash  winawa  kitimagendagosiwag.  Awe- 
nenag  dash  igiw  ?  Mi  sa  kakina  igiw  kekenimassigog  Kije-Ma- 
niton,  kekenimassigog  Jesusan,  kekendansigog  gaie  gwaiak 
anamiewin.  Gaie  winawa  geget  gagibingwewag  kitchi  batado- 
wining  endaji-bimadisidjig.  Gegibingwengin  inendagosiwag 
igiw  kekendansigog  kagige  debwewinan  gaie  anotch  gego  bakan 
kekendansigog  ge-kikendamowapan  tchi  mino  nitawigiawad 
onidjanissiwan,  gaie  tchi  mino  ijiwebisiwad. 

Awenenag  dasliigiw  neta-gigitossigog?  Mi  sa  nigan  neta- 
matchi-gijwedjig,  minawa  igiw  wewTeni  enamiassigog,  kakina 
gaie  igiw  wanitagosidjig,  geginawishkidjig,  metchi-dajingedjig 
gaie.  Memindage  kawin  weweni  gigitossiwag  wa-dibadodan- 
sigog  o  batadowiniwan  api  anwenindisowad,  iw  agatchiwad. 
Geget  kitchi  matchi  dodam  kaiadod  ganage  bejig  kitchi  batado- 
win  api  anwenindisod.  Kawin  ningot  inabadassinini  iw  od 
anwenindisowin;  kawin  ganage  bejig  o  batadowin  gassiigadessi- 
nini,  gaie  bejig  oshki  batadowin  o  minidison. 

Anind  dash  gi-ikkitowag:  Beelzebuban,  ogima-matchi-  ma- 
niton  o  widokagon  Jesus  sagidjiwebinad  matchi-maniton.  Win 
dash  o  gi-inan:  Ogimawiwin  magadimagak  ta-nishiwanadad, 
kakina  gaie  wakaiganan  mamawi  ta  nissakossewan.  Anind  ga- 
matchi-inendangig,  ga-anamiekasodjig  gaie  o  gi-kitchi-jingeni- 
mawan  gaie  o  gi-gagawenimawan  Jesusan.  Mi-ga-ondji-matchi- 
inawad,  gi-ikkitowad:  Matchi-maniton  o  widokagon  Jesus,  sa- 
gidjiwebinad  matchi-maniton.  Geget  gi-gagibasitagosiwag. 
Mi  ga-igowad  Jesusan:  Kishpin  matchi-manito  nenawinidisod, 
anin  od  ogimawiwin  ge-iji-songissininig?  Kid  ijim  sa:  Beelze- 
buban  o  widokagon  sagidjiwebinad  matchi-maniton.  Kishpin 
dash  nin  sagidjiwebinagwa  matchi-manitog,  Beelzebub  ondji, 
awenenan  kinidjanissiwag  wendji-sagidjiwebinawad  ?  Mi  dash 
winawa  ge-ondji-dibakoninegwa. 

Geget  kitchi  jingendagwad,  kitchi  manadad  gaie  gagawe- 
nindiwin.  Mi  bejig  batadowin  naganendagwak;  ini  memindage 

matchi-manito  o  batadowin,  mi  sa  gagawendjigewin,  kijawend- 
jigewin.  Gi-gaga w eni inad  nitam  anishinaben  eji-jawendago- 
sinid  ima  gwanatch  kitiganing,  mi  ga-ondji-waiejimad,  mi  ga- 
ondji-bata-dodamoad.  Matchi-manito  o  gagawendjigewining 
ondjissin  kakina  maianadak  oma  aking  endagog. 

Netamissing  nishiwewin  gagawendjigewining  gi-ondjibama- 
gad.  Kain  sa  o  gi-gagaweniman  oshimeian  Abelan  iw  gi-sagii- 
gonid  Kije-Maniton.  Neienj  sa  ningoting  gi-pagidjigewag 
Kain  gaie  Abel.  Kije-Manito  dash  o  gi-mino-odapinamowan 
Abelan  o  pagidjigewinini  iw  gi-mino-ejiwebisinid ;  kawin  dash  o 
gi-mino-odapinamawassin  Kainan  o  pagidjigewinini  iw  gi- 
matchi-ijiwebisinid.  Mi  dash  Kain  ga-ondji-gagawenimad  oshi- 
meian  Abelan,  o  gi-nissan  gaie. 

Mi  go  gaie  Phariseiag  gaie  Ojibiigewininiwag  gaie  naga- 
nisidjig  Judawininiwag  ga-ondji-batamawad  mojag  Jesusan,  gi- 
gagawenimawad.  Kawin  gaie  o  gi-bonitossinawa  o  gagawend- 
jigewiniwa;  o  gi-jingenimawan  Jesusan,  ishkwatch  dash  gi-ano- 
kiwag  tchi  sassagakwaomind  tchibaiatigong.  Geget  winawa  o 
gagawendjigewiniwa  o  gi-nissigon  Jesus. 

Ninidjanissidog,  kitchi  enigok  jingendamog  gagawenindi- 
win.  Kego  wika  gagawenimakegen  kidj-anishinabewag  iw 
kitchi  daniwad,  gonima  ojoniiamiwad,  gonima  onijishiwad, 
gonima  sasegakwan aie wad ,  gonima  kitchi  inenimigowad  widji- 
bimadisiwan.  Mino  inenimig,  sagiig  gaie  mino  dodawig  ka- 
kina  go  kidj-anishinabewag  Kije-Manito  ondji. 

Wanisid  manito  ga-sagisinotawad  anishinaben,  bengwani- 
ning  babamosse  nandawabandang  anwebiwin,  kawin  dash  o 
mikansin.  Ikkito  dash:  Neiab  nin  ga-giwe  nin  wakaiganing 
ga-ondji-sagaaman.  Ba-dagwishing  dash  o  mikan  tchigataiga- 
denig,  sasegatchigadenig  gaie.  Mi  dash  eji-madjad,  o  bi-widji- 
wan  dash  nijwasswi  matchi-maniton,  awashime  metchi-ijiwebi- 
sinidjin,  win  eji-matchi-ijiwebisid;  pindigewag  dash  ima  gaie 
dawag.  Ishkwatch  dash  aw  anishinabe  awashime  matchi  iji- 
webisi,  nitam  dash  ejiwebisipan. 

Matehi-manito,  wanisid  manito  ina.  Geget  wdnisi,  o  sagi- 
ton  kakina  gego  wanak  gaie  beshigwadak:  o  minan  gaie  anishi- 
naben  anotch  matchi  inendamowdnan;  o  jobian,  o  wikwatchian 
gaie  bemadisinidjin  aking  tchi  bishigwadji-dodaminid;  geget 
kitchi  winisi.  Igiw  dash  beshigwadji-bemadisidjig  od  oossima- 
wan  iniw  wanisinidjin  maniton;  mi  gwaiak  matchi  manito  omd- 

janissan.  Igiw  dash  banideedjig  od  oossimawan  Kije-Maniton: 
mi  geget  Kije-Manito  onidjanissan.  Ow  dash  ikkito  Jesus: 
Jawendagosiwag  banideedjig;  mi  sa  igiw  ge-wabamadjig  Kije- 
Maniton  gijigong. 

O  sagisinotawan  anishinaben  matchi-manito  ima  Webinige- 
wining  kishpin  sa  weweni  anwenindisonid.  Geget  jawendagosi 
meno-anwenindisod.  Kakina  o  kitchi  batadowinan  gassiigade- 
niwan,  matchi-maniton  gaie  o  sagisinotagon,  o  naganigon  gaie. 
Geget  jawendagosi.  Ga-anwenindisod  dash,  ta-mino-ganawe- 
nindiso,  ta-mindjimenindiso  gaie,  minawa  neiab  tchi  pindigesh- 
kagossig  matchi-maniton.  Ikkito  sa  matchi-manito:  Neiab  nin 
ga-giwe  nin  wakaiganing  ga-ondji-sagaaman.  Kawin  sa  bisan 
aiassi  api  gi-sagidjiwebinind;  nishkadisi  gi-sagidjiwebinind  o 
wakaiganing,  mi  sa  odeining  iniw  baiata-ijiwebisinipan.  Mi- 
nawa  wi-pindige  ima.  O  mikan  dash  tchigataigadenig  gaie 
sasegatchigadenig  ga-dapan,  mi  sa,  binadini  gaie  onijishinini  ode 
ga-bata-ijiwebisipan;  kawin  sa  keiabi  ima  aiassinon  batadowin, 
meshkwat  ima  aiamagadini  Kije-Manito  o  jawendjigewin  gaie 
mino  ijiwebisiwin. 

Mi  dash  eji-madjad,  o  bi-widjiwan  dash  nijwasswi  matchi 
maniton  awashime  metchi-ijiwebisinidjin,  win  eji-matchi-ijiwe- 
bisid,  pindigewag  dash  ima  gaie  dawag.  Mi  sa  widokodadiwag 
matchi-manitog  gagwedibenimawad  anishinaben  ga-mino-an- 
wenindisonidjin,  minawa  wi-bata-ijiwebisiawad.  Kitchi  eni- 
gok  mamawi  anokiwag  wi-bata-dodamoawad,  wi-banadjiawad 
gaie  anishinaben.  Kishpin  dash  mino  ganawenindisossig  anishi- 
nabe,  neiab  ta-pangishin  kitchi  batadowining. 

Anin  dash  ged-ijitchiged  ga-mino  anwenindisod  neiab  tchi 
pangishinsig  batadowining  ?  Mi  sa  iw  ged-ijitchiged:  nigan, 
ta-angwamisi  osam  tchi  apenimossig  wiiaw;  manadadong  sa  ina- 
kakeia  inagodeni  ode.  Ta-segisi  dash,  ta-mindjimenindiso  gaie 
weweni.  Jangenimikig  manitog  ki  giwitashkagog,  ninidja- 
niss,  ki  ga-kitchi-wikwatchiigog,  ki  ga-kitchi-gagwedibenimigog 
gaie;  aiangwamisin,  ganawenindison  weweni.  Kego  memwetch 
kiiaw  apenimoken,  Kije-Manito  eta  apenimon,  o  jawendjigewin 
meshkawisimagadinig  apenimon.  Mi  wendji-ininan:  wedissi- 
goianin  matchi  inendamowinan,  bishigwadendamowinan  gaie, 
pabige  webinan  iniw  matchi  inendamowinan,  kego  ganage 
atchina  go  ganawendangon  kideing,  pabige  sagidjiwebinan. 
Bekish  gaie  nadotamaw  Kije-Manito  o  jawendjigewin  mesh- 

kawisimagadinig,  ge-ondji-jagodjiad  aw  wanisid  manito,  aw  ba- 
minik  matclii  inendamowinan.  Weweni  anamian  kideing  gaie 
kidoning,  kego  anijitangen  anamiaian,  binish  tchi  madjamagak 
matchi  inendamowinan.  Kishpin  iw  ijitchigeian,  ki  ga-jagodjia 
wanisid  manito. 


Weweni  ganawendan  kishkinjigon  gaie  kitawagan  tchi  wa- 
bandansiwan  gaie  tchi  nondansiwan  maianadak;  kego  nagata- 
wabamaken  ikwewag  gonima  oshkinigikweg.  Mi  tibishko  ik- 
wewag  gaie  oshkinigikweg  kawin  o  ga-nagatawabamassiwawan 
ininiwan  gonima  oshkinawen.  Kego  gaie  ta-nibashkassiwag, 

kego  gaie  nimiiding  ta-ijassiwag.  Weweni  ta-ganawenindiso- 
wag  kekabe-gijig  kekabe-tibik  gaie,  tchi  pangishin&igwa  bata- 
dowining. 

Gi-pagami-aiamagad  dash,  megwa  ikkitod  iw  Jesus ,  bejig 
ikwe  ima  nibawiwad  mamawi  enigok  gi-gigito,  gi-inad:  Jawen- 
dagosi  ikwe  ga-nigiik,  ga-nonik  gaiel  Win  dash  Jesus  gi-ikkito: 
Geget  awashime  jawendagosiwag  nwandangig  Kije-Manito  od 
ikkitowin,  genawendangig  gaie.  Aw  ikwe  apitchi  gi-mino- 
dodam.  Jesus  o  gi-kitchi-matchi-igon  iniw  ga-jingenimigodjin 
gaie  ga-gagawenimigodjin  ima  ga-nibawinidjin.  Aw  dash  ikwe 
enigok  o  gi-kitchitwawinan  Jesusan,  gi-kitchitwawinad  iniw 
Ogini.  Geget  jawendagosi  kitchitwa  Marie  ga-nigiad,  ga-nonad 
gaie  missi  gego  netawitonidjin  Maniton.  Jawendagosi  geget  iw 
ondji  gi-nigiad  Kije-Manito  Ogwissan.  Nawatch  dash  ondji 
jawendagosi,  mojag  gi-nondang  gaie  gi-mino-ganawendang  Kije- 
Manito  od  ikkitowin. 

Gaie  kinawind,  wikwatchitoda  mojag  tchi  mino  ganawen- 
damang  Kije-Manito  od  ikkitowin.  Bekish  gaie  mojag  sagiada 
aw  kejewadisid  kiganan,  kitchitwa  Marie.  Aw  saiagiad  Ma- 
rian,  aw  epenimod  Marian,  aw  wakwatchitod  mojag  tchi  iji  bi- 
madisid,  kitchitwa  Marie  ga-iji-bimadisid,  win  kawin  ta-kagige- 
banadisissi;  o  ga-mino-ganawenimigon  Marian  oma  aking,  o  ga- 
nadamagon  gaie,  ningoting  dash  o  ga-wabaman  Kije-Maniton 
Ogini  kakina  o  bishigendagosiwinining  gijigong. 

ANAMIEWIN. 

Kije-Manito,  missi  gego  netawitoian,  ki  pagossenimigo  tchi 
jawendami-ganawabamiiang  tebassenindisoiang.  Iw  dash  ki 
kitchinik  menitowendagwak  jibinikenin  tchi  nadamawiiang.  Mi 
iw  nendotamagoian  ondji  Kigwiss  Jesus.  Mi  ge-ing. 

EKO-NIWING  ANAMIEGIJIGAD  GI-ISHKWA- 
PINGWI-GIJIGAK. 

EPISTOLA,  GAL.  IV,  22-31. 

Mi  ekkitod  kitchitwa  Paul:  Ojibiigade,  Abraham  gi- 
nijiwan  ogwissan,  bejig  ewakaniwinidjin  ikwewan  ondji, 
bejig  dash  debenindisonidjin  ondji.  Aw  dash  ewakaniwi- 


nidjin  ikwewan  ga-ondji-nigid,  wiiassimang  gi-ondji-nigi;  aw 
dash  debenindisonidjin  ikwewan .  ga-ondji-nigid,  wawindama- 

gewining  gi-ondji-nigi.  Awetchigewin  sa  iw,  mi  sa  nij 
ijitwawinan  ( gaiat  ijitwcmin ,  ga-ateg  bwa  bi-nigid  Jesus  aMng , 
mipi  dash  Jesus  od  ijitwa/win.)  Bejig  iw  {mi  sa  gaiat  ijitwa- 
win)  mi  iw  wadjiwing  Sinai  wendjibamagak,  (ima  sa  wadji- 
wing  Kije-Manito  o  ganasongewinan  o  gi-minan  Judawinini- 
wan:)  awakaniwiwag  dash  wedi  eiadjig,  Agar  onidjanissan. 
Sinai  mi  bejig  wadjiw  Arabiing,  mi  iw  Jerusalem  nongom  oma 
aking  eteg;  awakaniwiwag  dash  wedi  endanakidjig.  Iw  dash 
Jerusalem  gijigong  eteg  dibenindisomagad;  mi  kiganan.  Oji- 
biigade  sa;  Minawanigosin,  kin  wenidjanississiwan;  enigok  bi- 
bagin,  kin  wika  nagiawassossiwan.  .  ,  .  Kinawind  dash,  nikanis- 
sidog,  wawindamagewini-abinodjiiag  kid  awimin,  tibishko  Isaak 
ga-ijiwebisid.  Ga-ijiwebak  dash  iwapi,  aw  wiiassimang  ga- 
ondji-nigid  gi-matchi-dodawad  iniw  otchitchagomang  ga- 
ondji-niginidjin,  mi  gaie  nongom  ejiwebak.  Wegoncn  dash 
ekkitomagak  Kije-Manito  o  masinaigan?  Sagidjiwebin  ewaka- 
niwid  ikwe,  ogwissan  gaie.  Ewakaniwinidjin  ikwewan  ga-ondji- 
nigid  kawin  o  gad-aiansin  inodewisiwin,  (wawindamagewin 
gaie)  debenindisonidjin  ikwewan  eta  ga-ondji-nigid  o  gad-aian. 
Mi  iw,  nikanissidog;  kawin  ewakaniwid  ikwe  kid  onidjanissimi- 
gossinan.  Jesus  ki  gi-minigonan  tchi  dibenindisoiang. 

EVANGELITJM.  JOAN.  VI.  1-15. 

Mi  enadjimod  kitchitwa  Jean:  Iwapi  Jesus  gi-ajawaam 
kitchigami  Galileing,  mi  iw  Tiberias-kitchigami;  kitchi  nibiwa 
dash  anishinaben  o  gi-nopinanigon,  gi-wabandaminid  o  maman- 
dadodamowinan,  ga-aiindodawad  aiakosinidjin.  Jesus  dash 
wadjiwing  gi-ani-ija,  mi  dash  ima  gi-widabimad  o  kikinoama- 
ganan.  Iwapi  gega  Pak  wi-odjitchissegoban,  Judawininiwag  o 
kitchitwagijigadomiwa.  Jesus  dash  daiataganabid  o  gi-waba- 
man  apitchi  kitchi  nibiwa  anishinaben  ba-odissigodjin,  o  gi-inan 
dash  Philippan;  Anindi  tchi  gishpinanang  pakwejigan,  ogow 
tchi  wissiniwad?  Anisha  sa  wi-godji-kikenimad,  mi  ga-ondji- 
gagwedjimad  Philippan;  o  gi-kikendan  sa  win  wa-ijitchiged. 
Philippe  dash  o  gi-nakwetawan:  Nijwak  joniiansag  kawin  da- 
debissessiwag  tchi  gishpinanang  pakwejigan,  kakina  pepangi 
tchi  minindwa.  Iniw  dash  bejig  o  kikinoamaganan,  mi  sa 
Andre,  Simon-Pierre  widjikiweian,  o  gi-igon:  Bejig  kwiwisens 
oma  aia,  nanan  od  aiawan  pakwejiganan,  nij  gaie  gigoian;  anin 

dash  iw  minik  ged-iji-debissegiban,  kitchi  nibiwa  anishinabeg 
oma  aiawad?  Jesus  dash  gi-ikkito:  Namadabiig  anishinabeg. 
Gi-kitchi-mashkossiwikagoban  dash  ima.  Gi-namadabiwag  dash 
ininiwag  gega  nanimidanak.  Jesus  dash  o  gi-odapinan  pakwe- 
jiganan;  ga-ishkwa-mamoiawed  o  gi-madaonomawan  ga-nama- 
dabinidjin;  mi  tibishko  gaie  gigoian  minik  igo  wa-aiawawad. 
Ga-debissiniwad  dash,  o  gi-inan  o  kikinoamaganan:  Mawandji- 
tog  ishkwandjiganan,  gego  tchi  wanissinsinog.  O  gi-mawandji- 
tonawan  dash  gaie  o  gi-moshkinadonawan  midasswi  ashi  nij  wa- 
tabimakakon,  minik  ga-ishkwamind  aw  pakwejigan  nanwatig, 
ga-ishkwamawad  igiw  ga-wissinidjig.  Igiw  dash  anishinabeg, 
ga-wabandamowad  mamandadodamowin,  ga-ijitchiged  Jesus, 
gi-ikkitowag:  Mi  sa  mabam  geget  aw  niganadjimowinini  ga- 
biind  tchi  bi-dagwishing  aking.  Jesus  dash  kekendang  wi-bi- 
ijanid  anishinaben,  kitwen  wi-odapinigod  wi-ogimawiigod,  wad- 
jiwing  minawa  gi-ijinijimo  win  igo  nijike. 

NINIDJANISSIDOG! 

Mandan  anamiegijigad  ijinikade  Latin  inwewining  Laetare, 
mi  sa:  Minawanigwendan.  Igiw  sa  enamiadjig  gwaiak  aianwe- 
nindisodjig  inawag  tchi  minawanigwendamowad  apenimowad 
Kije-Maniton  tchi  jawenimigowad.  Ow  sa  ikkito  Kije-Manito: 
Kawin  nin  minwendansi  tchi  banadisid  baiata-ijiwebisid;  apegish 
anwenindisod  bimadisid  gaie,  mi  enenimag.  Geget  kitchi  ja- 
wendamidee  Kije-Manito;  o  gi-wabandaiwen  iw  o  kitchi  jawen- 
damideewin,  ginwenj  babiad  baiata-ijiwebisinidjin;  apegish  an- 
wenindisod  od  ineniman.  Gaie  dash  Jesus  o  gi-nibotawan  anishi- 
naben,  wi-jawenimad.  W enid j anissingin  od  odapinan  baiata- 
ijiwebisinidjin,  kishpin  sa  weweni  anwenindisonid. 

Nongom  gijigak  kitchitwa  Kossinan  Koming  ebid  od  ana- 
mietan  bejig  kitchi  gwanatch  wabigon  wesawa-joniiawaninig, 
panima  dash  o  nindaan  iw  wenijishing  wabigon  bejig  ogiman, 
gonima  ogimakwen  ketchi-songanamianidj in. 

Herodiban  ogwissan  ogimawinigoban  ima  Galileing,  Herode 
dash  ijinikasogoban  gaie  win.  Geget  gi-kitchi-matchi-ininiwi. 
O  gi-makaman,  gonima  o  gi-gimodiman  wikanissan  Philippan  o 
widigemaganini;  mi  dash  iniw  ga-widigemadjin.  Gi-anoki  gaie 
gi-nissimind  kitchitwa  Jean-Baptistan.  Inendamogoban  wi- 
wabamad  Jesusan.  Anind  dash  Phariseian  o  gi-igon  Jesus: 

Madjan;  ki  nandawenimig  Herode  wi-nissik.  Mi  dash  geget 
ga-iji-bosid  Jesus  bejig  nabikwaning  gi-ajawaod  kitchigaming 
Galileing,  gi-bi-danakid  Philipp  od  akiming. 

Jesus  dash  o  gi-nopinanigon  kitchi  nibiwa  bemadisinidjin, 
missiwe  ga-ondjibanidjin,  ininiwan,  ikwewan,  gaie  abinodjiian. 


Wegonen  dash  ga-ondji-nopinanigod?  Mi  sa  gi-wabandaminid  o 
mamandadodamowinan,  ga-aiindodawad  aiakosinidjin.  Minawa 
dash  anind  o  gi-ondji-nopinanawan  Debendjigenidjin  gi-minwen- 
damowad  pisindawawad  gagikwenid.  Mi  go  apine  ejiwebak. 
Ketchi-danissigog,  eshpenindisossigog  gaie  o  minotanawa  ana- 

mie-gagikwewin,  Kije-Manito  od  ikkitowin.  Mi  igiw  gaie  neta- 
ijadjig  anamiang,  neta-odapinangig  gaie  kitchitwa  Jawendago- 
siwinan,  (Sakremaian. )  Winawa  dash  saiagitodjig  daniwin 
gaie  kitchitwawisiwin  gaie  minawanigosiwin,  o  jingitanawa 
anamie-gagikwewin,  gwaiak  o  jigadendanawa.  Geget  kashken- 
dagwad. 

Iwapi  gega  Pak  wi-odjitchissegoban,  Judawihiniwag  o 
kitchitwagijigadomiwa.  Winawa  o  gi-ondji-ganawendanawa 
Pak-gijigad,  wi-mikwendamowad  iw  ga-iji-jawenimigonid  Kije- 
Maniton  ossiwagobanin  Egypting.  Waieshkat  awakanawind- 
waban  Judawininiwag  ima  aking;  matchi  dodawawindwaban, 
kotagiawindwaban  gaie.  Minotch  eshkam  ani-batainogwaban. 
Mi  dash  bejig  ogimawish,  Pharao  ga-inind,  gi-inakoniged  ka- 
kina  Juda-kwiwisensag  tchi  nissindwa,  api  wendadisiwadjin. 
Kije-Manito  dash  o  gi-anonan  Moisan  wi-jawenimad  Judawini- 
niwan.  O  gi-minan  mashkawisiwin  tchi  mamandadodaminid 
gaie  tchi  inanid  ogimawishan  tchi  pagidinigowad  Judawininiwag 
tchi  ondji  madjawad  Egypting.  Kawin  dash  gi-inendansi  aw 
matchi  ogima.  Mi  dash  Moise  midatching  gi-kitchi-mamanda- 
dodang  gi-kotagiad  Egypting  daji-anishinaben.  Ishkwatch  dash 
gi-anoki  tchi  nissimind  manishtanishensan,  tchi  amomind  gaie,  o 
miskwim  dash  aw  manishtanishens  o  gi-aionawa  Judawininiwag 
gi-kikinawadjitowad  od  ishkwandemiwan,  minik  ga-dassininig  o 
wakaiganiwan.  Api  dash  tebikadinig  gi-ani-kabi  kossewan  Kije- 
Manito  od  anjeniman,  mi  dash  gi-bimi-pindigenid  endawad 
Egyptiwininiwag,  mi  dash  ga-iji-nissigowad  iniw  anjeniwan 
kakina  igiw  ga-nitami-nigidjig  weg wissimind j ig  endassing  wa- 
kaiganan  ima  Egypting.  Kawin  dash  gi-pindigessi  aw  anjeni 
neshiwad  ima  endawad  Judawininiwag,  kawin  gaie  ningot  o  gi- 
dodawassin.  Mi  pitchinag  gi-inendang  ogima  mano  tchi  madja- 
wad  Judawininiwag.  Kakina  iw  gaie  anotch  gego  bakan  weni- 
jishininig  tchi  ani-mikwendamowad,  mi  ga-ondji-ganawendamo- 
wad  Judawininiwag  Pak-gijigadon  nishwassogwan  iw  minik. 

Keiabi  nisso-anamiegijigad,  mipi  dashtchiodjitchissegkina- 
wind,  ki  Pak-gijigadominan.  Ambe,  weweni  ojitada,  eshkam 
eshkam  anamiada,  eshkam  gaie  kotagiidisoda  ondji  ishkweiang 
ki  batadowininanim,  naningim  gaie  mikwendamawada  Jesus  o 
kitchi  kotagitowin,  minik  ga-odapinamadisod  kotagitowin  wi- 
jaweniminang. 

Jesus  dash  daiataganabid  o  gi-wabaman  kitchi  nibiwa  anishi- 

naben  ba-odissigodjin.  Nanimidanakosigwaban  ininiwag,  ka- 
win  dash  gi-dagogindjigasossiwag  ikwewag,  kawin  gaie  abinod- 
jiiag;  mi  eta  ininiwag  ga-agimindjig. 

0  gi-inan  dash  Jesus  Philippan:  Anindi  tchi  gishpinanang 
pagwejigan,  ogow  tchi  wissiniwad?  Philippe  dash  o  gi-nakwe- 
tawan:  Nijwak  joniiansag  kawin  da-debissessiwag  tchi  gishpina- 
nang  pakwejigan,  kakina  pepangi  tchi  minindwa.  Anisha  o  gi- 
gagwedjiman  Philippan,  wi-godji-kikenimad  ged-ikkitonigwen; 
win  sa  Jesus  weweni  o  gi-kikendan  wa-ijitchiged.  Andre  dash, 
Pierre  wikanissan,  gi-ikkito:  Bejig  kwiwisens  oma  aia;  nanan 
pakwejiganan  gaie  nij  gigoian  od  aiawan.  Anin  dash  iw  minik 
ged-iji-debissegiban,  kitchi  nibiwa  anishinabeg  oma  aiawad. 
Geget  gi-kitchi-bakadewag  igiw  bemadisidjig,  Jesusan  dash  o 
gi-ashamigowan,  pakwejiganan  gaie  gigoian  gi-amwawad  binish 
tchi  debissiniwad. 

Anin  dash  ga-ijitchiged  Jesus?  Pakwejiganan  sa  o  gi-oda- 
pinan,  gi-mamoiawed,  mi  sa  gi-anamiad  weweni,  gi-mamoiawa- 
mad  Kije-Maniton.  Mi  nassab  ged-ijitchigewad  enamiadjig  wa- 
wissiniwadjin,  mi  sa,  weweni  ta-anamiawag  tchibwa  wissiniwad, 
minawa  gaie  ta-anamiawag  ga-ishkwa-wissiniwadjin.  Win  sa 
Kije-Manito,  kejewadisid  Kossinan  kid  ashamigonan;  mi  aw 
maninang  kakina  gego  minik  madjiiang. 

Ow  dash  ikkitoda  tchi  bwa  wissiniiang:  Missi  gego  ga-giji- 
toian,  onijishiton  nongom  ge-midjiiang,  tchi  mino  anokitagoian 
eji-otchitchagoiang,  eji-owiiawiiang  gaie. 

Gi-ishkwa-wissiniiang  dash  ow  ikkitoda:  Missi  gego  ga- 
gijitoian,  ki-mamoiawamigo  ga-iji-ashamiiang.  Songideeshka- 
wishinam  mojag  tchi  babamitagoian. 

Anind  dash  ikkitowag  abiding:  Nossinan  gijigong  ebiian, 
gaie:  Kid  anamikon,  Marie,  tchi  bwa  wissiniwad,  minawa  gaie 
api  eshkwa-wissiniwad.  Geget  onijishin  awiia  weweni  anamiad 
wi-wissinid,  panima  gaie  gi-ishkwa- wissinid ;  mojag  ijitchi- 
geg  iw. 

Ga-ishkwa-anamiad  Jesus,  o  gi-madaonamawan  pakwejiga- 
nan  gaie  gigoian  iniw  ga-namadabinidjin,  minik  igo  wa-aiawa- 
wad.  Geget  mamakadakamig  ga-ijitchiged  Jesus.  Nanwatig 
eta  pakwejiganan  gaie  nij  gigoian  o  gi-awan  gi-debissiniad  na- 
ning  midasswak  ininiwan,  kitchi  nibiwa  gaie  ikwewan  gaie 
abinodjiian;  geget  kitchi  mamandadodamowin  iw.  Mi  ima  gi- 

wabandaiwed  Jesus  inenitowendagwadinig  o  gashkiewisiwin, 
minawa  gaie  o  kijewadisiwin. 

Mi  ima  gaie  wabandainang  Kije-Manito  eji-kijewadisid  iw 
ashaminang  endasso-kikinonowinagak.  Od  ijiton  tchi  mini- 
wang  kitiganan,  tchi  sagakiwad  opinig,  tchissan,  pakwejigani- 
minag,  ldtchi  anibish,  miskodissiminag  anotch  gaie  mitigog  ma- 


niwidjig,  tchi  aiaminid  onidjanissan  aking  ge-midjinid.  Geget 
kijewadisi  aw  Kossinan  gijigong  ebid;  od  ashaman  anishinaben; 
od  ashaman  gaie  awessiian,  awakanan,  bineshiian,  gigoian  gaie; 
geget  kijewadisi. 

Mamakadendagosi  pakwejigan,  iniw  ga-amwawadjin  igiw 
bemadisidjig  ga-widj-aiawadjig  Jesnsan.  Awashime  dash  ma- 
makadendagosi  aw  gijigong  ga-ondjibad  pakwejigan,  aw  bema- 
disid  pakwejigan,  mi  sa  kitchitwa  Enkaristiwin.  Mi  iniw  en- 
dajimadjin  Jesus,  api  ekkitod:  Nin  nind  aw  bemadisid  pakwe- 
jigan;  gijigong  nind  ondjiba;  kishpin  awiia  amwad  mabam  pak- 
wejiganan,  ta-kagige-bimadisi ;  mi  dash  aw  pakwejigan  ge- 
migiweian,  mi  niiass,  tchi  ondji  bimadisiwad  anishinabeg.  Mi 
iniw  ketchitwawendagosinidjin  pakwejiganan  ged-amwawadjin 
enamiadjig  dassing  wedjitchissenigin  Pak.  Mi  enakonigeng 
katolik  anamiewigamigong.  Aw  dash  wedapinansig  kitchitwa 
Eukaristiwin  api  eni-bimisseg  Pak-gijigadon,  geget  od  aian 
kitchi  batadowin.  Mi  ge-ondji-gijitaidisoieg  nongom  megwa 
kitchi  giigwishimong  tchi  mino  odapinameg  J esus  wiiaw  ketchit- 
wawendagwadinig  api  Pak  ge-bi-aiamagak. 

Ga-debissiniwad  dash,  o  gi-inan  Jesus  o  kikinoamaganan: 
Mawandjitog  ishkwandjiganan,  gego  tchi  wanissinsinog.  O  gi- 
mawandjitonawan  dash;  o  gi-moshkinadonawan  midasswi  ashi 
nij  watabimakakon,  minik  ga-ishkwamind  aw  pakwejigan  nan- 
watig,  ga-ishkwamawad  igiw  ga-wissinidjig. 

Mi  ima  kekinoamonang  Jesus  tchi  manadjitoiang  minik 
endaniiang,  tchi  nishiwanadjitossiwang  kid  aiiminanin.  Geget 
minotchige  weweni  genawendang,  menadjitod  gaie  od  aiiman; 
manjitchige  dash  anisha  benadjitod.  Manadad  sasagisiwin, 
manadad  gaie  iw  migiweshkiwin,  nishwanadjitchigewin  gaie. 
Kishpin  awiia  gashkitchiged  joniian  anokid,  gonima  atawed  aki, 
gonima  jingwakwan,  weweni  o  da-ganaweniman  o  joniiaman, 
kego  anisha  o  ga-banadjiassin  minikwed,  ataged,  anisha  baba- 
gioded.  Kego  dash  ta-sasagisissi;  apegish  widokang  anamie- 
win,  jawenimad  gaie  ketimagisinidjin,  aiakosinidjin,  jagawinid- 
jin,  gawisinidjin  gaie.  Kije-Manito  o  dibendan  kakina  gego,  o 
dibeniman  gaie  ki  joniiamiwan;  kid  inenimigowa  dash  tchi  mino 
inabadjieg  aw  ki  joniiamiwa,  jawenimegwa  kidj-anishinabewag 
ketimagisidjig.  Jawendagosiwag  jewendjigedjig,  ikkito  Jesus, 
mi  sa  igiw  ge-jawenimindjig. 

ANAMIEWIN. 

Kije-Manito,  kakina  gego  debendaman,  geget  nind  ondji 
animisimin  ishkweiang  gi-bata-diiang.  Ki  pagossenimigo  dash 
tchi  jawenimiiang  eniwek  pangi  tchi  mino  aiaiang.  Mi  eji- 
nanandomigoian  ondji  Kigwiss  Jesus.  Mi  ge-ing, 

K  OTAGITO  WINI-ANAMIEGIJIGAD. 

EPISTOLA.  HEB.  IX,  11-15. 

Mi  ekkitod  kitchitwa  Paul:  Jesus-Krist,  win  debendang1 
kagige  bimadisiwin,  api  ga-dagwishing  aking,  apine  gi-pindige 
Kije-Manito  o  wigiwaming;  kawin  awiia  anishinabe  o  gi-ojitos- 
sin  iw  wigiwam  onindjin  gi-aiod,  kawin  gaie  gi-iji-ojitchiga- 
dessinon  tibishko  eji-ojitchigadeg  gego  bakan;  win  dash  o  gi- 
ojiton  nawatch  metchag,  nawatch  gaie  wenijishing  wigiwam, 
(mi  sa  Kije-Manito  od  anamiewigamig ,  gweiakossing  anamie- 
win  gaie;)  kawin  awiia  bakan  o  gi-ojitossin.  Kawin  dash  win 
manishtanishi-miskwi,  kawin  gaie  pijikinsi-miskwi  o  gi-pagi- 
dendamawassin  Kije-Maniton  (ga-ijitchigewad  gaiat  ga-bi- 
anamiadjig ,  bwa  bi-ijad  Jesus  akingj)  win  igo  tibinawe  o  misk- 
wim  o  gi-pagidinamawan,  tchi  nodjimoad  ki  tchitchagonanin, 
kagige  bimadisiwin  tchi  mininang.  Igiw  gaiat  ga-bi-anamiadjig 
gi-binisiwag  iko  gi-pagidinamawawad  Kije-Maniton  manishta- 
nishi-miskwi,  pijiki-miskwi  gaie;  nawatch  kinawind  ki  ga-bini- 
simin  Jesus  o  miskwim  ondji;  win  o  gi-pagidendan  wiiaw, 
W enijishid-Manito  o  mashkawisiwining,  kinawind  tchi  bini- 
deeiang,  tchi  webinamang  kakina  nibowini-dodamowinan,  tchi 
anokitawang  dash  bemadisid  Kije-Manito.  Geget  Jesus  o  gi- 
nodjimoan  anishinaben  od  ijitwawining;  gi-ondji-nibo  tchi 
gassiamaged  matchi  dodamowinan,  ga-iji-matchi-dodamowad 
gaiat  ga-bi-bimadisidjig;  igiw  dash  nendomindjig  (< enamiadjig ) 
tchi  minindwa  kagige  bimadisiwin  gijigong,  ga-iji-wawindama- 
ged  Kije-Manito. 

EVANGELIUM.  JOAN.  VIII,  46-59. 

Mi  enadjimod  kitchitwa  Jean:  Iwapi  Jesus  o  gi-inan  Juda- 
wininiwan:  Awenen  aw  endashiieg  ge-debimipan,  gi-bata-ijiwe- 
bisi,  tchi  ijid?  Kishpin  debweian,  wegonen  wendji-debweta- 
wissiweg?  Kije-Maniton  saiagiad,  Kije-Maniton  od  ikkitowinini 
o  minotamawan;  mi  dash  kinawa  wendji-minotamawassiweg, 
kawin  sa  Kije-Manito  ki  sagiassiwawa.  Judawininiwag  dash  o 
gi-nakwetawawan  Jesusan ,  gi-inawad:  Kawin  na  gwaiak  nind 
ikkitossimin  iw:  kin  Samariwininiwiian,  matchi-manito  gaie 
kid  aiawa?  Jesus  dash  gi-nakwetam:  Kawin  matchi-manito 
nind  aiawassi;  Noss  nin  kitchitwawenima,  kinawa  dash  ki  nishi- 
bapinodawim.  Kawin  nin  nin  nandawendansin  nin  kitchitwa- 
wisiwin;  bejig  aia  nendawendang,  debakoniged  gaie.  Geget, 

geget  kid  inininim:  kishpin  awiia  ganawendang  nind  ikkitowin, 
kawin  wika  nibowin  o  ga-wabandansin.  Gi-ikkitowag  dash 
Jud&wininiwag:  Nongom  nin  kikendamin,  matchi-manito  aia- 
wad.  Abraham  gi-nibo  niganadjimowininiwaggaie  gi-nibowag; 
kin  dash  kid  ikkit:  Kishpin  awiia  ganawendang  nind  ikkitowin, 


kawin  wika  nibowin  o  ga-kikendansin.  Awashime  na  kid  api- 
tendagos  epitendagosid  nossinan  Abraham  ga-nibod?  Niganad- 
jimowininiwag  gaie  gi-nibowag.  Awenen  aiawiidisoian  ?  Jesus 
dash  gi-nakwetam:  Kishpin  kitchitwawiidisoiamban,  kawin 
ningotano  da-inabadassinon  nin  kitchitwawisiwin;  Nosssa  mi 

aw  ketchitwawiid;  mi  sa  aw,  nin  Kije-Manitominan,  eneg\ 
Kawin  dash  kinawa  ki  kikenimassi wawa ;  nin  dash  nin  kike- 
nima.  Kishpin  dash,  kawin  nin  kikenimassi,  ikkitoiamban, 
tibishko  nin  da-iji-gaginawishk,  kinawa  ej i-gaginawishkiieg. 
Nin  kikenima  sa,  od  ikkitowin  gaie  nin  ganawendamawa.  Kos- 
siwa  Abraham  gi-minawanigwendam  wi-wabandang  nin  gijiga- 
dom;  o  gi-wabandan*  mi  dash  gi-minawanigosid.  Jndawinini- 
wag  dash  o  gi-inawan:  Kawin  mashi  nanimidana  ki  dasso- 
bibonagisissi,  Abraham  dash  ki  gi-wabama?  Jesus  dash  o  gi- 
inan:  Geget,  geget  kid  inininim,  Abraham  bwa  aiad  nind  aia, 
Mi  dash  ga-iji-mamawad  assinin  wi-b im wassinaawad .  Jesus 
dash  gi-kasoidiso,  gaie  gi-ondji-sagaam  anamiewigamigong. 

NINID  JA  NISSIDOG! 

Eshkam  besho  bi-aiamagad  kitchitwa  Tchibaiatigo-gijigad, 
Jesus  o  nibowini-gijigad.  Mandan  dash  anamie-gijigad  nongom 
eiag,  Dominica  Passionis  ijinikade  Latin  inwewining,  mi  sa: 
kotagitowmi-anamiegijigad.  Mi  sa  nongom  gijigak  ge-madji- 
mikwendaming  Jesus  o  kitchi  kotagitowin,  nijo-anamiegijigad 
dash  iw  minik  ta-mikwendjigadeni  megwa  anamessikeng,  megwa 
gaie  anamiang  ima  anamiewigamigong.  Mi  go  gaie  Jesus  o 
kotagiigowinan  naningim  ge-dajindamowad  mekatewikwanaieg 
gegikwewadjin.  Kakina  swanganamiadjig  o  widj-kashkenda- 
momawan,  tanassag  o  widj-kotagitomawan  gaie  Jesusan.  Binish 
idash  tchi  kitchitwa  Tchibaiatigo-gijigadinig  o  nanagatawenda- 
mawawan  Jesusan  o  kotagitowinini,  o  nibowinini  gaie  ima  kit- 
chitwa  ajideiatigong. 

Gaiat  gi-makatewikwanaiebanig  iko  enamiadjig  binish  igo 
Pak-gijigad,  wi-wabandaiwewad  o  kitchi  wassitawendamowi- 
niwa  ondji  Jesus  o  Iritchi  kotagiigowinan,  o  wissagi-nibowin 
gaie  tchibaiatigong. 

Nijwaiagadini  sa  iw  wendji-kashkendang  enamiad  megwa 
eni-bimisseg  iw  nijo-anamiegijigad.  Mi  sa  nigan  wendji-kash- 
kendang,  Jesus  gi-kitchi-kotagiind,  gi-sassagakwaond  gaie 
tchibaiatigong.  Minawa  kid  ondji  kashkendamin  ki  batadowi- 
ninanin.  Mi  sa  batadowin  ga-kotagiigod,  ga-sassagakwaogod 
gaie  Jesus  ajideiatigong.  Kego  wika  wanendansida:  Nin  sa  nin 
gi-kotagia,  nin  nin  gi-sassagakwawa  Jesus  tchibaiatigong  gi- 
bata-ijiwebisiian . 

Api  pandigeiang  anamiewigamigong  nongom  gijigak,  kawin 


168 


ki  wabamassiwanan  tchibaiatig  ima  wagidjaii  anamessike-ado- 
powining;  padagwanaigaso  sa.  Wegonen  dash  wendji-padag- 
wanaigasod?  Mi  sa  tchi  mikwenimind  Jesus  gi-kasoidisod,  wi- 
bimwassinaigod  Judawininiwishan.  Minawa  Jesus  o  gi-kadon 
o  Kije-Manitowiwin,  gi-kitimagisid,  gi-animisid,  anishinabeng 
gi-ijinagosid.  Aiano  mamawi  Ishpendagosi,  minotch  idash 
ketchi-matchi-ijiwebisid  inining  o  gi-iji-dodagon  jimaganishishan 
Judawininiwishan  gaie,  gi-nishibapinodagod,  gi-babashanjeo- 
god,  gi-sassagwaogod  gaie  tchibaiatigong.  Kawin  gaie  ki-de- 
apitendagosissimin  tchi  wabamang  nongom  Jesus,  osam  bata- 
ijiwebisiiang.  Apitchi  dash  missawendanda  ningoting  tchi 
wabamang  kagigekamig  wedi  gijigong.  Mi  wendji-ikkitod 
kitchitwa  Paul:  Apegish  niboian  tchi  widigemag  Jesus  gijigong. 

Gi-inendam  Jesus:  keiabi  abiding  nin  wi-mino-ganonag 
Judawininiwag  wi-gashkiagwa  tchi  anwenindisowad;  o  bwaman 
idash.  O  gi-nishkadji-nakwetagon,  o  gi-bapijimigon  gaie.  Mi 
dash  ga-iji-bonimad;  kawin  minawa  o  gi-gagikimassin.  Panima 
dash  api  ga-abitchibad  o  gi-inan  od  ijinajawaganan,  o  kikinoa- 
maganan  gaie  tchi  ijanid  missiwe  enigokwak  aki  tchi  gagikima- 
nid  dash  kakina  anishinaben  endasso-winsonidjin.  Mi  dash  iw 
geget  ga-ijitchigewad;  Judawininiwag  dash  o  gi-webinigowan 
Kije-Maniton.  Jesusan  anisha  o  gi-sassagakwawawan  tchi- 
baiatigong,  od  anamiewinini  kawin  o  gi-wi-odapinamawassiwa- 
wan,  matchi-maniton  tanassag  o  gi-gagibingweigowan  tchi 
wabandansigwa  iw  debwewin,  kakina  dash  widj-anishinabewan  o 
bapiigowan  epitch  gagibadisiwad  iw  keiabi  babiawad  iniw 
mewija  ga-bi-ijanidjin  od  ogimamiwan — Jesusan — kawin  dash 
o  gi-kikenimassiwawan.  Mi  eta  joniian  mekwenimawadjin, 
nendawenimawadjin  gaie. 

Iwapi  Jesus  o  gi-inan  Judawininiwan:  Awenen  aw  en- 
dashiieg  ge-debimipan,  gi-bata-ijiwebisi,  tchi  ijid?  Gi-ano-jin- 
genimawad  Jesusan,  gi-ano-akawabamawad  mojag  tanasseg  wi- 
waniiamawawad  tchi  mikamowad  gego,  ge-ondji-batamawad, 
kawin  dash  bapish  gego  o  gi-mikansinawa.  Mi  nassab  ged-iji- 
webisid  enamiad;  ta-mino-ijiwebisi,  kawin  eta  go  enassarninid 
Kije-Maniton,  mi  go  gaie  enassaminid  kakina  widj-anishinaben. 
Mi-wendji-ikkitod  Jesus:  Mino  ijiwebisig,  kakina  anishinabeg 
tchi  wabandamowad  ki  mino  ijiwebisiwiniwan,  mi  dash  tchi 
kitchitwawinawad  Kossiwan  Kije-Maniton  gijigong  ebinidjin. 

Kishpin  debweian,  wegonen  wendji-debwetawissiweg  ?  Ga- 

ijiwebisiwad  gaiat  Judawininiwag’  ga-debwetansigog,  mi  keiabi 
nibiwa  ejiwebisiwad  bemadisidjig  aking;  kawin  wi-debweien- 
dansiwag.  Anindi  dash  wensikamagak  debweiendansigwa  ? 
Anish,  anotch  sa  gego  iw  wendji-debweiendansigwa.  Anind  ka 
wika  o  gi-nondansinawa  anamie-gagikwewin;  mi  ga-ijiwebisi- 
wagobanen  gete-anishinabeg;  mi  keiabi  ejiwebisiwad  kitchi 
nibiwa  Asia  gaie  Africa  endanakidjig.  Kitimagendagosiwag 
geget.  Nibiwa  dash  mekatewikwanaieg  ijawag  enamiassinigon 
od  akimining,  a wi-gagikimawad ;  geget  idash  nibiwa  o  gashkia- 
wan  tchi  anamianid.  Gaganodamawadanig  igiw  ketimagisidjig 
enamiassigog  eshkam  nibiwa  tchi  anamiawad,  mi  dash  tchi  gash- 
kitamasowad  kagige  jawendagosiwin  gijigong. 

Anind  dash  bemadisidjig  ondjita  go  kawin  wi-anamiassi- 
wag.  Mi  ejiwebisiwad  anind  anishabeg;  osam  o  sagitonawa 
midewiwin,  tchissakiwin,  nimiidiwin,  gaie  anotch  gego  bakan 
ejitchigewad  enamiassigog.  Geget  gagibadisiwag.  Matchi 
maniton  o  waiejimigowan;  ta-kagige-banadisiwag  dash,  kishpin 
anamiassiwining  ondjita  dapinewad.  Mi  memindage  ged-ijiwe- 
bisiwad  igiw  ga-webinangig  anamiewin,  neiab  dash  ga-odapi- 
nangig  anishinabe-ijitwawin.  Kaginig  winawa  ta-ondji-wissagi- 
nesiwag  anamakamig  gi-webinamowad  Kije-Marhto  od  anamie- 
win. 

Anind  dash  bemadisidjig  o  jingendanawa  gwaiak  anamie- 
win,  mi  sa  katolik  anamiewin;  o  jingenimawan  gaie  mekatewik- 
wanaien,  o  jingenimawan  katolik  enamianidjin;  anotch  gego 
anisha  ikkitowag  nishibapinodawawad.  Ga-ijiwebisiwagoba- 
nen  gaiat  Judawininiwag  ga-jingenimadjig  Jesusan  gaie  o  kiki- 
noamaganini,  mi  ejiwebisiwad  gaie  winawa.  Mi  ejitchigewad 
nibiwa  igiw  bebakan  ejitwadjig. 

Minawa  anind,  memindage  waiabishkiwedjig,  osam  o  sagia- 
wan  joniian;  mi  eta  joniian  wa-aiawawadjin.  O  kitchi  minwen- 
danawa  wanadisiwin,  kitchitwawisiwin,  minawanigosiwin  gaie. 
Kawin  dash  bapish  gego  od  apitendansinawa  anamiewin,  kawin 
gaie  gagikwewin,  kawin  gaie  kitchitwa  Jawendagosiwinan. 
Kawin  wika  pindigessiwag  anamiewigamigong,  kawin  wika 
anamiassiwag,  kawin  gaie  o  wi-nondansinawa  Kije-Manito  od 
ikkitowin.  Mi  ejiwebisiwad  nibiwa  bemadisidjig.  Ta-ondji- 
animisiwag  dash  ningoting  anamakamig,  babamendansigwaKije- 
Manito  od  anamiewin. 

Anind  dash  bemadisidjig  kawin  anamiassiwag,  osam  sa 

matchi  bimadisiwag.  Kawin  de-apitendagosissiwag  tclii  ana- 
miawad  osam  matchi  ijiwebisiwad;  waiejingeshkiwag,  gimodish- 
kiwag,  kitchi  minikwewag,  bishigwadji-bimadisiwag.  Kawin 
winawa  minassiwag  jawendjigewin  tchi  anamiawad.  Winawa 
dash  jaigwa  mewija  ga-anamiadjig,  makamawag  iw  kitchi  mini- 
gowin,  mi  sa  debweiendamowin,  mi  dash  eji-bonitowad  anamie- 
win.  Mi  ejiwebisiwad  anind  anishinabeg  gaie  nibiwa  waiabish- 
kiwedjig.  O  naganigowan,  o  webinigowan  gaie  Kije-Maniton 
ondji  o  matchi  bimadisiwiniwa,  mi  dash  eji-matchi-nibowad, 
gaie  anamakamig  kagige  ishkoteng  ningoting  ta-ijawag. 

Jesus  dash  o  gi-inan  Judawininiwan:  Kije-Maniton  saia- 
giad,  Kije-Maniton  od  ikkitowinini  o  minotamawan,  mi  dash 
kinawa  wendji-minotamawassiweg,  kawin  sa  Kije-Manito  ki 
sagiassiwawa.  Anishinabe  dibendagosi;  o  debwetawan  dash 
debenimigodjin  maniton,  tanassag  od  oossiman.  Meno-ijiwe- 
bisid  od  oossiman  Kije-Maniton;  mi  iniw  daiebwetawadjin,  mi 
iniw  enokitawadjin.  Metchi-ijiwebisid  dash  od  oossiman  matchi 
maniton;  mi  iniw  bebamitawadjin,  mi  iniw  enokitawadjin. 
Mino  inini,  mino  ikwe  gaie  o  minotawawan  Kije-Maniton  od 
ininimini,  mi  sa  mekatewikwanaien;  matchi  inini  dash,  gonima 
matchi  ikwe  o  jingitawan  mekatewikwanaien,  o  minotawan  dash 
metchi-ganonigodjin,  metchi-gij  wenidjin  gaie.  Ningoting  dash 
kitchi  bebakan  ta-iji-aiawan  Kije-Manito  onidjanissan  gaie 
matchi-manito  onidjanissan.  Kije-Maniton  wenidjanissimigod- 
jig  ta-kagige-minawanigosiwag  gijigong,  matchi-maniton  dash 
wenidjanissimigodjig  ta-kagige-tchagisowag  anamakamig. 

Judawininiwag  dash  o  gi-nakwetawawan  Jesusan:  Kawm 
na  gwaiak  nind  ikkitossimin  iw:  kin  Samariwininiwiian,  rnatchi- 
manito  gaie  kid  aiawa?  Greget  o  gi-kitchi-bapijimawan  Jesusan, 
ga-apitch-jingenimawad.  Mi  tibishko  eji-nakwetawad  naningim 
metchi-ijiwebisid  iniw  meno-anwenimigodjin  widji-bimadisin 
gonima  mekatewikwanaien;  animoshing  neshkadisid  od  iji  migi- 
nan  aianwenimigodjin. 

Jesus  dash  gi-nakwetam:  Kawin  matchi-manito  nind  aia- 
wassi;  Noss  nin  kitchitwawenima,  kinawa  dash  ki  nishibapino- 
dawim.  Beka  go  nakwetam  Jesus,  kawin  ondjigidasossi,  beka 
gigito.  Mi  nassab  ged-iji-gigitoiang  neshkadji-ganonigoiangon; 
beka  go  gigitoda.  Aw  neshkadji-nakwetawad  neshkadji-ganoni- 
godjin  tibishko  dodam  endodang  wa-ateang  ishkote  iw  sigwebi- 
nang  ima  wendeg  bimide;  eshkam  ta-ani-biskakone  ishkote. 

Kawin  nin  nin  nandawendansin  nin  kitchi twawisiwin ,  ikkito 
Jesus.  Mi  ged-ijiwebisid  enamiad.  Kawin  o  ga-nandawendansin 
kitchitwawisiwin,  tchi  kitchitwawiigod,  tchi  kitchitwawinigod 
gaie  bemadisinidjin.  Kawin  kitchitwawiidisossi,  kawin  mamik- 
wasossi,  kawin  o  wi-kikenimigossin  anishinaben,  meno-dodan- 
gin,  gonima  jewenimadjin  ketimagisinidjin.  Minik  eji-gashki- 
tod  o  kadonan  o  mino  dodamowinan.  Mi  wendji-ikkitod  Jesus: 
Angwamisig,  kego  iw  ondji  mino  ijiwebisikegon,  anishinabeg 
tchi  wabaminegwa.  Kishpin  anishinabeg  ondji  mino  ijiwebi- 
siieg,  kawin  ki  ga-dibaamagossiwa  Kossiwa  gijigong  ebid. 
Jewenimadwanin  ketimagisidjig,  kego  ki  namandjinindj  ta- 
kikendamomagassinon  ejitchigemagak  ki  kitchinindj,  tchi  kadji- 
gadeg  ki  migiwewin;  Kije-Manito  dash  Kossiwa  missi  gego 
waiabandang  ki  ga-mino-dibaamag. 

Geget,  geget  kid  inininim:  kishpin  awiia  ganawendang 
nind  ikkitowin,  kawin  wika  nibowin  o  ga-wabandansin.  Mi  wa- 
ikkitod  Debendjiged:  Awegwen  genawendamogwen  nind  ikki- 
towinan,  kawin  o  ga-wabandansin  iw  otchitchago-nibowin,  mi 
sa,  kawin  o  ga-wanitossin  iw  ketchitwawendagwadinig  bimadisi- 
win,  ga-minind  gi-sigaandawind.  Gaie  go  mi  minawa  enitag- 
wadinig  od  ikkitowin:  Kawin  o  ga-wabandansin  iw  kagige  ba- 
nadisiwin  anamakamig.  Tanassag  kaginig  wi-nibowag  ima 
eiadjig,  ka  wika  dash  geget  ta-nibossiwag.  Eji-bimadisid  aw 
jaigwa  wa-ishkwanamod,  agawa  pegidanamod,  mi  eji-bimadisi- 
wad  anamakamig  eiadjig. 

Mi  dash  ga-i j i-mamawad  assinin  wi-bimwassinaawad  Jesu- 
san;  Jesus  dash  gi-kasoidiso,  gi-sagaang  anamiewigamigong. 
Geget  apitchi  matchideegwaban  Judawininiwag;  apitchi  jaji- 
bitamogwaban.  Jesusan  mojag  ga-mino-dodagowadjin  o  wi- 
nissawan.  Anisha  o  gi-gagikiman  Debendjigad  iniw  bemadisi- 
nidjin  nisso-bibon;  kawin  wi-debweindansiwan.  O  webinawan 
od  ogimamiwan,  o  webinamawawan  gaie  od  ijitwawinini.  Kawin 
anijitansiwag  jingenimawad  Jesusan;  ishkwatch  o  sassagakwa- 
wawan  tchibaiatigong.  Mi  ga-ondji-naganigowad  Kije-Maniton, 
meshkwat  dash  maiaganishinabeg  gi-nandomawag  anamiewining. 

ANAMIEWXN. 

Ki  pagossenimigo,  Kije-Manito,  tchi  jawendami-ganawa- 
bamadwa  kakina  enamiadjig  weweni  enokitokig,  tchi  mino  ga- 
nawendjigadenig  wiiawiwan  gaie  go  o  tchitchagowan.  Mi  eji- 
pagossenimigoian  ondji  Kigwiss  Jesus.  Mi  ge-ing. 

STABAT  MATER. 


NAGAMON  WI-OND JI- KITIMAGKNIMIND  KITCHITWA  MARIE,  WIS- 
SAGI-KOT AGITONID  OGWISSAN  TCHIBAIATTGONG, 


Mi  iw  negamong  tchabaiatigo-mikanakengin. 


1.  Tchig-atig-  nibawig-oban 
Weg’imind  neninawendang-, 
Ag’onimind  Og*wissan. 

2.  Epitchi  naninawendang 
Ode’ng-  o  jabwenaogon 
Ketchi-g-inag*  ajaweshk. 

3.  Geg-et  g-o  g-i-kotagendam 
Wegimind  meno-wawinsod, 
Bejigowan  Ogwissan. 

4.  Wegimind  kejewadisid 
Gi-kitchi-mawi  wabamad 
Wassagendaminidjin. 

5.  ’Wenen  ge-mawissigoban 
Weg’imimindjin  wabamad 
Kotagendamowining? 

6.  Awenen  ge-kashkendansig 
Jesus  Ogin  wabamapan 
Widj-animisingenid? 

7.  Baiata-dinidjin  ondji 

O  g-i-wabaman  Jesusan 
Ketchi-kotagiimind. 

8.  Saiagradjin  Ogwissan 
Ketchi-wissagendaminid 
O  wabaman  nibonid. 

Kin  neta-sagriweian, 

Ninge,  ishkideeishin, 

Nin  gaie  tchi  mawiian. 


9. 

10.  Dodan  tchi  biskaneg-  ninde, 
Tchi  kitchi  sagiag-  Jesus, 
Kitchi  minwendamiag-. 

11.  Ketchitwa-Og'imig-oian, 
Nindeing-  nin  wi-mojiton 
Kig*wiss  enag-anamind. 

12.  Ga-inag-anamind  Kigwiss, 

Nin  ondji  g-i-kotag-itod, 
Widj-inag-anamishin. 

13.  Mamawi  kin  tchi  mawiian, 
Jesus  ondji  mawiishin 
Naianj  g*o  tchi  niboian. 

14.  Tchigatig*  ki  wi-widjiwin 
Nassab  nin  wi-kotag-endam 
Eji-kotag-endaman. 

15.  Ketchitwa-g'ig'ang'owiian 
Mamawi  kin  tchi  mawiiang- 
Mojag-  inenimishin. 

16.  O  nibowin  Kig*wiss  Jesus, 

O  kotag-itowin  g*aie 
Mojag-  mikawamishin. 

17.  Ga-i  j  i-inag'anamind 
Ga-i  j  i-sassag-akwaond 
Apeg-ish  mojitoian. 

18.  Dibakonigfe-g-ijig-ak 
Gig-ang*,  nadamawishikan 
Tchi  bwa  animisiian. 

19.  Api  wi-niboian,  Jesus, 

’Peg-ish  widokawid  Kigfa 

Gijig-ong-  tchi  ijauin. 

20.  Api  nibomag-ak  niiaw, 

Nin  tchitchag-  mano  g-ijig-ong- 
Tchi  ijid  dodawishin. 

JINGOBI-ANAMIEGIJIGAD. 

EPXSTOLA.  PHIL.  H,  5-11, 

Mi  ekkitod  kitchitwa  Paul:  Tibishko  inendamog  kideiwang, 
Jesus  gi-inendang.  Kije-Manito  Weossimind  ejiwebisid  ijiwe- 
bisi  Jesus,  mi  sa  gwaiak  wendji-inendang:  Nin  Kije-Manitow. 


O  gi-tabassendan  wiiaw,  anotaganing  gi-bi-anishinabewiidiso, 
anishinabeng  gaie  gi-ijiwebisi.  Gi-tabassenindiso,  Ossan  Kije- 
Maniton  gi-babamitawad  tchi  nibod,  tchibaiatigong  tchi  dapined. 


Mi  sa  Kije-Maniton  ga-ondji-ishpendagosiigod  apitchi,  o  gi-mi- 
nigon  gaie  ijinikasowin  awashime  epitendagwak,  kakina  dash 
epitendagwakin  ijinikasowinan.  Win  sa  Jesus  od  ijinikasowi- 
ning  kakina  ta-otchitchingwanitawag  gijigong,  ogidakamig, 
anamakamig  gaie  eiadjig;  kakina  gaie  mamawi  ta-ikkitowag: 
Debeniminang  Jesus  aia  Ossan  Kije-Maniton  o  kitchitwawisiwi- 
nining. 

EVANGELIUM.  MATT,  XXI,  1-9. 

Mi  enadjimod  kitchitwa  Matthieu:  Iwapi  Jesus  gi-bi-ija 
besho  Jerusaleming,  ima  Bethphaging,  Bimidewatigo-wadjiwing. 
Mi  dash  iwapi  gi-ijinajawad  nij  o  kikinoamaganan,  gi-inad: 
Odenang  ijag,  oma  tibishko  eteg,  pabige  dash  ki  ga-mikawawa 
memangishe  tchi  takobisod,  manijinsan  gaie;  abaog,  bidawishig 
dash.  Kishpin  dash  awiianingot  inineg,  kigad-inawa:  Debend- 
jiged  o  wi-awan;  pabige  dash  o  ga-pagidinan.  Mi  sa  iw  kakina 
ga-ondji-ijiwebak,  tchi  debwewiniwang  ga-ikkitod  niganadjimo- 
winini:  Windamawimig  Sion  odanan:  Ki  kitchi  ogimam  ki  bi- 
odissig;  bekadisi,  memangisheian  o  bimomigon,  manijinsan  gaie, 
nabikawagan  naiabikang  onidjanissan.  Kikinoamaganag  dash 
gi-madjawag,  gi-ijitchigewad  ga-igowad  Jesusan;  o  gi-binawan  sa 
memangisheian,  manijinsan  gaie,  gi-bimondaawad  od  agwiwini- 
wan,  mi  dash  ima  gi-namadabiawad  Jesusan.  'Kitchi  nibiwa 
dash  anishinabeg  o  gi-dajweginanawan  od  agwiwiniwan  mika- 
nang;  anind  dash  odikwanan  o  gi-kishkaanawan,  mi  dash  mi- 
kanang  gi-ani-bimi-webinamowad.  Naganidjig  dash,  igiw  gaie 
nwapinakidjig,  gi-bibagiwag  gi-ikkitowad:  Hossana  (mi  sa  hit- 
chitwawendagosi)  David  Ogwissan!  Kitchitwawendagosi  aw 
ba-dagwishing  Debendjigenidjin  od  ijinikasowinining! 

NINIDJANISSIDOG! 

Nongom  gijigak  anamietchigadewan  odikwanan,  gonima 
jingobinsan,  gonima  Palms  ejinikadegin.  Ow  dash  anamiegiji- 
gad  ijinikade  Latin  inwewining:  Dominica  Palmarum,  anishi- 
nabemowining  dash:  Jingobi-gijigad.  Weweni  dash  nanaga- 
tawendanda  endodang  mekatewikwanaie  anamiewigamigong 
nongom  gijigak,  wendji-dodang  gaie.  Od  anamietanan,  o  si- 
gaandanan  gaie  wadikwanan,  ga-bidjigadegin  anamiewigami- 
gong,  bekish  o  pagosseniman  Kije-Maniton  tchi  jawenimigowad 
enamiadjig  tekonangig,  meno-ganawendangig  gaie  iniw  wadik- 

wanensan  enamietchigadegin;  o  nanandoman  gaie  tchi  mino 
ganawenimigowad  eji-owiiawiwad,  eji-otchitchagowad  gaie. 
Swanganamiad  weweni  od  odapinanan,  o  ganawendanan  endad 
iniw  wadikwanensan  sagaandjigadenigin,  bekish  gaie  od  apeni- 


monan  Kije-Maniton  tchi  mino  ganawenimigod  missiwe  tibi 
ged-aiagwen,  kema  tibi  ge-ijagwen. 

Naningotinong  anamie-bimossewag  enamiadjig  jingobi-giji- 
gadinig,  bekish  anamiawad  gaie  nagamowad.  Mi  sa  nassab  wa- 
ijitchigewad,  ga-ijitchigenid  Jndawininiwan  gaie  Jesus  o  kiki- 
noamaganan,  gi-awi-nagishkagod  gaie  gi-ani-widjiwigod  Debe- 

niminang  gi-pindiged  Jerusaleming;  gi-bibagiwag  sa,  gi-ikkito- 
wag  gaie:  Hossanna  Dayid  Ogwissan!  Kitchitwawendagosi  aw 
ba-dagwishing  Debendjigenidjin  od  ijinikasowinining!  Nongom 
dash  nanagatawendanda  ekkitomagak  kitchitwa  minwadjimo- 
win. 

Jesus  o  gi-inan  nij  o  kikinoamaganan,  mi  sa  Pierran  Jeanan 
gaie:  Odenang  ijag,  oma  tibishko  eteg,  pabige  dash  ki  ga-mika- 
wawa  memangishe  tchi  takobisod  manijinsan  gaie;  abaog,  bida- 
wishig  dash.  Kishpin  dash  awiia  ningot  inineg,  ki  gad-inawa: 
Debendjiged  o  wi-awan;  pabige  dash  o  ga-pagidinan.  Geget 
idash  gi-ijitchigewag  ga-igowad  Jesusan.  Mi  nassab  ge-doda- 
mowad  enamiadjig;  mojag  ta-ijitchigewag  minik  egowad  Jesu- 
san  ima  od  anamiewining.  Mi  ima  gegikiminang  Jesus;  mi  ima 
kekinoamonong. 

Jesus  dash  od  anonan  o  mekatewikwanaieman  wi-kikinoa- 
mawad  bemadisinidjin  aking.  Mi  iniw  ga-inadjin:  Tibishko 
ga-iji— ijinajaod  Noss,  mi  tibishko  gaie  nin  eji-ijinajaonagog. 
Awi-gagikimig  kakina  anishinabeg  endasso-winsodjig,  sigaanda- 
wig  gaie  od  ijinikasowining  Weossimind  gaie  Wegwissimind 
gaie  Wenijishid-Manito,  kikinoamawig  gaie  tchi  ganawendamo- 
wad  kakina  gego  ga-ininagog;  ki  ga-widj-aiawininim  endasso- 
gijigak  binish  tchi  ishkwa-akiwang.  Mi  ga-inad  od  ijinajawa- 
ganan  ga-anonadjin  tchi  baba-gagikwenid  missiwe  enigokwaka- 
migag. 

Jesus  od  ijinikasowining  kid  ondji  ganonigowag  mekate- 
wikwanaieg.  Mi  ga-ondji-inad  Jesus  o  mekatewikwanaieman: 
Aw  pesindoneg  nin  igo  nin  pisindag,  aw  dash  baiapinodoneg 
nin  igo  nin  bapinodag.  Awegwen  dash  baiapinodawigwen,  o 
bapinodawan  iniw  ga-bi-ijinajaonidjin.  Gwaiak  enamiad  o 
kitchi  minadeniman  mojag  gaie  o  babamitawan  o  mekatewikwa. 
naieman. 

Jesus  kawin  gi-inendansi  wi-bimomigod  bebejigoganjin,  nin- 
dawatch  memangisheian  o  gi-bimomigon,  wi-kikinoamonang 
tabassenindisowin,  minawa  wi-tibishkossitod  iw  wejibiigadenig 
Kije-Manito  o  masinaiganing:  Windamawimig  Sion  odanan:  Ki 
kitchi  ogimam  ki  bi-odissig,  bekadisi,  memangisheian  o  bimomi- 
gon,  manijinsan  gaie,  nabikawagan  naiabikang  onidjanissan. 
Ga-apitch-bimadisid  aking  mojag  o  gi-tibishkossiton  iw  ga-ojibia- 
mowagobanen  niganadjimowininiwag.  Gaie  kinawind  weweni 
ijitchigeda  minik  aiangwamitagosid  Jesus  ima  od  anamiewining. 

Mojag  inadisida  eji-minwendang  Debeniminang  Kije-Manito, 
kego  dash  wika  dodansida  gego  jangendang,  genaamadang 
gaie. 

Judawininiwag  o  gi-kitchi-mino-odapinawan  Jesusan,  gi- 
pindigenid  odenang  Jerusaleming.  O  gi-bibagimawan,  gi-ina- 
wad:  Hosanna  David  ogwissan!  Kitchitwawendagosi  aw  ba- 
dagwishing  Debendjigenidjin  od  ijinikasowinining.  Panima  dash 
tchibaiatigo-gijigadinig  gi-bibagiwag;  Ta-sassagakwawa  tchi- 
baiatigong!  Ta-sassagakwawa  tchibaiatigong!  Geget  mamaka- 
dendagosiwag  bemadisidjig  aking.  Wewib  gwekendamog,  kitchi 
wewib  od  andjitonawan  od  inendamowiniwan.  Aw  saiagiik 
nongom  gijigak,  makija  wabang  ki  ga-jingenimig,  ganabatch 
pangishe  gego  ki  gad  ondji-jingenimig.  Kego  osam  apenimo- 
ken  kidj-anishinabeg;  kitchi  wewib  andjiinendamog;  Kije-Ma- 
nito  eta  ki  da-apenimonan,  kawin  anisbinabe.  Aw  epenimod ' 
Debendjigenidjin  ka  wika  ta-waiejindisossi,  aw  dash  epenimod 
widj-anishinaben,  naningim  ta-waiejindiso.  Igiw  ga-bibagimad- 
jig  Jesusan  jingobi-gijigadinig,  gi-inawad:  Hosanna  David 
Ogwissan,  kitchitwawendagosi  aw  ba-dagwishing  Debendjige- 
nidjin  od  ijinikasowiniuing,  mi  igiw  ga-bibagimadjig  kitchitwa 
tchibaiatigo-gijigadinig:  Ta-sassagakwawa  tchibaiatigong!  Ta- 
sassagakwawa  tchibaiatigong! 

Geget  gagibadisi  aw  ketchi-anokid  wi-minwendamiad  eta 
widj-anishinaben,  tchi  kitchitwawinigod,  tchi  kitchi  inenimigod, 
tchi  apitenimigod  gaie;  geget  gagibadisi.  Ganabatch  wenibik  o 
gamianadjiigon;  waiba  dash  o  ga-wanenimigon,  makija  gaie  o 
ga-bapiigon.  Bateng  mi  enendagwak  kitchitwawiigowin  aking, 
bateng  mi  epitendagwak.  Nindawatch  Kije-Manito  ondji  ano- 
kida,  meno-dodamangon;  ningoting  ki  gad-aiamin  kagige  di- 
baamagowin,  kagige  kitchitwawinigowin,  kagige  jawendagosi- 
win  gaie  gijigong.  Mi  ga-dodang  Jesus,  mi  ga-dodamowad  ka- 
kina  ketchitwawendagosidjig  nongom  gijigong  endaji-minawa- 
nigosidjig.  Igiw  dash  Phariseiag  gaie  Ojibiigewininiwag  gaie 
naganisidjig  Judawininiwag,  ga-nandawendangig  aking  enda. 
goninig  kitchitwawisiwin,  nongom  kitchi  tabassendagosiwag 
anamakamig.  Kego,  ninidjanissidog,  kego  nandawendangegon 
aking  daji-kitchitwawisiwin,  gonima  kitchi  daniwin,  gonima 
minawanigosiwin;  gijigong  endagog  eta  nandawendanda- 
mog. 

ANAMIEWIN. 

Kije-Manito  kaiagige-bimadisiian  gaie  missi  gego  netawi- 
toian,  ki  gi-inenima  Kigwiss  Jesus,  aw  Egwashimiiangid,  tchi 
anishinabewiidisod  gaie  tchi  nibod  tchibaiatigong,  ima  tchi  ondji 
kikinoamawad  kakina  anishinaben  gwaiak  tabassenindisowin,  ki 
pagossenimigo  tchi  mijiiang  jawendjigewin,  weweni  tchi  kiki- 
nowabandamang  iw  o  tabassenindisowin  gaie  dash  ningoting 
tchi  mino  abitchibaiang,  mamawi  aw  Kigwiss  Jesus.  Mi  ge-ing. 


KITCHITWA  ISHPINIGE-GIJIGAD. 

EPISTOLA.  I  COR.  XI,  20-33. 

Mi  ekkitod  kitchitwa  Paul :  Nikanissidog!  Api  ningotchi 
wakaiganing  maiawandjiidiiegon,  kawin  iw  kid  ondji  ijitchigessim 
tchi  midjiieg  Debendjiged  od  onagoshi-wissiniwin  (mi  sa  tchi 
odapinameg  kitchitwa  Eukaristiwin).  Kakina  sa  awiia  kija  od 
odapinan  od  onagoshi-wissiniwin  tchi  bwa  bi-onagoshi-wissiniwad 
igiw  anind^  bejig  dash  bakade,  minawa  dash  bejig  giwashkwebi. 
Anin!  Ka  na  kid  aiansinawan  wakaiganan  ge-daji-wissiniieg,  ge- 
daji-minikweieg  gaie?  Gonima  na  ki  bapinodanawa  Kije-Manito 
od  anamiewigamig  ?  {mi  sa  igiw  debendagosidjig  Kije-Manito  od 
anamie~widjindiwi?iing ) ;  kid  agatchiawag  na  gaie  igiw  Jcetimagi- 
sidjig  gego  eiassigog?  Wegonen  dash  ge-ininagog?  Ki  gad- 
ondji-wawijimininim  na?  Kawin  sa  kid  ondji  wawijimissinoni- 
nim.  Nin  gi-odapinamawa  sa  Debendjiged  iw  nongom  enina- 
gog:  Debeniminang  Jesus,  mi  go  iw  tibikadinig  ga-pagidinind, 
pakwejiganan  o  gi-odapinan,  o  gi-anamietawan,  o  gi-bpkobinan, 
gi-inad  od  ijinajawaganan:  Odapinamog,  midjig  gaie,  mi  man- 
dan  niiaw,  kinawa  ge-ondji-pagidendjigadeg.  Dodamog  iw  gaie 
kinawa,  tchi  mikwenimiieg.  Tibishko  gaie  anamie-minikwadji- 
gen  o  gi-odapinan.  gi-ishkwa-onagoshi-wissinid,  gi-ikkito  dash: 
Mandan  minikwadjigan  mi  oshki-ijitwawin  nin  miskwiming. 
Mi  ow  ijitchigeiog  tchi  ondji  mikwenimiieg  dassing  menikweie- 
gon.  Dassing  sa  ge-ni-amwegon  aw  pakwejigan,  ge-ni-minik- 
weiegon  gaie  iw  eteg  minikwadjiganing,  ki  ga-windamagem,  gi- 
nibod  Debeniminang,  binish  tchi  dagwishing.  Awegwen  dash 
ged-amwagwen  iniw  pakwejiganan,  awegwen  kema  ge-minik- 

wegwen  etenig  Debeniminang  o  minikwadjiganing,  daie-apiten- 
dagosissig  dash,  (iw  gigishkang  kitchi  batadowin),  o  ga-wiiagi- 
ton  Debeniminang  wiiaw,  o  miskwim  gaie.  Ta-nanagatawenin- 
diso  dash  enamiad,  panima  dash  o  gad-amwan  iniw  pakwejiga- 
nan,  o  ga-minikwen  gaieiw,  etenig  minikwadjiganing.  Win 


emwad  iniw,  menikwed  gaie  iw,  apitendagosissig  dash,  o  mid- 
jin,  o  minikwen  gaie  tibinawe  o  banadisiwin,  kawin  sa  o  manad- 
jitossin  iw  Debeniminang  wiiaw.  Mi  wendji-naninamisiwad 
nibiwa  endashiieg;  mi  wendji-akosiwad  gaie;  mi  wendji-niba- 
wad  nibiwa  (mi  sa  nibowag .)  Kishpin  sa  win  kinawind  wi-di- 

bakonidisoiangoban,  kawin  ki  da-gi-dibakonigossimin.  Api  dash 
debakonigoiangon,  ki  kotagiigonan  Debendjiged,  metchi-ijiwebi- 
sidjig  aking  tchi  dago-banadjiigossiwang  tibishko  winawa 
metchi-bimadisidjig  aking. 


KVANGBLITJM.  JOAN.  XIII,  1-15. 

Mi  enadjimod  kitchitwa  Jean:  Tchi  bwa  ojitchisseg  Pak- 
gijigad,  gi-kikendang  Jesus  gi-dagwishinomagadinig  o  dibaigan, 
oma  aking  tchi  ondji  madjad,  tchi  nasikawad  dash  Weossimi- 
mindjin,  gi-sagiad  iniw  debenimadjin,  oma  aking  eianidjin,  o 
gi-sagian  iniw  binish  igo  ishkwatch  awaninig. 

Api  dash  ga-ishkwa-onagoshi-wissining,  aw  dash  matchi 
manito  jaigwa  gi-atawad  ima  odeining  Juda-Iskariotan,  iniw 
ga-ogwissimadjin  Simon,  tchi  pagidinanid  Jesusan ;  Jesus  dash 
kikendang  gi-minigod  Ossan  kakina  gego  ima  onindjing  gaie 
Kije-Manitong  gi-bi-ondjibad  gaie  minawa  tchi  ijad  Kije-Mani- 
ton,  gi-ondji-pasigwi  onagoshi-wissiniwining  gaie  o  gi-gisikanan 
anind  od  agwiwinan,  mi  dash  gi-odapinang  kisingweon,  gi- 
kitchipisod  dash.  Mipi  dash  ga-iji-siginang  nibi  onaganing  gaie 
o  gi-madji-kisibigisidenan  o  kikinoamaganan  gaie  o  gi-gassiside- 
wan,  gi-aiod  iw  kisingweon  ga-kitchipisod.  O  gi-bi-ijanan  dash 
Simon-Pierran.  O  gi-igon  dash  Pierran:  Debendjigeian,  ki  wi- 
kisibigisiden  ina?  Jesus  dash  o  gi-nakwetawan,  gi-inad:  Kawin 
nongom  ki  kikendansin  ejitchigeian,  panima  dash  ki  ga-kikendan. 
Pierre  dash  o  gi-inan:  Ka  wika  ki  ga-kisibigisidenissi.  Jesus 
dash  ogi-iji-nakwetawan:  Kishpin  kisibigisidenissinowan,  kawin 
ki  ga-dibendagosissi  niiawing.  Simon-Pierre  dash  o  gi-inan:  De- 
bendjigeian  kisibiginamawishin,  kawin  eta  nisidan,  mi  go  gaie 
ninindjin  gaie  iw  nishtigwan.  Jesus  dash  o  gi-inan:  Aw  ga-kisi- 
biginind  kawin  nandawendagosissi  iw  minawa  tchi  kisibiginind, 
mi  eta  osidan,  mi  dash  kakina  binisid.  Ki  binisim  sa,  kawin 
dash  igo  kakina  endashiieg.  O  gi-kikeniman  sa  iniw  ge-pagidi- 
nigodjin,  mi  dash  iw  ga-ondji-ikkitod :  Kawin  kakina  ki  binisis- 
sim.  Gra-ishkwa-kisibigisidenad  dash,  ga-bisikang  gaie  minawa 
od  agwiwinan,  minawa  gi-namadabi,  mi  dash  gi  inad:  Ki  kiken- 
danawa  na  iw  ga-dodonagog  ?  Kekinoamaged  gaie  Debendjiged 
kid  iji-wijim,  gwaiak  dash  kid  ikkitom;  nind  aw  sa  geget.  Kish- 
pin  dash  nin  Debeniminagog  gaie  kekinoamonagog  gi-kisibigisi- 

deninagog,  gaie  kinawa  memeshkwat  ki  da-kisibigisidenidim. 
Ki  gi-minininim  sa  kikinowabandjigan,  tchi  ijitchigeieg  gaie 
kinawa  iw  ga-dodonagog. 

NINIDJANISSIDOG! 

Nongom  tibishkosse  iw  ketchitwawendagwak  gijigad,  api 
Jesus  Debeniminang  gi-ojitod  iw  maiamawi-onijishing,  iw  maia- 
mawi-ishpendagwak  gaieSakrema,  mi  sa  kitchitwa  Eukaristi- 
win.  Geget  kitchi  apitendagwad,  apitchi  gaie  kitchitwawen- 
dagwad  iw  migiwewin,  iw  Manito-migiwewin,  mi  sa  tetibinawe 
Jesus.  Mi  ima  maninang  Kije-Manito  tetibinawe  Ogwissan 
baiejigonidjin,  aiapitchi-sagiadjin,  Mi  ima  madjiiang  Jesus 
wiiaw;  mi  ima  menikweiang  Jesus  omiskwim;  Jesus  ki  pindi- 
geshkagonan,  Jesus  kid  abitagonan;  mi  ima  gegishkawang 
Jesus,  mi  ima  gaie  gegishkonang  Jesus. 

Aw  wedapinad  Jesusan  apitchi  kitchi  jawendagosi,  mi  sa 
kishpin  nissitotang  mojitod  gaie  odeing  weweni  iw  debwewin: 
Jesus  nongom  aia  niiawing,  Jesus  nongom  bimadisi  nindeing. 
Win  wedapiniged  gaie  win  wedapinind,  (mi  sa  Jesus)  tanassag 
bejigowag,  nindigo  bejigwaniniwan  wiiawiwan,  o  miskwimiwa, 
wiiassimiwa,  o  tchitchagowan  gaie;  geget  jawendagosi  aw  meno- 
odapinad  Jesusan. 

Mi  iw  mekwendamowad  gwaiak  enamiadjig  nongom  gijigak, 
mi  ba-ondji-ijawad  anamiang,  mi  ba-ondji-anamietamowad  kit- 
chitwa  Eukaristiwin,  mi  ba-ondji-anamietawawad  Jesusan  kit- 
chitwa  Ostiwining  ebinidjin. 

Gaie  dash  kinawa,  enamiaieg,  bi-manadjiig  Jesus,  bi-mawa- 
dissig  Jesus,  bi-anamietawig,  bi-migwetchiwiig,  bi  pagosseni. 
mig  Jesus.  Bi-anamiag  ganage  ningo-dibaigan  iw  minik  oma 
anamiewigamigong.  Nashke  eji-batainowad  enamietangig  kit- 
chitwa  Eukaristiwin;  bi-anamietamog  gaie  kinawa.  Bi-mawa- 
dissig  kejewadisid  Jesus,  bi-windamawig  enendameg,  mwajitoieg 
gaie  kideiwang,  ki  kashkendamowiniwan,  ki  sanagisiwiniwan, 
ki  kotagitowiniwan,  ki  kitimagisiwiniwa,  ki  kosigwanideewi- 
niwa,  ki  kashkendamideewiniwa  gaie.  Bi-nandotamawig  Jesus 
minik  menesiieg  eji-otchitchagoieg  gaie  go  eji-owiiawiieg.  Oma 
enassamid  Jesus  bi-anamietawig,  bi-gaganodamawig  kinidjanissi- 
wag,  ki  kitisimiwag,  kid  inawemaganiwag  gaie;  bi-anamieta- 
wig  saiagiegog,  kakina  gaie  meno-dodonegog.  Gaganodamawig 

gaie  igiw  jangeniminegog,  kakina  gaie  ga-matchi-dodonegog, 
tchi  jawenimigowad  ki  mamawi  Kossiwan.  Bonenindiiog  eji- 
nandawenimeg  Kossiwa  gijigong  ebid  tchi  bonigidetoneg  gaie 
kinawa. 

Bi-migwetchiwiig  gaie  Jesus  gi-nandomineg  tchi  anamiaieg. 
Naningim,  kitchi  naningim  ki  gi-jawenimigowa,  apine  go  ki 
sagiigowa,  mojag  ki  mikwenimigowa,  gaie  kaginig  ki  mino  do- 
dagowa.  Migwetchiwiig  nongom  oma  anamiewigamigong;  wa- 
windamawig  gaie  apine  tchi  wi-kitchi-sagieg,  mojag  gaie  tchi 
wi-anokitaweg. 

Tchi  bwa  odjitchisseg  Pak-gijigad,  gi-kikendang  Jesus  gi- 
dagwishinomagadinig  o  dibaigan  oma  aking  tchi  ondji  madjad, 
tchi  ijad  dash  iniw  Weossimimind j in .  Jesus  mojag  o  gi-mik- 
wendan  o  nibowini-gijigad,  naningim  gaie  o  gi-dajindan,  gi- 
ganonad  o  kikinoamaganan.  Mi  nassab  ged-ijitchigeiang  gaie 
kinawind.  Naningim  mikwendamawada  Jesus  o  nibowin  tchi- 
baiatigong.  Geget  ki  ga-mino-inabadjitomin  iw  wenijishing 
mikwendamowin.  Enamiad  naningim  mekwendang,  minik  ga- 
kotagitod  Jesus  kejewadisid,  gi-dapined  tchibaiatigong,  mek- 
wendang  gaie  iw  ga-ondji-kotagitod,  eshkam  o  ga-sagian  De- 
bendjigenidjin,  ta-minwendam  gaie  gego  kwetagitodjin  aking. 
Mi  ga-ijiwebisiwad  ketchitwawendagosidjig  gi-bimadisiwad 
aking.  Kitchitwa  Francis  naningim  gi-ondji-mawi,  gi-ganawa- 
bamad  Jesusan  egodjininidjin  tchibaiatigong;  tanassag  o  gi- 
widji-kotagitoman  Jesusan,  eshkam,  eshkam  dash  o  gi-ondji- 
sagian,  gi-nanagatawendang  odeing,  minik  ga-kotagitod  Debem- 
minang  wi-agwashiminang  kagige  kotagitowining  anamakamig. 

Gi-sagiad  iniw  debenimadjin  oma  aking  eianidjin,  o  gi- 
sagian  iniw  binish  igo  ishkwatch  awaninig.  Mi  wa-ikkitong: 
Jesus  apitchi  enigok  o  gi-sagian  o  kikinoamaganan  kakina  gaie 
daiebwetagodjin,  kawin  eta  pangi,  kawin  eta  atchina  go,  apine 
sa  go  o  gi-kitchi-sagian  binish  gi-ishkwa-bimadisid  tchibaiati- 
gong.  Geget  Jesus  keiabi  o  kitchi  sagian  kakina  gwaiak  ena- 
mianidjin.  Kakina  gego  anamiewining  eteg  ki  windamagomin 
eji-sagiinang.  Tchibaiatig  tanassag  ki  ganonigonan,  windamo- 
nang  epitch  sagiinang  Jesus;  mi  sa  ima  ga-daji-nibod  kinawind 
ondji.  Kitchitwa  Eukaristiwin  ki  windamagomin  eji-sagiinang; 
mi  sa  ima  endanisid  kaginig  kinawind  ondji  ima  anamiewigami- 
gong.  Kitchitwa  Anamessikewin  ki  windamagomin  eji-kitchi- 
sagiinang;  mi  sa  ima  pegidinamawad  Ossan  wiiaw  gaie  o  misk- 

wim  kinawind  ondji.  Endaji-jakamonigoiang  kitchitwa  Ostiwin 
ima  anamiewigamigong  ki  windamagomin  epitch  sagiinang;  mi 
sa  ima  eshamigoiang  gwaiak  Jesus  wiiaw  gaie  o  miskwim.  Ge- 
get  kid  apitchi  sagiigonan  Jesus;  meshkwat  gaie  kinawind 
kitchi  sagiada. 

Aw  dash  matchi-manito  o  gi-atawan  odeining  Judas-Iska- 
riotan  tchi  pagidinanid  Jesusan.  Nashke  ga-iji-banadjiigod 
Judas  sasagisiwin.  Osam  o  gi-sagian  joniian,  mi  ga-ondji-gi- 
modid  naningotinong  joniian,  ga-minind  Jesus.  Gegapi  gi- 
inendam  wi-pagidinad  Debendjigenidjin,  wi-gashkitchiged  nissi- 
midana  dasswabik  joniian.  Geget  idash  gi-ijitchige  ga-inendang 
wi-ijitchiged;  ondji  iniw  nissimidana  dasswabik  joniian  o  gi- 
atawenan  Debendjigenidjin.  Panima  dash  kitchi  enigok  gi-ondji- 
kashkendam  gi-atawed  Jesusan,  gi-babanadenindiso  dash,  mi 
dash  gi-awi-agonidisod.  Joniia  tanassag  o  gi-banadjian  Judan; 
kawin  memwetch  joniia,  sasagisiwin  o  gi-banadjiigon  aw  inini. 
Geget  sasagisiwin  o  banadjiigonawa  nibiwa  bemadisidjig  aking# 

Jesus  o  gi-kisibigisidenan  o  kikinoamaganan,  mi  sa,  mi- 
dasswi  eshi-nijinidjin  od  ijinajawagonan,  wi-ondji-kikinoama- 
wad  tabassenindisowin,  tchi  ishpendansinig  wiiawini.  Geget 
Jesus  o  gi-kitchi-tabassendan  wiiaw  gi-kisibigisidenad  o  kiki- 
noamaganan.  Win  sa  gwaiak  Kije-Manitowi,  winawa  dash 
pijishig  anishinabewiwag;  gi-kitimagisiwag,  gi-anokiwininiwi- 
wag,  gi-gigoikewininiwiwag,  kawin  gi-kitchi-danissiwag,  kawin 
gaie  gi-kitchitwawisissiwag,  Jesusan  dash  o  gi-kisibigisidenigo- 
wan.  Geget  kitchi  tabassenindisowin  iw;  geget  gi-kitchi-ta- 
bassenindiso  Jesus,  gi-kisibigisidenad  iniw  o  kikinoamaganan. 
Kikinawabamada  Debendjiged,  sagitoda  tabassenindisowin,  jin- 
gendanda  dash  maminadisiwin. 

Pierre  o  gi-inan  Jesusan:  Ka  wika  ki  ga-kisibigisidenissi. 
Mi  ga-ondji-ikkitod  iw  gi-manadjiad  Debendjigenidjin,  gi-inen- 
dang:  Mi  aw  Debendjiged,  nin  dash  nin  bata-ijiwebis;  ninda- 
watch  nin  nin  da-kisibigisidena.  Jesusan  dash  o  gi-igon:  Kish- 
pin  kisibigisidenissinowan,  kawin  ki  ga-dibendagosissi  niiawing. 
Mi  dash  gi-inad  Pierre  Debendjigenidjin:  Kawin  pijishig  nisi- 
dan  gaie  ninindjin,  mi  go  gaie  nishtigwan  ki  ga-kisibiginan. 

Gaie  kinawind  kikinawabamada  Pierre;  weweni  tabasse- 
nindisoda;  kego  dash  wika  agonwetawassida  Jesus,  kego  gaie 
agonwetawassidanig  igiw  naganisidjig  anamiewigamigong  gaie 
endaiang.  Weweni  gaie  ijitchigeda  minik  enakonigewad.  Aw 

sa  bebamitawad  naganisinidjin,  Kije-Maniton  o  babamita- 
wan,  aw  dash  aiagonwetawad,  Kije-Maniton  od  agonwetawan. 
Kakina  sa  gwaiak  ga-assimindjin  tchi  niganisinid  od  inan  Jesus: 
Aw  pesindoneg,  nin  igo  nin  pisindag,  aw  dash  neshibapinodoneg, 
nin  igo  nin  nishibapinodag. 

ANAMIEWIN. 

Ki  pagossenimigo,  Kije-Manito  Debenimiiang,  tchi  mino 
ganawabamadwa  kid  anishinabemag;  mi  sa  winawa  ga-ondji- 
inenindisod  Kigwiss  Jesus,  Debenimiiangid,  ondjita  tchi  diben- 
damonad  wiiaw  iniw  metchi-ijiwebisinidjin  onindjining  gaie 
tchi  nibod  tchibaiatigong  kitchi  wissagendamowining.  Mi  ge- 
ing. 

NAGAMON  TCHI  MANADJIIND  JESUS  KITCHITWA 
EUKARISTIWINING  EBID. 


sur  l’air:  pangb  lingua  gloriosi. 

1.  Sagitoda  Jesus  wiiaw 

Ke  t  chit  w  a  w  endag  wadmi  g ; 

O  miskwim  manadjitoda, 

Ga-siginang  api  nessind; 

Ki  gi-siginamagonan, 

Tchibaiatigong  gi-nibod. 

2.  Win  Jesus  bwa  mashi  nibod, 

O  wikoman  wikanissan, 

Od  inan  dash:  Nongom  niiaw 
Gi-gishpinadaganiwan; 

Tchi  bwa  mashi  nissigoian, 

Ganapine  wikondida. 

3.  Od  awan  pakwejiganan, 

O  bigonan,  o  minan  dash; 

Mi  anawi  pakwejigan 
Eji-nagosid,  od  inan: 

Geget  niiaw  atemagad] 

Anaming  maninagog 

4.  Mi  dash  geget  endid  Jesus, 

Dassing  enamessikengin 
Kawin  bapish  nagosissi, 

Geget  ki  kasotagonan. 

Mojag  songan  debwetanda, 

Abid  Jesus  Ostiwining. 

5.  Weweni  danenimada, 

Papindigeiangon  endad; 

Mojag  kitchi  sagiada, 

Kakina  ki  minigonan; 

Bekish  dash  gaie  gossada, 

Ki  ga-dibakonigonan. 

KITC  HIT  W  A-TC  HIB  AI ATIGO-GI JIG  AD . 


NINIDJANISSIDOG! 

Nongom  gijigak  enamiadjig  o  mikwendamawawan  gaie  o 
nanagatawendamawawan  Jesusan  o  kotagitowinini,  o  nibowinini 
gaie  tchibaiatigong.  Tanassag  o  widji-kotagi tomawan ,  o  widji- 


nibomawan  gaie  Debendjigenidjin.  Bekish  o  mikwendamawa- 
wan  o  kitchi  jawendamideewinini  Jesusan  gi-odapinamadisonid 

iw  wissagi -n i bo w in  onji  iw  sagiinang,  iw  kitimageniminang,  iw 
wi-agwishiminang  kagige  kotagitowining  anamakamig.  Kash- 
kendagwadini  geget  Jesus  o  nibowin  tchibaiatigong.  Swanga- 
namiadjig  kitchi  kashkendamog  ondji  Jesus  o  wissagi-kotagiigo- 
winan,  o  mawimawan  gaie  saiagiawadjin  Jesusan.  Bekish  dash 
minwendamog  anamide  gi-nibonid  Debendjigenidjin.  Nibossi- 
goban  sa  Jesus,  kawin  awiia  o  da-gi-gashkitossin  tchi  gi-ijapan 
gijigong;  kakina  anishinabeg  da-gi-ijawag  kakige  ishkoteng 
ondji  o  batadowiniwan.  Jesus  dash  ki  gi-minigonan  iw  gash- 
kiewisiwin  tchi  gashkitoiang  gijigong  ningoting  tchi  ijaiang, 
kishpin  sa  weweni  inabadjitoiang  o  kotagitowin,  o  nibowin  gaie, 
mi  sa  kishpin  weweni  inabadjitoiang  jawendjigewinan  ga-gash- 
kitamonangon,  gi-nibotonang  tchibaiatigong.  Jesus  o  gi-gishpi- 
nanan  ki  tchitchagonanin,  gi-migiwed,  gi-dibaiged,  kawin  osawa- 
joniian,  gi-migiwed,  gi-pagidendang  gaie  tibinawe  o  bimadisiwin, 
tibinawe  o  miskwim.  Geget  kitchi  nibiwa  apitendagosiwag  ki 
tchitchagonanig;  weweni  ganawenimadanig. 

Niwaiagad  iw  ge-nanagatawendamang  nongom  kitchitwa 
Tchibaiatigo-gijigak.  Mi  sa: 

1.  Awenen  aw  ga-kotagitod,  ga-nibod  gaie  tchibaiatigong? 

2.  Anin  minik  ga-kotagitod  ? 

3.  Anin  ga-iji-kotagitod? 

4.  Wegonen  ga-ondji-kotagitod?  Awenenan  ga-ondji-oda- 

pinamadisod  kakina  iw  kotagitowin?  Weweni  na- 
nagatawendanda  kakina  iw. 

1.  Nigan,  awenen  aw  ga-kotagitod  ?  Awenen  aw  ga-nibod 
tchibaiatigong?  Misawin  tibinaweKije-Manito.  Aw  Maiamawi- 
Islipendagosid,  aw  maiamawi-niganendagosid,  aw  ga-gijitod  missi 
gego  gijigong  gaie  aking  etenig,  aw  debenimad  kakina  anjeni- 
wan  gaie  anishinaben,  aw  Kaiagige-bimadisid  Manito,  mi  aw  ga- 
odapinamadisod  kitchi  kotagitowin,  mi  aw  ga-wissagi-nibod 
tchibaiatigong.  Jesus  gwaiak  Kije-Manitowi.  Eji-Kije-Mani- 
towid  dash  o  bwanawiton  tchi  kotagitod.  Mi  dash  ga-ondji- 
anishinabewiidisod  tchi  wi-kotagitod,  tchi  wi-nibod  tchibaiati- 
gong  kinawind  ondji. 

Api  dash  ga-nibod  tchibaiatigong,  tanassag  kakina  gego  o 
gi-kitimagenimigon;  gijig,  aki  gaie  nindigo  gi-ondji-kashkenda- 
momagadon  gi-nibod  aw  Kitchi-Manito,  gi-nibod  aw  ga-ojitod 
gijig  gaie  aki  gaie  missi  gego  gijigong  aking  gaie  endagog. 

Gi-agodjing  sa  tchibaiatigong  Debeniminang,  gi-ishkwa-was- 
seiasige  gisiss,  gi-tibikabaminagosid,  enigokwakamigag  dash  gi- 
pashagishkibikad  gega  nisso-dibaigan  iw  minik.  Tanassag  gisiss 
kawin  o  gi-wi-ganawabamassin  iniw  ga-ojiigodjin  kotagitonid, 
nibonid  gaie  tchibaiatigong.  Ga-ishkwanamod  dash  Debendji- 
ged,  mi  iw  api  pabige  ga-iji-tashkigissemagak  iw  ga-gibagodeg 
kitchi  anawiewigamigong,  ishpiming  gi-ondji-kishkigisseg  binish 
igo  tabashish;  aki  gi-niningishkamagad;  ajibikon  gi-tashka- 
bikissewan;  tchibegamigon  gi-pakakoshka wan ,  nibiwa  gaie  ga- 
nibodjig,  ga-mino-ijiwebisidjig  wiiawiwan  gi-onishkamagadini- 
wan  nibowining,  api  Jesus  ga-abitchibad,  gi-pindigewag  kit- 
chitwa  odenang,  Jerusaleming,  nibiwa  bemadisinidjin  gi-waba- 
migowad.  Geget  gijig  gaie  aki  tanassag  o  gi-kitimagenimigo- 
nan  Debendjiged. 

2.  Anin  minik  dash  ga-kotagitod  Debeniminang:  Mi  iw 
ge-nanagatawendamang  nongom.  Kawin  awiia  o  da-gashki- 
tossin  tchi  de-kikendang  minik  ga-kotagitod  Jesus.  Eji-takwag 
dash  ganage  pangi  nin  wi-dibadodan  iw  kitchi  kotagitowin; 
apegish  widokawid  Jesus. 

Gi-aiad  Bimidewatigo-kitiganing,  mi  gi-madji-kotagitod. 
Nin  tchitchag  kashkendam,  ikkito,  binish  gega  tchi  ondji-ni- 
boian  epitch  kashkendaman.  Ga-apitch-kashkendamideed,  misk- 
wi  o  gi-abwesonodan.  Oma  aiag,  od  inan  o  kikinoamaganan; 
kego  nibakegon,  gaie  nin  kawin  nin  nibassi.  Ga-apitch-kash- 
kendang  dash  gi-apagiso  oshkinjigong,  gi-iji-anamiad:  Nosse, 
kishpin  iji  gashkitong,  mano  ta-madjamagad  ow  minikwadji- 
gan  (mi  ejinikadang  o  kitchi  animisiwin;)  kawin  dash  nin  enen- 
daman,  kin  sa  enendaman  ta-ijiwebad.  Eshkam  eshkam  dash 
gi-kashkendamidee,  mi  dash  minawa  ga-iji-anamiad:  Nosse, 
kishpin  iji  gashkitossing  tchi  madjamagak  mandan,  minikwadji- 
gan,  minikweian  eta,  mano  enendaman  ta-ijiwebad.  Ga-iji- 
wissagendang  dash,  eshkamigo  gi-kitchi  anamia;  od  abwesowin 
dash  miskwing  gi-iji-aiamagadini,  gi-papangiganig  aking.  Kije- 
Manito  od  anjeniman  dash  gijigong  gi-bi-ondjibawan,  mashka- 
wisiwin  gi-bi-minigod  Jesus.  Geget  o  da-gi-nissigon  iw  kitchi 
kashkendamideewin,  gi-inenimigossigoban  Kije-Maniton  mano 
keiabi  tchi  bimadisid,  nawatch  nibiwa  mano  tchi  kotagitod. 

Nisswaiagadini  iw  ga-ondji-kashkendang  Jesus.  Nigan  gi- 
ondji-kashkendam,  kija  gi-kikendang,  tanassag  oshkinjigong  gi- 
ondji-wabandang  kakina  minik  ge-kotagitod  binish  tchi  wissagi- 

nibod  tchibaiatigong.  Minawa  gi-kitchi  ondji-kashkendam  gi- 
mikwendang,  tanassag  oshkinjigon  gi-ondji-wabandang,  kakina 
batadowinan,  minik  ga-bi-aianig,  minik  gaie  ge-ni-aianig  binish 
tchi  ishkwa-akiwang.  Nindigo  kitchi  mokoman  o  gi-iji-bajibao- 
gonan  endassing  batadowinan.  Ishkwatch  dash  gi-ondji-kitchi- 


kashkendam,  gi-inendang:  Kitchi  nibiwa  bemadisidjig  aking 
kawin  o  ga-mino-inabadjitossinawa  iw  nin  wissagi-kotagito win , 
kawin  bapish  o  gad-ondisissinawa;  anisha  nin  gad-ondji-kota- 
gendam,  anisha  nin  gad-ondji-siginan  kakina  nin  miskwim, 

anisha  nin  gad-ondji-nib  tchibaiatigong  kitchi  nibiwa  bemadi- 
sidjig;  anisha  geget.  Ta-matchi-b imadisi wag ,  o  ga-giginenawa 
kitchi  batadowin,  kagige  ishkoteng  ta-ijawag.  Kawin  ganage 
nin  gad-ondji-migwetchiwenimigossig  gi-nibotawagwa  kitchi 
wissagendamowining:  kawin  nin  ga-mikwenimigossig,  kawin 
gaie  nin  ga-sagiigossig.  Mi  ga-inendang  Jesus;  mi  ga-ondji- 
moshkineshkagod  kashkendamideewin. 

Ga-takonind  Jesus,  o  gi-kitchi-kotagiigon  jimaganishan 
gaie  matchi  J uda winini wishan .  O  gi-papakiteogon,o  gi-bassi- 
doneogon,  o  gi-agwingwebinigon,  anotch  o  gi-iji-nishibapinoda- 
gon  gaie,  kabe-tibik  dash  iw  o  gi-dodagon.  Waiabaninig  dash 
anisha  o  gi-batamigon  geginawishkinidjin  ininiwan,  wi-ijiigod 
tchi  nissind.  Kitchi  enigok,  kitchi  ginwenj  gaie  gi-babashanjewa 
binish  gi-kitch i-miskwi wid ,  gega  gi-ondjine  iw  bashanjeogowin. 
Panima  dash  gi-bassikwebina  minessagawanjin,  missiwe  oshtig- 
waning  gi-patakidjin  minessagawanjin,  apitchi  dash  gi-miskwiwi 
oshtigwaning,  oshkinjigong,  odengwaiing  gaie.  Ishkwatch  dash 
gi-sassagakwawa  tchibaiatigong,  kitchi  sagaiganan  gi-aiodjiga- 
deg,  mi  dash  ima  gi-agodjing  nisso-dibaigan  binish  gi-ishkwa- 
namod  ima.  Geget  kawin  wika  awiia  bemadisid  aking  iw  minik 
gi-iji-kotagitossi,  Jesus  ga-iji-kotagitod. 

3.  Minawa  mikwendanda  ga-iji-odapinang  Jesus  kakina  o 
kotagitowin.  Geget  kitchi  weweni  gi-kotagito.  Mi  wendji- 
ikkitod  kitchitwa  Pierre:  Saiagiinagog,  Jesus  kinawind  gi-ondji- 
kotagito,  tchi  kikinawabameg,  tibishko  tchi  ijiwebisiieg,  win  ga- 
ijiwebisid.  Ka  wika  win  gi-bata-dodansi,  kawin  gaie  wika 
maianadadinig  gego  gi-ikkitossi.  Api  ga-inat chi-ganon i  nd ,  ka_ 
win  win  awiia  o  g i-mat ch i -gan onassin ;  api  ga-kotagiind,  kawin 
gi-gagwesegiwessi;  o  gi-pagidinamawan  dash  wiiaw  iniw  gwaiak 
ga-dibakonigessinigon. 

Geget  Jesus  kitchi  weweni  gi-kotagito;  kawin  ganage  abi- 
ding  gi-nishkadisissi  gi-matchi-dodawind,  gi-papakiteond,  gi- 
kotagiind  gaie.  Kawin  gego  o  gi-inassin  metchi-ganonigodjin, 
baiatamigodjin,  pekiteogodjin,  kwetagiigodjin  gaie;  mojag  gi- 
bekadisi,  mojag  gi-minwadendam,  mojag  gaie  gi-jajibendam. 
Api  ga-nagadjinijimigod  o  kikinoamaganan,  gi-ojimonid,  kawin 
o  gi-ondji-anwenimassin.  Kawin  o  gi-nishkadisitawassin  Judan, 
ga-atawenidjin  wiiaw.  Kawin  o  gi-segimassin  Pilatan  api  ga- 
gijakonigod  tchi  nibod  tchibaiatigong. 

Mi  ima  kekinoamonang  bekadisiwin  gaie  minwadendamo- 

win.  Ki  kikinoamagonan  gaie  tchi  bonigidetawangwa  metchi- 
dodonangog.  Gi  agodjing  sa  tchibaiatigong  ow  gi-iji-anamia, 
gi-gaganodamawad  ga-jingenimigodjin,  ga-sassagakwaogodjin 
gaie  tchibaiatigong:  Nosse,  bonigidetaw  ogow;  kawin  sa  o  ki- 
kendansinawa  ejitchigewad.  Kawin  eta  od  ikkitowin  o  gi- 
aiossin  Jesus  gi-kikinoamonang,  o  dodamowin,  memindage  o 
kotagitowin  o  gi-aion.  Geget  debwe  kitchitwa  Pierre,  ow  gi- 
ikkitod:  Jesus  kinawind  gi-ondji-kotagito  tchi  kikinawabamang, 
tibishko  tchi  ijiwebisiiang  win  ga-ijiwebisid. 

4.  Ishkwatch  dash  ow  gagwedjindisoda  naningim:  Wego- 
nen  ga-ondji-odapinamadisod  kakina  iw  kitchi  kotagitowin?  Mi 
sa,  kinawind  gi-ondji-kotagito,  ikkito  kitchitwa  Pierre.  Ondjita 
go  gi-inenindiso  Jesus  wi-kotagitod,  wi-nibod  gaie,  tchi  jaweni- 
minang,  tchi  bimadjiinang,  tchi  agwashiminang  kagige  ishko- 
teng,  meshkwat  dash  tchi  mininang  kagige  jawendagosiwin  giji- 
gong.  Mi  ga-ondji-ikkitod,  ishkwatch  gi-widopamad  od  ijina- 
Jawaganan:  Mi  mandan  niiaw  kinawa  ge-ondji-pagidinigadeg, 
mi  sa,  tchibaiatigong;  mi  mandan  nin  miskwim,  kinawa  ge-ondji- 
sigisseg,  nibiwa  gaie  anishinabeg  tchi  webinamawindwa  o  bata- 
dowiniwan. 

Kinawind  sa  ki  bata-ijiwebisimin;  ki  da-gi-ondji-animisimin 
ki  batadowininanin  oma  aking  gaie  iwidi  anamakamig,  gi-nibos- 
sigobanen  Jesus  kejewadisid  ondji  iniw  ki  batadowininanin. 
Win  gi-kotagito,  kinawind  tchi  kotagitossiwang;  win  gi-nibo 
tchi  ondinamonang  kagige  bimadisiwin  jewendagwak  gijigong. 
Win  gi-wissagendam  tchibaiatigong,  kinawind  kaginig  tchi 
wissagendansiwang  anamakamig.  Geget  ki  gi-kitchi-jawenimi- 
gonan,  geget  ki  gi-kitchi-sagiigonan.  Ambessano  kitchi  sagiada, 
mojag  sagiada,  kego  wika  ishkwa-sagiassida,  Dassing  gena- 
wabamangon  tchibaiatig,  mikwenimada  Jesus  ga-iji-kotagitod, 
ga-iji-nibod  kinawind  ondji  tchibaiatigong.  Apine  mojag  mig- 
wetchiwenimada  gi-nibotonang,  baiata-ijiwebisiiang.  Kego  wika 
kashkendamiassida  kejewadisid  Jesus  bata-dodamang,  matchi 
bimadisiiang.  Nopinanada  Debendjiged  tchibaiatigo-mikanang; 
weweni  odapinada  ki  tchibaiatigominan,  iniw  bemondainang 
Kije-Manito  oma  aking.  Tchibaiatigo-mikana,  mi  iw  gijigong 
enamog  mikana.  Mi  ima  ga-bimossewad  kakina  ga-sagiadjig 
Jesusan,  ga-dagwishingig  gijigong.  Kishpin  widji-kotagito- 
mang  Jesus,  ikkito  kitchitwa  Paul,  ki  ga-widji-minawanigosi- 
manan,  mi  sa  wedi  gijigong.  Mi-ge-ing. 

ANAMIEWIN. 

Ki  pagossenimigo,  Kije-Manito  Debenimiiang  tchi  mino  ga- 
nawabamadwa  kid  anishinabemag;  mi  sa  winawa  ga-ondji-inenin- 
disod  Kigwiss  Jesus  Debenimiiangid,  ondjita  tchi  dibendamonad 
wiiaw  iniw  metchi-ijiwebisinidjin  onindjining  gaie  tchi  nibod 
tchibaiatigong  kitchi  wissagendamowining.  Mi  ge-ing. 


KITCHITWA  TC HIBAI ATIGO-GI JIGAD. 


JESUS  O  KOTAGITOWXN  DAJINDJIGADENI. 


(Baraga:  Katolik  Gagikwe-Masinaigan.) 


NINIDJANISSIDOG! 

Nanagatawendanda  Jesus  o  kotagitowin,  o  nibowin  gaie, 
tchibaiatigong  gi-dapined,  ki  tchitchagonanin  gi-bimadjiad. 

O  gi-inan  sa  Jesus  iwapi  o  kikinoamaganan:  Ki  kikenda- 
nawa,  gi-nijogwanagak  Pak  tchi  odjitchisseg,  anishinabe  Ogwis- 
san  dash  ( Jesus )  ta-pagidiniman  gaie  ta-sassagakwaoman  tchi- 
baiatigong.  Naganisidjig  dash  pagidjigewininiwag,  sesikisidjig 
gaie  ininiwag  gi-mawandjiidiwag,  aw  maiamawi-niganisid  pa- 
gidjigewinini,  Kaiphe  ga-inind,  o  wakaiganing.  Gi-gigitowag 
dash,  gi-onagimawad  Jesusantchi  nissawad.  Gi-ikkitowag  dash: 
Kawin  kitchitwagijigadinig  ta-dibakonassi,  osam  da-nishkadisi- 
wag  bemadisidjig. 

Megwa  dash  Jesus  Bethaniing  aiad,  Simon  wemigipan  o 
wakaiganing,  ikwewan  o  gi-bi-nasikagon  {mi  sa  Marie  Made- 
leinan).  Wabassini-makakons  dash  o  gi-bi-takonan  aw  ikwe, 
ketchi-sanagadinig  namakwiwin  gi-pindeni,  mi  dash  gi-sigina- 
mawad  Jesusan  oshtigwanining  megwa  namadabinid  adopowi- 
ning.  Kikinoamaganag  dash,  ga-wabandamowad  iw,  kawin  gi- 
minwendansiwag,  gi-ikkitowad :  Anishwin  banadjitong  iw? 
Atawengiban  iw  namakwiwin  nibiwa  da-gi-inagindjigade,  tchi 
minindwaban  dash  ketimagisidjig.  Jesus  dash  iw  o  gi-inan  o 
kikinoamaganan:  Anishwin  migoshkadjieg  aw  ikwe?  Kitchi 

weweni  nin  gi-dodag.  Kaginig  ma  ketimagisidjig  ki  widj-aia- 
wawag,  nin  dash  kawin  kaginig  ki  widj-aiawissim.  Mi  ga- 
ondji-dodang  aw  ikwe,  gi-siginang  iw  namakwiwin  niiawing, 
tchi  ningwaogoian.  Geget  kid  inininim:  tibi  ge-daji-wawindji- 


gadegwen  iw  minwadjimowin  enigokwakamigag,  gaie  iw  ga- 
dodang  aw  ikwe  ta-wawindjigade  wika  tchi  wanenimassiwind. 

Mi  dash  iwapi  bejig  igiw  midasswi  eshi-nijidjig  ijinajawa- 
ganag,  Juda  Iskariot  ga-inind,  gi-nasikawad  naganisinidjin  pa- 
gidjigewininiwan,  gi-inad;  Wegonen  ge-mijiieg,  ki  ga-pagidina- 
moninim  dash  Jesus?  Nissimidana  dash  dasswabik  joniian  o  gi- 

iji-wawindamagon.  Mi  dash  iwapi  g'i-mad j  i-nandawaband ang 
iw  tchi  pagidinad  Jesusan. 

Nitam  dash  gijigak,  api  amwawad  pakwejiganan  wembis- 
sitchigasossinig-on,  Jesus  o  gi-bi-nasikagon  o  kikinoamaganan,  gi- 
igod:  Anindi  ge-daji-gijitagoian  Pak-wissiniwin?  Jesus  dash  o 
gi-inan:  Odenang  ijag,  inig  dash  bejig  inini:  Kekinoamaged 
ikkito:  Nind  ishkwatawin  besho  bi-aiamagad;  endaian  nin  wi- 
odapinan  Pak-wissiniwin  mamawi  nin  kikinoamaganag.  Ga-igo- 
waddash  Jesusanmi  ga-ijitchigewad,  gi-oj itowad  Pak- wissiniwin . 

Onagoshig  dash  Jesus  gi-bi-namadabi,  ishkwatch  gi-wido- 
pamad  o  kikinoamagan,  mi  sa  iniw  midasswi  eshi-nijinidjin  od 
ijinajawaganan.  Megwa  dash  wissiniwad,  Jesus  od  inan:  Geget 
kid  inininim,  bejig  endashiieg  kinawa  nin  ga-pagidinig.  Gi- 
kitchi-kashkendamog  dash,  gi-ikkitowad :  Nin  na,  Debendji- 
geian?  Jesus  dashodinan:  Aw  sa  wadji-gwabaamawid  onaga- 
ning,  mi  aw  ge-pagidinid.  Geget  anishinabe  Ogwissan  madja- 
wan,  ejibiigasonid  igo,  ta-kitchi-animisi  dash  aw  inini  ge-pagi- 
dinad  anishinaben  Ogwissini,  awashime  da-gi-onijishinini,  wika 
gi-nigissigoban  aw  inini.  Juda  dash  gaie  win  ga-pagidinad  o  gi- 
gagwedjiman:  Nin  na,  Kekinoamageian ?  Jesus  dash  o  gi-inan: 
ki  gi-ikkit;  hin  sa. 

Minawa  dash  megwa  ishkwatch  widopamad  Jesus  od  ijina- 
jawaganan,  (o  kikinoamaganan,)  ogi-odapinan  pakwejiganan,  o 
gi-anamietawan,  o  gi-bokobinan,  o  gi-madaonamawan  dash  od 
ijinajawaganan,  gi-inad:  Odapinamog,  midjig  gaie,  mi  mandan 
niiaw.  O  gi-odapinan  gaie  minikwadjigan,  gi-inad:  Minikweg 
mandan  kakina  endashiieg;  mi  mandan  nin  miskwim  oshki-ijit- 
wawining,  nibiwa  anishinabeg  ge-ondj i-sigissemagak ,  tchi  boni- 
gidetagowad  Kije-Maniton  o  batadowiniwan.  Mi  iw  ged-ani- 
dodameg,  kaginig  tchi  mikwenimiieg.  Kid  inininim  dash, 
kawin  minawa  nin  ga-minikwessin  maniwang  jominatig  tchi  bwa 
odjitchisseg  iw  gijigad,  api  ge-minikweian  weshki-aiiwang,  ma- 
mawi  kinawa,  Noss  od  ogimawiwining. 

Ga-nagamowad  dash  anamie-nagamon,  gi-ijawag  Bimide- 
watigo-wadjiwing.  Iwapi  dash  Jesus  o  gi-inan:  Kakina  kinawa 
ki  ga-matchi-inendam  nin  ondji,  nongom  tibikak;  ojibiigade  sa: 
Nin  ga-pakitewa  manishtanishiwinini,  kakina  dash  manishta- 
nishag  ta-sasweshkawawag.  Gi-abitchibaian  dash  nin  ga-nigan- 
ija  Galileing;  mi  ima  ge-wabamiieg.  Pierre  dash  o  gi-nakweta- 
wan.  Missawa  kakina  matchi  inendamowad  kin  ondji,  kawin 

wika  nin  nin  ga-matchi-inendansi.  Jesus  dash  o  gi-inan:  Geget 
kid  inin,  nong-om  tibikak,  tchi  bwa  pakaakwe  nondagosid, 
nissing1  ki  gad-ikkit  kikenimissiwan.  Pierre  dash  o  gi-inan: 
Missawa  nissigoian  kin  ondji,  kawin  nin  gad-ikkitossi  kikeni- 
missinowan.  Mi  go  tibishko  kakina  gi-ikkitowad  kikinoama- 
ganag,  Jesus  od  ijinajawaganan. 

O  gi-bi-widjiwan  dash  iwapi  Jesus  od  ijinajawaganan  mi 
dash  gi-dagwishinowad  kitiganing,  Gethsemani  ejinikadeg,  o  gi- 
inan  dash:  Namadabig  oma;  iwidi  nind  ija  awi-anamiaian.  O  gi- 
ijiwinan  dash  Pierran,  nij  gaie  Zebedee  ogwissan,  mi  sa  Jeanan 
gaie  Jakoban,  gi-madji-sanagendam  dash,  gi-kitchi-kashkendang. 
O  gi-inan  dash:  Nin  tchitchag  kitchi  kashkendam;  gega  nin  nib 
epitch  hashkendamdn.  Oma  aiag;  kego  nibakegon;  gaie  nin 
kawin  nin  nibassi.  Awass  dash  pangi  gi-ani-ija,  mi  dash  gi- 
apagisod  oshkinjigong,  gi-iji-anamiad;  Nosse  kishpin  iji  gash- 
kitong,  mano  ta-madjamagad  mandan  minikwadjigan  {mi  sa ,  nin 
kitchi  animisiwin;)  kawin  dash  nin  enendaman,  kin  sa  enenda- 
man,  mano  ta-ijiwebad. 

O  gi-bi-nasikawan  dash  o  kikinoamaganan,  o  gi-mikawan 
nibanid,  o  gi-inan  dash  Pierran:  Anin!  kawin  na  ki  da-gashki- 
tossim  tchi  nibassiweg,  nin  eji-nibassiwan,  ningo  dibaigan? 
Kego  nibakegon,  anamiag  tchi  ijiwinigossiweg  gagwedibeninge- 
wining.  Otchitchagoma  anawi  mino  inendam,  wiiassima  dash 
naninamad, 

Minawa  dash  nijing  gi-madja,  gi-iji-anamiad:  Nosse,  kish- 
pin  iji  gashkitossing  tchi  madjamagak  mandan  minikwadjigan, 
minikweian  eta,  mano  enendaman  ta-ijiwebad. 

Minawa  dash  gi-bi-ija,  o  gi-mikawan  nibanid,  oshkinjigo- 
wan  sa  gi-kosigwaniniwan.  O  gi-naganan  dash,  minawa  gi- 
madjad,  nissing  gi-awi-anamiad,  nassab  dash  gi-ikkito.  Ga-iji- 
wissagendang  dash,  eshkam  igo  gi-kitchi-anamia;  od  abwesowin 
dash  miskwing  gi-ijinagwadini,  gi-papangiganig  aking.  Kije- 
Manito  dash  od  anjeniman  gijigong  gi-bi-ondjibawan,  mashka- 
wisiwin  gi-bi-minigod  Jesus.  O  gi-bi-nasikawan  dash  minawa 
od  ijinajawaganan,  ( o  kihinoamaganan)  gi-inad:  Nibagnongom, 
anweshimonog;  jaigwa  besho  bi-aiamagad  iw  dibaigan,  anishi- 
nabe  Ogwissan  tchi  pagidinimind  baiata-ijiwebisinidjin  onind- 
jining.  Onishkag,  madjada,  besho  bi-aia  aw  ge-pagidinid. 

Megwa  dash  keiabi  gigitod  Jesus,  jaigwa  Juda,  bejig  igiw 
midasswi  eshi-nijidjig,  bi-dagwishin,  o  bi-widjiwan  kitchi  nibiwa 


197 


ininiwan;  ajaweshkon,  papamaganan  gaie  o  gi-bi-takonanawan; 
winawa  nag'anisidjig  pagid j ige w inini w ag ,  sesikisidjig-  g’aie  inini- 
wag;  o  gi-anonawan  iniw.  Win  dash  Jnda,  ga-pag'idinad  Jesu- 
san,  gi-inagoban:  Ged-odjimag,  mi  aw;  takonig.  Pabige  dash 
o  gi-bi-nasikawan  Jesusan,  gi-inad:  Kid  anamikon,  Kekinoama- 
geian!  Mi  dash  gi-odjimad.  Jesus  dash  o  gi-inan:  Nikaniss  we- 
gonen  ba-ondji-ijaian?  Juda,  ki  pagidiniman  na  anishinabe 
Ogwissan  iw  odjimimad  ? 

Judawininiwan  dash  o  gi-inan  Jesus:  Awenen  aw  nendawa- 
bameg?  O  gi-inawan  dash:  Jesus  sa  Nazarewinini.  Jesus  dash 
o  gi-inan:  Nin  sa  nind  aw.  Juda  gaie  win  ga-pagidinad  Jesu- 
san,  o  gi-widji-gabawitawan.  Ga-ikkitod  dash  Jesus:  Nin  sa 
nind  aw,  kakina  gi-ajegabawiwag,  gi-pangishinowad  aking. 
Minawa  dash  Jesus  o  gi-gagwedjiman:  Awenen  aw  nendawaba- 
meg?  Minawa  dash  gi-ikkitowag:  Jesussa  Nazarewinini.  Jesus 
dash  o  gi-inan:  Nin  sa  nind  aw,  kid  inininim;  kishpin  nin  nanda- 
wabamiieg,  mano  ogow  ta-madjawag.  Mi  dash  gi-bi-ijawad,  gi- 
mindjiminawad  Jesusan,  gi-takonawad. 

Bejig  dash  igiw  ga-widjiwadjig  Jesusan  (mi  sa  Pierre ,)  gi- 
jibinikeni,  gi-nanikibidod  od  ajaweshk,  o  gi-pakitewan  dash 
bejig  naganisinidjin  pagidjigewininiwan  o  bamitaganini,  o  gi- 
kishkitawageganaman  dash.  Iwapi  dash  Jesusan  o  gi-igon 
Pierre:  Pinaan  kid  ajaweshk  ategiban;  kakina  sa  ged-odapinan- 
gig  ajaweshk,  ajaweshk  ta-ondjinewag.  Kid  inenim  ina  tchi 
gashkitossiwan  Noss  tchi  nanandomagiban,  pabige  dash  nongom 
nin  da-bi-ijinajaamag  awashime  midatching  ashi  nijing  midass- 
wak  anjeniwan?  Anin  dash  ged-iji-tibishkossegiban  iw  ejibiiga- 
deg  Kije-Manito  o  masinaiganing,  mi  ondjita  tchi  ijiwebak? 

Ga-bi-takonigodjin  dash  o  gi-inan  Jesus:  Ki  gi-bi-ijam  oma, 
bi-takonameg  ajaweshkon,  papamaganan  gaie,  bi-takoniieg, 
tibishko  gemodishkid.  Endasso-gijigak  nin  gi-namadab  ana- 
miewigamigong,  gi-kikinoamageian,  kawin  dash  ki  gi-takonis- 
sim.  Mi  sa  iw  kakina  ga-ondji-ijiwebak,  tchi  debwewiniwang 
ga-ojibiigewad  niganadjimowininiwag.  Kakina  dash  o  kikinoa- 
maganan  iwapi  o  gi-i j  i-nagad j ini j irnigon. 

Igiw  dash  ga-takonadjig  Jesusan  o  gi-ijiwinawan  maiamawi- 
niganisid  pagidjigewinini  Kaiphe  o  wakaiganing;  Ojibiigewi- 
niniwag,  sesikisidjig  gaie  ininiwag  ima  gi-mawandjiidiwag. 
Pierre  dash  wassa  o  gi-ondji-nopinanan,  maiamawi-niganisid 
pagidjigewinini  o  wakaiganing.  Ga-pindiged  dash,  anokitage- 

wininiwan  o  gi-widabiman,  wi-wabandang  ged-ijiwebadinig  ish- 
kwatch. 

Naganisidjig  pagidjigewininiwag,  kakina  gaie  igiw  ga-gigi- 
todjig,  o  gi-nandawabamawan  geginawishkinidjin,  tchi  batamind 
Jesus  tchi  nissind  gaie.  Kawin  dash  o  gi-mikansinawa  ge-ondji- 


batamawad  Jesusan;  anawi  nibiwa  geginawishkidjig  gi-bi-ija- 
wag,  kawin  dash  ningot  gi-awansinini  ga-ikkitowad.  Ishkwatch 
dashnij  geginawishkidjig  gi-dagwisliinog,  gi  ikkitowad:  Aw  inini 
(■ Jesus )  gi-ikkito:  Nin  da-gashkiton  tchi  banadjitoiamban  Kije- 
Manito  od  anamiewigamig,  nissogwanagak  dash  minawa  nin  da- 

de-gijiton.  Gi  pasigwi  dash  maiamawi-niganisid  pagidjigewi- 
nini,  gi-inad  Jesusan:  Kawin  na  gegoki  nakwetansin,  eji-inikwa 
ogow?  Jesus  dash  kawin  ningot  gi-ikkitossi.  Maiamawi-niga- 
nisid  pagidjigewinini  dash  o  gi-inan:  Bemadisid  Kije-Manito 
kid  ondji  inin  tchi  windamawiiang  kishpin  awiian  Krist,  Kije- 
Manito  Ogwissan.  Jesus  dash  o  gi-inan:  Ki  gi-ikkit,  nind  aw 
sa.  Kid  inininim  dash:  Panima  ki  ga-wabamimawan  anishinabe 
Ogwissan  (Jesus)  tchi  namadabinid  Kije-Maniton  missi  gego 
netawitonidjin  o  kitchinikaning,  tchi  bi-dagwishininid  anakwa- 
dong  ishpiming.  Iwapi  dash  maiamawi-niganisid  pagidjigewi- 
nini  o  gi-kishkibidon  od  agwiwin,  gi-ikkitod:  Gi-matchi-gijwe 
aw.  W egonen  dash  minawa  ge-ondji-nandawenimangwaban 
baiatangedjig?  Ki  gi-nondanawa  nongom  o  matchi  gijwewin. 
Anin  enendameg?  Gi-nakwetamog  dash:  Gi-wikwatchitamaso 
sa  tchi  nissind.  Mi  dash  iwapi  gi-sikwanawad  Jesusan  oshkiji- 
goning,  gi-pikwakonindjitawawad,  anind  dash  o  gi-nabagaski- 
nindjitawawan,  gi-ikkitowad:  Windamawishinam,  Krist,  awe- 
nen  aw  ga-pakiteok  ?  Kdhe-tibik  o  gi-iji-dodawanvan ,  gi-bapiji- 
mawad ,  gi-nishibapinodawawad ,  gi-kotagiawad  gaie. 

Pierre  dash  agwatching  gi-namadabi;  bejig  dash  anokita- 
gekwen  o  gi-bi-odissigon,  gi-igod:  Gaie  kin  ki  gi-widj-aiawaban 
Jesus  Galilewinini.  Win  dash  gi-agonwetam,  kakina  gi-nonda- 
godima  eianidjin,  gi-ikkitod:  Kawinnin  kikendansin  ekkitoian. 
Ani-sagaang  dash,  minawa  bejig  anokitagekwen  o  gi-wabami- 
gon;  o  gi-igowan  dash  dash  ima  eiadjig:  Gaie  aw  inini  o  gi- 
baba-widjiwabanin  Jesusan  Nazarewininiwan.  Minawa  dash 
Pierre  gi-agonwetam  gi-mashkawi-gijwed,  Kawin  nin  kikeni- 
massi  aw  inini  (Jesus.)  Nagatch  dash  gi-bi-ijawag  ima  naba- 
widjig,  gi-inawad  Pierran:  Geget  gaie  kin  bejig  kid  aw  igiw 
dowag;  enweian,  mi  ima  wendji-kikenimigoian.  Mi  dash  iwapi 
Pierre  gi-madji-matchi-ikkitod,  gi-mashkawi-gijwed:  Kawin  nin 
kikenimassi  aw  inini.  Pabige  dash  pakaakwe  gi-nondagosi. 
Debendjiged  dash  Jesus  gi-gwekita,  gi-ganawabamad  Pierran. 
Pierredasho  gi-mikwendan  iw  ikkitowin  ga-igopan  Jesusan: 
Tchi  bwa  pakaakwe  nondagosid,  nissing  ki  gad-ikkit  kikenimis- 
siwan.  Gi-ani-sagaam  dash  Pierre,  gi-kitchi-mawid. 

Ga-wabang  dash  kakina  naganisidjig  pagidjigewininiwag, 
sesikisidjig  gaie  ininiwag  o  gi-onagimawan  Jesusan  tchi  nibonid. 
Ga-mindjimapinawad  dash  o  gi-madjinawan  gi-awi-pagidinama- 
-  wawad  ogiman  Ponce-Pilatan. 

Aw  dash  Juda,  ga-pagidinad  Jesusan,  ga-wabandang  gi- 
dibakonimind  Jesusan  tchi  nissimind,  gi-anwenindiso  gi-pagi- 
dinad  Debendjigenidjin.  Neiab  dash  iniw  nissimidana  dasswa- 
bik  joniian  o  gi-bidawan  naganisinidjin  pagidjigewininiwan, 
sesikisinidjin  gaie  ininiwan,  gi-ikkitod:  Nin  gi-bata-dodam  gi- 
pagidendaman  iw  wika  metchi-dodamomagassinog  miskwi  (mi 
sa ,  nin  gi-matchi-dodam  gi-pagidinag  Jesus  wiha  g a-bata-iji- 
webisissig.)  Winawa  dash  gi-ikkitowag:  Anishwin  ninawind 
eji-babamenimiiang?  Kin  isa  go  Tci  da-babamendan  iw ,  kin  sa 
hid  indowin.  O  gi-apaginan  dash  joniian  ima  anamiewigami- 
gong,  ningotchi  dash  gi-ija,  gi-awi-agonidisod.  Naganisidjig 
dash  pagidjigewininiwag  o  gi-odapinawan  joniian,  gi-ikkitowad : 
Kawin  gwaiak  da-ijiwebassinon,  tchi  pagidinang  aw  joniia  ma- 
kakong  anamiewigamigong  eteg,  ondji  mi  iw  ga-inagindeg 
miskwi.  Gi-mamawi-gigitowag  dash,  mi  dash  gi-gishpinadowad 
wabigan-onaganikewinini  o  kitigan,  ima  tchi  pagidenimindwa 
meiagisidjig  nebowadjin.  Mi  wendji-ijinikadeg  iw  kitigan 
Haceldama,  mi  sa  Miskwi-kitigan,  binish  igo  nongom  gijigak. 
Mi  dash  gi-tibishkosseg  ga-ikkitod  Jeremie:  O  gi-odapinawan 
nissimidana  dasswabik  joniian,  ga-inagimind  aw  ga-ataweng,  iw 
minik  ga-inagimawad  Israel  onidjanissan,  mi  dash  gi-gishpina- 
dowad  wabigan-onaganikewinini  o  kitigan.  Mi  ga-ijid  Debend- 
jiged. 

Jesus  dash  gi-nibawi  enassaminid  Ponce-Pilatan.  O  gi- 
gagwedjimigon  dash:  Kin  na  kid  ogimakandawag  Judawinini- 
wag?  Jesus  dash  o  gi-inan:  Kid  ikkit  sa;  nind  ogimahanda- 
wag.  Naganisidjig  dash  pagidjigewininiwag,  sesikisidjig  gaie 
ininiwag  o  gi-batamawan  Jesusan;  win  dash  Jesuskawin  bapish 
gi-nakwetansi.  Iwapi  dash  Ponce-Pilate  o  gi-inan:  Kawin  na 
ki  nondansi  minik  eji-batamikwa?  Kawin  dash  bapish  gego 
Jesus  o  gi-nakwetawassin;  mi  dash  ogima  gi-kitchi-  mamaka- 
dendang. 

Dassing  dash  wedjitchissegin  iw  kitchitwagijigad  (Pah) 
ogima  o  gi-pagidinamawan  anishinaben  bejig  gebakwaomindjin, 
iniw  igo  ge-wi-nandawenimanigwen.  O  gi-aiawan  dash  iwapi 
ogima  bejig  ininiwan  gebakwaigasonidjin,  apitchi  matchi  aiaa- 
wishan,  Barrabas  ga-ijinikasonidjin.  Ga-mawandjiidiwad  dash, 
Ponce-Pilatan  o  gi-igowan:  Awenen  aw  nendawenimeg  tchi  pa- 
gidinamonagog,  Barrabas  na,  gonima  Jesus,  Kristenind?  O  gi- 
kikendan  sa  iw,  gagawenimawad  Jesusan,  mi  ga-ondji-binawad. 

Naganisidjig  dash  pagidjigewininiwag,  sesikisidjig  gaie 
ininiwag  o  gi-gagansomawan  anishinaben  tchi  nandotamagenid 
Barrabasan,  tchi  nishiwanadjianid  dash  Jesusan.  Ogima  dash  o 
gi-gagwedjiman  minawa:  Awenen  aw  nijiwad  nendawenimeg 
tchi  pagidinamonagog?  Winawa  dash  gi-ikkitowag:  Barrabas 
sa.  Ponce-Pilate  dash  o  gi-inan:  Anin  dash  ge-dodawag  Jesus, 
Krist  enind?  Gi-bibagiwag  dash  enigok,  gi-ikkitowad:  Ta-sassa- 
gakwaigaso  tchibaiatigong!  Iwapi  dash  Ponce-Pilate  waiaban- 
dang  gego  gashkitossig,  eshkam  sa  nishkadji-gijwenid  anishi- 
naben,  nibi  o  gi-odapinan  gi-kisibiginindjid  enassaminid,  gi- 
inad:  Kawin  nin  wi-sig w eb i namawassi  aw  meno-ijiwebisid  o 
miskwim;  kinawa  babamendamog,  hinawa  M  dodawama.  Ka- 
kina  dash  igiw  Judawininiwag  o  gi-nakwetawawan  ogiman: 
Mano  o  miskwim  ningot  nin  ga-dodagomin,  ninawind,  ninidja- 
nissinanig  gaie.  Mi  dash  iwapi  gi-pagidinamawad  Barrabasan; 
ga-bashanjewad  dash  Jesusan  o  gi-pagidinan  tchi  sassagakwao- 
mind  tchibaiatigong. 

Ogima  o  jimaganishiman  dash  o  gi-odapinigon  Jesus,  gi- 
pindiganigod  gigitowigamigong,  kakina  dash  jimaganishag  gi- 
mawandjiidiwag  ima.  O  gi-gisikwanaiebinawan  Jesusan,  misk- 
wegino-bab i sikawagani sh  dash  o  gi-bisikonawan.  Wiwakwan 
gaie  o  gi-ojitonawa,  minessagawanjin  gi-awawad,  o  gi-bassikwe- 
binawan  dash.  Obiwaiashkinan  dash  o  gi-minawan  o  kitchi- 
nindjining;  o  gi-otchitchingwanitawawan  dash,  gi-bapinodawa- 
wad,  gi-inawad:  Kid  anamikago  kin  wegimakandawadwa  Juda- 
wininiwag!  O  gi-sikwanawan  gaie,  o  gi-odapinawan  obiwaiash- 
kinan  gi-papakitewawad  oshhtigwanining.  Ga-ishkwa-bapino- 
dawawad  dash  o  gi-gisikonawan  miskwegino-babisikawaganish, 
tibinawe  dash  od  agwiwinini  o  gi-bisikonawan,  mi  dash  gi-mad- 
jinawad  awi-sassagakwawawad  tchibaiatigong. 

O  gi-ani-biminiganan  Jesus  o  tchibaiatigoman;  ba-sagaamo- 
wad  dash  odenang  Jerusaleming,  o  gi-mikawawan  ininiwan, 
Simon  ga-ijinikasonidjin,  kitwen  dash  o  gi-anonawan  tchi  ani- 
takonanid  Jesusan  o  tchibaiatigomini. 

Kitchi  nibiwa  ininiwag,  ikwewag  gaie  o  gi-nopinanawan 
Jesusan,  gi-mawimawad.  Jesus  dash  o  gi-gwekigabawitawan, 
gi-inad,  Wedanissimigoieg  Jerusalem,  kego  nin  mawimishike- 
gon;  kinawa  mawindisog,  kinidjanissiwag  gaie  mawimig.  .  . 
Gijigadon  sa  ta-odjitchissewan  api  ged-ikkitowad:  Jawendago- 
siwag  ikwewag  wika  ga-onidjanississigog. 

Mi  dash  gi-dagwishinowad  ogidaki,  Golgatha  dash  ijinikade 
iw  wadjiw,  gonima  gaie  Calvaire.  O  gi-minaawan  dash  ima 
Jesusan  jominabo,  winsop  ga-dagonigadenig;  ga-gotandang 
dash,  kawin  o  gi-minikwessin. 

Nij  gaie  gemodishkidjig  iwapi  bekish  gi-ijiwinawag  tchi 
nissindwa.  Ba-oditamowad  dash  ima,  Calvaire  ejinikadeg,  mi 
ima  ga-daji-sassagakwawawad  tchibaiatigong  Jesusan,  iniw  gaie 
nij  makandwewininiwan,  bejig  o  kitchinikaning,  bejig  dash  o 
namandjinikaning.  Jesus  dash  gi-ikkito:  Nosse,  bonigidetaw 
ogow,  kawin  sa  o  kikendansinawa  endodamowad.  Ga-sassagak- 
wawawad  dash  tchibaiatigong,  gi-madaonidiwag  od  agwiwinan, 
gi-atadiwad;  tchi  debwewiniwang  ga-ikkitod  niganadjimowinini: 
Gi-madaonidiwag  nind  agwiwinan,  nin  babisikawagan  dash  gi- 
ondji-atadiwag. 

Gi-namadabiwag  dash  gi-dadibabamawad.  Ogitchaii  dash 
oshtigwanining  o  gi-atonawa  ojibiigan,  tchi  kikendaming  ga- 
ondji-nissind:  JESUS  NAZAREWININI,  JUDAWININI- 
WAG  OD  OGIMAMIWAN.  Bemossedjig  dash  ima  o  gi- 
bapinodawawan,  gi-wewebikweniwad,  gi-ikkitowad:  Ambe,  kin 
benadjitoian  Kije-Manito  od  anamiewigamig,  nissogwanagak 
dash  minawa  ki  gijiton;  bimadjiidison  nongom.  Kishpin  Kije- 
Manito  Wegwissiminogwen,  bi-nissandawen  tchibaiatigong. 
Mi  tibishko  gaie  naganisidjig  pagidjigewininiwag,  Ojibiigewi- 
niniwag  gaie,  sesikisidjig  gaie  ininiwag  gi-bapinodawawad,  gi- 
ikkitowad:  Bekanisinidjin  o  gi-bimadjian,  kawin  dash  o  gaskki- 
tossin  wi-bimadjiidisod.  Kishpin  geget  wegimawigwen  Israel- 
ing,  mano  ta-bi-nissandawe  tchibaiatigong  nongom,  mi  dash 
tchi  debweienimang.  Kije-Maniton  o  gi-apenimonan;  mano  o 
ga-widokagon  nongom,  kishpin  minwenimigod;  gi-ikkito  sa: 
Kije-Manito  nind  Ogwissimig. 

Aw  dash  bejig  iniw  wadji-sassagakwaigasonidjino  gi-matchi- 
igon:  Krist  aiawiwanen,  bimadjiidison,  bimadjiishinam  gaie. 
Aw  dash  bejig  o  gi-nanibikiman  iniw,  gi-inad:  Kawin  bapish 
ki  gossassi  Kije-Manito,  aiano  kotagitoian  gaie  kin.  Kinawind 
neienj  ki  gi-wikwatchitasomin  iw  kotagitowin  gi-matchi-ijiwebi- 
siiang;  aw  dash  inini  kawin  wika  gi-matchi-dodansi.  Jesusan 
dash  o  gi-inan:  Debendjigeian,  mikwenimishin  gi » pindigeian 
kid  ogimawiwining.  Jesusan  da*sh  o  gi-igon:  Geget  kid  inin 
nongom  gijigak  ki  ga-widjiw  gijigong  (this  day  thou  shallt  be 
with  me  in  paradise). 

Tchigaii  dash  tchibaiatigong  gi-nibawiwag  anind  ikwewag, 
mi  sa  Jesus  ogin,  gaie  iniw  omisseini  ogin,  Marie,  Cleophas  o 
widigemaganan,  aw  gaie  Marie  Madeleine,  gaie  dash  bejig  o 
kikinoamaganan  aw  Jesus,  mi  sa  Jean.  Jesus  dash,  api  waiaba- 
mad  ogin,  gaie  o  kikinoamaganan  ga-sagiadjin  ( mi  sa  kitchitwa 
Jeananj)  nibawinid,  o  gi-inan  ogin:  Ikwe,  mi  aw  kigwiss.  O 
kikinoamaganan  dash  o  gi-inan:  Mi  aw  kiga.  Mi  dash  aw  kiki- 
noamagan  endad  gi-pindiganad  Marian,  ( wegingin  dash  mojag 
o  gi-iji-dodawan ,  gi-mino ganawenimad .) 

Nengotwasso-dibaiganeg  dash  ondji-gi-kashkitibikad  eni- 
gokwag  aki,  binish  jangasso-dibaigan  (mi  sa  ba-ako-nawakweg 
binish  nisso-dibaiganeg  gi-ishkwa-nawakweg. )  Iwapi  dash  jaian- 
gasso-dibaiganeg  (mi  sa  nisso-dibaiganeg  gi-ishkwa-nawakweg,) 
Jesus  gi-kitchi-bibagi,  gi-ikkitod:  Eli,  Eli,  lama  sabaktani?  Mi 
sa,  nin  Kije-Manitom,  nin  Kije-Manitom,  wegonen  ga-ondji- 
nagajiian? 

Jesus  dash  kekendang,  kakina  jaigwa  gi-ijiwebadinig,  mi 
dash  tchi  tibishkosseg  gaie  iw  ejibiigadeg,  gi-ikkito:  Nin  gish- 
kabagwe.  Omodai  dash  ima  gi-ate,  mwashkinebig  jiwabo;  o  gi- 
moshkinebadonawa  dash  iskaiban  jiwabo,  mi  dash  mitigonsing 
gi-atowad,  gi-ininamawawad  odonining.  Ga-odapinang  dash 
Jesus  jiwabo,  gi-ikkito:  Mi  sa  gi-gijitang.  Minawa  dash  gi- 
kitchi-bibagi,  gi-ikkitod:  Nosse,  ki  pagidinamon  kinindjing  nin 
tchitchag.  Ga-ikkitod  dash  iw,  gi-nawagikweni,  mi  dash  gi- 
pagidinad  o  tchitchagwan. 

Pabige  dash  iw  ga-gibagodeg  anamiewigamigong  gi-tashki- 
gissemagad,  ishpiming  bi-ondji-kishkigisseg,  binish  igo  tabashish; 
aki  gaie  gi-niningishkamagad;  assinig  gi-tashkabikissewag; 
tchibegamigon  gi-pakakishkawan,  nibiwa  dash  ga-nibodjig  ga- 
mino-ijiwebisidjig  gi-onishkamagadiniwan  wiiawiwan  nibowi- 
ning,  gi-bi-sagaamowad  tchibegamigong,  api  dash  Jesus  ga- 
abitchibad,  gi-pindigewag  kitchitwa  odenang,  nibiwa  bemadisi- 
nidjin  gi-wabamigowad. 

Jimaganishi-ogima  dash,  iniw  gaie  ga-widjiwigodjin,  mi  sa 
igiw  ga-ganawenimadjig  Jesusan,  waiabandamowad  aki  ninin- 
gishkanig,  kakina  gaie  minik  ejiwebadinig,  gi-kitchi-segisiwag, 
gi-ikkitowad:  Mi  sa  aw  geget  Wegwissimigogobanen  Kije-Mani- 
ton.  Nibiwa  dash  ikwewag  ima  gi-aiawag,  wassa  ga-ondjibadjig; 
Galileing  o  gi-bi-ondji-nopinanawan  Jesusan,  gi-anokitawawad. 

Judawininiwag  dash  iwapi  o  gi-bi-nasikawawan  Ponce- 

Pilatan,  gi-inawad:  Wabang  ta-kitchitwagijigad;  ijinaja  dash 
jimaganishag  tchi  bokogadewawad  iniw  ga-sassagakwaigasonidjin 
tchibaiatigong,  ningotchi  dash  tchi  atowad  wiiawini.  Jima- 
gishag  dash  gi-bi-ijawag,  o  gi-bokogadewawan  iniw  bejig  gaie 
wedi  bejig  ga-sassagakwaigasonidjin.  Ba-odissawad  dash  Jesu- 
san,  o  gi-wabamawan  jaigwa  gi-nibonid,  kawin  dash  o  gi-boko- 
gadewassiwawan;  bejig  dash  jimaganish  o  gi-bajibawan  Jesusan 
odeining,  jimagan  gi-aiod,  pabige  dash  miskwi  gi-bi-ondjigani, 
nibi  gaie.  Joseph  dash  Arimatheing  daji-inini,  meno-ijiwebisid 
inini  o  gi-nandotamawan  Ponce-Pilatan  tchi  minigod  Jesus 
wiiaw,  weweni  dash  o  gi-pagideniman  Debendjigenidjin  oshki- 
tchibegamigong. 

ANAMIEWIN. 

Debenimiiang  Jesus,  ga-sassakakwaogoian  tchibaiatigong, 
ninawind  ondji,  enigokodeeiang  ki  pagossenimigo  tchi  mijiiang 
gwaiak  anwenindisowin,  enigokodeeiang  tchi  ondji  anwenindi- 
soiang  minik  ga-matchi-dodagoian  binish  nongom.  Mashka- 
wendamiishinam  gaie,  weweni  tchi  odapinamang  kakina  gego 
senagak  ge-mijiiang,  kotagiidisowining  sa  tchi  odapinamang,  mi 
dash  tchi  gassiamawiiang  nin  batadowininanin,  tchi  mijiiang 
gaie  ki  jawendjigewin,  wika  minawa  batadowining  tchi  daji- 
bimadisissiwang.  Jawenimishinam  kaginig  tchi  mikwendamang 
ki  kotagitowin,  ki  nibowin  gaie  tchibaiatigong,  .  mojag  gaie  tchi 
sagiigoian  gaie  tchi  mino  anokitagoian  ged-apitchi-bimadisiiang 
oma  aking.  Mi  ge-ing. 

PAK-GIJIGAD, 

EPISTOLA,  I.  COR.  V,  7-8. 

Mi  ekkitod  kitchitwa  Paul;  Sagiclji webinamog  kakina  gaiat 
matchi  ijiwebisiwin,  bakan  tchi  iji  bimadisiieg.  Jesus  o  gi- 
pagidendan  wiiaw  tchi  nissind,  kinawind  ondji,  nijogwan  bwa 


mashi  ojitchisseg  Pah.  Ambe  onanigwendanda,  kego  dash 
minawa  odapinansida  gaiat  matchi  ijiwebisiwin,  manjininiwagisi- 

win,  matchi  dodadiwin;  meshkwat  dash  babamendanda  gwaiako- 
bimadisiwin,  debwewin  gaie. 

EVANGELIUM.  MARC.  XVI,  1-7. 

Mi  enadjimod  kitchitwa  Marc:  Iwapi  Marie  Madeleine, 
Marie  gaie,  Jakob  ogin,  Salome  gaie,  o  gi-gishipinadonawan 
menomagwadinigin,  wi-bi-ijawad,  wi-nominawad  Jesusan.  Apit- 
chi  dash  kigijeb  netamissing  gijigadinig  gi-bi-ijawag  tchibega- 
migong,  api  gisiss  ga-mokissed.  Gi-ikkitowag  dash  gi-ganoni- 
diwad:  Awenen  ningotchi  ge-titibinamonang  assinin,  ima  ishk- 
wandemiwang  tchibagamig  ebinidjin?  Ga-inabiwad  dash  o  gi- 
wabamawan  assinin  ningotchi  gi-iji-titibinigasonid;  apitchi  sa 
mitchabikisigoban.  Mi  dash  gi-pindigewad  tchibegamigong;  o 
gi-wabamawan  dash  ima  oshkinawen  (mi  sa  anjeniwan)  nama- 
dabinid  okitchinikamang  inakakeia,  ginwanig  od  agwiwinini 
gaie  wabishkanig;  gi-segisiwag  dash.  Aw  dash  anjeni  o  gi-inan: 
Kego  segisikegon.  Ki  nandawabamawa  Jesus  Nazarewinini, 
ga-sassagakwaond  tchibaiatigong.  Gi-abitchiba;  kawin  oma 
aiassi;  mi  sa  oma  ga-assindiban,  Madjag  dash;  awi-windamawi- 
mig  o  kikinoamagan,  Pierre  gaie,  nigan  ijad  Galileing.  mi  ima 
ge-wabameg;  mi  ga-ininegoban. 

NINIDJANISSIDOG! 

Geget  Jesus  gi-abitchiba.  Aw  ga-dapined  tchibaiatigong, 
gi-wabamigod  maimawinonidjin  Judawininiwan,  gi-abitchiba; 
gi-nisso-gijigadinig  neiab  o  gi-bimadjiton  wiiaw,  tchibegami- 
gong  gi-bi-ondjiba.  Ga-abitchibad  dash  naningim  o  gi-waban- 
daan  wiiaw  od  ijinajawaganan,  o  kikinoamaganan  gaie;  nibiwa 
gaie  iniw  anind  enamianidjin  o  gi-wabandaan  wiiaw;  mi  enadji- 
mod  kitchitwa  Paul.  Oshkinjigowan  o  gi-ondji-wabamawan 
Debendjigenidjin;  otawagawan  o  gi-ondji-nondawawan;  onindji- 
wan  o  gi-ondji-tanginawan,  o  gi-widopamawan,  o  gi-widabima- 
wan  gaie.  Geget  Jesus  gi-abitchiba;  mi  iw  apine  ga-ikkitowad 
gi-baba-gagikwewad.  Kawin  o  gi-boni-gagikwadansinawa  Jesus 
od  abitchibawin,  gi-ano-ginaamawindwa,  gi-ano-gagwesegiindwa, 
gi-ano-bashanjeondwa,  gi-ano-gibakwaondwa  gaie;  gi-gagikwe- 
wag  mojag  iw  kitchi  anamie-debwewin;  Jesus  geget  gi-abit- 
chiba.  Mi  iw  kitchi  debwewin  ga-debweiendamowad  kakina 
enamiadjig  ba-ako-anamiang. 

Gi-abitchibad  Jesus,  Kije-Manito  Wegwissimind,  o  gi- 
kitchi-songiton  anamiewin,  o  gi-kitchi-songendamian  gaie  ka- 
kina  enamianidjin.  Kawin  awiia  bemadisid  aking  o  gashkitos- 
sin  neiab  tchi  bimadjitod  wiiaw  gi-ishwa-bimadisid,  iw  wiiaw  ga- 
nibomagadinig.  Kawin  sa  anishinabe  o  dibendansin  bimadisi- 
win,  kawin  gaie  o  dibendansin  iw  nibowin;  Kije-Manito  eta  o 
dibendan.  Win  o  migiwen  bimadisiwin,  win  gaie  o  mamon  api 
inendang. 

Gi-abitchibad  Jesus  o  gi-wabandaiwen  o  Manito-gashkiewi- 
siwin,  o  gi-wabandaiwen  gaie  o  Kije-Manitowiwin.  Mi  ga-ond ji- 
ikkitod,  ningoting  gi-ganonad  Judawininiwan:  Nin  gashkiton 
tchi  pagidinaman  nin  bimadisiwin  gaie  nin  gashkiton  neiab  tchi 
odapinaman.  Kawin  awiia  nin  makamigossi  iw  nin  bimadisi- 
win,  nin  sa  nin  pagidinan.  Gi-nibod  tchibaiatigong  o  gi-pagi- 
dinan  o  bimadisiwin;  gi-abitchibad  dash,  neiab  o  gi-odapinan. 
Mi  wendji-kikendagosid  Jesus  ejiwebisid,  mi  sa,  gwaiak  Kije- 
Manitowi.  Gijigong  gi-bi-ondjiba,  gi-bi-ijad  aking;  debwewi- 
nagadini  od  ikkitowin,  o  gagikwewin  gaie.  Od  ijitwawin  dash 
kawin  anishinabe-ijitwawiniwansinini,  mi  gwaiak  Kije-Manito 
od  ijitwawin. 

Geget  Jesus  o  gi-kitchi-  songiton  od  anamiewin  gi-abitchi- 
bad,  bekish  dash  gaie  o  gi-kitchi-songendamian  gwaiak  enamia- 
nidjin.  Kawin  dash  gego  inabadassinon  anishinabe-ijitwawin, 
midewiwin.  Kawin  Kije-Manito  o  gi-ojitossin  iw  anishinabe- 
ijitwawin;  kawin  win  o  gi-inassin  onidjanissan  enishinabewinid- 
jin  tchi  midewinid.  Anisha  mewija  o  gi-ojitonawa  iw  ijitwawin 
gete-anishinabeg,  igiw  ga-kikenimassigog  gwaiak  Kije-Maniton, 
kawin  gaie  o  gi-kikenimassiwawan  Jesusan  Egwashingenidjin. 
Anisha  o  gi-manitokenawan  gisisson  gaie  anotch  bekanisinidjin 
manitowitchiganan.  Geget  wassa  wanishinog  enamiassigog;  kiti- 
magendagosiwag.  Katolik  enamiadjig  eta  od  aianawa  gwaiak 
anamiewin,  gwaiak  ijitwawin  gaie.  Kishpin  dash  weweni  bi- 
madisiwad  ga-iji-angwamitagosid  Jesus  ima  od  anamiewining, 
ta-kagige-bimadisiwag,  gaie  ta-kagige-minawanigosiwag  gijigong 
kagige  wasseiasiwining.  Igiw  dash  enamiassigog  wa-odapinan- 
sigog  Jesus  od  ijitwawin  ta-aiawag  kagige  kashkitibikadong  ima 
anamakamig. 

Gi-abitchibad  Jesus  o  gi-ondji-songiton  kid  apenimowini- 
nan.  Nitam  anishinabe  o  gi-bidon  nibowin,  Jesus  dash  o  gi- 
bidon  iw  bimadisiwin.  Mi  wendji-ikkitod  kitchitwa  Paul  (i 

cor.  xv.)  Ki  g-i-pagid  inamoninim  (mi  sa  ki  gi-kikinoamoninim) 
nigan  iw  gaie  nin  ga-odapinaman:  mi  sa  Krist  gi-nibo  ondji  ki 
batadowininanin,  ejibiigadeg  Kije-Manito  o  masinaiganing,  gi- 
pagidenima  gaie,  gi-abitchiba  gaie  nessogwanagadinig  ejibiiga- 
deg  Kije-Manito  o  masinaiganing,  gaie  o  gi-wabamigon  Kephan 


(Pierran)  mipi  dash  iniw  midasswi  ga-ashi-nijinidjin.  Panima 
dasho  gi-wabamigon  ga-nanwakosinidjin  wikanissan  mamawi 
go  abiding;  igiw  gega  go  kakina  keiabi  bimadisiwag,  anind 
dash  win  jaigwa  gi-nibowag.  Nashke  dash  Krist  gi-abitchiba; 
mi  sa  aw  nitam  ga-abitchibad  endashiwad  igiw  ga-nibodjig. 

Bejig  inining  gi-onsikamagad  iw  nibowin  gaie  go  bejig  inining 
gi-onsikamagad  iw  abitchibawin.  Adam  gi-ond j i-nibo wad  ka- 
kina,  mi  sa  gaie  Krist  ge-ondji-bimadisiwad  kakina.  .  .  Bejig- 
wanini  o  bishigendagosiwin  aw  gisiss,  gaie  bakan  iji  aiamaga- 
dini  o  bishigendagosiwin  aw  tibikigisiss,  bebakan  gaie  iji  bishi- 
gendagosiwag  anangog.  Mi  sa  eji-aiamagadinig  igiw  ga-nibodjig 
od  abitchibawiniwa;  pagidenima  anishinabe  banadisiwining,  ta- 
abitchiba  dash  wika  minawa  tchi  banadisissig;  pagidenima  ta- 
bassendagosiwining,  ta-iji-abitchiba  dash  bishigendagosiwining; 
pagidenima  naninamisiwining,  ta-abitchiba  dash  mashkawisiwi- 
ning.  Pagidendjigade  wiiassi-wiiawima,  ta-abitchibamagad  dash 
otchitchagowi-wiiawima.  Nashke,  ki  windamoninim  iw  gemo- 
dak:  geget  kakina  ki  gad-abitchibamin,  kawin  dash  kakina  ki 
gad-andjiigossimin.  Sesika  ningo-pasangaanabiwining  iw  minik 
api  ishkwatch  madweweg  iw  bodadjigan;  ta-madwewe  sa  iw 
bodadjigan,  mi  dash  iwapi  tchi  abitchibawad  ga-nibodjig,  wika 
minawa  tchi  banadisissigwa  gaie  ki  gad-andjiigomin.  Ow  dash 
benadak  (mi  sa  kiiawinan)  o  ga-bisikan  iw  wika  ge-banadassi- 
nog,  gaie  ow  nebomagak  o  ga-bisikan  iw  wika  ge-nibomagassi- 
nog.  Mi  dash  iwapi  ow  benadak  gi-bisikang  iw  wika  ge-bana- 
dassiwag,  gaie  ow  nebomagak  gi-bisikang  iw  wika  ge-niboma- 
gassinog  mi  iwapi  tchi  tibishkosseg  iw  ikkitowin  wejibiigadeg: 
Gi-gondjigademagad  iw  nibowin  ima  jagodjiiwewining.  Nibo- 
win,  anindi  iw  ki  takwangewin?  Nibowin,  anindi  iw  ki  jagod- 
jiiwewin? 

Geget  Jesus  gi-abitchiba,  geget  bimadisi,  gijigong  bimadisi. 
Gaie  dash  kinawind  ki  gad-abitchibamin  ishkwatchi-gijigak; 
gaie  kinawind  ki  ga-bimadisimin  kagigekamig  gijigong,  kishpin 
nongom  swanganamiangin  iji  bimadisiiang.  Jesus  o  gi-nanai- 
ton  iw  ga-banadjitowad  nitam  anishinabeg.  Gi-bata-dowad 
nitam  anishinabeg  o  gi-ijitonawa  tchi  nibowad  anishinabeg;  win 
dash  o  gi-ijiton  tchi  neiab  bimadisiwad.  Tchibegamigong  ki  ga- 
pindigemin,  minawa  dash  tchibegamigong  ningoting  ki  gad- 
ondji-sagaamin.  Ta-banadad  kiiawinan  tchibegamigong,  nin- 
goting  dash  tchibegamigong  ta-ondji-sagaamomagad,  ta-bimadad 
dash,  ta-onijishin,  ta-wasseiamagad,  ta-bishigendagwad,  ta-nan- 
gan  gaie.  Kawin  wika  minawa  gego  ki  gad-inapinessimin; 
kawin  ta-aiassinon  gijigong  gagibingwewin,  kawin  gagibishe- 
win,  kawin  manadisiwin,  kawin  mamandjigosiwin;  ka  gego. 
Ondji  minwendanda  gi-abitchibad  Jesus,  mi  dash  gi-mininang 

iw  apenimowin  gaie  kinawind  ningoting  tchi  mino  abitchi- 
baiang. 

Weweni  ganawendanda  kiiawinan  nongom.  Tanassag  Kije- 
Manito  endad  mi  epitendagwak  kiiawinan.  Naningim  gi-ana- 
mietchigade  iw  kiiawinan.  Gi-sigaandagoiang  ki  gi-anamie- 
nominigonan  mekatewikwanaie  ima  ki  kakiganinang  gaie  nassa- 
widinigan  gaie  kishtigwaninang.  Gi-Songideeshkagoiang  kitchi 
mekatewikwanaie  ki  gi-anamie-nominigonan  ima  ki  katigwani- 
nang.  Gi-odapinamang  Anamie-Nominigowin  ki  gi-anamie- 
nominigonan  mekatewikwanaie  ima  kishkinjigonang  gaie  kita- 
waganang  gaie  kidoninang  gaie  kinindjinang  gaie  kisidanang. 
Geget  kitchitwawendagwad  kiiawinan.  Kego  dash  wika  matchi 
aiossida  kiiawinan  iw  tchi  matchi  dodamang.  Nindawatch  we- 
weni  bimadisida  eji-owiiawiiang  gaie  eji-otchitchagoiang  nin- 
goting  tchi  mino  abitchibaiang. 

ANAMIEWIN. 

Kije-Manito,  kin  ga-jagodjitoian  nongom  gijigak  iw  nibo- 
win,  ga-pakakonamawiiang  gaie  gijigong  ishkwandem,  Kigwiss 
baiejigod  gi-abitchibad,  ki  pagossenimigo  tchi  jawendami-oda- 
pinaman  nin  pagossendamowininanin,  kin  tibinawe  ga-atoianin 
ima  nindeinaning.  Mi  eji-pagossenimigoian  ondji  aw  Kigwiss 
Jesus,  aw  wadj-okije-manitowimik  gaie  aw  wadj-okije-manito- 
wimad  Wenijishinidjin-Maniton  kaginig  apine  kagigekamig. 
Mi  ge-ing. 

PAK-GIJIGAD. 


JESUS  OD  ABITCHIBAWIN  DAJINDJIG  ADENI. 


NINIDJANISSIDOG! 

Nongom  nin  wi-dibadjim,  g'a-ijiwebak  gi-abitehibad  Jesns. 
Weweni  pisindawishig!  Mi  enadjimod  Mtchitwa  Matthieu,  mi 
sa  bejig  Jesus  od  ijinajawaganan: 

Ga-waiekwassing  anwebiwinigijigad ,  pitchinag  dash  igo 
badabaninig  iw  netamissing  gijigad,  gi-bi-ijawag  Marie  Mada- 
leine  gaie  aw  bekanisid  Marie,  wi-bi-wabandamowad  tchibega- 
mig.  Gi-kitchi-niningakamigishka  aki.  Kije-Manito  sa  od 
anjeniman  gijigong  gi-bi-ondjibawan,  gi-bi-ikowebinanid  assinin 
ima  ishkwandeming,  gi-agwidabinid  dash.  Wawassamong  dash 
gi-iji-wasseingwe  aw  anjeni,  goning  dash  gi-iji-wabishkani  od 
agwiwin.  Epitch  dash  gotadjiwad  igiw  ekandodjig,  gi-ninin- 
gishkawag  gaie  nebongin  gi-iji-aiawag.  Aw  dash  anjeni  o  gi- 
ganonan  iniw  ikwewan,  gi-inad:  Kego  win  kinawa  segisikegon. 
Nin  kikendan  sa  nandawabameg  J esus,  ga-sassagakwaond. 
Kawin  oma  aiassi;  gi-abitchiba  iw  igo  ga-ikkitod.  Ondashag, 
bi-wabandamog  ima  gi-jingishing  Debendjiged.  Wewib  dash 
madjag;  awi-windamawimig  o  kikinoamaganan  iw  gi-abitchibad. 
Nashke  dash,  ani-nigan-ija  Galileing;  mi  iwidi  ge-wabameg. 

Igiw  dash  ikwewag  kejidine  gi-ani-sagaamog  tchibegami- 
gong,  gi-ojimowad,  gi-kitchi-segisiwad.  Gi-kitchi-kijikawag 
dash  awi-windamawawad  kikinoamaganan.  Jesus  dash  o  gi- 
nagishkawan,  gi-inad:  Kid  anamikoninim.  Ikwewag  dash  osi- 
daning  gi-apagisowag,  gi-anamietawawad.  Jesusan  dash  o  gi- 
igowan:  Kego  segisikegon;  madjag,  awi-windamawig  nikanissag 
tchi  ijawad  Galileing;  mi  ima  ge-wabamiieg. 

Marie  Madeleine  o  gi-ijan  lchibegamig,  gi-widjiwad  anind 
ikwewan.  Ga-madjawad  dash  igiw  anind  ikwewag,  win  kawin 
gi-madjassi.  Gi  kitchi-kashkendam,  gi-mawi  gaie,  iw  wabanda- 
mawassig  Jesusan  wiiawini  tchibegamigong.  Aiapi  dash  gi- 
naweta  gi-inabid  tchibegamigong.  Mi  dash  ga-iji-wabamad 
anjeniwan  ima.  O  gi-igon  dash:  Ikwe,  wegonen  wendji-ma- 
wiian?  Awenen  nendawabamad  ?  Mi  dash  gi-nakwetang:  O  gi- 
ikonawan  Debeniminidjin;  kawin  dash  nin  kikendansin,  tibi 
idog  ga-assawagwen.  Mi  dash  ga-iji-gwekigabawid,  mi  dash 

ga-iji-wabamad  Jesusan.  Kawin  dash  o  gi-nissitawinawassin; 
mi  aw  genawendang  iw  kitigan,  gi-inendam.  Mi  dash  gi-inad: 
Kishpin  kin  ningotchi  ga-assawaden,  windamawishikan,  tchi 
ondji-wi-ikonag.  Mi  dash  gi-ikkitod  Jesus:  Marie.  Mi  pitchi- 
nag  gi-nissitawinawad  Debendjigenidjin,  mi  dash  gi-inad:  Kab- 


boni,  mi  sa,  Kekinoamawiian.  Gi-inendam  wi-tanginad  Jesu- 
san;  o  gi-igon  dash:  Kego  tanginishiken;  kawin  mashi  nin  gi- 
ijassinan  Noss.  Awi-windamawig  dash  nikanissag:  Nind  ijanan 
ishpiming  Kossiwa  gaie  go  win  nin  Noss,  ki  Ki j e-Manitomi wa 
gaie  go  win  nin  nin  Kije-Manitom.  Geget  dash  o  gi-inan  iniw 

ijinajawaganan:  Nin  gi-wabama  Debendjiged,  mi  dash  ow  ga- 
ijid.  Kawin  dash  o  gi-debwetagossin. 

Nij  kikinoamaganag  gi-ijawag  iw  gijigadinig  odenawensing, 
Emmans  ejinikadeg.  Megwa  dash  gi-ani-bimossewad  gi-gano- 
nidiwag,  gi-dajindamowad  kakina  ga-ijiwebadinig.  Megwa  dash 
ganonidiwad,  Jesus  gi-dagwishin,  gi-bimi-widjiwad.  Kawin 
dash  o  gi-nissitawinawassiwawan  Jesusan.  O  gi-inan  dash: 
Wegonen  iw  endajindameg  gaganonidiieg,  ani-bimosseieg  kash- 
kendameg?  Bejig  dash,  Cleophas  ga-ijinikasod,  o  gi-nakweta- 
wan:  Kin  na  eta  ki  maiagis  Jerusaleming,  kikendansiwan,  ga- 
ijiwebak  ima  nongom  anomaia?  Wegonen  iw?  gi-iwa  dash. 
Winawa  dash  o  gi-inawan:  Mi  sa  ga-iji-dodawind  Jesus  Nazare- 
winini,  niganadjimowinini,  ga-mashkawisid  o  dodamowining, 
od  ikkitowining  gaie,  enassaminid  Kije-Maniton,  kakina  gaie 
anishinaben.  Naganisidjig  dash  nin  pagidjigewininiminanig, 
nind  ogimaminanig  gaie  o  gi-iji-pagidinawan  tchi  nissimind; 
tchibaiatigong  dash  o  gi-sassagakwawawan.  Ninawind  .  dash 
nin  gi-inendaminaban,  win  tchi  bimadjiapan  Israelen;  mi  dash 
nongom  nissogwanagak  ga-ako-ijiwebak  iw.  Geget  anind  nind 
ikweminanig  nin  gi-goshkoigonanig,  apitchi  kigijeb  ga-ijadjig 
tchibegamigong,  kawin  dash  o  gi-mikamawassiwawan  wiiawini. 
Gi-bi-giwewag  dash,  mi  dash  gi-bi-dibadjimowad:  Anjeniwag 
nin  gi-wabamananig;  bimadisi  Jesus ,  o  gi-inawan.  Anind  gaie 
wadjiwangidjig  gi-ijawag  tchibegamigong;  ga-ikkitowad  dash 
ikwewag,  mi  ga-iji-mikamowad,  win  dash  kawin  o  gi-mikawas- 
siwawan. 

Jesus  dash  iwapi  o  gi-inan:  Ki  gagibadisim,  ki  sanagisim 
gaie  kideiwang  tchi  debwetamegoban  ga-ikkitowad  niganadji- 
mowininiwag.  Ka  na  Krist  gi-inendagosissi  tchi  gi-kotagitod 
tclii  bwa  pindiged  obishigendagosiwining?  Mi  dash  ga-iji-win- 
damawad  kakina  tchi  nissitotamowad  ga-ijibiiged  Moise  gaie 
kakina  niganadjimowininiwag  ga-ijibiigewad,  win  Krist  {Jesus) 
ged-ijiwebisid. 

Besho  dash  o  gi-oditanawa  odenawens  ejawad;  Jesus  dash 
nawatch  wassa  wa-ijangin  gi-aiindodam.  Winawa  dash  o  gi- 
wikwasomawan  tchi  abinid,  gi-inawad :  Widj-aiawishinam,  jaigwa 
sa  ani-onagoshi;  waiba  ta-ishkwa-gijigad,  gi-inawad.  Mi  dash 
ga-iji-pindigewad  mamawi.  Megwa  dash  widopamad  Jesus,  o 
gi-odapinan  pakwejiganan,  o  gi-anamietawan,  o  gi-bokobinan,  o 
gi-minan  dash.  Iwapi  dash  gi-pakishkaniwan  oshkinjigowan, 

gi-nissitawinawawad,  mi  dash  ga-iji-angwanagosid  Jesus.  Wi- 
nawa  dash  gi-idiwag:  Ka  na  kideinan  gi-tchagidessinon  kiiawi- 
naning,  megwa  bi-ganoninang,  gi-bimosseiang,  weweni  gi- 
nissitotamoinang  ga-ojibiigewad  niganadjimowininiwag  ?  Pabige 
dash  gi-pasigwiwag,  Jerusaleming  gi-ajegiwewad.  O  gi-mika- 
wawan  dash  iniw  midasswi  ashi  bejig  Jesus  od  ijinajawaganan, 
gi-mawandjiidinid,  iniw  gaie  ga-widj-aiawigowadjin.  Gi-ikki- 
towag  dash  igiw  ijinajawaganag:  Geget  gi-abitchiba  Debendji- 
ged,  Simon  Pierran  o  gi-wabandaan  wiiaw.  Igiw  dash  kiki- 
noamaganag  gi-dibadjimowag  ga-ijiwebadinig  gi-bimossewad, 
ga-iji-nissitawinawawad  Jesusan  gi-bokobinanid  pakwejiganan. 

Megwa  dash  ima  gigitowad,  Jesus  nawaii  gi-bi-nibawi,  gi- 
inad:  Wanakiwideeg;  nin  sa,  kego  segisikegon.  Gi-migosh- 
kadji-aiawag  dash,  gi-segisiwad,  otchitchagoma  waaw  waiaba- 
mangid,  gi-inendamog.  Jesus  dasho  gi-inan:  Wegonen  wendji- 
migoshkadji-aiaieg?  Inendamowinan  gaie  bi-mokishkawan  kidei- 
wang.  Bi-wabandamog  ninindjin  gaie  nisidan.  Nin  gosha 
nind  aw.  Tatanginishig,  wabandamog;  otchitchagoma  kawin 
owiiassissi,  kawin  gaie  okanissi,  eji-wabandamawiieg.  Ga-ikki- 
tod  dash  iw,  o  gi-wabandaan  onindjin  gaie  osidan.  Kawindash 
gi-debweiendansiwag;  gi-kitchi-mamakadendamog  bekish  gaie 
gi-onanigwendamog.  Jesus  dash  iwapi  o  gi-inan:  Kid  aianawa 
na  oma  gego  midjim?  Gigoian  dash  pangi  ga-abwewapanin  o  gi- 
ashamawan,  amo-sinsibakwat  gaie.  Mi  dash  gi-wissinid  ima 
•  enassaminid,  minik  dash  ga-ishkwandang  o  gi-minan. 

Mi  dash  gi~inad:  Mi  iniw  ikkitowinan,  ga-ikkitoianin  gi- 
ganoninagog,  keiabi  gi-widj-aiawinagog.  Inendagwad  sa  tchi 
tibishkosseg  kakina  gego  minik  wejibiigadeg  Moise  o  dibako- 
nigewining  gaie  niganadjimowininiwag  o  masinaiganiwang  gaie 
David  o  nagamowining  ketchitwawendagwadinig,  nin  gi-dajimi- 
wad.  Iwapi  dash  o  gi-ijian  tchi  nissitotaminid  kitchitwa  Oji- 
biiganan.  O  gi-inan:  Mi  wejibiigadeg  gaie  mi  ga-iji-inenda- 
gosid  Krist  {Jesus)  tchi  kotagitod  gaie  tchi  abitchibad  nissog- 
wanagadinig,  gaie  tchi  gagikwadaming  anwenindisowin  gaie 
batadowini-gassiigadewin  rnegwe  kakina  anishinabeg  endasso- 
winsowad.  {See  Gospel  of  the  First  Sunday  after  Easter.) 

Jesus  minawa  o  gi-wabandaan  wiiaw  iniw  o  kikinoamaga- 
nan  ima  Tiberias  daji-kitchigaming.  Ow  dash  gi-iji-wabami- 
gosi.  Gi-mamawi-aiawag  Pierre  gaie  Thomas  gaie  Nathanael 
gaie  nij  ogwissan  aw  Zebede  gaie  nij  bekanisinidjin  o  kikinoa- 

maganan  cm  Jesus.  Pierre  dash  o  gi-inan:  Nind  awi-nan  da- 
gigoike.  Ow  dash  o  gi-inawan:  Gaie  ninawind  sa,  ki  ga-widji- 
wigo.  Gi-madjawag  dash  gaie  wewib  gi-bosiwag  nabikwaning. 
Iw  dash  gi-tibikadinig  kawin  bapish  gi-pindaanassiwag.  Api 
dash  ga-bi-wabaninig,  Jesus  gi-nibawi  tchigibig,  igiw  dash  ki 


kinoamaganag  kawin  o  gi  kikenimassiwawan  Jesusan  awinid. 
Jesus  dash  o  gi-inan:  Abinodjiidog,  kid  aianawa  na  midjim? 
Ow  dash  o  gi-iji-nakwetawawan:  Kawin.  O  gi-inan  dash: 
Bakobiwebinig  assab  kitchinikamang  inakakeonag,  ki  ga-pindaa- 
nam  dash.  O  gi-bakobiwebinawan  dash,  kawin  dash  o  gi-gash- 

kitossinawa  tchi  wikobinawad,  ga-apitch-mishinonid  iniw  gi- 
goian. 

Aw  dash  kikinoamagan,  ga-sagiadjin  Jesns — mi  sa  kitchitwa 
Jean — o  gi-inan  Pierran:  Mi  sa  aw  Debendjiged.  Api  dash  ga- 
nondang  Pierre  awinid  Debendjigenidjin,  o  gi-bisikan  o  pagita- 
wewaian  gaie  gi-kitchipiso,  gi-bakobigwashgwanid  dash  kitchi- 
gaming.  Igiw  dash  bekanisidjig  kikinoamaganag  gi-bi-ijawag 
ima  nabikwanensing,  ka  ma  win  wassa  nawitch  gi-aiassiwag, 
gonima  sa  go  nijwak  dassobiminik  gi-apitcha,  bidjidabanawad 
iniw  assabin  gaie  gigoian.  Api  dash  igo  ga-gabawad,  o  gi- 
wabandanawa  akakan j e-ishkote  ima,  wagidjaii  d^sh  gigoian 
aianid  gaie  pakwejiganan.  Jesus  dash  o  gi-inan:  Binig  anind 
igiw  gigoiag  nongom  ga-pindaanaiegon.  Pierre  dash  gi-ija,  gi- 
awi-agwadabanad  assabin  mwashkinenid  kitchi  gigoian,  ningot- 
wak  ashi  nanimidana  ashi  nisswi.  Iw  dash  win  go  anawi  gi-iji- 
mishinowad,  kawin  gi-bigoshkassi  assab. 

Jesus  dash  o  gi-inan:  Ambe,  bi-wissinig.  Kawin  dash 
awiia  igiw  kikinoamaganag  o  wi-gagwedjimasin:  Awenen  kin? 
Kikenimawad  awinid  Debendjigenidjin.  Jesus  dash  gi-bi-ija 
gaie  o  gi-odapinan  pakwejiganan,  gi-minad  dash  gaie  iniw  gi- 
goian.  Mi  dash  ow  jaigwa  nissing  ga-wabandaad  Jesus  wiaaw 
o  kikinoamaganan  ga-ako-abitchibad. 

Ga-wissiniwad  dash  Jesus  o  gi-inan  Simon-Pierran:  Simon, 
kin  wegwissimik  Jonas,  awashime  na  ki  sagi  dash  win  ogow? 
Ow  dash  o  gi-inan:  E,  Debendjigeian,  ki  kikendan  sa  iw  sagii- 
nan.  O  gi-igon  dash  Jesusan:  Asham  nin  manishtanishensimag. 
Minawa  ogi-igon:  Simon,  kin  wegwissimik  Jonas,  ki  sagi  na? 
Ow  dash  gi-nakwetam  Pierre:  Ki  kikendan  sa  iw  sagiinan. 
Minawa  o  gi-igon  Jesusan:  Asham  nin  manishtanishensimag. 
Mi  dash  minawa  ow  gi-inad  Jesus  Pierran,  mi  go  nissing: 
Simon,  kin  wegwissimik  Jonas;  ki  sagi  na?  Simon-Pierre  dash 
gi-kashkendam  iw  nissing  gi-igod:  Ki  sagi  na?  Ow  dash  o  gi- 
inan:  Debendjigeian,  kakina  sa  gego  ki  kikendan;  ki  kikendan 
sa  iw  sagiinan;  Jesus  dash  o  gi-inan:  Asham  nin  manishta- 
nishimag.  Geget,  geget,  kid  inin:  Megwa  oshki-bimadisiian  ki 
gi-kitchipinidis  igo  gaie  enendaman  ki  gi-baba-aiija;  api  dash 
ge-gikaian,  ki  ga-jibiniken,  bekanisid  dash  ki  ga-kitchipinig 
gaie  ki  gad-ijiwinig  ima  enendansiwan.  Ow  dash  gi-ikkitod,  o 
gi-aweton  ge-inapinenid  Pierran  tchi  kitchitwawianid  Kije- 
Maniton.  Ga-ikkitod  dash  iw,  o  gi-inan:  Nopinajishin.  Pierre 

dash  ani-gwekig’abawid,  o  gi-wabaman  iniw  kikinoamaganan,  ga- 
sagiadjin  Jesus,  nopinakinid.  Mi  go  aw  ga-aswinotang  o  kaki- 
gananing  Jesnsan  onagoshi-wissiniwining,  gaie  ow  gi-ikkito: 
Debendjigeian,  awenen  aw  ge-pagidinik  ?  Pierre  dash  waiaba- 
mad  iniw,  o  gi-inan  Jesusan:  Debendjigeian,  anin  dash  win 
waaw?  Jesus  dash  o  gi-inan:  Kishpin  inenimag  tchi  abid  binish 
igo  dagwishinan,  anin  dash  kin  eji-babamendjigeian  ?  Nopina- 
jishin  sa  kin.  Gi-sasweshkamagad  dash  iw  ikkitowin  megwe 
wewikanissind j ig  tchi  nibossig  aw  kikinoamagan.  Kawin  dash 
Jesus  o  gi-inassin:  Kawin  ta-nibossi;  mi  eta:  Kishpin  inenimag 
tchi  abid  binish  igo  dagwishinan,  anin  dash  kin  eji-babamendji- 
geian?  Mi  sa  waaw  kikinoamagan  ( kitchitwa  Jean)  debadodang 
iw  gaie  ga-ojibiang;  nin  kikendamin  debwewinagadinig  o  di- 
badjimowin.  Aiamagadon  dash  win  igo  nibiwa  bebakanakin, 
ga-aiijitchigedjin  Jesus.  Kishpin  mamawi  ojibiigadegiban,  nind 
inendam,  KAWIN  D  A-GI-DEB  ASHKINESSIN  ON  AKI 
INIW  MASINAIGANAN  GE-GI-OJIBIIGADEGIBANIN. 
Mi  ga-inadjimod  kitchitwa  Jean,  bejig  Jesus  od  i j ina j awaganan , 

Igiw  dash  midasswi  ashi  bejig  ijinajawaganag  gi-ijawag 
Galileing  iw  wadjiwing  kija  ga-wawindang  Jesus.  Api  dash 
waiabamawad  Jesusan,  o  gi-anamietawawan,  anind  dash  gi- 
gwinawi-inendamog.  Jesus  dash  o  gi-bi-nasikawan,  gi-ganonad, 
ow  gi-ikkitod:  Kakina  gashkiewisiwin  nin  gi-minigo  gijigong 
gaie  aking.  Madjag,  awi-gagikimig  kakina  anishinabeg  endasso- 
winsodjig;  sigaandawig  gaie  od  ijinikasowining  Weossimind 
gaie  Wegwissimind  gaie  W enijishid-Manito ;  kikinoamawig  gaie 
tchi  ganawendamowad  kakina  ga-iji-gagikiminagog.  Nin  dash 
ki  wid j -aiawininim  endasso-gijigak  binish  tchi  ishkwa-akiwang. 

[ See  Gospel  of  Ascension-day.\ 

ANAMIEWIN. 

Kije-Manito,  ga-inenimiiang  tchi  kitchi  minwendamang 
dassing  wedjitchissegin  Kigwiss  Jesus  od  abitchibawini-gijigad, 
ki  pagossenimigo  mojag  tchi  iji  ganawendamang  iw  menwendag- 
wak  kitchitwagijigad  ningoting  tchi  dagwishimiiang  kagige 
minawanigosiwining  gijigong.  Mi  iw  jawendjigewin  nendota- 
magoian  ondji  Kigwiss  Jesus.  Mi  ge-ing. 

PAK-NAGAMON. 


SUR  l’air:  o  filii  et  filiae. 


1.  Alleluia,  alleluia,  alleluia, 

Geget  Jesus  abitchiba, 

Kakina  modjigisida, 

Kego  gego  gotansida. 

Alleluia,  alieluia,  alleluia. 

2.  Ki  kitchi  sagiigonan, 

Ki  gi-jawenimigonan, 

Kinawind  ga-ondji-nibod. 
Alleluia,  alleluia,  alleluia. 

3.  Wiiaw  o  migiwenaban, 

O  miskwim  o  gi-siginan, 
Gij’gong  tchi  minawasiiang. 
Alleluia,  alleluia,  alleluia. 

4.  Apitchi  ki  jawendagos, 
Gwanatch  Marie,  Kigwiss  Jesus 
Geget  win  gi-abitchiba 
Alleluia,  alleluia,  alleluia. 

5.  Kitchitwawenindagosi, 

Ondjita  sagiigosi, 

Ka  minawa  ta-nibossi, 

Alleluia,  alleluia,  alleluia. 

6.  Jesus  mamoiawamada, 
Kikinawadenimada, 

Songan  babamitawada 
Alleluia,  alleluia,  alleluia. 

7.  Jesus  win  mikwenimada, 
Gijigong  dash  inabida; 

Tchi  ijaiang  nibwakada. 
Alleluia,  alleluia,  alleluia. 

8.  Jesus  Nosse,  ki  sagiin, 

Mojag  ki  ga-songenimin, 

Gaie  ki  ga-manadjiin. 

Alleluia,  alleluia,  alleluia. 

NETAMISSING  ANAMIEGIJIGAD  GI-ISHKA-PAK- 

GIJIGAK. 

EPISTOLA.  I  JOAN.  V,  4-10, 

Mi  ekkitod  kitehitwa  Jean:  Awegwen  Kije-Maniton  wendji- 
nigig*wen,  o  jagodjiton  kakina  maianadak  aking*;  ki  debweien- 
damowininan  dash  kid  ondji  jagodjitomin  maianadak.  Awenen 


aw  jaiagodjitod  maianadak?  Mi  eta  aw  daiebwetawad  Jesusan 
Kije-Manito  Ogwissan.  Mi  sa  aw  Jesus-Kristga-bi-dagwishing 
aking,  nibi  gaie  miskwi  ondji,  {mi  aw  ga-minmang  Sigaandago - 

win,  ga-siginang gaie  o  miskwin  tchihaiatigong, gi-n o djimoinang, ) 
Wenijishid-Manito  dash  dibadodam,  Jesus  gwaiak  debwed. 
Nisswi  gigitowag  gijigong  mi  sa,  Kije-Manito  Weossimind, 
Ikkitowin  (mi  sa  Jesus,  Kije-Manito  Wegwissimind,)  gaie  dash 
Wenijishid-Manito;  nissiwag,  bejigo  dash  Kije-Manito.  Nisswi 
gaie  gigitowag  aking,  mi  sa,  ki  tchitchagonan,  nibi,  miskwi 
gaie;  nissinon,  mi  dash  igo  bejigwang.  ( Mi  sa,  kitchitchagonan 
nibi  ondjijawendagosi,mi  iw  Sigaandagowin;  gaie  d&sh  Jesus  o 
miskwim  ondji  jawendagosi,  ga-siginang  Jesus  tchihaiatigong.) 

Kishpin  debwetamang  anishinabe  od  ikkitowin,  Kije-Manito 
od  ikkitowin  awashime  apitendagwadini.  Mi  sa  iw  awashime 
epitendagwadinig  Kije-Manito  od  ikkitowin  ga-ikkitod  gi-dibad- 
jimad  Ogwissan.  Win  daiebwetawad  Kije-Manito  Ogwissan,  o 
gigishkan  Kije-Manito  od  ikkitowin. 

EVANGKLIUM.  JOAN.  XX,  19-31. 

Mi  enadjimod  kitchitwa  Jean:  Iwapi  onagoshig  iw  gijigak, 
nitam  gijigak  gi-ishkwa-anwebiwini-gijigak,  (mi  sa  anamiegiji- 
gak,)  api  ishkwandeman  ga-gibakwaigadeg,  kikinoamaganag 
mamawi  gi-namadabiwag  pindig,  Judawininiwan  gi-gossawad, 
Jesus  gi-bi-pindige,  nawaiigi-bi-nibawid,o  gi-inan  dash:  Wanak- 
wideeg.  Ga-ikkitod  dash  iw  o  gi-wabandaan  onindjin  gaie  opi- 
mena.  Gi-kitchi-minwendamog  dash  kikinoamaganag  waiabama- 
wad  Debendjigenidjin.  Minawa  dash  o  gi-inan:  Wanakiwideeg; 
tibishko  Noss  ga-bi-iji-ijinajaod,  mi  go  gaie  nin  eji-ijinajaonagog. 
Ga-ikkitod  dash  iw,  o  gi-nessenodawan,  gi-inad:  Odapinig  We- 
nijishid-Manito.  Awegwen  ge-gassiamawawegwen  o  batadowi- 
nan,  mi  aw  gaiassiigadenig;  awegwen  dash  ge-gassiamawassi- 
wegwen  o  batadowinan,  mi  aw  gaiassiigadessininig.  Thoma 
dash,  Nijode  ga-  inind,  bejig  igiw  midasswi  eshi-nijidjig  kiki- 
noamaganag,  kawin  ima  aiassigoban  api  Jesus  ga-pindiged. 
Igiw  dash  kikinoamaganag  o  gi-inawan  gi-dagwishininid :  Nin  gi- 
wabamanan  Debendjiged.  Win  dash  o  gi-inan:  Kishpin  wa- 
bandamawassiwag  onindjing  ga-inishkagod  sagaiganan,  pindji- 
nindjinissiwan  gaie  ima  ga-pagwaneshkagod  sagaiganan,  pindji- 
nindjinissiwan  gaie  ima  ga-bajibaigasod,  kawin  nin  ga-debwe- 
tansi.  Ga-nishwassogwanagak  dash  minawa  kikinoamaganag 
pindig  gi-aiawag,  Thoma  gaie  win  gi-aia.  Minawa  dash  Jesus 
gi-pindige,  megwa  gibakwaigadeg  ishkwandeman,  nawaii  dash 

gi-bi-nibawi,  gi-inad:  Wanakiwideeg.  Thomaian  dash  o  gi- 
inan:  Bi-pindjinindjinin  oma,  wabandan  gaie  ninindjin;  bi-jibi- 
nikenin  gaie,  pindjinindjinin  dash  oma  ga-bajibaigasoian;  kego 
agonwetangen,  debwetan.  Thoma  dash  o  gi-inan:  Debenimiian 
gaie  nin  Kije-Manitom !  Jesus  dash  o  gi-inan:  Gi-wabamiian, 
Thoma,  ki  gi-ondji-debweiendam.  Jawendagosiwag  dash  ga- 
wabandansigog,  anawi  dash  debweiendamog.  Kitchi  nibiwa 
gaie  bakan  gi-mamandadodam  Jeus,  kakina  o  kikinoamaganan 
gi-wabamigod;  kawin  dash  ojibiigadessinon  mandan  masinaiga- 
ning.  Iw  dash  ojibiigade  tchi  debwetameg,  Jesus  awid  aw  Krist, 
Kije-Manito  Ogwissan:  iw  dash  debwetameg  tchi  ondji-kagige- 
bimadisiieg  gijigong ,  win  od  ijinikasowining. 

NINIDJANISSIDOG! 

Waieshkat  igiw  ga-wi-odapinangig  anamiewin  ginwenj 
weweni  gi-kikinoamagosiwag  tchi  bwa  sigaandawindwa.  Wi- 
nawa  dash  ga-gijitaindjig  gi-sigaandawawag  Marie-gijigadinig 
tchi  bwa  Pakgijigak.  Ga-sigaandawindwa  dash,  mi  iw  api  gi- 
bisikonindwa  waiabishkag  agwiwin,  tchi  onji  mikawamindwa 
kaginig  tchi  ganawendamowad  binisiwin,  binideewin  gaie. 
Iwapi  o  gi-igowan  mekatewikwanaien  ga-sigaandagowadjin: 
Odapinan  iw  agwiwin  waiabishkag;  eji-binak  dash  nongom, 
ki  gad-iji-bidon  enassamid  Jesus-Krist  ge-dibakonik  tchi  aia- 
man  kagige  bimadisiwin  gijigong.  Tanassag  o  gi-inan  meka- 
tewikwanaie:  Eji-binak,  eji-wabishkag  gaie  iw  agwiwin,  non- 
gom  basikoninan,  mi  eji-binisid  ki  tchitchag;  ka  gego  bata- 
dowin  ima  aiassinon;  weweni  dash  ganawenim  aw  ki  tchitchag 
kaginig  tchi  binisid  binish  tchi  niboian,  tchi  dibakonigoian  gaie. 
Weweni  kijibendamog  iw,  memindage  kinawa  weshki-anamiaieg. 
Ningo-anamiegijigad  iw  minik  o  gi-bisikanawa  iw  waiabishkag 
agwiwin  igiw  ga-sigaandawindjig,  mi  dash  gi-gisikamowad  api 
minawa  gi-anamie-gijigak;  mi  wendji-ijinikadeg  mandan  anamie- 
gijigad  Latin  inwewining:  Dominica  in  Albis,  mi  sa  iw  waia- 
bishkag  anamiegijigad. 

Kitchitwa  Jean  o  dibadjiman  ima  minwadjimowining  ijina- 
jawaganan  gaie  kikinoamaganan  ga-ijiwebisinid  gi-wabamanid 
Jesusan  wenagoshininig  Pak-Gijigad.  Ningotchi  pindig  gi- 
mamawi-aiawag,  ishkwandeman  gi-gibakwaigadeg  gi-gossawad 
matchi  Judawininiwan.  O  gi-windamagowan  Pierran  gi-abit- 

chibad  Jesus.  Geget  gi-minwendamog,  Megwa  dash  ganonidi- 
wad,  mipi  gi-pindigewad  nij  kikinoamaganag,  mi  sa  igiw  ga- 
widjiwadjig  Jesusan  gi-ijawad  odenawensing  Emmaus  ejinikade- 
nig.  Winawa  dash  gi-dibadjimowag  ga-iji-wabamawad  Debend- 
jigenidjin  gi-ani-bimossewad,  Emmaus  gi-ijawad,  gaie  ga-iji- 
nissitawinawawad  gi-bokobinanid  pakwejiganan. 

Megwa  dash  gi-dajindamowad  kakina  iw,  sesika  Jesus  gi-bi- 
nibawi  ima  aiawad.  Kawin  ishkwandeming  gi-ondji-pindigessi; 
sesika  nawaii  gi-bi-nibawi.  Winawa  dash  enigok  gi-segisiwag. 
Mi  sa  tchibai  waaw,  gi-inendamog,  mi  ga-ondji-segisiwad.  Jesus 
dash  o  gi-wabandaan  onindjin,  osidan  gaie,  gi-inad:  Bi-waban- 
damog  ninindjin  nisidan  gaie;  nin  goshanind  aw;  tatanginishig, 
wabandamog;  otchitchagoma  kawin  owiiassissi  kawin  gaie  oka- 
nissi,  eji-wabandamawiieg.  Kawin  dash  gi-debweiendansiwag; 
gi-kitchi-mamakadendamog  gi-wawijendamog  gaie.  Jesus  dash 
o  gi-inan:  Kid  aianawa  na  gego  midjim?  Gigoian  dash  pangi 
ga-abwewapanin  o  gi-ashamawan,  amo-sinsibakwat  gaie.  Mi 
dash  gi-wissinid  ima  enassamiwad,  minik  dash  ga-ishkwandang 
o  gi-minan.  Geget  idash  gi-kitchi-minwendamog,  gwaiak  gi- 
kikendamowad:  geget  Jesus  gi-abitchiba,  bimadisi,  oma  nibawi 
aiaiang. 

Api  dash  ga-bi-wabandaad  wiiaw  iniw  o  kikinoamaganan, 
od  ijinajawaganan  gaie,  o  gi-iji-anamikawan,  gi-inad:  Wanaki- 
wideeg.  Mi  apine  ga-inad  dassing  ga-bi-wabandaadjin  wTiiaw. 
Geget  onijishin  iw  anamikagewin.  Onijishin,  kitchi  apitendag- 
wad  wanakiwideewin.  Awenen  dash  gwaiak  waianakiwideed  ? 
Mi  sa  aw  kekenindisod  gwaiak  bimadisid,  weweni  anokitawad 
Kije-Maniton,  jingendang,  ojindang  gaie  batadowin,  mi  aw 
gwaiak  waianakiwideed.  Tanassag  od  igon  ode:  Kije-Manito 
ki  sagiig,  wenidjanissingin  kid  iji  sagiig.  Kego  segisiken, 
kishpin  mojag  inadisiian  nongom  enadisiian,  ki  gad-ija  gijigong. 

Onijishin  gaie  iw  wanakiwin,  awiia  bisan  bimadisid,  mi- 
goshkadjiigossig  widj-anishinaben;  gaie  win  kawin  awiia  o  mi- 
goshkadjiassin.  Kitchi  sanagad  dash  awiia  tchi  bisan  bimadi- 
sid,  kishpin  manadenimind,  matchi  dajimind,  gonima  gaie  jinge- 
nimind,  geget  kitimagendagosi.  Memindage  dash  kitchi  onijishin 
minwendagwad  gaie,  awiia  sagiigod,  minodeeigod  gaie  Kije- 
Maniton;  mi  ima  gwaiak  wendjibamagak  kitchi  wanakiwidee- 
win.  Kitchi  sagitoda  iw  menwendagwak  wanakiwideewin, 
pagossenimada  gaie  Kije-Manito  tchi  mininang  iw  gwaiak  wa- 

nakiwideewin  nongom  oma  aking*  gaie  dash  kaginig'  wedi  giji- 
gong.  Jingendanda  dash  batadowin;  kawin  wika  ta-wanakiwi- 
deessi  baiata-ijiwebisid  ged-apitch-gigishkang  kitchi  batadowin 
ima  odeing. 

Jesus  o  gi-nessenodawan  od  ijinajawaganan,  gi-inad:  Oda- 
pinig  Wenijishid-Manito.  Mi  nassab  ga-dodang  Kije-Manito 
gi-ojiad  nitam  ininiwan,  Adaman.  Gi-nessenodawad  nitam 
ininiwan,  mi  gi-otchitchagoad  gaie  o  gi-minan  bimadisiwin.  Gi- 
nessenodawad  Jesus  od  ijinajawaganan  o  gi  rriinan  Wenijishinid- 
jin-Maniton  gaie  bekish  o  gi-minan  gashkiewisiwin  tchi  gassia- 
magenid  batadowinan.  O  gi-migiwenan  W enijishinidjin-Ma- 
niton  kaginig  tchi  nadamagowad  ijinajawaganag,  kikinoamaga- 
nag  gaie  api  enamie-gagikwewadjin,  sagaandagewadjin,  magi- 
wewadjin  kitchitwa  Sakremaian,  Jesns  ga-ojitodjin. 

Geget  mamakadendagwadini  mekatewikwanaie  o  gashkie- 
wisiwin,  Kawin  awiia  o  da-de-kikendansin.  O  gi-minigon  dash 
Kije-Maniton  iw  kitchi  gashkiewisiwin  tchi  mino  inabadjitod 
ondji  Kije-Maniton  gaie  ondji  Kije-Manito  od  anishinabeman, 
tchi  mino  kikinoamawad  enamianidjin  gijigong  enamog  mikana, 
tchi  mino  ijiwebisiad,  tchi  ikonamawad  batadowin,  tchi  ijiwinad 
gaie  Kije-Manito  od  ogimawiwining  gijigong.  Swanganamiad 
o  sagian,  o  debwetawan,  o  babamitawan  gaie  o  mekatewikwa- 
naieman. 

Ga-nessenodawad  Jesus  iniw  o  kikinoamaganan  o  gi-inan: 
Odapinig  Wenijishid-Manito,  awegwen  ge-gassiamawawegwen 
o  batadowinan,  mi  aw  gaiassiigadenig;  awegwen  dash  ge-gassi- 
amawassiwegwen'  o  batadowinan,  mi  aw  gaiassiigadessininig. 
Mi  ga-inad  iniw  midasswi  ashi  bejig  od  ijinajawaganan.  Mi 
iwapi  gi-minad  iw  Manito-gashkiewisiwin  tchi  gassiamagewad 
batadowinan.  Mi  wa-ikkitod:  Kishpin  kinawa  webinamaweg 
baiata-ijiwebisid  o  batadowinan,  gaie  nin  nin  ga-webinamawa, 
mi  sa,  kishpin  weweni  anwenindisod.  Kishpin  dash  awiia  webi- 
namawassiweg  o  batadowinan,  kawin  gaie  nin  nin  ga-webinama- 
wassi.  Mi  dash  gi-ojitod  Debeniminang  Jesus  Idtchitwa  Anwe- 
nindisowin. 

Geget  kitchi  jawendjigewin,  kitchi  migiwewin  gaie  Anwe- 
nindisowin.  Kego  ta-babanadendansi  baiata-ijiwebisid,  kego  o 
ga-bon-apenimossinan  Kije-Maniton.  Kishpin  ondji  kashken- 
dang  o  batadowinan  gaie  mashkawendang  wi-boni-bata-digid , 
weweni  gaie  anwenindisod,  ta-jawenima,  ta-bonigidetawa,  ta- 

webinamawa  gaie  kakina  o  batadowinan,  missawa  kitchi  mana- 
dadinig,  kitchi  batainadinig  gaie.  Migwetch  mojag  inada  keje- 
wadisid  Jesus  gi-ojitod  iw  kitchitwa  Sakrema  weweni  gaie 
naningim  aioda  iw  kitchi  Jawendagosiwin,  Anamie-Anwenindi- 
sowin. 

Kawin  anisha  dibadjimassi  Thoma  ga-ijiwebisid.  Gi-ano- 
windamagod  iniw  anind  kikinoamaganan:  Nin  gi-wabamanan 
Debendjiged,  kawin  dash  gi-debweiendansi  gi-abitchibanid  Je- 
susan.  Kishpin  wabandamawassiwag  onindjing  ga-inishkagod 
sagaiganan,  pindjinindjinissiwan  gaie  ima  ga-pagwaneshkagod 
sagaiganan,  pindjinindjinissiwan  gaie  ima  ga-bajibaigasod,  ka- 
win  nin  ga-debwetansi;  mi  ga-ikkitod.  Geget  kawin  weweni 
gi-gigitossi  iw  gi-ikkitod;  o  gi-wabandaiwen  ima  o  debweien- 
dansiwin,  o  da-gi-debwetawan  iniw  anind  widj-kikinoamaganan. 

Jesus  dash  o  gi-jaweniman  Thomaian.  Gi-nishwassogwa- 
nagadinig  sa  minawa  kikinoamaganag  pindig  gi-aiawag,  gaie 
dash  Thoma  ima  gi-aia.  Mi  dash  minawa  gi-pindiged  Jesus,  ow 
dash  ogi-inan  Thomaian:  Bi-pindjinindjinin  oma,  wabandan  gaie 
ninindjin;  bi-jibinikenin  gaie  pindjinindjinin  dash  oma  ga-baji- 
baigasoian;  kego  agonwetangen,  debwetan  dash.  Mi  pitchinag 
gi-debwetang  Thoma  gi-tanginad  Jesusan,  mi  dash  gi-inad: 
Debenimiian  gaie  nin  Kije-Manitoml  Ow  dash  o  gi-igon  Jesusan: 
Gi-wabamiian  Thoma,  ki  gi-ondji-debweiendam.  Jawendagosi- 
wag  dash  ga-wabandansigog,  anawi  debweiendamog. 

Weweni  mikwendamawada  Jesus  od  ikkitowinan.  Kawin 
ki  wabamassiwanan  Jesus,  minotch  ki  debwetawanan.  Songi- 
debwetawada,  kakina  gaie  minik  ekkitod  anamiewining  weweni 
debwetanda.  Ningoting  mijisha  ki  ga-wabamanan  kakina  o  bishi- 
gendagosiwining  gijigong. 

ANAMIEWIN. 

Kije-Manito,  kawin  bapish  gego  ki  wanawitossin;  mi 
wendji-pagossenimigoian,  eji-apenimoiang  kiiaw,  tchi  mijiiang 
ki  jawendjigewin  kaginig  tchi  mino  ganawendamang  Pak-giji- 
gadon  gaie  mojag  tchi  iji  bimadisiiang  kin  eji-minwendaman. 
Mi  eji-pagossenimigoian  ondji  Kigwiss  Jesus.  Mi  ge-ing. 

EKO-NIJING  ANAMIEGIJIGAD  GI-ISHKWA-PAK- 

GIJIGAK. 

BPISTOLA.  I  PET.  II,  21-25. 

Mi  ekkitod  kitchitwa  Pierre:  Saiagiinagog,  Jesus  kinawind 
gi-ondji-kotagito,  tibishko  tchi  ijiwebisiieg  ga-ijiwebisid.  Ka- 
win  wika  win  gi-bata-dodansi,  kawin  gaie  wika  maianadadinig 


gego  gi-ikkitossi.  Api  metchi-ganonind,  kawin  win  awiia  o  gi- 
matchi-ganonassin;  api  kwetagiind,  kawin  gi-gagwesegiwessi; 

o  gi-pagidinamawan  dash  wiiaw  iniw  gwaiak  debakonigessini- 
gon.  Win  tibinawe  wiiawing  o  gi-odapinanan  ki  matchi  ijiwe- 
bisiwininanin  tchibaiatigong,  tchi  nibomagak  kiiawinaning 
matchi  ijiwebisiwin,  tchi  bimadisiiang  dash  mino  ijiwebisiwi- 
ning;  ga-inaganamind  sa  Jesusmi  wendji-nodjimoieg.  Manish- 
tanishing  wenishinowadjin  kid  ijiwebisimwabam;  nongom  dash 
ki  gi-ajegiwem,  naiasikaweg  manishtanishiwinini  (Jesus,)  win 
gegikimad  ki  tchitchagowan. 

EVANGELIUM.  JOAN.  X.  11-16. 

Mi  enadjimod  kitchitwa  Jean:  Iwapi  Jesus  o  gi-inan  Phari- 
seian:  Nin  nind  aw  kejewadisid  manishtanishiwinini.  Kejewa- 
disid  manishtanishiwinini  o  pagidinan  o  bimadisiwin  o  manish- 
tanishiman  ondji.  Aw  dash  enonind  eta,  awissig  manishtanishi- 
winini,  debenimassig  manishtanishan,  waiabamad  mainganan 
dagwishininind,  o  naganan  manishtanishan,  ojimod;  maingan 
dash  o  takwaman,  o  sasweshkawan  gaie  manishtanishan.  Mi 
sa  aw  enonind  wendji-ojimod  anisha  go  anonind  eta;  kawin 
gaie  o  babamenimassin  manishtanishan.  Nin  nind  aw  kejewadi- 
sid  manishtanishiwinini:  nin  kikenimag  nind  aiaamag,  gaie 
dash  nind  aiaamag  nin  kikenimigog.  W eossimind  eji-kikeni- 
mid,  mi  go  gaie  nin  eji-kikenimag  Weossimind;  nin  pagidinan 
dash  nin  bimadisiwin  nin  manishta  nishimag  ondji.  Bekanisid- 
jig  gaie  manishtanishag  nind  aiawag,  kawin  oma  manishtanishi- 
wigamigong  dibendagosissiwag  potch  gaie  winawa  nin  wi-binag; 
o  ga-nondanawa  dash  nind  inwewin,  ta-bejigwan  dash  manish- 
tanishiwigamig,  ta-bejigo  gaie  manishtanishiwinini. 


NINIDJANISSIDOG! 

Naningim  gi-awetchige  Debendjiged  gi-kikinoamaged.  Mi 
ga-ondji-dodang  iw  nawatch  weweni  tchi  nissitotagod  pesinda- 
godjin.  Anotch  gego  ijinikanidiso  awetchiged,  anishinabe  Og- 
wissan,  aking  endagog  wassenamowin,  jominatig,  ishkwandem, 
gaie  nibiwa  anotch  bakan.  Ima  dash  minwadjimowining,  ga- 
nondameg  nongom,  manishtanishiwinini  iji  winidiso  dajindisod. 
Nin  nind  aw  kejewadisid  manishtanishi winini ,  iwa;  kejewadisid 
manishtanishiwinini  o  pagidinan  o  bimadisiwin  o  manishtani- 

shiman  ondji.  Mi  ekkitod  Jesus;  weweni  nanagatawendama- 
wada  od  ikkitowinan  tchi  nissitotamang  weweni. 

Awenenag  dash  igiw  manishtanishag,  iniw  endajimadjin 
Jesus?  Mi  sa  nigan  kakina  gwaiak  enamiadjig  debendagosidjig 
o  manishtanishiwigamigong  aw  J esus,  mi  sa,  kakina  debenda- 
gosidjig  od  anamiewigamigong.  Minawa  bekanisinidjin  o  di- 
badjiman  Jesus  manishtanishan,  ikkitod:  Bekanisidjig  gaie 
manishtanishag  nind  aiawag;  kawin  oma  manishtanishiwigami- 
gong  dibendagosissiwag;  potch  gaie  winawa  dash  nin  wi-binag; 
o  ga-nondanawa  dash  nind  inwewin;  ta-bejigwan  dash  manish- 
tanishiwigamig,  ta-bejigo  gaie  manishtanishiwinini.  Awene- 
nan  dash  endajimadjin  Jesus?  Mi  sa  kakina  enamiassinigon, 
J uda winini wan,  gaie  bebakan  ejitwanidjin  o  dibadjiman.  Wi- 
nawa  kawin  mashi  dibendagosissiwag  Jesus  o  manishtanishiwi- 
gamigong;  kawin  mashi  gi-pindigessiwag  od  anamiewigamigong. 

Geget  gi-kitchi-debwe  Jesus  gi-ikkitod:  Nin  sa  nind  aw 
kejewadisid  manishtanishiwinini;  kejewadisid  manishtanishiwi- 
nini  o  pagidinan  o  bimadisiwin  o  manishtanishiman  ondji.  Mi 
iw  ga-ijitchiged  Jesus  gi-nibotawad  o  manishtanishiman,  gi- 
pagidinang  o  bimadisiwin  wi-bimadjiad,  wi-agwashimad  gaie. 
Jesus  o  dibeniman  o  manishtanishiman,  o  sagian,  o  mino  gana- 
weniman,  od  ashaman  gaie  ketchi-onijishing  midjim,  mi  sa  win 
tibinawe  wiiaw  gaie  o  miskwim.  Kijewadisi  gaie  nita-jawend- 
jige;  ka  wika  od  ishk wa- j a wenimassin  enamianidjin,  mojag  o 
widokawan,  memindage  iwapi  maganigod  mainganan,  mi  sa 
matchi-maniton.  Kawin  o  pagidinassin  tchi  takwamigonid, 
gonima  tchi  nissigonid  matchi  aiaawishan. 

Aw  dash  maiamawi-niganisid  manishtanishiwinini,  mi  sa 
Jesus,  o  gi-anonan  iniw  anind  manishtanishiwininiwan  ge-ga- 
nawenimigowad  manishtanishag,  mi  sa  enamiadjig.  Awenenag 
dash  igiw?  Mi  sa  igiw  naganisidjig  anamiewigamigong  mekate- 
wikwanaieg  gaie  kitchi  mekatewikwanaieg,  memindage  dash 
aw  maiamawi-niganisid  kitchi  mekatewikwanaie,  mi  sa  Kit- 
chitwa  Kossinan  Roming  ebid.  Win  nigan  o  ganaweniman 
kakina  Jesusan  o  manishtanishimini  aking  beba-aianidjin.  Mi 
ma  aw  naiabishkawad  kitchitwa  Pierran.  Pierre  dash  o  gi- 
igon  Jesusan:  Asham  nin  manishtanishimag,  asham  gaie  nin 
manishtanishensimag ;  mi  wa-ikkitod:  Ki  minin,  ki  dibendamo- 
nin  kakina  go  enamiadjig. 

Minawa  dash  manishtanishiwinining  inendagosiwag  kakina 


mekatewikwanaieg  gaie  kitchi  mekatewikwanaieg.  Mi  iniw  ga- 
inadjin  Jesns:  Awi-gagikimig  kakina  anishinabeg  endasso-win- 
sodjig,  kikinoamawig  gaie  tchi  ganawendamowad  kakina  gego 
ga-aiininagog;  ki  widj-aiawininim  endasso-gijigak  binish  igo 
tchi  ishkwa-akiwang. 

Anin  dash  ged-ijiwebisiwad  mino  mekatewikwanaieg  gaie 
kitchi  mekatewikwanaieg?  Nigan  o  ga-kikenimawan  o  manish- 
tanishimiwan,  mi  sa  od  anishinabemiwan.  Mi  wendji-ikkitod 
Jesus:  Nin  kikenimag  nind  aiaamag,  gaie  dash  nind  aiaamag 
nin  kikenimigog.  Mino  mekatewikwanaie  naningim  o  baba- 
mawadissan  od  anishinabeman,  wi-kikenimad  ejiwebisinid  ena- 
disinid  gaie.  Memindage  naningotinong  od  awi-wabaman 
aiakosinidjin  tchi  songideeshkawad,  tchi  anwenindisoad,  tchi 
bidawad  kitchitwa  Eukaristiwin,  tchi  widokawad  gaie.  O  ma- 
wadissan  gaie  ketimagisinidjin  tchi  mino  ganonad,  tchi  mino- 
deead,  gaie  tchi  jawenimad.  O  ganonan  gaie  aiapi  metchi-bi- 
madisinidjin,  tibishko  Jesus  ga-ijitchiged,  wi-gashkiad  tchi  bo- 
nitonid  o  matchi  bimadisiwinini,  tchi  bi-anwenindisonid  gaie. 
Weweni  gaie  o  ganaweniman  od  anishinabeman;  o  ginaama- 
wan  tchi  nimiidissinig,  tchi  nibashkassinig,  tchi  minikwes- 
sinig,  tchi  matchi  bimadisissinig  gaie.  Od  ashaman  o  ma- 
nishtanishiman  wenijishininig  midjim,  mi  sa,  weweni  o  kiki- 
noamawan  anamie-debwewinan;  mi  iniw  o  midjimiwa  eji-otchit- 
chagowad.  Minawa  o  nanakonan  matchi  maniton  gaie  iniw  od 
anotaganini,  mi  sa,  midewininiwan,  gaie  tchissakiwininiwan, 
gaie  gagikwewininiwan,  gaie  kakina  iniw  metchi-kikinoama- 
wanidjin  widj-anishinabeni.  Mi  igiw  benadjiadjig  enamianidjin, 
tibishko  mainganag  eji-takwamawad,  nissawad,  gidamwawad 
gaie  manishtanishan.  Mi  iniw  maganawadjin  mekatewikwa- 
naieg. 

Kejewadisid  manishtanishiwinini  o  pagidinan  o  bimadisiwin 
o  manishtanishiman  ondji,  ikkito  Jesus.  Mi  ejiwebisiwad  mino 
mekatewikwanaieg.  Gaie  winawa  o  pagidinanawa  o  bimadisi- 
winiwa  ondji  enamianidjin  genawenimawadjin.  Anomaia  ni- 
biwa  mekatewikwanaieg  gaie  kitchi  mekatewikwanaieg  o  gi- 
pagidinanawa  o  bimadisiwiniwa  wedi  China-aking  ondji  o  ma- 
nishtanishimiwan,.  anamiewin  gi-ondjinanindwa.  Jesus  o  gi- 
nibotawan  o  manishtanishiman;  mi  go  gaie  winawa  ga-ijitchi- 
gewad,  gi-ondji-nissindwa  wi-naganassigwa  enamianidjin  ga- 
gashkiawadjin  gi-anamianid. 

Awenenag  dash  mainganag  enindjig?  Mainganiwiwag 
matchi  manitog.  Mainganiwiwag  kakina  igiw  metchi  dodamoad- 
jig  widj-anishinabewan.  Mainganing  inendagosiwag  wejitodjig, 
wadokangig  gaieanishinabe-ijitwawin,  midewiwin,  tchissakiwin, 
nanandawiiwewin  gaie;  minawa  igiw  wejitodjig,  wadokangig 
gaie  anotch  gaginawishki-ijitwawinan,  nimiidiwin,  siginigewi- 
gamigon,  gagibadisiwigamigon,  atagewigamigon  gaie.  Mi  go 
gaie  winawa  mainganiwiwad  wejitodjig,  etawedjig,  kema  gaie 
magiwedjig  matchi  masinaiganishan  gaie  matchi  masinitchiga- 
nishan.  Geget  kitchi  babanadjiiwewag,  ningoting  dash  ta-ondji- 
wissagakisowag  anamakamig  gi-babanadjiawad  nibiwa  widj- 
anishinabewan  aking. 

Anin  dash  ged-ijitchigewad  winawa  manishtanishag  enind- 
jig,  misa  gwaiak  enamiadjig?  Mi  sa  nigan  ged-ijitchigewad:  O 
ga-nopinanawan  weweni  o  manisli tani sli i wi ni n i m i wan ,  o  ga- 
mino-babamitawawan  o  mekatewikwanaiemiwan.  Aw  daieb- 
wetawad,  bebamitawad  gaie  mekatewikwanaien,  Jesusan  o  deb- 
wetawan,  o  babamitawan  gaie.  Awegwen  pesindonowegwen, 
nin  igo  nin  pisindag,  mi  ekkitod  Debendjiged.  Swanganamiad 
weweni  o  pisindawan  mekatewikwanaien  gagikwenid,  bekish 
gaie  inendam:  kakina  wawinge  nin  wi-ijitchige  minik  ejid. 
Kishpin  dash  ginaamadang  gego  mekatewikwanaie,  gonima 
nimiidiwin,  kema  gaie  gego  bakan,  pabige  inenindiso  enamiad: 
kawin  bapish  nin  wi-ijitchigessi  ga-ginaamadang  mekatewikwa- 
naie.  Geget  kitchi  nibwaka-dodam  endodang  egod  o  mekate- 
wikwanaieman;  o  babamitawan  Kije-Maniton,  ningoting  dash 
ta-kitchi-ondji-dibaamagosi  gijigong. 

Meno-ijiwebisid  enamiad  o  kitchi  manadjian  mekatewikwa- 
naien.  Kitchi  gashkiewisi  waaw,  od  ineniman.  Kitchi  gash- 
kiewisiwin  gi-minigowisi  mekatewikwanaie.  Tanassag  o  mind- 
jiminanan  onindjing  ababikaiganan,  iniw  eiodjigadegin  gijigong 
gaie  anamakamig.  Awashime  mashkawisi,  matchi  manitog 
dash  eji-mashkawisiwad.  Potch  igo  anjeniwag  gijigong  eiadjig 
o  bwanawitonawa  tchi  ijitchigewad  ejitchiged  mekatewikwanaie 
api  enamessikedjin  gaie  gaiassiamagedjin  batadowinan.  Geget 
od  aian  Manito-gashkiewisiwin.  Mi  wendji-manadjiigod  kakina 
gwaiak  enamianidjin.  Kishpin  enamiad  ningotchi  wabamad  go- 
nima  nagishkawad  mekatewikwanaien,  weweni  od  anamikawan 
gonima  o  jagashkitawan;  o  mino  ganonan,  o  kitchitwaweniman 
gaie;  mi  endodawad  mekatewikwanaien.  Ningoting  gaie  ga- 

andakigwen,  nigan  od  awi-wabaman  ima  mekatewikwanaien, 
weweni  o  ganonan,  gaie  o  windamawan  ejinikasod,  ejinikasonid 
gaie  o  widigemaganan  onidjanissan  gaie;  iniw  dash  ijinikasowi- 
nan  ojibiigadewan  masinaiganing  mojag  tchi  mikwendaming. 
Bekish  gaie  o  nadamawan  mekatewikwanaien,  anamie-pagidi- 
nige,  wi-widokang  anamiewin.  Kishpin  dash  wi-ojitong  anamie- 
wigamig,  gonima  kikinoamadiwigamig,  kema  endad  mekatewik- 
wanaie,  enamiad  widokage,  o  migiwenan  joniian  tibishko  igiw 
anind  ejitchigewad  enamiadjig.  Geget  o  sagian  gaie  o  mino 
dodawan  mekatewikwanaien;  Kije-Maniton  od  ondji  sagian 
mekatewikwanaien.  O  mino  kikinoamawan  gaie  onidjanissan 
gaie  winawa  mojag  tchi  sagiawad,  tchi  minadenimawad  gaie 
tchi  babamitawawad  mekatewikwanaien.  Kawin  wika  od  agon- 
wetawassin  mekatewikwanaien.  Kawin  o  bapinodawassin,  ka- 
win  gaie  o  matchi  dajimassin,  mojag  o  mino  dajiman.  Mi 
ejitchiged,  mi  ejiwebisid  gaie  gwaiak  enamiad. 

ANAMIEWIN. 

Kije-Manito,  Kigwiss  Jesus  o  tabassenindisowin  ki  gi-ondji- 
onishkabinag  bemadisidjig  aking  kitchi  tabashish  ga-aiadjig; 
ki  pagossenimigo  tchi  minadwa  kid  anishinabemag  gwaiak  eno- 
kitokig  kagige  jawendagosiwin,  kagigekamig  tchi  minawanigo- 
siwad  gijigong  igiw  ga-agwashimadjig  kagige  kotagitowining 
anamakamig.  Mi  eji-pagossenimigoian  ondji  Kigwiss  Jesus. 
Mi  ge-ing. 

EKO-NISSING  ANAMIEGIJIGAD  GI-ISHKWA- 
PAK-GIJIGAK. 

EPISTOLA  I  PET.  II,  11 — 19. 

Mi  ekkitod  kitchitwa  Pierre:  Saiagiinagog',  kid  iji  pagosse- 
nimininim,  tibishko  meiatawisingin,  bebamadisingin  gaie, 
ojindamog  kakina  bishigwadji-missawendamowin  iw  maganigod 


ki  tchitchagonan.  Weweni  bimadisig  megwe  enamiassigog. 
Nongom  ki  matchi  dajimigowag,  tibishko  baiata-ijiwebisinidjin. 

Mano  dash  o  ga-wabandanawan  ki  mino  dodamowiniwan,  tchi 
kitchitwawenimawad  Kije-Maniton  api  ge-mawadissindwa.  Ba- 
bamitawig  kakina  naganisidjig,  Kije-Manito  ondji;  babamita- 
wig  kitchi  ogima,  mi  aw  maiamawi-niganisid.  Babamitawig 
dash  gaie  naganisidjig;  kitchi  ogiman  od  anonigowan  tchi  ba- 
shanjewawad  metchi-ijiwebisinidjin,  tchi  mino-wawinawad  dash 
meno-ijiwebisinidjin.  Mi  iw  Kije-Manito  od  inendamowin,  tchi 
mino  dodameg,  tchi  ondji  bisan  abiwad  gegibadisidjig,  gego 
kekendansigog.  Minwendam  gaie  Kije-Manito  tchi  dibenindi- 
soieg,  kawin  dash  tchi  ondji  matchi  ijiwebisiieg,  mi  eta  iw  tchi 
anokitaweg  Kije-Manito.  Kitchitwawenimig  kakina  bemadi- 
sidjig,  sagiig  kikanissiwag  (mi  sa  Jcakina  lcidj-anishinabewag ,) 
gossig  Kije-Manito,  kitchitwawenimig  kitchi  ogima.  Kinawa 
enokitageieg,  pagidinamawig  kiiawiwan  debeniminegog,  baba- 
mitawig;  kawin  eta  go  meno-ijiwebisidjig  baiekadisidjig  gaie, 
mi  go  gaie  maianjininiwagisidjig  pagidinama/wig  Miawiwan , 
bdbamitawig.  Mi  iw  jawendjigewin,  Debeniminang  Jesus  ondji. 

EVANGELIUM.  JOAN.  XVI,  16-22. 

Mi  enadjimod  kitchitwa  Jean:  Iwapi  Jesus  o  gi-inan  o  kiki- 
noamaganan:  Nagatch  kawin  ki  ga-wabamissim,  minawa  dash 
nagatch  ki  ga-wabamim,  Weossimind  sa  nind  ijanan.  Anind 
dash  kikinoamaganag  gi-iji-ganonidiwag:  Wegonen  iw  eninang: 
Nagatch  kawin  ki  ga-wabamissim,  minawa  dash  nagatch  ki  ga- 
wabamim;  iw  gaie:  Weossimind  nind  ijanan.  Gi-ikkitowag 
dash:  Anin  iw  ekkitod:  Nagatch?  Kawin  ki  kikendansimin 
ekkitod.  Jesus  dash  o  gi-kikendan  wi-gagwedjimigod  o  kiki- 
noamaganan ,  mi  dash  gi-inad:  Mi  wendji-gagwedjindiieg,  gi- 
ikkitoian:  Nagatch  kawin  ki  ga-wabamissim,  minawa  dash  na- 
gatch  ki  ga-wabamim.  Geget,  geget  kid  inininim,  ki  ga-ma- 
wim,  bemadisidjig  dash  ta-bapinenimowag,  kinawa  dash  ki  ga- 
kashkendam;  ki  kashkendamowiniwa  dash  ta-gwekinigade  tchi 
minawanigosiwiniwang.  Ikwe  megwa  nagiawassodjin  kotagen- 
dam,  gi-dagwishinomagadini  sa  o  dibaigan;  pabige  dash  gi- 
nigiad  abinodjiian,  kawin  keiabi  o  mikwendansin  ga-iji-wissa- 
gendang,  epitch  minwendang,  anishinabe  gi-bi-nigid  aking. 
Mi  tibishko  gaie  kinawa  ki  kashkendam  nongom,  minawa  dash 
ki  ga-wabamininim,  ki  gad-onanigwendam  dash  enigokodeeieg, 
kawin  dash  awiia  ki  ga-makamigossiwa  kid  onanigwendamowi- 
niwa. 

NINIDJANISSIDOG! 

Geget  minwendagwad  iw  ketchitwawendagwak  minwadji- 
mowin,  ga-agindamonagog  nongom.  Ginwenj  o  gi-ganonan 
Jesns  od  ijinajawaganan,  ishkwatch  gi-widopamad.  Kitchi 
nibiwa  anotch  gego  wenijishing,  menwendagwak  gaie  o  gi-win- 
damawan,  wi-abisiwimad,  wi-minodeead  gaie.  Winawa  gi- 
kashkendamog,  kija  gi-windamagowad  Debendjigenidjin  waiba 
tchi  madjanid,  neiab  tchi  ijanid  Ossini  gijigong.  O  gi-apitchi- 
nagadenimawan  Jesusan,  nisso-bibon  mojag  gi-baba-widjiwawad. 
O  gi-kitchi-sagiawan  gaie  kekinoamagowadjin,  gi-kikenimawad 
eji-sagiigosinid,  eji-kijewadisinind  gaie.  Nongom  dash  o  ga- 
waniawan;  waiba  ta-ondji-madja  Jesus  oma  aking,  ta-ija  dash 
ga-ondjibad,  mi  sa  gijigong.  Mi  ga-ond j i-moshkineshkago wad 
kashkendamowin. 

Jesus  dash  o  gi-inan:  Nagatch  kawin  ki  ga-wabamissim, 
minawa  dash  nagatch  ki  ga-wabamim,  Weossimind  sa  nind  ija- 
nan.  Geget  gi-ijiwebadini  Jesus  ga-ikkitod.  Gi-nibo  sa  Jesus 
tchibaiatigong,  panima  dash  gi-pagidenima  tchibegamigong, 
nissogwan  dash  kawin  o  gi-wabamigossin  iniw  od  ijinajawaga- 
nan  gaie  iniw  o  kiMnoamaganan,  mi  dash  iwapi  gi-kitchi-kash- 
kendaminid.  Pak-gijigadinig  dash  gi-abitchiba  Jesus,  iwapi 
dash  onagoshig  kakina  gega  o  kikinoamaganan  o  gi-wabamigon 
gaie  od  ijinajawaganan,  mi  dash  gi-kitchi-modjigisiwad  igiw 
Mtchitwa  ininiwag. 

Igiw  dash  matchi  Judawininiwag,  memindage  igiw  nagani- 
sidjig  pagidjigewininiwag  gaie  Ojibiigewininiwag  gaie  Phari- 
seiag  gi-kitchi-minwendamog  gi-nissimind  Jesusan  tchibaiati- 
gong.  Winawa  sa  o  gi-nita-jingenimawan  Debendjigenidjin. 
Mi  ga-ondji-anokiwad  tchi  batamind,  tchi  dibakonind  gaie  tchi 
sassagakwaond  Jesus  tchibaiatigong.  Gi-minwendamog  dash 
gi-nissawad  Jesusan.  Panima  dash  gi-gwekinigadeni  iw  o  bapi- 
nenimowiniwa,  gi-windamagosiwad  gi-abitchibad  Jesus.  Gi- 
kitchi-nishkadisiwag  gaie  gi-wabamawad  songi-gagikwenid  Jesus 
od  ijinajawaganan  gaie  o  kikinoamaganan  missiwe  ima  aking. 
Kitchi  nibiwa  bemadisidjig  o  gi-odapinanawa  Jesus  od  anamie- 
win,  mi  dash  eshkam  gi-ondji-nishkadisiwad  igiw  ga-jingeni- 
madjig  Jesusan,  ga-jingendangig  gaie  anamiewin.  Mi  dash  gi- 
gagwesegimawad  kikinoamaganan,  gi-ginaamawawad  tchi  gagik- 
wessinig  Jesus  od  ijinikasowining,  kawin  dash  o  gi-gashkiassi- 

wawan  tchi  bonitonid  gagikwewin.  Gi-anokiwag  gaie  tchi  gi- 
bakwaomind  gaie  tchi  bashanjeomind  Jesus  o  kikinoamaganan, 
kawin  dash  naianj  gi-inendansiwan  tchi  ishkwatanid. 

Minawa  mi  ow  enitagwadinig  J esus  od  ikkitowin,  mi  sa, 
waiba  ki  ga-naganininim,  gijigong  dash  nin  gad-ija,  Weossi- 
mind  tchi  nasikawag.  Kinawa  dash  ki  gad-aiam  aking;  ki  ga- 
kashkendam,  ki  ga-mawim,  ki  ga-kotagiigom,  ki  ga-kitimagi- 
sim  gaie.  Kawin  dash  kaginig  iw  ki  gad-ijiwebisissim;  weni- 
bik  sa  go  eta  ki  ga-kashkendam,  ki  kashkendamowiniwa  dash 
waiba  ta-gwekinigade  tchi  minawanigosiwiniwang.  Geget 
dash  gi-ijiwebad  Jesus  ga-niganadjimod.  Nibiwa  o  gi-waban- 
danawa  kitimagisiwin  gaie  kotagisiwin  gaie  matchi  aiiwish  aking 
kikinoamaganag  gi-baba-gagikwewad  missiwekamig.  O  gi- 
matchi-dodagowan  naningim  o  danakiwemaganiwan  gaie  iniw 
enamiassinigon.  Kawin  dash  gi-ishkwa-gagikwessiwag.  Ge- 
gapi  dash  gega  kakina  gi-ondjinanawag  anamiewin.  Iwapi  dash 
gi-tibishkosseni  Jesus  od  ikkitowin:  Minawa  nagatch  ki  ga- 
wabamim,  mi  sa  ima  nind  ogimawiwining  gijigong.  Wenibik 
eta,  atchina  go  gi-daji-kitimagisiwag  aking  jaigwa  dash  midass- 
wak  ashi  nishwasswak  dasso  bibon  eko-minawanigosiwad  giji- 
gong,  kagigekamig  gaie  wedi  ta-abiwag.  Igiw  dash  ga-jingen- 
dangig  gaie  ga-matchi-dodangig  anamiewin  gega  nijing  midass- 
wak  dasso-bibon  eko-danakisowad  anamakamig,  kaginig  gaie 
ima  ta-wissaginesiwag. 

Ga-ijiwebak  dash  waieshkat,  mi  keiabi  ejiwebak.  Nanaga- 
tawendamog,  ninidjanissidog!  Anin  ejiwebisiwad  winawa  saia- 
gitodjig  aking  endagog  daniwin  gaie  minawanigosiwin?  Nashke 
ejiwebisid  aw  meminadisid,  aw  saiagitod,  nendawendang  gaie 
aking  daji-kitchitwawisiwin?  Od  ishpendan  wiiaw,  o  tabasseni- 
man  dash  widji-bimadisin;  o  bapinodawan,  o  gagaweniman  gaie 
widj-anishinaben;  mamikwaso,  mojag  wi-debwe,  wi-niganisi,  o 
wi-niganisikandawan  anishinaben.  Kawin  wi-debwetansi,  jaji- 
bitam,  agonwetam,  anotch  igo  gego  pabige  ondjigidaso,  nanin- 
gotinong  gaie  o  jingeniman  widj-anishinaben;  mi  ejiwebisid 
nongom.  Anin  dash  ged-ijiwebisid  ningoting?  Tabashish  ta- 
aia  ningotchi  ima  anamakamig;  matchi-maniton  o  ga-dibenimi- 
gon,  o  ga-kotagiigon,  o  ga-tatakokanigon,  awakaning,  ani- 
moshing  gaie  o  gad-iji-dodagon.  Mi  kaginig  ged-iji-dodawind 
aw  ga-maminadisid  aking.  Aw  dash  ga-tabassenindisod  aking 
ta-kagige-kitchitwawisi  gijigong,  anjeniwan  gaie  kakina  giji- 

gong  endanakinidjin  ketchitwawendagosinidjin  o  ga-manadjii- 
gon,  kitchi  ogimang,  kitchi  ogimakweng  ta-ijio,  ta-iji-bassikwe- 
biso,  ta-ijinagosi  kaginig. 

Minawa  nanagatawenimig  aw  nebadisid,  aw  menikweshkid, 
aw  wengibishkid,  aw  gawashkwebislikid  ejiwebisid.  Tanassag  o 
manitoken  omissad.  Mojag  wi-mino-wissini,  o  mikwendan,  o 
nandawendan  eta  iw  menopogwadinig  gaie  iw  menwagaminig. 
Awessiing  iji  ashandiso,  iji  wininoidiso,  mojag  wissinid.  Aw 
gaie  gashkabagwendang  ishkotewabo,  gaie  jingobabo,  gaie  jomi- 
nabo  gaie  anotch  gego  gawashkwebiiwemagadinig,  tanassag  o 
manitoken  iw  matchi  nibi.  O  kitchi  sagiton,  onandawabandan, 
od  odapinan  gaie.  Missawa  nigan  kikendang  tchi  ondji  akositod 
wiiaw,  tchi  banadjiad  o  joniiaman,  tchi  kitimagiidisod,  tchi  kiti- 
magiad  gaie  o  widigemaganan  onidjanissan  gaie,  minotch  idash 
minikwe,  kawin  wi-ishkwa-minikwessi,  minikwe  binish  tchi 
kitchi  giwashkwebid,  makija  dash  ta-mashkawadji,  gonima  ta- 
tchagiso  wigiwaming,  kema  gaie  ta-dapine  nibikang.  Anin 
dash  ged-ijiwebisiwad  igiw  nebadisidjig  gaie  menikweshkidjig? 
Ta-kagige-bakadewag,  ta-kagige-gishkabagwewag  ima  anamaka- 
mig.  Nongom  matchi  minawan igosi wag  kitchi  wissiniwad, 
kitchi  minikwewad  gaie.  Ningoting  dash  ta-gwekinigadeni  o 
minawanigosiwiniwa  tchi  kashkendamowiniwaninig  gaie  tchi 
inawiwiniwaninig. 

Gaie  winawa  saiagitodjig,  wassokangig  gaie  anotch  beshig- 
wadadinig  minawanigosiwin  ta-ondji-animisiwag  ningoting. 
Nongom  bapiwag,  minwendamog,  ombakamigisiwag,  anotch 
gego  beshigwadadinig  inendamog,  gigitowag,  dodamog  gaie. 
Gimodj  dodamog,  nibatibik  dodamog,  o  wabamigonawa  dash 
bejig  oshkinjigoma,  Kije-Manito  oslikinjig.  Dibakonige-giji- 
gadinig  dash  Kije-Manito  o  ga-mijishawissitonan  kakina  o  bishig- 
wadisiwinini,  kakina  gaie  minik  ga-matchi-dodaminid.  Kawin 
bapish  gego  ta-kadjigadessinon  iwapi.  Mi  dash  iwapi  tchi 
apitchi  agatchiwad.  Ta-inendamog  iwapi:  apegish  padagwa- 
nishkagoiangoban  iniw  wadjiwan  tchi  wabamigossiwang,  tchi 
kikenimigossiwang  gaie  ej i-matclii-i j i webisi iang ;  kawessa  dash. 
Ta-kikendjigasowag  ga-iji-bishigwadj-bimadisiwad,  ta-ondji- 
kitchi-agatchiwag  gaie  ta-ondji-kitchi-animisiwag  ima  ishkote- 
sagaiganing  anamakamig.  Geget  dagomagad  ishkote-sagaigan 
ima  anamakamig,  mi  dash  ima  agwindjinowad  ga-apitchi- 
matchi-dodangig,  memindage  igiw  ga-bishigwadisidjig,  kishpin 

nongom  oma  aking  kitchi  anwenindisossigwa;  kaginig  dash  ima 
ta-wissaginesiwag.  Geget  gagwanissagakamig! 

Mi  geget  ejiwebak.  Metchi-ijiwebisidjig  wenibik  matchi 
minawanigosiwag,  minikwewad,  wikongewad,  nimiidiwad,  ata- 
gewad,  ombakamigisiwad,  bishigwadj  bimadisiwad;  atchina  go 
eta.  Waiba  kakina  iw  ta-ishkwa-aiamagad,  mi  dash  tchi  mad- 
jisseg  kagige  kotagitowin,  kagige  danakisowin,  kagige  mawi- 
win  ima  anamakamig.  Mikwendamog  iw,  baiata-ijiwebisiieg, 
nanagatawendamog,  memindage  kinawa  matchi  widigendiwining, 
matchi  minawanigosiwining  endaji-bimadisiieg!  Bonitog  kakina 
ki  matchi  dodamowiniwan,  andji-bimadisig,  anwenindisog,  awi 
webinigeiog  gaie  tchi  jawenimineg  Kije-Manito,  tchi  apaginissi- 
noweg-makija  waiba  go-kagige  ishkoteng. 

Kinawa  dash,  meno-ijiwebisiieg,  kinawa  ketimagisiieg, 
kinawa  keshkendameg,  kwetagitoieg  gaie  aking,  ambe,  inabiiog 
gijigong!  Waiba  ta-ishkwa-aiamagad  iw  ki  kotagendago-bima- 
disiwiniwa.  Kije-Manito  ki  sagiigowa,  ki  kikenimigowa  eji- 
kitimagisiieg,  eji-kotagitoieg  gaie  aking.  Jajibendamog,  min- 
wadendamog  gaie.  Waiba  ki  gad-ishkwa-kotagisim  aking. 
Waiba  ta-bi-dagwishinomagad  iw  gijigad  api  ged-odapinigoieg 
gijigong.  Wedi  ki  ga-mino-aiam,  wedi  ki  gad-anwebim,  wedi 
ki  ga-debisim,  wedi  ki  ga-minawanigosim  mamawi  Jesus,  Marie, 
Joseph  gaie  anjeniwag  gaie  ketchitwawendagosidjig  kagigeka- 
mig.  Mi  ge-ing. 

ANAMIEWIN. 

Kije-Manito,  kin  waiasseiendamiadwa  baiata-ijiwebisidjig 
ga-wanishingig  tchi  gashkitowad  minawa  tchi  mikamowad  iw 
mino  ijiwebisiwini-mikana,  ki  pagossenimigo  tchi  jawenimadwa 
kakina  gwaiak  enamiadjig  tchi  webinamowad  kakina  gego  mai- 
anadak,  tchi  nopinadamowad  dash  missi  gego  wenijishing.  Mi 
eji-pagossenimigoian  ondji  Kigwiss  Jesus.  Mi-ge-ing. 

EKO-NIWING  ANAMIEGIJIGAD  GI-ISHKWA- 
PAK-GIJIGAK. 

epistola,  jac.  i.  17-21. 

Mi  ekkitod  kitchitwa  Jakob:  Kakina  wenijishing  migiwe- 
win,  kakina  gaie  gwaiak  minidiwin  ishpiming  ondjibamagad, 
win  Kije-Manito  Weossimind,  wasseianing  eiad,  ki  minigonan; 


kawin  win  wika  ganage  pangi  od  andjitossin  od  inendamowin. 
Tibinawe  win  kid  inenimigonan  tchi  andji-nigiiang  debwewi- 

ning,  tchi  niganendagosiiang  minik  ga-ojitod  Kije-Manito.  Ki 
kikendanawa,  nikanissidog  saiagiinagog,  mano  kakina  anishi- 
nabeg  ta-kitchi-minwendamog  tchi  pisindamowad,  kawin  dash 
mano  osam  ta-minwendansiwag  tchi  gigitowad,  kawin  gaie  tchi 
nishkadisiwad.  Kishpin  awiia  nishkadisid,  kawin  geget  do- 
dansi,  Kije-Manito  ga-iji-inakoniged.  Webinamog  kakina  wi- 
nisiwin,  kakina  gaie  matchi  dodamowinan;  bekadisig,  odapina- 
mog  ikkitowin  ga-kitigadang  Kije-Manito  kideiwang,  mi  ge- 
ondji-jawendagosiwad  ki  tchitchagowag. 

EVANGELIUM.  JOAN.  XVI,  5-14. 

Mi  enadjimod  kitchitwa  Jean:  Iwapi  Jesus  o  gi-inan  o  kiki- 
noamaganan:  Nind  ijanan  aw  ga-bi-ijinajaod,  kawin  dash  awiia 
endashiieg  nin  gagwedjimigossi:  Anindi  ejaian?  Gi-ininagog 
dash  iw,  kashkendamowin  ki  moshkineshkagonawa  kideiwang. 
Nin  debwe  dash  iw  eji-windamonagog:  Awashime  ki  ga-mino- 
aiam  kishpin  madjaian.  Kishpin  sa  madjassiwan,  kawin  aw 
Swangideeshkaged  (Wenijishid-Manito)  ki  ga-bi-odissigossiwa; 
kishpin  dash  madjaian,  ki  ga-bi-ijinajaamoninim.  Gi-dagwishing 
dash  win,  o  ga-wabandaan  anishinaben  o  batadowini,  gwaiak 
ijiwebisiwin  gaie,  dibakonigewin  gaie.  Batadowin,  kawin  sa 
nin  gi-debweienimigossig.  Gwaiak  ijiwebisiwin  dash,  Weossi- 
mind  sa  nin  nasikawa,  kawin  dash  keiabi  ki  ga-wabamissim. 
Dibakonigewin  dash,  aw  sa  ( matchi-manito )  wegimakandawad 
matchi  anishinaben,  jaigwa  gi-dibakona. — Keiabi  nibiwa  ki  da- 
windamoninim,  kawin  dasli  nongom  ki  da-gashkitossinawa  tchi 
nissitotameg.  Gi-dagwishing  dash  aw  Debwewini-Manito  ki 
ga-kikinoamagowa  kakina  debwewin;  kawin  sa  ta-gigitossi  win 
enendang;  ge-nondang  sa  mi  ge-gigitod;  ki  ga-windamagowa 
gaie  ged-ani-dagwishinomagakin.  Win  nin  ga-kitchitwawiig;  o 
gad-odapinan  sa  debendaman,  ki  ga-windamagowa  dash. 

NINIDJANISSIDOG! 

Api  Jesus  ishkwatch  ga-widopamad  od  ijinajawaganan  mi- 
dasswi  ashi-nij  ginwenj  o  gi-gaganonan,  wi-abisiwimad.  Iwapi 
dash  ow  o  gi-inan:  Nind  ijanan  aw  ga-bi-ijinajaod.  Jesus  o  gi- 
ijanan  iniw  Weossimimindjin,  mi  ma  iniw  ga-ijinajaogodjin  aking 
anishinaben  tchi  bi-jawenimad.  O  gi-jaweniman  dash  bemadi- 
sinidjin  aking  gi-ondji-nibod  o  batadowinini."  O  gi-nibotawan 

kakina  anishinaben  minik  ga-bimadisinid  ogidakamig  ba-ako- 
madji-akiwang,  minik  gaie  ge-ni-bimadisinid  ima  binish  igo 
tchi  ishkwa-akiwang.  O  gi-bi-ijinajaogon  gaie  aking  iniw 
W eossimimindjin,  tchi  bi-kikinoamawad  anishinaben  kakina 
iniw  anamie-debwewinan  ge-kikendamowad,  ge-debwetamowad 
gaie  wi-gashkitowad  gijigong  eiamagak  kagige  jawendagosiwin. 
Minawa  o  gi-anonigon  Ossan  tchi  kikinoamawad  gijigong  ena- 
mog  mikana  ondji  o  bimadisiwin  ketchitwawendagwadinig.  Gi- 
bi-ondji-ija  gaie  aking  tchi  ojitod  od  anamiewin  gaie  od  anamie- 
wigamig  gaie  kitchitwa  J  awendagosiwinan,  memindage  kit- 
chitwa  Anamessikew i n.  Mi  iw  od  anokiwin  aking;  mi  iw  ga- 
bi-ondji-ijinajaogod  Ossan  tchi  ijitchiged.  Geget  dash  kakina 
iw  gi-ijitchige  gaie  kitchi  weweni  gi-ijitchige.  Mi  ga-ondji- 
ikkitod,  tchibaiatigong  gi-agodjing,  gega  wi-ishkwanamod :  Mi 
sa  gi-gijitang.  Mi  sa,  kakina  go  nin  gi-ijitchige  minik  ga-ineni- 
migoian  tchi  ijitchigeian,  nongom  dash  nind  ijanan  aw  ga-bi- 
ijinajaod  tchi  odapinamawag  nin  dibaamagowin. 

Ninidjanissidog,  kinawa  ki  gad-ijanawa  ningoting  aw  ga- 
bi-ijinajaoneg  aking  ima  tchi  anokitaweg.  Gaie  Idnawa  ki  ga- 
dibaamagom  ningoting.  Anin  eji-anokitaweg  kid  ogimamiwa, 
ki  Kije-Manitomiwa  debenimineg?  Anin  eji-anokitaweg?  Ma- 
kija  kawin  Kije-Manito  kid  anokita wassi wawa ,  makija  matchi 
manito  kid  anokitawawadog.  Ningoting  ki  gad-ijanawa  aw  ga- 
anokitaweg.  Kishpin  nongom  weweni  anokitaweg  Kije-Manito 
weweni  bimadisiieg,  ningoting  ki  gad-ijanawa  Kije-Manito  giji- 
gong,  ki  ga-kitchi-mino-dibaamagowa  dash  kagigekamig.  Kish- 
pin  dash  nongom  anokitawag  matchi-manito  matchi  bimadisiieg, 
matchi-manito  endad  ki  gad-ijam  ningoting.  Anindi  dash 
endad  ?  Mi  sa  kagige  kashkitibikadong  anamakamig  ima  matchi 
ishkoteng;  mi  ima  endad,  mi  ima  gaie  ge-dawad  kakina  enokita- 
wadjig  matchi-maniton.  Kinawa  dash  wenidjanissimineg  Kije- 
Manito,  weweni  bimadisiiog  tchi  gashkitoieg  gaie  kinawa  tchi 
ikkitoieg  api  neboieg:  Nind  ijanan  aw  ga-bi-ijinajaod. 

Kawinawiiaendashiiegningagwedjimigossi:  Anindi  ejaian? 
Gi-ininagog  dash  iw  kashkendamowin  ki  moshkineshkagonawa 
kideiwang:  Kikinoamaganag  o  gi-kitchi-sagiawan  Debendjige- 
nidjin.  Mi  ga-ondji-kashkendamowad  gi-initawawad  tchi  naga- 
nigowad.  Jesus  dash  o  gi-mino-ganonan  tchi  ishkwa-kashken- 
daminid  gi-inad:  Awashimeki  ga-mino  aiam,  kishpin  madjaian. 
Nijwaiagad  iw  kashkendamowin,  bejig  onijishin,  bejig  dash  ma- 

nadad.  Ki  wi-windamoninim  dash  ejiwebak  iw  wenijishing 
kashkendamo  win . 

Awiia  gi-pangishin  kitchi  batadowining,  gonima  ginwenj 
batadowining  gi-daji-bimadisi.  Kije-Maniton  dash  o  minigon 
iw  kitchi  jawendjigewin  tchi  kikendang,  tchi  mojitod  gaie  odeing 
eji-manadak,  eji-jingendagwak  gaie  batadowin.  Mi  dash  eni- 
gokodeed  anwenindisod  gi-nishkiad  Kije-Maniton  aiapitchi-kije- 
wadisinidjin;  kitchi  kashkendam,  makija  mawi  epitch-kashken- 
dang.  Geget  kitchi  onijishin  iw  kashkendamowin. 

Gonima  awiia  inendamodog  odeing:  geget  kashkendagwad 
oma  aking;  nin  nanisanis  tchi  pangishinan  minawa  batadowi- 
ning,  nin  giwitashkagon  batadowin,  naningim  nin  wikwatchiig 
matchi  aiaawish  wi-matchi-ijiwebisiid,  wi-kagige-banadjiid,  ge- 
get  nin  segis;  apegish  ikonamawid  Kije-Manito  aking  tchi 
bwanawitoian,  tchi  pangishinan  batadowining.  Mi  enendang 
naningotinong  swanganamiad  bekish  gaie  kashkendam.  Geget 
onijishin  iw  kashkendamowin. 

Gonima  inendamodog:  Geget  Kije-Manito  kawin  sagiassi, 
naningim  nishkia.  Geget  kashkendagwad;  aw  kejewadisid  Ma- 
nito,  aw  neta-jawendjiged  kawin  kikenimassi,  kawin  sagiassi, 
kawin  anokitawassi.  Mi  inendang  saiagiad  Kije-Maniton,  mi- 
dash  eji-kitchi-ondji-kashkendang.  Geget  onijishin  iw  kashken- 
damowin. 

Gonima  inendamodog:  Geget  kashkendagwad.  Kitchi  ni- 
biwa  anishinabeg  kawin  anamiassiwag,  kitchi  nibiwa  matchi  bi- 
madisiwag,  kitchi  nibiwa  dash  ijawag  kagige  ishkoteng;  kash- 
kendagwad  geget;  gaie  iw  kashkendamowin  onijishin. 

Gonima  wenidjanissid  o  naganigon  onidjanissan,  nibowan 
ogwissan;  gonima  odanissan,  gonima  o  kitisiman;  kashkendam 
dash,  mawi  gaie  enigok.  Kawin  iw  manadassinon,  kishpin  be- 
kish  inendang:  mano,  mano,  Kije-Manito  nin  gi-mamag  aw 
saiagiag,  nin  pagossendam  dash  gi-odapinind  gijigong  wedi 
kaginig  tchi  jawendagosid. 

Manadad  dash  kashkendamowin,  kishpin  awiia  osam  enigok 
kashkendang,  kawin  wi-boni-kashkendansi,  apine  mawi.  Ka- 
win  iw  onijishinsinon.  Kawin  ki  ginaamagossi  tchi  mawimad 
kinidjanissiban  gonima  ki  mamaiban.  Kego  dash  osam  enigok 
mawimaken;  kawin  iw  onijishinsinon.  Gonima  awiia  akosi, 
kotagendam,  kitimagisi,  kawin  ojoniiamissi,  kawin  gego  od 
aiansin,  mi  dash  eji-wassitawendang,  kawin  gwetch  gigitossi, 

osam  mojag  mikwenindiso  eji-kitimagisid;  kawin  onijishinsinon, 
gegapi  o  gad-odissigon  matchi  inendamowin.  Mi  ima  wend" 
jissing  nissidisowin.  Geget  kitchi  manadad  iw  kashkendamowin, 
matchi  dodagemagad  gaie.  Juda  gi-kashkendam  gi-atawed  Je- 
snsan,  o  gi-inigaigon  dash  o  kashkendamowin,  o  gi-banadjiigon 
gaie.  Pierre  gi-kashkendam,  gi-ikkitod  kikenimassig  Jesusan. 
Gi-ondji-mawi  enigok.  O  gi-minokagon  dash  iw  o  kashkenda- 
mowin,  gi-jawenima,  gi  bonigidetawa  gaie,  nongom  dash  giji- 
gong  aia,  aw  dash  Juda  ondji  kotagendam  anamakamig  matchi 
ishkoteng,  gi-nissidisod. 

Nin  debwe  dash  iw  eji-windamonagog:  Awashime  ki  ga- 
mino-aiam  kishpin  madjaian,  ikkito  Jesus,  kishpin  sa  madjassi- 
wan,  kawin  aw  Swangideeshkaged  ki  ga-bi-odissigossi wa ;  kish- 
pin  dash  madjaian,  ki  ga-bi-ijinajaamoninim.  Mi  ga-inad  od 
ijinajawaganan.  Geget  dash  gi-ijitchige  ga-iji-wawindamawad. 
Pentecot-gi j igadinig  o  gi-ijinajaamawan  W enijishinidjin-Mani- 
ton.  Mi  sa  aw  memindage  enind  aw  Swangideeshkaged  Ma- 
nito.  W enijishid-Manito  o  gi-songideeshkawan  kikinoamaga- 
nan,  keiabi  gaie  o  songideeshkawan  enamianidjin.  O  kikinoa- 
mawan  anishinaben  ima  odeining,  o  windamawan  gaie  ged- 
ijitchigenid,  ged-ijitchigessinig  gaie.  Mi  aw  meno-ganonad 
gwaiak  ejiwebisinidjin  odeining,  od  abisiwiman,,  o  minodeean 
gaie.  O  mashkawendamian  enamianidjin  tchi  de-mashkawisinid 
wi-jagodjitonid  kakina  gego  maianadadinig.  O  songideeshka- 
wan  gaie  ketimagisinid j in ,  aiakosinidjin,  keshkendaminidjin, 
gaie  aianwenindisonidjin.  Mamoiawamada  aw  Mino-Manito 
eji— jaweniminarrg,  eji-mininang  kideinang  gwaiak  minwenda- 
mowin,  gwaiak  jawendagosiwin  gaie.  Jawendagosi  gegishka- 
wad  Wenijishinidjin-Mamton,  jawendagosi  pesindawad  endo- 
dang  gaie  minik  eji-windamagod  odeing  iniw  Mino-Maniton„ 
iniw  Debwewini-Maniton. 

Minawa  ikkito  Jesus:  Gi-dagwishing  dash  win,  o  ga-wa- 
bandaan  anishinaben  o  batadowinini,  gwaiak  ijiwebisiwin,  diba- 
konigewin  gaie:  Geget  igo  gi-dodam  iw  Wenijishid-Manito. 
Gi-ondji-gigito  ijinajawaganag  odoniwang  Pentecot-gijigadinig. 
Pierre  o  gi  wabandaan  J udawininiwan  ga-iji-matchi-dodaminid 
gi-webinanid  Jesusan  iniw  ga-dajimawadjin  niganadjimowinini- 
wag.  Enigok  o  gi-windamawan  o  batadowinini  bekisb  o  gi- 
gagansoman  tchi  anwenindisonid,  tchi  odapinaminid  Jesusan  od 
ijitwawinini.  Geget  dash  kitchi  nibiwa  Judawininiwan  o  gi- 

gashkian  gi-anamianid.  Minawa  gaie  gi-anoki  Wenijishid-Ma- 
nito  tchi  kikendagosinid  Jesusan  ejiwebisinid.  Mi  aw  geget 
Wegwissimigod  Kije-Maniton,  mi  aw  aiapitchi-gwaiak-ijiwebi. 
sid,  mi  sa  aw  Jesus,  aw  ga-ijad  gijigong,  aw  ga-bi-ijinajawad 
Wenijishinidjin-Maniton.  Mi  go  gaie  Jesus  awid  aw  ge-gwai- 
ako-dibakonad  kakina  anishinaben  ga-bimadisinidjin  aking. 

Ninidjanissidog,  minwendanda  nigan  gi-ijad  Jesus  gijigong 
tchi  ojitamonang  ima  wenijishing  abiwin,  tchi  bi-ijinajaamonang 
Wenijishinidjin-Maniton.  Sagiada  aw  Mino-Manito,  weweni 
pisindawada  genoninangon  kideinaning,  mi  aw  maninang  Kije- 
Manito  o  jawendjigewin,  kid  ijiwinigonan  gaie  gijigong. 

ANAMIEWIN. 

Kije-Manito  Debenimiiang,  kin  endodawadwa  enamiadjig 
tchi  bejigwendamowad,  mij  kid  anishinabemag  iw  jawendjige- 
win  tchi  sagitowad  minik  enakonigeian,  tchi  nandawendamowad 
gaie  minik  waiawindamageian.  Jawenimishinam  tchi  babamen- 
dansiwang  aking  endagog,  meshkwat  dash  inenimishinam  nin- 
deinanin  gijigong  tchi  aiamagak  mojag,  mi  sa  ima  gijigong  eta 
eiamagak  gwaiak  minawanigosiwin  gaie  kagige  debisiwin.  Mi 
eji-pagossenimigoian  ondji  Kigwiss  Jesus.  Mi  ge-ing. 

EKO-NANANING  ANAMXEGIJIGAD  GI-ISHKWA- 
PAK-GIJIGAK. 

EPISTOLA.  JAC.  I,  22-27 

Mi  ekkitod  kitchitwa  Jakob:  Dodamog-  e j i-gagikimigoieg , 
kawin  eta  tchi  pisindameg  gagikwewin;  kego  waiejindisokegon. 
Kishpin  awiia  pisindang  eta  gagikwewin,  dodansig  dash  eji- 


gagikimind,  inining  ijinagosi  ga-ganawabandang  oshkinjig 
w abmotchi tchagw aning .  Anawi  o  ganawabandan  oshkinjig, 

madja  dash,  mi  dash  eji-wanendang  ejinagosid.  Aw  dash  aia- 
pitchi-kikendang  wenijishing  gagikwewin,  mindjimendang  iw, 
kawin  pisindansig  eta  tchi  wanendang,  dodang  sa  go  minik 
nwandang  gagikwewin;  geget  jawendagosi  aw  endodang.  Kish- 
pin  dash  awiia,  gwaiak  nind  anamia,  inendang,  mino  ganawen- 
dansig  dash  o  denaniw,  waiejindiso  aw,  kawin  gaie  ningot  ina- 
badassinini  od  anamiewin.  Wenijishing  anamiewin,  Kije-Ma- 
nito  W eossimind  eji-minwendang,  mi  iw,  tchi  mawadissad  ena- 
miad  gaie  tchi  jawenirnad  gawisinidjin  jagawinidjin  gaie  eji- 
kitimagisinid,  tchi  winisissig  gaie,  winawa  saiagitodjig  aking 
endagog  eji-winisiwad. 

EVANGELIUM.  JOAN.  XVI,  23-30. 

Mi  enadjimod  kitchitwa  Jean:  Iwapi  Jesus  o  gi-inan  o  kiki- 
noamaganan:  Geget,  geget  kid  inininim:  Wegotogwen  ge- 
nandotamawawegwen  Weossimind  nind  ijinikasowining  ki  ga- 
minigowa.  Binish  nongom  kawin  gego  ki  gi-ondji-nandotansi- 
nawa  nind  ijinikasowining.  Nandotamageg,  ki  ga-minigom, 
tchi  moshkineshkagoieg  minawanigwendamowin.  Awetchige- 
wining  ki  gi-iji-windamoninim  iw;  dibaigandash  ta-odjitchisse, 
api  ge-ganonissinonagog  awetchigewining;  mijisha  ki  ga-winda- 
moninim,  Weossimind  ejiwebisid.  Iw  gijigak  ki  ga-nandota- 
magem  nind  ijinikasowining;  kawin  dash  kid  inissinoninim,  nin 
tchi  nandotamawag  Weossimind  kinawa  ondji;  win  ma  Weossi- 
mind  ki  sagiigowa  gi-sagiiieg,  gi-debweiendameg  gaie,  Kije- 
Manitong  gi-bi-ondjibaian.  Nin  gi-ondjibanan  Weossimind, 
gi-bi-ijaian  aking;  minawa  nin  nagadan  aki,  Weossimind  nasi- 
kawag.  O  kikinoamaganan  dash  o  gi-igon:  Geget  nongom 
mijisha  ki  gigit,  kawin  ki  awetchigessi.  Nongom  nin  kikenda 
min,  kakina  kikendaman  gaie  nandawenimassiwad  awiia  tchi 
gagwedjimik;  mi  wend j i-deb wetain ang ,  Kije-Manitong  gi-bi- 
ondjibaian. 

NINIDJANISSIDOG! 

Nongom  nin  wi-gagikwadan  anawiewin,  wi-kikinoamonagog 
ged-iji-anamiaieg  tchi  minosseg  kid  anamiewiniwa.  Nissogwan 
iw  minik  ta-kitchi-anamiam,  mi  sa  wabang  gaie  awasswabang 
gaie  kitchi  awasswabang.  Mi  ge-ondji-anamiang  dash  Kije- 
Manito  tchi  jawendang  iw  aki  gaie  iniw  kitiganan  tchi  nitawi- 
ging,  tchi  kitchi  miniwang  gaie,  mi  dash  tchi  aiamowad  bema- 

disidjig  ge-ondji-bimadisiwad.  Kitchi  agaming  anamie-bimos- 
sewag,  kitchi  anamessikem,  kakina  gaie  ketchitwawendagosidjig 
nanandomawag  tchi  gaganodamonangwa.  Bekish  gaie  kitchi 
pagossenima  Kije-Manito  tchi  mininang  gwaiak  anwenindiso- 
win,  minawa  tchi  ganawendang  od  anamiewigamig  ketchitwa- 
wendagwadinig,  mi  sa  iw  kitchi  anamie-widjindiwin  Jesus  ga- 
ojitod,  minawa  tchi  ganawenimad  anamiewining  maiamawi- 
niganisinidjin  kitchi  'inekatewikwanaien,  kakinagaie  kitchi  me- 
katewikwanaien  gaie  go  iniw  wendjita-mekatewikwanaien.  O 
pagossenimawan  gaie  Debeniminangon  tchi  tabassiad  jangenda- 
minidjin  anamiewin,  tchi  minad  kitchi  ogiman  gaie  naganisinid- 
jin  wanakiwin,  gwaiakwendamowin  gaie,  tchi  ganawenimad 
kakina  enamianidjin  mojag  tchi  anokitagod  weweni,  gaie  go 
tchi  migiwed  gaie  tchi  ganawendang  maniwang  aki; — mi  eji-pa- 
gossenimind  ki  mamawi-Kossinan  megwa  anamie-bimosseng. 

Kitchitwa  Mamerte,  ima  Yienne,  Wemitigoji-aking  ga- 
daji-kitchi-mekatewikwanaiewid,  mi  aw  nitam  ga-inakoniged 
tchi  kitchi  anamiang  gaie  tchi  anamie-bimosseng.  Geget  kitchi 
sanagadogoban  iwapi.  Naningim  gi-kitchi-migadim,  naningo- 
tinong  gi-niningishkamagad  aki,  kawin  weweni  gi-nitawiginsi- 
non  kitiganan,  gi-batainowag  mainganag  gaie  matchi  awessiiag 
ga-kitchi-banadjiiwedjig.  Mi  ga-ondji-anokid  aw  kitchitwa 
inini  tchi  anamie-bimosseng  gaie  tchi  kitchi  pagossenimind 
Kije-Manito  tchi  ishkwa-kotagendagwakamigak.  Geget  idash 
gi-ijiwebad  ga-iji-pagossendjigewad  enamiadjig.  Iw  dash  ga- 
ijitchigeng  iwapi,  mi  keiabi  ejitchigeng  enigokwag  aki  nissog- 
wan  tchi  bwa  tibishkosseg  iw  kitchitwagijigad  Jesus  gi-ijad 
gijigong. 

Nanagatawendanda  ga-ikkitod  Jesus,  gi-ganonad  o  kikinoa- 
maganan:  Geget,  geget  kid  inininim:  Wegotogwen  ge-nandota- 
mawawegwen  Weossimind  nind  ijinikasowining,  ki  ga-mini- 
gowa.  Awenen  aw  ga-ikkitod  iniw  ikkitowinan  menwendag- 
wadinigin  ?  Mi  sa  Jesus,  aw  kaiagige-bimadisid  Kije-Manito,  aw 
kaiagige-debwed,  awga-ikkitod:  Gijig  akigaie  ta-angoshkawan; 
nind  ikkitowinan  dash  ka  wika  ta-angoshkassinon.  Mi  aw  ga-inad 
iniw  od  ijinajawaganan:  Wegotogwen  ge-nandotamawawegwen 
Weossimind  nind  ijinikasowining,  ki  ga-minigowa.  Gaie  go 
kinawind  kid  igonan  iw,  kishpin  sa  geget  awiiang  Jesus  o  kiki- 
noamaganan,  mi  sa  kishpin  weweni  bimadisiiarig  eji-kikinoamo- 
nang  Jesus  ima  od  anamiewining. 

Kishpin  gaia  baiata-ijiwebisid  enigokodeed  anwenindisod, 
gaie  win  ta-jawendamitawa,  gego  nandotamawad  Weossimi- 
mindjin.  Aw  dash  ondjita  go  metchi-bimadisid,  aw  bapish 
enendansig  tchi  anwenindisod,  kawin  win  inassi  iniw  ikkitowi- 
nan,  kawin  win  ta-minassi,  gego  pegossendjigedjin. 

Anin  dash  ged-iji-anamiang  gego  dash  tchi  minigong?  Mi 
sa  enamiad  enigokodeed  o  ga-nandotamawan  Weossimimindjin. 
Weweni  ta  anamia,  o  ga-nanagatawendan  ekkitod  enamiadjin; 
kawin  eta  odoning,  odeing  bekish  ta-anamia.  Odeimang  ta- 
ondjissin  anamiewin.  Aw  weweni  enamiad  kawin  ondjita  ba- 
kan  gego  o  mikwendansin  megwa  anamiad;  o  webinanan  bakan 
inendamowinan  wedissigodjin;  mi  eta  Kije-Maniton  mekweni- 
madjin;  enigokodeed  dash  o  pagosseniman  tchi  minigod  iw  wa- 
aiad. 

Bekish  o  gad-apenimonan  kejewadisinidjin  Ossan,  geget 
tchi  minigod  iw  ga-nandotamawad.  Ow  dash  ta-inendam: 
Geget  nind  oosima  aw  genonag;  apitchi  kijewadisi;  ka  gego  o 
bwanawitossin;  nin  sagiig,  nin  ga-minig  nendotamawag,  kish- 
pin  kikendang  tchi  mino  inabadjitoian.  Minawa  ta-inendam: 
Jesus  nind  aiangwamimig  tchi  nandotamawimag  Ossan  gego 
menesiianin:  Geget,  geget  kid  inininim:  Wegotogwen  ge-nan- 
dotamawawegwen  Weossimind  nind  ijinikasowining,  ki  ga- 
minigowa.  Kawin  wika  anisha  gego  ikkitossi  Jesus;  geget  nin 
ga-minig  Kije-Manito  eji-nandotamawag.  Mi  ged-inendamang, 
mi  ged-iji-apenimoiang  gaie  Kije-Manito  megwa  anamiaiang. 
Mi  wendji-ikkitod  kitchitwa  Jakob:  Kishpin  awiia  endashiieg 
manesid  nibwakawin,  o  ga-nandotamawan  Kije-Maniton;  o 
minan  sa  Debendjiged  kakina  anishinaben  missi  gego.  .  .  .  Eni- 
gokodeed  dash  awiia  o  ga-nandotamawan  Kije-Maniton;  ta- 
mashkawendam  tchi  debweienimad;  win  dash  daiebweienimassig 
Kije-Maniton  kawin  gego  o  ga-minigossin. 

Jesus  od  ijinikasowining  ta-anamiam.  Win  sa  Jesus  kid 
igonan :  W egotogwen  ge-nandotamawawegwen  W eossimind  nind 
ijinikasowining,  ki  ga-minigowa.  Eji-anishinabewid  sa  Jesus 
mojag  o  gaganodamawan  anishinaben;  mojag  bimadisi  ima  giji- 
gong  tchi  gaganodamonang.  Mi  sa  win  tanasseg  nabawid  nassa- 
waii  Kije-Maniton  gaie  anishinaben.  Mi  wendji  ishkwatang 
anamiewinan,  iw  ikkitong:  Per  Dominum  nostrum  Jesum 
Christum,  Filium  tuum,  mi  sa,  jawendamitawishinam  eji-pa- 
gossenimigoian  ondji  Kigwiss  Jesus  Krist,  Debenimiangid. 

Mi  eta  Debeniminang1  Jesns  kid  ondji  nasikawanan  Weossi- 
mind.  Mi  eta  Jesus  wendji-apenimoiang  Kije-Manito  gego 
nendotamawangon.  Jesus  mi  aw  ki  gigitowininiminan  enassa- 
minid  Kije-Maniton,  mi  aw  geganodamonang;  eji-anishinabewid 
dash  ki  gaganodamagonan  gijigong. 

Ow  gaie  mikwendanda  enamiaiangon,  mi  sa,  tchi  inenda- 
mang  mojag:  apegish  ijiwebak  Kije-Manito  eji-minwendang; 
nin  pagossenima  tchi  mijid  iw  nendotamawag,  kishpin  nigan 
kikendang  tchi  mino  inabadjitoian.  Kishpin  dash  kikendang 
tchi  onijishinsinog,  nindawatch  kego  nin  ga-minigossi  nendota- 
mawag.  Mi  ga-iji-anamiad  Jesus  gi-kitchi-kashkendang  Bimi- 
dewatigo-Wadjiwing:  Nosse,  kishpin  iji  gashkitong,  mano  ta- 
madjamagad  mandan  minikwadjigan  (mi  sa  nin  hitchi  animisi- 
win ),  kawin  dash  nin  enendaman  ta-ijiwebassinon,  kin  sa  enen- 
daman  mano  ta-ijiwebad;  nissing  dash  nassab  iw  gi-ikkito.  Mi 
ima  kekinoamonang  ged-iji-anamiaiang,  memindage  ketimagi- 
siiangon,  gonima  aiakosiiangon,  kema  gaie  keshkendamangon. 
Ikkitoda  iwapi: 

Kije-Manito  Nosse,  ki  pagidinamon  niiaw;  enigokodeeian 
ki  pagossenimin,  Kigwiss  Jesus  od  ijinikasowining  kid  ondji 
pagossenimin  tchi  mijiian  eji-nandotamonan;  mano  dash  ta-iji- 
webad  kin  eji-minwendaman. 

Wegonen  dash  ge-nandotamawang  Kije-Manito  enamiaian- 
gon?  Ki  ga-nandotamawanan  kakina  gego  wenijishing  minik 
menesiiang  eji-owiiawiiang  gaie  eji-otchitchagoiang.  Memin- 
dage  nandotamawada  o  jawendjigewin  gaie  gwaiako-bimadisiwin 
gaie  kagige  bimadisiwin  gijigong.  Ta-ondji-anamia  anishinabe 
tchi  minind  anotch  mino  ijiwebisiwin,  bekadisiwin,  minwaden- 
damowin,  kijewadisiwin,  binideewin  gaie  wenijishing  sagiidiwin. 
O  ga-pagossendan  gaie  mashkawendamowin,  tchi  webinang, 
tchi  jagodjitod  gaie  kakina  matchi  inendamowinan,  memindage, 
bishigwadendamowinan,  gagawenindiwin,  maminadendamowi- 
nan,  jingenindiwin  gaie. 

Ta-kitchi-anamia  wa-anwenindisodjin,  wa-odapinangin  kit- 
chitwa  Jawendagosiwin,  Jesus  wiiaw,  tchi  minigod  Kije-Ma- 
niton  jawendjigewin  tchi  mino  odapinang  iniw  nij  kitchitwa 
Sakremaian.  Memindage  naningim  o  ga-nandotan  iw  jawendji- 
gewin  tchi  kitchi  sagiad  gaie  bekish  tchi  gossad  Kije-Maniton, 
kaginig  tchi  mino  anokitawad  gaie  wika  tchi  nishkiassig. 
Anotch  sa  go  gego  wenijishing  o  ga-nandotamawan  Debendji- 

genidjin.  Kawin  gaie  manadassinon  tchi  ondji  anamiad  aiako- 
sid  minawa  tchi  mino  aiad,  tchi  ishkwa-akosid,  gonima  tchi 
mino  bimadisid,  tchi  minossenig  wa-ijitchiged. 

Kitchi  mino  dodam  enamiad  gaganodamaged,  anamietaged. 
Geget  Kije-Manito  o  minwendan  wen'ijishing  sagiidiwin;  aw 
dash  geganodamawad  widj-anishinaben,  ima  wabandaiwe  geget 
sagiad  iniw  geganodamawadjin.  Memindage  gaganodamawa- 
danig  kakina  gwaiak  enamiadjig  debendagosidjig  katolik  ana- 
miewigamigong  kaginig  tchi  ganawendamowad  od  anamiewi- 
niwa,  tchi  inadisiwad  gaie  swanganamiadjig  enadisiwad.  Ana- 
mietawadanig  baiata-ijiwebisidjig  tchi  gwaiak  anwenindisowad 
gaie  tchi  andji-bimadisiwad.  Mikwenimadanig,  gaganodamawa- 
danig  gaie  wa-nibodjig,  gega  eshkwa-bimadisidjig,  tchi  mi- 
nindwa  iw  kitchi  jawendjigewin  tchi  mino  nibowad,  Kije-Ma- 
nito  o  jawendjigewining  tchi  dapinewad.  Anamietawadanig 
gaie  enamiassigog,  Judawininiwag,  gaie  bebakan  ijitwadjig  tchi 
odapinamowad  J esns  od  anamiewin,  Memindage  gaganodama- 
wadanig  endasso-gijigak  gassiakisowining  endaji-kotagitodjig, 
waiba  tchi  odapinindwa  gijigong.  Gaganodamawadanig  kakina 
naganisidjig  anamiewigamigong,  mekatewikwanaieg,  gaie  kitchi 
mekatewikwanaieg,  memindage  kitchitwa  Kossinan,  Koming 
ebid,  kakina  gaie  ininiwag  gaie  ikwewag  anotch  anamie-widjin- 
diwining  debendagosidjig,  kaginig  tchi  mino  anokitawawad 
Kije-Maniton. 

Geget  kitchi  mino  dodam  aw  geganodamaged;  Kije-Mani- 
ton  o  minwendamian,  bemadisinidjin  aking  o  widokawan,  kwe- 
tagitonidjin  gassiakisowining  o  jaweniman  gaie  od  ijian  waiba 
tchi  ishkwa-kotagisinid  gaie  tchi  odapinimind  gijigong.  Kitchi 
mino  dodaso  geganodamaged;  ta-batainadini  o  dibaamagowin 
gijigong. 

Kego  dash  ta-ondji-anijitansi  enamiad,  kishpin  kejidine 
minassiwind  eji-pagossendjiged;  kego  ta-bon-anamiassi.  Kije- 
Manito  apitchi  inendam  tchi  kitchi  pagossenimind.  Mi  wendji- 
ikkitod  Jesus:  Kid  inininim:  Nandotamageiog,  ki  ga-minigom 
dash,  nandawabandjigeiog,  ki  ga-mikagem  dash;  papagakwai- 
geiog,  ki  ga-pakakonamagom  dash.  Endashid  sa  aw  nendota- 
maged,  odapinige;  gaie  aw  nendawabandjiged,  mikage;  gaie  aw 
paiapagakwaiged,  ta-pakakonamawa.  Mi  ima  kekinoamonang 
Jesus  tchi  anijitansiwang  enamiaiangon,  kishpin  pabige  mini- 
gossiwang  pegossendamang.  Kishpin  sa  bon-anamiassiwang, 

g-eget  ki  ga-minigonan  aw  kejewadisid  Kossinan  gijigong  ebid 
iw  wa-aiamang. 

Minawa  ow  gi-ikkito  Jesus:  Binish  nongom  kawin  gego  ki 
gi-ondji-nandotansinawa  nind  ijinikasowining;  nandotamageg, 
ki  ga-minigom  tchi  moshkineshkagoieg  minawanigwendamowin. 
Jawendagosi  aw  weweni  enamiad;  o  gad-aianiw  ga-nandotang, 
gonima  gego  nawatch  wenijishing,  mi  dash  tchi  minawanigwen- 
dang.  Win  dash  enamiassig  kitimagendagosi;  od  ano-aian 
anotch  gego  menwendansig,  kawin  dash  o  ga-jawenimigossin 
Kije-Maniton;  geget  kitimagendagosi.  Gwaiak  minwendami- 
deewin  gaie  bisanideewin  ondjimagadon  anamiewining.  Mi 
ge-ondji-anamiaiang  kitchi  weweni  gaie  kitchi  naningim.  Oni- 
jishin  tchi  ikkitong  anamiewinensan  megwa  anokiiang,  gonima 
gaie  api  bisan  namadabiiang,  megwa  ani-bimosseiang,  kema 
gaie  api  jingishinang  nibaganing,  gaie  wenishkaiangon;  mi  ejit- 
chigewad  swanganamiadjig  saiagiadjig  Kije-Maniton.  Tanassag 
kekabe-gijig,  kekabe-tibik  gaie  anamiawag.  Tanassag  anamie- 
wini-mokidjiwanibigong  inendagwadini  odeiwa;  mi  ima  apine 
go  wendjidjiwang  anamiewinensan.  Geget  jawendagosiwag. 

Wegonen  dash  ged-anamiang?  Nigan  naningim  ikkitoda  iw 
maiamawi-onijishing  anamiewin,  Jesus  ga-iji-kikinoamonang, 
mi  sa:  Nossinan,  gijigong  ebiian;  minawa  gaie:  Kid  anamikon, 
Marie,  gaie:  Nin  debwetawa  Kije-Manito  Weossimind,  gaie: 
Debwetawada,  apenimoda,  sagiada  Kije-Manito,  gaie:  anwenin- 
disowini-anamiewin  gaie  igiw  anamieminag,  Anotch  bakan 
wenijishingin  anamiewinan  aiamagadon  anamie-masinaiganing. 
Onijishin  gaie  tchi  nagamong  naningim  anamie-nagamonan, 
memindage  enamiegijigakin  gaie  api  mawadissindwa  aiakosidjig. 

Ishkwatch  mikwendanda  ekkitod  kitchitwa  Augustin:  Aw 
weweni  enamiad,  weweni  gaie  bimadisi.  Mi  geget.  Aw  wa- 
bonitossig  matchi  ijiwebisiwin,  memindage  aw  beshigwadj-bima- 
disid,  kawin  minwendansi  tchi  anamiad,  gegapi  apitchi  o  boni- 
ton  anamiewin.  Aw  dash  wakwatchitod  mojag  tchi  gwaiako- 
bimadisid  gaie  tchi  bimadjiad  o  tchitchagwan,  win  kitchi  min- 
wendam  anamiad. 

ANAMIEWIN. 

Kije-Manito  missi  gego  wenijishing  magiweian,  ki  pagos- 
senimigo  tchi  jawenimiiang  mojag  tchi  gwaiakwendamang  gaie 
tchi  mino  dodamang,  kin  eji-windamawiiang  nindeinang.  Mi 
eji-nanandomigoian  ondji  Kigwiss  Jesus.  Mi  ge-ing. 

JESUS  OD  OMBISHKAWIN  GIJIGONG, 


EPISTOLA.  ACTA.  I,  1 — 11. 

Mi  enadjimod  kitchitwa  Luc:  Nin  gi-ojibiian  masinaigan 
netamissing,  gi-dibadodaman  kakina  ga-dodang  Jesus,  ga-iji- 
gagikwed  gaie,  binish  iw  gijigad,  api  gijigong  gi-ijad,  ga-ishkwa- 


gagikimad  ijinajawaganan,  ga-wawenabamadjin  Wenijishid-Ma- 
nito  o  mashkawisiwining.  O  gi-wabandaan  wiiaw  ga-ishkwa- 
kotagitod;  naningim  weweni  o  gi-wabandaan  wTiiaw  nimidana 

dassogwan  iw  minik,  gi-dajindamawad  Kije-Maniton  od  ogima- 
wiwinini.  O  gi-widopaman  gaie  od  ijinajawaganan,  mi  dash 
gi-gagansomad  tchi  nagadansinig  Jerusalem,  tchi  bitonid  dash 
Weossimind  o  wawindamagewin;  ga-iji-nondameg,  gi-ikkito, 
nindoning  ondji:  Jean -Baptiste  geget  gi-sigaandage  nibi  gi- 
aiod,  kinawa  dash  W enijishid-Manitong  ki  ga-sigaandagom 
waiba,  tchi  bwa  kabikosseg  nibiwa  dassogwan.  Igiw  dash  ga- 
mawandjiididjig  o  gi-gagwedjimawan  Jesusan:  Debendjigeian, 
mi  na  nongom  tchi  maiawinaman  Israel  od  ogimawiwin?  Win 
dash  o  gi-inan:  Kawin  kinawa  kid  inendagosissim  tchi  kikenda- 
megoban  api  Weossimind  ga-inakonang  iw,  win  o  mashkawisi- 
wining.  Ki  ga-minigom  dash  Wenijishid-Manito  o  mashkawi- 
siwin  api  ge-odissineg:  minik  dash  ga-dodaman,  ga-iji-gagik- 
weian  gaie,  ki  ga-dibadodanawa  Jerusaleming,  missiwe  Judeing, 
Sameriing  gaie,  missiwe  gaie  enigokwag  aki.  Ga-ishkwa-ikkitod 
dash  iw,  gijigong  gi-ombina,  kakina  gi-wabamigod;  anakwa- 
dong  dash  o  gi-angwabamigon.  Megwa  dash  ganawabamawad 
eji-ijanid  gijigong,  nij  ininiwan  ( mi  sa  nij  anjeniwan)  o  gi-bi- 
widji-gabawitagowan  waiabishkikwanaienidjin,  mandan  gi-igo- 
wad:  Galileing  daji-ininiwidog,  wegonen  wendji-nibawiieg  ish- 
piming  inabiieg?  Aw  Jesus  wedapinamagoieg  gijigong  gi-ijad, 
minawa  tibishko  ta-bi-ija,  ga-iji-wabameg  gi-ijad  gijigong. 

EVANGELIUM.  MARC.  XVI,  14-20. 

Mi  enadjimod  kitchitwa  Marc:  Iwapi  megwa  wissiniwad 
ijinajawaganag  midasswi  ashi  bejig,  Jesus  gi-bi-nagwiidiso.  O 
gi-nanibikiman  dash  eji-mashkawanig  odeini,  gi-debwetawassi- 
nig  iniw  ga-wabamigodjin  ga-abitchibad.  O  gi-inan  dash:  Baba- 
ijag  missiwe  aking,  minwadjimowin  baba-gagikimig  kakina 
bemadisidjig.  Aw  ge-debwetang:  ge-sigaandawind  gaie,  ta- 
kagige-bimadisi  gijigong.  Aw  dash  ge-debwetansig,  ta-kagige- 
kotagito  anamakamig .  Igiw  dash  ge-debwetangig  ta-kitchi- 
mamandadodamag.  Nind  ijinikasowining  o  gad-ondji-sagidji- 
webinawan  matchi  maniton;  ta-inwewag  oshki  inwewinan;  gi- 
nebigon  o  gad-odapinawan;  kishpin  gaie  minikwewad  neshiwe- 
magadinig  kawin  ningot  o  gad-inikagossinawa:  o  ga-tangina- 
wan  onindjiwang  aiakosinidjin,  mi  dash  tchi  nodjimonid.  Mi 
dash  Debendjiged  Jesus,  ga-ishkwa-gagonad  od  ijinajawaganan, 
gijigong  gi-odapinigasod,  mi  dash  namadabid  Kije-Maniton  o 
kitchinikaning.  Winawa  dash  gi-madjawag,  gi-baba  gagikwe- 

♦ 


wad  missiwe;  Debendjiged  dash  o  gi-widokawan,  gi-songitod 
gagikwewin,  gi-minad  gashkiewisiwin  tchi  mamandadodaminid. 

NINIDJANISSIDOG! 

Geget  kitchi  minwendamog  kakina  gwaiak  enamiadjig  das- 
sing  wedjitchissegin  mandan  kitchitwagijigad.  Mi  sa  nongom 
mekwenimawad  Jesusan  ga-iji-ijanid  gijigong.  Geget  Debeni- 
minang  gi-ija  gijigong  gi-ganawabamigod,  gi-mamakasabamigod 
gaie  od  ijinajawaganan,  o  kikinoamaganan  gaie.  Gi-ija  dash 
iwidi  api  gega  gi-nawakwenig;  Bimidewatigo-wadjiwing  dash 
gi-ondji-ija.  Ima  Bimidewatigo-wadjiwing  gi-madjissinini  o 
kotagitowin,  gi-abwesod  miskwi,  gi-kitchi-animendang.  Mi 
go  gaie  ima  Bimidewatigo-wadjiwing  gi-madjissininig  o  kitchit- 
wawiigowin  gi-ijad  gijigong.  Mi  ima  kekinoamonang  Jesus 
bejig  kitchi  anamie-debwewin,  mi  sa,  kotagitowini-mikana  mi 
iw  mikana  gijigong  enamog.  Aw  ge-widji-kotagitomad  Jesu- 
san  oma  aking,  mi  aw  ningoting  ge-widji-minawanigosimad 
Jesusan  gijigong. 

Jesus  o  gi-kitchi-songiton  ki  bebweiendamowininan  gi-ijad 
gijigong.  Mi  ima  wendji-kikendagosid  ejiwebisid,  mi  sa  Kije- 
Maniton  od  Ogwissimigon,  gwaiak  Kije-Manitowi,  gijigong 
dash  gi-bi-ondjiba  tchi  bi-widigemad  anishinaben,  tchi  agwashi- 
mad  anishinaben,  tchi  nibotawad  gaie  tchibaiatigong.  Mi  go 
gaie  win  ge-bi-ondjibad  ningoting  gijigong  tchi  bi-dibakonad 
bemadisinidjin  nebonidjin  gaie.  Geget  gwaiak  Kije-Manitowi 
Jesus.  Eji-KijeManitowid  aw  Weossimind,  mi  go  gaie  win 
W egwissimind  Jesus  eji-Kije-Manitowid.  Bejigwanini  dash  o 
Kije-Manitowiniwa  aw  Weossimind  gaie  aw  Wegwissimind  gaie 
aw  Wenijishid-Manito.  Geget  idash  o  gi-kitchi-songiton  Jesus 
anamiewin  gi-ijad  gijigong.  Debwewinagadini  kakina  minik 
ekkitod,  Ajibikong  iji  mashkawanini  o  debweiendamowiniwa 
igiw  enamiadjig. 

Mi  go  gaie  kid  apenimowininan  o  gi-mashkawiton,  o  gi- 
songiton  gaie  gi-ijad  gijigong.  Mi  ow  ga-ikkitod  ningoting  od 
ijinajawaganan  gi-ganonad:  Kego  migoshkadjideekegon;  ki 
debweienimawa  Kije-Manito,  gaie  nin  sa  debweienimishig.  Ima 
sa  Noss  endad  nibiwa  aiawan  abiwinan.  Kishpin  win  ow  iji 
aiassinogiban,  ki  da-gi-windamoninim  tchi  awi-wawejitamonagog 
abiwin.  Minawa  nin  ga-bi-ija  tchi  bi-odapininagog,  mi  dash 
ima  nin  aiaian  gaie  kinawa  tchi  aiaieg.  Geget  Jesus  nigan  gi- 

ija  gijigong  wedi  tchi  biinang,  wedi  tchi  wawejitamonang  ketchi- 
onijishing  abiwinan,  Win  nigan  gi-ija  gijigong  gigi-wiiaw, 
gigi-otchitchag  gaie.  Gaie  kinawind  ningoting  wedi  ki  gad- 
ijamin  eji-owiiawiiang  eji-otchitchagoiang  gaie,  mi  sa  abitchiba- 
wini-gijigak.  Mi  iw  epenimoiang,  mi  ej i-pagossendamang  gaie. 
Geget  idash  ki  gad-odapinigomin  gijigong  ej  i-otchitchagoiang, 
panima  dash  gaie  eji-owiiawiiang,  kishpin  sa  weweni  nongom 
bimadisiiang. 

Kishpin  enamiad  naningim  mikwendang  gi-ijad  Jesus  giji- 
gong  tchi  dibaamawind  ima  ondji  kakina  od  anokiwinan  gaie  o 
kotagitowinan  aking,  kishpin  iw  weweni  nanagatawendang, 
gaie  nin,  nin  ga~w i~m ino-anoki tawa  Kije-Manito  nongom  oma 
aking,  ta-inendam;  gaie  nin,  nin  wi-mi no-odapinan  kotagitowin 
gaie  kitimagisiwin  gaie  kashkendamowin.  Geget  nibwaka- 
dodam  enamiad  meno-anokitawad  Kije-Maniton,  weweni  gaie 
wedapinang  kotagitowin,  akosiwin,  kashkendamowin  gaie  Kije- 
Maniton  ondji.  Waiba  ta-ishkwa-animisi  aking,  waiba  gaie  ta- 
ishkwa-kitimagisi.  Api  dash  nibod,  o  gad-aian  kagige  debisi- 
win,  gaie  kagige  jawendagosiwin  gijigong.  Aw  dash  awashime 
ga-ondji-anokid  Kije-Maniton,  ga-ondji-kotagitod  gaie,  mi  aw 
gaie  awashime  ged-ondji-ajenamawind  gijigong.  Ima  dash  Kije- 
Manito  od  ogimawiwining  ki'  ga-moshkineshkagomin  minawa- 
nigosiwin.  Ki  ga-wabamanan  Kije-Manito,  Epitch  dash  oni- 
jishid,  ki  ga-moshkineshkagomin  minawanigosiwin.  Ki  ga- 
wabamanan  gaie  Jesus  Debeniminang  eji-Kije-Manitowid,  eji- 
anishinabewid  gaie;  ki  ga-kitchi-ondji-bapinenimomin  dash. 
Minawa  ki  ga-wabamananig  ketchitwawendagosidjig,  mi  sa  ki- 
tchitwa  Marie,  kejewadisid  kiganan,  kitchitwa  Joseph,  Jesus 
od  ijinajawagan  gaie  o  kikinoamaganan,  minawa  gaie  igiw 
anamiewin  ga-ondjinanindjig,  kakina  gaie  igiw  anind  .gijigong 
eiadjig  ketchitwawendagosidjig  anjeniwag  gaie;  ki  ga-widj- 
aiawananig  gaie  ki  ga-kitchi-widji-minawanigosimananig  kagi- 
gekamig. 

Nongom  dash  nanagatawendanda  ekkitod  kitchitwa  Marc 
ima  minwadjimowinmg,  nongom  ga-agindamonagog.  Iwapi, 
iwa,  megwa  wissiniwad  ijinajawaganag  midasswi  ashi  bejig, 
Jesus  gi-bi-nagwiidiso,  o  gi-nanibikiman  dash  eji-mashkawanig 
odeini,  gi-debwetawassinig  iniw  ga-wabamigodjin  api  ga-abi- 
tchibad.  Mi  ga-ondji-anwenimad  od  ijinajawaganan  kaginig  tchi 
ani-mikwendaminid,  geget  Jesus  gi-abitchibad,  gaie  nin  gi-bi- 

ganomgonan  gaie  nin  gi-anwenimigonan  tchi  bwa  ijad  gijigong* 
tchi  inendaminid. 

O  gi-inan  dash  Jesus  od  ijinajawaganan:  Baba-ijag  missi- 
we  aking,  baba-gagikimig  minwadjimowin  kakina  bemadisidjig. 
Geget  gi-ijitchigewag  ga-inindwa.  Missiwe  gi-ijawag  gi-kiki- 
noamawawad  Judawininiwan  gaie  maiaganishinaben  enamiassi- 
nigon;  Geget  Jesus  od  Ogwissimigon  Kije-Maniton,  gijigong 
gi-ondjiba,  gi-bi-anishinabewiidisod.  Nisso-bibon  ninawind  nin 
gi-baba-widjiwanan,  nin  gi-wabandamowanan  o  mamandadoda- 
mowinan  ga-ijitchigedjin,  wi-songitod  o  gagikwewin.  Nin  gi- 
nondawanan  gaie  endasso-gijigak  gi-gagikwed;  iw  dash  ga- 
gagikwed  gaie  ninawind  ki  gagikimigom.  Mi  aw  kaiagige- 
debwed  Manito;  odapinamog  o  gagikwewin,  debwetamog  od 
ikkitowin;  kishpin  iw  ijitchigeieg,  ningoting  ki  ga-mino-aiam 
kaginig  ima  od  ogimawiwining  gijigong.  Win  sa  Jesus  gi- 
abitchiba,  gi-jagodjitod  iw  nibowin,  gi-songitod  od  anamiewin. 
Nin  gi-wabamanan  ninawind  igo,  gi-abitchibad;  nin  gi-wa- 
bamanan  gaie  gi-ombishkad,  gijigong  gi-ijad.  Mi  ga-ikkito- 
wad  gaie  nibiwa  anotch  bakan  gego  gi-ikkitowag  gi-gagikima- 
wad  Judawininiwan  gaie  iniw  anotch  ga-iji-winsonidjin  ani- 
shinaben. 

Winawa  geget  gi-ijinajawawag  tchi  baba-gagikwewad;  mi 
ga-ondji-inindwa :  JESUS  OD  IJINAJAWAGANAN;  gi-mi 
dadatchiwag  ashi  nij.  Minawa  Jesus  o  gi-anonan  nijwassimi- 
dana  ashi  nij  kikinoamaganan;  mi  igiw  enindwa:  JESUS  O 
KIKINOAMAGAGAN;  naningotinong  dash  gaie  igiw  ijinaja- 
waganag  iji-winawag,  mi  sa,  Jesuo  o  kikinoamaganan. 

Nongom  batainowag  gagikwewininiwag;  kawin  dash  Kije- 
Maniton  o  gi-anonigossiwan  tchi  gagikwewad,  kawin  gaie  di- 
bendagosissiwag  Jesus  od  anamiewigamigong;  anisha  gigitowag, 
kawin  gego  inabadassinini  ekkitowad.  Gwaiak  mekatewikwa- 
naieg  dash  dibendagosiwag  Jesus  od  anamiewigamigong,  o 
nabishkawawan  gaie  Jesus  o  kikinoamaganan;  gwaiak  gi-anona- 
wag,  gi-assawag  gaie  tchi  dibadodamowad  Kije-Manito  od  ikki- 
towin.  Mi  iniw  ga-inadjin  Jesus:  Awegwen  pesindonowegwen, 
nin  igo,  nin  pisindag;  awegwen  dash  neshibapinodonowegwen, 
nin  igo,  nin  nishibapinodag.  Mikwendamog  mojag  iniw  ikkito- 
winan,  mi  sa  Jesus  od  ikkitowinan;  dodamog  dash  mojag  eji- 
gagikiminegwa  mekatewikwanaieg.  Kego  dash  wika  pindige- 
kegon  bakan  anamiewigamigong,  bebakan  ejitwadjig  od  ana- 

miewigamigowang.  Kego  wika  awi-pisindawakegon  gagikwe- 
wininiwag.  Kitchi  matchi  dodam  katolik  enamiad  pandiged 
bakan  anamiewigarnigong,  gonima  pesindawad  gagikwewini- 
niwan. 

Aw  ge  deb'wetang,  ge-sigaandawind  gaie,  ta-kagige-bima- 
disi  gijigong,  aw  dash  ge-debwetansig,  ta-kagige-kotagito  ana- 
makamig.  Mi  iw  ge-mikwendamowad  enamiadjig;  mi  iw  gaie 
ge-babamendamowad  enamiassigog.  Ow  sa  ikkito  Debendjiged : 
Aw  ge-debwetang,  ge-sigaandawind  gaie,  ta-kagige-bimadisi 
gijigong.  Makija  inendamodog  bejig;  Nin  gi-odapinan  ana- 
rniewin,  nin  gi-sigaandago  gaie;  gijigong  nin  gad-ija,  nin  ga- 
bimadis  ima  kaginig.  Mi  ekkitogwen  bejig.  Geget  idash 
ta-kagige-bimadisi,  KTSHPIN — minjimendamog  iw,  ninidja- 
nissidog — KISHPIN  WEWENI  bimadisid,  eji-angwamitagosid 
Jesus  ima  od  anamiewining.  Kishpin  dash  enamiassingin  iji 
bimadisid,  matchi  bimadisid,  ta-kagige-banadisi,  kawin  gijigong 
ta-ijassi. 

Ta-segisi  dash  enamiassig,  wa-pisindansig  anamie-gagikwe- 
win,  wa-odapinansig  anamiewin.  Kawin  ningabianong,  wedi 
pangishimod  gisiss,  ta-ijassi  api  nibod,  eji-adissokewad  enamias- 
sigog,  memindage  igiw  wassokangig  midewiwin;  kawin  bapish 
wedi  ta-ijassi.  Gaie  winawa  enamiassigog  o  ga-dibakonigowan 
Jesnsan,  Kije-Manito  Ogwissan,  iniw  ga-ikkitonidjin:  Aw  dash 
ge-debwetansig  ta-kagige-kotagito  anamakamig.  Geget  kitima- 
gendagosi  wa-anamiassig;  kashkitibikadong  daji-bimadisi,  ka- 
win  wasseianing  aiassi,  ningoting  dash  ta-apagina  kagige  kash- 
kitibikadong,  ge-daji-mawid  gaie  ge-daji-mamadweiabideshing 
kagigekamig,  apine  kagigekamig.  Ninindjamssidog,  kitimage- 
nimadanig  enamiassigog;  wassa  wanishinog;  gegibingwengin 
inendagosiwag.  Gaganodamawadanig  tchi  odapinamowad  ana- 
miewin. 

Igiw  dash  ge-debwetangig  ta-kitchi-mamandadodamog. 
Nind  ijinikasowin  o  gad-ondji-sagidjiwebinawan  matchi-mani- 
ton,  ta-inwewag  oshki-inwewinan,  ginebigon  o  gad-odapinawan, 
kishpin  gaie  minikwewad  neshiwemagadinig,  kawin  ningot  o 
gad-inikagossinawa,  o  ga-tanginawan  onindjiwang  aiakosinid- 
jin,  mi  dash  tchi  nodjimonid.  Geget  kakina  iw  gi-ani-ijiwebad, 
gi-gagikweng  anamiewin  waieshkat,  keiabi  gaie  nongom  aiiji- 
webad.  Waieshkat  Kije-Manito  naningim  o  gi-widokawan  me- 
katewikwanaien  gi-mamandadodaminid  wi-songitonid  o  gagik- 

wewinini,  wi-gashkianid  maiagan i  shinaben  wewib  tchi  odapina- 
minid  anamiewin.  Nongom  dash  jaigwa  batainowag  enamiadjig 
missiwekamig;  kitchi  songan  anamiewin;  mi  wendji-inendansig 
Kije-Manito  kitchi  naningim  tchi  ondji  mamandadodang  anamie- 
win  wi-songitod;  wawika  dash  mamandadodamog  mekatewik- 
wanaieg. 

Ga-ijad  Jesus  gijigong  enassaminid  iniw  o  kikinoamaganan, 
sesika  gi-bi-nibawiwag  nij  anjeniwag  ima  aianid,  ow  dash  o  gi- 
inawan :  Galileing  daji-ininiwidog,  wegonen  wendji-nibawiieg, 
ishpiming  inabiieg?  Aw  Jesus  wedapinamagoieg  gijigong  gi- 
ijad,  minawa  tibishko  ta-bi-ija,  ga-iji-wabameg  gi-ijad  gijigong. 
Mi  geget.  Naningim  mikwendanda  iw:  Jesus  ningoting  ta-bi- 
ija  aking  mamawi  kakina  od  anjeniman,  tchi  gigisid  o  kitchi 
ishpendagosiwin  gaie  o  kitchi  mashkawisiwin  tchi  bi-dibakonad 
kakina  Adaman  onidjanissini  ba-ako-madji-akiwang  binish  tchi 
islikwa-akiwang.  Geget  ta-sanagad  iwapi.  Ta-ki tch i-kashken- 
damog  kakina  ga-jingendangig  Jesus  od  anamiewin,  gaie  go 
kakina  enamiadjig  ga-matchi-bimadisidjig.  Igiw  dash  swanga- 
namiadjig  ga-mino-ijiwebisidjig  ta-kitchi-wawijendamog.  Ta- 
pindigewag  gigi-wiiaw,  gigi-otchitchag  iw  beshigendagwadinig 
Kije-Manito  od  ogimawiwining. 

Swanganamiaian,  nongom  ketimagisiian  gaie  keshkenda- 
man,  inabin  gijigong.  Wedi  ki  biig  Jesus,  ki  biigog  Kiga 
kitchitwa  Marie  gaie  kakina  gijigong  eiadjig.  Jajibendan, 
minwadendan,  waiba  ki-  ga-widji-minawanigosimag  kaginig 
gijigong. 

ANAMIEWIN. 

Kije-Manito,  missi  gego  netawitoian,  nongom  gijigak  Kig- 
wiss  baiejigod,  aw  Egwashimiiangid,  gijigong  gi-ija,  eji-deb- 
weiendamang.  Jawenimishinam  gaie  ninawind  nindeinanin  gaie 
nin  tchitchagonanig  tchi  aiawad  mojag  gijigong.  Mi  eji-pagos- 
senimigoian  ondji  Kigwiss  Jesus.  Mi  ge-ing. 

JBSUS  GIJIGONG  IJA. 
air:  holy  god,  we  praise  thy  name. 

1.  Debeniminang  Jesus 

Weweni  manadjiada, 
Mamakadenimada, 

Kakina  o  nitawiton: 

Gijigong  nongom  ija, 

Ossan  o  nasikawan. 

2.  Megwa  gi-bimadisid 

E  ji-anishinabewid 
Oma  ogidakamig' 

Ki  gi-jawenimigonan. 

Nongom  gijigong  aia, 

Ki  biigonan  ima. 

3.  Gaie  kinawind  geget 

Gijigong  ki  gad-ijamin, 
Kishpin  mino  dodamang, 

Gwaiak  ijiwebisiiang. 

Ki  ga-mino-aiamin, 

Apitchi  go  kaginig. 

4.  Jesus  gijigong  ija, 

Ossan  o  kitchinikaning 
Namadabi  gijigong, 

Mi  dash  wedi  wegimawid. 
Geget  kitchitwawisi, 

Kakina  o  dibendan. 

5.  Ambe  anamiada, 

Maianadak  webinanda, 

Jesus  dash  sagiada, 

Weweni  tchi  nopinanang. 
Gwaiak  tchi  oditamang 
Od  ogimawiwining. 

6.  Jesus  gwanatch  Nossinan, 

Apegish  jawenimiiang. 
Gijigong  tchi  ijaiang, 
Gi-ishkwa-bimadisiiang, 

Tchi  jawendagosiiang 
Kid  ogimawiwining. 

EKO-NINGOTWATCHING  ANAMIEGIJIGAD  GI- 
ISHKWA-PAK-GIJIGAK. 

EPISTOLA-  I  PET.  IV,  7-11, 

Mi  ekkitod  kitchitwa  Pierre:  Saiagiinagog,  nibwakag,  kego 
nebangin  ijiwebisikegon,  anamiag;  memindage  dash  mojag 
weweni  sagiidig;  sagiidiwin  mi  ge-ondji-agwanaigadeg  nibiwa 


batadowinan;  {aw  saiagiad  Kije-Maniton ,  widj-anishinaben 
gaie ,  ta-gassiamawa  ga-bata-digid. )  Jajawenindig,  kego  sasa- 

gisikegon.  Mino  dodadig,  minik  eji-gashkitoieg,  minik  ga-iji- 
jawenimineg  Debendjiged,  tchi  mino  inabadjitoieg  jawendjige- 
win  minik  ga-minineg  Kije-Manito.  Kishpin  awiia  gigitod, 
mano  Kije-Manito  od  ikkitowin  o  .ga-dajindan;  kishpin  awiia 
anokid,  mano  ta-anoki,  Kije-Manito  eji-migiwed  mashkawisi- 
win;  mojag  Kije-Manito  tchi  kitchitwawenimind,  Debeniminang 
Jesus  od  ijinikasowining. 

EVANGELIUM.  JOAN.  XV,  26-27.  XVI.  1-4. 

Mi  enadjimod  kitchitwa  Jean:  Iwapi  Jesus  o  gi-inan  o  ki- 
kinoamaganan:  Api  ge-dagwishing  aw  Swangideeshkaged,  (mi 
sa  Wenijishid-Manito,)  nin  ge-bi-ondji-ijinajaamonagog  aiad 
Weossimind,  win  Debwewini-Manito,  wendjibad  wedi  aiad  We- 
ossimind,  win  nin  ga-dibadjimig;  kinawa  gaie  ki  ga-dibadjimim; 
waieshkat  ma  kid  ondji-widjiwim.  Ki  gi-windamoninim  dash 
iw,  tchi  matchi  inendansiweg.  Ki-ga-sagidjiwebinigowag  sa 
mawandiwigamigong;  ta-ojitchisse  gaie  iw  tchi  ijiwebak,  awiia 
ge-nissineg,  nind  anokitawa  Kije-Manito,  tchi  inendang.  Mi 
sa  ge-ondji-dodonegwa,  kikenimassigwa  W eossimimind j in ;  ka- 
win  gaie  nin  nin  kikenimigossig.  Ki  gi-widamoninim  iw;  api 
dash  iw  ge-odjitchisseg,  mi  tchi  mikwendameg  gi-windamona- 
gogoban. 

NINIDJANISSIDOG! 

Jesus  Debeniminang  o  gi-ojiton  bejig  kitchi-anamie-widjin- 
diwin,  mi  dash  iw  edaming  Jesus  od  anamiewigamig.  Gi-inen- 
dam  dash  ima  od  anamiewigamigong  kaginig  tchi  aiamagadinig 
gwaiak  od  anamiewin,  iniw  kitchitwa  Sakremaian,  kitchitwa 
Anamessikewin,  gaie  gweiakossing  anamie-gagikwewin.  Ka- 
kina  iw  geget  aiamagad  Jesus  od  anamiewigamigong,  kawin 
dash  ningotchi  bakan  aiassinon.  Enamiad  wa-bimadjiidisod, 
wa-ijad  ningoting  gijigong  abidekamig  inendagosi  tchi  dibenda- 
gosid  Jesus  od  anamiewigamigong.  Mi  ima  eta  ge-mino- 
kikinoamawind  gijigong  enamog  mikana,  mi  ima  ge-daji-oda- 
pinang  kitchitwa  Jawendagosiwinan  Jesus  ga-ojitodjin.  Mi  ga- 
ondji-ikkitod  kitchitwa  Cyprian,  Carthage  ga-daji-kitchi-mekate- 
wikwanaiewid:  Aw  wegindansig  anamiewigamig,  o  bwanawiton 
tchi  Oossimad  Kije-Maniton — he  who  does  not  have  the  church 
for  his  mother,  cannot  have  God  for  his  Father. 

Jesus  dash  o  gi-onabaman  anind  ininiwan  tchi  niganisinid 

od  anamiewigamigong.  O  gi-onabaman  sa  midasswi  ashi  nij 
ijinajawaganan  ( apostles ,  messengers)  gaie  nijwassimidana  ashi 
nij  kikinoamaganan  ( disciples ).  Iniw  dash  od  ijinajawaganan 
gaie  o  kikinoamaganan  o  gi-mino-kikinoamawan  nisso-bibon 
ashi  abita  iw  minik;  o  gi-kikinoamawan  dash  kakina  iniw  ana- 
mie-debwewinan  ge-kikinoamagenid  missiwe  enigokwag  aki. 
Mi  iniw  ga-inadjin:  Madjag,  awi-gagikimig  kakina  anishinabeg 
endasso-winsodjig;  ki  ga-widjiwininim  endasso-gijigak  binish 
igo  tchi  ishkwa-akiwang.  Nin  ga-pagossenima  aw  Weossimind, 
ki  ga-minigowa  dash  bekanisinidjin  Menodeeshkagenidjin,  ka- 
ginig  tchi  widj-aiawineg,  aw  sa  go  Debwewini-Manito.  Aw 
dash  Menodeeshkaged,  mi  sa  aw  Wenijishid-Manito  ki  ga-kiki- 
noamagowa  kakina  gego  gaie  ki  ga-mikwendamiigowa  kakina 
gego  ga-ininagog. 

Mi  ga-inad  Jesus  iniw  od  ijinajawaganan. .  Mi  wendji-ki- 
kendagosiwad  igiw  kitchitwa  kikinoamaganag  gi-onabamigowad 
Jesusan  tchi  kikinoamawawad  iniw  debendagosinidjin  anamie- 
wigamigong.  O  nadamagowan  gaie  Jesusan,  o  widokagowan 
gaie  Wenijishinidjin-Maniton  mojag  weweni  tchi  gagikwewad 
gaie  wika  tchi  wanendansigwa  gego  ga-iji-kikinoamaged  Jesus.  * 
Kaginig  binish  igo  tchi  ishkwa-akiwang  o  ga-ganawenimigowan 
Kije-Maniton  ima  gwaiak  anamiewining  gaie  debwewining. 
Ima  odonining  iniw  ijinajawaganan  gaie  mekatewikwanaien 
enamiadjig  o  gad-ondji-nondanawa  gwaiak  od  ikkitowin  aw 
Kije-Manito. 

Minawa  dash  nanagatawendamawada  Jesus  od  ikkitowinan. 
Ow  sa  o  gi-inan  o  kikinoamaganan:  Api  ge-dagwishing  aw  Swan- 
gideeshkaged  (mi  sa  Wenijishid-Manito)  nin  ge-bi-ondji-iji- 
najaamonagog  aiad  Weossimind,  win  Debwewini-Manito,  win 
igo  nin  ga-dibadjimig.  Geget  gi-ijitchige  ga-iji-wawindamaged, 
iw  gi-ondji-gigitod  kikinoamaganan  odonining  Pentecot-giji- 
gadinig.  Iwapi  sa  o  gi-bi-pagamiskkagowan  Wenijishinidjin- 
Maniton,  gaie  o  gi-bi-widokagowan  gi-kitchi-gagikwewad,  gi- 
dibadjimawad  gaie  Jesusan.  Win  sa  Wenijishid-Manito  gi- 
gagigito  gi-aiod  o  denaniwini  iniw  kikinoamaganan.  Greget 
kitchitwa  Pierre  o  gi-kitchi-dibadjiman  Jesusan,  gi-dibadji- 
mod  ga-iji-nibonid  Jesusan  tchibaiatigong  gaie  ga-iji-abitchi- 
banid. 

Minawa  gi-ikkito  Jesus  gi-ganonad  od  ijinajawaganan: 
Kinawa  gaie  ki  ga-dibadjimim,  waieshkat  ma  kid  ondji  widj- 

aiawin.  Ga-ikkitod  Debendjiged  mi  ga-ijitchigenid  o  kikinoa- 
maganan,  mi  ga-ijitchigeng  Kije-Manito  od  anamiewigamigong 
binish  igo  nongom;  mi  keiabi  ged-ani-ijitchigeng  kaginig  binish 
tchi  ishkwa-akiwang. 

Ga-odapinawad  Wenijishinidjin-Maniton  igiw  ijinajawa- 
ganag  Jesus  ga-anonadjin,  mi  gi-madjitawad  gi-gagikwanawad, 
gi-babamadjimawad  gaie  Debendjigenidjin,  missiwe  gi-ijawag, 
gi-babamadjimawad  ga-ikkitonid,  ga-ijitchigenid,  ga-mamanda- 
dodaminid  gaie.  O  gi-aiajidemigowan  Judawininiwan  gaie 
enamiassinigon;  o  gi-gibakwaogowan,  o  gi-kotagiigowan  gaie. 
Kawin  dash  gi-ondji-anijitansiwag  gi-gagikwanawad  Jesusan, 
Gega  kakina  gi-ondji-nissawag  gi-gagikwanawad  Jesusan,  ka- 
win  dash  gi-ishkwa-gagikwessiwag.  Igiw  sa  ga-nabishkawadjig 
Jesusan  o  kikinoamaganini  mi  sa  kitchi  mekatewikwanaieg  gaie 
wendjita-makatewikwanaieg  gi-iji-gagikwewag  ga-iji-gagikwenid 
iniw  Jesus  o  kikinoamaganan,  mi  dash  keiabi  ejitchigewad  eni- 
gokwakamigag. 

Kije-Manito  dash  apine  o  gi-widokawan  gi-songitod  o  ga- 
gikwewiniwa  gi-minad  gashkiewisiwin  tchi  mamandadodaminid. 
Ima  Kije-Manito  o  masinaiganing  ojibiigadeniwan  o  kitchi 
mamandadodamowiniwan  ga-baba-aiijitchigewadjin.  Mi  keiabi 
eni-ijiwebak.  Keiabi  o  widokawan  Kije-Manito  aiapi  iniw 
enamie-gagikwenidjin.  Kitchitwa  Francis  Xavier  nibiwa  ga- 
nibonidjin  o  gi-bimadjian  gi-baba-gagikwed  ima  East  Indies 
gaie  Japan  ejinikadeg  aking.  Geget  Jesus  ta-gagikwana  ima 
katoiik  anamiewigamigong  binish  tchi  ishkwa-akiwang.  Eshkam 
nibiwa  enamiassigog  od  odapinanawa  anamiewin,  eshkam  ani- 
batainowag  katolik  enamiadjig  missiwe  enigokwag  aki.  Beba- 
kan  inwewag,  bebakan  inadisiwag,  bebakan  ijiowag,  bebakan 
gaie  ijinagosiwag  oshkinjigowang.  Bejigwanong  dash  deb- 
weiendamog,  bejigwanong  anamiawag;  kakina  o  minadenima- 
wan,  o  debwetawawan  gaie  iniw  naganisinidjin  anamiewigami- 
gong;  ijawag  anamessikeng,  anwenindisowag  gaie.  Kakina  sa 
dibendagosiwag  iw  kitchi  anamie-widjindiwining,  Jesus  ga- 
ojitod.  Jawendagosi  geget  aw  debendagosid  Jesus  od  anamie- 
widjindiwining,  Jesus  od  anamiewigamigong,  lcishpin  bekish 
weweni  bimadisid.  Aw  dash  wa-dibendagosissig  Jesus  od 
anamiewigamigong,  ta-kagige-banadisi,  kawin  wika  ta-pindi- 
gessi  Jesus  od  anamiewigamigong  wedi  gijigong. 

Ki  gi-windamoninim  iw  tchi  matchi  inendansiweg.  Mi  wa- 

ikkitod:  Waiba  nin  ga-takonigog  jangenimidjig,  nin  ga-sassa- 
gakwaogog  gaie  tchibaiatigong.  Kego  dash  ningot  inendange- 
gon,  kego  manadenimishikegon  api  ge-wabamiieg  agodjinan, 
niboian  gaie  ajideiatigong.  Nin  gad-abitchiba,  gijigong  gaie 
nin  gad-ija.  Mi  go  gaie  kinawa  nassab  ged-iji-dodagoieg  nin- 
goting,  nin  ga-iji-dodagoian.  Ki  ga-kotagiigom,  ki  ga-nissigom 
gaie  nin  ondji,  gaie  nind  anamiewin  ondji.  Kego  dash  migosh- 
kadjideekegon,  kego  matchi  inendangegon.  Mi  go  gaie  kinawa, 
ki  ga-kitchitwawiigom  jaigwa  oma  aking,  kagigekamig  gaie 
gijigong  ki  gad-ishpendagosim;  gaie  api  ge-dibakonige-gijigak, 
ki  ga-widabimim  gaie  ki  ga-dibakonimawag  Israel  onidjanissan. 

ANAMIEWIN. 

Kije-Manito,  kin  gego  bwaianawitossiwan  gaie  kaiagige- 
bimadisiian,  ki  pagossenimigo  tchi  mijiiang  ki  jawendjigewin 
enigokdeeiang  mojag  tchi  sagiigoian  gaie  kaginig  tchi-gwaiako- 
anokitagoian.  Mi  iw  nendotamagoian  ondji  Kigwiss  Jesus. 
Mi  ge-ing. 

PENTECOT-GIJIGAD. 

EPISTOJLA.  ACTA.  II,  1 — 11. 

Mi  enadjimod  kitchitwa  Lnc:  Nanimidana  ga-dassogwana- 
gak  ga-ako-abitcliibad  Jesus ,  kakina  o  kikinoamaganan  mamawi 
gi-abiwan  wakaiganing;  mi  dash  sesika  ga-iji-nondagwak  gego 


ishpiming  ondji,  tibishko  badanimakin  enigok,  gi-moshkinema- 
gad  dash  kakina  wakaigan  ga-daji-namadabiwad.  O  gi-waban- 
danawan  dash  odenaniwaman  bebakan  eianigin,  ishkoteng  ejinag- 


264 


wadinigin  mi  dash  gi-bi-atenig  oshtigwaniwang  endasso-bejigo- 
wad.  Kakina  dash  o  gi-moshkineshkagowan  Wenijishinidjin- 
Maniton  gaie  gi-madji-inwewag  anotch  bekanakin  inwewinan.  ga- 
iji-maminigowad  sa  go  iniw  Wenijishinidjin-Maniton  tchi  inwe- 
wad.  Gi-aiawag  iwapi  Jerusaleming  Judawininiwag  neta-  ijit- 
wadjig  Juda-ijitwawin,  missiwe  aking  wendjibadjig  endasswaia- 
gisiwad  bemadisidjig.  Api  dash  nwandagwak  iw,  kitchi  nibiwa 
gi-bi-mawandjiidiwag;  gi-kitchi-wawanendamog  dash  gi-nonda- 
wawad  iniw  ininiwan  ( mi  sa  Jesus  o  Mhinoamaganan)  inwenid, 
bebakan  ga-iji-inwewad  winawa  missiwe  ga-ondjibadjig.  Geget 
gi-kitchi-mamakadendamog  kakina,  gi-ikkitowad:  Ka  na  kakina 
igiw  gagitodjig  Galileing  daji-ininiwissiwag?  Anin  dash  iw  eji- 
nondamang  kakina  bebakan  kid  inwewininanin  ga-daji-nigiiang? 
Kinawind  endanakiiang  Parthiing,  Mediing,  Elaming,  Mesopo- 
taming,  Judeing,  Kappadociing,  Asiing,  Phrigiing,  Pamphiliing, 
Egipting,  Libiing  besho  Cirening,  Roming  gaie  minik  ga-ond- 
jibaiang,  Judawininiwiiang  gaie  dash  t)  Proselitag,  Kreting  gaie 
Arabiing  minik  ga-ondjibaiang,  kid  iji-nondawananig  gigitowad, 
tibishko  kinawind  enweiang,  dibadodamowad  Kije-Maniton  o 
mamakadodamowinini. 

EVANGELIUM.  JOAN.  XIV.  23-31. 

Mi  enadjimod  kitchitwa  Jean:  Iwapi  Jesus  o  gi-inan  o  ki- 
kinoamaganan:  Kishpin  awiia  sagiid,  o  ganawendan  nind  ikkito- 
win;  Noss  dash  o  ga-sagian  iniw,  nin  ga-bi-nasikawanan  dash 
tchi  widigemangid.  Aw  dash  saiagiissig,  kawin  o  ganawendan- 
sinan  nind  ikkitowinan.  Iw  dash  nind  ikkitowin  ga-nondameg 
kawin  nin  nind  odaiimissin,  Weossimind  sa  ga-bi-ijinajaod,  mi 
aw  wedaiimid.  Ki  gi-windamoninim  iw  megwa  widjiwinagog; 
win  dash  Swangideeshkaged  Wenijishid-Manito,  Weossimind 
ged-ijinajawad  nind  ijinikasowining,  win  ki  ga-kikinoamagowa 
kakina  gego,  ki  ga-mikawamigowa  gaie  kakina  gego  ga-aiinina- 
gog.  Bisaniiwewin  ki  nagadamoninim,  nin  bisaniiwewin  ki  mi- 
nininim;  kawin  anishinabeg  eji-migiwewad,  kid  iji  minissinoni- 
nim.  Kego  migoshkadjideekegon,  kego  gaie  segisikegon.  Ki  gi- 
nondamwaban  ga-ininagog:  Nin  madja,  minawa  dash  ki  ga-bi- 
nasikoninim.  Kishpin  weweni  sagiiiegoban,  ki  da-onanigosim, 


t)  Proselitag,  mi  sa  enamiassigog:  ga-inendangig  wi-odapinamowad  iw  Juda-ijitwawin. 

Weossimind  tchi  nasikawag;  *)  awashime  sa  Weossimind  api- 
tendagosi  epitendagosiian.  Kija  ki  windamoninim  iw,  tchi  bwa 
ojitchisseg;  api  dash  ge-odjitchisseg9  mi  tchi  debweiendameg. 
Nongom  kawin  gwetch  nibiwa  ki  ga-gaganonissinoninim;  bi- 


dagwishin  sa  win  (matchi  manito)  wegimakandawad  matchi 
anishinaben;  kawin  dash  nin  bapish  nin  dibenimigossi.  Mi  sa 
tchi  kikendamowad  anishinabeg  sagiag  Weossimind;  ga-iji-ang- 
wamimid  dash  Weossimind,  mi  iw  ejitchigeian. 

*)  Mi  wa-ikkitod  Jesus:  Eji-anlshinabewiidn  awashime  apitendagosi  Weosslmind  nin  epi- 
tendagfosiian ;  eji-Kije  Manitowiian  dash  tetibishko  nind  apitendagosimin,  bejigwan  sa  nin  Kije 
Manitowiwininan. 

NINIDJANISSIDOG! 

Nongom  aiamagad  Pentecot-gijigad.  Nongom  minawa  ti- 
bishkossemagad  iw  gijigad  api  ga-bi-pagamishkawad  Wenijishid- 
Manito  Jesusan  o  kikinoamaganini.  Ga-ijad  Jesus  gijigong, 
o  kikinoamaganan  gaie  od  ijinajawaganan  gi-ajegiwewan  Jeru- 
saleming,  mi  dash  gi-pindigewad  ga-daji-wissiniwad  ishkwatch 
gi-widopamawad  Jesusan.  Midassogwan  dash  ima  gi-aiawag, 
gi-anamiawad,  gi-biawad  gaie  Wenijishinidjin-Maniton  tchi 
odissigowad.  Pentecot-gijigadinig  dash  kakina  Jesus  od  ijina- 
jawaganan  mamawi  gi-abiwan  wakaiganing,  mi  dash  sesika  ga- 
iji-nondagwak  gego  ishpiming  ondji  tibishko  badanimakin  eni- 
gok,  gi-moshkinemagad  dash  kakina  wakaigan  ga-daji-namada- 
biwad.  O  gi-wabandanawan  dash  odenaniwaman  bebakan 
eianigin,  ishkoteng  ejinagwadinigin,  mi  dash  gi-bi-atenig  oshtig- 
waniwang  endasso-bejigowad.  Kakina  dash  o  gi-moshkinesh- 
kagowan  Wenijishinidjin-Maniton,  mi  dash  gi-madji-maiagwe- 
wad,  ga-iji-minigowad  Wenijishinidjin-Maniton  tchi  inwewad. 
Mi  enadjimod  kitchitwa  Luc,  bejig  igiw  niwin  kitchitwa  inini- 
wag,  ga-ojibiangig  Jesus  o  bimadisiwin. 

Geget  mamakadendagwad  ga-ijiwebak  gi-bi-ijad  Weni- 
jishid-Manito.  Gi-nondagwad  kitchi  nodin,  ishpiming  gi-onsi- 
tagwak,  tibishko  badanimakin,  tchi  kikendamowad  Jerusaleming 
endanakidjig:  geget  mamakadakamig  ejiwebak  nongoin  oma 
aiaiang;  ambessano  awi-wabandanda.  Mi  enadjimod  kitchitwa 
Luc:  Api  dash  nwandagwak  iw,  kitchi  nibiwa  gi-bi-mawand- 
jiidiwag;  gi-kitchi-wawanendamog  dash,  gi-nondawawad  iniw 
ininiwan  enwenid,  bebakan  ga-iji-inwewad  winawa  missiwe  ga- 
ondjibadjig.  Gi-inendam  sa  Kije-Manito  tchi  bi-mawandjiidi- 
wad  kitchi  nibiwa  Judawininiwag  wassa  ga-ondjibadjig  tchi 
nondamowad  gaie  iw  netamissing  anamie-gagikwewin,  mi  dash 
tchi  ondji  debweiendamowad,  tchi  odapinamowad  gaie  Jesus  od 
anamiewin.  Geget  idash  nissing  midasswak  Judawininiwag  o 
gi-odapinanawa  anamiewin,  gi-oshki-gagikwed  kitchitwa  Pierre 
Pentecot-gijigadinig. 

O  gi-wabandanawan  odenaniwaman  bebakan  eianigin,  ish- 
koteng  ejinagwadinigin  mi  dash  gi-bi-atenig  oshtigwaniwang 
endasso-bejigowad.  Wegonen  dash  odenaniwamang  ga-bi- 
ondji-ijinagosid  Wenijishid-Manito?  Mi  sa  tchi  wi-wabandaiwed 
ged-ijiwebisiwad  Jesus  od  ijinajawaganan.  Wenijishinidjin- 

Maniton  o  gi-minigowan  tchi  maiagwewad,  kitchi  bebakan  tchi 
inwewad,  bekish  gaie  tchi  songi-gagikwewad.  Ishkoteng  dash 
gi-ijinagwadon  iniw  odenaniwaman  tchi  ondji  kikendagosiwad 
ged-iji-gagikwewad,  ged-ijiwebisiwad  gaie.  Ishkote  sa  mi  iw 
wend j i- wasseiag,  wendji-kijateg  gaie.  Igiw  dash  ijinajawaganag 
gaie  kikinoamaganag  o  gi-wasseiendamiawan  Jndawininiwan, 
enamiassinigon  gaie,  gi-gagikwanawad  Jesusan,  gi-gagikwada- 
mowad  gaie  anamie-debwewinan;  iw  dash  o  gagikwewiniwa  ka- 
ginig  o  wasseshkagonawa  bemadisidjig  aking.  Minawa  o  gi- 
sakaanawa  wenijishing  sagiidiwin  ima  odeining  iniw  pesindago- 
wadjin,  daiebwetagowadjin  gaie.  O  gi-ijiawan  enamianidjin 
tchi  sagianid  Kije-Maniton  awashime  dash  kakina  gego  bakan, 
gaie  dash  tchi  sagiidinid  eji-sagiidisonid.  Igiw  dash  Jesusan 
ga-anonigodjig  o  gi-kitchi-sagiawan  Kije-Maniton.  Kije-Ma- 
niton  gi-ondji-anokiwag,  gi-ondji-kotagisiwag  gaie  gi-baba-ga- 
gikwewad,  gi-baba-nanda-gashkiawad  Judawininiwan,  enamias- 
sinigon  gaie  tchi  anamianid.  Igiw  dash  ga-oshki-anamiadjig  gi- 
kitchi-sagiidiwag.  O  gi-atawenawan  od  akimiwan,  o  gi-bina- 
wan  dash  joniian  ima  aianid  Jesus  o  kikinoamaganan,  winawa 
tchi  madaonamawawad  ketimagisinidjin  ikwewan  jagawisinidjin 
gaie  iniw  onidjanissini.  Apegish  idash  gaie  kinawa  kideiwang 
b  i-sakaang  Weni  j  ishid-Mani  to  iw  wenijishing  sagiidiwini-ishkote. 
Apegish  gaie  kinawa  enigokodeeieg  sagieg  Kije-Manito;  ape- 
gish  gaie  weweni  sagiidiieg,  mino  dodadiieg,  mino  dodawegwa 
gaie  kidj-anishinabewag,  memindage  igiw  ketimagisidjig,  aiako- 
sidjig,  keshkendangig,  jagawidjig,  gaie  gawisidjig  abinodjiiag. 
Minik  endodawegwa,  Jesus  ki  dodawawa. 

Kishpin  awiia  sagiid,  o  ganawendan  nind  ikkitowin;  Noss 
dash  o  ga-sagian  iniw;  nin  ga-bi-nasikawanan  tchi  widigemangid; 
aw  dash  saiagiissig,  kawin  o  ganawendansinan  nind  ikkitowi- 
nan;  mi  ekkitod  Jesus  ima  kitchitwa  minwadjimowining.  Geget 
kitchi  onijishin,  kitchi  minwendagwad  gaie  iw  ikkitowin,  Jesus 
od  ikkitowin.  Kishpin  awiia  sagiid,  o  ganawendan  nind  ikkito- 
win,  mi  sa  nin  ganasongewinan;  ta-aiijitchige  minik  aiangwami- 
tagosiian  nind  anamiewining. 

Mi  ima  wendji-kikendagosid  gwaiak  enamiad,  mi  sa  kish- 
pin  weweni  bimadisid,  weweni  ganawendamawad  mojag  Kije- 
Maniton  o  ganasongewinini.  Mi  wendji-ikkitod  Jesus:  Mi 
gwaiak  Kije-Manito  o  sagiigowin,  mi  sa  ganawendamawang  o 
ganasongewinan,  kawin  gaie  sanagassininiwan  o  ganasongewi- 

nan;  aw  saiagiissig  kawin  o  ganawendansinan  nind  ikkitowi- 
nan.  Ninidjanissidog,  weweni  bimadisig,  ganawendamawig 
Jesus  od  ikkitowinan,  o  ganasongewinan;  ki  ga-sagiawa 
Jesus  gaie  dash  win  Jesus  ki  ga-sagiigowa  gaie  aw  Weossi- 
mind  ki  ga-sagiigowa  gaie  go  Wenijishid-Manito,  ki  ga-bi- 


pindigeshkagowa  Kije-Manito,  aw  Nesso-Bejigod,  ki  ga-widige- 
migowa  gaie. 

Kitimagisi,  kitchi  kitimagisi  anishinabe  saiagiassig  Kije- 
Maniton,  saiagiassig  gaie  Jesusan;  geget  kitimagendagosi, 

missawa  kitchi  danid,  mino  aiad,  minawanigosid  gaie  wenibik 
aking.  Kawin  od  aiansin  gwaiak  bisanideewin,  kosigwanini 
ode,  migoshkadjidee  gaie.  Tanassag  o  gigishkawan  jangenimi- 
godjin  matchi  maniton  odeing,  segisi  kesika  tchi  nibod;  o  kiken- 
dan  sa:  wewibineian,  mi  tchi  animisiian  kagigekamig  anama- 
kamig. 

Win  dash  Swangideeshkaged  Wenijishid-Manito,  Weossi- 
mind  ged-ijinajawad  nind  ijinikasowining,  win  ki  ga-kikinoama- 
gowa  kakina  gego,  ki  ga-mikawamigowa  gaie  kakina  gego  ga- 
aiininagog;  mi  ga-inad  Jesus  iniw  od  ijinajawagan,  kakina  gaie 
od  inan  kitchi  mekatewikwanaien  gaie  wendjita-mekatewikwa- 
naien  ged-ani-nabishkagowadjin  ijinajawaganag,  Jesus  od  ijina- 
jawaganan.  Kakina  sa  naganisidjig  anamiewigamigong  meka- 
tewikwanaieg  gaie  kitchi  mekatewikwanaieg,  memindage  aw 
maiamawi-niganisid  kitchi  mekatewikwanaie  od  anonigowan, 
od  ijinajaogowan  gaie  Debendjigenidjin  tchi  kikinoamawawad 
gaie  tchi  mino  ganawenimawad  enamianidjin,  iniw  ma  debenda- 
gosinidjin  Jesus  od  anamiewigamigong.  Mi  iniw  ga-wawinda- 
mawadjin  wi-ijinajaamawad  Wen i j i shinid j i n-M ani ton  weweni 
tchi  gagikwenid.  Mi  eta  go  iniw  ga-ganawendaadjin  Jesus  o 
manishtanishiman,  mi  sa  kakina  enamianidjin  debendagosinidjin 
od  anamiewigamigong. 

Minawa  ow  gi-ikkito  Jesus:  Bisaniiwewin  ki  nagadamoni- 
nim,  nin  bisaniiwewin  ki  minininim,  kawin  anishinabeg  eji- 
migiwewad,  kid  iji  minissinoninim;  kego  migoshkadjideekegon, 
kego  gaie  segisikegon.  Geget  minwendagwadiniwan  Jesus  od 
ikkitowinan.  Ki  minigonan  Jesus  iw  gweiakwendagwak  bisa- 
niiwewin,  kishpin  weweni  debwetawang,  apenimoiang  mojag, 
enigokodeeiang  gaie  sagiang.  Kishpin  iw  ijitchigeiang,  ki  gad- 
aiamin  iw  wenijishing  wanakiwideewin,  iw  wika  ge-makamigos- 
siwang,  iw  sa  wanakiwideewin  kaginig  ged-aiaiang  gijigong. 
Geget  jawendagosi  enamiad  gegishkang  iw  wanakiwideewin. 
Missawa  naningotinongin  mino  aiassig  aking,  kitimagisid,  kota- 
gitod,  kashkendang  gaie  aiapi  oma  aking.  Waiba  dash  ta-ish- 
kwa-aiamagadini  iw  o  kitimagisiwin  aking,  meshkwat  dash  o 
gad-aiimin  kagige  debisiwin,  kagige  minawanigosiwin  gaie  wedi 
ishpiming  gijigong.  Mi  ima  ge-widji-minawanigosimad  kakina 
gijigong  ebinidjin  anjeniwan  gaie  ketchitwawendagosinidjin.  O 
ga-moshkineshkagon  minawanigosiwin  gaie  wawijendamowin 
apine  kagigekamig. 

ANAMIEWIN. 

Kije-Manito  ga-kikinoamawadwa  Pentekot-gijigak  kid  ani- 
shinabemag,  gi-minadwa  AVen i j ishinid j in-Maniton  tchi  wasseierr 
damiigowad  odeiwang,  mijishinam  gaie  ninawind  aw  Weni- 
jishid-Manito  kaginig  tchi  ondji  gwai ak wendamang,  tchi  ondji 
minwendamang  gaie.  Mi  eji-pagossenimigoian  ondji  Kigwiss 
Jesus.  Mi  ge-ing. 


NAGAMON  WENIJISHID-MANITO  TCHI 
MANADJIIND. 


sur  l’air:  veni,  creator  spiritus. 


1.  Ondass  ijan,  ga-gijiiiang, 

Kin  Meno-Manitowiian, 
Nasikaw  ga-gijiadjig, 
Moshkinadaw  odeiwan. 

2..  Jewingeian,  nanjissen, 

Oditan  dash  nindeinang, 

Tchi  minawanigotoian 
Ga-nissitami-dodamang. 

3.  Mojag  pindjina  tibikad 

Endad  win  nin  tchitchagonan; 
Kin  wassenamawishinam, 

Tchi  gwaiak  bimadisiiang. 

4.  Nin  segisimin  endiiang, 

Ondass  tchi  widokawiiang; 
Nin  wi-jagodjiigonan 
Manito  jangenimiiangid. 

5.  Kikenindamoishinam 

Eji-kitchitwawisid  win 
Weossimind  gijigong  ebid, 

Gaie  dash  win  Wegwissimind. 

6.  Weossimind  mino-inada, 

Tetibishko  Wegwissimind, 
Gaie  wadji-Manitomad; 

Bejigo  manadjiada. 

KIJE-MANITO  N ESSO-BE JIGO D  OD  ANAMIE- 
GIJIGADOM. 

EPISTOLA.  ROM.  XI,  33-36. 

Mi  ekkitod  kitchitwa  Pauk  Geget  kitchi  mamakadakamig, 
Kije-Manito  o  nibwakawin,  o  kikendamowin  gaie  eji-kitchi-api- 
tendas:  w ad  inig !  O  dibakonigewin  kawin  ki  da-gashkitossimin 


tchi  nissitotamang,  kawin  gaie  bapish  ki  da-gashkitossimin  tchi 
kikendamang  endodang.  Awenen  ga-de-kikendang  Kije-Ma- 
nito  od  inendamowin  ?  Awenenan  ga-gagikimigodjin  ?  Awene- 

nan  nitam  gego  ga-minigodjin,  neiab  tchi  minad?  Win  sa 
kakina  o  gi-ojiton,  win  kakina  ki  minigonan,  win  kakina  o 
dibendan,  kitchitwawinada  kaginig.  Mi  ge-ing. 

EVANGELIUM.  MATT.  XXVIII,  18-20. 

Mi  enadjimod  kitchitwa  Matthieu:  Iwapi  Jesus  o  gi-inan 
midasswi  ashi  bejig  od  ijinamvjaganan :  Kakina  gashkiewisi- 
win  nin  gi-minigo  gijigong  gaie  aking.  Madjag,  awi-gagikimig 
kakina  anishinabeg  endasso-winsodjig;  sigaandawig  od  ijinika- 
sowining  Weossimind,  gaie  Wegwissimind,  gaie  Wenijishid- 
Manito;  kikinoamawig  gaie  tchi  ganawendamowad  kakina  ga- 
iji-gagikiminagog.  Nin  dash  ki  widjiwininim  endasso-gijigak 
binish  igo  tchi  ishkwa-akiwang. 

NINIDJANISSIDOG! 

Mi  sa  nongom  o  kitchitwagijigadom  Kije-Manito,  Nesso 
bejigod.  Geget  onijishin  tchi  ojitongiban  nij  oshki-Otchipwe- 
ikkitowinan,  eniwek  pangi  tchi  nissitotaming  iw  kitchi  anamie- 
debwewin,  mi  sa  Kije-Manito  nisso-bejigod,  Weossimind,  gaie 
Wegwissimind  gaie  Wenijishid-Manito.  Kitchitwa  Nisso-Be- 
jigowin  {—la  Sainte  Trinite-Blessed  Trinity)—mi  bejig  oshki- 
ikkitowin  wa-ojitoian.  Personag  dash  (les  Personnes  divines- 
divine  Persons)  mi  minawa  bejig  wa-ojitoian  ikkitowin.  Man- 
dan  dash  anamiegijigad  da-ijinikade:  Kije-ManitoNesso-Bejigod 
od  anamiegijigadom.  Ow  gaie  ikkitom  dajindaming  iw  kit- 
chitwa  Nesso-Bejigowin,  mi  sa  Kije-Manito  Nesso-Bejigod: 
Nissiwag  personag  Kije-Manitong,  mi  sa  Weossimind  gaie  Weg- 
wissimind  gaie  Wenijishid-Manito. 

Kawin  anawi  awiia  wika  o  ga-de-kikenimassin  Kije-Mani- 
ton  nesso-bejigonidjin  ejiwebisinid;  minotch  idash  nin  wi-wik- 
watchiton  tchi  mijishawissitoian  ganage  pangi  iw  debwewin 
nisso-bejigod  Kije-Manito.  Nin  pagossenima  dash  Kije-Manito 
tchi  widokawid,  tchi  wasseiendamiid  gaie  weweni  tchi  dajinda- 
mawag  od  ijiwebisiwin. 

Mi  iw  eji-kikinoamagoiang  katolik  anamiewining:  Bejigo 
Kije-Manito  ima  o  Kije-Manitowiwining,  apitchi  bejigo.  Mi 
wendji-ikkitong:  Aia  Kije-Manito  baiejigod.  Eji-personiwid 
dash,  nisso-bejigo  Kije-Manito,  mi  sa  Weossimind  gaie  Weg- 
wissimind  gaie  Wenijishid-Manito.  Mi  wa-ikkitong:  Aw  baie- 

jigod  Kije-Manito  iji  aia,  ijiwebisi  gaie,  eji-Oossimind  gaie  eji- 
Ogwissimind  gaie  eji-Mino-Manitowid.  Kije-Manitowi  aw 
W eossimind Ki je-Manitowi  aw W egwissimind Ki je-Manito wi 
gaie  aw  Wenijishid-Manito.  Kawin  dash  nississiwag  Kije-Ma- 
nitog,  kawin  bapish;  apitchi  bejigo  Kije-Manito  bekish  dash 
gaie  nisso-bejigo.  Bejigwanini  o  Kije-Manitowiwin  aw  Weos- 
simind  gaie  aw  Wegwissimind  gaie  aw  Wenijishid-Manito;  be- 
jigwanini  o  mashkawisiwin,  od  ishpendagosiwin,  od  apitendago- 
siwin,  o  bishigendagosiwin  gaie;  bejigwanini  o  Kije-Manitowi- 
niwa.  Mi  minik  eji-kikendamang  nongom.  Wedi  dash  giji- 
gong  ki  ga-wabamanan  Kije-Maniio  nesso-bejigod;  ki  gad-ondji- 
kitchi-onanigwendamin  dash  kaginig  apine  kagigekamig.  Non- 
gom  dash  mikwendanda  eji-jaweniminang,  eji-mino-dodonang 
gaie  Kije-Manito  Nesso-Bejigod. 

Kije-Manito  eji-Oossimind  ki  gi-minigonan  kiiawinanin  gaie 
ki  tchitchagonanin  gaie  minik  eiamang  eji-owiiawiiang,  eji- 
otchitchagoiang  gaie.  Geget  batainadiniwan  gaie  onijishinini- 
wan  aw  Weossimind  o  migiwewinan.  Ki  gi-minigonan  bimadi- 
siwin,  mino  bimadisiwin  gaie.  Ki  minigonan  midjim  agwiwi- 
nan  gaie.  Ki  ganawenimigonan  gaie  mojag.  Aw  sa  jangeni- 
minang  matchi  aiaawish  ki  wi-banadjiigonan,  o  ginaamagon  dash 
Kije-Maniton,  ningot  tchi  dodossinowang.  Aw  Ketchi-Oossi- 
mind  o  gi-ojiton,  o  dibendan,  gaie  o  ganawendan  gijig  aki  gaie; 
gisisson,  anangon,  anakwadon,  kitchigami,  mitigon,  awessiian, 
awakanan,  bineshiian,  gigoian,  anishinaben,  maniton  gaie:  ka- 
kina  iw  o  gi-ojiton,  o  dibendan  gaie.  Geget  mamakadendagosi 
Kije-Manito  Weossimind;  kitchi  sagiada,  mojag  anokitawada, 
weweni  kitchitwawinada,  bekish  gaie  gossitaw enimada,  wika 
tchi  nishkiassiwang.  Kawin  gego  o  bwanawitossin;  o  gashki- 
ton  tchi  odapinad  gijigong  gaie  kaginig  ima  tchi  minawasiad 
saiagiigodjin,  gwessigodjin,  meno-anokitagodjin  gaie.  O  gash- 
kiton  dash  gaie  tchi  apaginad  kagige  ishkoteng  iniw  metchi- 
bimadisinidjin,  kagigekamig  dash  wedi  o  ga-kotagian. 

Kije-Manito  e j i -Ogw issimind ,  mi  sa  Jesus  Debeniminang, 
ki  gi-kitchi-jawenimigonan  gaie  ki  gi-kitchi-mino-dodagonan. 
Win  sa  ki  gi-agwashimigonan  kagige  ishkoteng,  kinawind  gi- 
ondji-nibod  tchibaiatigong.  Gi-bata-dowad  nitam  anishinabeg 
ima  gwanatch  kitiganing,  gi-bata-dowad  gaie  naningim  ga-ni- 
anishinabewidjig,  mi  ga-ondji-wikwatchitamasowad  kagige  ani- 
misiwin  anamakamig.  Mi  ima  ge-gi-animisiwapan  ga-bata- 

didjig,  gi-nibossinigoban  Kije-Manito  Ogwissan  tchibaiatigong* 
ondji  o  batadowiniwan.  Geget  kitchi  sagiiwewin  iw,  kitchi 
jawendjigewin,  kitchi  kijewadisiwin  gaie.  Kije-Manito  Weg- 
wissimind  gi-ondji-nibo  tchi  kagige-nibossigwa  anishinabeg,  win 
gi-wissagendam  tchibaiatigong,  winawa  tchi  kagige  wissagen- 
dansigwa  anamakamig  kitchi  ishkote-sagaiganing.  Kawin  dash 
iw  minik  eta  gi-dodansi  Kije-Manito  Wegwissimind,  Jesus 
Debeniminang.  Ki  gi-pakakonamagonan  ogimawiwin  gijigong 
gaie  ki  gi-kikinoamagonan  wedi  enamog  mikana.  O  gi-ojiton 
od  anamiewin  gaie  od  anamiewigamig  tchi  ondji  kikendamang 
ged-iji-bimadisiiang  eji-minwendang  Kije-Manito.  O  gi-ojito- 
nan  gaie  nijwasswi  kitchitwa  Jawendagosiwinan-Sakremaian- 
tchi  ondji  odinamang  Kije-Manito  o  jawendjigewinan.  Ki 
widj-aiawigonan  ima  kitchitwa  Eukaristiwining,  kid  ashimigo- 
nan  gaie  tibinawe  wiiaw,  gaie  dassing  enamessikengin  o  pagidi- 
namawan  Weossimimindjin  wiiaw  gaie  o  miskwim  kinawind 
ondji.  Geget  mamakadendagosi  Kije-Manito  Wegwissimind  ga- 
iji-jawenimad,  ga-iji-mino-dodawad  gaie  anishinaben.  Kitchi 
sagiada,  mojag  gaie  sagiada.  Kego  wika  wanenimassida  Kije- 
Manito  Wegwissimind,  mojag  migwetch  inenimada  ondji  kakina 
iw  ga-dodang,  ogidakamig  gi-aiad,  keiabi  gaie  minik  endodo- 
nang. 

Ishkwatch  dash  mikwendanda  gaie  mamakadendanda  eji- 
jaweniminang  Kije-Manito  eji-Mino-Manitowid.  Wenijishid- 
Manito  mi  aw  ga-jaweniminang  gi-sigaandagoiang.  Iwapi  sa 
ki  gi-pindigagonan;  ki  gi-minigonan  iw  kitchi  jawendjigewin 
tchi  onidjanissiminang  Kije-Manito.  Iwapi  gaie  ki  gi-minigo- 
nan  iw  bimadisiwin  ketchitwawendagwak  gegishkamang  ima  ki 
tchitchagonaning.  Ki  gi-minigonan  gaie  iwapi  debweiendamo- 
win  gaie  apenimowin  gaie  sagiidiwin.  Dassing  wedapinaman- 
gon  bejig  kitchitwa  Jawendagosiwin  ki  minigonan  nibiwa  ja- 
wendjigewinan.  Ki  wasseiendamiigonan,  ki  songideeshkago- 
nan,  ki  mashkawendamiigonan  gaie.  Ki  nadamagonan  tchi 
mino  dodamang,  ki  widokagonan  gaie  tchi  jagodjitoiang  gagwe- 
dibeningewinan  gaie  matchi  inendamowinan.  Mi  sa  win  ejiwi- 
ninang  gijigong.  Arnbessano  mojag  sagiada  aw  Mino-Manito, 
aw  Debwewini-Manito,  aw  Swangideeshkaged-Manito.  Pisin- 
dawada  weweni  api  genoninangon  kideinaning;  mojag  ijitchi- 
geda  minik  eninang.  Geget  ki  ga-dagwishimigonan  ningoting 
gijigong. 

Nongom  dash  nanagatawendamawada  Jesus  od  ikkitowinan 
wejibiigadenigin  kitehitwa  masinaiganing:  Madjag,  od  inan  od 
ijinajawaganan;  madjag;  awi-gagikimig  kakina  anishinabeg  en- 
dasso-winsodjig;  sigaandawig  od  ijnikasowining  Weossimind 
gaie  W egwissimind  gaie  Wenijishid-Manito;  kikinoamawig  gaie 
tchi  ganawendamowad  kakina  ga-iji-windamonagog.  Nin  dash 
ki  widj-aiawininim  endasso-gijigak  binish  igo  tchi  ishkwa-aki- 
wang. 

Niwaiagadini  iw  ga-inad  Jesus  iniw  od  ijinajawaganan  tchi 
ijitchigenid.  Mi  sa  nigan  inawag  tchi  hikinoamawawad  ka- 
kina  go  anishinahen—k&wm  eta  widji-danakiwemaganiwan,  mi 
sa  iniw  Judawininiwan,  tibishko  ga-ijitchigewad  binish  non- 
gom;— kawin  eta  waiabishkiwenidjin— kakina  sa  go  anishinaben 
endasso-winsonidjin  enigokwakamigag.  Minawa  inawag  tchi 
kikinoamawawad  bemadisinidjin  aking  kakina  anamie-debwewi- 
nan ,  ge-kikendaminid,  ge-debwetaminid  gaie.  Minawa  inawag 
tchi  sigaandawawad  iniw  ge-debwetagowadjin  od  ijinikasowi- 
ning  Weossimind  gaie  Wegwissimind  gaie  Wenijishid-Manito. 
Ga-sigaandawindjig  dash  ta-kikinoamawawag  kakina  iw  ged- 
ijitchigewad  weweni  tchi  bimadisiwad ,  mi  sa  Kije-Manito  o 
ganasongewinan  weweni  tchi  ganawendamowad.  Ishkwatch 
dash  o  wawindamawan :  Nin  dash  ki  ga-widj-aiawininim,  mi  sa 
ki  ga-widokoninim,  kaginig  binish  tchi  ishkwa-akiwang.  Ka- 
win  wika  nin  ga-nagadansin  nind  anamie-widjindiwin,  mi  sa 
nind  anamiewigamig.  Ka  wika  nin  ga-naganassig  nind  ijinaja- 
waganag  gaie  nin  kikinoamaganag;  kawin  gaie  nin  ga-naganas- 
sig  igiw  ge-nabishkawadjig  nind  ijinajawaganan  gaie  nin  kiki- 
noamaganan,  mi  sa  igiw  naganisidjig  anamiewigamigong,  meka- 
tewikwanaieg  gaie  kitchi  mekatewikwanaieg;  memindage  kawin 
nin  ga-naganassig  igiw  ge-ni  mamawi-niganisidjig  kitchi  meka- 
tewikwanaieg  ged-ani-nabishkawadjig  Pierran;  kawin  wika  nin 
gad-ishkwa-widokawassig;  kaginig  nin  ga-widj-aiawag.  Geget 
idash  Jesus  o  widokan  od  anamiewin  gaie  od  anamiewigamig;  o 
widokawan  gaie  o  mekatewikwanaieman;  o  widokawan  gaie 
enamianidjin  debendagosinidjin  gwaiak  anamiewigamigong;  nin- 
goting  gaie  o  ga-pindiganan  od  anamiewigamigong  gijigong. 
Minwendanda  ondji  iw  dibendagosiiang  Jesus  od  anamiewigami- 
gong  oma  aking  gaie  swanganamiangin  mojag  iji  bimadisida. 

ANAMIEWIN. 

Kije-Manito,  kaiag-ige-bimadisiian  gaie  missi  gego  netawi- 
toian,  ki  gi-minag  kid  anishinabemag  iw  kitchi  jawendjigewin 
tchi  gwaiak  kikenimikwa  gaie  tchi  manadjikwa,  kin  ketchitwa- 
nisso-bejigo-Manitowiian;  kid  ondji  pagossenimigo  iw  o  deb- 
weiendamowiniwa  ketchitwawendagwadinig  tchi  wi-mino-gana- 
wenimadwa  wika  tchi  odissigossigwa  gego  maianadak  oma  aking, 
kawin  gaie  ima  iw  ajida-bimadisiwining.  Mi  eji-nanandomigoian 
Jesus  od  ijinikasowining.  Mi  ge-ing. 


CORPUS  CHRISTI. 


( Kitchitwa  Eukaristiwin  api  menadjitong,') 


epistola  i  cor.  xi.  23-29. 

Mi  ekkitod  kitchitwa  Paul;  Debendjiged  nin  gi-windamag 
iw  nongom  eninagog:  Debeniminang  Jesus,  mi  go  iw  tibikadinig 
ga-pagidinind,  pakwejiganan  o  gi-odapinan,  o  gi-anamietawan,  o 
gi-bokobinan  gaie,  gi-inad  o  kikinoamaganan  (mi  sa  od  ijinaja- 
waganan  midasswi  eshi-nijinidjin):  Odapinamog,  midjig  gaie,  mi 
mandan  niiaw,  kinawa  ge-ondji-pagidinamagemagak.  Dodamog 
iw  gaie  kinawa,  tchi  mikwenimiieg.  Tibishko  gaie  anamie- 
minikwadjigan  o  gi-odapinan,  gi-ishkwa-wissinid  onagoshig,  gi- 
ikkito  dash:  Mandan  minikwadjigan  mi  oshki-ijitwawin  nin 
miskwiming.  Dodamog  iw  tchi  mikwenimiieg  dassing  menik- 
weieg.  Dassing  ged-amweg  aw  pakwejigan,  ge-minikweieg 
gaie  iw  eteg  minikwadjiganing,  ki  ga-windamagem  gi-nibod 
Debendjiged,  binish  tchi  dagwishing.  Awegwen  dash  ged- 
amwagwen  iniw  pakwejiganan,  awegwen  gonima  ge-minikweg- 
wen  etenig  Debeniminang  o  minikwadjiganing,  daie-apitendago- 
sissig  dash  ( ondji  iw  gigishkang  kitchi  batadowin ,)  o  ga-wiiagi- 
ton  Debeniminang  wiiaw,  o  miskwim  gaie.  Ta-nanagatawenin- 
diso  dash  enamiad,  panima  dash  o  gad-amwan  iniw  pakwejiga- 
nan,  o  ga-minikwen  gaie  iw  etenig  minikwadjiganing.  Win 
emwad  iniw,  menikwed  gaie  iw,  daie-apitendagosissig  dash  o 
midjin,  o  minikwen  gaie  tibinawe  o  banadisiwin,  kawin  sa  o 
manadjitossin  iw  Debeniminang  wiiaw. 

EVANGELIUM.  JOAN.  VI,  56-59. 

Mi  enadjimod  kitchitwa  Jean:  Iwapi  Jesus  o  gi-inan  Juda- 
wininiwan:  Niiass  geget  midjimiwan,  nin  miskwim  dash  geget 
minikwewiniwan.  Awegwen  madjigwen  niiass,  menikwegwen 
gaie  nin  miskwim,  nin  gigishkawa,  gaie  win  dash  nin  gigishkag. 


Ga-bi-iji-ijinajaod  aw  kaiagige- bimadisid  Weossimind,  gaie  nin 
dashondji  bimadisiian  aw  Weossimind,  mi  go  gaie  aw  emod,  mi 
nin  ge-ondji-bimadisid.  Mi  mabam  pakwejigan  gijigong  ga-bi- 
ondjibad;  kawin  iw  Manna  kossiwag  ga-midjiwad,  gi-nibo- 

wag  dash.  Win  emwad  mabam  pakwejiganan,  ta-kagige-bima- 
disi.  _ 

Geget  Jesus  abi  kitchitwa  Eukaristiwining. 

NINIDJANISSIDOG! 

Kakina  katolik  enamiadjig  o  danenimawan  Jesusan  kit- 
chitwa  Eukaristiwining,  o  danendanawa  wiiaw  ima  pakwejigan 
od  ijinagosiwining,  o  danendanawa  gaie  o  miskwim  ima  jomi- 
nabo  od  ijinagosiwining.  Ga-andjitod  mekatewikwanaie  iniw 
eiagin  anamessike-adopowining,  mi  sa  pakwejiganan  gaie  jomi- 
nabo,  api  aiabita-anamessikewinagadinig,  kawin  keiabi  pakweji- 
ganiwansinon  iw  waiabishkag,  ostiwin  ejinikadeg,  kawin  gaie 
keiabi  jominabowansinon  iw  eteg  anamie-minikwadjiganing; 
meshkwat  dash  ima  ateni  Jesus  wiiaw  ima  ostiwining,  gaie  go 
Jesus  o  miskwim  ateni  anamie-minikwadjiganing.  Kawin  dash 
pijishig  Jesus  wiiaw,  mi  go  gaie  o  miskwim  ateni  kitchitwa 
Ostiwining,  ima  dash  anamie-minikwadjiganing,  kawin  eta 
o  miskwim,  mi  go  gaie  wiiaw  ima  ateni. 

Jesus  abi  kitchitwa  Eukaristiwining,  wiiaw,  wiiass,  o  misk- 
wim,  o  tchitchagwan,  o  Kije-Manitowiwin  gaie  ima  ateniwan, 
kakina  Jesus  ima  aia  eji-anishinabewid,  eji  Kije-Manitowiwid 
gaie.  Mi  eji-debweiendamang.  Endassing  kitchitwa  Ostiwi- 
nan  mi  ima  ebid  aw  baiejigod  Jesus.  Api  gaie  pakwebidong 
Ostiwin  abiding,  gonima  niwing,  gonima  midatching,  mi  ima 
aiad  Jesus.  Aw  wedapinang  abita-Ostiwin,  kakina  Jesusan  od 
odapinan;  od  odapinan  sa  bemadisinidjin  Jesusan,  kakina  wiia- 
wini,  o  miskwimini,  o  tchitchagoni,  kakina  Jesusanod  odapinan. 

Megwa  gi-bimadisid  Jesus  aking,  bejig  eta  odenang,  gonima 
wakaiganing  gi-aia  ga-iji-anishinabewid.  Nongom  dash  gwaiak 
abi  ima  endassing  anamiewigamigon,  ima  endaji-ganawendjiga- 
deg'kitchitwa  Eukaristiwin.  Kawin  awiia  o  da-gashkitossin  tchi 
agindangiban  kakina  anamiewigamigon  gaie  kakina  Eukaristi- 
wini-wakaigansan,  minik  eteg  missiwe  enigokwakamigag.  Mis- 
siwe  dash  ima  abi  Jesus  kitchitwa  Ostiwining.  Geget  mama- 
kadendagosi  Jesus  kitchitwa  Eukaristiwining  ebid.  Mi  wendji- 
agodeg  sekaigadeg  wassakwanendjigan  enassamissing  Kitchitwa 
Eukaristiwining  tchi  ondji  kikendamowad  enamiadjig  api  pandi- 
gewad  anamiewigamigong,  gaie  tchi  idisowad:  Jesus  oma  aia; 
wedi  abi  ima  eteg  anamessike-adopowin,  mi  oma  endanisid  ana- 
miewigamigong. 

Awenen  dash  aw  Jesus  wadigemad  anishinaben  ima  anamie- 
wigamigong?  Mi  sa  gwaiak  Kije-Manito  Ogwissan,  gaie  dash 
kitchitwa  Marie  Ogwissan.  Jesus  eji-Kije-Manitowid  od  Oossi- 
man  Weossimimindjin,  eji-anishinabewid  dash  od  ogiman 
kitchitwa  Marian;  gwaiak  Kije-Manitowi  sa  Jesus,  bekish  gaie 
gwaiak  anishinabewi,  mi  dash  aw  ebid  kitchitwa  Eukaristiwi- 
ning,  mi  aw  aiapitchi-manadjiind,  mi  aw  wedapinind,  api  nigan 
ejawad  enamiadjig;  mi  aw  gaie  pegidenindisod  dassing  enames- 
sikengin.  Mi  eji-debweiendamang,  mi  eji-kikinoamagoiang  ima 
anamiewining.  Geget  Jesus  Debeniminang  abi  kitchitwa  Euka- 
ristiwining.  Mi  dash  iw  wendji-kikendagosid  geget  abid  mi  sa 
nigan  win  Jesus  od  ikkitowining. 

Mijisha  o  gi-wawindamawan  Jesus  iniw  J udawininiwan  gaie 
o  kikinoamaganan  wi-minad  ningoting,  wi-ashamad  tetibinawe 
wiiass  gaie  o  miskwim.  Ow  sa  ojibiigade  Kije-Manito  o  masi- 
naiganing:  Nin  sa  nind  aw  bemadisid  pakwejigan,  nin  ma 
gijigong  ga-ondjibaian.  Kispin  awiia  amwad  mabam  pakweji- 
ganan,  kaginig  ta-bimadisi.  Aw  dash  pakwejigan  ge-migiweian 
mi  niiass,  ge-ondji-bimadisiwad  anishinabeg.  Igiw  dash  Juda- 
wininiwag  gi-kitchi-aiajindendiwag,  ow  gi-ikkitowad;  Anin 
waaw  inini  ged-iji-gashkitopan  tchi  ashaminang  wiiass?  Jesus 
dash  o  gi-inan:  Geget,  geget  kid  inininim:  Kishpin  midjissiweg 
anishinabe-Ogwissan  wiiassini  gaie  minikwessiweg  o  miskwi- 
mini,  kawin  ki  ga-gigishkansinawa  iw  bimadisiwin.  Awegwen 
madjiwen  iw  niiass  gaie  menikwegwen  iw  nin  miskwim,  od 
aian  kagige  bimadisiwin  gaie  nin  gad-abitchibaa  api  ishkwatch 
tchi  gijigak.  Awegwen  madjigwen  iw  niiass  gaie  menikweg- 
wen  nin  miskwim  nin  gigishkag,  gaie  win  dash  nin  gigishkawa. 
Tibishko  ga-bi-ijinajaod  aw  Weossimind,  mi  sa  gaie  awemod, 
nin  ge  ondji-bimadisid.  Mi  sa  waaw  pakwejigan  gijigong  ga- 
ondjibad,  kawin  win  igo  ga-iji-midjiwad  iw  manna  kossiwag, 
gi-nibowag  dash,  aw  sa  emwad  iniw  pakwejiganan  ta-kagige 
bimadisi. 

Ninidjanissidog,  geget  minwendagwadon  iniw  ikkitowinan, 
Jesus  od  ikkitowinan.  Kawin  gaie  awiia  o  ga-sanagendansinan 
wi-nissitotang.  Mijisha  Jesus,  Kije-Manito  Wegwissimind, 
wawindamage  ningoting  wi-minad,  wi-ashamad  gaie  ge-debwe- 
tagodjin  tibinawe  wiiaw  gaie  o  miskwim.  Mi  dash  iw  geget  ga- 
dodang  gi-ojitod  kitchitwa  Eukaristiwin  ishkwatch  gi-widopa- 
mad  o  kikinoamagan.  Mi  dash  iw  nongom  ge-dajindaman. 

Ow  sa  ojibiigade  Kije-Manito  o  masinaiganing:  Megwa  dash 
wissiniwad,  Jesus  o  gi-odapinan  pakwejiganan,  gi-mamoiawed, 
o  gi-bokobinan,  o  gi-madaonamawan  gaie  o  kikinoamaganan, 
gi-inad:  Odapinamog,  midjig  gaie,  mi  mandan  niiaw.  O  gi- 
odapinan  gaie  iw  minikwadjigan,  gi-mamoiawed,  o  gi-minan 
(o  kikinoamaganan)  gi-inad:  Minikweg  iw,  kakina  miniken- 
dashiieg;  mi  mandan  nin  miskwim  oshki-ijitwawining  nibiwa 
anishinabeg  ge-ondji-sigissemagak,  tchi  bonigidetagowad  (Kije- 
Maniton)  o  batadowiniwan.  Mi  iw  ged-ani-dodameg,  apine 
tchi  mikwenimiieg. 

Ow  gaie  dibadjimo  kitchitwa  Paul:  Debendjiged  nin  gi- 
windamag  iw  nongom  eninagog.  Debeniminang  Jesus  mi  go  iw 
tibikadinig  ga-pagidinind,  pakwejiganan  o  gi-odapinan,  o  gi- 
anamietawan,  o  gi-bokobinan,  gi-inad:  Odapinamog,  midjig 
gaie,  mi  mandan  niiaw  kinawa  ge-ondji-pagidendjigadeg.  Do- 
damog  iw  gaie  kinawa,  tchi  mikwenimiieg.  Tibishko  gaie  ana- 
mie-minikwadjigan  o  gi-odapinan,  gi-ishkwa-wissinid  onagoshig, 
gi-ikkito  dash:  Mandan  minikwadjigan,  mi  oshki-ijitwawin  nin 
miskwiming;  dodamog  iw,  tchi  mikwenimiieg  dassing  menik- 
weieg.  Dassing  ged-amweg  aw  pakwejigan,  ge-minikweieg 
gaie  iw  eteg  minikwadjiganing,  ki  ga-windamagem  gi-nibod 
Debeniminang  binish  tchi  dagwishing.  Awegwen  dash  ged- 
amwagwen  iniw  pakwejiganan,  awegwen  gonima  ge-minikweg- 
wen  etenig  Debeniminang  o  minikwadjiganing,  daie-apitenda- 
gosissig  dash,  o  ga-wiiagiton  Debeniminang  wiiaw,  o  miskwim 
gaie.  Ta-nanagatawenindiso  dash  enamiad  panima  dash  o  gad- 
amwan  iniw  pakwejiganan,  o  ga-minikwen  gaie  iw  etenig  minik- 
wadjiganing.  Win  emwad  iniw,  menikwed  gaie  iw,  daie-api- 
tendagosissig  dash,  o  midjin,  o  minikwen  gaie  tibinawe  o  diba- 
konigowin,  kawin  sa  o  manadjitossin  Debeniminang  wiiaw. 

Kishpin  awiia  weweni  nanagatawend ang  iniw  kitchitwa 
ikkitowinan  wejibiigadegin  Kije-Manito  o  masinaiganing  o  gad- 
ondji-kikendan  iw  kitchi  anamie-debwewin:  geget  Jesus  abi  ima 
kitchitwa  Eukaristiwining  eji-Kije-Manitowid  gaie  eji-Anishi- 
nabewid.  Mi  wendji-danenimang  Jesus  ima,  win  gi-ikkitod. 
Kawin  wika  giwanimossi,  kawin  wika  gego  anisha  ikkitossi,  mi 
sa  aw  kaiagige-debwed  Manito.  Win  ikkito:  Mi  mandan  niiaw; 
mi  mandan  nin  miskwin. 

Geget  Jesus  abi  kitchitwa  Eukaristiwining;  mi  apine  ga- 
debweiendamowad  kakina  enamiadjig  ba-ako-anamiang;  mi 

apine  ga-kikinoamagewad  mekatewikwanaieg  gaie  igiw  nagani- 
sidjig  anamiewigamigong. 

Ow  ikkito  kitchitwa  Chrysostom:  Nibiwa  ikkitowag:  Nin 
da-minwendam  wabandamawagiban  Jesus  wiiaw,  od  ijinagosi- 
win,  od  agwiwinan,  o  makisinan.  Nashke  ki  wabama,  ki  tan- 
gina,  kid  amwa.  Ki  wi-wabandamawa  od  agwiwinan,  kid  ineni- 
mig,  ki  minig  gaie,  kawin  eta  tchi  wabamad,  mi  go  gaie  tchi 
amwad,  tchi  tanginad,  gaie  tchi  odapinad  kiiawing. 

Awenen  awashime  ge-iji-binisipan,  win  dash  aw  madjid  iw 
pagidjigewin?  Wegonen  nawatch  ge-bishigendagwakiban  iniw 
dash  onindjiman  gisiss  eji-bishigendagosid,  iniw  sa  onindjiman 
maiadaokemagakin  iw  ketchitwawendagwak  wiiass,  iw  gaie 
odonima  mwashkinemagak  kitchitwa  ishkote,  gaie  iw  denani- 
wima  meskonagwak  ondji  iw  kitchitwa  miskwi. 

Nanagatawendan  eji-kitchitwawiigoian,  eji-kitchitwa-asha- 
migoian.  Anjeniwag  gotadjiwag  tchi  ganawabamawad  Jesusan 
epitch  wasseiassigenid;  mi  aw  emwang,  mi  aw  eshamigoiang, 
mi  aw  gegishkawang;  ki  gi-ijiigomin  tchi  bejigwang  kinawind 
kiiawinan  gaie  win  wiiaw  gaie  wiiass.  Awenen  manishtanishi- 
winini  eshamad  o  miskwim  iniw  o  manishtanishiman?  Anin 
ekkitoian:  manishtanishiwinini  ?  Batainowag  wegimindjig,  ma- 
nadjig  onidjanissiwan,  iniw  ga-wissagendami-nigiawadjin,  iniw 
anind  ikwewan  tchi  nonigonid.  Kawin  iw  wi-dodansi  Jesus. 
Win  kid  ashamigonan  tibinawe  o  miskwim  gaie  od  ijiton  tchi 
bejigwang  win  igo  wiiaw  gaie  kinawind  kiiawinan. 

Ga-iji-kikinoamaged  kitchitwa  Chrysostom,  mi  tibishko  ga- 
iji-kikinoamagewad  kakina  mekatewikwanaieg  anamiewigami- 
gong  ba-ako-anamiang.  Kakina  minik  endashiwad  ikkitowag: 
Jesus  abi  kitchitwa  Eukaristiwining;  wiiaw  ima  ateni,  o  misk- 
wim,  kakina  Jesus  ima  aia,  mi  eji-kikinoamagewad,  mi-eji-deb- 
weiendamowad  kakina  igiw  katolik  anamiewining  debendago- 
sidjig. 

Geget  aw  Maiamawi-Ishpendagosid  Manito,  aw  Kaiagige- 
Bimadisid  Manito  o  widigeman  anishinaben  aking.  Geget  aw 
Jesus  ketchi-bishigendagosid  gijigong,  aw  Jesus  tibishko  gi- 
sissong  eji-wasseiassiged  gijigong  mi  aw  wadigeminang  ima 
anamiewigamigong,  ima  endaji-ganawendjigadeg  kitchitwa 
Eukaristiwin.  Geget  o  kitchi  apiteniman  anishinaben,  iw  widj- 
aiawad  kekabe-gijig,  kekabe-tibik  gaie.  Ketchitwawendago- 
sidjig  gijigong  o  widigemawan  Jesusan  ima  abiwad,  gaie  kina- 

wind  aking  ki  widigemanan  Jesus  oma  abiiang.  Mi  aw  gwaiak 
kinawind  ki  Kije-Manitominan;  tanassag  ki  dibenimanan. 

Geget  kitchi  migiwewin  kitchi  Eukaristiwin.  Mi  iw  maia- 
mawi-niganendagwak,  maiamawi-onijishing  gaie  migiwewin, 
minik  endassing  migiwewinan,  Kije-Manito  ga-mininangon. 
Migwetchiwiada  mojag  Debeniminang  gi-mininang  iw  aiapitchi- 
onijishing  migiwewin. 

Naningin  awi-mawadissada  Debeniminang  anamiewigami- 
gong.  Kekabe-gijig  ki  biigonan  ima.  Ki  sagiigonan,  ki  wi- 
gaganonigonan  ima,  ki  wi-minigonan  gaie  kitchi  nibiwa  jawend- 
jigewinan.  Ambessano  naningim  ijada  anamiewigamigong, 
awi-mawadissada  kid  ogimaminan,  ki  Kije-Manitominan.  Win- 
damawada  eji-aiaiang,  ejiwebisiiang  gaie;  kakina  gego  winda- 
mawada,  ki  sanagisiwininanin,  ki  kashkendamowininan,  ki  pa- 
gossendamowininanin,  kakina  sa  gego  minik  wa-aiamang,  minik 
gaie  menesiiang  eji-otchitchagoiang,  eji-owiiawiiang  gaie. 
Anamietamadisoda,  enigokodeeiang  anamiada  anamietamadi- 
soiang.  Gaganodamawadanig  gaie  saiagiinangog,  jangenimi- 
nangog  gaie,  kinigiigonanig  gaie  kakina  igiw  gega  eshkwa- 
bimadisidjig,  baiata-ijiwebisidjig,  gaie  gassiakisowining  ebidjig. 
Mi  ejitchigewad  swanganamiadjig. 

ANAMIEWIN. 

Kije-Manito,  ga-mijiiang  ima  Eukaristiwining  maiamaka- 
dendagwak  gego  aiapitchi-wenijishing,  ge-ondji-mikwendamang 
kaginig  ki  kotagitowin:  ki  pagossenimigo  tchi  jawenimiiang 
tchi  iji  manadjitoiang  kiiaw  gaie  ki  miskwim  kitchitwa  Euka- 
ristiwining  etegin,  mojag  tchi  mojitoiang  nindeinaning  gaie 
nin  tchitchagonaning  iw  jawendagosiwin  gaie  iniw  jawendjige- 
winan  ga-gashkitamawiiang  kitchitwa  tchibaiatigong  gi-nibota- 
wiiang.  Mi  ge-ing. 

EKO-NIJXNG  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA  I  JOAN.  III,  13 — 18. 

Mi  ekkitod  kitchitwa  Jean:  Saiagiinag-og,  kego  mamaka- 
dendangegon,  kishpin  jingenimigoieg  aking.  Ki  kikendamin 
iw,  nongom  tanassag  kid  abitchibamin,  geget  dash  pitchinag  ki 


bimadisimin  sagiangwa  kidj-anishinabenanig.  Win  saiagiassig 
widj-anishinaben,  keiabi  nibowining  aia,  kawin  geget  bimadisi- 


284 


win  o  gigishkansin.  Win  jangenimad  widj-anishinaben,  nishi- 
weshki;  ki  kikendanawa  dash,  neshiweshkid  kawin  o  gigish- 
kansin  kagige  bimadisiwin.  Mi  ima  wendji-kikendamawang 
Kije-Manito  o  kijewadisiwin,  gi-pagidinang  o  bimadisiwin  kina- 
wind  ondji;  mi  tibishko  gaie  kinawind  ki  da-pagidinamin  ki 
bimadisiwininanin  kidj-anishinabenanig  ondji.  Kishpin  awiia 
danid  oma  aking,  wabamad  dash  widj-anishinaben  ketimagi- 
sinidjin,  jawenimassig  dash,  anin  ged-iji-sagiad  Kije-Maniton? 
Ninidjanissidog,  kego  iw  ijiwebisissida  tchi  ikkitoiang  eta,  nin 
sagia  nidj-anishinabe;  geget  sa  sagiada,  mino  dodawada. 

EVANGELIUM.  LUC.  XIV,  16-24. 

Mi  enadjimod  kitchitwa  Luc:  Iwapi  Jesus  o  gi-ganonan 
Phariseian,  gi-awetchiged:  Bejig  inini  o  gi-ojiton  kitchi  ona- 
goshi-wissiniwin,  nibiwa  dash  o  gi-nandoman.  O  gi-madjina- 
jawan  dash  o  bamitaganan  api  wenagoshi-wissining  iko,  tchi 
windamawindwa  wakomindjig  tchi  bi-ijawad,  jaigwa  kakina  gi- 
gijide.  Mi  dash  kakina  ga-iji-madji-ondamitakasowad.  Bejig 
gi-ikkito:  Aki  nin  gi-gishpinadon,  abidekamig  dash  nin  wi-ija 
awi-wabandaman;  kego  ningot  inenimishiken  ijassiwan.  Mi- 
nawa  bejig  gi-ikkito:  Nanwewan  pijikiwag  nin  gi-gishpinanag; 
nin  wi-ija  dash  tchi  wi-godjiagwa:  kego  ningot  inenimishiken 
ijassiwan.  Minawa  dash  bejig  gi-ikkito:  Nin  gi-odapina  ikwe, 
mi  dash  wendji-gashkitossiwan  tchi  ijaian.  Mi  dash  ga-iji-gi- 
wed  anokitagewinini,  kakina  dash  o  gi-windamawan  debenimi- 
godjin.  Mi  dash  aw  debendang  wakaigan  gi-nishkadisid,  o  gi- 
inan  dash  o  bamitaganan;  Ijan  wewib  mikanang  odenang,  oma 
dash  pindigaj  ketimagisidjig,  nenipinisidjig,  gegibingwedjig,. 
memandjigosidjig  gaie.  Ga-doda/ng  dash  iw  anokitagewinini, 
gi-ikkito:  Nind  ogimam,  gi-ijiwebad  ga-ikkitoian,  keiabi  dash 
win  ta-debabim.  Debendang  dash  o  gi-inan  bemitagenidjin: 
Ijan  mikanang,  mitchikaning  gaie,  kitwen  dash  pindigaj  oma, 
tchi  moshkineg  nin  wakaigan.  Kid  inininim  dash,  kawin  awiia 
igiw  ininiwag  ga-nandomagibanig,  o  ga-tangandansinawa  nind 
onagoshi-wissiniwin. 

NINIDJANISSIDOG! 

Naningim  Jesus  gi-ondji-awetchige,  gego  wa-kikinoamaged- 
jin,  nawatch  weweni  tchi  nissitotagod  pesindagodjin.  Mi  go  gaie 


285 


gi-awetchig’ed  gi-gagikwenodang  od  ogimawiwin.  Nibiwa  nando- 
mawag  bemadisidjig-  aking  anamiewining-  gaie  J esus  od  anamie- 
wigamigong.  Batainowag  geget  nendomindjig  tchi  anamiawad, 
nibiwa  dash  kawin  wi-anamiassiwag.  Nibiwa  gaie  ga-nando- 
mindjig,  kawin  wi-mino-ijiwebisissiwag,  kawin  gaie  o  wi-nasi- 
kansinawa  iw  kitchitwa  adopowin,  mi  sa,  kawin  o  wi-odapinan- 
sinawa  iw  ketchitwawendagwadinig  midjim,  wa-ashamigowadjin 
wewakaiganinidjin.  Minawa  anind  anishinabeg,  anawi  nando- 
mawag  tchi  nanda-gwaiako-bimadisiwad,  mi  dash  tchi  pindige- 
wad  Kije-Manito  od  ogimawiwining  gijigong,  kawin  dash  o 
babamendansinawa  iw,  kawin  gaie  gwetch  od  apitendansinawa 
iw  beshigendagwadinig  ogimawiwin.  Mi  eta  go  daniwin  aking 
endagoninig,  kitchitwawisiwin,  minawanigosiwin  messawenda- 
mowad,  bebamendamowad,  nendawendamowad  gaie.  Awaka- 
ning  iji  inabiwag  mojag  aking,  kawin  ishpiming  gijigong.  Iw 
dash  nawatch  tchi  nissitotagod  pesindagodjin,  mi  ga-ondji-diba- 
dodang  iw  awetchigan  Debeniminang  Jesus.  Weweni  pisinda- 
wada  ekkitod. 

Bejig  inini  o  gi-ojiton  kitchi  onagoshi-wissiniwin,  nibiwa 
dash  o  gi-nandoman.  Aw  wejitod  iw  wissiniwin,  mi  sa  Kije- 
Manito.  Nibiwa  dash  o  nandoman  tchi  bi-wissininid.  Wego- 
nendash  wa-ikkitod  Jesus?  Mi  sa,  nibiwa  o  nandoman  Kije- 
Manito  tchi  pindigenid  od  anamiewigamigong,  mi  sa  iw  kitchi 
anamie-widjindiwining,  win  ga-ojitamawad  bemadisinidjin 
aking,  ima  tchi  daji-kikinoamawimind  kakina  iniw  anamie- 
debwewinan,  win  ga-bi-kikinoamagedjin.  Ima  dash  anamiewi- 
gamigong  ashamawag  iw  wenijishing  midjim,  mi  sa  Kije-Ma- 
nito  od  ikkitowin,  memindage  dash  iniw  gijigong  ga-ondjibanid- 
jin  pakwejiganan,  mi  sa  kitchitwa  Eukaristiwin,  Jesus  wiiaw. 

Judawininiwag  nigan  gi-nandomawag  gaiat  tchi  pindigewad 
anamiewigamigong,  tchi  odapinamowad  gaie  Jesus  od  anamiewin, 
nibiwa  dash  kawin  gi-inendansiwag.  Jesus  o  gi-ijinajawan  o 
bamitaganan,  mi  sa  midasswi  eshi-nijinidjin  od  ijinajawaganan, 
(his  twelve  Apostles)  gaie  iniw  nijwassimidana  eshi-nijinidjin  o 
kikinoamaganan  (his  seventy  two  Disciples),  mi  dash  iniw  ga- 
nandomigowadjin  Judawininiwag  tchi  odapinamowad  anamie- 
win.  Anawi  nibiwa  gi-pindigewag  endaji-kitchi-onagoshi-wis- 
sining,  mi  sa  Jesus  od  anamiewigamigong,  nawatch  dash  ba- 
tainogwaban  ga-pindigessigog. 

Anotch  iji  nakwetamog  wa-ijassigog  kitchi  onagoshi-wissi- 

niwining’,  ondamitakasowad.  Anind  sa  osam  o  sagitonawa  dani- 
win  gaie  kitchitwawisiwin;  minawa  dash  anind  o  minwendanawa 
anotch  matchi  minawanigosiwin,  memindage  iw  wanak  mina- 
wanigosiwin.  Mi  sa  igiw  ga-ondamitakasodjig  gi-wikomindwa. 
Aki  nin  gi-gishpinadon,  ikkito  bejig,  abidekamig  dash  nin  wi- 
ija  awi-wabandaman.  Nanwewan  pijikiwag  nin  gi-gishpinanag, 
ikkito  bekanisid,  nin  wi-ija  dash  tchi  godjiagwa.  Nin  gi-oda- 
pina  ikwe,  mi  dash  wendji-gashkitossiwan  tchi  ijaian.  Mi  ekki- 
towad;  anisha  dash  ikkitowag,  gidjikasowag,  kawin  sa  inendan- 
siwag  wi-ijawad;  kawin  dash  mijisha  iw  wi-ikkitossiwag;  mi 
wend  j  i-ondami  takaso  wad . 

Kije-Manito  o  wi-jaweniman  bemadisinidjin  aking,  mi- 
wendji-nandomad  anamiewining  gaie  mino  ijiwebisiwining. 
Nibiwa  dash  kawin  wi-bisiskitansiwag.  Nibiwa  enamiassigog 
kawin  inendansiwag  tchi  anamiawad.  Anind  osam  maminadi- 
siwag,  mi  wa-ondji-pisindawassigwa  mekatewikwanaien  api  ga- 
gikwenid.  Kawin  wika  pindigessiwag  anamiewigamigong, 
kawin  bapish  o  wi-nondansinawa  Kije-Manito  od  ikkitowin. 
Awashime  minwendamog  pisindamowad  anishinabe-adisokanan 
iw  dash  Jesus  od  ikkitowinan.  Nawatch  minwendamog  mide- 
wiwad,  nimiidiwad,  teweigewad,  wawejiowad,  nondagosiwad 
gaie,  iw  dash  tchi  pindigewad  anamiewigamigong,  gaie  tchi 
pisindamowad  ketchitwawendagwadinig  Kije-Manito  od  ikkito- 
win.  Mi  ejiwebisiwad  nibiwa  anishinabeg  enamiassigog;  ta- 
ondji-kagige-banadisiwag  dash. 

Bakan  dash  ijiwebisiwag  nibiwa  waiabishkiwedjig.  Wi- 
nawa  kitchi  ondamitawag,  kitchi  anokiwag  gaie  wi-gashkitowad 
nibiwa  daniwin  gaie  joniian;  kawin  dash  gwetch  o  babamendan- 
sinawa  anamiewin,  kawin  gaie  anamie-gagikwewin.  Kishpin 
mekatewikwanaie  kikinoamagepan  anamiewigamigong  ged- 
ijitchigewad  wewib  tchi  gashkiawad  nibiwa  joniian,  da-minwen- 
damog  tchi  awi-pisindawawad  mekatewikwanaien.  Kawin  dash 
win  o  gagikwanassin  joniian,  kawin  gaie  o  gagikwadansin  dani- 
win  gonima  biwabik,  gonima  osawabik,  gonima  jingwakwan, 
gonima  bakan  gego  saiagitowad  igiw  bemadisidjig;  mi  wendji- 
jingitamowad  ekkitonid  gonima  gegikwenid  mekatewikwanaien. 
Gaie  winawa  ta-ondji-kagige-banadisiwag. 

Maminadisiwag  igiw  Aiagonwetangig  enindjig  ( Protestants ) 
mi  wa-ondji-ijassigwa  iw  kitchi  onagoshi-wissiniwining,  mi  sa, 
kawin  wi-pinuigessiwag  iw  gwaiak  Jesus  od  anamiewigamigong, 

mi  sa  iw  katolik  anamiewigamigong.  Winawa  go  enendamowad 
mi  wa-ijitwawad,  mi  wa-iji-anamiawad,  mi  wa-iji-debweienda- 
mowad  gaie,  Geget  kitchi  marninadisiwag.  Ta-kagige-banadi- ' 
.siwag  dash,  gaie  winawa,  kishpin  ondjita  go  wi-dibendagosis- 
.sigwa  gwaiak  anamiewigamigong,  Jesus  ga-ojitod.  Kishpin 
bakan  ejitwad  kikendang:  kawin  onijishinsinon  nind  ijitwawin, 
kawin  Jesus  o  gi-ojitossin;  kishpin  iw  kikendang,  o  da-wikwat- 
chiton  tchi  mikang  iw  gwaiak  ijitwawin,  Jesus  od  ijitwawin; 
kishpin  dash  iw  dodansig,  nibod  dash,  ta-kagige-banadisi. 

Anind  dash  ga-nandomindjig  anamiewining  matchi  widigen- 
diwining  bimadisiwag,  kawin  dash  o  wi-bonitossinawa  o  matchi 
widigendi.wini.wa,  osam  matchi  sagiidiwad.  Ta-kagige-banadi- 
siwag  dash  kishpin  matchi  widigendiwining  dapinewad. 

Kawin  dash  eta  od  anamiewin  gaie  od  anamiewigamig  o  da- 
jindansin  Jesus  ima  od  awetchiganing;  mi  go  gaie  endajindang 
iw  kitchitwa  wissiniwin  ga-wawejitamawadiniw  ga-wikomadjin, 
mi  sa  win  tibinawe  wiiaw,  o  miskwim  gaie  ima  kitchitwa  Euka- 
ristiwining.  Geget  kitchi  onagoshi-wissiniwin  kitchitwa  Euka- 
ristiwin.  Mi  ima  emwad  enamiad  iniw  bemadisinidjin  pakweji- 
ganan  gijigong  ga-ondjibanidjin;  aw  ketchitwawendagosid  pak- 
wejigan  o  migiwen  kagige  bimadisiwin.  Mi  iniw  pakwejiganan 
endajimadjin  Jesus,  gi-ganonad  ningoting  Judawininiwan,  ow 
gi-ikkitod:  Kossiwagobanenag  o  gi-midjinawa  iw  manna  ima 
pakwadakamig,  gi-nibowag  dash:  aw  emwad  iniw  pakwejiganan 
ta-kagige-bimadisi. 

Nibiwa  enamiadjig  nandomawag  tchi  bi-ijawad  kitchitwa 
wikondiwining,  kawin  dash  wi-bi-ijassiwag.  Kawin  dash  ikki- 
tossiwag:  kawin  nin  wi-bi-ijassi,  kawin  nin  wi-odapinansin 
Jesus  wiiaw;  kawin  iw  ikkitossiwag;  ondamitakasowag.  Osam 
nin  matchi  ijiwebis,  ikkito  bejig,  kawin  nin  de-apitendagosissi 
tchi  odapinaman  kitchitwa  Eukaristiwin;  mi  ekkitod;  kawin 
dash  wi-boni-bata-dissi.  Osam  nin  ondamis,  osam  nibiwa  anoki- 
win  nind  aian,  ikkito  bejig  bekanisid;  kawin  nin  gashkitossin 
tchi  awi-webinigeian  nongom  gaie  tchi  Jawendagosiian;  panima 
ningoting  nin  gad-ijitchige  api  wendamitassiwan.  Minawa  bejig 
ikkito:  Abiding  eta  nigan  nind  ija  neningo-bibon,  api  Pak 
awang;  midebisseg.  Geget  kashkendagwad!  Eshkam  nondesse 
■debweiendamowin,  eshkam  nondesse  anamie-kikendassowin  gaie 
Kije-Manito  o  sagiigowin.  Akiwendagosiwag,  mi  eta  aking  en- 
■dagomagadinig  saiagitowad,  bebamendamowad  gaie.  Aking 

eta  inabiwag,  kawin  gijigong;  mi  wendji-sagitossigwa  iw  ket- 
chitwawendagwak  wissiniwin,  Jesus  ga-wawejitod,  mi  wendji- 
minopidansigwa.  Aiano  bakadenid  o  tchitchagowan,  kawin  wi- 
ijassiwag  Jesus  o  wikongewining,  kawin  o  wi-midjissinawa  iw 
ketchitwawendagwadinig  midjim;  bakadewining  dash  ta-ondji- 
newan  o  tchitchagowan. 

Minawa  bakan  gego  o  dajindan  Jesus  ima  awetchigewining, 
mi  sa  iw  kagige  wikondiwin  gijigong  endagog.  Kawin  anawi 
wissinissiwag  gijigong  ebid.jig,  kawin  o  manesissinawa  midjim, 
wissiniwin;  debisiwag,  kaginig  ta-debisiwag.  Eji-minwendamo- 
wad  dash  winawa  igiw  ga-bakadepanig,  ga-mino-wissinidjig 
dash,  mi  kagigekamig  eji-minwendamowad  gijigong  endadjig. 

Geget  onijishin  gijigong,  minwendagwad  gaie.  Mi  iwidi 
ge-wabamegwa  minawa  kinigiigowabanig,  kinidjanissiwabanig, 
kid  inawemaganiwabanig,  kakina  gaie  saiagiegog.  Kawin  dash 
nibiwa  bemadisidjig  o  wikwatchitossinawa  iw  kagige  minawani- 
gosiwin  gijigong.  Geget  gagibadisiwag!  Waiba  ta-ishkwa-aia- 
wag  aking,  ta-ishkwa-minawanigosiwag,  ta-ishkwa-daniwag,  ta- 
ishkwa-kitchitwawisiwag  gaie.  Meshkwat  dash  ta-kagige-kiti- 
magisiwag,  ta-kagige-wassitawendamog,  ta-kagige-tchagisowag 
gaie;  kashkitibikadong  ta-aiawag  kagigekamig.  Onigiigowa- 
banin,  dash  onidjanissiwabanin  gaie  ta-aiawan  kagige  wasseia- 
ning,  kagige  anwebiwining,  kagige  minawanigosiwining  gaie. 

Minawa  ikkitom  minwadjimowining:  Mi  dash  debendang 
wakaigan  gi-nishkadisid,  o  gi-inan  dash  o  bamitaganan:  Ijan 
wewib  mikanang  odenang,  oma  dash  pindigaj  ketimagisidjig, 
nenipinisidjig,  gegibingwedjig,  memandjigosidjig  gaie.  Ga- 
dodang  dash  iw,  anokitagewinini  gi-ikkito:  Nind  ogimam,  gi- 
ljitchigem  ga-ikkitoian,  keiabi  dash  win  ta-debabim.  Deben- 
dang  dash  o  gi-inan  bemitagenidjin:  Ijan  mikanang,  mitchika- 
ning  gaie,  kitwen  dash  pindigaj  oma  tchi  moshkineg  nin  wakai- 
gan.  Kid  inininim  dash:  Kawin  awiia  igiw  ininiwag,  ga-nando- 
magibanig,  o  ga-tangandansinawa  nind  onagoshi-wissiniwin. 

Geget  minwendagwadini  iw  Jesus  od  ikkitowin  bekish  idash 
gaie  kitchi  segendagwadini.  Pindigaj,  iwa,  pindigaj  oma  nin 
wakaiganing  ketimagisidjig,  nenipinisidjig,  gegibingwedjig, 
memandjigosidjig  gaie.  Geget  apitchi  inendam  aw  wewakaiga- 
nid  tchi  bi-wissiniwad  kakina  go  bemadisidjig,  kawin  eta  ket- 
chitwawisidjig,  mi  go  gaie  igiw  tebassendagosidjig,  ketimagisid. 
jig,  anotch  gaie  enapinedjig,  kakina  go  nandomawag  iw  kitchi 

onagoshi-wissiniwining.  Mi  sa  wa-ikkitod  Debeniminang:  Nin 
danakiwemaganag,  mi  sa  Judawininiwag,  igiw  nigan  ga-nando- 
magibanig,  kawin  inendansiwag  tchi  bi-pindigewad  nind  anamie- 
wigamigong,  kawin  o  wi-odapinansinawa  nind  anamiewin. 
Mano,  mano;  kawin  minawa  nin  ga-nand ornassig ;  meshkwat 
dash  nin  ga-nandomag  ketimagisidjig  enamiassigog  anotch 
eji-winsodjig,  potch  igiw  anishinabeg  gaie  makatewiiassag  nin 
ga-pindiganag  nind  anamiewigamigong,  nin  ga-debissiniag  nin 
kitchi  onagoshi-wissiniwining,  mi  sa  kitchitwa  Eukaristiwining, 
memindage  dash  nin  ogimawiwining  gijigong  nin  ga-moshki- 
neshkawag  minawanigosiwin,  nin  ga-kagige-debiag,  nin  ga- 
debissiniag,  kagige  jawendagosiwin  nin  ga-minag.  Igiw  dash 
Judawininiwag,  ga-inendansigog  tchi  bi-pindigewad  nind  ana- 
miewigamigong,  nin  ga-naganag,  nin  ga-webinag  gaie. 

Weweni  inabadjitoda  Kije-Manito  o  jawendjigewin  tchi 
webinigossiwang,  Judawininiwag  ga-iji-webinindwa. 

ANAMIEWIN. 

Kije-Manito  Debenimiiang,  jawenimishinam,  kaginig  tchi 
gossigoian  gaie  bekish  tchi  sagiigoian.  Kawin  sa  wika  ki  gad- 
ishkwa-ganawenimassig  igiw  enigokodeewad  saiagiikig.  Mi  eji- 
pagossenimigoian  ondji  Kigwiss  Jesus.  Mi  ge-ing. 

EKO-NISSING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA  I  PET.  V,  6-11, 

Mi  ekkitod  kitchitwa  Pierre:  Saiagiinagog,  tabassipagidina- 
mawig  kiiawiwan  Kije-Manito  onindjing  meshkawisimagadinig; 
ki  gad-ishpendagosiigowa  dash,  api  ge-mawadissigoieg.  Win 
pagidinamawig  kakina  ki  sanagendamowiniwan,  win  sa  ki  ga- 
mino-ganawenimigowa.  Nibwakag,  kego  nebangin  ijiwebisike- 
gon;  mojag  sa  baba-ija  matchi-manito  jangenimineg,  tibishko 
mishibiji  neshkadisid,  baba-nandawabamad  wa-nissadjin;  jagod- 
jiig,  mashkawendameg  eji-debweiendameg.  Ki  kikendanawa  sa, 
gaie  kikanissiwag  aking  eiadjig,  mi  tibishko  kakina  kotagenda- 
mowad.  Kije-Manito  dash  neta-jawendjiged,  ga-nandominang 
tchi  pindigeiang  o  kagige  bishigendagosiwining  gijigong,  J esus 
ondji,  gi-ishkwa-kotagitoieg  wenibik,  ki  ga-mino-ijiwebisiigowa, 
ki  ga-songendamiigowa,  ki  ga-mashkawendamiigowa  gaie.  Win 
od  aian  bishigendagosiwin  gaie  ogimawiwin  apine  go  kagigeka- 
mig.  Mi  ge-ing. 

EVANGELITJM.  LUC.  XV,  1-10. 

Mi  enadjimod  kitchitwa  Luc. :  Iwapi  mawandjitchigewinini- 
wag  gaie  baiata-ijiwebidjig  o  gi-bi-nasikawawan  Jesusan  wi- 
pisindawawad.  Phariseiag  dash,  Ojibiigewininiwag  gaie  gi- 
nanishkasitagosiwag,  gi-ikkitowad:  Mabam  inini  od  odapinan 
baiata-ijiwebisinidjin,  o  widopaman  gaie.  O  gi-windamawan 
dashmandan  awetchigan,  gi-ikkitod:  Awiia  endashiieg,  kishpin 
ningotwak  aiawad  manishtanishan,  bejig  dash  waniad,  ka  na  o 
da-naganassin  jangassimidana  ashi  jangasswi  pagwadakamig, 
tchi  awi-nandonewad  dash  iniw  ga-wanishininidjin  binish  tchi 
mikawad?  Kishpin  dash  gi-mikawad,  odinimanganang  od  assan 
wawijendang;  ba-dagwishing  dash  endad  o  mawandonandoman 
wassokawadjin,  kotaginggaie  eianidjin,  od  inan  dash:  Widji- 
minawanigosimishig,  nin  gi-mikawa  sa  nin  manishtanishim  ga- 
wanishingiban.  Kid  inininim:  mi  tibishko  ge-iji-aiamagak  mi- 
nawanigosiwin  gijigong  awashime ,  wabamind  bejig  baiata-ijiwe- 
bisid  anwenindisod,  eji-minawanigosing  dash  aiawad  jangassi- 
midana  ashi  jangasswi  meno-ijiwebisidjig  enendagosissigog  tchi 
anwenindisowapan.  Gonima  gaie  awiia  ikwe  aiawad  midasswa- 

bik  joniian,  bejigwabik  dash  waniad,  ka  na  o  da-sakaansin  was- 
sakwanendjigan  tchi  tchigataigepan  wakaigan,  weweni  tchi  nan- 
dawabamad  binish  tchi  mikawad  ?  Kishpin  dash  gi-mikawad,  o 
mawandonandoman  wassokawadjin,  kotaging  gaie  eianidjin,  od 
inan:  Widji-minawanigosimishig,  nin  gi-mikawa  sa  nin  joniiam 
ga-waniagiban.  Mi  tibishko,  kid  inininim,  ta-aiamagad  mina- 
wanigosiwin  enassaminid  Kije-Manito  od  anjeniman,  kishpin 
bejig  baiata-ijiwebisid  anwenindisod. 

NINIDJANISSIDOGI 

Mi  enadjimod  kitchitwa  Luc,  mi  sa  bejig  igiw  niwin  ga- 
ojibiiangig  Jesus  o  bimadisiwin  aking:  Iwapi  mawadjitchige- 
wininiwag,  baiata-ijiwebisidjig  gaie  o  gi-bi-nasikawawan  Jesusan 
wi-pisindawawad.  Anindash  ga-ijiwebisiwad  mawandjitchige- 
wininiwag?  Mi  sa  winawa  ga-gashkiadjig  nibiwa  joniian  gi- 
waiejingewad,  osam  nibiwa  gaie  gi-inagindamawawad  bemadi- 
sinidjin.  Mi  ga-ondji-jingenimigowad  Judawininiwan.  Winawa 
dash  baiata-ijiwebisidjig  kawin  eta  gimodj  matchi  dodansigwa- 
ban,  potch  mijisha  kikendagosigwaban  matchi  bimadisiwad. 
Mi  ga-ijiwebisid  bejig  Samariing  daji-ikwe  iniw  ga-ganonadjin 
Jesus  ima  aianigobanen  Jakob  od  ondaiban  tchigodena  Sikar; 
minawa  gaie  Marie  Madeleine,  Lazare  od  aweman.  Igiw  dowag 
baiata-ijiwebisidjig,  mi  igiw  ga-bi-pisindawadjig  Jesusan.  O 
gi-wabamawan  sa  eji-kijewadisinid,  eji-nita-jaweningenid  gaie, 
mi  ga-ondji-minotawawad  gi-gagikwenid.  Apegish  kakina 
baiata-ijiwebisidjig  kikinawabamawad  iniw  mawandjitchigewi- 
niniwan  ga-bi-pisindagodjin  Jesus.  Apegish  gaie  winawa  bi- 
pisindamawawad  Jesusan  od  ikkitowinini,  bekish  gijendamo- 
wad  tchi  wi-ijitchigewad  eji-gagikimindwa.  Baiata-ijiwebisid 
pesindang  weweni  anamie-gagikwewin,  ta-anwenindiso,  aw  dash 
jangitang  gagikwewin,  kawin  ta-boni-bata-dissi,  ta-kagige-bana- 
disi  dash, 

Phariseiag  dash,  Ojibiigewininiwag  gaie  gi-nanishkasitago- 
siwag,  gi-ikkitowad:  Mabam  inini  od  odapinan  baiata-ijiwebi- 
sinidjin,  o  widopaman  gaie.  Mi  ga-ikkitowad  gi-maminadisi- 
wad,  gi-inenindisowad:  gwaiak  nind  ijiwebisimin,  weweni  nin 
ganawendamin  ganasongewinan,  Moise  ga-migiwedjin,  nin  son- 
ganamiamin,  naningim  nin  giigwishimomin,  nin  jawenimananig 
gaie  ketimagisidjig;  geget  nin  kitchi  mino  ijiwebisimin.  O  gi- 

moshkineshkagonawa  dash  maminadisiwin,  kitenindisowin  gaie- 
O  gi-tabassenimawan  dash  widj-anishinabewan,  memindage  iniw 
mawandjitchigewininiwan  gaie  baiata-ijiwebisinidjin.  Mi  ga- 
ondji-nanishkasitagosiwad  gi-wabamawad  Jesusan  mino  oda- 
pinanid  baiata-ijiwebisinidjin. 

Mi  tibishko  mojag  ejiwebisiwad  igiw  meminadisidjig;  kawin 
winawa  o  mino  odapinassiwawan  baiata-ijiwebisinidjin,  kawin 
gaie  minwendansiwag,  kishpin  mekatewikwanaieg  odapinawad 
iniw  iw  wi-anwenindisoawad,  wi-ijiawad  tchi  andji-bimadisinid. 
Mi  ima  nassab  ejitchigewad  mekatewikwanaieg  ga-ijitchiged 
win  tibinawe  Jesus.  Win  sa  ikkito:  Anishinabe-Ogwissan  (mi 
sa  win  Jesus)  gi-bi-ondji-ijawan  tchi  nandonewanid  gaie  tchi 
bimadjianid  iniw  ga-wanishininidjin.  Kawin  nin  gi-bi-ondji- 
ijassi  tchi  nandomagwa  anwenindisowining  igiw  gwaiak  ejiwe- 
bisidjig,  igiw  sa  win  baiata-ijiwebisidjig.  Igiw  sa  genandawi- 
sidjig  ( meno-bimadisidjig )  kawin  o  nandawenimassiwawan  mash- 
kikiwininiwan,  igiw  eta  go  aiakosidjig;  mi  ga-ikkitod  Jesus. 

Ga-ikkitod  dash  Jesus,  ga-ijitchiged  gaie,  mi  keiabi  endo- 
damowad  gwaiak  mekatewikwanaieg  katolik  anamiewigamigong. 
Kawin  o  sagidinassiwawan  baiata-ijiwebisinidjin  anamiewigami- 
gong,  o  mino  ganonawan,  o  wikwasomawan  gaie  tchi  bi-anweni 
indisonid,  tchi  anji-bimadisinid,  tchi  bonitonid  o  matchi  bima- 
disiwinini;  o  wi-gashkiawan  neiab  tchi  bimossenid  ganasonge- 
wini-mikanang.  Od  iji  ganonawan  metchi-bimadisinidjin:  Ni- 
nidjaniss,  kego  matchi  dodangen,  kego  nishkiaken  Kije-Manito, 
kego  gaie  banadjiaken  ki  tchitchag;  bejigo  ki  tchitchag,  ta-kagige- 
bimadisi  dash;  kego  banadjiaken,  kego  ijiaken  kagigekamig 
tchi  danakisod  ningoting  anamakamig.  Goshi  Kije-Manito,  gotan 
iw  kagige  kotagitowin,  goshi  gaie  jangenimik  matchi-manito  wa- 
kagige-banadjiik.  Geget  ki  jingenindis,  ki  banadjiidis  gaie 
matchi  dodaman,  matchi  bimadisiian.  Boniton  batadowin,  gi- 
washkwebiwin,  matchi  minikwewin,  bishigwadisiwin,  nimiidi- 
win,  atadiwin,  matchi  dajindiwin,  jingenindiwin,  gimodiwin, 
gaginawishkiwin  gaie.  Gwaiak  ondji  kashkendan  ki  kitchi 
batadowinan,  apenimon  Kije-Manito,  weweni  anwenindison. 
Kishpin  weweni  anwenindisoian,  bekish  gaie  apenimoian  Kije- 
Manito  o  jawendamideewin,  gaie  Jesus  o  kotagitowin,  o  nibo- 
win  gaie  tchibaiatigong,  Kije-Manito  ki  ga-bonigidetag,  ki  gad- 
ikonamag  kakina  ki  batadowinan,  wenidjanissingin  ki  gad 
iji-odapinig,  ki  gad-iji-sagiig  gaie.  Mi  eji-ganonad  mekatewik- 

wanie  baiata-ijiwebisinidjin,  wi-jawenimad,  wi-gashkiad  gaie, 
tchi  anwenindisonid,  mi  dash  kaginig  tchi  jawendagosinid  nin- 
goting  gijigong. 

Igiw  dash  anind  bebakan  ejitwadjig  pabige  o  sagidinawan 
anamiewigamigong  baiata-ijiwebisinidjin.  Mi  memindage  ejit- 
chigewad  anind  Kitchi  Mokomanag.  Mi  eta  meno-ijiwebisinid- 
jin  o  wi-aiawawan  od  anamie-widjindiwiniwang.  Kawin  dash 
minotchigessi wag ;  kawin  jawendamideessiwag  tibishko  Jesus 
ga-ijiwebisid,  gi-aiad  ogidakamig.  O  kikinawabamawan  dash 
Phariseian  ga-webinanidjin  baiata-ijiwebisinidjin.  Geget  kawin 
bapish  ijideessiwag,  Jesus  jewendamideed  ga-ijideed.  Jesus  o 
gi-kitimageniman,  o  gi-nandonewan,  o  gi-mino-odapinan  gaie 
baiata-ijiwebisinidjin;  winawa  dash  o  tabassenimawan,  o  webi- 
nawan  gaie  widj-anishinabewan  ga-pangishinidjin  batadowining. 

Kego  ijiwebisikegon  Phaaiseiag  ga-ijiwebisiwad.  Kitima- 
genimig,  jawenimig  gaie  aw  baiata-ijiwebisid.  Aiapi  mino  ga- 
nonig  tchi  ishkwa-matchi-bimadisid.  Nibiwa  ondji  anamiag 
baiata-ijiwebisidjig,  Kije-Maniton  tchi  naganigossigwa,  tchi 
jawenimigowad  weweni  tchi  anwenindisowad.  Kinawa,  memin- 
dage,  wenidjanissiieg,  naningim  gaganodamawig  kigwissiwag 
gaie  kidanissiwag,  kispin  batadowining  daji-bimadisiwad.  Na- 
ningim  ganonig,  weweni  gaie  ganonig  tchi  gashkiegwa  tchi  bo- 
nitowad  o  matchi  bimadisiwiniwa.  Eji-kijewadisiieg  dash  ki 
gad-iji-ganonawag.  Kishpin  nishkadji-ganonegwa,  anotch  ina- 
pinemegwa,  kawin  ki  ga-gashkiassiwawag,  ki  ga-nishkimawag 
eta,  eshkam  dash  ta-mashkawideewag  eshkam  gaie  ta-mashka- 
windibewag,  kawin  dash  ta-ishkwa-matchi-bimadisissiwag,  Kish- 
pin  dash  beka  goganonegwa,  wabandaegwa  gaie  eji-sagiegwa,  ki 
ga-pisindagowag,  o  ga-mino-odapinanawa  eji-ganonegwa,  gegapii 
dash  ta-ijitchigewag  eji-gagansomindwa. 

Nongom  dash  nanagatawendanda  endodang  Kije-Manito  wi- 
gashkiad  baiata-ijiwebisinidjin  tchi  anwenindisonid.  Nigan  o 
jaweniman  iw  inenimad:  kawin  nongom  nin  gad-ijiassi  tchi 
nibod  aw  ga  rnetchi-dodang;  kishpin  nongom  nibopan,  gwaiak 
kagige  ishkoteng  da-ija;  mano  ta-bimadisi;  makija  ta-anwenin- 
disodog.  Nin  wi-ganona  odeing,  ganabatch  nin  ga-pisindago- 
dog.  Mi  dash  geget  eji-anwenimad  odeining  baiata-ijiwebisi- 
nidjin,  tchi  kikendaminid,  tchi  mojitonid  gaie  ga-iji-matchi- 
dodaminid  gi-nishkianid  Kije-Maniton,  Ossan  aiapitchi-kijewa- 
disinidjin.  Ki  gi-nishkia,  od  inan  odeining,  Kije-Manito.  ga- 

ojiik,  aw  debenimik,  aw  mojag  meno-dodok.  Ki  gi-nishkia 
Jesus,  Kije-Manito  Ogwissan,  ga-kitchi-kotagendang,  ga-nibod 
gaie  tchibaiatigong  kin  ondji,  ki  batadowinan  ondji.  Ki  gi- 
nishkia  Wenijishid-Manito  ga-onidjanissimik  gi-sigaandagoian. 
Ki  gi-kitchi-inigaidis,  ki  gi-banadjiidis  gaie  gi-matchi-dodaman. 
Kishpin  gi-dapineiamban  kitchi  batadowining,  ki  da-gi-aia  non- 
gom  anamakamig  kagige  ishkoteng.  Ambe  anwenindison,  nasi- 
kaw  mekatewikwanaie,  weweni  windamaw  kakina  ki  batadowi- 
nan;  ki  ga-mino-odapinig,  ki  ga-mino-ganonig,  ki  ga-kikinoa- 
mag  gaie  ged-ijitchigeian,  minawa  tchi  pangishinsiwan  batado- 
wining,  ki  ga-webinamag  gaie  kakina  ki  batadowinan.  Mi  eji- 
ganonad  Kije-Manito  baiata-ijiwebisinidjin  ima  odeining,  wi- 
gashkiad  tchi  anwenindisonid  tchi  andjibimadisinid  gaie,  mi 
dash  ningoting  kaginig  tchi  jawendagosinid  gijigong.  Tibishko 
kejewadisid  manishtanishiwinining  od  iji  nopinanan  manishta- 
nishan  ga-wanishininidjin  mi  sa  baiata-ijiwebisinidjin,  o  baba- 
nandawabaman;  gi-mikawad  dash,  odinimanganang  od  assan 
wawijendang,  o  giwewinan  gaie.  Epitch  wawijendang  dash,  o 
mawandonandoman  wassokawadjin,  kotaging  gaie  eianidjin,  od 
inan  dash:  Widjiminawanigosimishig,  nin  gi-mikawa  sa  nin 
manishtanishim  ga-wanishingiban. 

Minawa  mikwendamawada  Jesus  od  ikkitowinan,  gi-ikkitod: 
Mi  tibishko,  kid  inininim,  ta-aiamagad  minawanigwendamowin 
enassaminid  Kije-Manito  od  anjeniman,  kishpin  bejig  baiata- 
ijiwebisid  anwenindisod.  Geget  minwendagwad  iw  ikkitowin. 
Ondji  wawijendamog  anjeniwag  aianwenindisowadjin  baiata- 
ijiwebisidjig.  Mi  ima  wendji-kikendagwak  mijisha  bejig  ana- 
mie-debwewin,  mi  sa  anjeniwag  gijigong  ebidjig  o  kikendanawa 
ejitchigewad  bemadisidjig  aking.  Kishpin  kikendansigwaban 
ejiwebadinig  oma  aking,  kawin  da-ondji-wawijendansiwag  api 
baiata-ijiwebisid  anwenindisod.  Mi  tibishko  gaie  ejiwebisiwad 
kakina  otchitchagomag  gijigong  ebidjig;  o  kikendanawa  ejitchi- 
geng  aking,  o  kikendanawa  gaie  api  pagossenimigowad  bemadi- 
sinidjin  aking,  tchi  wi-gaganodamawawad.  Mi  eji-debweienda- 
mowad  kakina  gwaiak  enamiadjig.  Mi  wendji-nanandomawad 
ketchitwawendagosinidjin  gijigong  endanidjin,  memindage  o 
pagossenimawan  kitchitwa  Marian,  kaginig  gagangowinidjin, 
Jesus  Ogin,  gaie  kitchitwa  Josephangaie  kitchitwa  Pierran  gaie 
Paulan  tchi  nadamagowad,  tchi  gaganodamagowad  gaie.  We- 
nidjanissidjig  gijigong  eiadjig  o  kikenimawan  onidjanissiwan 

oma  aking  endaji-bimadisinidjin  eji-aianid,  ejiwebisinid  gaie,  o 
sagiawan,  o  g'aganodamawawan  gaie,  Igiw  dash  abinodjiiag 
gijigong  endaji-jawendagosidjig,  memindage  abinodjinsag,  o 
kikenimawan,  o  sagiawan,  o  gaganodamawawan  gaie  onigiigo- 
wan  oma  aking  keiabi  ebinidjin.  Apitchi  pagossendamog  apitchi 
gaie  anamiawag  ningoting  tchi  wabamawad  o  kitisimiwan  giji- 
gong.  Apegish  weweni  bimadisiwad  noss  ninga  gaie,  od  ineni- 
mawan,  apegish  gaie  winawa  ningoting  oma  bi-dagwishinowad, 
tchi  minawanigosiiang  mamawi.  Da-ondji-minwendamog  wenid- 
janissidjig,  bejig  gonima  nibiwa  onidjanissiwan  nigan  ijanid  giji- 
gong;  kawin  da-ond j i-kashkendansi wag ,  kawin  gaie  osam  enigok 
da-ond j  i-mawissi wag  naganigowad  onidjanissiwan.  Ningoting  o 
ga-widj-aiawawan  kagigekamig  gijigong. 

ANAMIEWIN, 

Kije-Manito,  kin  meno-ganawenimadwa  igiw  epenimodjig 
kiiaw;  kawin  awiia  ta-song-anamiassi  widokawassiwad;  ki  pa- 
gossenimigo  eshkam  tchi  wi-ani-jawenimiiang,  tchi  iji  aioiang 
oma  aking  eiagin  tchi  wanitossiwang  gijigong  etegin.  Mi  iw 
nendotamagoian  ondji  Kigwiss  Jesus.  Mi  ge-ing. 


EKO-NIWING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA.  ROM.  YIII,  18-23. 

Mi  ekkitod  kitchitwa  Panl:  Mandan  nin  kikendan:  Kakina 
kotagitowin  aking  endagog  kawin  geget  apitendagwassinon  tchi 
dajindamingiban,  kishpin  nanagatawendamang  iw  kagige  bishi- 
gendagosiwin  ge-minigoiang  gijigong.  Bemadisidjig  aking  o 
bitonawa  iw,  Kije-Manito  onidjanissan  tchi  nagosinid.  Bema- 
disid  gi-pagidina  aking,  anotch  tchi  kotagendang;  kawin  anawi 
minwendansi.  Kije-Maniton  dash  o  gi-pagidinigon  apenimowi- 
ning,  tchi  dibendang  wiiaw  aw  bemadisid,  tchi  banadisissig, 
iwidi  tchi  dibenindisod  gijigong ,  Kije-Manito  onidjanissan  en- 
daji-bishigendagosinid.  Ki  kikendamin  sa,  kakina  bemadisidjig 
kitchi  kashkendamog,  kitchi  animisiwag  gaie  mojag  binish  igo 
nongom;  kawin  anind  eta  bemadisidjig,  kinawind  gaie,  ano 

jawendagosiiang,  nitam  gi-minigoiang  Weni j ishid-Manito  o  ja- 
wendjigewin,  ki  kashkendamin,  bitoiang  iw,  Kije-Manito  tchi 
onidjanissiminang  tchi  dibenindisoiang,  Debeniminang  Jesus 
ondji. 

Ki  kikendamin,  kakina  gego  mamawi  anokimagad  tchi 
ondji  jawendagosiwad  igiw  saiagiadjig  Kije-Maniton. 


KVANGRLIUM.  LUC.  V,  1-11. 


Mi  enadjimod  kitchitwa  Luc:  Iwapi,  megwa  kitchi  nibiwa 
anishinaben  gi-sinsikagod  Jesus,  wi-nondaminid  Kije-Manito  od 
ikkitowin,  gi-nibawi  tchigibig  sagaigan  Genesareth.  Nij  dash 


297 


tchimanano  gi-wabandanan  tchigibig;  gagoikedjig  gi-gababanig, 
o  gi-kisibiginawan  dash  od  assabiwan.  Ga-bosid  dash  bejig 
tchimaning,  mi  sa  Simon  Pierre  o  tchimaning,  o  gi-nandaweni- 
man  pangi  tchi  niminawewebaaminid  nawitch.  Gi-namadabi 
dash  pindonag,  anishinaben  gi-kikinoamawad.  Ga-ishkwa-gi- 
gitod  dash  o  gi-inan  Simoian-j Pierran:  Iwidi  dimimagak  inaon, 
pagidawaiog  dash  kid  assabiwag  tchi  pindaanaieg.  Simoian- 
Pierran  dash  o  gi-nakwetagon  gi-igod :  Kekinoamageian,  kabe- 
tibik  nin  gi-anokimin,  kawin  dash  gego  nin  gi-pindaanassimin; 
kin  dash  ekkitoian,  nin  ga-pagidawa  nind  assab.  Ga-dodamo- 
wad  dash  iw,  kitchi  nibiwa  gigoian  o  gi-agwabinawan;  od  assa- 
biwan  dash  gi-bokotchishkawan.  O  gi-wawatikwaamawawan 
dash  o  widjiwaganiwan  bejig  tchimaning  ga-bosinidjin  tchi  bi- 
ijanid  tchi  widokagowad.  Gi-bi-ijawag  dash  winawa,  neienj 
dash  tchimanan  o  gi-moshkinadonawan;  gega  gi-gosabimagadon. 
Simon  Pierre  dash  ga-wabandang  iw  gi-apagiso  Jesusan  o  tchit- 
chingwananing,  ow  gi-inad:  Debendjigeian,  bakewijishin,  baiata- 
ijiwebisid  inini  nind  aw.  Gi-mamakadendam  sa,  kakina  gaie 
ga-widjiwigodjin  gi-mamaJcadendamon  minik  ga-agwabinawad 
gigoian  ga-pindaanawadjin.  Mi  tibishko  gaie  ga-iji-mamaka- 
dendamowad  Jakob,  Jean  gaie,  Zebedee  ogwissan,  Simon -Pierre 
o  widjiwaganan.  Jesus  dash  o  gi-inan  Simoian-P^mm:  Kego 
segisiken;  mi  nongom  madjisse  bemadisidjig  tchi  ani-agwabi- 
nadwa.  Api  dash  ga-agwaodowad  o  tchimaniwan,  kakina  o  gi- 
nagadanawa  gi-nopinanawad  J esusan. 

NINIDJANISSIDOG! 

Geget  nibiwa  anotch  gego  wenijishing  o  kikinoamagen  Jesus 
Debeniminang  ima  kitchitwa  minwadjimowining,  ga-nondameg 
nongom.  Weweni  nanagatawendamawada  od  ikkitowinan,  od 
ijitchigewinan  gaie.  Kawin  sa  eta  od  ikkitowin  o  gi-aiossin 
gi-kikinoamawad  anishinaben,  mi  go  gaie  o  dodamowin  ga- 
aiod.  Wikwatchitog  weweni  tchi  nissitotamaweg  Jesus  od 
ikkitowinan,  gaie  tchi  ijitchigeieg  eji-gagikimigoieg.  Jesus  od 
ikkitowin,  o  bimadisiwin  gaie,  wassakwanendjiganing  inendag- 
wadiniwan;  mi  iw  waiassakwanendamagoiang  oma  aking;  mi  iw 
wendji-wabandamad  ki  tchitchagonan.  Enamiassig  dash  kash- 
kitibikadong  daji-bimadisi,  kashkitibikadong  gaie  bimosse.  Ta- 
pindjisse  dash  ningoting  iw  kagige  ishkoteng,  gaie  ta-aia  iw 
kashkitibikadong,  endaji-mawing,  endaji-kotagendaming  gaie 

kagigekamig.  Kinawa  dash  swanganamiaieg  wasseianing-  ki  bi- 
mossem  nongom  oma  aking,  ningoting  dash  ki  gad-aiam  kagige 
wasseianing  gijigong,  kawin  sa  wika  ima  tibikassinon. 

Iwapi,  megwa  kitchi  nibiwa  anishinaben  gi-sinsikagod  Jesus, 
wi-nondaminid  Kije-Manito  od  ikkitowin,  gi-nibawi  tchigibig 
sagaigan  Genesareth.  Apegish  kakina  enamiadjig  kikinawa- 
bamawad  iniw  anishinaben.  Winawa  wassa  gaie  besho  gi-bi- 
ondjibawag  wi-nondamowad  Kije-Manito  od  ikkitowin.  Ga- 
apitch-minwendamowad  wi-nondawawad  Jesusan,  o  gi-sinsika- 
wawan.  Anind  dash  enamiadjig  kawin  ningot  od  apitendansi- 
nawa  iw  ketchitwawendagwadinig  ikkitowin,°manitanawa,  waiba 
o  wanendanawa,  kawin  gwetch  o  babamendansinawa.  Kikenda- 
gosiwag  ejiwebisiwad;  kawin  o  sagitossinawa  anamiewin,  kawin 
gaie  Kije-Maniton  o  sagiassiwawen.  Enamiassingin  ijideewag, 
ijiwebisiwag  gaie.  Kawin  Kije-Maniton  od  onidjanissimigossi- 
wan. 

Geget  manadad,  awiia  weweni  kikendansig  anamiewin.  Mi 
ima  wendjibamagak  manitokewin,  anishinabe-ijitwawin,  mide- 
wiwin,  anotch  bakan  ijitwawin,  gaie  kitchi  nibiwa  batadowinan. 
Nibiwa  otchitchagomag  ondji  banadisiwag  weweni  kikendan’ 
sigwa  anamiewin.  Anindi  dash  wendinigadeg  anamie-kiken- 
dassowin?  Misaeta  Kije-Manito  od  ikkitowining.  Anin  gaie 
ged-iji-mino-anokitawind  Kije-Manito  kishpin  kikenimassiwind, 
kishpin  kikendjigadessininig  od  inakonigewinan  gaie  o  ganason- 
gewinan?  Aw  dash  meno-anokitawassig  Kije-Maniton,  kawin 
o  gashkitossin  tchi  ijad  ningoting  gijigong. 

Menitokedjig,  medewidjig,  anishinabe-ijitwawin  bebamen- 
dangig  inendamodogenag  odeiwang:  Mi  iw  Kitchi-Manito  men- 
wabandang,  mi  iw  ijitwawin  ga  minad  waieshkat  nossinabanin. 
Waiej ind iso wag  d ash .  Kawin  ijiwebassinini  enendamowad  go- 
nima  gaie  ekkitowad.  Kawin  Kitchi-Manito  o  gi-minassin  iw 
anishinabe-ijitwawin  onidjanissan  W etchipwe-anishinabewinid- 
jin,  ekkitowad  anishinabeg  enamiassigog  edissokewadjin;  kawin 
bapish.  Gete-anishinabeg,  gego  wenijishing  ga-kikendansigog, 
gwaiak  Kije-Maniton  gaie  ga-kikenimassigog,  pagwadj  anishina- 
beng  gega  ga-inadisidjig,  mi  igiw  ga-ojitodjig  iw  anishinabe- 
ijitwawin,  gaie  midewiwin,  kossabandamowin,  nimiidiwin,  wa- 
wejiowin,  nanandawiiwewin,  tchissakiwin,  nibikiwin  gaie. 

Kije-Manito,  ga-ojitod  iw  Jesus  od  anamiewin,  o  jingendan 
kakina  iw  ejitchigewad  enamiassigog  medewiwadjin,  tchassaki- 

wadjin,  namiidiwadjin,  nenandawiiwewadjin  gaie;  o  ginaamadan 
kakina  iw.  Enamiassigog  od  apenimonawa  bawadjigewin  gegi- 
badadinig.  Be wad j igewad j in ,  memansinamowadjin  gaie,  nin 
ganonig  Manito,  inendamog.  Waiejindisowag  dash.  Kawin 
Kije-Maniton  o  ganonigossiwan  bewadjigewadjin,  memansina- 
mowadjin.  Osam  sa  gagibadad  iw  waiabandamowad  bawadjige- 
wining,  mamansinamowining  gaie;  gonima  amikwan,  gonima 
makwan,  gonima  mainganan,  gonima  wawashkeshiwan,  o  bawa- 
nawan.  Kitchi  naningim  aw  weiejingeshkid  manito,  mi  sa 
matchi-manito  o  waiejiman  anishinaben  iw  ijiad  tchi  mamansina- 
minid.  Mi  ga-ondji-inakoniged  waieshkat  Kije-Manito  gi-gano- 
nad  od  anishinabeman:  Kishpin  pasigwid  ima  aiaieg  gagina- 
wishki-niganadjimowinini,  gonima  awiia,  nin  gi-mamansinam, 
inineg,  gaie  nigan  dibadodang,  kikinawadjiged  gaie  mamadado- 
dang,  kishpin  gaie  geget  iw  ijiwebadinig  ga-ikkitod,  mi  dash 
inineg:  Ambe  nopinanadanig  meiagisidjig  manitog,  igiw  keke- 
nimassiwegog;  ambe  anokitawadanig,  kishpin  iw  inineg,  kego 
pisindawakegon  ekkitodaw  naganadjimod,  gonima  memansinang, 
aw  dash  gagincmdsKki-niganadjimowinini  gonima  memansina- 
mokasod  TA-NISSA. 

Ningotchi  bakan  ikkito  Wenijishid-Manito  ima  kitchitwa 
masinaiganing:  Bewadjigewin  od  ondji  ishpendan  wiiaw  gegiba- 
disid.  Inini  bebamendang  gaginawishki-inabandamowin  ijiwe- 
bisi  ejiwebisid  aw  wa-mindjiminang  onindjing  iw  od  agawateshi- 
nowin.  Kawin  ningot  inabadassinon  gaginawishki-niganadji- 
mowinan  gaie  gaginawishki-kikinawadjitchiganan;  mi  tibishko 
gaie  enendagwadinig  o  bawadjigewiniwan  igiw  metchi-dodangig. 
Nibiwa  gi-ondji-waiejindisowag  bawadjiganan.  Igiw  ga-apeni- 
modjig  bawadjiganan  gi-nondeshinog.  Gagibadad  bawadjige- 
win,  gagibadad  inabandamowin,  gagibadisiwag  gaie  iw  dinowan 
daiebweiendangig,  epenimodjig  gaie.  Enamiad  Kije-Maniton 
eta  od  apenimonan,  kawin  dash  o  babamendansinan  bawadjiga- 
nan,  gonima  inabandamowinan. 

Ga-bosid  Jesus  bejig  tchimaning,  mi  sa  Simon  Pierre  o 
tchimaning,  o  gi-nandaweniman  pangi  tchi  niminawe-gandina- 
minid  nawitch.  Gi-namadabi  dash  pindonag,  anishinaben  gi- 
kikinoamawad.  Keiabi  Jesus  od  ondji  kikinoamawan  anishina- 
ben  Pierre  o  tchimaning,  mi  sa  Pierre  od  anamiewigamigong, 
iw  sa  katolik  anamiewigamigong.  Pierran  sa  o  gi-nigan-assan 
Jesus  ima  od  anamiewigamigong.  Mi  iniw  ga-inadjin:  Nin 

dash  kid  inin:  Pierre  kid  aw— mi  sa  ajibik— mi  dash  iw  ajibikong* 
tchi  ojitoian  nind  anamiewigamig ,  matchi-manito  dash  od  ishk- 
wandeman— mi  sa  meshkawisidjig  matchi  aiaawishag—ka  wika  o 
ga-bigobidossinawa.  Ki  ga-minin  gaie  iniw  gijigong  daji  ogi- 
mawiwin-ababikaiganan.  Wegotogwen  dash  ge-takobidowanen 
aking,  ta-takobidjigade  gaie  gijigong.  Wegotogwen  dash  ged- 
abiskobidowanen  aking,  ta-abiskobidjigade  gaie  gijigong,  Pier- 
ran  gaie  o  gi-ganawendaan  kakina  o  manishtanishiman,  mi  sa 
kakina  enamianidjin  tchi  ashamanid,  gi-inad:  Asham  nin  ma- 
nishtanishensimag,  asham  gaie  nin  manishtanishimag.  Geget 
Jesus  od  ondji  kikinoamawan  gwaiak  enamianidjin  Pierre  o 
tchimaning,  mi  sa  katolik  anamiewigamigong. 

Anin  dash  wa-idaming:  Pierre  od  assabin?  Mi  sa  iw  ana- 
mie-gagikwewin  katolik  anamiewigamigong.  Assabing  pinda- 
asowag  gigoiag;  gagikwewining  dash  pindaasowag  bemadisidjig 
aking,  mi  sa,  gashkiawag  tchi  anamiawad  gaie  tchi  gwaiako- 
bimadisiwad. 

Ga-ishkwa-gagikwed  Jesus,  o  gi-inan  Pierran: 

Nawitch  ginwindimag  ijan,  pagidawaiog  dash  kid  assabiwag  tchi 
pindaanaieg.  Simoian -Pierran  dash  o  gi-nakwetagon,  gi-igod: 
Kekinoamageian,  kabe-tibik  nin  gi-anokimin,  kawin  dash  nin  gi- 
pindaanassimin ;  kin  dash  ekkitoian,  nin  ga-pagidawa  nind  assab. 

Mi  ima  kekinoamagoiang  gego  ketchi-onijishing,  mi  sa 
Kije-Manito  tchi  ondji  anokiiang  ima  Jesus  od  ijinikasowining. 
Pierre  gi-anoki  kabe-tibik,  anisha  dash  gi-anoki,  kawin  awiia 
gigoian  o  gi-pindaanassin.  Mi  tibishko  ejitchigewad  nibiwa 
enamiadjig.  Kitchj  anokiwag,  kekabe-gijig  anokiwag,  aiekosi- 
wag,  abwesowag  gaie  anokiwad.  Anisha  dash  anokiwag.  Ka- 
win  Kije-Maniton  ondji  anokissiwag.  Kawin  Jesus  od  ijinika- 
sowining  anokissiwag.  Kawin  Kije-Maniton  o  pagidinamawas- 
siwawan  od  anokiwiniwa;  anokitasowag,  joniian  eta  wi-gash- 
kitchigewad;  kawin  dash  o  mikwenimassiwawan  Kije-Maniton 
tchi  minawad,  tchi  pagidinamawawad  gaie  od  anokiwiniwa. 
Kishpin  pagidinamawawapan.  Kije-Maniton  od  anokiwiniwa, 
od  abwesowiniwa,  od  aiekosiwiniwa  gaie,  o  da-gi-wikwatchita- 
masonawa  kitchi  dibaamagowin  wedi  gijigong.  Nongom  dash 
winawa  eta  ondji  anokiwag,  anokitasowag,  pangi  joniian  eta  o 
gashkitchigenawan,  wedi  dash  gijigong  kawin  ganage  pangi  ta- 
ondji-dibaamawassiwag  gi-kitchi-anokiwad.  Geget  gagibadisi- 
wag;  anisha  anokiwag. 

Enamiaian,  endasso-kigijeb  api  wenishkaian,  api  kegijeba- 
anamiaian,  pagidinamaw  Kije-Manito  kid  anokiwin;  ow  dash 
ikkiton:  Kije-Manito  Nosse,  ki  pagidinamon  kakina  nind  anoki- 
win,  minik  ged-anokiian  nongom  gijigak.  Ki  pagidinamon 
gaie  kakina  minik  ge-kotagitoian  iw  kitchi  anokiian.  Jaweni- 
mishin  gaie  ganawenimishin  kabe-gijig  weweni  tchi  anokitonan 
gaie  tchi  pangishinsiwan  batadowining. 

Ga-dodamowad  dash  iw,  kitchi  nibiwa  gigoian  o  gi-agwabi- 
nawan.  Geget  gi-minotchigewag,  gi-jawendagosiwag  gaie  gi- 
debwetawawad  Debendjigenidjin,  gi-ijitchigewad  ga-igowad  tchi 
ijitchigewad.  Jesus  dash  gi-dodam  iw  w i-p akiss i tama wad  o 
kikinoamaganan  bejig  anamie-debwewin,  mi  sa,  nibiwa  Judawi- 
niniwag  gaie  kitchi  nibiwa  enamiassigog  ki  ga-gashkiawag  tchi 
anamiawad,  kishpin  nind  ijinikasowining  pagidaweg  kid  assa- 
biwa,  mi  sa,  kishpin  weweni  gagikimegwa  nind  anamiewin. 
Anamie-gagikwewin,  mi  kid  assabiwa.  Weweni  gagikimig 
kakina  anishinabeg  endasso- winsod j ig ;  kitchi  nibiwa  dash  ki 
gad-agwabinawag,  mi  sa,  kitchi  nibiwa  ki  ga-gashkiawag  tchi 
anamiawad. 

Geget  dash  gi-ijiwebadini,  Jesus  nigan  ga-ikkitod.  Pente- 
kot-gijigadinig  nissimidanakosiwag  ga-odapinangig  anamiewin. 
Gi-nondjimoind  tchigishkwand  kitchi  anamiewigamigong  bejig 
inini  ga-mamandjigosipan  ba-ako-ondadisid,  nanimidanakosiwag 
Judawininiwag  ga-odapinangig  anamiewin,  Jesus  od  ijitwa- 
win.  Gi-batainadon  anamie-widjindiwinan— ( Christian  congre- 
gations)  — missi wekamig  gi-b wa-  m  bowad  igiw  kikinoamaganag. 
Batainogwaban  enamiadjig  Jerusaleming,  Samariing,  Roming, 
Antiokiing,  Corinthing  gaie.  Gi-ano-kotagiindwa  enamiadjig 
anamiewin  ondji,  potch  idash  eshkam  gi-ani-batainowag.  Ni- 
biwa  enamiadjig  anamiewin  gi-ondji-nissawag.  Anind  gi-tcha- 
giswawag,  anind  o  gi-amogowan  matchi  awessiian,  minawa  anind 
gi-bakobiwebinawag  nibikang,  minawa  dash  anind  gi-papakite- 
wawag  binish  gi-ishkwanamowad.  Anotch  sa  go  gego  gi-doda- 
wawag  gi-wissagi-kotagiindwa,  gi-nissindwa  gaie. 

Gi-ganawabamawad  dash  enamiassigog  gi-kotagiimind  ena- 
mianidjin,  o  gi-mamakadenimawan.  Mi  dash  gi-kikendamowad : 
Geget  manitowendagwad  iw  anamiewin,  mi  gwaiak  Kije-Manito 
od  anamiewin.  Kije-Maniton  o  minigowan  enamiadjig  iw 
mashkawisiwin  tchi  gashkitowad  tchi  kotagitowad,  tchi  nibowad 
gaie  od  anamiewiniwa  ondji.  Mi  dash  naningotinongin  gi-ina- 

wad  nitage winini wan :  Gaie  ninawind  nind  anamiamin;  mano 
gaie  ninawind  nin  ga-nissigomin  anamiewin  ondji,  Nisswak 
dasso-bibon  gi-ondji-animisiwag  enamiewin  igiw  enamiadjig, 
gaie  gega  naning  midasswak  dasso  midasswakosiwag  enamiadjig 
anamiewin  ga-ondjinanindjig;  eshkam  dash  gi-ani-batainowag. 

Simon-Pierre  dash  ga-wabandang  iw,  gi-apagiso  Jesusan 
osidaning,  ow  gi-inad:  Debendjigeian,  bakewijishin;  baiata-iji- 
webisid  inini  nind  aw.  Jesus  dash  o  gi-inan:  Kego  segisiken; 
mi  nongom  madjisse  anishinabeg  tchi  ani-agwabinadwa.  Pierre 
gi-mamakadendam  gi-pindaanad  kitchi  nibiwa  gigoian.  Geget 
apitchi  mamakadendagosi  Jesus,  gi-inendam;  kawin  pijishig 
anishinabewissi  waaw,  gi-inendam;  Kije-Manitowi  sa;  kawin 
nin  de-apitendagosissi  tchi  widj-aiawagiban.  Ondjita  go  gi- 
tabassenindiso  Pierre,  Jesusan  dash  o  gi-ishpeniman,  o  gi-ma- 
nadjian  gaie.  Debendjigeian,  ikkito,  bakewijishin;  baiata-ijiwe- 
bisid  inini  nind  aw.  Jesus  dash  o  gi-mino-odapinan  iw  ga-iji- 
tabassenindisonid  Pierran.  Kego  segisiken,  od  inan.  Mi  non- 
gom  madjisse  anishinabeg  tchi  ani-agwabinadwa,  mi  sa,  anishi- 
nabeg  ki  ga-gashkiag  tchi  anamiawad.  Bekanak  pagidawawin 
ki  gad-odapinan;  kawin  gigoiag  ki  ga-pindaanassig,  anishinabeg 
ki  ga-pindaanag,  otchitchagomag  kaginig  ge-bimadisidjig  ki  ga- 
gashkiag,  ki  gad-ijiag  tchi  anamiawad,  tchi  gwaiako-bimadisi- 
wad  oma  aking,  kagigekamig  gaie  tchi  minawanigo-bimadisi- 
wad  gijigong.  Geget  kitchi  apitendagwad  iw  anokiwin,  mi  iw 
maiamawi-apitendagwak  anokiwin.  minik  endassing  aking;  mi 
sa  iw  mekatewikwanaieg  od  anokiwiniwa  oma  aking.  Mi  iniw 
enadjin  Jesus,  ningoting  ga-inad  Pierran*  Geget  kid  inininim: 
kinawa  ga-nopinajiieg,  panima  ajida-bimadisiwining,  anishinabe- 
Ogwissan  (Jesus)  gi-namadabid  o  bishigendagosiwining,  ki  ga- 
namadabim  gaie  kinawa  midasswi  ashi  nij  apabiwining,  tchi 
dibakonegwa  midasswi  ashi  nij  endasswaiagisidjig  Israelitag. 

Awegwen  ge-nagadamogwen  wakaigan,  gonima  ge-naganag- 
wen  widjikiweian,  od  aweman,  gonima  ossan,  ogin,  o  widigema- 
ganari,  gonima  onidjanissan,  gonima  gaie  kitiganan,  nin  ondji 
nagadang,  ningotwak  dassing  awashime  ta-mina,  kagige  bimadi- 
siwin  gaie  o  gad-aian.  Mi  iw  ga-mikwendamowad  mekatewik- 
wanaieg  gaie  kitchi  ossaieiag  gaie  anamiekweg,  mi  dash  ga- 
ondji-naganawad  onigiigowan,  od  inawemaganiwan  gaie,  wi- 
nopinanawad  Jesusan,  wi-gashkitamasowad  ningoting  iw  kitchi 
dibaamagowin  gijigong.  Geget  gi-kitchi-nibwaka-dodamog. 

ANAMIEWIN. 

Kije-Manito  Debenimiiang,  ki  pagossenimigo  tchi  jaweni- 
miiang  wanakiwining  kaginig  tchi  daji-bimadisiiang.  Inenim 
gaie  kakina  enamiadjig  gwaiak  kid  anamiewigamigong  debenda- 
gosidjig  mojag  bisan  tchi  anokitokwa.  Mi  eji-anamiaiang  Jesus 
od  ijinikasowin  ondji.  Mi  ge-ing. 


EKO-NANANING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA  I  PET.  III,  8—15. 

Mi  ekkitod  kitchitwa  Pierre:  Saiagiinagog,  kakina  bejig- 
wanong  anamiag,  jajawenindig,  sagiig  kikanissiwag,  (mi  sa 
kakina  bemadisidjig)  kijewadisig,  nibwakag,  tabassenindisog. 
Kishpin  matchi  dodagoieg,  kego  ajida  matchi  dodawakegon 
awiia;  kishpin  gaie  matchi  igoieg,  kego  ajida  matchi  inakegon 
awiia;  nindawatch  gaganodamawig.  Mi  ga-ondji-nandomigoieg 
tchi  minigoieg  jawendagosiwin  gijigong.  Awegwen  enendamog- 
wen  tchi  sagitod  bimadisiwin,  tchi  wabandang  gaie  wenijishingin 
gijigadon,  mano  o  ga-mino-ganawendan  o  denaniw  tchi  matchi 
gigitossig,  odon  gaie  tchi  wika  giwanimossig;  o  gad-ojindan 
maianadak,  ta-mino-dodam  dash;  o  ga-nandawabandan  bisanii- 
wewin,  tchi  nopinadang.  Debeniminang  o  mino  ganawabaman 
gwaiak  ejiwebisinidjin,  o  minotamawan  gaie  od  anamiewinini; 
kawin  dash  o  mino  gana wabamassi n  metchi-ijiwebisinidjin. 
Awenen  aw  geget  ge-matchi-dodoneg,  kishpin  wenijishing  eta 
nopinadameg?  Kishpin  dash  kotagitoieg  ano  mino  dodameg, 
ki  jawendagosim,  (kishpin  weweni  odapinameg  kotagitowin.) 
Kego  dash  gossakegon  metchi-dodoneg,  kego  gaie  ossitawen- 
dangegon.  Kitchitwawenimig  Debeniminang  Jesus  kideiwang. 
(  Waiha  ki  gad-ishkwa-kotagitom  aking^  meshkwat  dash  giji - 
gong  kaginig  ki  ga-mino-aiam. ) 

EVANGELIUM.  MATT.  V,  20-24. 

Mi  enadjimod  kitchitwa  Matthieu:  Iwapi  Jesus  o  gi-inan  o 
kikinoamaganan:  Kid  inininim  sa,  kishpin  nawatch  mino  ijiwe- 
bisissiweg,  Ojibiigewininiwag  Phariseiag  gaie  ejiwebisiwad,  ka- 

win  ki  ga-pindigessim  ogimawiwining  gijigong.  Ki  gi-nondam 
sa  ga-inindwa  gete-anishinabeg:  Kego  nishiweken;  awegwen 
dash  ge-nishiwegwen,  ta-animisi  dibakonigewining.  Nin  dash 
kid  inininim:  Awegwen  ge-nishkadisitawagwen  wikanissan,  ta- 
animisi  dibakonigewining.  Awegwen  dash  ged-inagwen  wika- 


nissan:  Raka,  ta-animisi  gigitowining.  Awegwen  dash:  Ki  gi- 
wanadis,  ged-inagwen,  ta-animisi  ishkoteng  anamakamig.  Kish- 
pin  dash  wi-pagidinigeian  ki  migiwewin  ima  pagidjigewinika- 
ning,  ima  dash  mikwendaman,  kikaniss  ningotano  inenimik, 
nagadan  ima  ki  migiwewin  enassamimagak  pagidjigewinikan, 

nasikaw  dash  kikaniss,  bonenindiiog1  nakawe;  mi  dash  iwapi 
tchi  bi-pagidinigeian  ki  migiwewin. 

NINIDJANISSIDOGi 

Nijwaiagisiwag  igiw  ge-pindigedjig  Kije-Manito  od  ogima- 
wiwining  gijigong,  mi  sa  nigan  igiw  ga-mino-ijiwebisidjig,  mi- 
nawa  igiw  ga-pangishingig  batadowining,  ga-mino  anwenindi- 
sodjig  dash  tchi  bwa  gi-nibowad;  mi  go  gaie  winawa  ged-ijadjig 
gijigong.  Kego  dash  inendangegon:  mano  enendaman  nongom 
nin  gad-iji-bimadis,  mano  nongom  nin  ga-wissokan  anotch 
matchi  minawanigosiwin;  panimaapi  gikaian,  api  kitchi  ako- 
siian,  nin  gad-anwenindis,  nin  ga-webinige  gaie,  mi  dash  gaie 
nin  tchi  ijailn  gijigong.  Kego  iw  inendangegon,  ninidjanissi- 
dog!  Eji-bimadising,  mi  eji-nibong.  Matchi  nibowin  gega  mo- 
jag  nopinakimagad  matchi  bimadisiwin. 

Gijigong  enamog  mikana,  mi  iw  mino-ijiwebisiwini-mikana. 
Kagige  ishkoteng  dash  enamog  mikana,  mi  iw  batadowini-mi- 
kana.  Aw  gijigong  inakakeia  mojag  ejad,  gijigong  ningoting 
o  gad-oditan.  Aw  dash  anamakamig  inakakeia  mojag  ejad, 
geget  ningoting  wedi  anamakamig  kagige  ishkoteng  o  gad- 
oditan. 

Weweni  dash  nongom  nanagatawenimada  Jesus  ekkitod  ima 
kitchitwa  minwadjimowining.  Ow  dash  o  gi-inan  o  kikinoama- 
ganan  gaie  iniw  anind  ga-pisindagodjin :  Kid  inininim  sa,  kish- 
pin  nawatch  mino  ijiwebisissiweg,  Ojibiigewininiwag,  Phari- 
seiag  gaie  ejiwebisiwad,  kawin  ki  ga-pindigessim  ogimawiwining 
gijigong.  Naningim  dajindjigasowag  Phariseiag  gaie  Ojibiige- 
wininiwag  Kije  Manito  o  masinaiganing.  Anin  dash  ga-ejiwe- 
bisiwad?  Gi-anamiekasowag  sa.  Anawi  o  gi-apitenimigowan 
Judawininiwan,  gi-inenimigowad :  kitchi  mino  ininiwiwag,  son- 
ganamiawag,  naningim  gaie  anamiawag,  nenibiwa  giigwishimo- 
wag,  jajawendjigewag,  o  mino  ganawendamawawan  Moisan  od 
inakonigewinini,  o  widokanawa  anamiewin,  Kije-Maniton  gaie 
od  anokitawawan:  mi  ga-inenimigowad  o  danakiwemaganiwan, 
mi  sa  Judawininiwan.  Mi  na  go  geget  ga-ijiwebisiwad?  Gi- 
mino-ijiwebisikasowag  sa  go.  O  gi-moshkineshkagonawa  jin- 
genindiwin,  kitenimowin,  maminadisiwin,  gagawenindiwin  gaie 
anotch  bakan  matehi  ijiwebisiwin,  memindage  anamiekasowin. 
Widj-anishinabewan  o  gi-waiejimawan,  gi-an amiekasowad ,  ka- 

win  dash  Jesusan  o  gi-waie.j  i  massiwawan.  Win  sa  o  gi-kikenda- 
mawan  o  matchideewinini,  od  anamiekasowinini  gaie;  o  gi-mi- 
jishawissiton  gaie  naningotinong  o  matchi  ijiwebisiwinini;  mi 
ga-ondji-jingenimigod. 

Ga-ijiwebisiwad  waieshkat  igiw  Phariseiag,  mi  keiabi  eji- 
webisiwad  anind  enamiadjig.  Anind  sa  enamiadjig  nenibiwa 
anamiawag,  panima  dash  naningin  o  matchi  aionawa  odoniwa 
matchi  gijwewad,  wawinitagosiwad,  matchi  dajingewad.  Swan- 
ganamiangin  iji  anamiawag,  kawin  dash  geget  songanamiassi- 
wag;  Phariseiag  ga-ijiwebisiwad,  mi  go  gaie  winawa  ejiwebi- 
siwad. 

Anind  jajawendjigewag,  wi-ondji-wawijimigowad  widj-ani- 
shinabewan.  Minawa  anind  o  widokanawa  anamiewin  anamie- 
wigamig  gaie.  Mi  endodamowad  memindage  anind  etawedjig 
tchi  ondji  gashkitchigewad  joniian.  Minawa  anind  bemadisid- 
jig  naningim  od  odapinanawankitchitwa  Jawendagosiwinan,  wi- 
ondji-apitenimigowad  widj-anishinabewan.  Geget  batainad  ana- 
miekasowin,  kitchi  manadad  gaie.  Enamiekasodjig  waiejindi- 
sowag,  kawin  gijigong  ta-ijassiwag,  kishpin  enigokodeewad 
anwenindisossigwa,  andji-bimadisissigwa,  bonitossigwa  gaie  od 
anamiekasowiniwa.  Jingendagwad  sa  anamiekasowin  enassa- 
mid  Kije-Manito. 

Anamiekasowag  geget  kitchi  nibiwa  enamiadjig.  Songa- 
namiawag  inwasowad,  odeiwang  dash  o  jingenimawan  widji- 
bimadisiwan,  o  gagawenimawan,  o  matchi  dajimawan,  gimodj 
gaie  o  waiejimawan.  Mi  ejitchigewad  anind  enamiadjig.  Kego 
wika  dodangegon  gego  wi-ondji  kitchitwawenimigoieg.  Kije- 
Manito  eta  ondji  mino  dodamog,  minik  meno-dodameg  ena- 
miaiegon,  jejawendjigeiegon  gaie.  Win  pagidinamawig  minik 
ejitchigeieg,  enokiiegon,  enamiaiegon,  kwetagitoiegon  gaie. 

Jesus  o  ginaamadan  gaie  ima  minwadjimowining  kakina 
matchi  nishkadisiwin.  Matchi  nishkadisiwin,  nind  ikkit,  o 
ginaamadan.  Kawin  sa  kakina  nishkadisiwin  manadassinon; 
anind  geget  manadad,  anind  dash  kawin.  Kawin  manadassinon 
nishkadisiwin,  kishpin  awiia  ondji  nishkadendang  odeing,  mojag 
nishkiind  Kije-Manita,  kawin  gaie  ganawendjigadessininiwan  o 
ganasongewinan;  gonima  awiia  ondji  nishkadendam,  kashken- 
dam  gaie  matchi  dajimindwa  mekatewikwanaieg,  matchi  dajind- 
jigadenig  Kije-Manito  od  anamiewin.  Kawin  bapish  manadas- 
sinon  iw  nishkadendamowin. 

Naningotinong*  kashkendamog  bekish  gaie  nishkadendamog 
meno-ijiwebisidjig,  kishpin  osamisinid,  matchi-ijiwebisinid  gaie 
onidjanissiwan,  gonima  kishpin  nibashkanid,  minikweshkinid, 
nimishkinid  gaie.  Kawin  dash  matchi  dodansiwag  wenidjanis- 
sidjig  nishkadisiwad  iw  matchi  dodaminid  onidjanissiwan,  kish- 
pin  sa  osam  enigok  nishkadisissigwa.  Kawin  gaie  matchi  do- 
dansiwag  bashanjewawad  onidjanissiwan  ga-matchi-dodaminid- 
jin,  wi-gashkiawad  tchi  bonitonid  o  matchi  ijiwebisiwinini. 
Gaie  win  Jesus  gi-nishkadisi  gi-wabamad  etawenidjin  gashpinad- 
jigenidjin  gaie  ima  anamiewigamigong  Jesusaleming.  O  gi- 
ojiton  bashanjeigan,  mi  dash  kakina  gi-sagidjiwebinad  anamie- 
wigamigong  ga-atawenidjin  gaie  ga-gishpinadjigenidjin  ima. 
Geget  gi-mino-dodam  Jesus  gi-sagidjiwebinad  iniw,  gi-ano-nish- 
kadisid. 

Manadad  dash  nishkadisiwin,  kishpin  awiia  anisha  nishka- 
disid,  kema  gaie  osam  enigok  nishkadisid,  memindage  aianwe- 
nimadjin  widji-bimadisin.  Nawatch  dash  matchi  dodam  kish- 
pin  iw  minik  nishkadisid  tchi  kitchi  nishkadji-ganonad,  gonima 
anotch  matchi  inapinemad,  animosh,  kokosh,  ginebig,  inad. 
Awashime  dash  manadad  nishkadisiwin,  kishpin  neshkadisid 
miganad,  gonima  enigok  pakitewad,  kema  gaie  makiad,  gonima 
gaie  nissad  widj-anishinaben.  Geget  kitchi  manadad  iw  matchi 
nishkadisiwin,  kitchi  matchi  dodagemagad  gaie. 

Matchi  nishkadisiwining  ondjibamagad  gikandiwin,  matchi 
idiwin,  matchi  dodadiwin,  migadiwin,  nishiwewin  gaie.  Baba- 
madjimo-masinaiganing  gega  endasso-gijigak  migadiwin,  nissi- 
diwin  gaie  dajindjigadewan.  Naningotinong  nishkadisitadiwag 
wadigendidjig,  anotch  gego  maianadadinig  inapinenindiwag, 
migadiwag  gaie,  makija  dash  aw  inini  o  bajibaowan,  gonima  o 
pashkiswan  o  widigemaganan.  Geget  kitchi  matchi  dodagema- 
gad  nishkadisiwin.  Mi  ge-ondji-gijendameg,  ninidjanissidog, 
tchi  ojindameg  nishkadisiwin. 

Kishpin  dash  awiia,  nin  nita-nishkadis,  kikenindisod,  ta- 
mashkawendam  tchi  mino  ganawenindisod.  Api  onishkad  kigi- 
jeb,  enigok  ta-gijendam:  nongom  kabe-gijig  nin  wi  mino-gana- 
wenindis  tchi  nishkadisissiwan.  Nin  wi-ganawendan  ninde  tchi 
nishkadendansiwan,  gaie  nindon  tchi  nishkasitagosissiwan. 
Bekish  gaie  o  ga-nandotamawan  Kije-Maniton  wenijishing  be- 
kadisiwin,  minwadendamowin,  bisanendamowin  gaie.  O  ga- 
mikweniman  Jesusan  ga-ij  i-nita-bekad  isinid,  ta-gijendam  gaie 

tchi  wi-nopinanad  baiekadisinidjin  Debendjigenidjin.  Win  sa 
Jesus  gi-ikkito:  Jawendagosiwag  baiekadisidjig,  mi  sa  igiw 
Kije-Manito  onidjanissan  ged-inindjig. 

Awegwen  dash:  ki  giwanadis,  ged-inagwen  wikanissan  ta- 
animisi  ishkoteng  anamakamig,  mi  ekkitod  Jesus.  Ow  dash 
ikkito  kitchi  mekatewikwanaieban  Baraga  gagikwe-masinaiga- 
ning:  Epitch  sa  jingendang  Jesus  nishkadisiwin,  gi-ikkito  iw. 
Mi  sa  wa-ikkitod:  Kishpin  e'namiad  nishkadisitawad  widj-ani- 
shinaben  matchi  inad  gaie,  kitchi  matchi  dodam,  o  kitchi  nish- 
kian  Kije-Maniton.  Ta-kitchi-anamisi  dash  anamakamig ,  an- 
wenindisossig,  webinansig  gaie  o  nishkadisiwin,  tchi  mino  ga- 
nonad  dash  minawa  widj-anishinaben. 

Kishpin  dash  wi-pagidinigeian  ki  migiwewin  ima  pagidji- 
gewinikaning,  ima  dash  mikwendaman,  kikaniss  ningotano 
inenimik,  nagadan  ima  ki  migiwewin  enassamimagak  pagidjige- 
winikan,  nasikaw  dash  kikaniss,  bonenindiog  nakawe,  mi  dash 
iwapi  tchi  pagidinigeian  ki  migiwewin,  mi  eninang  Jesus. 
Apitchi  enigok  o  ginaamadan  Jesus  jingenindiwin.  Kawin  ki 
gad-odapinamagossiwa  ki  migiwewiniwan,  kawin  gaie  ki  pagos- 
sendamowiniwan  ged-apitch-nishkadisitawegwa  kidj-anishinabe- 
wag.  Nakawe  nasikawig  aw  ga-matchi-inineg,  gonima  neshka- 
disitoneg;  weweni  ganonidiog,  bonigidetadiog  gaie.  Mi  pitchi- 
nag  ged-odapinamoneg  Kije-Manito  ki  migiwewiniwa  gaie  ki 
pagossendamowiniwa.  Geget  kitchi  onijishinini  ekkitod  Jesus; 
apegish  babamandameg  weweni. 

Kishpin  dash  gashkitossiwan,  ninidjaniss,  tchi  wabamad, 
gonima  gaie  tchi  ganonad  kidj-anishinabe  neshkenimik,  wi- 
anwenindisoian  dash  weweni  bonenim,  bonigidetaw  kideing, 
gaganodamaw  gaie,  gijendan  gaie  tchi  wi-mino-ganonad  api  ge- 
wabamad  gaie  tchi  wi-windamawad  bonigidetawad  weweni.  Ow 
gaieidison:  naningim  nin  gi-nishkia  Kije-Manito,  geget  kitchi 
naningim  nin  gi-nishkia.  Nin  gi-wikwatchitamas  kaginig  tchi 
ondji  animisiian  anamakamig  nin  kitchi  batadowinan.  Minotch 
idash  nin  gi-jawenimig  Kije-Manito;  kawin  nin  gi-apaginigossi 
kagige  ishkoteng  ondji  niii  batadowinan.  Nin  jawenimig,  nin 
ganawenimig,  nind  ashamig,  nin  mino  dodag  gaie  endasso-giji- 
gak.  Nin  wi-webinamag  kakina  nin  batadowinan,  kishpin 
jawenimag,  bonigidetawag  gaie  nidji-bimadisi  ga-nishkiid.  Ge- 
get  idash  nin  wi-bonigidetawa  enigokodeeian,  tchi  bonigidetawid 
gaie  win  Kije-Manito.  Mi  ged-inendameg;  mi  ged-ijitchigeieg 
gaie.  Geget  dash  ki  ga-jawenimigowa  Debendjiged. 

ANAMIEWIN. 

Kije-Manito  Debenimiiang,  kin  ge-minadwa  igiw  saiagiikig 
kitchi  nibiwa  anotch  gego  wenijishing  oma  aking,  memindage 
dash  wedi  gijigong,  ki  pagossenimigo  tchi  sakaaman  ima  nin- 
deinaning  iw  ki  sagiiwewini-ishkote  tchi  sagiigoian  awashime 
dash  kakina  ejiwebak,  mi  dash  tchi  minigoiang  kakina  iw  ga-iji- 
wawindamawiiang  awashime  gaie  nibiwa  iw  dash  pegossenda- 
mang.  Mi  ge-ing. 


EKO-NINGOTWATCHING  ANAMIEGIJIGAD  GI- 
ISHKWA-PENTECOT-GIJIGAK. 

EPISTOLA  ROM.  VI,  3-11. 

Mi  ekkitod  kitchitwa  Panl:  Minik  ga-sigaandagoiang  Jesus 
ondji,  win  o  nibowining  ki  gi-sigaandagomin.  Jesus  ki  gi- 
widji-nibomanan,  ki  gi-widji-pagidenimigomin  gaie  Sigaandago- 
ivining.  Tibishko  dash  Jesus  ga-iji-abitchibad  Ossan  o  kitchit- 
wawisiwinining,  mi  tibishko  gaie  kinawind  andji-bimadisiwining 
bimosseda,  {andjitoda  ki  bimadisiwininan. )  Kishpin  widji-nibo- 
mang  Jesus  gaie  kinawind  ki  ga-mino-abitchibamin.  Ki  ki- 
kendamin,  ki  matchi  ijiwebisiwininan  tchibaiatigong  gi-nibo- 
magad,  tchi  banadjitchigadeg  batadowin  kiiawinang,  tchi  bata- 
dodansiwang;  awiia  sa  ga-nibodjin  kawin  minawa  bata-ijiwe- 
bisissi.  Kishpin  dash  widji-nibomang  Jesus,  ki  debwetamin 
tchi  bimadisiiang  kaginig  ima  aiad  Jesus  gijigong .  Ki  kiken- 
damin,  Jesus  ga-abitchibad  kawin  minawa  ta-nibossi,  kawin 
nibowin  minawa  o  ga-dibenimigossin.  Batadowin  gi-ondjine 
Jesus,  {tchi  gassiamonang  ki  batadowininanin  /)  abiding  dash  gi- 
nibo;  nongom  dash  eji-bimadisid,  Kije-Maniton  ondji  bimadisi. 
Mi  tibishko  gaie  kinawa  ijiwebisig;  tibishko  nebongin  iji-boni- 
tog  batadowin,  bimadisig  dash  Kije-Manito  eji-minwendang, 
Debeniminang  ondji. 

EVANGELIUM.  MARC.  VIII,  1-9. 

Mi  enadjimod  kitchitwa  Marc:  Iwapi  kitchi  nibiwa  anishi- 
nabeg  gi-bi-ijawag,  {wi-pisindawawad  Jesusanj)  kawin  dash 
gego  o  gi-aiansinawa  ge-midjiwad.  Jesus  dash  o  gi-nandoman 
o  kikinoamaganan,  mi  dash  gi-inad:  Nin  jawenimag  ogow  ani- 
shinabeg;  jaigwa  nissogwan  nin  widjiwigog,  kawin  dash  gego  o 

midjissinawa;  kishpin  dash  giwenajawagwa  tchi  bwa  wissini- 
wad,  ningotchi  ta-ani-nondeshinog;  anind  sa  wassa  gi-ondjiba- 
wag.  Iniw  dash  o  kikinoamaganan  o  gi-nakwetagon:  Anin 
awiia  ged-iji-gashkitopan,  iniw  tchi  debissiniad  pakwejiganan 
oma  pagwadakamig?  O  gi-gagwedjiman  dash  Jesus:  Anin  minik 


pakwejiganag  eiawegwa?  Nijwasswi,  gi-ikkitowag  dash.  O  gi- 
inan  dash  anishinaben  tchi  namadabinid  mitchaii.  O  gi-oda- 
pinan  dash  iniw  nijwasswi  pakwejiganan,  gi-mamoiawe,  o  gi- 
bigonan,  o  gi-minan  dash  o  kikinoamaganan,  winawa  tchi  asha- 
mawad  anishinaben;  o  gi-ashamawan  dash.  Pangi  gaie  gigo- 

sensan  o  gi-aiawawan ;  gaie  dash  iniw  o  gi-anamietawan,  o  gi- 
inan  dash  o  kikinoamaganan  tchi  ashamanid  anishinaben.  Gi- 
wissiniwag  dash,  gi-debissiniwag  gaie.  G  gi-mamonawan  dash 
ishkwandjiganan  ga-ishkwandamowadjin;  nijwasswi  watabima- 
kakon  gi-moshkinewan.  Igiw  dash  ga-wissinidjig  gega  gi- 
nimidanakosiwag;  mi  dash  ga-iji-madjinajawad. 

NINIDJANISSIDOG! 

Jesus  Debeniminang  o  gi-wabandaiwen  o  kijewadisiwin 
gaie  o  mashkawisiwin  menitowendagwadinig  gi-ashamad  niwing 
midasswak  bemadisinidjin  nijwasswi  pakwejiganan  gi-abadjiad. 
Nijing  dash  gi-mamandadodam  gi-ashamad  nibiwa  bemadisinid- 
jin,  ga-pisindagodjin  ima  pagwadakamig.  Nitam  o  gi-ashaman 
naning  midasswak  ininiwan,  panima  dash  ningoting  o  gi-asha- 
man  niwing  midasswak  ininiwan,  kawin  dash  gi-dagogindjiga- 
sossiwag  ikwewag,  abinodjiiag  gaie  ga-ashamindjig. 

Geget  idash  o  gi-wabandaan  iniw  anishinaben  eji-nita-ja- 
wendjiged;  geget  kitchi  jawendamidee,  kitchi  minodee  gaie 
Jesus.  Igiw  maiamawinodjig  anishinabeg  gi-kitchi-bakadewag 
jaigwa  nissogwan  gego  gi-ondji-midjissigwa;  da-gi-nondeshinog, 
jawenimigossigwaban  Debendjigenidjin,  ashamigossigwaban  gaie 
pakwejiganan  ima  aiawad  pagwadakamig;  kawin  sa  o  gi-ani- 
madjidossinawa  midjim,  wassa  gaie  o  gi-nopinanawabanin  Jesu- 
san.  O  gi~jawenimigowan  dash  Jesusan,  mi  dash  ga-iji-kikeni- 
mawad  epitchi  kijewadisinid,  epitchi  gashkiewisinid  gaie. 
Mamakadendagosi  waaw,  gi-inendamog,  Kije-Maniton  o  wido- 
kagon  mamandadodang;  geget  debwewinagadini  od  ikkitowin. 

Mi  ima  kekinoamonang  Debeniminang  mojag  tchi  apeni- 
moiang  Kije-Manito.  Kawin  wika  Kije-Manito  o  naganassin 
epenimonidjin  wiiaw.  Tibishko  weossimind  eji-jawenimad  onid- 
janissan,  mi  tibishko  eji-jawenimad  Debeniminang  saiagiigodjin, 
enokitagodjin  gaie.  Mi  wendji-ikkitomagadinig  Kije-Manito  o 
masinaigan:  Kijewadisi  gaie  nita-jaweninge  Debendjiged;  o  gi- 
ashaman  gwessigodjin.  Bekadenidjin  o  gi-debissinian  weni- 
jishininigin,  ketchi-daninidjin  dash  o  gi-madjinajawan,  gego  gi- 
minassig.  Gaie  win  Jesus  kid  igonan:  Nandawabandamog 
nitam  Kije-Manito  od  ogimawiwin  gipgong^  mino  ijiwebisiwin 
gaie;  kakina  dash  iw  anisha  ki  ga-minigom. 

Gego  endiiangon,  gonima  menesiiangon,  kema  gaie  ketima- 


312 


gisiiangon,  song-apenimoda  Kije-Manito.  Nibiwa  bemadisidjig 
wiiawiwan  eta  od  apenimonawan;  o  daniwiniwa,  o  joniiamiwan 
gaie  od  apenimonawan,  kawin  dash  Kije-Maniton  od  apenimos- 
sinawan.  Mi  ga4jiwebisiwad  waieshkat  Judawininiwag  gi-aia- 
wad  pagwadakamig.  Bakadewin  nin  gad-ondjinemin  oma  pag- 
wadakamig,  o  gi-inawan  Moisan.  Kije-Maniton  dash  o  gi- 
ashamigowan  nimidana  dasso-bibon  iw  manna  ga-idaming,  ish- 
piming  ga-ondji-pangissing  endasso-kigijeb  tchi  bwa  gisiss  mo- 
kissed.  Ki  gad-ondjinemin  gishkabagwewin,  gi-inendamog. 
Kije-Maniton  dash  o  gi-igon  Moise:  Mamon  ki  sakaon,  pakitean 
dash  iw  ajibik;  mi  dash  ajibikong  gi-ondjidjiwang  kitchi  nibwa 
nibi,  mi  dash  gi-de-minikwewad  winawa  gaie  od  awakaniwan. 
Geget  Kije-Manito  o  nadamawan  mojag  iniw  epenimonidjin 
wiiaw. 

O  gi-mamonawan  dash  ishkwandjiganan,  ga-ishkwandamo- 
wadjin,  nijwasswi  dash  watabimakakon  gi-moshkinewan.  Mi 
ima  kekinoamawindwa  enamiadjig  memindage  anishinabeg,  ged- 
ijitchigewad.  Nibiwa  anishinabeg  kawin  weweni  o  manadjitos- 
sinawan  od  aiimiwan,  gonima  joniian,  gonima  bakan  gego  ga- 
gashkitchigewadjin  gi-anokiwad;  o  tchaginanawa,  gonima  o 
migiwenawa.  Kawin  iw  onijishinsinon.  Anind  dash  osam 
giodeshkiwag,  baba-mawadishiwewag  gaie  mi  dash  eniwek  ni- 
biwa  joniian  benadjiawad,  bosiwad  ishkote-odabaning,  mamina- 
wad  gaie  minidiwinan  enawemawadjin  gaie  wassokawawadjin. 
Minawa  anind,  kishpin  pangi  ojoniiamiwad,  o  gishpinanawan 
bebejigoganjin  gaie  titibidabanan  ketchi-sanagaginsonidjin,  mi 
dash  nibiwa  eji-banadjiawad  joniian.  Anotch  sa  gego  od  ondji 
banadjiawan  o  joniiamiwan;  waiba  dash  kawin  awiia  joniia, 
Kego  iw  ijiwebisikegon,  ninidjanissidog.  Weweni  manadjitog 
kid  aiimiwa,  weweni  ganawenimig  ki  joniiamiwa  geshkitchi- 
geieg  enokiiegon.  Makija  panima  ningoting  ki  gad-akosim, 
gonima  ta-akosidog  awiia  endaieg,  gonima  kawin  wewib  ki  ga- 
mikansinawa  anokiwin,  tchi  ondji  bamiidisoieg.  Kishpin  dash 
gego  aiansiweg,  ki  ga-bakadem,  ki  ga-kitimagisim,  ta-animisi- 
wag  gaie  endaieg  eiadjig,  memindage  ki  widigemaganiwag, 
kinidjanissiwag  gaie. 

Nisswaiagadini  iw  ejitchiged  nebwakad  inini,  mi  sa,  wemeni 
anamia ,  weweni  anoki,  weweni  gaie  o  ganawendan  od  aiim ,  o  jo- 
niiaman  gaie  ga-gashkiadjin  gi-anokid. 

Kawin  dash  osam  o  sagiassin  joniian;  kawin  sasagisissi;  we- 

weni  o  bamian  onidjanissan  o  kitisiman  gaie,  o  jajaweniman 
ketimagisinidjin,  o  widokan  gaie  anamiewin;  mi  ejiwebisid  ena- 
miad  nebwakad. 

ANAMIEWIN. 

Kije-Manito,  missi  gego  wenijishing  debendaman,  ki  pagos- 
senimigo  tchi  mijiiang  iw  kitchi  jawendjigewin,  mojag  tchi  sa- 
giigoian;  widokawishinam  gaie  kaginig  tchi  songanamiaiang, 
eshkam  gaie  tchi  ani-mino-ijiwebisiiang.  Mi  eji-pagossenimi- 
goian  ondji  Kigwiss  Jesus.  Mi  ge-ing. 


EKO-NIJWATCHING  ANAMIEGIJIGAD  GI-ISHKWA- 
PENTECOT-GIJIGAK. 

■  ■)••:  j 

EPISTOLA.  ROM.  VI,  19-23. 

Mi  ekkitod  kitchitwa  Paul :  Anishinabeng  nind  iji  gigit, 
osam  sa  ninamad  kiiawiwa;  ga-iji-aioieg  kiiawiwan  gi-bishigwa- 
disiieg  gi-matchi-dodameg  matchi  ijiwebisiwining,  mi  tibishko 
nongom  iji  aioiog  kiiawiwan,  gwaiak  tchi  ijiwebisiieg  mino  iji- 
webisiwining.  Megwa  sa  gi-dodameg  anotch  gego  maianadak, 
kawin  ki  gi-babamendansinawa  gwaiako-bimadisiwin.  Anin  dash 
ga-ondisiieg  iw  minik  ga-bi-matchi-ijiwebisiieg,  wendji-agat- 
chiieg  nongom?  Kishpin  awiia  iw  ijiwebisid,  nibowin  o  ga- 
gashkitamason.  Nongom  dash  kawin  keiabi  batadowining  ki 
daji-bimadisissim,  Kije-Manito  meshkwat  kid  anokitawawa. 
Nongom  dash  ki  ga-gashkitonawa  gwaiako-bimadisiwin,  ishk- 
watch  dash  kagige  bimadisiwin  gijigong.  Baiata-ijiwebisid  sa 
nibowin  o  gashkitamason,  Kije-Manito  o  jawendjigewin  dashmi 
iw  kagige  bimadisiwin,  Debeniminang  Jesus  ondji. 

EVANGELIUM.  MATT.  VH,  15-21. 

Mi  enadjimod  kitchitwa  Matthieu:  Iwapi  Jesus  o  gi-inan  o 
kikinoamaganan:  Dadibabamig  geginawishkidjig  niganadjimo- 
wininiwag;  manishtanishiwaianing  ki  ga-bi-nasikagowag,  pind- 
jina  dash  mainganiwiwag  takwangeshkiwad.  Eji-miniwiwad  ki 
gad  ondji-kikenimawag.  Jominan  na  bemadisidjig  od  odinana. 
wan  minessagawanjing,  gonima  gaie  kitchi-jominan  missa- 
nashkong?  Mi  go  mojag,  mino  mitig  ondji-nitawiginon  weni- 

jishingin  wiiagiminan;  matchi  mitig  dash  ondji-nitawiginon 
matchi  wiiagiminan.  Wenijishid  mitig  kawin  wika  da-ondji- 
nitawiginsinon  matchi  wiiagiminan,  matchi  mitig  dash  kawin 
wika  da-ondji-nitawiginsinon  wenijishingin  wiiagiminan.  Ka- 
kina  mitigog  netawigitossigog  wenijishingin  wiiagiminan,  ta- 


kishkigawawag,  ishkoteng  dash  ta-apaginawag.  Eji-miniwiwad 
sa  mi  ge-ondji-kikenimegwa.  Kawin  kakina  igiw  ejidjig:  De- 
bendjigeian,  Debendjigeian,  ogimawiwining  gijigong  ta-pindi- 
gessiwag.  Aw  eta  ejitchiged,  Noss  gijigong  ebid  enendang,  mi 
aw  ge-pindiged  ogimawiwining  gijigong. 

NINIDJANISSIDOG! 

Jesus  Debeniminang  ki  kikinoamagonan  tchi  aiangwami- 
siiang  tchi  waiej  imissi nowangwa  geginawishkidjig  niganadjimo- 
wininiwag.  Mainganing  od  awetchigenan  iniw  matchi  niganad- 
jimowininiwan.  Owsaikkito:  Manishtanishiwaianing  ki  ga-bi- 
nasikagowag,  pindjina  dash  mainganiwiwag  takwangeshkiwad. 
Geget  matchi  ijiwebisiwag.  Awenenag  dash  igiw  geginawish- 
kidjig  niganadjimowininiwag  enindjig? 

Mi  sa  igiw  ininiwag  weiej ingeshkid j ig,  gaiat  ga-bi-waieji- 
madjig  Kije-Maniton  od  anishinabemini.  Naningim  dajindjiga- 
sowag  Kije-Manito  o  masinaiganing.  Hananias  mi  bejig  ni- 
ganadjimowinini  ga-waiejimad  Judawininiwan.  Ow  dash  o  gi- 
igon  Jeremian  gwaiak  niganadjimowininiwan:  Pisindan  nongom 
Hananias.  Kawin  ki  gi-ijinajaogossi  Debendjiged  tchi  niganad- 
jimoian.  Ki  gi-ijiag  gaie  igiw  anishinabeg  tchi  apenimowad 
gaginawishkiwin.  Mi  wendji-ikkitod  Debendjiged:  Nashke  ki 
gad-ikonin  aking;  nongom  igo  kikinonowin  megwa  ani-bimisseg 
ki  gad-ishkwa-bimadis.  Ki  gi-aiajidema  sa  Debendjiged.  Geget 
idash  gi-nibo  Hananias  ga-gaginawishkid  niganadjimowinini  iw 
igo  kikinonowin  gi-nijwassogisisswagadinig. 

Geginawishkidjig  niganadjimowinining  inendagosiwag  meg- 
we  anishinabeg  kakina  tchissakiwininiwag,  nanandawiiwewini- 
niwag,  kosabandamowininiwag,  kakina  gaie  wejitodjig  midewi- 
win  gaie  anishinabe-nimiidiwin,  medewiwadjin.  Kije-Manito 
bejig  eta  o  gi-ojiton  ijitwawin  ondji  kakina  onidjanissan  oma 
aking  ebinidjin;  kawin  nij  gonima  nisswi  o  gi-ojitossinan  ijitwa- 
winan  ekkitowad  anind  gegibadisidjig  anishinabeg.  Ow  sa 
ikkitowag  kiwe  igiw  geginawishkidjig  ininiwag:  Kitchi-Manito 
nisswi  ijitwawinan  o  gi-ojitonan,  mi  sa  anishinabe-ijitwawin, 
W emitigo j i-i j it wa win,  gaie  Jaganash-ij itwawin .  Kawin  bapish 
debwessiwag;  giwanimowag  gosha.  Jesus  o  gi-oiitamawan  ka- 
kina  anishinaben  endasso- winsonid j in  bejig  eta  ijitwawin,  mi  sa 
iw  katolik  ijitwawin;  kawin  bekanadinig  ijitwawin  o  gi-ojitos- 
sin.  Kawin  gego  inabadassinon  anishinabe-ijitwawin,  kawin 
gaie  ningot  apitendagwassinon  Jaganash-ijitwawin.  Geget 
kitchi  matchi  dodamog  igiw  geginawishkidjig  midewininiwag; 
o  waiejimawan  widj-anishinabewan. 

Geginawishkidjig  niganadjimowinining  inendagosiwag  ni- 
biwa  waiabishkiwedjig,  igiw  sa  ga-apitchi-webinangig  anamie- 
win;  o  matchi  kikinoamawawan  widj-anishinabewan.  Kawin 

debweiendansiwag-,  o  matchi  idanawa  dash  gwaiak  anamiewin,  o 
matchi  dajimawan  gaie  mekatewikwanaien.  Kego  bapish  bisis- 
kitawakegon  ekkitowad.  Waiejindisowag  gaie  widj-anishina- 
bewan  o  waiejimawan.  Awashime  matchi  ijiwebisiwag  igiw 
geginawishkidjig  Kitchi  Mokamanag,  win  dasfi  igiw  ketimagi- 
sidjig  anishinabeg  enamiassigog.  Igiw  sa  metchi-ijiwebisidjig 
Kitchi  Mokomanag  o  bapinodanawa  anamiewin,  o  wikwatchito- 
nawa  tchi  banadjitowad.  Winawa  dash  anishinabeg  enamiassi- 
gog  kawin  kakina  endashiwad  o  jingendansinawa;  anind  geget 
o  jingendanawa;  kawin  sa  o  kikendansinawa  ejiwebak  anamie- 
win,  kawin  gaie  Kije-Maniton  o  kikenimassiwawan.  Kego  dash 
wika  pisindawakegon  matchi  ininiwag  weiejingeshkidjig,  kego 
gaie  wika  agindamawakegon  o  matchi  masinaiganiwan. 

Geginawishkidjig  niganadjimowinining  inendagosiwag  ga- 
gikwewininiwag,  anotch  gego  gegikwedjig.  Enendamowad 
mi  eji-gagikwewad.  Kawin  Kije-Maniton,  kawin  Jesusan,  ka- 
win  gaie  iniw  naganisinidjin  ima  J esus  od  anamiewigamigong  o 
gi-anonigossiwan  tchi  gagikwewad;  anisha  gagikwewag,  anisha 
dananigidonog;  kawin  ningot  inabadassinini  o  gagikwewiniwa. 
Mi  sa  winawa  memindage  wenishimadjig  nibiwa  bemadisinidjin 
aking,  iniw  waiabishkiwenidjin  gaie  anishinaben.  Nibiwa  be- 
madisidjig  o  webinanawan  gega  kakina  anamie-debwewinan  Jesus 
ga-kikirioamagedjin;  gega  kakina  kitchitwa  Sakremaian  gaie  o 
gi-webinanawan,  Jesus  ga-ojitodjin,  memindage  Webinigewin 
gaie  kitchitwa  Eukaristiwin  gaie  Songideeshkagowin  gaie  Ana- 
mie-Nominigowin.  Nibiwa  bebakan  ejitwadjig  o  gi-webinanawa 
kitchitwa  Sigaandagowin;  kawin  o  binassiwawan  anamiewiga- 
migong  onidjanissiwan  ima  tchi  sigaandawimind.  Eshkam  esh- 
kam  wanishinog.  Igiw  dash  gegikwedjig  gaie  go  igiw  gegiki- 
mindjig  neienj  waiejindisowag  gaie  waiejingewag;  neienj 
dash  wanikaning  ta-pindjissewag— neienj  ta-kagige-banadisiwag. 
Kego  wika  pindigekegon  bakan  ejitwadjig  od  anamiewigamigo- 
wang.  Kakina  igiw  katolik  anamiewin  ejitwadjig  apitchi 
ginaamagosiwag  wika  tchi  pindigessigwa  bakan  anamiewigami- 
gong;  mi  eta  katolik  anamiewigamigong  ge-pindigewad.  Kego 
gaie  wika  ganawendangegon  endaieg  bakan  ejitwadjig  o  masi- 
naiganiwan,  endaji-matchi-dajinjigadeg  katolik  anamiewin,  go- 
nima  ima  o  matchi  dajimawan  mekatewikwanaien.  Kego  gaie 
ta-aiassinon  endaieg  “Protestant  Bibles”  eji-windegin,  kawin 
gaie  od  anamie-masinaiganiwan,  kawin  gaie  o  nagamo-masinai- 

ganiwan.  Ginaamawawag  sa  katolik  enamiadjig  tchi  aiassigwa 
gaie  tchi  agindansigwa  iniw  masinaiganan. 

Geginawishkidjig  niganadjimowinining  inendagosiwag  eki- 
wendagosidjig,  saiagitodjig  gaie  bebamendangig  eta  aking  daji- 
daniwin,  kitchitwawisiwin,  minawanigosiwin  gaie.  Geget  gagi- 
badisiwag.  Waiejindisowag  dash,  o  waiejimawan  gaie  daiebwe- 
tagowadjin  bebamenimigowadjin  gaie.  O  wawindamawawan 
widj-anishinabewan  anotch  gego  wenijishininig,  naningim  dash 
o  minawan  eta  kashkendamowin,  bapinodagowin,  akosiwin  nibo- 
win  gaie.  Geget  waiejindisowag  daiebwetawadjig,  epenimodjig 
gaie  iniw  saiagitonidjin  aking  endagoninig  daniwin  gaie  mina- 
wanigosiwin.  Waiba  ta-ishkwa-bimadisi  wag  aking.  Kakina  o 
ga-naganigonawa  aking  endagog  daniwin  gaie  minawanigosi- 
win,  meshkwat  o  gad-aianawa  kagige  kitimagisiwin,  kagige 
kotagitowin  gaie  anamakamig. 

Gaie  win  matchi-manito  nita-waiejinge,  nita-nagwaganike, 
nita-gaginawishki  gaie.  O  gagwedibeniman  bemadisinidjin 
aking.  Taga,  od  inan  odeining,  taga  gimodin,  waiejim  kidji- 
bimadisi;  mi  ejitchigewad  igiw  anind  kidj-anishinabeg;  ki  gad- 
ondinan  ima  nibiwa  joniian;  gimodj  ijitchigen;  kawin  awiia  o 
ga-kikendansin  gi-gimodiian,  gonima  gi-waiejingeian.  Minik- 
wen,  od  inan  bejig  bemadisinidjin;  osam  kid  aiekos,  ki-gikadj 
gaie;  ambe  minikwen;  ki  ga-mino-aia.  Minikwen  od  inan  odei- 
ning  anishinaben,  anishinabekwen,  minikwen;  ki  ga-minawani- 
gos,  ki  gad-ishkwa-kashkendam,  mano  minikwen.  Minawa  be- 
jig  od  inan,  wi-banadjiad,  wissokan,  odapinan  gaie  anotch  be~ 
shigwadak  minawanigosiwin.  Kego  bisiskitangen  ekkitod  me- 
katewikwanaie.  Mano  odapin  aw  ikwe,  aw  inini;  anisha  widi- 
gem;  ki  gad-ondji-aian  wawijendamowin.  Mi  eji-wikwatchiad 
matchi-aiaawish  bimadisinidjin  aking,  wi-kagige-banadjiad  ana- 
makamig.  Inini  od  adjigwanan  gigoian;  manitonsan,  gonima 
papakinen,  gonima  pangi  wiias  od  aton  migiskaning,  mi  dash 
eji-waiejimad  gigoian,  mi  dash  gaie-eji-adjigwanad;  o  debibinan, 
o  nissan,  od  amwan  gaie.  Mi  tibishko  endodang  matchi-manito. 
Od  aion  matchi  nibi,  gonima  od  awan  joniian,  gonima  matchi 
ikwewan,  kema  gaie  matchi  ininiwan,  mi  dash  eji-adjigwanad 
anishinaben  gegibadisinidjin.  Inini  od  assan  akikong  gigoian 
ga-adjigwanadjin,  panima  od  amwan.  Mi  tibishko  ejitchiged 
matchi  manito;  akikong,  mi  sa  matchi  ishkoteng  od  apaginan 
anishinaben  ga-waiejimadjin,  ga-adjigwanadjin  gaie,  mi  dash 
ima  tanassag  emwad,  mi  sa  kagigekamig  o  kotagian. 

Anishinabe  eji-owiiassid  o  minwendan  anotch  gego  maiana. 
dadinig,  iw  jangendaminid  Kije-Maniton.  Mi  ejibiigadeg  Kije- 
Manito  o  masinaiganing:  Anishinabe  eji-owiiassid  o  dodamowi- 
nan  kikendagwadiniwan,  mi  sa  bishigwadisiwin,  winisiwin,  ga- 
gibadisiwin,  nibadisiwin,  matchi  manitokewin,  matchi  mashkiki 
jingenindiwin,  nishkadji  gijwewin,  gagawenindiwin,  nishkadi- 
siwin,  gikandiwin,  nanibikindiwin,  bakan  ijitwawin,  missawe- 
nindiwin,  nishiwewin,  giwashkwebiwin,  matchi  wikondiwin, 
anotch  gaie  maianadak.  Mi  wendji-gagikimind  mojag  aw  be- 
madisid  aking:  Kego  debwetangen,  kego  gaie  nopinadangen 
kiiaw  metchi-ijiwebak,  migadan,  jagodjiton  gaie.  Ki  ga-banad- 
jiigon  kiiaw,  kishpin  iji  bimadisiian,  kishpin  gaie  iji  dodaman 
kiiaw  eji-minwendamomagak. 

Eji-miniwid  mitig,  mi  ejiwebisid;  gaie  eji-bimadisid  anishi- 
nabe,  mi  ejiwebisid;  ondji  od  inadisiwin  o  dodamowinan  gaie 
mi  ima  wendji-kikendagosid  ijiwebisid.  Aw  sa  mino  mitig 
mino  miniwi,  o  migiwenan  wenijishingin  wiiagiminan;  mi  ima 
wendji-kikendagosid  mino  mitigowid.  Aw  dash  meno-ijiwebi- 
sid  o  wiiagiminan  aianiwan  sagiidiwin,  wenijishing  minawani- 
gosiwin,  bisaniiwewin,  bakadendagosiwin,  kijewadisiwin,  jaja- 
wendjigewin,  minwadendamowin,  nibwaka-ijiwebisiwin,  mino- 
deewin,  debweiendamowin,  tabassenindisowin,  binisiwin  gaie. 
Igiw  endodangig  onow  dinowan  kawin  dibakonigewin  o  gotan- 
sinawa.  Igiw  dash  Jesusan  debenimigodjig  o  gi-sassagakwaana- 
wan  tchibaiatigong  wiiawiwan,  o  matchi  ijiwebisiwiniwan  gaie, 
missawendamowin  gaie;  mi  ekkitod  kitchitwa  Paul.  Babamen- 
damog  iw! 

Kawin  kakina  ejidjig:  Debendjigeian,  Debendjigeian,  ogi- 
mawiwining  gijigong  ta-pindigessiwag;  aw  eta  ejitchiged,  Noss 
gijigong  ebid  enendang,  mi'aw  ge-pindiged  ogimawiwining  giji- 
gong;  mi  eninang  aw  kaiagige-debwed  Jesus.  Mi  wa-ikkitod: 
Kawin  debissessinini  awiia  tchi  anamiad,  tchi  debweiendang 
gaie;  ta-gwaiakwadisi,  ta-inadisi  Kije-Manito  eji-minwendang; 
mi  pitchinag  gashkitod  tchi  pindiged  gijigong. 

ANAMIEWIN. 

Kije-Manito,  aiapitchi-kitchi-nibwakaian  kakina  kid  inako- 
nigewining  gaie  kid  ijitchigewining;  ki  pagossenimigo  tabasse- 
nindisoiang,  tchi  miwitamawiiang  kakina  gego  maianadak, 
meshkwat  dash  tchi  mijiiang  kakina  gego  wenijishing,  ondji 
Kigwiss  Jesus.  Mi  ge-ing. 

EKO-NISHWATCHING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA.  ROM.  VIH,  12’l7 

Mi  ekkitod  kitchitwa  Paul:  Kego  babamendansidanin  kiia- 
winanin,  kego  minwendansida  matchi  bimadisiwin  aking.  Kish- 
pin  minwendameg  matchi  bimadisiwin  aking,  ki  ga-nibom, 


{kawin  lcagige  bimadisiwining  gijigong  ki-ga-pindigessim;) 
kishpin  dash  nibwakaieg,  tchi  ojindameg  matchi  bimadisiwin, 

ki  ga-bimadisim  haginig  gijigong.  Winawa  endodangig,  Kije- 
Manito  eji-minwendang,  Kije-Maniton  od  onidjanissimigowan. 
Kawin  kid  inenimigossim  tchi  awakanigoiegoban,  tchi  segisiie- 
goban  minawa;  wenidjanissingin  kid  inenimigowa  Kije-Manito; 
mi  sa  wendji-inang  enamiaiangon.  Nossinan,  nossinan.  We- 
nijishid-Manito  o  windamawan  ki  tchitchagonanin,  eji-onidja- 
nissiminang  Kije-Manito.  Kishpin  dash  Kije-Manito  onidja- 
nissiminang,  ki  ga-minigonan  daniwin,  gijigong  endagog  dani- 
win  ki  ga-minigonan,  tchi  widjiwang  Jesus  gijigong. 

Kishpin  weweni  beka  kotagendamang  aking,  Jesus  ga-iji- 
kotagendang,  ki  ga-kitchitwawendagosimin  gijigong,  win  eji- 
kitchitwawendagosid. 

EVANGELIUM.  LUC.  XVI,  1-9. 

Mi  enadjimod,,  kitchitwa  Luc:  Iwapi  Jesus  mandan  o  gi- 
inan  o  kikinoamaganan,  gi-awetchiged:  Bejig  inini  gi-kitchi- 
dani,  mijinawen  o  gi-aiawan.  Gi-iji-manadjimotawa  dash  aw 
mijinawe:  o  gi-nishiwanadjitonan  sa  kid  aiiman.  O  gi-nandomi- 
gon  dash  od  ogimaman ,  gi-igod:  Anin  iw  enitaman  enadjimi- 
goian?  Wabandaishin  ki  mijinawewiwin;  kawin  sa  keiabi  ki 
ga-gashkitossin  tchi  mijinawewiiamban.  Mijinawe  dash  gi-iji- 
ganonidiso:  Anin  ge-ijitchigeian?  Nind  ogimam  nin  wi-maka- 
mig  nin  mijinawewiwin.  Kawin  nin  da-gashkitossin  tchi  big- 
wakamigaigeian;  nind  agatch  tchi  baba-nandotamageian.  Nin 
kikendan  ge-ijitchigeian  tchi  pindigajiwad  ima  endawad  gi-sagi- 
dinigoian  nin  mijinawewiwining.  Kakina  dash  o  gi-nandoman 
iniw  mesinaamawanidjin  od  ogimaman,.  o  gi-inan  dash  bejig: 
Anin  minik  mesinaamawad  nind  ogimam?  O  gi-igon  dash:  Nin- 
gotwak  dasso-dibaigan  bimide.  O  gi-inan  dash  mijinawe:  Oda- 
pinan  ki  masinaigan,  wewib  namadabin,  nanimidana  dash  oji- 
biigen.  Minawa  dash  bejig  o  gi-inan:  Kin  dash,  anin  minik 
mesinaigeian?  O  gi-igon  dash:  Ningotwak  dasso-dibaigan  pak- 
wejiganiminens.  Mijinawe  dash  o  gi-inan:  Odapinan  ki  masi- 
naigan,  nishwassimidana  dash  ojibiigen.  Aw  dash  ogima  o  gi- 
minwadjiman  iniw  metchi-ijiwebisinidjin  o  mijinaweman,  gi- 
nibwakawijitchigenid.  Nawatch  sa  nibwakawag  metchi-ijiwebi- 
sidjig,  wi-gashkitowad  gego  aking  endagog,  eji-nibwakawad  dash 
meno-ijiwebisidjig.  Nin  dash  kid  inininim:  Kid  inodewisiwi- 
niwa  metchi-ijiwebak  aiog  tchi  jawenimegwa  kidj-anishinabe- 
wag;  gi-nondesiieg  dash  ki  gad-odapinigowag  kagige  wigiwa- 
ming  gijigong. 

NINIDJANISSIDOG! 

Naningim  gi-awetchige  Jesus  gegikwedjin,  gego  weni- 
jishininig  wi-kikinoamawad  anishinaben,  Mi  ga-ondji-ijitchi- 
ged  iw,  nawatch  weweni  tchi  nissitotagod  pesindagodjin.  We- 
weni  nanagatawendamawada  od  awetchigan  nongom  ga-nonda- 
meg  ima  kitchitwa  minwadjimowining.  Mandan  dash  o  gi- 
inan,  gi-awetchiged: 

Bejig  inini  gi-kitchi-dani,  mijinawen  dash  o  gi-aiawan.  Gi- 
iji-manadjimotawa  dash  aw  mijinawe:  o  gi  nishiwanadjitonan  sa 
kid  aiiman.  Awenen  aw  inini  ketchi-danid  ?  Win  sa  Debenimi- 
nang  Kije-Manito.  Geget  kitchi  dani,  kakina  gego  o  dibendan 
oma  aking  gaie  wedi  gijigong.  O  dibeniman  anjeniman;  potch 
kakina  matchi-maniton  od  apitchi  dibeniman,  o  gossigon  gaie. 
O  dibeniman  gaie  kakina  bemadisinidjin  aking  eji-owiiawinid, 
eji-otchitchagonid  gaie.  •  O  dibendan  iw  bimadisiwin  gaie  iw 
nibowin,  kakina  gaie  aking  endagog  o  dibendan.  Geget  kitchi 
dani  aw  kitchi  Ogima,  wegimawid  gijigong  gaie  aking.  O  gash- 
kiton  tchi  mininang  daniwin,  kitchi twawi si win ,  mino  aiawin 
gaie.  O  gashkiton  gaie  tchi  ikonamawad  anishinaben  minik 
endaninid,  joniian,  dibendassowin,  aki,  mino  bimadisiwin,  o 
widigemaganini,  onidjanissini  gaie.  Enendang  migiwe,  enen- 
dang  gaie  ikonamage. 

Awenen  dash  aw  mijinawe  ?  Mi  sa  aw  bemadisid  aking. 
Mijinaweng  inendagosiwag  kakina  go  bemadisidjig  aking.  Mi- 
jinawe  kawin  o  dibendansin  iw  genawendang,  od  aiimini  od  ogi- 
maman;  kawin  ganage;  anisha  sa  go  anona  tchi  ganawendama- 
wad  od  ogimaman  o  dibendassowinini.  Mi  tibishko  ejiwebisii- 
ang  kakina  minik  endashiiang.  Kawin  kinawind  ki  aibendansi- 
min  eiamang  aking,  joniia,  aki,  kiiawinan,  ki  pakesiwininanin, 
gonima  bakan  gego;  anisha  kid  aiomin  kakina  iw,  kid  abadjito- 
min,  kawin  dash  ki  dibendansimin.  Bejigo  aw  aiapitchi-diben- 
dang  kakina  gego,  mi  sa  Debeniminang  Kije-Manito,  kinawind 
dash  bemadisiiang  aking,  ki  mijinawewimin,  ki  ganawendaigo- 
min  iw. 

Kawin  gaie  kid  apitchi  dibenindisossimin;  mi  sa  gwaiak 
Kije-Manito  debeniminang.  Win  o  dibendan  kiiawinan,  ki 
tchitchagonan  gaie.  Kishkinjigonanin,  kitawagananin,  kisida- 
nanin,  kakina  kiiawinan  o  dibendan  Kije-Manito.  Kid  inenimi- 
gonan  dash  weweni  tchi  aioiang  ki  pakesiwininanin,  win  eji- 


322 


minwendang,  win  ga-iji-inakoniged  ima  o  ganasongewining. 
Kego  wika  wanendansida  iw  kitchi  debwewin:  nind  apitchi 
dibenimigKije-Manito;  o  dibendan  gaie  minik  eiaman  aking; 
kawin  nin  enendaman  nin  da-iji-bimadisissi;  enendang  sa  Kije- 
Manito  mi  ged-iji-bimadisiian  kaginig. 

Aw  dash  mijinawe  o  gi-nandomigon  od  ogimaman,  gi-igod : 
Anin  iw  enitaman  enadjimigoian?  Wabandaishin  ki  mijinawe- 
wiwin;  kawin  sa  keiabi  ki  ga-gashkitossin  tchi  mijinawewiiam- 
ban.  Mi  go  nassab  gaie  kinawind  ningoting ged-igoiangi  waban- 
daishin  ki  mijinawewiwin,  mi  sa  wabandaishin  ga-iji-inabadji- 
toian  kakina  iw  ga-minigoian,  ishkweiang  gi-bimadisiian.  Gi- 
dagwishinomagad  sa  ki  dibakonigowin,  mi  nongom  tchi  ajena- 
magoian.  Geget  ningoting,  makija  waiba  go,  ki  ga-dibakonigo- 
min. 

Anin  iwapi  dash  ge-dibakonigoiang?  Awenen  ge-dibakoni- 
nang?  Anindi  ge-daji-dibakonigoiang  ?  Wegonen  gaie  iw  ge- 
dibakonigadeg?  Ishwatch  dash,  anin  ge-dodagoiang  api  ge-gi- 
ishkwa-dibakonigoiang?  Kakina  iw  weweni  nanagatawendanda 
nongom.  Apegish  kitchi  weweni  babamendameg  iw  ged-inina- 
gog,  Kije-Manito  eji-kikinoamawid  nindeing. 

1.  Anin  iwapi  ge-dibakonigoiang?  Mi  sa  nigan  ge-nana. 
gatawendamang.  Ki  ga-nitami-dibakonigomin  api  eshkwa-bi- 
madisiiang.  Minawa  kakina  mamawi  ta-dibakonawag  api  ishk- 
watch  tchi  gijigak,  api  sa  eshkwa-akiwang.  Geget  nijing  ta- 
dibakonawag  kakina  go  bemadisidjig  aking;  mi  sa  eji-kikinoa- 
magoiang  Kije-Manito  od  ikkitowin.  Mi  ekkitod  kitchitwa 
Paul  dajindang  iw  dibakonigowin:  Kakina  minik  endashiiang 
mijisha  ki  ga-kikendamoigomin  ga-ijiwebisiiang,  ima  enassamid 
Jesus-Krist  debakoniged,  tchi  iji  ajenamagoiang  endasso-bebeji- 
goiang  ga-iji-wikwatchitamasoiang  iwapi  gi-owiiawiiang,  ga-iji- 
dodamang  gonima  iw  wenijishing,  gonima  iw  maianadak. 

Gegetpabige  go  gi-ishkwanamoiang  ki  ga-dibakonigomin, 
ki  ga-gagwedjimigomin  ga-iji-bimadisiiang.  Geget  ta-kitchi- 
sanagad  iw  netamissing  dibakonigowin;  geget  ta-sanagad,  ta- 
gotamigwad  gaie.  Makija  dash  waiba  ki  gad-odissigomin  iw 
gwetamigwendagwak  dibakonigowini-gijigad.  Endasso-gijigak 
nibowag  gega  ningotwak  dasso-mid  asswak  bemadisidjig,  mi  dash 
iwapi  dibakonindwa.  Anind  dash  gwaiak  odapinigasowag  giji- 
gong;  anind  dash  ijinajawawag  gassiakisowining;  kitchi  nibiwa 
dash  apaginawag  kagige  ishkoteng.  Ow  dash  ki  da-gagwedjin- 

disom  endasso-bebejigoieg:  kishpin  nongom  igo  pagamishka- 
goiamban  nibowin,  anindi  ged-ijaiamban  ?  Kishpin  dash  igoieg  ki- 
deiwa:  kishpin  nongom  sesika  niboiamban,  nin  kikenindis  tchi 
apaginigoian  matchi  ishkoteng  anamakamig:  kishpin  iw  igoiego- 
ban  kideiwa,  wewib  anwenindisog,  kid  inininim,  kitchi  wewib 
anwenindisog,  tchi  jawenimineg  Debeniminang,  tchi  ikonamo- 
neg  ki  batadowiniwan. 

2.  Awenen  ge-dibakoninang?  Mi  sa  win  tibinawe  Kije- 
Manito  Wegwissimind,  Jesus-Krist,  Debeniminang.  Mi  sa  win 
ga-minind  kakina  dibakonigewin.  Kawin  Weossimind  o  diba- 
konassin  awiia,  ikkito  Jesus;  o  gi-minan  iniw  Ogwissan  kakina 
dibakonigewin.  Jesus  dash  gwaiak  Kije-Manitowi,  bekish  gaie 
gwaiak  anishinabewi. 

Anin  dash  ejiwebisid  aw  ge-dibakoninang?  Kakina  gego  o 
jabwabandan,  o  kikendan  gaie;  kawin  gego  o  bwanawitossin; 
gwaiak  dibakonige;  mi  ejiwebisid.  Bebejig  anishinaben  od 
ajenamawan  eji-wikwatchitamasonid.  Kawin  iwapi  o  ga-jaweni- 
massin  baiata-ijiwebisinidjin,  missawa  kitchi  daninid,  missawa 
kitchi  ojoniiaminid,  missawa  kitchi  ogimawinid  gaie.  Mi  eji- 
webisid  aw  debakoniged. 

3.  Anindi  dash  ge-daji-dibakonigoiang?  Tibi  go  ge-dapine- 
wangen,  gonima  endaiang,  gonima  ningotchi  bakan,  mi  go  ima 
gaie  ge-daji-dibakonigoiang.  Bejig  nibo  wigiwaming,  makija 
anishinabe  ketimagisid.  Kishpin  weweni  gi-bimadisid,  o  wigi- 
waming  ta-ondji-madja  tchi  pindiged  gijigong.  Ketchi-danid 
dapine  kitchi  wakaiganing.  Ganabatch  o  gi-ondinan  o  joniia- 
man  gi-nita-waiejinged;  kitchi  wakaiganing  dash  nibo.  Tchi- 
gaii  nibaganing  biowag  matchi  animoshishag,  mi  sa  matchi-ma- 
nitog.  Api  ishkwatch  pagidanamod,  igiw  matchi  animoshishag 
od  ani-madjinawan  o  tchitchagoni  iniw  ga-kitchi-daninidjin,  od 
apaginawan  gaie  iw  kitchi  ishkote-sagaiganing.  Gonima,  nin- 
gotchi  kitchi  migadiwag  jimaganishag,  kitchi  nibiwa  dash  nissa- 
wag;  mi  ima  kitiganing  ga-dapinanidiwad,  mi  go  gaie  ima 
wendji-ijawad  kagige  ishkoteng,  igiw  sa  ga-dapinedjig  kitchi 
batadowining.  Geget  gotamigwendagwad. 

4.  Wegonen  dash  iw  ge-dibakonigeng?  Mi  sa  kakina  kid 
inendamowininanin,  kakina  kid  ikkitowininanin,  kakina  gaie  ki 
dodamowininanin.  Iwapi  ki  ga-gagwedjimigonan  Kije-Manito 
ga-iji-inabadjitoiang  o  migiwewinan,  kiiawinan,  ki  tchitchago- 
nan,  mashkawisiwin,  kikendassowin,  joniia,  jawendjigewinan 

ga-minigoiangon.  Iwapi  geget  ki  gad-igonan:  Wabandaishin 
ki  mijinawewiwin;  kawin  sa  keiabi  ki  ga-mijinawewissi.  Ka- 
win  eta  ki  matchi  dodamowininanin,  mi  go  gaie  iw  ga-mino- 
dodamang  inwasoiang,  ki  gad-ondji-dibakonigomin.  Nenibiwa 
sa  bemadisidjig  o  banadjitonawan  o  mino  dodamowiniwan  iw 
nandawendamowad  kitchitwawisiwin,  ishpenindisowin,  gonima 
gego  bakan  maianadak.  Geget  gotamigwendagwad  iw  dibako- 
nigowin. 

5.  Anin  dash  ge-dodagoiang  api  ge-gi-ishkwa-dibakoni- 
goiang?  Mi  sa  iwapi  tchi  dibaamagoiang  ga-iji-anokiiang.  Aw 
ga-mino-anokitawad  Kije-Maniton,  o  ga-kagige-dibaamagon  gi- 
jigong.  Aw  dash  win  ga-anokitasod  eta,  gonima  matchi-ma- 
niton  ga-anokitawad,  anotch  gego  gi-matchi-dodang,  o  gad- 
apaginigon  Kije-Maniton  anamakamig;  ta-kagige-wissagakiso 
dash  ima.  Eji-bimadising,  mi  eji-nibong;  eji-nibong,  mi  ged- 
iji-dibakonigong;  eji-dibakonigong  dash,  mi  ged-iji-aiang  kagi- 
gekamig.  Kego  wika  wanendansida  iw! 

Mijinawe  dash  gi-iji-ganonidiso:  Anin  ge-ijitchigeian  ?  Nind 
ogimam  nind  ikonamag  nin  mijinawewiwin.  Kawin  nin  gash- 
kitossin  tchi  bigwakamigaigeian;  nind  agatch  tchi  baba-nando- 
tamageian.  Nin  kikendan  ge-ijitchigeian  tchi  pindigajiwad 
endawad  gi-sagidinigoian  nin  mijinawewiwining.  Mi  dash  gi- 
anokid  tchi  waiejimimid  od  ogimaman,  tchi  widokawindwa  dash 
mesinaigedjig.  Aw  dash  ogima  o  gi-minwadjiman  iniw  metchi- 
ijiwebisinidjin  mijinawen,  iw  gi-nibwakawitchigenid,  kawin  dash 
memwetch  o  waiejingewinini  o  gi-minwabandamawassin.  Ka- 
win  sa  wika  awiia  pagidinassi  tchi  waiejinged,  gonima  tchi  gi- 
modid.  Kije-Manito  sa  o  kitchi  ginaamadan  kakina  gimodiwin 
gaie  waiejingewin.  Kego  gimodiken,  ikkito. 

Nawatch  sa  nibwakawag  metchi-ijiwebisidjig  wi-gashkitowad 
gego  aking,  eji-nibwakawad  dash  meno-ijiwebisidjig.  Kashken- 
dagwad  anawi.  Awashime  go  kitchi  sindjiwag  metchi-ijiwebi- 
sidjig  wi-gashkitchigewad  joniian,  iw  dash  eji-anokiwad  meno- 
ijiwebisidjig  wi-gashkitamasowad  kagige  daniwin,  kagige  jawen- 
dagosiwin  gijigong.  Nawatch  enigok  anokiwag  tchi  kagige 
banadjiidisowad,  iw  dash  eji-anokiwad  meno-ijiwebisidjig  wi- 
kagige-bimadjiidisowad. 

Nin  dash  kid  inininim:  Kid  inodewisiwiniwa  metchi-ijiwe- 
bak  aiog  tchi  jawenimegwa  kidj-anishinabewag;  gi-nondesiieg 
dash,  ki  gad-odapinigowag  kagige  wigiwaming  gijigong.  Anin 

wa-ikkitod  Jesus  ?  Kawin  iw  wi-ikkitossi:  Aiog  iw  ga-ondina- 
madisoieg  gi-gimodiieg,  gi-waiejingeieg,  tchi  ondji  jawenimegwa 
ketimagisidjig;  kawin  bapish.  Mi  wa-ikkitod:  Weweni  aiog 
iw  eiameg,  tchi  widokawegwa  ketimagisidjig;  aw  sa  joniia, 
naningim  gimodiwining  ga-ondinigasod  kinawa  migiweiog  tchi 
jajawendjigeieg. 

ANAMIEWIN. 

Mijishinam,  Debenimiiang,  ki  jawendjigewin  mojag  tchi 
inendamang  gaie  tchi  ijitchigeiang  iw  gweiakwendagwak,  kin 
eji-minwendaman  apine  tchi  iji  bimadisiiang;  kawin  sa  nin  gash- 
kiidisossimin  gego  tchi  mino  dodamang,  jawenimissiwang.  Mi 
eji-pagossenimigoian  ondji  Kigwiss  Jesus.  Mi  ge-ing. 


EKO-JANGATCHING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA  I  COR.  X.  6-13. 

Mi  ekkitod  kitchitwa  Paul:  Kego  missawendansida  mai- 
anadak,  Juda  winini wag  ga-iji-missawendamowad;  kego  gaie 
matchi  manitokessida,  ga-dodamowad  anind  igiw,  ejibiigadeg 
Kije-Manito  o  masinaiganing:  Anishinabeg  (mi  sa  Judawinini- 
wag)  gi-namadabiwag  tchi  wissiniwad  tchi  minikwewad  gaie, 
gi-pasigwiwag  dash  tchi  ombakamigisiwad.  Kego  gaie  bishig- 
wadj-ijiwebisissida,  igiw  anind  ga-ijiwebisiwad;  bejig  gijigak 
dash  nijtana  ashi  nissing  midasswak  (23,000)  gi-nibowag.  Kego 
gagwedibenimassida  Debeniminang,  anind  igiw  ga-iji-gagwedi- 
benimawad;  ginebigon  dash  o  gi-nissigowan.  Kego  gaie  nena- 
wadjimokegon,  anind  igiw  ga-i ji-nenawad j  imowad ;  gi-nissawag 
dash  pagwadakamig .  Mi  sa  ga-ondji-dodawindwa,  tchi  waban- 
daigoiang  ged-ijiwebak.  Mi  dash  kakina  wendji-ojibiigadeg 
Kije-Manito  o  masinaiganing,  tchi  windamagoiang  ged-ijitchi- 
gessiwang,  kinawind  nongom  bemadisiiang  aking.  Mi  dash 
aw,  nin  mashkawigabaw,  enendang,  mano  ta-angwamendam 
tchi  pangishinsig.  Apegish  odissigossiweg  gagwedibeningewin, 
mi  eta  eji-odissigowad  iko  anishinabeg.  Kijewadisi  dash  Kije- 
Manito;  kawin  minwendansi  awashime  minik  tchi  gagwedibeni- 

migoieg,  mi  eta  minik  eji-gashkitoieg  tchi  jagodjitoieg  maiana - 
dak;  ki  ga-jawenimigowa  gaie  tchi  gashkitoieg  tchi  jagodjitoieg 
gagwedibeningewin. 

EVANGELIUM.  LUC.  XIX,  41-47. 

Mi  enadjimod  kitchitwa  Luc:  Iwapi  Jesus  ba-dagwishing 
besho  Jerusaleming,  o  gi-ganawabandan  odena,  gi-mawi  dash 


gi-ikkitod :  Apegish  kikendamamban  gaie  kin,  memindage  non- 
gom  gi-ojitchisseg  ki  gijigadom,  ge-ondji-wanakiiamban;  ki 
kasotagon  dash  nongom,  kawin  ki  wabandansin.  Gijigadon  sa 
ki  ga-pagamishkagonan,  jangenimikig  ki  ga-giwitaianikanigog, 

ki  ga-mitchikanakobinigog,  giwitaii  ki  g'a-migoshkadjiigog,  ki 
ga-webishimigog  mitakamig,  kinidjanissan  gaie  oma  endanaki- 
nidjin;  kawin  ganage  bejig  assin  ki  gad-i j i-ishkonigossi  tchi 
agwitoiabikishingiban;  mi  sa  ge-ondji-dodagoian  gi-kikendansi- 
wan  api  mawadissigoian.  Ga-ani-pindiged  dash  anamiewigami- 
gong,  o  gi-madji-sagidjiwebinan  ima  etawenidjin,  gashpinadji- 
genidjin  gaie,  gi-inad:  Ojibiigade  Kije-Manito  o  masinaiganing: 
Nin  wigiwam  anamiewigamigowan;  kinawa  dash  gimodiwiga- 
mig  ki  gi-ondji-ojitonawa.  Endasso-gijigadinig  dash  gi-gagikwe 
anamiewigamigong. 

NINIDJANISSIDOG! 

Apitchi  jawendamidee  Jesus  Debeniminang.  O  gi-waban- 
daiwen  o  kitchi  jawendamideewin  gi-mawid  gi-ganawabandang 
odena  Jerusalem.  Mandan  sa  ikkitomagadini  Kije-Manito  o 
masinaigan:  Iwapi  Jesus  ba-dagwishing  besho  Jerusaleming,  o 
gi-ganawabandan  odena,  gi-mawi  dash,  gi-ikkitod:  Apegish  ki- 
kendamamban  gaie  kin,  memindage  nongom  gi-odjitchisseg  ki 
gijigadom,  ge-ondji-wanakiiamban;  ki  kasotagon  dash  nongom, 
kawin  ki  wabandansin. 

Wegonen  dash  ga-ondademod  Jesus  gi-ganawabandang  odena 
J erusalem  ?  Ka  na  nigan  o  gi-kikendansin  ged-iji-kotagiigod,  ged- 
iji-nissigod  gaie  Jerusaleming  daji-anishinaben?  Geget  o  gi-ki- 
kendan  kakina  iw;  minotch  dash  o  gi-mawindan  iw  odena,  o  gi- 
mawiman  gaie  iniw  Judawininiwishan,  ged-anokinidjin  tchi 
sassagakwaond  tchibaiatigong.  Potch  igo  jangenimigodjin  o 
gi-kitimageniman,  o  gi-mawiman  Debendjiged;  osam  sa  jawen- 
damidee,  potch  igo  metchi-dodagodjin  o  jaweniman,  o  wi-midag- 
wenamawan  maianadak,  kagige  banadisiwining.  Geget  apitchi 
jawendamidee.  Mi  wendji-ojibiigadeg  Kije-Manito  o  masinai- 
ganing:  Kawin  nin  nandawenimassi  baiata-ijiwebisid  tchi 
banadisid,  ikkito  Kije-Manito;  nin  nandawenima  tchi  anwenin- 
disod  gaie  tchi  bimadisid. 

Osam  edada  gi-matchi-ijiwebisiwad  Judawininiwag,  gi- 
inendansigwa  wi-odapinamowad  Jesus  od  anamiewin,  mi  ga- 
ondademod  Jesus.  Gi-ano-gagikimad  nisso-bibon,  gi-ano-kitchi- 
mino-dodawad  mojag,  gi-nodjimoad  aiakosinidjin,  gi-bimadjiad 
gaie  ga-nibonidjin,  minotch  o  gi-webinigon,  o  gi-kotagiigon,  o 
gi-nissigon  gaie.  Mi  ga-ondji-mawid  Jesus  gi-kikendang  eji- 
mashkawaninig  odeiwan  igiw  Judawininiwag,  eji-matchideewad 

gaie.  Mi  ga-ondji-ikkitod:  Apegish  kikendamamban  gaie  kin, 
Jerusalem,  memindage  nongom  gi-odjitchisseg  ki  gijigadom,  ge- 
ondji-wanakiiamban;  ki  kasotagon  dash;  kawin  ki  wabandansin. 

Minawa  o  gi-ondji-mawindan  Jesus  odena  Jerusalem,  nigan 
gi-kikendang  ge-pagamishkagowad  ima  endanakidjig.  Gijiga- 
don  sa  ki  ga-pagamishkagonan,  gi-ikkito  gi-ganodang  iw  odena, 
jangenimikig  ki  ga-giwitaianikanigog,  ki  ga-mitchikanakobini- 
gog,  giwitaii  ki  ga-migoshkadjiigog,  ki  ga-webishimigog  mita- 
kamig,  kinidjanissan  gaie  oma  endanakinidjin;  kawin  ganage 
bejig  assin  ki  gad-iji-ishkonigossi  tchi  agwitaiabikishingiban. 
Mi  ga-iji-niganadjimod  Jesus,  gi-dajindang  Jerusalem  ged-iji- 
banadjitchigadeg.  Geget  idash  gi-ijiwebad,  Jesus  ga-iji-niga- 
nadjimod. 

Nimidana  dasso-bibon  keiabi  gi-ani-bimissewan,  mi  dash 
iwapi  gi-tibishkossenig  Jesus  ga-ikkitod.  Nibiwa,  ga-nonda- 
wadjig  Jesusan,  gi-niganadjimonid  Jerusalem  o  banadjitchiga- 
dewin,  keiabi  bimadisigwaban.  Nibiwa  igiw  ga-widokasodjig 
gi-kotagiind  gi-sassagakwaond  Jesus  tchibaiatigong,  keiabi 
iwapi  bimadisigwaban,  gi-banadjitong  Jerusalem.  Gagwanissa- 
gakamig  dash  ga-ijiwebak  iwapi. 

Roming  ga-bi-ondjibadjig  jimaganishag  gi-bi-dagwishinog 
besho  Jerusaleming,  o  gi-giwitashkanawa  dash  odena.  Nissog- 
wan  eta  gi-dajitawag  gi-ojitowad  giwitaiabikinigan,  mi  dash  gi- 
giwita-mitchikanakobidowad  odena;  ima  dash  ga-danakidjig  gi- 
bwanawiowag  tchi  sagaamowad  odenang,  tchi  ojimowad.  En- 
dasso-gijig  gi-kitchi-migadim.  Pindjodena  aiagwaban  gega 
midasswak  ashi  ningotwak  dasso  midasswak  (1,100,000)  bema- 
disidjig.  Winawa  Judawininiwag  ima  odenang  gi-jingenindi- 
wag,  gi-migadiwag  gaie  gi-nissidiwag.  Mi  eta  iw  api  gi-wido- 
kodadiwad,  gi-miganigowad  Eomaniwininiwan. 

Waiba  gi-kitchi-bakadem;  ka  gego  midjim  gi-aiassinon, 
anotch  gego  o  gi-midjinawa,  ga-apitch-bakadewad,  makisinan, 
kitchipisonan,  pashkwegin,  mashkossiwan  gaie.  Bejig  ketchit- 
wawisid  ikwe  o  gi-nissan  tibinawe  onidjanissensan,  o  gi-abwe- 
nan,  o  gi-amwam  gaie.  Missiwe  mikanang,  wagidigamig, 
pindjwakaigan  gi-atewan  wiiawiman.  Ningotwasswak  dasso 
midasswak  (600,000)  wiiawiman  gi-apagitchigadewan  agwat- 
chiaii  iw  kitchi  assini-mitchikanakobidjiganing.  Mishing  o  gi- 
iji-okwissitonawan  wiiawiman  gi-tchagisamowad  ima  pindjo- 
dana. 

Nibiwa.  Judawininiwag  gi-sassagakwaigasowag  tchibaiati- 
gong.  Gegapi  gi-nondessewan  mitigon  tchi  ondji  ojitong  tchi- 
baiatigon,  mi  dash  gi-boni-sassagakwaondwa.  Mi  ga-iji- 
kotagiindwa  igiw  ga-sassagakwawadjig  Jesusan  tchibaiatigong! 
ga-bibagimadjig:  Ta-sassagakwawa  tchibaiatigong!  Ta-sassagak- 
wawa  tchibaiatigong!  Mano  o  miskwim  ningot  nin  ga-dodago- 
min,  ninawind,  ninidjanissinanig  gaie! 

Kitchi  nibiwa  o  gi-nissigowan  Romani- j imaganishan ,  kitchi 
nibiwa  gaie  o  gi-nissigowan  o  danakiwemaganiwan,  awashime 
dash  nibiwa  o  gi-nissigonawa  gawanandamowin,  bakadewin. 
Midasswak  dasso  midasswak  gi-ondjinewag  nissigowin  gaie 
bakadewin.  Jangassimidana  ashi  naning  dasso  midasswak 
(95,000)  gi-takonawag,  gi-awakanawag,  tibishko  pijikiwag  gaie 
bebejigoganjig  gi-iji-ataweng  wiiawiwan. 

Gi-tchagidewan  kakina  wakaiganan  gaie  go  iw  kitchi  ana- 
miewigamig.  Kawin  ganage  bejig  assin  gi-ishkonassi  ga-webi- 
nigasossig.  Geget  gagwanissagakamig  ga-iji-animisiwad  Jeru- 
saleming  daji-anishinabeg  ondji  iw  gi-webinawad,  gi-kotagia- 
wad,  gi-nissawad  gaie  Debendjigenidjin. 

Ga-ijiwebisiwad  Jerusaleming  daji-Judawininiwag,  mi  keiabi 
ejiwebisiwad  nibiwa  bemadisidjig  aking.  Kawin  inendansiwag 
tchi  mino  inabadjitowad  Kije-Manito  o  jawendjigewin.  Mi  geget 
ejiwebisiwad  nibiwa  anishinabeg  gaie  waiabishkiwedjig.  Kawin 
bapish  wi-anamiassiwag,  kawin  bapish  o  wi-pisi ndansinawa 
Kije-Manito  od  ikkitowin.  Anind  dash  enamiadjig  kawin  wi- 
anwenindisossiwag,  kawin  wi-boni-bata-dissiwag;  matchi  widi- 
gendiwining  ondjita  daji-bimadisiwag,  minikweshkiwag,  gi- 
washkwebishkiwag,  atageshkiwag,  bishigwadisiwag  gaie  nanin- 
gim.  Geget  kitchi  matchi  bimadisiwag. 

Anawi  gagikimawag  naningim,  anisha  dash;  osam  o  dibeni- 
migowan  matchi-maniton  gaie  batadowin;  osam  matchideewag, 
mashkawideewag  gaie.  Ishkwatch  od  apitchi  webinigowan,  o 
naganigowan  gaie  Kije-Maniton.  Mi  dash  eji-pagamishkagowad 
anotch  gego  maianadak,  kitchi  akosiwin,  sesika  nibowin,  matchi 
nibowin,  gaie  kagige  kotagitowin  ima  matchi  ishkoteng  anama- 
kamig. 

Kawin  dash  Kije-Manito  o  minwabandamowassin  baiata- 
ijiwebisinidjin  o  kagige  banadisiwinini:  anotch  gego  dodam  wi- 
jawenimad.  Baiata-ijiwebisid  o  gagikimigon  mekatewikwa- 
naien,  Kije-Manito  od  ininiman.  Naningim  o  ganonigon  Kije- 

Maniton  ima  odeing.  Naningim  od  anwenimigon  ode;  nanin- 
gotinong  o  wabandan  wenijishing  masinaigen,  gonima  anamie- 
masinaigan,  gonima  gagikwe-masinaigan;  o  kikinoamagon,  o 
windamagon  gaie  iw  masinaigan  tchi  andji-bimadisid,  tchi 
ishkwa-matchi-dodang,  tchi  nasikawad  mekatewikwanaien,  we- 
weni  gaie  tchi  anwenindisod.  Kakina  iw  windamagowisi,  ka- 
win  dash  o  babamendansin.  Makija  awiia  besho  kotaging  eiad 
kitchi  sesika  nibo;  tanassag  od  igon  ga-nibonidjin:  nongom  nin, 
wabang  kin;  kawin  dash  o  babamendansin.  Anisha  ganona, 
anisha  gagikima,  anisha  anwenima;  kawin  ningot  o  babamen- 
dansin.  Mi  dash  gegapi  eji-boniigod,  eji-naganigod  gaie  Kije- 
Maniton  gaie  mekatewikwanaien.  Matchi  nibo,  kitchi  batado- 
wining  dapine,  kaginig  dash  ta-ondji-animisi  gi-kikendansig, 
gi-babamendansig  gaie  jawendjigewini-gijigadon.  Geget  kash- 
kendagwad.  Mi  wendji-ininang  Kije-Manito  ima  o  masinaiga- 
ning:  Kishpin  nongom  gijigak  nondameg  Debendjiged  o  gigito- 
win,  kego  mashkawitokegon  kideiwan,  mi  sa  tchi  pisindansiweg 
iw  o  gigitowin. 

Ga-ani-pindiged  Jesus  anamiewigamigong,  o  gi-madji-sa- 
gidjiwebinan  ima  etawenidjin,  gashpinadjigenidjin  gaie,  gi-inad : 
Ojibiigade,  Nin  wigiwam  anamiewigamigowan;  kinawa  dash 
gimodiwigamig  ki  gi-ondji-ojitonawa.  Mi  ima  kekinoamonang 
Debeniminang  ged-iji-manadjitoiang  anamiewigamig;  mi  gwaiak 
Kije-Manito  o  wigiwam;  mi  ima  endad,  Jesus  ima  abi  kitchitwa 
Eukaristiwining;  swanganamiad  geget  o  kitchi  manadjiton 
anamiewigamig. 

Kitchi  ogima  Salomon  nijwasso-bibon  gi-dajita  gi-ojitod 
kitchi  anamiewigamig  Jerusaleming.  Apitchi  nibiwa  ininiwan 
o  gi-anonan  gi-ojitod,  kitchi  nibiwa  gaie  joniian  osawa-joniian 
gaie  o  gi-awan,  wi-kitchi-sasegatod  iw  anamiewigamig.  Nish- 
wassogwan  gi-dajita  gi-anamietang,  kitchi  nibiwa  manishta- 
nishan  gaie  pijikiwan  o  gi-pagidjigenan.  Awashime  dash  api- 
tendagwadon  kid  anamiewigamigonanin,  ga-apitendagwadinig 
dash  Salomon  od  anamiewigamig.  Kawin  sa  ima  gi-dassi  Debeni- 
minang;  mi  eta  ketchitwawendagwak  makak  gi-atemagak,  iw  sa 
ijitwawini-makak  gaie  nij  ganasongewini-assinig  ima  gi-abiwag. 
Katolik  anamiewigamigong  dash  geget  danisi  Jesus-Krist,  Kije- 
Manito  Ogwissan,  Debeniminang,  eji-Kije-Manitowid,  eji  ani- 
shinabewid  gaie.  Mi  gwaiak  Kije-Manito  endad  oma  aking; 
mi  eji-kikinoamagoiang  anamiewin,  mi  eji-debweiendamang. 

Mi  g-e-ondji-manadjitoiang  anamiewigamig.  Kego  wika  anisha 
gigitossida  ima,  kego  gaie  wika  ijitchigessida  ima  gego  jangen- 
dang,  genaamadang  gaie  Kije-Manito.  Ta-kitchi-binad  anamie- 
wigamig,  ta-binitchigade  naningim,  ta-sasega-ijinagwad  mojag. 
Memindage  ta-kitchi-minwabaminagwad  anamessike-adopowin 
gaie  endaji-anamiang,  mi  sa  apabiwinan.  Swanganamiad  min- 
wendam  binitod,  sasegatad  gaie  anamiewigamig.  Geget  idash  od 
ondji  minwendamian  Jesusan  ima^ebinidjin. 

ANAMIEWIN. 

Debenimiiang  neta-jaweningeian,  ki  pagossenimigo  tchi 
jawendamitawadwa  kid  anishinabemag  eji-anamietokwa.  Mij 
ki  jawendjigewin  mojag  tchi  nandotamokwa  iw  menwabanda- 
man  gaie  mino  odapinamaw  o  pagossendjigewiniwa,  ondji  Kig- 
wiss  Jesus.  Mi  ge-ing. 


EKO-MIDATCHING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA.  I  COR.  XII,  2-11. 

Mi  ekkitod  kitchitwa  Paul:  Ki  wanendanawa  nange  ga- 
ijiwebisiieg  bwa  anamiaieg,  gi-nasikawegwa  igiw  neta-gigitos- 
sigog  masininig,  segabiginidingin  gi-ijiwebisiieg.  Ki  winda- 
moninin  dash:  Kawin  awiia,  Wenijishinidjin-Maniton  wendji- 
gigitod,  o  ga-matchi-inassin  Jesusan.  Kawin  gaie  awiia  o  da- 
gashkitossin  tchi  ikkitod:  “Debeniminang  Jesus”,  mi  eta  We- 
nijishinidjin-Maniton  wendji-ikkitod.  Bebakanadon  jawendji- 
gewinan,  bejigo  dash  win  Wenijishid-Manito  magiwed;  bebaka- 
nadon  gaie  anokiwinan,  bejigo  dash  win  Debendjiged;  bebaka- 
nadon  gaie  dodamowinan,  bejigo  dash  win  Kije-Manito  endo- 
dang  kakina.  Kakina  bebakan  ki  wabandaigonan  Wenijishid- 
Manito  ge-mino-inabadjitoiang.  Wenijishid-Manito  o  minan 
bejig  enamianidjin  nibwaka-gigitowin;  minawa  bejig  o  minan 
W enijishid-Manito  kitchi  kikendassowin;  Wenijishid-Manito 
minawa  bejig  o  minan  debweiendamowin;  minawa  bejig  o  minan 
tchi  nodjimoiwenid  akosiwin;  minawa  bejig  o  minan  tchi  ma- 
mandadodaminid;  bejig  dash  tchi  niganadjimonid;  bejig  dash 
gwaiak  tchi  kikenimanid  maniton;  minawa  o  minan  bejig,  beba- 

kan  tchi  inwenid;  bejig  dash  tchi  anikanotagenid.  Kakina  dash 
iw  dodam  win  baiejigod  Wenijishid-Manito;  enendang  igo  od 
iji  maminan  bebejig. 


EVANGELIUM.  LUC.  XVIII,  9-14. 


Mi  enadjimod  kitchitwa  Luc. :  Iwapi  Jesus  o  gi-ganonan 
anind  ga-apenindisonidjin,  ga-nibwakaienindisonidjin,  o  gi-nishi- 
bapinodawawan  dash  widj-anishinabewan,  o  gi-inan  dash  gi- 
awetchiged:  Nij  ininiwag  anamiewigamigong  gi-ijawag  wi-ana- 
miawad,  bejig  Pharise,  bejig  dash  Mawandjitchigewinini.  Pha- 


333 


rise  gi-nibawi,  ow  dash  gi-anamia  od  inendamowining:  Kije- 
Manito,  migwetch  kid  inin  ijiwebisissiwan,  igiw  anind  ejiwebi- 
siwad,  makandwewad,  waiejingewad,  bishigwadisi wad ;  gonima 
gaie  aw  Mawandjitchigewinini  ejiwebisid.  Nijing  nin  giig- 
wishim  ningo-anamiegijigad,  midatching  nind  aiiman  bejig  nin 
migiwen  minik  endaniian.  Aw  dash  Mawandjitchigewinini 
wassa  ningotchi  gi-nibawi,  kawin  ganage  ishpiming  gi-wi-ina- 
bissi;  gi-pakiteodiso  dasho  kakiganang,  gi-ikkitod:  Kije-Manito, 
jawenimishin,  nin  bata-ijiwebis.— Kid  inininim  dash,  Kije-Ma- 
nito  o  gi-jaweniman  iniw  Mawandjitchigewininiwan,  gi-gassia- 
mawad  o  matchi  ijiwebisiwini;  kawin  dash  iniw  Phariseian. 
Awegwen  sa  ged-ishpenindisogwen,  ta-tabassendagosi;  awegwen 
dash  ge-tabassenindisogwen,  ta-ishpendagosi. 

NINIDJANISSIDOG! 

Mi  enadjimad  kitchitwa  Luc  Debendjigenidjin:  Iwapi 
Jesus  o  gi-ganonan  anind  ga-apenindisonidjin,  ga-nibwakaie- 
nindisonidjin,  ga-nishibapinodawanidjin  dash  widj-anishinabe- 
wan,  gi-awetchiged:  Nij  ininiwag  anamiewigamigong  gi- 
ijawag  wi-anamiawad,  bejig  Pharise,  bejig  dash  Mawandjitchi- 
gewinini.  Najwaiagisinidjin  anishinaben  o  dajiman  Jesus  ima 
awetchiganing,  mi  sa  iniw  meminadisinidjin  gaie  iniw  tebasse- 
nindisonidjin.  Aw  Pharise  enind  inini  endajimigod  Debendji- 
genidjin  gi-kitchi-maminadisi,  aw  dash  win  Mawandjitchigewi- 
nini  gi-kitchi-tabassenindiso.  Weweni  nanagatawenimadanig 
neienj  ga-ijitchigewad,  ga-ikkitowad  gaie. 

Nij  ininiwag  gi-ijawag  anamiewigamigong  wi-anamiawad. 
Geget  kitchi  onijishin  ga-ijitchigewad  gi-ijawad  anamiewigami- 
gong.  Wegonen  dash  ga-ondji-ijawad?  Mi  sa  tchi  anamiawad. 
Mi  keiabi  endodamowad  gwaiak  enamiadjig:  ijawag  anamiewi- 
gamigong  ima  wi-anamiawad.  Anawi  missiwe  aia  Kije-Manito; 
onijishin  missiwe  tchi  mikwenimind,  tchi  anamietawind  gaie. 
Endaiang  megwa  bisan  aiaiang,  gonima  nopiming  babamadisii- 
ang,  kema  gaie  kitiganing  anokiiang,  weweni  mikwenimada 
Kossinan  kejewadisid,  naningim  gaie  anamietawada,  memindage 
dash  anamietawada  Kije-Manito  ima  endad,  mi  sa  anamiewiga- 
migong.  Mi  sa  ima  endanisid  Jesus,  Kije-Manito  Wegwissi- 
mind  kitchitwa  Eukaristiwining.  Mi  wendji-minwendang  ena- 
miad  anamiewigamigong  tchi  ijad,  ima  tchi  daji  anamiad,  ima 
tchi  daji  pisindang  Kije-Manito  od  ikkitowin,  gaie  tchi  odapi- 

nan g  kitchitwa  Jawendagosiwinan  Jesus  ga-ojitamonangon.  Me- 
mindage  ija  anamiewigamigong  enamiegijigakin  gaie  dassing 
wedjitchissegin  kitchitwagijigadon. 

Bejig  inini  anamiewigamigong  ga-ijad  gi-Pharisewininiwi, 
bejig  dash  gi-Mawandjitchigewininiwi.  Gi-nijwaiagisiwag  igiw 
ininiwag,  Pharise  gi-kitchi-maminadisi;  gi-mamikwaso  gaie  gi- 
anamiad.  Ow  sa  gi-ikkito  od  inendamowining:  Kije-Manito, 
migwetch  kid  inin,  ijiwebisissiwan  igiw  anind  ejiwebisiwad, 
makandwewad,  waiejingewad'  bishigwadisiwad,  gonima  aw  Ma- 
wandjitchigewinini  ejiwebisid.  Nijing  nin  giigwishin  ningo 
anamiegijigad,  midatching  nind  aiiman,  bejig  nin  migiwen  minik 
endaniian.  Mawandjitchigewinini  dash  kitchi  bakan  gi-ijitchige, 
kitchi  bakan  gaie  gi-iji-anamia.  Iw  gi-tabassenindisod,  wassa 
ningotchi  gi-nibawi,  kawin  ganage  gi-inendansi  ishpiming  wi- 
inabid;  gi-pakiteodiso  dash  o  kakiganang,  gi-ikkitod:  Kije-Ma- 
nito,  jawenimishin,  nin  bata-ijiwebis. 

Pharise  od  anamiewin  ondji  kikendagosi  maminadisid.  Ka- 
win  gego  o  nandotamawassin  Kije-Maniton.  Od  ishpendan 
wiiaw  ikkitod:  Kije-Manito,  migwetch  kid  inin  ijiwebisissiwan, 
anishinabeg  ejiwebisiwad;  nin  nin  mino  ijiwebis,  igiw  anind 
dash  matchi  ijiwebisiwag,  makandwewag,  waiejingewag,  bishig- 
wadisiwag.  Mi  ekkitod  ganonad  Kije-Maniton;  o  nishibapi- 
nodawan  widj-anishinaben.  Mamikwaso  gaie.  Nijing  nin  giig- 
wishim  ningo-anamiegijigad;  midatching  nind  aiiman,  bejig  nin 
migiwen  minik  endaniian.  O  mamikwadanan  o  mino  dodamo- 
winan;  geget  dash  o  banadjitonan  ondji  o  maminadisiwin,  o 
mamikwasowin  gaie.  Kawin  dash  o  kikendansin  o  gagibadisi- 
win.  Nin  kitchi  mino  ijiwebis  inenindiso;  nin  giigwishim,  nin 
nita-jawendjige,  ikkito,  kawin  dash  ningot  inabadassinini  o  giig- 
wishimowin,  kawin  gaie  o  jawendjigewin.  Maminadisiwin  od 
ondji  banadjiton  kakina  minik  endodang. 

Geget  kitchi  manadad  maminadisiwin,  kitchi  batadowin. 
Meminadisid  o  nishkian  Kije-Maniton,  naningim  gaie  o  nish- 
kian  widji-bimadisin  gego  ekkitodjin,  gonima  ejitchigedjin.  Od 
ishpendan  wiiaw,  wi-debwe,  od  aiajideman,  od  agonwetawan 
gaie  widj-anishinaben,  kawin  wi-debwetansi,  kawin  wi-babami- 
tansi,  mamikwaso  dash,  o  tabasseniman,  o  nishibapinodawan 
gaie  iniw  anind  widj-anishinaben.  Jingendagosi  enassaminid 
Kije-Maniton  gaie  bemadisinidjin  aking.  Minik  endodang  mi 
wendji-dodang  tchi  kitchi  inenimigod,  tchi  wawijimigod  gaie 

anishinaben.  Enamiadjin  gonima  jeweningedjin,  kakina  iw 
dodam  wi-manadjiigod,  wi-apitenimigod  gaie  widj-anishinaben. 
Mi  dash  eji-banadjitod  kakina  o  mino  dodamowinan.  Mi  wendji- 
ikkitod  Jesus: 

Angwamisig,  kego  iw  ondji  mino  ijiwebisikegon,  anishina- 
beg  tchi  wabaminegwa.  Kishpin  anishinabeg  ondji  mino  iji- 
webisiieg,  kawin  ki  ga-dibaamagossiwa  Kossiwa  gijigong  ebid. 
Kishpin  ketimagisidjig  gego  wi-minadwa,  kego  madwewetoken 
bodadjigan,  endodamowad  enamiekasodjig,  mawandiwigamigong 
mikanang  gaie,  anishinaben  tchi  wawijimigowad.  Geget  kid 
inininim,  jaigwa  gi-dibaamagosiwag  ( kawin  dash  Kije-Maniton  o 
ga-dibaamagossiwan.)  Kindash  jewenimadwanin  ketimagisidjig, 
kego  ki  namandjinindj  ta-kikendamomagassinon  ejitchigemagak 
ki  kitchinindj  tchi  kadjigadeg  ki  migiwewin;  Kije-Manito  dash, 
Koss  missi  gego  waiabandang,  ki  ga-mino-dibaamag. 

Enamiaiegon  kego  ijitchigekegon  ejitchigewad  enamieka- 
sodjig;  mikananag  enassamissininig  gaie  wakaiganan  odenang 
anamiawag  anishinaben  tchi  wabamigowad.  Geget  kid  inini- 
nim,  jaigwa  gi-dibaamagosiwag  ( kawin  dash  Kije-Maniton  o  ga- 
dibaamagossiwan.)  Kin  dash  wa-anamiaianin ,  pindigen  endaian, 
gibakwaan  ishkwandem,  anamietaw  dash  Koss  gijigong  ebid; 
win  dash  missi  gego  waiabandang,  ki  ga-mino-dibaamag. 

Gaigwishimoiegon  kego  kashkendangegon,  endodamowad 
enamiekasodjig;  o  kikinawatchitonawan  sa  oshkinjigowan,  ani- 
shinaben  tchi  wabamigowad  giigwishimowad.  Geget  kid  inini- 
nim:  jaigwa  gi-dibaamagosiwag  (kawin  dash  Kije-Maniton  o  ga- 
dibaam agossi wan. )  Kin  dash  gaigwishimoianin  namakonidison, 
kisibigingwen  gaie,  kawin  anishinabeg  ki  gad  ondji-giigwishi- 
mossi,  tchi  wabamikwa,  win  sa  Kije-Manito  Koss  missi  gego 
waiabandang  ki  gad-ondji-giigwishim,  win  dash  ki  ga-mino- 
dibaamag. 

Mi  eji-kikinoamonang  Debeniminang  tchi  ijitchigeiang. 
Apegish  idash  jingendamang  maminadisiwin,  kitenindisowin, 
mamikwasowin  gaie.  Mi  eta  Kije-Manito  ge-ondji-anamiaiang 
ge-ondji-anokiiang,  ge-ondji-jawenimangwa  ketimagisidjig.  En- 
dasso-kigijeb  ikkitoda  wenishkaiangon,  enamiaiangon  gaie: 
Kije-Manito  Nosse,  ki  pagidinamon  kakina  gego  minik  ged- 
anokiian,  ged-anamiaian,  ged-ijitchigeian  gaie;  kakina  iw  ki 
pagidinamon,  Nosse  kejewadisiian,  mamawi  kitchitwa  Ode  Jesus. 

Kitchi  banadjiiwemagad  maminadisiwin,  matchi  dodagema- 

gad  geget.  Maminadisiwin  o  gi-banadjiigonawa  kitchi  nibiwa 
anjeniwag  gijigong;  gi-dodagemagad  tchi  matchi  manitowiwad, 
gi-dodagemagad  gijigong  tchi  ondji-nissiwebinindwa,  anamaka- 
mig  dash  kagige  ishkoteng  tchi  apaginindwa. 

Nitam  anishinabeg  o  gi-ondji-minidisonawa  batadowin,  gaie 
kitimagisiwin,  gaie  kotagitowin,  gaie  nibowin,  iw  gi-ishpenda- 
mowad  wiiawiwan,  Kije-Manitong  wi-ijiwebisiwad.  Kawin  ki 
ga-nibossim,  o  gi-igon  ikwe  matchi-maniton,  nawatch  ki  ga- 
nibwakam,  kakina  gego  ki  ga-kikendanawa,  tibishko  Kije-Ma- 
nito,  kishpin  midjiieg;  mi  dash,  kego  midjikegon,  ga-ondji- 
inineg  Kije-Manito.  Mi  ga-inad  ikwewan  matchi-manito  gi- 
waiejimad.  Geget  dash  ikwewan  o  gi-debwetagon.  Gi-ishpen- 
dang  wiiaw;  Kije-Maniton  eji-nibwakanid  wi-iji  nibwakad,  mi 
ga-ondji-pangishing  batadowining  aw  nitam  ikwe. 

Gi-maminadisiwad  Jndawininiwag,  memindage  igiw  Pha- 
riseiag  gaie  naganisidjig  pagidjigewininiwag,  mi  ga-ondji-inen- 
dansigwa  wi-odapinamowawad  Jesusan  od  anamiewini.  Kakina 
debweiendansiwin  gaie  babamitansiwin  gaie  igiw  aiagonwetan- 
gig  (Protestants)  od  agonwetamowiniwa,  wi-odapinansigwa 
katolik  anamiewin,  kakina  iw  maminadisiwining  ondjibamagad. 
Kishpin  geget  tabassenimowapan,  kawin  o  da-agonwetansinawa 
katolik  gagikwewin,  mi  eta  katolik  anamiewigamigong  mekiga- 
denig  Jesus  od  anamiewin,  mi  eta  ima  gegikweng  gwaiak  Jesus 
od  ikkitowin. 

Kawin  dash  pijishig  waiabishkiwedjig  maminadisissiwag, 
mi  go  gaie  anind  anishinabeg  meminadisiwad,  memindage  igiw 
enamiassigog,  saiagitodjig  bebamendangig  gaie  midewiwin. 
Kawin  o  wi-pisindawassiwawan  mekatewikwanaien  gegikwen- 
idjin;  o  jingendanawa  anamiewin  gaie  o  jingitanawa  anamie- 
gagikwewin. 

Mi  tibishko  gaie  ejiwebisiwad  anind  anishinabeg  bebakan 
ejitwadjig,  gonima  ga-webinangig  katolik  anamiewin.  Nin  wa- 
bandamin  gaie  nin  nissitotamin  Kije-Manito  o  masinaigan,  inen- 
damog,  ikkitowag  gaie  ko.  Kawin  dash  geget  o  nissitotansi- 
nawa  iw  kitchitwa  masinaigan,  wassa  wanishinog  wi-nissitota- 
mowad. 

Mi  go  gaie  anind  katolik  enamiadjig  meminadisiwad,  me- 
mindage  anind  oshkinaweg  gaie  oshkinigikweg  ga-daji-kikinoa- 
magosidjig  anotch  eji-windeg  kikinoamadiwigamigong,  memin- 
dage  bebakan  ejitwadjig  o  kikinoamagewigamigowang.  Geget 

maminadisiwag:  nin  kikendamin  masinaigan;  nind  iji-nibwaka- 
min  mekatewikwanaieg  eji-nibwakawad.  Kitenindisowag,  ish- 
penimowag,  maminadisiwag,  kawin  o  wi-debwetawassiwawan 
mekatewikwanaien,  od  agonwetawawan,  od  aiajidemawan  gaie. 
Nibiwa  igiw  ga-ijadjig  iniw  kikinoamagewigamigong  o  gi- 
wanitonawa  debweiendamowin,  o  gi-webinanawa  gaie  katolik 
anamiewin,  ta-kagige-banadisiwag  dash  ningoting  api  nibowad. 
Kinawa  dash,  wenidjanissiieg,  katolik  enamiaieg,  kego  bapish 
ijinajawakegon  kinidjanissiwag  bakan  ejitwadjig  o  kikinoama- 
gewigamigowang,  KEGO  WIKA  IJINAJAWAKEGON. 

ANAMIEWIN. 

Kije-Manito,  Nossinan  kejewadisiian,  ki  wabandaiwen  ki 
kitchi  gashkiewisiwin,  memindage  j e wenimad wanin  gaie  bwani- 
gidetawadwanin  baiata-ijiwebisidjig;  ki  pagossenimigo  eshkam 
tchi  jawenimiiang.  Inenimishinam  gaie  mojag  tchi  nopinada- 
mang  iw  ga-iji-wawindamawiiang  mi  dash  ningoting  tclii  gash- 
kitamadisoiang  gijigong  daji-daniwin,  iw  kagigekamig  ged- 
aiamang.  Mi  eji-pagossenimigoian  ondji  Kigwiss  Jesus.  Mi 
ge-ing. 


EKO-ASHI-BEJIG  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA.  I  COR.  XV,  1-10 

Mi  ekkitod  kitchitwa  Paul:  Ki  windamoninim  minwadji- 
mowin,  ga-iji-gagikiminagog,  iw  ga-odapinameg,  wendji-mash- 
kawigabawiieg,  mi  iw  wendji-jawendagosiieg,  kishpin  ganawen- 
dameg  ga-nondameg  nin  gagikwewin,  kishpin  gaie  weweni  deb- 
wetameg  ga-iji-nondameg.  Ki  gi-windamoninim  sa  nitam  iw  ga- 
kikendaman  gaie  nin:  Jesus  gi-nibo,  ki  batadowininanin  gi- 
ondjined,  ejibiigadeg  igo  Kije-Manito  o  masinaiganing;  gi- 
pagidenima  dash,  minawa  gi-abitchiba  wa-ni-nisso-gijigadinig, 
ejibiigadeg  Kije-Manito  o  masinaiganing;  gi-pagidenima  dash, 
minawa  gi-abitchiba  wa-ni-nisso-gijigadinig,  ejibiigadeg  Kije- 
Manito  o  masinaiganing,  Kephasan  dash  ( Pierran )  o  gi-waba- 
migon,  minawa  dash  od  ijinajawaganan  midassi  ashi  bejig  o  gi- 
wabamigon.  Nagatch  dash  awashime  nanwak  enamiadjig  ma^ 
mawi  o  gi-wabamawan  Jesusan;  nibiwa  keiabi-bimadisiwag, 

anind  dash  gi-nibowag,  ga-wabamadjig  iwapi Jesusan .  Panima 
dash  Jakob  o  gi-wabaman,  kakina  gaie  ijinajawaganag  o  gi- 
wabamawan.  Ishwatch  dash  nin  gi-wabama  gaie  nin,  tibishko 
awiia  gwaiak  ga-ondadisissig,  ano  apitendagosiian.  Kawin  nind 
apitendagosissi  kakina  anind  ijinajawaganag  epitendagosiwad; 


kawin  gaie  nind  apitendagosissi  ijinajawagan  tchi  iji-winigoiam- 
ban  ondji  iw  gi-kotagiagwa  enamiadjig.  Kije-Manito  dash  nin 
gi-minig  o  jawendjigewin  tchi  ijiwebisiian,  nongom  ejiwebi- 
siian;  jawendjigewin  dash  ga-minigoian.  kawin  anisha  nin  gi- 
odapinansin,  weweni  nin  gi-inabadjiton . 

EVANGELIUM.  MARC.  VII,  31-37. 

Mi  enadjimod  kitchitwa  Marc:  Iwapi  Jesus  g-i-ondji-inadja 
Tiring,  Sidoning  dash  gi-bimosse,  gi-bi-ijad  kitchigaming  Gali- 
leing,  nawaii  Dekapolis  gi-bimossed.  O  gi-bidawawan  dash 
bejig  gegibishenidjin  neta-gigitossinigon ,  o  gi-pagossenimawan 
dash  Jesusan,  win  tchi  tanginad  onindjing.  Opimeaii  dash  o 
gi-ijiwinan,  gi-pindjinindjini  dash  otawaganing;  o  sikowagan 
dash  o  gi-aion  gi-tanginamawad  o  denaniwining,  gijigong  dash 
gi-inabi,  gi-pagidanamo,  o  gi-inan  dash:  Bpheta,  mi  sa,  Pakis- 
sen.  Pabige  dash  otawagan  gi-pakisseniwan,  o  denaniw  gaie  gi- 
abiskosseni,  weweni  dash  gi-gagigito.  O  gi-ginaamawan  dash, 
awiia  tchi  windamawassigwa.  Iw  dash  nawatch  gi-ginaamawad, 
mi  awashime  missiwe  gi-dibadjimowad;  eshkam  gaie  gi-kitchi- 
mamakad endamog ,  gi-ikkitowad:  Kakina  gego  gi-mino-ijitchige; 
gaie  gegibishenidjin  o  gi-dodawan  tchi  nondamanid,  gaie  neta- 
gigitossinigon  tchi  gagigitonid. 

NINIDJANISSIDOG! 

Ningoting  Jesus  gi-ija  iwidi  aiamagak  kitchi  odenawan 
Tire  gaie  Sidon  tchigikitchigami.  Kawin  anamiassigwaban 
wedi  ga-danakidjig.  Gi-ija  dash  Jesus  wedi  wi-jawenimad  be- 
jig  ikwewan  odanissini.  Mi  ejibiigadeg  Kije-Manito  o  masinai- 
ganing: 

Bejig  Kanaaning  daji-ikwe  o  gi-bibagiman  Jesusan,  ow  gi- 
inad:  Jawenimishin,  Debendjigeian,  kin  wegwissimik  David; 
nindaniss  sa  o  kitchi  kotagiigon  matchi-maniton.  Kawin  dash 
bapish  o  gi-ganonassin  Jesus.  O  kikinoamaganan  dash  gi-bi- 
ijawan  gaie  o  gi-pagossenimigon  ow  gi-igod:  Ikonajaw,  ki  biba- 
gimigonan  gosha.  O  gi-iji-nakwetawan  dash:  Nin  gi-bi-ondji- 
ijinajaogo  ima  eta  aiawad  igiw  ga-wanishingig  manishtanishag 
ima  od  okwinowining  aw  Israel.  Aw  dash  ikwe  o  gi-bi-nasika- 
wan  Jesusan,  gi-manadjiad,  gi-pagossenimad  gaie,  gi-inad: 
Debendjigeian,  widokawishin.  O  gi-igon  dash  Jesusan:  Kawin 
win  ta-onijishinsinon  tchi  makamindwaban  igiw  abinodjiiag  o 
pakwejiganimiwan,  igiw  dash  animoshag  tchi  apagitamawind- 
waban.  Ow  dash  gi-ikkito  aw  ikwe:  Ki  debwe,  Debendjigeian; 
eniwek  iginin  go  o  midjinawan  animoshag  iniw  biwandjiganan 
wendji-pangissingin  ima  od  adopowinining  iniw  debenimigo- 

wadjin.  Mi  dash  Jesus  gi-nakwetawad,  gi-inad:  Ikwe,  ki  kitchi 
debweiendam.  Eji-nandawendaman  mi  iw  ge-dodagoian.  Mi 
dash  igo  iwapi  gi-nodjimonid  odanan.  Ga-dodang  dash  iw 
Jesus  gi-ondji-madja  Tiring,  gi-ijad  neiab  kitchigaming  Gali- 
leing. 

Kawin  gi-inendansi  Jesus  tchi  awi-gagikimad  iniw  maiaga- 
nishinaben  enamiassinigon.  Mi  eta  abiding  gi-ijad  od  akimi- 
ning;  kawin  dash  iwapi  o  gi-gagikimassin;  mi  eta  bejig  ikwe- 
wan  gi-jawenimad  gi-nodjimoad  odanissini.  Kawin  gaie  nigan 
o  gi-ijinajawassin  od  ijinajawaganan  ima  aianid  maiaganishina- 
ben.  Nigan  o  gi-nandoman  o  danakiwemaganan,  mi  sa  iniw 
Judawininiwan  tchi  odapinaminid  od  ijitwawin.  Panima  dash 
api  ga-abitchibad,  mi  pitchinag  gi-inad  od  ijinajawaganan,  o 
kikinoamaganan  gaie:  Madjag;  awi-gagikimig  kakina  anishi- 
nabeg  endasso— winsodjig,  sigaandawig  gaie  od  ijinikasowining 
Weossimind  gaie  Wegwissimind  gaie  Wenijishid-Manito;  kiki- 
noamawig  gaie  tchi  ganawendamowad  kakina  ga-aiininagog. 

Anawi  Judawininiwag  nitamgi-nandomawag  tchi  anamiawad, 
kawin  dash  gi-apitchi-naganassiwag  maiaganishinabeg.  Aiapi 
o  gi-ijinajawan  Kije-Manito  kitchitwa  ininiwan  tchi  gagikimigo- 
wad  enamiassigog.  Job,  Abraham,  Moise,  Jonas,  Daniel,  gaie 
nibiwa  niganadjimowininiwag  o  gi-ganonawan  iniw  maiaga- 
nishinaben.  Kije-Manito  tanassag  o  gi-ojibianan  o  ganasonge- 
winan  ima  odeiwang  igiw  enamiassigog,  tchi  kikendamowad  iw 
wenijishing  ged-ijitchigewad  gaie  iw  maianadak  ged-ojindamo- 
wad. 

Naningim  Kije-Manito  o  gi-wasseiendamian  enamiassini- 
gon.  Jesus  awi  iw  gwaiak  Wasseiasiwin,  wendji-wasseiendami- 
indwa  kakina  anishinabeg  ba-ijadjig  oma  aking,  mi  ekkitod 
kitchitwa  Jean,  iw  dajimad  Jesusan.  Kishpin  enamiassig 
gwaiak  bimadisid  minik  eji-kikendang,  kawin  o  ga-naganigossin 
Kije-Maniton;  o  ga-minigon  jawendjigewin  tchi  de-kikendang 
gaie  tchi  de-debweiendang  anamie-debwewinan  gaie  tchi  inenin- 
disod:  Kakina  nin  debweiendam  minik  ekkitod  Kitchi-Manito, 
kakina  gaie  nin  wi-dodam  enenimid.  Mi  dash  eji-aiad  iw  pa- 
gossendamowini-Sigaandagowin;  ta-ondji-jawenima  dash  nin- 
goting  tchi  ijad  gijigong.  Mi  eji-kikinoamagoiang  katolik  ana- 
miewigamigong. 

Anawi  kitimagendagosiwag  enamiassigog.  Kawin  o  kike- 
nimassiwawan  Kije-Maniton,  bebejig  eta  o  kikeniman,  kawin 

gaie  od  anoki ta wassiwawan .  Midewiwag,  tchissakiwag,  na- 
nandawiiwewag,  manitokewag,  anotch  gaie  batadowinan  o  gi- 
gishkanawan;  gaganodamawadanig. 

Jawendagosiwag  geget  gwaiak  enamiadjig.  Od  aianawa 
gwaiak  anamiewin,  dibendagosiwag  gwaiak  anamie-widjindiwi- 
ning  Jesus  ga-ojitod;  mi  ima  kekinoamagosiwad  kakina  gego 
wenijishing;  mi  ima  wedapinamowad  kitchitwa  Jawendagosiwi- 
nan,  kitchitwa  Sakremaian,  Jesus  ga-ojitodjin.  Jesusan  tibinawe 
od  aiawawan  ima  od  anamiewigamigowang;  Jesus  wiiaw  asha- 
mawag  kitchitwa  Eukaristiwining;  geget  jawendagosiwag,  kish- 
pin ,  kishpin  sa  weweni  bimadisiwad. 

Kishpin  matchi  bimadisiwad  enamiadjig,  nawatch  enigok 
ta-kagige-kotagisiwag  anamakamig,  enamiassigog  dash  eji-kota- 
gisiwad.  Aw  sa  awashime  ga-jawenimigod  Kije-Maniton  oma 
aking,  win  awashime  ningoting  o  ga-kotagiigon,  kishpin  matchi 
inabadjitod  Kije-Maniton  o  jawendjigewinini,  kishpin  sa  matchi 
bimadisid. 

Aiangwamisig,  enamiaieg,  segisig  gaie,  weweni  bimadisig 
dash.  Ningoting  ki  ga-dibakonigowa  Kije-Manito,  ki  ga-gag- 
wedjimigowa  gaie  ga-iji-inabadjitoieg  kakina  gego  ga-minineg, 
anamiewin,  gagikindiwin,  jawendjigewinan,  kitchitwa  Jawenda- 
gosiwinan,  Anamessikewin,  gaie  go  nibiwa  anotch  gego  bakan 
ga-iji-minineg  gi-jawenimineg. 

Sidoning  dash  gi-bimosse  Jesus  gi-bi-ijad  kitchigaming  Ga- 
lileing  nawaii  ima  aking  Dekapolis  gi-bimossed.  O  gi-bidawa- 
wan  dash  bejig  gegibishenidjin,  neta-gigitossinigon,  o  gi-pagos- 
senimawan  dash  Jesusan,  win  tchi  tanginad  onindjing;  mi  enad- 
jimod  kitchitwa  Marc. 

Geget  gi-inigasi  aw  inini  gi-bwanawiod  wi-nondamad,  wi- 
gigitod  gaie.  Nawatch  dash  kitimagendagosi  aw  nwandamassig 
eji-otcliitchagod.  Awenen  dash  aw?  Mi  sa  aw  wa-nondansig 
Kije-Manito  od  ikkitowin,  wa-nondansig  gaie  anamie-gagikwe- 
win:  Otawaga,  anisha  dash  otawaga;  mi  eta  anotch  dibadjimo- 
win,  enakamigak,  matchi  dajindiwin,  manadwewin,  matchi 
gijwewin  wi-pisindang,  kawin  dash  o  minotansin  anamie-dibad- 
jimowin,  gonima  wenijishing  gagikwewin,  kikinoamagowin  gaie. 
Mi  ejiwebisiwad  kitchi  nibiwa  bemadisidjig.  Otawagawag  eji- 
owiiawiwad,  kawin  dash  otawagassiwag  eji-otchitchagowad; 
geget  gagibishewag.  Nongom  nindigo  gagibishekasowag  keki- 
noamawindwanin,  aianwenimindwanin  gaie;  ningoting  dash 

kitwen  ta-nondamawag  api  ge-inindwa:  Madjag,  metchi-aiaa- 
wishiwiieg,  kagige  ishkoteng  ijag! 

Aw  inini  gi-bwanawio  wi-gigitod.  Kitimagendagosi  neta- 
gigitossig;  kawin  o  gashkitossin  tchi  ganonad  widji-bimadisin, 
tchi  windamawad  enendang,  iw  mwajitod  odeing,  gonima  gego 
tchi  nandotamawad  widj-anishinaben.  Geget  kitchi  kitimagisi 
aw  bwaianawitod  wi-gigitod.  Nawatch  dash  kitimagisi  neta- 
gigitossig  eji-otchitchagod.  Awenen  dash  aw  ?  Mi  sa  wedonid 
eji-owiiawid,  kawin  dash  weweni  od  aiossin  odon.  Kitchi  ba- 
tainowag  dash  igiw  meno-inabad j i tossigog  odoniwa.  Nibiwa 
waiabishkiwedjig  gaie  anishinabeg  kawin  anamiassiwag,  tanas- 
sag  o  bwanawitonawa  tchi  ganonawad  Kije-Maniton.  O  gaga- 
nonawan  widj-anishinabewan  kitchi  naningim  endasso-gijigadi- 
nig,  endasso-dibaiganedinig  gaie.  O  Kije-Manitomiwan  dash 
neta-jawenimigowadjin,  meno-dodagowadjin  gaie  kawin  o  gano- 
nassiwawan;  geget  neta-gigitossingin  ejiwebisiwag. 

Anind  dash  kawin  weweni  o  kikinoamawassiwawan  onidja- 
nissiwan  gaie  iniw  debenimawadjin,  genawenimawadjin  gaie. 
Kawin  o  ginaamawassiwawan  tchi  minikwessinig  matchi  nibi, 
tchi  atagessinig,  tchi  nibashkassinig,  tchi  widjiwassinig  metchi- 
bimadisinidjin.  Geget  matchi  dodamog,  weweni  aiossigwa 
odoniwa. 

Minawa  anind  winidonog,  minwendamog  wawinigijwewad. 
Nawatch  da-gi-onijishinini  bwanawitowapan  tchi  gigitowad,  iw 
dash  tchi  nita-matchi-gijwewad.  Nibiwa  weshki-nigidjig  ta- 
ondji-ijawag  kagige  ishkoteng  gi-bishigwadj-bimadisiwad.  Ni- 
biwa  dash  kitchi  anishabeg  ta— ondji-ijawag  anamakamig  gi- 
matchi-aiowad  odoniwa,  gi-matchi-dajingeshkiwad,  gi-wawini- 
gijweshkiwad  gaie  apine, 

Anind  enamiadjig  kawin  wi-anwenindisossiwag,  minawa 
dash  anind  kawin  weweni  anwenindisossiwag;  ondjita  go  o  kado- 
nawan  anind  o  batadowininiwan  iw  jagwenimowad  wi-diba- 
dodamowad,  mi  dash  eji-matchi-anwenindisowad.  Tanassag 
bwanawiowag  weweni  tchi  gigitowad.  Matchi-maniton  dash  od 
ijiigowan  tchi  kadowad  o  batadowiniwan.  Geget  kashkendag- 
wad!  Banadjiidisowag  sa  weweni  gigitossigwa  aianwenindiso- 
wadjin,  iw  kadowad  o  batadowiniwan. 

Opimeaii  dash  o  gi-ijiwinan,  gi-pindjinindjini  dash  otawa- 
ganing,  o  sikowagan  o  gi-aion  gi-tanginamawad  o  denaniwini- 
ning,  gijigong  gi-inabi,  gi-pagidanamo,  o  gi-inan  dash  Epheta: 

Pakissen.  Pabige  dash  otawagan  gi-pakisseniwan,  o  denaniw 
gaie  gi-abiskosseni,  weweni  dash  gi-gagigito.  Geget  mamaka- 
dakamigl 

Nanagatawendanda  dash  nongom  ga-dodang  Jesus  gi-nodji- 
moad  iniw  ininiwan.  Mi  ima  kekinoamonang  anotch  gego 
wenijishing.  Opimeaii  o  gi-ijiwinan  iniw  ininiwan  tchi  kikinoa- 
monang:  baiata-ijiwebisid  o  ga-naganan,  o  ga-bonian  gaie  iniw 
ga-matchi- wissokaw ad j in ,  o  ga-bonitonan  gaie  ishkweiang  o 
matchi  ijiwebisiwinan.  Jesus  dash  o  gi-tanginamawan  otawa- 
ganini  iniw  ininiwan  gaie  odenaniwinini.  Mi  sa  wi-kikinoamo- 
nang  eji-nodjimotawad  baiata-ijiwebisinidjin  otawaganini  we- 
weni  tchi  nondaminid  od  ikkitowin,  gaie  odonini  minawa  tchi 
iji  gigitonid  eji-minwendang  Kije-Manito.  Baiata-ijiwebisid  od 
akosinan  otawagan  gaie  odon;  api  dash  nwadjimoigod  Kije- 
Maniton,  weweni  od  aionan  otawagan  gaie  odon  tchi  mino 
pisindang  gaie  tchi  mino  gigitod,  tchi  ondji  anokitawad  Kije- 
Maniton. 

Weweni  dash  gi-gagigito.  Mamakadakamig.  Ga-nodjimoind 
aw  inini  pabige  o  gi-gashkiton  tchi  mino  gigitod.  Kawin  wika 
o  gi-nondansinabanin  ikkitowinan.  Kishpin  jawenimigossigo- 
banen  Debendjigenidjin,  ginwenj  da-gi-dajita  wi-kikendang  tchi 
gigitod.  Jesusan  dash  o  gi-ijiigon  tchi  nondamad,  minawa  tchi 
gigitod,  minawa  gaie  weweni  tchi  gigitod.  Nissinon  mamanda- 
dodamowinan  ga-dodawadjin  Jesus  iniw  ininiwan,  gi-nodjimoad. 
Apegish  idash  kakina  anishinabag  mojag  gigitowad  weweni,  mi 
sa,  eji-minwendang  Kije-Manito. 

ANAMIEWIN. 

Kije-Manito,  missi  gego  netawitoian,  kaiagige-bimadisiian 
gaie,  epitch  batainak  ki  jawendamideewin,  nawatch  nibiwa  ki 
minag  nendotamokig  iw  dash  eji-wikwatchitamasowad,  eji-nan- 
dawendamowad  gaie,  ki  pagossenimigo  tchi  jawenimiiang,  gaie 
tchi  webinamawiiang  nin  batadowininanin,  wendji-gotamang 
bashanjeogowisiwin,  gaie  tchi  mijiiang  iw  wa-nandotamagoian, 
aiano  segisiiang.  Mi  eji-nanandomigoian  ondji  Kigwiss  Jesus. 
Mi  ge-ing. 

EKO-ASHI-NIJI NG  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA.  I  COR.  III,  4-9. 

Mi  ekkitod  kitchitwa  Paul:  Kid  iji  apenimomin  Kije-Manito, 
Jesus  ondji.  Kawin  dash  ki  gashkitossimin  ganage  tchi  mino 
inendamang,  tibinawe  kinawind;  win  eta  Kije-Manito  ki  mini- 


gonan  tchi  gashkitoiang  tchi  mino  incndamang}  tchi  mino  ijiwe- 
bisiiang  gaie ;  win  gaie  nin  gi-inenimigonan  tchi  gashkitoiang 
weweni  tchi  dibadodamang  oshki  ijitwawin,  (gwaiak  anamie - 

win ; )  kawin  tchi  kikendameg  eta,  tchi  dodameg  gaie  eji-ga- 
gikimigoieg.  Win  kekendang  eta  gagikwewin,  endod&nsig  dash , 
ta-nibo,  kawin  gijigong  ta-ijassi  kagige  bimadisiwining.  Win 
eta  kekendang  gagikwewin,  bekish  gaie  endodang  eji-gagiki- 
mind,  ta-bimadisi  gijigong  kaginig.  Gaiat  ijitwawin,  nibowini- 
ijitwawin,  ga-ojibiigadeg  assining,  gi-kitchitwawendagwad;  ka- 
win  sa  Israelitag  ( Judawininiwag )  o  gi-gashkitossinawa  tchi 
ganawabamawad  Moisan  oshkinjigoning,  ga-apitch-wasseingwe- 
nid  bishigendagosiwining;  ka  na  Jesus  od  ijitwawin ,  bimadisi- 
wini-ijitwawin,  awashime  kitchitwawendagwassinon  ?  Kishpin 
kitchitwawendagwak  iw  ijitwawin  ga-banadjitchigadeg,  awashime 
Iritchitwawendagwad  gwaiak  ijitwawin,  Jesus  ga-mininang. 

EVANGELIUM.  LUC.  X,  23-37. 

Mi  enadjimod  kitchitwa  Luc:  Iwapi  Jesus  o  gi-inan  o  kiki- 
noamaganan:  Jawendagwadon  oshkinjigoman  waiabandamoma- 
gakin  waiabandameg.  Kid  inininim  sa,  nibiwa  niganadjimowi- 
niniwag,  kitchi  ogimag  gaie  gi-pagossendamog  tchi  wabanda- 
mowad  waiabandameg,  kawin  dash  o  gi-wabandansinawa;  tchi 
nondamowad  gaie  nwandameg,  kawin  dash  o  gi-nondansinawa. 
Bejig  dash  inini  kekendang  dibakonigewin  gi-pasigwi  wi-gag- 
wedibenimad  Jesusan ,  o  gi-inan  dash:  Kekinoamageian,  wego- 
nen  ge-dodaman,  kagige  bimadisiwin  tchi  gashkitamasoian  ?  Ow 
dash  o  gi-igon:  Wegonen  wejibiigadeg  dibakonigewining?  Anin 
eji-wabandaman  masinaiganing  ?  Aw  dash  inini  gi-nakwetam, 
gi-ikkitod:  Debendjiged  ki  Kije-Manitom  ki  ga-sagia  kakina 
kideing,  kakina  gaie  ki  tchitchagong,  kakina  gaie  ki  mashkawi- 
siwining,  kakina  gaie  kid  inendamowining;  eji-sagiidisoian 
dash  ki  gad-iji-sagia  kidj-anishinabe.  Jesusan  dash  o  gi-igon: 
Gwaiak  ki  gi-nakwetam;  mi  iw  ge-dodaman,  ki  ga-bimadis  dash 
kaginig.  Aw  dash  inini ,  wi  wabandaiwed  eji-mino-ijiwebisid,  o 
gi-inan  Jesusan:  Awenen  dash  aw  nidj-anishinabe?  Gi  nakwe- 
tam  dash  Jesus,  gi-ikkitod:  Bejig  inini  Jerusaleming  gi-ondji 
madja,  Jerikoing  wi-ijad;  mekandwedjig  dash  o  gi-takonawan 
iniw  ininiwan ,  o  gi-pingwashagidobinawan,  o  gi-inaganamawan, 
gi-naganawad,  agawa  gi-bimadisinid.  Bejig  dash  pagidjigewi- 
nini  gi-bimosse  ima  mikanang;  ga-wabamad  dash  iniw  gi-ani- 
madja.  Mi  tibishko  gaie  bejig  *Levite  gi-bi-dagwishin  ima; 
ga-wabamad  dash  gi-ani-madja.  Bejig  dash  Samariwinini,  gi- 


*Levitag  o  gi  anokitawawan  pagidjiirewininiwan  anainiewiararri igong. 

ani-bimossed,  gi-bi-ija  ima  gi-aianid  iniw.  Ga-wabamad  dash  o 
gi-jaweniman,  o  gi-nasikawan,  gi-sinsobinad,  gi-siginamawad 
bimide,  jominabo  gaie,  o  bebejigoganjiming  o  gi-assan,  ashan- 
gewigamigong  dash  o  gi-pindiganan,  weweni  gaie  o  gi-bamian. 
Waiabaninig  dash  o  gi-gitinan  nij  joniiansan,  gi-minad  ashange- 
wininiwan,  o  gi-inan  dash:  Weweni  bami  aw  inini;  kishpin  dash 
awashime  banadjitoian,  endassing  iw  ki  ga-dibaamon,  minawa 
dagwishinan.  Igiw  nisswi  awenen  aw  ga-owidj-anishinabemad 
iniw  ga-takonigonidjin  mekandwenidjin?  Gi-ikkito  dash  aw 
inini:  Mi  sa  aw  ga-jawenimad  iniw.  Jesus  dash  o  gi-inan: 
Madjan,  gaie  kin  tibishko  dodan. 

NINIDJANISSIDOG! 

Anotch  gego  wenijishing  ki  kikinoamagomin  mandan  kit- 
chitwa  minwadjimowin;  weweni  babamendanda,  bekish  idash 
gaie  pagossenimada  Kije-Manito,  tchi  jaweniminang  geget  tchi 
dodamang  eji-kikinoamagoiang.  Ow  dash  o  gi-inan  Jesus  o 
kikinoamaganan : 

Jawendagwadon  oshkinjigoman  waiabandamomagakin  id- 
nawa  waiabandameg.  Kid  inininim  sa:  nibiwa  niganadjimowi- 
niniwag,  kitchi  ogimag  gaie  gi-pagossendamog  tchi  wabandamo- 
wad  waiabandameg,  kawin  dash  o  gi-wabandansinawa;  tchi  non- 
damowad  gaie  nwandameg,  kawin  dash  o  gi-nondansinawa. 
Geget  gi-jawendagosiwan  Jesus  od  ijinajawaganan,  o  kikinoa- 
maganan  gaie,  gi-wabamawad  Kije-Maniton  Ogwissini  aking,  gi- 
wabandamawawad  gaie  o  kitchi  mamandadodamowinini,  ga- 
baba-ijitchigenidjin  endasso-gijigadinig,  gi-nodjimoanid  aiakosi- 
nidjin,  gi-abitchibaanid  gaie  ga-nibonidjin.  Gi-jawendagosiwag 
gi-nondawawad  tetibinawe  Kije-Maniton,  gi-pisindamawawad 
gaie  od  ikkitowinini  ketchitwawendagwadinig.  Oshkinjigowan 
o  gi-ondji-wabamawan  iniw  Egwashingenidjin,  iniw  Bemadjii- 
wenidjin,  iniw  ga-dibadjimawadjin  igiw  ga-nigani-kikendangig, 
David,  Isaie,  Jeremie,  Daniel  gaie,  nibiwa  gaie  igiw  anind  ga- 
niganadjimadjig  Jesusan.  Nisso-bibon  o  gi-baba-widjiwawan, 
nisso-bibon  gaie  o  gi-wabamawan  ga-aijitchigenid,  weweni  gaie 
o  gi-kikinoamagowan.  Mi  wendji-ikkitod  kitchitwa  Paul:  Kije“ 
Manito  naningim  gaiat  ga-ganonad  iniw  weossimimind j in— kossi- 
nabanin,— gi-anonad  niganadjimowininiwan,  nongom  api  ki  gi- 
ganonigonan  gi-anonad  tibinawe  Ogwissan.  Geget  gi-jawenda- 

gosiwag  gi-minindwa  iw  jawendjigewin  otawagawang  tchi  ondji 
nondawawad  Kije-Maniton. 

Missawa  gashkitossiwang  tchi  wabamang  gaie  tchi  nonda- 
wang  Debeniminang  oma  aking  tibishko  Jesus  o  kikinoamaga- 
nan,  minotch  dash  ki  nondamin  od  ikkitowin  endasso-anamiegiji- 
gak  gegikwenidjin  o  mekatewikwanaieman.  Win  sa  o  gi-inan: 
Aw  pesindoneg,  nin  igo  nin  pisindag.  Greget  gwaiak  Jesus  od 
ikkitowin  nondagwadini  katolik  anamiewigamigong.  Ga-inad 
Jesus  Thomaian  gi-abitchibad,  mi  iw  nassab  eninang  kakina 
minik  endashiiang:  Jawendagosiwag  igiw  ga-wabandansigog, 
ga-debweiendangig  dash. 

Bejig  dash  inini  kekendang  dibakonigewin  gi-pasigwi  wi- 
gagwedibenimad  Jesusan ,  o  gi-inan  dash:  Kekinoamageian, 
wegonen  ge-dodaman,  kagige  bimadisiwin  tchi  gashkitamasoian  ? 
Anisha  gi-iji-gagwedwe  aw.  Mi  eta  wi-gagwedibenimad  De- 
bendjigenidjin,  mi  ga-ondji-gagwedjimad:  Wegonen  ge-dodaman 
kagige  bimadisiwin  tchi  gashkitamasoian  ?  Mino-ijiwebisikaso- 
goban.  Mi  ejiwebisiwad  nibiwa  daiebweiendansigog  anamiewin 
gaie  bebakan  ejitwadjig  gaie  metchi-ijiwebisidjig.  Kawin  geget 
inendansiwag  wi-kikendamowad  gwaiak  anamiewin,  gonima 
wa-ikkitomagadinig  Kije-Manito  o  masinaigan.  Anisha  gagwed- 
wewag,  anisha  gigitowag,  mi  eta  wi-agonwetamowad,  mi  eta 
wi-aiajindendamowad;  wi-kikendamokasowag,  kawin  geget  o 
wi  kikendansinawa  iw  debwewin,  iw  gwaiak  Kije-Manito  od 
ikkitowin.  Anisha  mamikindjigewag;  kawin  gwaiakodeessiwag; 
Kije-Maniton  o  kikenimigowan  ejideewad. 

Anawi  kitchi  onijishin  iw  gagwedjindiwin:  Wegonen  ge- 
dodaman,  kagige  bimadisiwin  tchi  gashkitamasoian  ?  Greget 
kitchi  onijishinini  iw  ga-gagwedjimad  aw  inini  Debendjigenidjin. 
Kawin  o  gi-gagwedjimassin:  Anin  ge-ijitchigeian  tchi  mino 
aiaian  mojag  oma  aking,  tchi  gashkiag  joniia,  tchi  gashkitoian 
kitchi  daniwin  gaie  kitchitwawisiwin  ?  Kawin  o  gi-iji- 
gagwedjimassin  Jesusan;  o  gi-gagwedjiman  dash:  Wegonen 
ge-dodaman,  kagige  bimadisiwin  tchi  gashkitamasoian  ?  Gaie 
kinawa,  ninidjanissidog,  naningim  gagwedjindisog:  Anin  ge- 
dodaman  tchi  gashkitamasoian  kagige  bimadisiwin  gijigong? 
Mi  iw  geget  naganendagwak  ge-kikendamingiban,  mi  sa:  Anin 
ge-dodaman  tchi  bimadjiag  nin  tchitchag  ?  Anin  ged-ijitchigeian 
kagigekamig  tchi  jawendagosiian  gijigong?  Waiba  nin  gad- 
ishkwa-bimadis  aking;  waiba  nin  ge-naganigon  daniwin, 

kitchitwawisiwin,  minawanigosi win ;  geget  waiba  go  kakina  iw 
nin  ga-naganigon.  Anin  dash  ge-dodaman  ningoting  tchi 
aiaman  kagige  bimadisiwin  gijigong?  Mi  iw  wa-kikendaman, 
mi  eta  iw  wa-apitchi-babamendaman;  mi  enendang,  mi  edisod 
enamiad  nebwakad  wa-bimadjiidisod. 

Jesns  dash  o  gi-inan  iniw  ininiwan*  Wegonen  wejibiigadeg 
dibakonigewining  ?  Anin  eji-wabandaman  masinaiganing  ?  Aw 
dash  inini  gi-nakwetam,  gi-ikkitod:  Debendjiged  ki  Kije- 
Manitom  ki  ga-sagia  kakina  kideing,  kakina  gaie  ki  tchitchagong, 
kakina  gaie  ki  mashkawisiwining,  kakina  gaie  kid  inendamo- 
wining. 

Geget  weweni  gi-nakwetam;  mi  ga-ondji-igod  Debendjige- 
nidjin:  Gwaiak  ki  gi-nakwetam;  mi  iw  ge-dodaman,  ki  ga-bimadis 
dash  Jcaginig.  N anagatawendandanin  iniw  kitchitwa  ikkitowi- 
nan;  mi  gwaiak  Kije-Manito  od  ikkitowinan;  mi  iniw  ga-ikkitod- 
jin  Kije-Manito,  waieshkat  gi-ganonad  Judawininiwan  ima 
pagwadakamig  gi-aianid. 

Debendjiged  ki  Kije-Manitom  ki  ga-sagia  kakina  kideing, 
mi  sa,  enigokodeeian  ki  ga-sagia.  Mi  wa-ikkitong:  kawin  eta 
kidoning,  kideing  sa  ki  ga-sagia  Kije-Manito.  Kawin  debisses- 
sinon  tchi  ikkitoiang:  Kije-Manito  Nosse,  ki  sagiin.  Mi 
ekkitowad  anind  enamiadjig,  anisha  dash  ikkitowag;  kawin 
geget  o  sagiassiwawan;  mojag  o  nanishkiawan  batadowad. 
Kawin  o  ganawendansinawan  ganasongewinan  Kije-Manito  ga- 
migiwedjin.  Ow  dash  ikkito  Jesus:  Kishpin  awiia  sagiid,  o 
ganawendan  nind  ikkitowin;  aw  dash  saiagiissig  kawin  o 
ganawendansinan  nind  ikkitowinan. 

Minawa  ow  wi-ikkito  Jesus:  Epitchiian  ki  gad-sagia  Kije- 
Manito.  Ka  wika  ki  ga-de-sagiassi,  missawa  apitchi  wikwatchi- 
toian;  osam  sa  sagiigosi  Kije-Manito,  kakina  mino  ijiwebisiwin 
od  apitchi  aian,  od  apitchi  dibendan  gaie.  Missawa  go  iji-sagia- 
diban,  kakina  anjeniwag,  ketchitwa wendagosid j ig  gaie  mamawi 
eji-sagiawad,  potch  igo  osam  pangi  ki  da-sagia;  ka  wika  awiia 
o  gashkitossin  tchi  de-sagiad  Kije-Maniton.  Enigokodeeiang 
sagiada,  enigokotchitchagoiang  sagiada,  enigokomashkawisiiang 
sagiada,  endasso-gijigak  eshkam  eshkam  sagiada.  Ondji  iw 
sagiang  Kije-Manito,  mi  ge-ond j i-anamiaiang,  mi  ge-ondji- 
anokiiang,  mi  ge-ondji-kotagitoiang  gaie  minik  manigoiang 
kotagitowin  oma  aking. 

Ki  ga-sagia  Kije-Manito  kakina  ki  tchitchagong,  kakina 

gaie  kid  inendamowining•.  Mi  sa,  kitchi  naningim  mikwenim 
Kije-Manito,  kego  wika  apitchi  wanenimaken;  gijigong  inabin; 
gijigong  ta-ijamagadon  kakina  kid  inendamowinan,  kakina  ki 
pagossendamowinan  gaie.  Kego  wika  mikwendangen  ondjita 
gego  maianadak,  kego  wika  missawendangen  gonima  nanda- 
wendangen  gego  jangendang  Kije-Manito.  Kishpin  iw  ijitchi- 
geian,  ninidjaniss,  ki  ga-sagia  Kije-Manito  kakina  ki  tchitcha- 
gong,  kakina  gaie  kid  inendamowining.  Endasso-gijigak 
ikkitoda  iw  anamiewin:  Sagiada  Kije-Manito,  eji-windeg  Baraga 
od  anamie-masinaiganing.  Geget  kitchi  onijishin  iw  anamiewi- 
nens,  enigokodeiang  dash  ikkitoda. 

Nijwaiagadini  dash  iw  Kije-Manito  o  sagiigowin.  Kishpin 
sa  awiia  sagiad  Kije-Maniton  ondji  od  apitchi  kitchi  mino  ijiwe- 
bisiwini,  ondji  iw  de-apitendagosinid  tchi  apitchi  kitchi  sagii- 
mind,  geget  win  od  aian  iw  maiamawi-onijishininig  Kije-Manito 
o  sagiigowin.  Kishpin  dash  awiia  sagiad  Kije-Maniton,  iw 
mojag  mino  dodagod,  mojag  jawenimigod,  mojag  mino  ganawe- 
nimigod,  mojag  minigod  kakina  gego  wenijishing,  birnadisiwin, 
mino  aiawin,  wiiaw,  o  tchitchagwan,  midjim,  agwiwinan,  ana- 
miewin,  jawendjigewin,  kitchitwa  Jawendagosiwinan;  tibinawe 
Ogwissan  ki  gi-minigonan  tchi  kikinoamonang  gijigong  enamog 
mikana,  tchi  nibotonang  gaie  tchibaiatigong:  Kishpin  sa  awiia 
weweni  mikwendang  kakina  iw  ga-iji-jawenimigod  Kije-Mani- 
ton,  minikgaie  ga-minigod,  mi  dash  iw  ondji  memindage  sa- 
giad  Kije-Maniton,  geget  onijishinini  iw  Kije-Manito  o  sagiigo- 
win;  awashime  dash  onijishinini  iw  sagiigowin  kishpin  Kije- 
Manito  memindage  iw  ondji  sagiind  apitchi  kitchi  sagiigosid, 
apitchi  kitchi  mino  ijiwebisid  gaie. 

Eji-sagiidisoian  dash,  ki  gad-iji-sagia  kidj  anishinabe.  Mi 
wa-ikkitod  Kije-Manito:  Kawin  debissessinini  awiia  odoning  eta 
tchi  sagiad  widj  anishinaben.  Mandan  kid  igonan  kitchitwa 
Jean,  Jesus  o  kikinoamaganan:  Ninidjanissidog,  kego  iw  ijiwe- 
bisissida,  tchi  ikkitoiang  eta:  nin  sagia  nidj  -  anishinabe;  geget 
sa  sagiada,  mino  dodawada. 

Aw  geget  saiagiad  widj  anishinaben,  ima  odeing  o  sagian. 
Apegish  mino  aiad  mojag,  od  ineniman,  apegish  jawendagosid 
oma  aking  gaie  wedi  gijigong,  od  ineniman.  Ondji-minwendam 
odeing  kishpin  minossenid  widj-anishinaben,  ondji-kashkendam 
dash  manjissenid  kishpin  pagamishkagonid  akosiwin,  kotagito- 
win,  kitimagisiwin,  gonima  bakan  gego  senagadinig,  gonima 

keshkendagwadinig.  O  widji-minawanigosiman  widji-bimadisin 
meno-aianidjin,  o  widji-kashkendamoman  dash  keshkendami- 
nidjin. 

Saiagiad  widj-anishinaben  o  mino  dodawan,  o  widokawan. 
o  jaweniman  gaie.  Memindage  ketimagisinidjin,  aiakosinidjin, 
keshkendaminidjin  o  kitimageniman,  o  jaweniman,  o  widoka- 
wan  gaie.  Kawin  awiia  o  matchi  dajimassin,  kawin  o  gagawe- 
nimassin,  kawin  o  jingenimassin,  kawin  gaie  o  matchi  doda- 
wassin.  Mi  wendji-ikkitod  Jesus:  Eji-nandawenimegwa  kidj- 
anishinabewag  tchi  mino  dodonegwa,  mi  nassab  gaie  kinawa  ged- 
iji-mino-dodawegwa. 

Ki  kikinoamagonan  dash  ged-iji-mino-dodawangwa  kidj- 
anishinabenanig,  iw  dajimad  bejig  Samariing  daji-anishinaben, 
ga-iji-jawenimanid  bejig  Judawininiwan,  gi-ikkitod:  Bejig  inini 
Jerusaleming  gi-ondji-madja,  Jerikoing  wi-ijad.  Mekandwe- 
nidjin  dash  o  gi-takonigon  aw  inini,  o  gi-pingwashagidobinigon, 
o  gi-inaganamigon  gaie,  agawa  gi-bimadisid.  .  .  .  Bejig  dash  Sa- 
mariwinini  gi-ani-bimossed,  gi-bi-ija  ima  aianid  iniw.  Ga-wa- 
bamad  dash  o  gi-jaweniman,  o  gi-nasikawan,  gi-sinsobinad,  gi- 
siginamawad  bimide,  jominabo  gaie,  o  bebejigoganjing  o  gi- 
assan,  ashangewigamigong  o  gi-pindiganan,  weweni  gaie  o  gi- 
ganaweniman.  Waiabaninig  dash  o  gi-gitinan  nij  joniiansan, 
gi-minad  ashangewininiwan,  o  gi-inan  gaie:  Weweni  bami  aw 
inini,  kishpin  dash  awashime  banadjitoian,  endassing  iw  ki  ga- 
dibaamon,  minawa  dagwishinan.  Geget  aw  Samariwinini  o  gi- 
kitchi-mino-dodawan  iniw  Judawininiwan,  aiano  maiagisinidjin. 
Jesus  dash  ogi-inan  iniw  dibakonigewininiwan:  Madjan,  gaie 
kin  tibishko  dodan.  Mi  geget.  Weweni  dodawadanig  kidj- 
anishinabenanig,  potch  jangeniminangog  jawenimadanig.  Mi 
eji-minwendang  Kossinan  kejewadisid  gijigong  ebid. 

ANAMIEWIN. 

Kije-Manito,  xnissi  gego  netawitoian,  neta-jaweningeian 
gaie,  kin  manadwa  kid  anishinabemag  iw  kitchi  jawendjigewin 
tchi  mino  anokitokwa;  ki  pagossenimigo  tchi  jawenimiiang  ka- 
ginig  tchi  nanda-gashkitamasoiang  kakina  iw  ga-iji-wawinda- 
mawiiang.  Mi  eji-nanandomigoian  Kigwiss  Jesus  od  ijinikaso- 
wining.  Mi  ge-ing. 

EKO-ASHI-NISSING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA  GAL.  III,  16-22. 

Mi  ekkitod  kitchitwa  Paul:  Kije-Manito  o  gi-wawindamawan 
Abrahaman:  Kinidjaniss  ta-apitchi-kitchitwawendagosi.  Kawin 
dash,  kinidjanissag,  ikkitossi;  kinidjaniss,  ikkito;  mi  sa  Jesus. 


Mi  dash  ekkitoian:  Inakonigewin  ga-songitod  Kije-Manito, 
kawin  ta-angoshkassinon,  dibakonigewin  ondji;  panima  sa  niwak 
ashi  nissimidana  dasso-bibonagak,  Kije-Manito  o  gi-ojiton 

dibakonigewin.  Kishpin  dibakonigewin  ondji  minigoiang  kagige 
bimadisiwin,  kawin  wawindamagewin  kid  ondji  bimadisissimin; 
Abrahaman  dash  o  gi-minan  Kije-Manito  wawindamagewin. 
Wegonen  dash  wendji-aiamagak  dibakonigewin  ?  Matchi 
ijiwebisiwin  sa  gi-ondji-ijitchigade  dibakonigewin  binish  tchi 
dagwishing  aw  ga-wawindamawind;  anjeniwag  dash  o  gi- 
ganawendanawa,  gaganodamagewininiwan  (Jesuscm)  ondji. 
Gaganodamagewinini  kawin  bejig  eta  bemadisinidjin  ondji 
aiassi;  Kije-Manito  dash  win  bejigo.  Dibakonigewin  gaie  Kije- 
Manito  o  wawindamagewinan  migadimagadon  na?  Kawin 
bapish.  Kishpin  aiamagakiban  dibakonigewin,  ge-ondji- 
bimadjiigoiangoban,  geget  dibakonigewining  da-gi-ondjimagad 
gwaiak  ijiwebisiwin.  Ojibiigaded  dash  Kije-Manito  o  masinai- 
ganing:  Kakina  bemadisdjig  batadowining  aiawag:  mi  dash 
daiebwetangig  tchi  minindwa  wawindamagewin,  Jesus  od  ijitwa- 
wining  wendjibamagadinig. 

EVANGELIUM.  LUC.  XVII,  11-19. 

Mi  enadjimod  kitchitwa  Luc:  Iwapi  Jesus  Jerusaleming 
gi-ija,  nawaii  Samariing,  Galileing  gaie  gi-ani-bimossed.  Ani- 
pindiged  dash  bejig  odenang,  midasswi  ininiwan  wemiginidjin  o 
gi-nagishkagon.  Wassa  gi-ondji-nibawiwag,  o  gi-ganonawan 
dash  gi-inawad:  Jesus,  Kekinoamageian,  jawenimishinaml  Ga- 
wabamad  dash  o  gi-inan:  Madjag,  pagidjigewininiwag  awi- 
wabandaig  kiiawiwan.  Megwa  dash  ani-bimossewad  gi- 
binisiawag  gi-naganigowad  wanadinig  od  omigiwiniwa.  Bejig 
dash  waiabandang  gi-binisid,  gi-ajegiwe,  epitowed  gi-kitchitwa- 
winad  Kije-Maniton;  gi-ani-apagiso  dash  Jesusan  osidaning, 
gi-mamoiawamad;  Samariwininiwiban  dash  aw.  Jesus  dash  o 
gi-inan:  Kawin  na  midadatchissiwag  ga-biniindjig?  Anindi 
dash  igiw  jangasswi  ?  Kawin  awiia  bi-ajegiwessi  tchi  kitchitwa- 
winad  Kije-Maniton,  mi  eta  waaw  meiagisid.  O  gi-inan  dash 
Jesus:  Pasigwin,  madjan;  ki  debweiendamowin  ki  gi-nodjimoigon. 

NINIDJANISSIDOG! 

Ga-iji-nondameg,  gi-agindjigadeg  nongom  kitchitwa  min- 
wadjimowin,  Jesus  kejewadisid  Debeniminang  o  gi-nodjimoan 
midasswi  ininiwan  ga-kitchi-omiginidjin.  Mi  ima  gi-waban- 
daiwed  o  Manito-mashkawisiwin,  o  kijewadisiwin  gaie.  Weweni 

nanagatawendanda  ga-ikkitod,  ga-dodang  g-aie.  Kawin  sa  eta 
od  ikkitowin  o  gi-aiossin  wi-kikinoamonang’,  mi  go  gaie  o 
dodamowin  ga-aiod.  Mi  enadjimod  kitchitwa  Lnc: 

Ani-pindiged  dash  Jesus  bejig  odenang,  midasswi  ininiwan 
wemiginidjin  o  gi-nagishkagon.  Geget  kitchi  sanagapinewin 
iw  kitchi  omigiwin.  Ketchi-omigidjig  wawika  nodjimowag, 
minawa  tchi  mino  aiawad;  gega  kakina  ondjinewag  od  inapine- 
winiwa.  Gagwanissagakamig  ejinagosiwad.  Gegapi  bagishiwag, 
bagidonog,  baginindjiwag,  baganowewag  gaie.  Tanassag 
pigishkananiwag  gigi-bimadis;  pigishkanadiniwan  onindjiwan, 
osidawan  gaie;  kitchi  manjimagosiwag  gaie.  Geget  kitchi 
kitimagisiwag,  kitchi  kotagitowag  gaie.  Nanisanisiwag  ketchi- 
omigidjig  tchi  minawad  widi-anishinabewan  iw  od  akosiwiniwa. 
Mi  ga-ondji-ginaamawindwa  ima  Moise  od  inakonigewining  tchi 
besho  nasikawassigwa  widji-bimadisiwan,  kawin  gaie  gi- 
pagidinassiwag  tchi  widigemawad  widj-anishinabewan  odenang. 
Ningotchi  agwatchodena  gi-baba-danisiwag  nopiming,  gonima 
pagwadakamig,  gonima  minissing.  Mi  wendji-dibadjimod  Luc: 
Igiw  midasswi  ketchi-ogimigidjig  wassa  gi-ondji-nibawiwag  mi 
sa  tchi  minassigwa  iniw  anind  iw  matchi  akosiwin. 

Ej  i-  wabandaming  Moise  o  masinaiganing  nisswaiagad  iw 
kitchi  omigiwin;  mi  sa  ima  wiiawimang  gaie  ima  wakaiganing 
gaie  ima  agwiwining.  Kishpin  ningotchi  wiiawimang  gi-bi- 
nagwak  omgiwin,  aw  wemigid  o  gi-bakewinigon  widj-anishinaben. 
Kishpin  gi-bi-nagwak  ningotchi  wakaiganing  ima  assining 
gonima  nabagissagong,  iw  wakaigan  gi-binitchigade  gaie  gi-kash- 
kabikaigadewan  ishkwandeman  ningo-anamiegijigad,  gonima 
nawatch  ginwenj.  Kishpin  dash  keiabi  bi-nagwakiban  iw 
omigwin,  o  gi-apitchi  nigobidonawa  wakaigan.  Mi  go  gaie 
gi-webinamowad  agwiwinan,  ga-bisikangin  aw  wemigid.  Geget 
o  gi-kitchi-gotanawa  bemadisidjig  iw  sanagapinewin. 

Kawin  nongom  batainissiwag  wemigidjig  eji-owiiawiwad, 
osaminowag  dash  ketchi-omigidjig  ej i-otchitchago wad .  Awe- 
nenag  dashigiw?  Mi  sa  winawabeshigwadj-bimadisidjig;  kitchi 
omigiwan  o  tchitchagowan.  Winisiwag  enassaminid  Kije-Ma- 
niton,  gagwanissaginagosiwag,  manjimagosiwag  gaie  nanisanisi- 
wag.  Waiba  o  minawan  widj-anishinabewan  iw  o  matchi  akosi- 
winiwa,  iw  akosiwin  beshigwadadinig,  iw  akosiwin  benadjiiwe- 
magadinig,  neshiwemagadinig  gaie.  Beshigwadj-bemadisidjig 
waiba  o  banadjiawan  widj-anishinabewan;  o  kikinoamawawan 

anotch  gego  wanadinig,  beshigwadadinig  gaie.  Geget  matchi 
dodagemagadini  iw  od  omigiwiniwa. 

Awenenag  dash  eiadjig  omigiwin  o  wakaiganiwang  ?  Mi  sa 
igiw  wejitodjig  nimiidiwin  ima  endawad;  gonima  ima  mawand- 
jiidiwag  matchi  ininiwag  gaie  matchi  ikwewag;  minikwewag, 
giwashkwebiwag,  matchi  dodamog.  Gagwanissagakamig  ged- 
iji-animisiwad  ningoting  igiw  wematchi-wakaiganidjig,  we- 
matchi-wigiwamidjig,  kishpin  sa  ima  matchi  dodamowad  iko 
metchi-i j i webisid j ig .  Mi  enendagwak  nibiwa  siginigewigami- 
gon,  nimiidiwigamigon,  atagewigamigon  kakina  gaie  gagibadi- 
siwigamigon.  Ta-kagige-kotagitowag  anamakamig  debendangig 
onow  dinowan  matchi  wakaiganishan.  Mi  sa  ima  benadjiindwa 
kitchi  nibiwa  bemadisidjig,  memindage  igiw  weshki-nigidjig. 

Anind  dash  bemadisidjig  od  aianawa  kitchi  omigiwin  ima  od 
agwiwiniwang.  A wenenag  dash  igiw  ?  Mi  sa  igiw  osam  sessa- 
gakwanaiedjig  gaie  go  igiw  mejishawissitodjig  o  bishigwadjdee- 
winiwa  ejiowad,  ejikwanaiewad.  Mi  ejiwebisiwad  anind  ikwe- 
wag.  O  wi-banadjiawan  meno-ijiwebisinidjin,  memindage 
weshki-bimadisinidjin,  ininiwan,  oshkinawen  gaie,  mi  dash  ejik- 
wanaiewad  tchi  bishigwadendamoawad  bemadisinidjin.  Ketchi- 
omigingin  ijiwebisiwag;  od  akosiawan  anishinaben,  mi  sa  o 
minawan  iw  bishigwadj-akosiwin,  mi  dash  iw  wendjinewad 
nibiwa  ga-mino-ijiwebisipanig. 

Endodagemagak  kitchi  omigiwin  benadjiiwemagak,  neshi- 
wemagak  gaie,  mi  tibishko  endodagemagak  kitchi  batadowin; 
geget  banadjii wemagad ,  nishiwemagad  gaie.  Pangiwagisiwag 
igiw  kitchi  omigiwin  wendjinedjig,  kitchi  batainowag  dash 
kitchi  batadowin  wendjinedjig,  mi  sa  kaiagige-banadisidjig. 

O  gi-ganonawan  dash  Jesusan,  gi-inawad:  Jesus,  Kekinoa- 
mageian,  jawenimishinam  I  Geget  kitchi  weweni  gi-anamiawag 
igiw  midasswi  ininiwag.  Gi-kikenindisowag  sa  eji-kitimagisi- 
wad.  O  gi-kikenimawan  gaie  J esusan  eji-nita-jawendjigenid, 
eji-kitchi-gashkiewisinid  gaie;  mi  ga-ond ji-apenimowad ;  mi  ga- 
ondji-pagossenimawad  tchi  jawenimigowad.  Kitchi  enigok 
gaie  gi-anamiawag,  kagetin  gaie  gi-anamiawag,  gi-widokoda- 
diwag  gaie  gi-anamiawad.  Kawin  gi-ikkitossiwag  hebejig:  ja- 
wenimishin,  Jesus,  jawendan  niiaw,  nodjimoton  niiaw;  kawin 
iw  gi-ikkitossiwag.  Bekish  gi-ikkitowag  mamawi:  jawenimi- 
shinam,  kekinoamageian!  Mi  nassab  ged-iji-anamiaiang  tchi 
mino  odapinigadeg  iw  kid  anamiewininan,  ki  pagossendamowi- 

ninan;  widokodadida  enamiaiangon.  Kije-Manito  o  minwendan 
iw  anamie-widokodadiwin,  memindage  api  enamiaiangon. 

Ga-wabamad  dash  Jesus,  o  gi-inan:  Madjag,  pagidjigewi- 
niniwag  awi-wabandaig  kiiawiwan.  Moise  gi-inakonige  tchi 
ijawad  pagidjigewininiwan  ga-omigipanig  ga-nodjimodjig  dash 
ga-iji-inapinewad,  mi  sa  tchi  godji-kikenimigowad,  geget  na  gi- 
nodjimowad,  gaie  dash  tchi  pagidjigewad  ga-iji-inakoniged  Kije- 
Manito.  O  gi-bwanawitonawa  dash  tchi  nodjimoawad  wemigi- 
nidjin.  Mekatewikwanaieg  dash  o  gashkitonawa  tchi  nodjimoa- 
wad  iniw  wemiginidjin  eji-otchitchagonid;  geget  idash  o  nodji- 
moawan  meno-anwenindisonidjin. 

Baiata-ijiwebisiieg,  kinawa  ketchi-omigiieg  ki  tchitchago- 
wang,  kid  igowa  Jesus:  Madjag,  wewib  awi-wabandaig  kiiawi- 
wan  nin  mekatewikwanaiemag;  nasikawig,  windamawig  eji- 
akosid  ki  tchitchagowa;  ki  ga-jawenimigowag,  ki  ga-nodjimoi- 
gowag,  ki  ga-gigeigowag  gaie.  Api  dash  wa-anwenindisoieg 
enigokodeeieg  pagossenimig  Jesus  tchi  minineg  o  jawendjige- 
win,  kitchi  weweni  tchi  dibadodameg  ki  batadowiniwan  gaie 
tchi  kitchi  ondji  kashkendameg  gi-nishkieg  Kije-Manito.  Geget 
idash  ki  ga-nodjimom  weweni. 

Bejig  dash  waiabandang  gi-biniind,  mi  sa,  gi-nodjimoind, 
gi-ajegiwe,  epitowed  gi-kitchitwawinad  Kije-Maniton;  gi-ani- 
apagiso  dash  Jesusan  osidaning,  gi-mamoiawamad,  Samariwi- 
niniwigoban  dash  aw.  Jesus  dash  o  gi-inan:  Kawin  na  mi- 
dadatchissiwag  ga-biniindjig?  Anindi  igiw  jangasswi?  Kawin 
awiia  bi-ajegiwessi  tchi  kitchitwawinad  Kije-Maniton,  mi  eta 
waaw  meiagisid.  Kije-Manito  o  minwendan  mamoiawagenda- 
mowin;  o  jingendan  dash  mamoiawagendansiwin.  Aw  mojag 
megwetchiwiad  Kije-Maniton  gego  manigodjin,  win  eshkam 
nibiwa  o  ga-minigon.  Aw  dash  wenenimad  Kije-Maniton,  meg- 
wetchiwiassig  gaie,kawin  gwetchnibiwa  o  ga-minigossin.  Jesus, 
kakina  gaie  ketchitwawendagosidjig  ki  kikinoamagonanig  kitchi 
naningim  migwetch  tchi  inang  Kije-Manito.  Wln  sa  ki  gi-mini 
gonan  missi  gego  eiaiang,  minik  gaie  endaniiang.  Ki  ga-mino- 
ijitchigemin,  kishpin  naningim  ikkitoiang  mandan  anamiewin: 

Kije-Manito,  Nosse  kejewadisiian,  migwetch  kid  inin  gi- 
ojitoian  niiaw,  gi-ojiad  gaie  nin  tchitchag  kaginig  ge-bimadisid. 
Migwetch,  Nosse,  gi-mino-ganawendaman  niiaw  binish  nongom, 
gi-mijiian  mojag  midjim  gaie  agwiwinan.  Migwetch  gi-gana- 
wenimiian  weweni,  gego  maianadak,  gonima  sesika  nibowin 

tchi  pagamishkagosiiwan.  Memindage  ki  migwetchiwiin  gi- 
migiweian  Kigwiss  aiapitchi-sagiad,  Jesus,  tchi  nibotawid  tchi- 
baiatigong  ondji  nin  batadowinan.  Apitchi  migwetch  gi-onid- 
janissimiian  kitchitwa  Sigaandagowining,  gi-mijiian  iwapi  iw 
debweiendamowin,  apenimowin,  wenijishing  gaie  sagiiwewin. 
Ki  kitchi  migwetchiwiin  gi-nandomiian  tchi  anamiaian.  Mig- 
wetch,  kitchi  migwetch  kid  inin,  gi-webinamawiian  kitchi  na- 
ningim  nin  batadowinan  kitchitwa  Anwenindisowining,  gi-pin- 
digawiian  naningim  nindeing  kitchitwa  Enkaristiwining.  Mig- 
wetch  kid  inin  ondji  kakina  jawendjigewinan,  ga-mijiianin  binish 
nongom.  Keiabi  dash  ani-mijishikan  ki  jawendjigewin,  ge- 
ondji-gwaiak-anokitonan,  ge-ondji-sagiinan  gaie  mojag  oma 
aking  binish  tchi  niboian.  Memindage  dash  jawenimishin  nin- 
goting  tchi  mino  niboian,  mi  dash  kagigekamig  tchi  wabaminan 
gaie  tchi  sagiinan  gijigong.  Kakina  dash  iw  ki  nandotamon, 
Nosse  kejewadisiian,  Kigwiss  Jesus  od  ijinikasowining  gaie  ondji 
kitchitwa  Marie,  kakina  gaie  ketchit wa wendagosid j ig  o  gaga- 
nodamagewiniwang. 

Ki-ga-mino  dodam,  kishpin  andjibiameg  ow  anamiewin, 
ganawendameg  gaie  ima  kid  anamie-masinaiganiwang,  nanin- 
gim  tchi  wabandameg,  tchi  agindameg  gaie. 

O  gi-inan  dash  Jesus  iniw  Samar i winini wan ,  ga-nodjimoad- 
jin:  Pasigwin,  madjan:  ki  debweiendamowin  ki  gi-nodjimoigon. 
Geget  kitchi  apitendagwad  debweiendamowin.  Mi  ga-ondji- 
inad  ningoting  Jesus  o  kikinoamaganan :  Kishpin  aiamegiban 
debweiendamowin  tibishko  bejigominag  iw  osawanashko-mini- 
kan,  ki  da-inawa  waaw  mitig:  Bakwakodjibishkan,  awi-pataki- 
son  dash  kitchigaming,  ki  da-debwetagowa  dash.  Pagosseni- 
inada  Kije-Manito  tchi  mininang  iw  songi-debweiendamowin, 
tibishko  ga-iji-songi-debweiendamowad  ketchitwawendagosidjig, 
memindage  iniw  Jesus  o  kikinoamaganan  gaie  go  igiw  ga-pagi- 
dendangig  o  bimadisiwiniwa,  anamiewin  gi-ondji-kotagiindwa, 
gi-ondji-nissindwa  gaie. 

ANAMIEWXN. 

Kije-Manito,  kaiagige-bimadisiian  gaie  missi  gego  netawi- 
toian,  jawenimishinam  eshkam  tchi  ani-deb wetagoian ,  tchi  ani- 
apenimoiang  kiiaw  gaie  tciii  ani-sagiigoian.  Tchi  gashkitama- 
soiang  dash  iw  nendotamagoian,  inenimishinam  mojag  tchi 
sagitoiang  iw  enakonigeian.  Mi  eji-pagossenimigoian  ondji 
Kigwiss  Jesus.  Mi  ge-ing. 

EKO-ASHI-NIWXNG  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA.  GAL.  V,  16-24. 

Mi  ekkitod  kitchicwa  Paul:  W enijishid-Manito  eji-minwen- 
dang  ijiwebisig,  kawin  dash  ki  ga-dodansim,  tibinawe  kinawa 
eji-matchi-  missawendameg.  Anishinabe  eji-owiiassid  o  missa- 


wendan  iw  jangendang  Wenijishid-Manito;  win  dash  W enijishid- 
Manito  o  minwendan  iw  jangendang  anishinabe  eji-owiiassid;  mi 
dash  eji-migading,  kawin  eji-minwendameg  ki  dodansim.  Kish- 

pin  W enijishid-Manito  widokoneg,  kawin  dibakonigewining  ki 
gad-aiassim.  Anishinabe  eji-owiiassid  o  dodamowinan  kiken- 
dagwadiniwan,  mi  sa  bishigwadisiwin,  winisiwin,  gagibadisi- 
win,  nibadisiwin,  matchi  manitokewin,  matchi  mashkiki,  jin- 
genindiwin,  nishkadji-gijwewin,  gagawenindiwin,  nishkadisi- 
win,  gikandiwin,  nanibikindiwin,  bakan  ijitwawinan,  missawe- 
nindiwin,  nishiwewin,  giwashkwebiwin,  matchi  wikondiwin, 
anotch  gaie  maianadak.  Kid  iji  windamoninim  dash,  mewija 
ga-iji-windamonagogoban:  Igiw  endodangig  onow  dinowan,  ka- 
win  ta-pindigessiwag  Kije-Manito  od  ogimawiwining  (kiskpin 
weweni  anwenindisossigwa. )  W enijishid-Manito  dash  ki  mini- 
gonan  sagiidiwin,  minawanigosiwin,  bisaniiwewin,  bekadenda- 
gosiwin,  kijewadisiwin,  jajawendjigewin,  minwadendamowin, 
minodeewin,  debweiendamowin,  tabassenindisowin,  nibwaka- 
ijiwebisiwin,  binisiwin.  Igiw  endodangig  onow  dinowan  kawin 
dibakonigewin  o  gotansinawa.  Igiw  dash  Jesusan  debenimi- 
godjig  o  gi-sassagakwaanawan  tchibaiatigong  wiiawiwan,  o 
matchi  ijiwebisiwiniwan  gaie,  o  missawendamowiniwan  gaie. 

evangeltom.  matt.  vi,  24-33. 

Mi  enadjimod  kitchitwa  Matthieu:  Iwapi  Jesus  o  gi-inan  o 
kikinoamaganan :  Kawin  awiia  o  da-gashkitossin  nij  ge-dibeni- 
migodjin  tchi  anokitawad;  gonima  sa  bejig  o  ga-jingeniman, 
bejig  dash  o  ga-sagian;  gonima  gaie  bejig  o  ga-mino-baba- 
mitawan,  bejig  dash  kawin  o  ga-babamenimassin.  Kawin  ki 
da-gashkitossinawa  Kije-Manito  tchi  anokitaweg,  bekish  gaie 
tchi  anokitameg  daniwin,  (mi  sa ,  osa/rn  tehi  sagitoieg  anotch 
daniwin  aking  endagog .)  Mi  wendj-ininagog,  kego  osam  baba- 
mendangegon  ki  bimadisiwiniwa,  ge-midjiieg;  kiiawiwan  gaie 
ge-bisikameg.  Ka  na  bimadisiwin  awashime  apitendagwassi- 
non,  midjim  dashf  Wiiawima  gaie  ka  na  awashime  apiten- 
dagwassinon  agwiwin  dash?  Ganawabamig  bineshiiag  ishpiming 
bebamissedjig;  kawin  kitigessiwag,  kawin  mamassiwag,  kawin 
gaie  mawandinigessiwag  mandaminiwigamigong;  Kossiwa  dash 
gijigong  ebid  od  ashaman.  Ka  na  kinawa  awashime  Md  apiten- 
dagosissim,  bineshiiag  epitendagosiwad  ?  Awenen  dash  en- 
dashiieg  ge-gashkitopan,  ningo-biskinikenowin  nawatch  tchi 
ginosid,  anish  igo  inendang?  Wegonen  dash  Md  agwiwiniwa 
wendji-sanagendameg  ?  N anagata wendamog  mashkodepinibagon 
eji-madjiging;  kawin  anokimagassinon ,  kawin  gaie  bimateige- 

magassinon;  anawi  dash  kid  inininim:  potch  Salomon,  Jcitchi 
ogima,  kakina  o  kitchitwawisiwining,  kawin  ganage  gi-ijiossi, 
bejig  iw  wabigon  ejiomagak.  Kishpin  dash  Kije-Manito  iji 
agwitod  mashkossi  w,  nongom  mashkodeng  eteg,  wabang  dash 
pakwejiganikaning  tchi  apagitong,  ka  na  awashime  ki  gad-iji- 
agwiigossiwa  kinawa  pepangi  daiebwetameg  ?  Kego  osam  baba- 
mendangegon  tchi  ikkitoieg:  Wegonen  ge-midjiiang?  Wegonen 
ge-minikweiang?  Wegonen  ged-agwiiang?  Enamiassigog  iji 
gagwedwewag  kakina  iw.  Kossiwa  dash  gijigong  o  kikendan, 
kakina  iw  manesiieg.  Nandawendamog  sa  nitam  Kije-Manito 
od  ogimawiwin  gijigong ,  mino  ijiwebisiwin  gaie;  kakina  dash 
iw  ki  gad-agwito-minigom. 

NINIDJANISSIDOG! 

Api  Jesus  ga-ondjibad  Tiring,  Sidoning  gaie,  kitchi  nibiwa 
bemadisinidjin  o  gi-nopinanigon,  iw  gi-nondaminid  ga-aiijitchi- 
ged.  Gi-bi-ijawag  dash  tchi  pisindawawad  Debendjigenidjin 
gaie  tchi  nodjimoigowad  iw  anotch  inapinewad.  Jesus  dash 
wadjiwing  gi-ija,  mi  dash  gi-kabetibikwed  ima  kabe-tibik  gi- 
anamiad.  Waiabaninig  dash  o  gi-bi-nasikagon  od  ijinajawaga- 
nan,  kitchi  nibiwa  gaie  anishinaben,  mi  dash  iwapi  gi-gagikimad, 
kitchi  nibiwa  anotch  wenijishininig  gi-gagikwenodang.  Ow  dash 
gi-dago-ikkito: 

Kawin  awiia  o  da-gashkitossin  nij  ge-dibenimigodjin  tchi 
anokitawad.  .  .  Kawin  ki  da-gashkitossinawa  Kije-Manito  tchi 
anokitaweg,  bekish  gaie  tchi  anokitameg  daniwin.  Anin  wa- 
ikkitod  Debendjiged?  Mi  sa  wa-ikkitod:  kawin  awiia  o  da-gash- 
kitossin  nij  ogiman  bebakan  enakonigenidjin  bekish  tchi  anoki- 
tawad.  Kawin  awiia  o  gashkitossin  tchi  anokitawad  Kije-Ma- 
niton  bekish  gaie  tchi  anokitawad  matchi-maniton;  bebakan  sa 
aiinendamog,  bebakan  gaie  aiinakonigewag;  pagakabaminagwad 
sa  go  iw,  mi  go  eji-pagakendamowad  kakina  bemadisidjig.  Ta- 
nassag  migadiwag  mojag  igiw  nij  manitog,  Kije-Manito  gaie 
matchi-manito,  kaginig  ta-jingenindiwag,  kaginig  ta-migadiwag, 
kawin  wika  bejigwanong  ta-inendansiwag,  ka  wika  bejigwanong 
ta-inakonigessiwag.  Kawin  bapish  o  gashkitossin  anishinabe 
iniw  nij  maniton  bekish  tchi  anokitawad. 

Kawin  ki  da-gashkitossinawa  Kije-Manito  tchi  anokitaweg, 
bekish  gaie  tchi  anokitameg  daniwin,  ikkito  Jesus,  mi  sa  joniia. 
Aw  saiagiad  joniian  osam  o  nandawendan  wi-kitchi-ojoniiamid. 

Mi  eta  joniian  mekwenimadjin,  endajimadjin,  nendawenimadjin 
gaie.  Waiejingewin,  gimodiwin,  makandwewin,  nishiwewin 
gaie  ondjissinon  sasagisiwining.  Mi  wendji-ikkitod  kitchitwa 
Panl,  madjibiamawad  o  kikinoamaganan  Timothean:  Kawin 
gego  oma  aking  ki  gi-bidossimin,  abidekamig  gaie  ka  gego  ki 
gad-ani-madjidossimin.  Iw  dash  aiamang  midjim  gaie  agwiwi- 
nan,  mi  debisseg.  Igiw  ma  wa-wanadisidjig  iji  pangishinog 
matchi-manito  o  gagwedibeningewining  gaie  od  oniiganing  gaie 
go  nibiwa  matchi  nandawendamowining  gegibadendagwakin, 
iniw  ej i-gib w anaba wanigod j ig  anishinabeg  ima  banadisiwining. 

Ow  gaie  ikkito  Jesus:  Nawatch  wenipanisi  aw  pekwawi- 
gang  awessi  tchi  jaboshkang  ima  pagwaneiag  jabonigan,  iw 
dash  win  aw  ketchi-danid  inini  tchi  pindiged  Kije-Manito  od 
ogimawiwining.  Mi  iw  ge-mikwendamowad  anishinabeg  osam 
saiagitodjig  daniwin  gaie  wanadisiwin.  Kawin  o  gashkitossi- 
nawa  tchi  anokitawawad  Kije-Maniton  gaie  bekish  tchi  anokita- 
mowad  daniwin  gaie  wanadisiwin. 

Kawin  dash  memwetch  daniwin  manadassinon,  mi  sa  iw 
maianadak,  awiia  weweni  inabadjitossig  iw  debendang,  gonima 
daniwin,  gonima  gaie  joniian.  Kishpin  ketchi-danid  mino  aiod 
o  daniwin,  o  joniiaman,  nita-jajawendjiged,  jajawenimad  ketima- 
gisinidjin,  aiakosinidjin,  jagawinidjin  ikwewan,  gaie  gawisinid- 
jin  abinodjiian,  geget  o  minwendamian  Kije-Maniton,  ningoting 
dash  ta-ondji-kitchi-dibaamagosi  gijigong.  Abraham,  Job, 
Judith,  gaie  kitchi  nibiwa  bekanisidjig  ininiwag  gaie  ikwewag 
gi-kitchi-daniwag,  gi-nita-jajawendjigewag  dash,  nongom  dash 
gijigong  aiawag.  Kishpin  dash  ketchi-danid  sasagisid,  jaweni- 
massig  widj-anishinaben  ketimagisinidjin,  ta-ondji-animisi  nin- 
goting  anamakamig. 

Jesus  o  dibadjiman  nij  ininiwan,  bejig  ga-kitchi-daninidjin, 
bejig  dash  ga-kitchi-ki timagisinid j in .  Naienj  gi-nibowag.  Aw 
ga-kitchi-danid  anamakamig  kagige  ishkoteng  gi-ningwawa. 
Ga-nibod  dash  aw  inini  ketimagisid,  Lazare  ga-ijinikasod,  Kije- 
Manito  od  anjeniman  o  gi-madjiwinigon  Abraham  o  pindomowi- 
ning;  mi  sa  gijigong.  Mi  keiabi  ejiwebak  endasso-gijigak. 
Nibiwa  ga-ketchi-danidjig  ijawag  kagige  ishkoteng  nebowadjin, 
nibiwa  gaie  ketimagisidjig  ijawag  gijigong.  Kawin  dash  ka- 
kina  ketimagisidjig  ijassiwag  gijigong,  igiw  sa  eta  ga-mino-oda- 
pinangig  o  kitimagisiwiniwa,  gaie  ga-mino-anokitawadjig  Kije- 
Maniton. 

Mi  wendji-ininagog,  ikkito  Jesns,  kego  osam  babamendan- 
gegon  ki  bimadisiwiniwa,  ge-midjiieg,  kiiawiwan  gaie  ge-bisi- 
kameg.  Ka  na  bimadisiwin  awashime  apitendagwassinon,  mid- 
jim  dash?  Wiiawima  gaie  ka  na  awashime  apitendagwassinon, 
agwiwin  dash?  Mi  eninang  Jesus  kejewadisid.  Kego  osam 
babamendangegon  ge-midjiieg  gonima  gaie  ge-bisikameg.  Ma- 
nadad  awiia  sagitod  kitchi-daniwin,  joniian  gaie.  Mi  go  gaie 
iw  maianadak  awiia  osam  babamendang  ge-midjid,  ge-bisikang 
gaie.  Kishpin  awiia  osamendang  iw,  kawin  weweni  anamiassi, 
kawin  gaie  mino  dodansi,  minik  wa-mino-dodang.  Oshtigwa- 
ning  odeing  gaie  aiamagadon  anotch  nibiwa  inendamowinan, 
kawin  dash  o  gashkitossin  tchi  mino  anamiad ;  o  wanishkweigo- 
nan  anotch  inendamowinan,  kawin  dash  weweni  o  mikwenimas- 
sin  Kije-Maniton  enamiadjin.  Kawin  gaie  o  mino  anokitawas- 
sin  Kije-Maniton,  osam  sa  o  minwendan,  o  mikwendan,  od 
ondamendan,  od  anokitan  gaie  kitchi  daniwin.  Geget  kawin 
awiia  o  gashkitossin  Kije-Maniton  tchi  anokitawad  bekish  gaie 
kitchi-daniwin  tchi  anokitang.  Mi  ejiwebisiwad  nibiwa  bemadi- 
sidjig  aking-  Kawin  o  de-apenimossinawan  Ossiwan  gijigong 
ebinidjin.  Mi  eta  wiiawiwan  epenimowad,  osamendamog,  sana- 
gendamog,  animendamog  gaie.  Kawin  onijishinsinon  ejiwebisi- 
wad.  Apegish  weweni  babamenimawad  Debendjigenidjin  ekki- 
tonid.  Ow  dash  ikkito: 

Ganawabamig  bineshiiag  ishpiming  bebamissedjig,  kawin 
kitigessiwag,  kawin  mamassiwag,  kawin  gaie  mawandinigessi- 
wag  mandam  in  i wigamigong ,  Kossiwa  dash  gijigong  ebid  od 
ashaman.  Ka  na  kinawa,  awashime  kid  apitendagosissim,  bi- 
neshiiag  dash  epitendagosiwad  ?  Geget  mi n wendagw adini wan 
Jesus  od  ikkitowinan.  Ki  kikinoamagonan  apine  mojag  tchi 
apenimoiang  Kossinan  kejewadisid  gijigong  eiad.  Win  eshamad 
bineshiian  ishpiming  bebamissenidjin,  o  ga-waneniman  nange 
onidjanissan  aking,  o  gad-ashaman  sa  go,  o  ga-mino-ganaweni- 
man  gaie.  Mi  ge-ondji-webinamang  osamendamowin,  sanagen- 
damowin,  animendamowin  gaie.  Kid  aiawanan  kejewadisid 
Kossinan;  win  ki  sagiigonan,  win  kid  ashamigonan,  win  ki 
mino  ganawenimigonan,  mojag  gaie  ki  mino  dodagonan.  Kitchi 
apenimoda,  apine  apenimoda;  kawin  ki  ga-naganigossinan,  kish- 
pin  weweni  himadisiiang ,  Jcishpin  gaie  weweni  anohiiang. 

Nisswaiagadini  ge-dodang  anishinabe  enamiad:  mi  sa,  ta- 
kitchi-anamia,  ta-kitchi-anoki,  ta-gwaiako-bimadisi,  gaie  ta-mino- 

ijiwebisi.  Kego  ta-inendansi:  Kije-Manito  anisha  od  ashaman 
bineshiian,  gaie  nin,  nin  gad-ashamig  anisha,  missawa  anokissi- 
wan:  kego  iw  ta-inendansi.  Ima  gwanatch  kitiganing  Kije- 
Manito  o  gi-inan  nitam  anishinaben,— gaie  go  kakina  ge-ni-a- 
nishinabewinidjin—:  Ki  gi-midjin  iw  ga-ginaamonan  tchi  midjis- 
siwan;  mi  dash  ge-ondji-kotagendaman  api  ge-kitigeian;  ta- 
manadad  aki,  kin  ondji.  Ged-ako-bimadisiian  ki  ga-kitchi-kitige, 
tchi  ondji  bimadisiian.  Ki  gad-abwes  ki  katigwang  tchi  bwa 
amwad  pakwejigan.  Aki  gi-ondji-ojitchigade  kiiaw,  minawa 
dash  ki  gad-akiw. 

Mandan  gaie  o  gi-ojibiamawan  kitchitwa  Paul  Thessako- 
nikeng  daji-anishinaben:  Kishpin  awiia  wi-anokissig,  kawin 
gaie  ta-wissinissi.  Nin  nondamin  sa  win  anind  aiawad  ima 
aiaieg  igiw  weweni  bemossessigog;  kawin  ganage  anokissiwag, 
o  babamendanawa  dash  iw  ge-babamendansigwaban.  Igiw  dash 
dowag  nind  iji  gagikimananig  gaie  nind  aiangwamimananig 
Debeniminang  Jesus  ondji  bisan  tchi  anokiwad  gaie  tchi  midji- 
wad  iw  tibinawe  geshkitowad. 

Win  Jesus  gi-anoki  binish  nissimidanagi-dasso-bibonagisid, 
gi-widj-anokimad  ga-bamiigodjin  kitchitwa  Josephan.  Kitchitwa 
Marie,  Joseph,  gaie  iniw  o  kikinoamaganan  Jesus  kakina  we- 
weni  gi-anokiwag.  Geget  manijitchigewag  ketimishkidjig,  wa- 
anokissigog.  Anokissiwining,  kitimishkiwining  onsikamagad 
nibiwa  anotch  gego  maianadak,  keshkendagwak,  senagak  gaie, 
memindage  kitimagisiwin,  akosiwin,  gimodiwin,  waiejingewin, 
matchi  inendamowinan,  potch  igo  naningotineng  nishiwewin. 
Kishpin  sa  awiia  anokiwining  wi-ondinansig  midjim,  agwiwinan 
gaie,  gimodiwining  gonima  waiejingewining  o  gad-ondinan.  Mi 
ejitchigewad  nibiwa  bemadisidjig.  Weweni  anokiiog,  ninidja- 
nissidog,  endasso-gijigak  anokig  eji-minwendang  Debeniminang 
Kije-Manito. 

Kego  osam  babamendangegon  tchi  ikkitoieg:  Wegonen  ge- 
midjiiang?  Wegonen  ge-minikweiang?  Wegonen  ged  -agwiiang. 
Enamiassigog  iji  gadwedwewag  kakina  iw.  Kossiwa  dash  giji- 
gong  o  kikendan  kakina  iw  manesiieg.  Nandawendamog  nitam 
Kije-Manito  od  ogimawiwin  gijigong ,  mino  ijiwebisiwin  gaie, 
kakina  dash  iw  ki  gad-agwito-minigom.  Anin  wa-ikkitod  De- 
bendjiged?  Mi  sa  tchi  osamendansi wang  midjim  gaie  agwiwinan; 
win  sa  Kossinan  ki  ga-minigonan  kakina  gego  minik  menesii- 
ang,  Jcishpin  weweni  bimadisiiang ,  weweni  gaie  anokiiang . 

Minawa  kid  aiangwamimigonan  Jesus  nitam  tchi  nanda- 
wendamang  kagige  jawendagosiwin  gijigong  gaie  mino  ijiwebi- 
siwin  oma  aking.  Naningim  inabida  gijigong;  mi  wedi  kid  aki- 
minan,  mi  ima  ge-ni-daiang  ningoting.  Mi  wedi  kagining  ge- 
daji-minawasiiang;  mi  iw  epenimoiang.  Mi  ge-ing. 

ANAMIEWIN. 

Debenimiiang,  ki  pagossenimigo  kaginig  tchi  jawendaman 
gaie  tchi  ganawendaman  kid  anamiewigamig  oma  aking.  Geget 
nibiwa  ima  debendagosidjig  wewib  da-pangishinog  batadowining, 
jawenimassiwadwa;  osam  sa  jagwendamog.  Mi  wendji-nanando- 
mikwa  tchi  wi-midagwenamawadwa  kakina  gego  maianadak, 
meshkwat  dash  tchi  wi  minadwa  missi  gego  wenijishing.  Mi 
iw  pegossendamowad  Jesus  od  ijinikasowining.  Mi  ge-ing. 


EKO-ASHI-NANANING  ANAMIEGIJIGAD  GI- 
ISHKWA-PENTECOT-GIJIGAK. 

KPISTOLA.  GAL.  V,  25-26.  VI,  1-10. 

Mi  ekkitod  kitchitwa  Paul:  Kishpin  Wenijishid-Manito 
ondji  bimadisiiang,  win  eji-minwendang  ijiwebisida.  Kego 
nandawendansida  kitchitwawisiwin  aking;  kego  nanishkiidis- 
sida;  kego  gagawenindissida.  Nikanissidog,  kishpin  awiia 
sesika  pangishing  batadowining,  kinawa  nebwakaieg  ki  da- 
gagikimawa  beka.  Nanagatawenindison  dash  gaie  kin,  gonima 
gaie  kin  ki  ga-gagwedibenimigo  ningoting.  Babimiwidadig;  mi 
iw  ge-dodameg  tchi  babamitaweg  J esus.  Kispin  awiia  ketchi- 
apitendangin  wiiaw  ningot  inabadagendagosissig,  mi  aw  weiejin- 
disod.  Mano  kakina  o  ga-nanagatawendanawan  od  inanokiwi- 
niwan,  mi  dash  tchi  kitchitwawisiwad,  kishpin  mino  ijiwebisi- 
wad,  kego  dash  bekanisid  dibakonakegon.  Bemadisidjig  o  ga- 
bimondanawan  tibinawe  o  bimiwananiwan,  ( ejiwcbisid  awiia ,  mi 
gc-iji-dibaamagosid  dibakonige-gijigadinig.)  Win  kekinoama- 
wind  anamiewin,  ( Jcsus  od  ijitwawin ,)  o  ga-minan  gego  keki- 
noamagodjin,  gekimigodjin.  Kego  waiejindisokegon,  Kije-Ma- 
nito  kawin  ( anisha )  bapinodawassi.  Ketigadang  awiia,  mi  iw 

ge-mamad.  Win  ketigadang  eji-owiiassid,  o  ga-maman  banadi- 
siwin  gagibadisiwining,  (metcbi-iji webisid  o  ga-gashkitamason 
kagige  kotagitowin  anamakamig.)  Win  dash  ketigadang  nibwa- 
kawining,  o  ga-maman  kagige  bimadisiwin,  ( mino-ijiwehisid  o 
ga-gashkitamason  kagige  bimadisiwin  gijigong)  Kego  bonitos- 


sida  mino  ijiwebisiwin;  gi-ishkwa-bimadisiiang  dash  kawin  ki- 
ga-bonitossimin  mamawin,  (kagige  minawanigosiwin.)  Megwa 
bimadisiiang  mino  dodawadanig  kakina  bemadisidjig,  wawij 
dash  win  igiw  ejitwadjig  ejitwaiang  gaie  kinawind- 

EVANGELIUM.  LUC.  VII,  11-16. 

Mi  enadjimod  kitchitwa  Luc:  Iwapi  Jesus  gi-ija  odenang, 
Naim  ejinikadeg,  o  kikinoamaganan  dash  kitchi  nibiwa  gaie 
anishinaben  o  gi-widjiwigon.  Besho  dash  ba-oditang  ima  ishk- 
wandemiwang  odena,  bejig  ga-nibod  gi-bimi-sagisia;  mi  bejig 
ikwe  ga-jigawid  ogwissan  baiejigonidjin;  nibiwa  dash  anishina- 
ben  odenang  o  gi-ondji-widjiwigon.  Api  dash  Debendjiged  ga- 
wabamad  iniwikwewan,  o  gi-jaweniman,  o  gi-inan  dash:  Kego 
mawiken.  O  gi-bi-tanginan  dash  tchibemakak.  (Igiw  dash  ga- 
bimiwidodjig  gi-nogigabawiwag.)  Gi-ikldto  dash:  Oshkinawe, 
onishkan,  kid  inin.  Mi  dash  aw  ga-nibopan  gi-namadabid,  gi- 
madjiwe  dash.  Jesus  dash  o  gi-minan  ogini.  Kakina  dash  ani- 
shinabeg  gi-segisiwag,  gi-kitchitwawenimawad  Kije-Maniton, 
gi-ikkitowad:  Kitchi  niganadjimowinini  gi-pasigwi  oma  aiaiang, 
gaie  Kije-Manito  o  gi-bi-mawadissan  od  anishinabeman. 

NINIDJANISSIDOG! 

Ki  gi  nondanawa,  gi-agindaming  kitchitwa  minwadjimowin, 
ga-ijitchiged  Jesus  Debeniminang.  Ga-nibonidjin  sa  oshkina- 
wen,  ga-bimi-sagisiimindjin  gaie  odenang  wi-ningwaomind,  o 
gi-abitchibaan,  neiab  o  gi-bimadjian.  Mi  ima  gi-mijishawissi- 
tod  Jesus  Kije-Manitowid  gaie  kitchi  kijewadisid.  Geget  Kije- 
Manitowi  Jesus.  Mi  eta  Kije-Manito  geshkitod  tchi  inad  ga- 
nibonidjin:  Oshkinawe,  onishkan,  kid  inin.  Kejidine  o  debwe- 
tagon  nibowin.  Ga-nibopan  oshkinawe  mamadji,  gigito,  nama- 
dabi,  o  wabaman  ogin,  o  wabaman  ga-bimadjiigodjin  Jesusan, 
mamakadendam .  Geget  mamakadakamig.  Nind  aw  iw  abitchi- 
bawin  gaie  iw  bimadisiwin,  gi-ikkito  Jesus  ningoting.  Geget 
debwe;  o  dibendan  iw  bimadisiwin,  o  dibendan  iw  nibowin, 
o  dibendan  gaie  iw  abitchibawin.  Geget  Kije-Manitowi.  Deb- 
wetawada,  apenimoda  gaie;  aw  ga-abitchibaad  Naiming  daji- 
oshkinawen  ga-nibonidjin,  gaie  kinawind  ningoting  ki  gad- 
abitchibaigonan  abitchibawini-gijigak.  Mi  iw  epenimoiang,  mi 
eji-pagossendamang. 

O  gi-wabandaiwen  Jesus  o  kitchi  jawendamideewin  gi- 
bimadjiad  iniw  Naiming  daji-oshkinawebanin.  Besho  ba-odi- 
tang  ima  ishkwandemiwang  odena,  bejig  ga-nibod  gi-bimi-sagi- 
sia;  mi  bejig  ikwe  ga-jigawid  ogwissan  baiejigonidjin.  Api 
dash  Debendjiged  ga-wabamad  iniw  ketimagisinidjin  ikwewan 


366 


kitchi  mawinid,  o  gi-kitimageniman,  o  gi-inan  "dash:  Kego  ma- 
wiken.  O  gi-bi-tanginan  dash  tchibemakak,  mi  dash  gi-inad 
ga-nibonidjin:  Oshkinawe,  onishkan,  kid  inin.  Mi  dash  geget 
aw  ga-nibopan  gi-namadabid,  gi-gigito  dash.  J esns  dash  o  gi- 
minan  ogini. 

Gaie  kinawa  ki  kashkendamwadog  gi-naganinegwa  anind 
kinidjanissiwag  saiagiegog.  Kego  osam  ondji  mawikegon,  kina- 
wa  nebokeieg,  bimadisiwag  kinidjanissiwabanig,  keiabi  bima- 
disiwag;  ningoting  ki  ga-mikawawag  gijigong,  kawin  dash  wika 
minawa  ki  ga-waniassiwawag,  kagigekaming  wedi  gijigong, 
Kije-Manito  od  ogimawiwining  waiasseiamagadinig,  beshigen- 
dagwadinig  gaie  ki  ga-widji-minawanigosimawag. 

Gaie  kinawa  ga-mino-widigendiieg,  ga-kitchi-sagiidiieg  gaie, 
kego  osam  kashkendangegon,  kego  gaie  osam  enigok  mokawana- 
kegon  ki  widigemaganiwabanig.  Kego  mawiken,  endasso  bebe- 
jigoieg  kid  igowa  Jesus.  Ningoting  minawaki  ga-wabama  aw 
ki  widigemaganiban.  Weweni  gaganodamaw;  aiapi  anokin 
kitchitwa  Anamessikewin,  naningim  ondji  agim  anamieminag 
ki  widigemaganiban,  bimossen  naningotinongin  tchibaiatigo- 
mikana,  gashkitamaw  nibiwa  webinamagowini-jawendagosiwi- 
nan;  mi  ged-iji-jawenimimad  o  tchitchagwan.  Mi  ima  gwaiak 
ge-wabandaiweian  geget  sagiad  ki  widigemaganiban,  kishpin 
anamietawad  weweni. 

Tanassag  kid  igonan  aw  oshkinaweban:  Mikwendamog  iw 
nibowin;  gaie  kin  ki  ga-nib,  makija  waiba  go;  mikwendan 
nibowin,  wejitangin  dash  iji  bimadisin.  Ganabatch  ki  ga-paga- 
mishkagon  wewibinewin.  Gotan  gaie  ojindan  batadowin;  we- 
weni  bimadisin,  kawin  dash  osam  ki  ga-gotansin  nibowin.  Nin- 
gotawassidog  mino  nibowin,  tibishko  ishkwandemiwan  wendji- 
pindigeng  gijigong.  Matchi  nibowin  dash  ishkwandemiwan 
wendji-ijang  anamakamig  kagige  ishkoteng.  Mi  tanassag  eji- 
gagikiminang  aw  oshkinaweban. 

Nibiwa  dash  anishinaben  odenang  o  gi-ondji-widjiwigon  aw 
jagawid  ikwe,  api  eni-ijad  ningwaakaning,  wi  pagidenimad  og- 
wissibanin.  Mi  nassab  ejitchigewad  swanganamiadjig  awiia 
pegidenimindjin;  weweni  widjiiwewag,  anamiawag  gaie.  Mi 
iw  gaie  ged-ijitchigeng  awiia  ketchi-akosidjin,  nenisanisidjin 
tchi  nibod.  Enamiadjig  ta-ijawag  endanid  aiakosinidjin;  ta- 
anamiawag,  ta-anamie-nagamowag  gaie;  ta-minotchigewag  agi- 
mawad  anamieminessan  ondji  aiakosinidjin,  nanandomawad 

kitchitwa  Marian  tchi  wi-gaganodamagod  aw  aiakosid  gonima 
aw  wa-ishkwa-bimadisid. 

Ga-nibod  dash  ga-akosipan  weweni  ta-abitawa,  ta-gagano- 
damawa  gaie;  ta-anamie-nagamom,  gaie  ta-agimawag  anamie- 
minag,  Kije-Manito  tchi  jawenimad  ga-nibonidjin  o  tchitcha- 
goni,  waiba  tchi  wanakiad,  tchi  anwebiad,  gaie  tchi  minawasiad 
gijigong.  Ta-sakaigadewan  gaie  apine  ta-wassakwanewan  nij 
wassakwanendjiganan  kabe-gijig,  kabe-tibik  gaie  besho  tchigaii 
tchibemakak.  Ga-nibod  dash  mano  nijogwan  ta-ganawendji- 
gaso  tchi  bwa  pagidenimind;  mi  pitchinag  tchi  sagisiind  endad 
tchi  binind  dash  anamiewigamigong  tchi  kitchi  makate-anames- 
sikeng  ondji  o  tchitchagwan  aw  ga-nibod.  Panima  dash  weweni 
ta-bimiwidjigadeni  tchibegamigokaning  wiiaw,  megwa  ani-ana- 
miang,  ani-nagamong  gaie.  Ga-anamietagod  dash  mekatewik- 
wanaien  ga-nibod,  ga-pagidenimigod  gaie  bemadisinidjin,  o  gad- 
onijishitonawa  tchibegamig,  tchibaiatigon  gaie  ima  o  ga-pataki- 
nawan.  Mi  eji-pagidenimind  enamiad. 

ANAMIEWIN. 

Kije-Manito,  neta-jawendjigeian,  ki  pagossenimigo  mojag 
tchi  biniadwa  gaie  tchi  songendamiadwa  kid  anishinabemag. 
Mi  sa  eta  ki  jawendjigewin  wendji-gashkitowad  weweni  tchi 
bimadisiwad,  tchi  mino  anokitokwa  gaie.  Mi  eji-pagossendji- 
geiang  Kigwiss  Jesus  ondji.  Mi  ge-ing. 


EKO-ASHI-NINGOTWATCHING  ANAMIEGIJIGAD 
GI-ISH  K  W  A-PENTEC  O  T-GI JIGA  K. 

EPISTOLA.  EPHES  IH,  13-21. 

Mi  ekkitod  kitchitwa  Paul:  Kid  iji  pagossenimininim  tchi 
nonde-jagwenimossiweg  ondji  nin  kotagitowin,  eji-kotagitoian 
kinawa  ondji;  mi  ge-ondji-kitchitwawawendagosiieg.  Mi  sa 
wendji-otchitchingwanitawag  Kije-Manito,  Debeniminang  Jesus 
Ossan;  win  od  onidjanissinan  kakina  gijigong,  aking  gaie  eianid- 
jin;  nin  pagossenima  tchi  minineg  Wenijishid-Manito  o  mashka- 
wisiwin,  eji-kitchitwawisid,  tchi  songendameg  nibwakawining, 
Jesus  tchi  abid  kideiwang  eji-debweiendameg;  tchi  jajawenin- 

diieg  enigok;  kakina  minik  enamiaieg  tchi  nissitotameg  ekwag, 
epitag,  enishpag  gaie  Kije-Manito  ojawendjigewin;  tchikikenda- 
meg  gaie  Jesus  o  kijewadisiwin  eji-batainadinig;  kawin  awiia  o 
da-gashkitossin  tchi  apitchi  kikendang  iw;  ki  ga-moshkineshka- 
gonawa  Kije-Manito  o  jawendjigewin.  Win  dashKije-Manito, 


geshkitod  tchi  mininang  awashime  minik  eji-nandotamawang, 
eji-nissitotamang  gaie;  win  maninang  mashkawisiwin  tchi  mino 
dodamang;  win  Kije-Manito  apegish  kitchitwawinind  anamiewi- 
gamigong,  apegish  gaie  Jesus  kitchitwawinind  apine  kagigeka- 
mig.  Mi  ge-ing. 

EVANGELIUM.  LUC.  XIV,  1-11. 

Mi  enadjimod  kitchitwa  Luc:  Iwapi  Jesus  gi-pindige  enda- 
nid  bejig  naganisinidjin  Phariseian  anwebiwinigijigadinig  tchi 
wissinid;  o  gi-nagatawabamawan  dash.  Bejig  dash  messidjid 
inini  ima  aiagoban.  Jesus  dash  gi-nakwetam,  gi-inad  dibako- 
nigewininiwan,  Phariseian  gaie:  Onijishin  ina  tchi  nodjimoiwen- 
giban  anwebiwinigijigak  ?  Kawin  dash  ningot  gi-ikkitossiwag. 
Jesus  dash  o  gi-odapinan  aiakosinidjin,  o  gi-nodjimoan,  o  gi- 
pagidinan  dash.  Gi-nakwetam  dash,  gi-inad:  Awiia  kinawa 
endashiieg  kishpin  aiawad  memangisheian,  gonima  gaie  pijiki- 
wan,  gi-pindanikanissenid  dash,  ka  na  o  da-wikobinassin  anwe- 
biwinigijigadinig?  Kawin  dash  o  gi-gashkitossinawa  tchi  nak- 
wetawawad.  Awetchigan  gaie  o  gi-windamawan  iniw  wakomi- 
mindjin,  api  waiabamad  wawenabandaminid  netamissininigin 
apabiwinan,  o  gi-inan  dash:  Api  nendomikin  awiia  endaji-widi- 
gending,  kego  netamissing  apabiwining  namadabiken.  Gonima 
awashime  epitendagosinidjin,  kin  epitendagosiian,  o  gi-nando- 
man;  win  dash  ga-nandomik,  ga-nandomad  gaie  iniw,  ki  ga-bi- 
ig:  Mij  waaw  kid  apabiwin;  ki  da-agatch  dash  iwapi,  eshkwes- 
sing  apabiwin  tchi  odapinaman.  Api  sa  go  nendomigoianin, 
ijan,  eshkwessing  apabiwining  awi-namadabin;  win  dash  ga. 
nandomik,  ki  ga-bi-ig:  Nikaniss,  nawatch  ishpiming  ijan.  Mi 
dash  iwapi  tchi  kitchitwawinigoian  enassamiwad  wadopamadjig. 
Awegwen  sa  ged-ishpenindisogwen,  ta-tabassendagosi;  aweg- 
wen  dash  ge-tabassenindisogwen,  ta-ishpendagosi. 

NINIDJANISSXDOG! 

Ningoting  Jesus  gi-pindige  endanid  bejig  naganisinidjin 
Phariseian  anwebiwinigijigadinig  wi-wissinid,  o  gi-nagatawaba- 
mawan  dash.  Wegonen  ga-ondji-pindiged  Jesus  endanid  iniw 
ininiwan?  Ka  na  o  gi-kikenimassin  ejiwebisinid,  enendaminid 
gaie?  Geget  o  gi-kikeniman  enendaminid,  ejitchigenid  gaie,  mi 
sa  akawabamigod,  nagatawabamigod  gaie  iniw  Phariseian,  wi- 
mikaminid  gego  ge-ondji-batamigod.  Minotch  idash  gi-pindige 
endanid  iniw  ininiwan,  ima  wi-mino-dodang;  gi-inendam  sa  wi- 
nodjimoad  iniw  messidjinidjin  bekish  gaie  tchi  mino  kikinoama- 
wad  wakomimindjin.  Mi  ejiwebisid  swanganamiad;  kawin 
gwetch  o  bisiskitawassin  bemadisinidjin  ged-ikkitonid,  weweni 
dodam,  missawa  anotch  inenimigod,  matchi  igod  gaie  anind 

widj-anishinaben.  Kije-Maniton  eta  o  wi-minonawean,  o  wi- 
minwendamian  gaie.  Kawin  sa  o  nandawendansin  kitchitwa- 
wiigowin,  gonima  minwadjimigowin.  Apegish  Kije-Manito 
kikenimind  apine,  sagiind,  anokitawind  gaie,  mi  sa  go  enendang. 

Enamiekasod  dash  o  nandawendan  eta  tchi  wabamigod  gaie 
tchi  wawijimigod  widj-anishinaben.  Mi  ga-ijiwebisiwagobanen 
igiw  Phariseiag  ga-inindjig.  Gi-anamiawag  ima  mawandiwiga- 
migong  gaie  mikanang  wi-wabamigowad  bemadisinidjin.  O  gi- 
madwewetonawa  bodadjigan,  wi-jajawendjigewad  tchi  kikenimi- 
gowad  widj-anishinabewan  kijewadisiwad,  nita-jawendjigewad 
gaie.  Minik  ga-ijitchigewad  gi-ondji-ijitchigewag  tchi  wawiji- 
migowad  bemadisinidjin.  Geget  dash  o  gi-banadjitonawan  ka- 
kina  o  mino  dodamowiniwan,  iw  nandawendamowad  eta  wawiji- 
migowin. 

Bejig  dash  messidjid  inini  ima  aiagoban.  Geget  kitchi  ako- 
siwin  iw  missidjiwin.  Kawin  gwetch  minopidjigessi  messidjid, 
gego  midjid;  tanassag  gwekinigadeni  o  midjim,  o  minikwewin 
gaie  eshkam  tchi  ondji  bagishid;  eshkam  bagigade,  bagiside 
gaie,  kakina  wiiaw  bagissinini;  geget  kitimagendagosi.  Aiano 
kikendang,  kishpin  nibiwa  nibi  minikweian,  eshkam,  eshkam 
nin  ga-bagish;  minotch  dash  minikwe,  mojag  wi-minikwe,  osam 
sa  kitchi  gishkabagwe.  Bekish  o  pagamishkagon  kitchi  segisi- 
win;  o  kikendan  sa  ningoting,  makija  waiba  go,  tchi  ondjined 
iw  missidjiwin. 

Messidjingin  ijiwebisiwag  anishinabeg  met chi-i jiwebisid jig , 
memindage  beshigwadisidjig  gaie  meminadisidjig  gaie  sesagi- 
sidjig. 

Meminadisidjig  kitenindisowag,  ishpenindisowag,  mamik- 
wasowag  gaie.  Tanassag  bagishiwag  eji-otchitchagowad;  gish- 
kabagwewag  gaie,  o  gishkabagwenodanawa  sa  kitchitwawinigo- 
win;  ningoting  dash  ta-kitchi-tabassenimawag  anamakamig. 
Matchi-maniton  o  ga-dibenimigowan,  o  ga-kotagiigowan,  o  ga- 
tabassenimigowan,  o  ga-bapinodagowan  gaie  kaginig.  Aweg- 
wen  sa  ged-ishpenindisogwen,  ta-tabassendagosi,  ikkito  aw 
kaiagige-debwed  Jesus. 

Mi  tibishko  enendagosiwad  igiw  sesagisidjig.  Messidjingin 
mi  ejiwebisiwad.  Aw  sesagisid  ka  wika  debenimossi,  eshkam 
wi-ojoniiami,  eshkam  wi-dani,  anisha  o  mawandjian  joniian, 
kawin  wika  ikkitossi:  Mi  debisseg,  nin  de-ojoniiam;  kawin  ga- 
nage  iw  ikkitossi  gega  wi-ishkwa-aiad  aking.  O  gishkabagwe- 

nan  joniian;  mojag  nawatch  o  wi-gashkian  joniian.  Waiejinge, 
girnodi,  giwanimo,  makandwe,  nishiwe  gaie,  mi  endodang  nanin- 
gotinong  sesagisid  wi-gashkiad  joniian.  Tanassag  o  manitoke- 
nan  joniian.  Judas  o  gi-atawenan  Debendjigenidjin  wi-gash- 
kiad  nissimidana  dasswabik  joniian.  Sesagisid  od  atawenan 
tetibinawe  o  tchitchagwan  ondji  pangi  joniian.  Geget  missid- 
jiwan  o  tchitchagwan  aw  sesagisid;  gagibadisi;  kawin  ganage 
bejig  osawabikons  o  gad-ani-madjidossin,  api  nibod.  Bekani- 
sidjig  o  gad-aiawawan  o  joniiamini  iniw  sesagisinidjin,  matchi- 
manito  dash  o  gad-aiawan  o  tchitchagoni. 

Messidjingin  ijiwebisiwag  gaie  igiw  wanisidjig,  beshig- 
wadj-bimadisidjig.  Tanassag  o  gishkabagwenodanawa  anotch 
wanak  minawanigosiwin.  Mi  iw  eta  mekwendamowad,  naiaga- 
tawendamowad,  messawendamowad,  nendawendamowad,  wa- 
dajindamowad  gaie.  Awessiing  inadisiwag.  O  sakaanawa  iw 
beshigwadak  ishkote  ima  odeining  widj-anishinabewan.  Matchi 
inini  o  banadjian  ikwewan,  matchi  ikwe  o  banadjian  ininiwan; 
kawin  wika  debenimossiwag,  mojag  wi-matchi-dodamog.  Aw 
saiagitod  iw  matchi  minawanigosiwin  o  banadjian  o  joniiaman,  o 
banadjitonan  od  aiiman,  o  dibendassowin  wi-matchi-dodang. 
Aiano  kikendang:  nin  banadjiidis,  nin  banadjia  nin  tchitchag, 
tanassag  nin  webina,  nin  dibendamona  matchi-maniton,  nin  gad- 
ija  anamakamig,  kagigekamig  wedi  tchi  wissagakisoian,  aiano 
kikendang  kakina  iw,  minotch  dash  bishigwadj-dodam,  bishig- 
wadj-bimadisi.  Mi  ejiwebisiwad  kakina  anisha  wadigendidjig, 
matchi  widigendiwining,  gonima  gaie  dibakonige-widigendiwi- 
ning  endaji-bimadisidjig. 

Jesus  dash  o  gi-gagwedjiman  dibakonigewininiwan:  Oni- 
jishin  ina  tchi  nodjimoiwengiban  anwebiwinigijigak?  Kawin 
dash  ningot  gi-ikkitossiwag.  Jesus  dash  o  gi-odapinan  aiako- 
sinidjin  ininiwan,  o  gi-nodjimoan,  o  gi-pagidinan  dash.  Aiano 
ginaamawind  enamiad  tchi  anokissig  anamiegijigadinig,  kawin 
dash  ginaamawassi  tchi  jawenimad  aiakosinidjin,  tchi  mawa- 
dissad,  tchi  ganawenimad,  tchi  kijadawenimad,  tchi  nodjimoad 
gaie.  Kakina  iw  onijishin,  kawin  gaie  ginaamagemagassinini 
eko-nissing  Kije-Manito  o  ganasongewin.  Mi  ga-ondji-nod- 
jimoad  Jesus  anind  aiakosinidjin  anwebiwinigijigadinig,  wi- 
kikinoamonang  tchi  jawenimangwa  aiakosidjig,  kawin  eta  enoki- 
gijigakin,  mi  go  gaie  enamiegijigakin  gaie  ketchitwagijigakin. 

Awetchigan  o  gi-windamawan  iniw  wakomimindjin,  wi- 

kikinoamawad  tabassenimowin.  Api  go  nendomigoianin  widi- 
gendiwini-wikongewining  tchi  ijaian,  kego  netanhssing  apabi- 
wining  awi-namadabiken;  eshkwessing  apabiwining  awi-nama- 
dabin,  win  dash  ga-nandomik,  ki  ga-bi-ig:  Nikaniss  nawatch 
ishpiming  ijan;  mi  dash  iwapi  tchi  kitchitwawinigoian  enassa- 
miwad  wadopamadjig.  Awegwen  sa  ged-ishpenindisogwen,  ta- 
tabassendagosi;  awegwen  dash  ge-tabassenindisogwen  ta-ishpen- 
dagosi.  Weweni  ganawendandanin  iniw  kitchitwa  ikkitowi- 
nan  kideinaning  naningim  gaie  nanagatawendandanin.  Aw 
tebassenindisod  oma  aking,  ta-kitchi-inendagosi,  ta-kitchi-ish- 
pendagosi  gaie  wedi  gijigong. 

ANAMIEWIN. 

Ki  pagossenimigo,  Debenimiiang,  kaginig  nigan  tchi  wido- 
kagoiang  ki  jawendjigewin,  gego  wa-mino-dodamangin,  gaie  go 
tchi  nopinanigoiang.  Jawenimishinam  gaie  apine  mojag  tchi 
dajikamang  anotch  gego  wenijishing,  kin  sa  eji-minwendaman 
kaginig  tchi  iji  dodamang.  Mi  eji-pagossenimigoian  ondji  Kig- 
wiss  Jesus.  Mi  ge-ing. 


EKO-ASHI-NIJWATCHING  ANAMIEGIJIGAD  GI- 
ISHKWA-PENTECOT-GIJIGAK. 

KPISTOLA  EPHES  IV,  1-6. 

Mi  ekkitod  kitchitwa  Paul:  Nin  gebakwaigasoian,  Debend- 
jiged  od  ikkitowin  ondji,  ki  gagansomininim,  gwaiak  tchi  bimos- 
seieg  Kije-Manito  o  mikanang  ga-iji-wawenabamigoieg.  Tabas- 
senindisog,  bekadisig,  kego  nishkadisikegon,  jajawenindig,  sa- 
giidig;  wikwatchitog  tchi  ganawendameg  mamawi  mino  inenda- 
mowin,  tchi  bejigoieg  bisaniiwewining.  Bejigwan  kiiawinan, 
bejigo  gaie  ki  tchitchagonan,  tibishko  eji-nandomigoieg  bejig- 
wanong  tchi  pagossendameg  jawendagosiwin.  Bejigo  Debeni- 
minang,  bejigwan  debweiendamowin,  bejigwan  Sigaandagowin. 
Bejigo  Kije-Manito,  ki  mamawi-Kossinan,  win  maiamawi-api- 
tendagosid,  missiwe  eiad,  ki  gigishkawanan  kakina,  win  ket- 
chitwawendagosid  apine  kagigekamig.  Mi  ge-ing. 

EVANGELITJM.  MATT.  XXII,  35-46. 

Mi  enadjimod  kitchitwa  Matthieu:  Iwapi  Phariseiag  o  gi- 
bi-nasikawawan  Jesusan;  bejig  dash  o  gi-bi-gagwedjiman, 
anisha  wi-gagwedibenimad:  Kekinoamageian,  anin  iw  kitchi 
ganasongewin  dibakonigewining?  O  gi-igon  dash  Jesusan:  De- 


bendjiged  ki  Kije-Manitom  ki  ga-sagia  kakina  kideing,  kakina 
ki  tchitchagong,  kakina  gaie  kid  inendamowining.  Mi  sa  iw 
awashime  kitchi  ganasongewin,  netamissing  gaie.  Eko-nijing 
dash  mi  tibishko  ijinagwak:  Kidj-anishinabe  ki  gad-iji-sagia  eji- 

sagiidisoian.  Mi  onow  nij  ganasongewining  agodeg  kakina 
dibakonigewin,  niganadjimowininiwag  gaie  o  gagikwewiniwan. 
Phariseiag  dash  ga-mawandjiidiwad,  Jesusan  o  gi-gawedjimigo- 
wan,  gi-igowad:  Anin  enendameg,  awenen  aw  Krist?  Awene- 
nan  wegwissimigodjin?  Od-inawan:  Davidan  sa  od  ogwissimi- 
gon.  O  gi-igowan  dash:  Wegonen  dash  David  nagani-kiken- 
dang,  Debendjiged,  wendji-ijinikanad,  ow  ikkitod:  Debendjiged 
o  gi-inan  Debeniminidjin:  Namadabin  nin  kitchinikang,  binish 
tchi  assagwa  jangenimikig  anamaii  kisidang.  Kishpin  David, 
Debendjiged  ijinikanad,  anin  dash  eji-ogwissimagwen  ?  Kawin 
dash  awiia  o  gi-gashkitossin  ganage  bejig  ikkitowin  tchi  nakwe- 
tawad;  apine  dash  gaie  iw  gijigadiniggi-jagwenimowag,  minawa 
gego  tchi  bi-gagwedjimawad. 

NINIDJANISSIDOGl 

Mi  enadjimod  kitchitwa  Matthieu:  Iwapi  Phariseiag  o  gi- 
bi-nasikawawan  Jesusan;  bejig  dash  ogi-bi-gagwedjiman,  anisha 
wi-gagwedibenimad:  Kekinoamageien,  anin  iw  kitchi  ganason- 
gewin  dibakonigewining?  Gi-ano-gagwedjimad  Jesusan  gego 
wenijishininig,  gi-matchi-inendam  dash  aw  gegwedwed.  Kawin 
sa  gi-ondji-gagwedwessi,  gego  wenijishing  wi-kikendang,  go- 
nima  tchi  kikinoamagod  Jesusan,  kawin  bapish.  Gi-inendam 
wi-dassonad  Jesusan  ima  o  gigitowinining,  mi  ga-ondji-gagwed- 
jimad:  Kekinoamageian,  aniniw  kitchi  ganasongewin  dibakoni- 
gewining?  Gi-waiejingedee,  kawin  gi-gwaiakodeessi,  anamieka- 
sogoban  aw  inini.  Mi  ejiwebisiwad  anind  bemadisidjig.  Kawin 
gwaiak  ikkitossiwag  enendamowad;  o  kadonawan  od  inenda- 
mowiniwan;  iw  dash  enendansigwa,  mi  iw  ekkitowad,  wi-waie- 
jimawad  widj-anishinabewan.  Geget  waiejingeshkiwag,  gagina- 
wishkiwag,  gimodisiwag,  anamiekasowag  gaie.  Meno-ijiwebi- 
singin,  mi  eji-gigitowad,  mi  eji-dodamowad  gaie.  Mainganiwi- 
wag  dash;  manishtanishiwaianing  o  bi-nasikawawan  anishinaben 
wi-waiejimawad,  wi-dassonawad,  wi-banadjiawad  gaie. 

Kitchi  manadad  anamiekasowin,  mino  ijiwebisikasowin, 
waiejingewin.  Naningotinong  o  kitchi  waiejimawan  widj-ani- 
shinabewan,  anotch  gego  maianadadinig  gimodj  o  kikinoama- 
wawan,  mi  dash  eji-wanishkweawad.  Mi  endodamowad  gagik- 
wewininiwag;  o  wanishkwemawan  pesindagowadjin  anishina- 
ben;  gwaiak  o  waiejimawan.  Od  ijiawan  tchi  odapinaminid 
anotch  bebakan  ijitwawin;  gwaiak  o  banadjiawan;  geget  ta- 

ondji-animisiwag  dibakonige-gijigadinig.  Ga-waiejimadjig  gaie 
go  igiw  ga-waiejimindjig  naienj  ta-kagige-banadisiwag. 

Ninidjanissidog,  kego  wika  pindigekegon  bebakan  ejitwad- 
jig  od  anamiewigamigowang,  kego  gaie  wika  agindamawakegon 
o  masinaiganiwan,  gonima  od  anamie-masinaiganiwan,  kema 
gaie  o  nagamo-masinaiganiwan,  gonima  gaie  o  gagikwe-masi- 
naiganiwan;  kego  gaie  wika  pisindawakegon  gagikwewinini 
api  gagikwed.  Gweiakossing  anamiewin  eta  ganawendamog, 
mi  sa  iw  katolik  anamiewin;  pisindamog,  babamendamog  ’gaie 
gagikwewin,  gegikwewadjin  mekatewikwanaieg.  Mi  igiw  naia- 
bishkawadjig  Jesusan  o  kikinoamaganini;  mi  eta  iniw  gwaiak 
ga-anonadjin  Jesus  tchi  gagikwenid,  kawin  dash  bapish  gagik- 
wewininiwan  o  gi-anonassin. 

Ki  kikinoamagonan  Jesus  iw  kitchi  sagiidiwini-ganasonge- 
win:  Ki  ga-sagia  Debenimik  ki  Kije-Manitom  kakina  kideing, 
mi  sa  enigokodeeian,  minik  eji-gashkitoian,  gaie  kidj-anishinabe 
ki  gad-iji-sagia  eji-sagiidisoian,  mi  sa  minik  enenimad  kidj- 
anishinabe  tchi  dodok,  gaie  kin  ki  ga-dodawa;  minik  dash  jan- 
gendaman  tchi  dodagoian,  kego  gaie  kin  dodawaken  kidj-anishi- 
nabe. 

Mi  onow  nij  ganasongewining  agodeg  kakina  dibakonige- 
win  gaie  niganadjimowininiwag  o  gagikwewiniwa.  Ow  dash 
ikkito  kitchi  mekatewikwanaieban  Baraga:  Mi  sa  wa-ikkitod 
Jesus:  Kishpin  weweni  sagiad  Kije-Manito,  eji-sagiidisoian  dash 
iji  sagiadwa  kakina  kidj-anishinabeg,  geget  kakina  weweni  ki 
ga-dodam  minik  ga-angwamitagosid  Moise  gaiat  dibakonigewi- 
ning,  ga-iji-gagikwewad  gaie  niganadjimowininiwag. 

Aw  sa  gwaiak  saiagiad  Kije-Maniton,  kawin  ta-manitokessi, 
kawin  o  ga-nandomassin  tchassakinidjin,  gonima  nenandawii- 
wenidjin  api  aiakosidjin,  gonima  onidjanissan  aiakosinidjin, 
weweni  o  debwetawan  Kije-Maniton  mojag  gaie  od  apenimo- 
nan;  kawin  anisha  o  wawinassin  Kije-Maniton,  kawin  matchi 
ikkitossi  J aganashirno winin g  gonima  Wern i togo j imo win ing, 
weweni  o  ganawendanan  anamiegijigadon  gaie  kitchitwagijiga- 
don.  Mi  geget  ejiwebisid  saiagiad  Kije-Maniton. 

Aw  dash  saiagiad  kakina  widj-anishinaben,  o  debwetawan, 
o  minadeniman,  o  sagian  gaie  onigiigon.  Kawin  o  nishkadisita- 
wassin  widj-anishinaben,  kawin  o  nishkiassin,  kawin  o  gikamas- 
sin,  kawin  o  jingenimassin,  kawin  o  gagawenimassin,  kawin 
gaie  gego  maiandadinig  o  dodawassin.  Kakina  gego  wanadi- 

nig  beshigwadadinig  gaie  o  jingendan,  od  ojindan  gaie,  meshk- 
wat  dash  o  sagiton  binideewin  gaie  binisiwin  gaie  binadisiwin. 
Kawin  wika  winigijwessi;  o  jingendan  winitagosiwin,  o  jingitan 
gaie  kakina  matchi  gijwewin.  Aw  gwaiak  saiagiad  widj-bima- 
disin,  kawin  o  gimodimassin,  kawin  o  waiejimassin,  kawin  gaie 
wika  ondjita  o  banadjitawassin  widj-anishinaben  od  aiimini.  O 
ganawendan  weweni  iw  binideewin,  o  webinanan  gaie  kejidine, 
pabige  kakina  bishigwadendamowinan,  kawin  bekanisidjin 
ikwewan-gonima  ininiwan-o  missawenimassin,  kawin  gaie  ond- 
jita  o  mikwenimassin.  Mi  eta  gwaiak  o  widigemaganan  saiagiad 
wadigemad  gaie.  Kawin  gaie  o  missawendamawassin  widj- 
anishinaben  od  aiimini. 

Geget  aw  gwaiak  saiagiad  Kije-Maniton  gaie  widj-anishina- 
ben,  kakina  ganasongewinan  o  ganawendanan,  minik  ga-migi- 
wed  Kije-Manito,  gwaiak  bimadisi,  gwaiak  dodam  gaie  ga-iji- 
gagikwewad  niganadjimowininiwag  gaie  Jesus  o  kikinoamaga- 
nan.  Mi  iw  gijigong  enamog  mikana. 

Phariseiag  dash  ga-mawandjiidiwad,  Jesusan  o  gi-gagwedji- 
migowan,  gi-igowad:  Anin  enendameg,  awenen  awKrist?  Awe- 
nenan  wegwissimigodjin?  O  gi-inawan  dash:  Davidan  sa  od 
ogwissimigon.  O  gi-igowan  dash  Debendjigenidjin:  Wegonen 
dash  David  nagani-kikendang,  Debendjiged,  wendji-ijinikanad, 
ow  ikkitod:  Debendjiged  o  gi-inan  Debeniminidjin:  Namadabin 
nin  kitchinikang,  binish  tchi  assagwa  jangenimikig  anamaii 
kisidang.  Kishpin  David,  Debendjiged,  ijinikanad,  anin  dash 
eji-ogwissimagwen  ?  Kawin  dash  awiia  o  gi-gashkitossin  ganage 
bejig  ikkitowin  tchi  nakwetawad. 

Geget  mamakadendagwad  iw  ketchitwawendagwak  ikkito- 
win  wejibiigadeg  David  od  anamie-nagamoning:  Debendjiged  o 
gi-inan  Debeniminidjin:  Namadabin  nin  kitchinikang,  binish 
tchi  assagwa  jangeminikig  anamaii  kisidang.  O  gi-bwanawito- 
nawa  Phariseiag  tchi  nissitotamowad  iniw  ikkitowinan.  Geget 
mamakadendagwadon.  Anawi  nagamowag  enamiadjig  iniw 
kitchitwa  ikkitowinan  endasso-anamiegijigadinig,  api  wenago- 
shi-nagamowad  anamiewigamigong,  kawin  dash  gwetch  nibiwa 
o  nissitotansinawan  iniw  gemodakin  ikkitowinan.  Mano  nin 
ga-wikwatchiton  ganage  pangi  tchi  pagakissitoian.  Weweni 
pisindawishig. 

Debendjiged  o  gi-inan  Debeniminidjin,  ikkito  aw  kitchitwa 
niganadjimowinini  David.  Mi  wa-ikkitod:  Kije-Manito  Weos- 

simind  o  gi-inan  Kije-Maniton  Wegwissimimindjin:  Namadabin 
nin  kitchinikang.  David  dash,  Debenimid,  od  iji-winan  Kije- 
Maniton  Wegwissimimindjin,  mi  sa  Jesusan.  Gwaiak  sa  Je- 
susan  o  dibenimigon  David.  Kije-Manitowi  sa  Jesus;  eji-Kije- 
Manitowid  dash  Jesus  o  dibeniman  kakina  go  anishinaben  gaie 
anjeniwan,  mi  dash  eji-dibenimad  Davidan.  Bekish  dash  David 
od  ogwissiman  Jesusan  eji-anishinabewinid;  gwaiak  sa  Jesus  o 
kitisiminan  Davidan,  iw  gi-nigiigod  Marian,  gi-ogimad  Marian, 
win  dash  Marie  o  kitisiminan  Davidan.  Mi  wendji-inind  Jesus: 
David  ogwissan.  Iniw  dash  Kristan,  mi  sa  David  ogwissan,  o 
gi-biawan  mojag  Judawininiwag  tchi  nadamagowad  wi-dibenin- 
disowad.  Mi  mijisha  wendji-kikendagosid  ejiwebisid  Krist;  mi 
sa  Davidan  od  ogwissimigon  eji-anishinabewid,  Kije-Maniton 
Weossimimindjin  dash  od  ogwissimigon  eji  Kije-Manitowid. 
Mi  ima  waiabandaiwed  Jesus  od  anishinabewiwin  gaie  o  Kije- 
Manitowiwin.  Tanassag  wi-ikkito:  David  nind  oossima  eji- 
anishinabewiian,  bekish  dash  gaie  Kije-Manito  Weossimind  nind 
oossima  eji-Kije-Manitowiian. 

Apine  dash  iw  gijigadinig  gi-jagwenimowag  minawa  gego 
tchi  bi-gagwedjimawad  Jesusan.  Geget  gi-minotchige  Jesus 
gi-iji-wawanimad  Phariseian  anisha  gi-gagwedjimigod.  Anisha 
eta  o  gi-gagwedjimigon  Phariseian,  wi-dassonigod  od  ikkitowi- 
ning,  wi-batamigod  gaie.  O  gi-kijawenimigon  sa,  o  gi-jingeni- 
migon  gaie.  Wagoshing  weiejingeshkid  mi  ga-ijiwebisiwago- 
banen  igiw  matchi  ininiwag.  Wagosh  od  akawabaman  waboson 
wi-debinad,  wi-nissad,  wi-amwad  gaie.  Mi  tibishko  ga-ijiwe- 
bisiwad  Phariseiag.  Apine  go  o  gi-dadibabamawan  Jesusan  wi- 
gagwe-oniiamawawad  baba-gagikwenid:  Ambe,  iji-gagwedji- 
mada,  wi-gagwe-wawanimada  dash,  gi-aiinendamog,  ondji  iw 
wi-mikamowad  gego  ge-ondji-batamawad,  ge-ondji-nissawad 
gaie.  Mi  ejiwebisiwad  anind  bemadisidjig  aking. 

Geget  dash  matchi-manito  od  ogimakandawan  neta-kija- 
wendjigenidjin.  Win  nitam  gi-madjita  gi-kijawendang;  o  gi- 
kijaweniman  sa  nitam  anishinaben,  Adaman  Evan  gaie,  iw  gi- 
jawendagosinid  gwanatch  kitiganing.  Mi  ga-ond j  i-gagwedibe- 
nimad  tchi  matchi  dodaminid.  O  gi-waiejiman,  o  gi-giwanimo- 
tawan  gaie,  mi  dash  ga-iji-gashkiad  tchi  matchi  dodaminid. 
Ondji  o  gagawewin  o  gi-banadjian  nitam  anishinaben,  kakina 
gaie  ge-ni-anishinabewinidjin  o  gi-kitimagian.  Keiabi  o  waieji- 
man,  o  banadjian  gaie  kitchi  nibiwa  bemadisinidjin  aking;  o 

bata-dodamoan,  od  ijian  gaie  kagigekamig  tchi  danakisonid  ana- 
makamig.  Geget  jingendagwad  gagawenindiwin,  kijawenindi- 
win. 

Ninidjanissidog  kitchi  jingendamog  gagawenindiwin;  mo- 
jag  ojindamog;  sagitog  dash  wenijishing  sagiidiwin,  jawenindi- 
win,  mino  dodadiwin  gaie. 

ANAMIEWIN. 

Debenimiiang,  ki  pagossenimigo  tchi  jawenimadwa  kid 
anishinabemag  mojag  tchi  ojindamowad  matchi-manito  o  waie- 
jingewin,  kin  dash  eta,  baiejigo-Kije-Manitowiian,  tchi  nopina- 
nikwa  gwaiakwendamowining  gaie  binideewining.  Mi  eji-ana- 
miaiang  Jesus  od  ijinikasowining.  Mige-ing. 


EKO-ASHI-NISHWATCHING  ANAMIEGIJIGAD  GI- 
ISHKWA-PENTECOT-GIJIGAK. 

epistola  i.  cor.  i,  4-8. 

Mi  ekkitod  kitchitwa  Paul:  Kaginig  migwetch  nind  ina 
Kije-Manito,  kinawa  ondji,  gi-minigoieg  Kije-Manito  o  jawend- 
jigewin;  Jesus  ki  gi-minigowa,  kakina  gego  gi-minigoieg,  ga- 
gikwewin,  kikendamowin  gaie,  Jesus  o  gigitowin  eji-mashka- 
wisimagadinig  kideiwang.  Geget  kid  aianawa  kakina  jawendji- 
gewin;  ki  biawa  Debeniminang  Jesus  tchi  kikendagosid.  Win 
ki  ga-mashkawendamiigowa  tchi  ojindameg  mojag  batadowin, 
binish  tchi  dagwishing  Debeniminang  Jesus. 

EVANGELIUM.  MATT.  IX,  1-8. 

Mi  enadjimod  kitchitwa  Matthieu:  Iwapi  Jesus  gi-bosi 
nabikwanensing,  gi-ajawaod,  gi-gaba  dash  od  odenang.  O  gi- 
bidamawawan  dash  ininiwan  nebowapinenidjin.  nibaganing  jen- 
gishininidjin.  Jesus  dash  waiabandang  o  debweiendamowiniwa, 
o  gi-inan  nebowapinenidjin:  Ningwiss  Kije-Manito  apenimon; 
gassiigadewan  ki  batadowinan.  Anind  dash  Ojibiigewininiwag 
odeiwang  o  gi-inenimawan:  Kitchi  matchi  gijwe  waaw.  Jesus 
dash  ga-wabandamawad  od  inendamowinini  o  gi-inan:  Wegonen 
wendji-matchi-inendameg  kideiwang?  Wegonen  iw  nawatch 
wenipanak  tchi  ikkitong:  Gassiigadewan  ki  batadowinan;  iw 
dash  tchi  ikkitong:  Onishkan,  bimossen  gaie?  Tchiondji  kiken- 

dameg  dash,  anishinabe  Ogwissan  gashkitonid  aking  batadowi- 
nan  tchi  webinamagenid,  (mandan  o  gi-inan  nebowapinenidjin:) 
Onishkan,  mamon  ki  nibagan,  giwen  dash.  Mi  dash  ga-iji- 
onishkad,  gi-giwed.  Anishinabeg  dash,  api  ga-wabandamowad 
iw,  gi-segisiwag;  Kije-Maniton  dash  o  gi-kitchitwawinawan,  iw 
gi-minanid  anishinaben  iw  dino  gashkiewisiwin. 


NINIDJANISSIDOG! 


Jesns  o  gi-kitchi-jaweniman  bejig  ininiwan  nebowapinenid- 
jin;  o  gi-nodjimotawan  wiawini,  o  gi-nodjimoan  gaie  o  tchitcha- 
goni.  Aw  sa  ketimagisid  inini  o  gi-akosin  wiiaw,  gi-nibowa- 

pined;  o  gi-akosinan  gaie  o  tchitchagwan,  gi-gigishkang  kitchi 
batadowin.  Geget  gi-kitchi-kitimagisi.  Makija  gi-bata-doda- 
mogoban,  mi  dash  iw  ga-ondji-kotagiigod  Kije-Maniton,  gi- 
inenimigod  tchi  nibowapined.  Kitchi  naningim  batadowining 
ondjibamagad  akosiwin.  Nibiwa  bemadisidjig  aking  ondji  ako- 
siwag  gi-nita-minikwewad;  naningim  giwashkwebiwag,  nin- 
gotchi  agwatching  nibawag,  takadjiwag,  ossossodamog,  od  ako- 
sinawan  o  kakiganiwan,  mi  dash  eji-nonde-nibowad  tchi  bwa 
kitchi  anishinabewiwad. 

Minawa  anind  o  wissokanawa  anotch  matchi  minawanigosi- 
win  beshigwadadinig,  mi  dash  eji-madjinewad,  od  aianawa  ma- 
nadapinewin  manjimagwadinig,  tanassag  pigishkanadiniwan 
wiiawiwan  bwa  nibowad. 

Nebadisid  od  akosin  wiiaw,  osam  nenibiwa  wissinid  mojag, 
waiba  dash  anotch  inapine,  wissagendam,  akoshkade,  nita- 
akosi  gaie. 

Gemodishkid  gegapi  gibakwaigaso,  animisi  gaie.  Geget 
debwewinagad  iw  ikkitowin:  nibiwa  animisiwin,  akosiwin  gaie 
batadowining  ondjibamagad.  Kije-Manito  o  masinaiganing 
dibadjima  bejig  inini,  ga-akosipan  nissimidana  ashi  nishwasso- 
bibon,  batadowin  dash  o  gi-minigon  iw  od  akosiwin.  Geget 
kitchi  manadad  batadowin,  matchi  dodagemagad  gaie.  Aiassi- 
nogiban  batadowin  aking,  kawin  gego  akosiwin,  kawin  gaie 
kotagitowin  da-gi-aiassinon  ima. 

Iwapi  Jesus  gi-bosi  nabikwanensing,  gi-ajawaod,  gi-gaba 
dash  od  odenang.  Aiagoban  Jesus  agaming  kitchigaming  Ge- 
nesaret.  Mi  ima  ga-sagidjiwebinad  kitchi  nibiwa  matchi-mani- 
ton  ga-pindjinaweshkagodjin  bejig  ketimagisid  inini.  Jesus 
dash  o  gi-jaweniman  ininiwan  ga-gigishkawanidjin  matchi-mani- 
ton.  O  gi-inan  sa  matchi-maniton  tchi  sagisinotagod  aw  inini,  o 
gi-pagidinan  dash  mano  tchi  pindjinaweshkagowad  kokoshag, 
mi  dash  iw  geget  ga-ijitchigewad  matchi-manitog,  kakina  dash 
kokoshag  gi-apaidiwag  kitchigaming,  mi  dash  ga-iji-bakobiwe- 
binidisowad  nibikang,  kakina  dash  ima  gi-dapinewag.  Ininiwag 
dash  ga-ganawenimadjig  kokoshan  gi-kitchi-segisiwag,  mi  dash 
odenang  gi-ijawad,  gi-awi-windamawawad  bemadisinidjin  ga- 
ijiwebadinig.  Odenang  dash  endanakidjig  gi-bi-ijawag  ima 
aianid  Jesusan  gaie  o  kikinoamaganan.  O  gi-wabamawan  dash 
ininiwan  ga-gigishkawanipanin  matchi-maniton  mino  aianid,  o 
kokoshimiwan  dash  gi-dapinenid  nibikang.  Mi  dash  ga-iji- 

pagossenimawad  Jesusan  tchi  ondji  madjanid  od  akimiwang; 
Jesus  dash  o  gi-debwetawan,  gi-bosi  dash  nabikwanansing,  gi- 
ajawaod,  gi-gaba  dash  od  odenang. 

O  gi-bidamawawan  dash  ininiwan  nebowapinenidjin,  niba- 
ganing  jengishininidjin.  Gi-niwiwan  iniw  ga-bimiwinigodjin 
aw  aiakosid.  Api  dash  geshkitossigwa  besho  wi-nasikawawad 
Jesusan  ondji  iw  gi-nonishkodadinid,  o  gi-bakibitonawa  ima 
wagidigamig  ima  tibishko  gi-aiad  Jesus;  ga-bakibitowad  dash 
o  gi-nissabiginawa  iw  nibagan,  ima  gi-jingishing  aw  nebowa- 
pined.  Geget  o  gi-kitchi-wikwatchitonawa  igiw  ininiwag  tchi 
widokawawad  aiakosinidjin.  Mi  ima  wendji-kikinoamonangwa 
ged-iji-wikwatchitoiang  wi-jawenimangwa  aiakosidjig,  ketima- 
gisidjig  gaie.  Kego  jawendansida  kiiawinan  wi-mino-doda- 
wangwa. 

Kishpin  kitchi  akosid  kidji-bimadisi,  awi-naj  wewib  meka- 
tewikwanaie  gaie  mashkikiwinini  wewingesid.  Missawa  wassa 
aiawad,  ambessano  ijan,  awi-naj,  awi-bosi.  Jesus  ki  mino  do- 
dawa,  api  meno-dodawad  aiakosid;  win  ningoting  ki  gad-ajena- 
mag  wedi  gijigong.  Naningim  awi-mawadishi  aiakosid,  mino 
ganoj,  abisiwim,  mij  gaie  anotch  gego  ge-midjid,  ge-minik- 
wed,  ge-minokagod  sa  go.  Agindamaw  aiakosid  wenijishing 
masinaigan,  anamie-masinaigan,  anamie-dibadjimo-masinaigan 
gaie;  nagamotaw  anamie-nagamon,  windamaw  ga-ijiwebisid 
Jesus  kejewadisid,  ga-iji-mino-odapinang  kitchi  nibiwa  kota- 
gitowinan  kinawind  ondji;  aiapi  dajindamaw  iw  kagige  mi- 
nawanigo-bimadisiwin  gijigong,  anotch  gego  wenijishing  men- 
wendagwak  gaie  windamaw  tchi  minwendang,  osam  tchi 
kashkendansig  ondji  od  akosiwin,  tchi  mino  odapinang,  bekish 
gaie  tchi  apenimod  mojag  Kije-Maniton.  Kitchi  dibakonige- 
gijigadinig  ki  gad-ig  Jesus:  Bi-ijan,  kin  Noss  saiagiik;  odapinan 
ogimawiwin  gijigong;  gi-akosiian  ki  gi-mawadish. 

Jesus  dash  waiabandamawad  o  debweiendamowinini,  o  gi- 
inan  nebowapinenidjin:  Ningwiss,  Kije-Manito  apenimon,  gas- 
siigadewan  ki  batadowinan.  Mamakadendagwadini  Jesus  ga- 
ikkitod.  Aw  aiakosid  o  gi-nandaweniman  Jesusan  tchi  nodji- 
moigod  iw  enapined,  mi  sa,  tchi  nodjimoiwenid  iw  o  nibowapine- 
win.  Kawin  dash  nigan  iw  o  gi-babamendansin  Debendjiged. 
Kawin  nigan  o  gi-inassin  nebowapinenidjin:  Ningwiss,  apeni- 
mon  Kije-Manito;  mamigade  iw  kid  inapinewin.  Kawin  bapish 
iw  o  gi-inassin,  Meshkwat  o  gi-inan:  Ningwiss,  apenimon 

Kije-Manito;  gassiigadewan  ki  batadowinan.  Weweni  o  gi- 
kikendan:  aw  inini  od  akosin  wiiaw,  awashime  dash  od  akosi- 
nan  o  tchitchagwan.  Mi  dash  ga-ondji-nodjimoad  nigan  o 
tchitchagoni  aiakosinidjin,  panima  dash  o  gi-nodjimoton  wiia- 
wini. 

Anind  dash  Ojibiigewininiwag  odeiwang  o  gi-inenimawan 
Jesusan:  Kitchi  matchi  gijwe  waaw.  Awenen  ge-gashkitopan 
tchi  bonigidetaged  batadowinan,  mi  sa  eta  Kije-Manito?  Geget 
kawin  awiia  bemadisid  o  da-gashkitossin  tchi  bonigidetaged 
batadowinan,  win  igo  enendang,  win  igo  o  gashkiewisiwining. 
Jesus  dash  od  aian  iw  gashkiewisiwin  iw  Kije-Manitowid,  od 
aian  gaie  iw  gashkiewisiwin  eji-anishinabewid.  O  gi-aion  iw 
gashkiewisiwin  menitowendagwadinig,  gi-inad  nebowapinenid- 
jin:  Gassiigadewan  ki  batadowinan. 

Ga-abitchibad  dash,  o  gi-minan  iw  gashkiewisiwin  iniw  od 
ijinajawaganan  (o  kikinoamaganan)  gi-inad:  Odapinig  Weni- 
jishid-Manito;  awegwen  ge-gassiamawawegwen  o  batadowinan, 
mi  aw  gaiassiigadenig;  awegwen  dash  ge-gassiamawassiwegwen 
o  batadowinan,  kawin  gassiigadessininiwan.  Kawin  dash  wi- 
nawa  eta  gi-inassiwag  iw;  kakina  sa  go  kitchi  mekatewikwa- 
naieg  gaie  wendjita-mekatewikwanaieg  o  nabishkawawan  Jesu- 
san  o  kikinoamaganini;  gaie  winawa  o  gashkitonawa  tchi  gassia- 
magewad  batadowinan  (mi  sa  tchi  bonigidetagewad.)  Mi  dash 
iw  ejitchigewad  ima  kitchitwa  Sakremaing,  Anwenindisowin 
ejinikadeg. 

Ga-wabandamawad  dash  od  inendamowinini  Jesus  o  gi- 
inan:  Anishwin  matchi  inendameg  kideiwang?  Wegonen  iw 
nawateh  wenipanak  tchi  ikkitong:  Gassiigadewan  ki  batadowi- 
nan,  iw  dash  tchi  ikkitong:  Onishkan,  bimossen  gaie?  Tchi 
ondji  kikendameg  dash,  anishinabe  Ogwissan  gashkitonid  tchi 
bonigidetagenid  aking  batadowinan,  mandan  o  gi-inan  nebowa- 
pinenidjin:  Onishkan,  mamon  ki  nibagan,  giwen  dash.  Mi  dash 
ga-iji-onishkad,  gi-giwed. 

Jesus  gi-mamandadodam  wi-mijishawissitod  gashkitod  tchi 
bonigidetaged-tchi  gassiamaged-batadow inan :  Bekish  gi-wa- 
bandaiwe  o  Kije-Manitowiwin.  Winawa  gi-ikkitowag:  Awenen 
ge-gashkitopan  tchi  bonigidetaged  batadowinan,  mi  eta  Kije- 
Manito?  Jesus  dash  o  gi-wabandaan  gashkitod  tchi  bonigideta- 
ged,  gi-mamanda-nodjimoad  iniw  nebowapinenidjin,  bekish  dash 
gaie  o  gi-wabandaan  Ivi j e-Manito wid .  Mi  ima  gaie  wendji- 

kikendagosid  eji-jawendamideea,  gi-nodjimoad  iniw  nebowapi- 
nenidjin  eji-owiiawinid,  eji-otchitchagonid  gaie. 

Gaie  kinawa,  ninidjanissidog,  kikinawabamig  aw  aiakosid 
gaie  iniw  ga-bimiwinigodjin.  Keshkendamegon,  aiakosiiegon, 
aianimisiiegon  gaie,  mikwenimig  Jesus  kejewadisid,  nasikawig, 
memindage  anamiewigamigong  awi-nasikawig  kitchitwa  Euka- 
ristiwining.  O  moshkineshkagon  kijewadisiwin,  kitchi  jawen- 
damidee  gaie.  Kawin  bapish  awiia  kid  iji  sagiigossiwa,  win  eji- 
sagiineg.  Odeing  ki  gigishkagowa.  Kishpin  kikenindisoieg  gi- 
pangishineg  kitchi  batadowining,  pabige  mikwenimig,  nadjini- 
jimig  gaie.  Anamiag;  pagossenimig  Jesus  tchi  jawendami-ga- 
nawabamineg.  Enigokodeeieg  ondji  kashkendamog  gi-nishkieg, 
gi-matchi-dodameg.  Anamide  ondji  mawiiog  gi-pangishineg 
batadowining,  Webinamog  jingendamog  gaie  minik  ga-bata- 
diieg.  Pagossenimig,  o  miskwim  ketchitwawendagwadinig  ondji 
pagossenimig  tchi  bonigidetoneg.  Apenimoiog  Kije-Manito, 
apenimoiog  Kije-Manito  o  kitchi  jawendamideewin,  o  kijewadi- 
siwin  gaie.  Apenimog  Jesus  o  kotagitowin,  o  nibowin  gaie 
tchibaiatigong.  Mi  iw  ge-ondji-webinamoneg  kakina  ki  batado- 
winiwan,  kishpin  weweni  anwenindisoieg.  Gijendamog  gaie: 
Ka  wika  minawa  nin  wi-matchi-dodansi ;  kitchi  waiba  nin  wi- 
awi-anwenindis.  Mi  ge-dodameg,  ninidjanissidog,  kishpin  gi- 
pangishineg  kitchi  batadowining.  Ga  dodameg  iw,  kego  mi- 
goshkadjideekegon;  Kije-Manito  jaigwa  ki  gi-jawenimigowa,  ki 
gi-bonigidetagowa  gaie.  Ganawendamog  dash  bisanideewin, 
weweni  gaie  anamiag  gaie  anokiiog.  Eshkam  dash  ondji  ta- 
bassenindisog  kikenindisoieg  ejiwebisiieg,  de-songi~gabawissi- 
weg  anamiewining.  Tebassenindisod  o  ga-jawenimigon  Kije- 
Maniton;  kawin  o  ga-naganigossin,  kawin  gaie  o  ga-webini- 
gossin. 

ANAMIEWIN. 

Ki  pagossenimigo,  Kije-Manito  Debenimiiang,  tchi  ijitoian 
nmdeinanin,  mojag  tchi  mikwendamang  gaie  tchi  missawenda- 
mang  iw  wenijishing;  kawin  sa  nin  gashkitossimin  tchi  min- 
wendamiigoian,  jawenimissiwang.  Mi  eji-nanandomigoian  ondji 
Kigwiss  Jesus.  Mi  ge-ing. 

EKO-ASHI-JANGATCHING  ANAMIEGIJIGAD  GI- 
ISHKWA-PENTECOT-GIJIGAK. 

EPISTOLA  EPHES  IV,  23 — 28. 

Mi  ekkitod  kitchitwa  Paul:  Webinamog  gaiat  ki  matchi 
ijiwebisiwiniwa;  andjitog  kid  inendamowiniwa;  andjibimadisig 


Kije-Manito  eji-minwendang,  gwaiak  tchi  dodameg,  weweni 
gaie  tchi  ijiwebisiieg.  Mi  sa  ge-ondji-webinameg  gaginawish- 
kiwin,  tchi  debweieg  dassing  gaiagigitoiegon;  ki  bejigomin  ka- 


385 


kina.  Neshkadisiiegon  kego  bata-ijiwebisikegon;  pabige  webi- 
namog  ki  nishkadisiwiniwa,  gisiss  tchi  bwa  pangishimod.  Kego 
pindiganakegon  kideiwang  matchi-manito.  Aw  ga-gimodid 
gaiat,  kego  minawa  ta-gimodissi;  nawacch  dash  weweni  ta- 
anoki,  onindjin  o  gad-aionan  tchi  mino  ijitchiged,  tchi  gashkitod 
gego  ge-minad  ketimagisinidjin. 

EVANGELIUM  MATT.  XXII,  1-14. 

Mi  enadjimod  kitchitwa  Matthien:  Iwapi  Jesus  o  gi-gano- 
nan  naganisinidjin  pagidjigewininiwan,  Phariseian  gaie,  gi- 
awetchiged,  gi-inad:  Ogimawiwin  gijigong  ijinagwad  kitchi 
ogimang  ga-ojitod  wikongewin,  ogwissan  gi-widigead.  O  bami- 
taganan  dash  o  gi-ijinajawan  tchi  nandomawad  wakomimindjin; 
kawin  dash  wi-bi-ijassiwan.  Minawa  bekanisinidjin  o  bamita- 
ganan  o  gi-ijinajawan,  gi-inad:  Windamawig  wakomindjig: 
Ambe,  nin  gi-gijissiton  nin  wissiniwin;  nin  pijikimag,  anotch 
gaie  waninodjig  gi-nissawag;  kakina  gego  gi-gijissin;  bi-ijag 
wikongewining.  Kawin  dash  o  gi-babamendansinawa;  gi-mad- 
jawag;  bejig  o  kitiganing  gi-ija,  bejig  dash  od  atawewin  o  gi- 
nasikan.  Igiw  dash  ga-ishkwidjig  o  gi-takonawan  o  bamitaga- 
nini,  o  gi-nishibapinodawawan,  o  gi-nissawan  gaie.  Kitchi 
ogima  dash  ga-nondang  iw  gi-nishkadisi,  o  jimaganishiman  dash 
o  gi-ijinajawan;  mi  dash  jimaganishag  gi-nissawad  iniw  ga- 
nishiwenidjin,  gi-sakaamawawad  od  odenawini.  Iwapi  dash 
kitchi  ogima  o  gi-inan  o  bamitaganan:  Wikongewin  geget  gi- 
gijissin,  ga-nandomagibanig  dash  kawin  gi-de-apitendagosissi- 
wag  tchi  gi-odapinamowapan ,  Mikanang  dash  ijag,  minik  dash 
ge-mikawegwa  nandomig  tchi  bi-ijawad  wikongewining.  Mi 
dash  gi-ijawad  bamitaganag  mikanang,  gi-mawandjiawad  minik 
ga-mikawawad,  met chi-i j i webisinid j in ,  meno-ijiwebisinidjin  gaie; 
apitchi  dash  wikongewin  gi-moshkine  wassinidjig.  Kitchi 
ogima  dash  gi-pindige,  wi-wabamad  wassininidjin;  o  gi-waba- 
man  dash  ima  ininiwan  bisikansinig  widigendiwini-agwiwin.  O 
gi-inan  dash:  Nikaniss,  anin  ga-bi-iji-pindigeian  oma,  bisikansi- 
wan  widigend i wini-agwi win  ?  Kawin  dash  ningot  gi-ikkitossi 
aw.  Iwapi  dash  kitchi  ogima  o  gi-inan  o  bamitaganan:  Tako- 
binig  onindjing,  osidang  gaie,  sagidjiwebinig  dash  kashkitibi- 
kadong,  ge-daji-mawing,  ge-daji-mamadweiabideshining  gaie. 
Batainowag  sa  nendomindjig,  pangiwagisiwag  dash  wenaba- 
mindjig. 

NXNXDJANISSXDOG! 

Jaigwa  besho  gi-bi-aiamagadini  Jesus  od  ishkwatawin 
aking'.  Gi-jingobi-gijigadinig  gi-pindige  Jerusaieming,  gi- 
bimomigod  memangisheian,  gi-kijiwewad  Judawininiwag:  Ho- 
sanna  David  Ogwissan!  IGtchitwawendagosi  aw  ba-dagwishing 
Debendjigenidjin  od  ijinikasowinining!  Mi  iwapi  gi-mawid 
Jesus  gi-ganawabandang  odena,  gi-nigan-kikendang  ge-paga- 
mishkagowad  Jerusaleming  daji-anishinabeg,  iw  gi-inendansigwa 
wi-odapinamowad  Jesus  od  ijitwawin.  Ga-apitch-kitimagenimad 
dash  Judawininiwan,  keiabi’gi-anoki  wi-gashkiad.  Mi  ga-ondji- 
windamawad  iw  awetchigan,  nongom  ga-nondameg.  Weweni 
pisindawada  ekkitod.  Gaie  go  kinawind  ima  ki  kikinoamago- 
nan.  Ow  dash  gi-ikkito  gi-ganonad  naganisinidjin  pagidjigewi- 
niniwan: 

Ogimawiwin  gijigong  ijinagwad  kitchi  ogimang  ga-ojitod 
wikongewin,  ogwissan  gi-widigead.  Awenen  dash  aw  kitchi 
ogima  ga-ojitod  wikongewin  ?  Mi  sa  win  tibinawe  Kije-Manito 
Weossimind;  mi  aw  ga-ojitod  kitchi  wikongewin,  gi-widigead 
Ogwissan  Jesusan.  Anin  dash  enitagwak  iw:  Jesus  gi-widige? 
Weweni  pisindawishig,  ninidjanissidog,  weweni  tchi  nissitota- 
meg  nongom  ged-ininagog.  Anishinabeng  nange  gi-iji-widige 
Jesus,  kawin  sa  wika  ikwewan  o  gi-odapinassin,  kaginig  gi- 
pijishigowisi. 

Potch  idash  ima  Kije-Manito  o  masinaiganing  dajindigaso- 
wan  o  widigemaganan  aw  Manishtanishens,  mi  sa,  J esus.  Mi 
ekkitod  kitchitwa  Jean:  Bejig  nin  gi-bi-nasikag  igiw  najwat- 
chidjig  anjeniwag,  igiw  ga-aiadjig  iniw  nijwasswi  omodensan 
mwashkinenigin  nijwasswi  iniw  ishkwatch  kotagapinewinan; 
ow  dash  nin  gi-ig,  gi-ganojid:  Ondashan  oma!  Ki  ga-waban- 
dain  sa  aw  ikwe,  iniw  o  widigemaganan  aw  Manishtanishens. 
Nin  gi-ijiwining  dash  ima  otchitchagomang  kitchi  wadjiwing 
ketchi-ishpadinanig.  Nin  gi-wabandaig  dash  kitchi  odena,  iw 
sa  go  ketchitwawendagwak  Jerusalem  iwidi  gijigong  bi-ondji- 
nissimagak  ima  aiad  Kije-Manito. 

Kagige  sagiidiwining  gijigong  mamawi  aiawag,  tanassag 
widigendiwag  Jesus  gaie  kakina  gijigong  eiadjig.  Mi  wendji- 
ijinikadeg  iw  ketchitwawendagwak  odena  Jerusalem  gijigong: 
O  widigemaganan  aw  Manishtanishens. 

Minawa  Jesus  o  gi-odapinan  anishinabewiwin  kitchitwa 

Marian  wiiawining;  tanassag  o  gi-widigeman  anishinaben. 
Tibishko  bejigowag  Jesus  gaie  anishinabeg,  api  pandiged  Jesus 
odeining  iniw  anishlnaben  kitchitwa  Eukaristiwining.  Mi 
wendji-ikkitod  Debendjiged:  Awegwen  madjigwen  niiass  me- 
nikwegwen  gaie  nin  miskwim  nin  gigishkawa  gaie  dash  win  nin 
gigishkag,  mi  sa  nin  bejigomin.  Tanassag  odapinidiwag  widi- 
gendiwag  gaie  Jesus  gaie  ki  tchitchagonan  kitchitwa  Eukaristi- 
wining.  Apegish  weweni  nissitotameg  wa-ikkitong:  Kitchi 
ogima,  mi  sa  Kije-Manito  o  gi-ojiton  kitchi  wikongewin  gi- 
widigead  Ogwissan  Jesusan. 

Anin  dash  ejinagwak  iw  wikongewin?  Nijwaiagad  iw  wi- 
kongewin,  mi  sa  kitchitwa  Eukaristiwin,  minawa  gaie  iw  kagige 
minawanigo-wikondiwin  gijigong.  Minawa,  mi  iw  wa-ikkitong: 
Tibishko  eji-nandomindwa  wikondiwining  bemadisidjig  aking, 
mi  tibishko  gaie  eji-nandomindwa  Jesus  od  anamiewining  gaie 
od  anamie-widjindiwining  oma  aking  gaie  go  wedi  gijigong. 

Kije-Manito  kakina  anishinaben  o  sagian,  kakina  o  mino 
dodawan,  kakina  o  minan  o  jawendjigewin,  ge-ondji-gashkitowad 
tchi  bimadjiawad  o  tchitchagowan.  Mi  wendji-ikkitod  kitchitwa 
Paul  (I  Tim.  II,  4)  Kije-Manito  o  nandaweniman  kakina  anishi- 
naben  tchi  bimadjiimind  gaie  tchi  kikendaminid  iw  debwewin, 
mi  sa,  iw  gweiakossing  anamiewin.  Kakina  go  anishinaben  gi- 
ondji-nibo  aw  Egwashiminang  Jesus  ima  tchibaiatigong.  Ka- 
kina  gaie  o  jaweniman,  o  widokawan  gaie  weweni  tchi  bimadi- 
sinid  aking  gaie  ningoting  tchi  ijanid  gijigong.  Kishpin  awiia 
kaginig  banadisid,  win  igo  dodaso;  kawin  o  gashkitossin  Kije- 
Maniton  tchi  apagadjissitamawad  o  banadisiwin;  win  igo  gi- 
banadjiidiso,  gi-inendansig  wi-mino-ijiwebisid,  wi-gwaiako-bi- 
madisid. 

Anawi  kakina  go  anishinaben  o  wi-bimadjian  Kije-Manito, 
memindage  dash  gaiat  o  gi-jaweniman  Judawininiwan.  Ogi- 
ijinajaamawan  od  ininiman,  o  bamitaganan,  mi  sa  niganadjimo- 
wininiwan,  mi  dash  iniw  ga-nandomigowadjin  Judawininiwag 
tchi  bi-ijawad  wikongewining,  mi  sa  anamiewining.  Abrahaman, 
Moisan,  Samuelan,  Isaian,  gaie  nibiwa  bekanisinidjin  kitchitwa 
ininiwan  o  gi-ijinajawan.  Ishkwatch  o  gi-anonan  Jesusan  gaie 
od  ijinajawaganini  gaie  o  kikinoamaganini  tchi  gagikimigowad 
Judawininiwag,  tchi  nandomigowad  gaie  tchi  odapinamowad 
Jesus  od  anamiewin. 

Anin  dash  ga-ijitchigewad  Judawininiwag?  Kawin  o  gi- 

bisiskitansinawa  iw  ga-iji-nandomindwa;  gi-madjawag,  bejig  o 
kitiganing  gi-ija;  bejig  dash  od  atawewin  o  gi  nasikan.  Igiw 
dash  ga-ishkwidjig  o  gi-takonawan  bamitaganan,  mi  sa  Jesus  o 
kikinoamaganan,  o  gi-nishibapinodawawan,  o  gi-nissawan  gaie. 
Mi  geget  ga-ijitchigewad.  Kawin  o  gi-babamendansinawa  ga- 
iji-gagikimindwa,  ga-iji-kikinoamawindwa  gaie.  Atandiwin, 
joniian  gaie  o  gi-babamenimawan  eta.  O  gi-kotagiawan,  o  gi- 
nissawan  gaie  Kije-Maniton  o  bamitaganini,  mi  sa  Jesus  o  kiki- 
noamaganan,  kitchitwa  Jakoban,  Etiennan  (St.  Stephan)  gaie; 
o  gi-wikwatchitonawa  gaie  tchi  nissawad  kitchitwa  Pierran  gaie 
Paulan;  potch  gaie  iniw  kitchi  Ogiman  Ogwissini  mi  sa  Je- 
susan  o  gi-nissawan,  gi-sassagakwawad  tchibaiatigong.  Mi 
ga-ijitchigewad. 

Kitchi  ogima  dash  ga-nondang  iw,  gi-nishkadisi;  o  jimaga- 
nishiman  dash  o  gi-ijinajawan,  mi  dash  jimaganishag  gi-nissa- 
wad  iniw  ga-nishiwenidjin,  gi-sakaamawawad  od  odenawini. 
Geget  kakina  iw  gi-ijiwebad  ga-dibadodang  Debendjiged.  Kije- 
Manito  o  gi-ijinajawan  jimaganishan,  mi  sa  Romaniwininiwan, 
winawa  dash  o  gi-nissawan  apitchi  nibiwa  matchi  Judawinini- 
wan,  gi-sakaamawawad  od  odenawini  Jerusalem.  Midasswak 
dasso  midasswak  gi-ondjinewag  gawanandamowin,  ajaweshk 
gaie.  Nibiwa  gi-sassagakwaigasowag  ajideiatigong,  anind 
gi-ondjinewag  gi-kishk*ijondwa  gigi-bimadis.  Ga-ishkonedjig 
dash  gi-madjiwinawag  gi-awakanindwa.  Geget  gi-kitchi-ondji- 
bashanjeogowisiwag,  gi-kotagiawad,  gi-nissawad  gaie  Kitchi 
Ogiman  o  bamitaganini  gaie  Ogwissini,  Jesusan.  Nongom  dash 
baba-webinigasowag,  jingenimawag,  kawin  gwetch  apitenimas- 
siwag.  Ka  gego  aki  gonima  danakiwin  od  aiansinawa,  babama- 
disiwag,  baba-atawewag  gaie.  Tanassag  od  apitchi  naganigowan 
Kije-Maniton.  Anisha  o  ganawendanawa  od  ijitwawiniwa;  ka 
gego  nongom  inabadassinini.  Anisha  gaie  o  babiawan  Kristan 
tchi  bi-dagwishininid  aking.  Gega  nijing  midasswak  dasso- 
bibonagad  ga-ako-dagwishing  Krist,  kawin  dash  o  gi-debweie- 
nimassiwawan  Jesusan  geget  awinid  Kristan-Kije-Maniton-ka- 
win  o  gi-odapinassiwawan,  o  gi-webinawan,  o  gi-sassagakwa- 
wan  gaie  tchibaiatigong,  mi  ga-ondji-webinindwa,  mi  keiabi 
wend  ji-animisi  wad . 

Ow  dash  gi-ikkito  kitchi  ogima:  Mikanang  ijag,  minik 
dash  ge-mikawegwa  nandomig  tchi  bi-ijawad  wikongewining; 
apitchi  dash  wikongewin  gi-moshkine  wassinidjig.  Mi  geget 

ga-ijiwebak  gi-naganindwa  Judawininiwag,  gi-nandomindwa 
dash  maiaganishinabeg  anamiewining.  Nigan  gi-nandomawag 
Judawininiwag  anamiewining.  Kego  ijakegon  ima  endanaki- 
wad  maiaganishinabeg,  o  gi-inan  Jesus  od  ijinajawaganan,  o 
kikinoamaganan;  nindawatch  ijag  ima  aianid  ga-wanishininidjin 
o  manishtanishiman  aw  Israel.  Mi  sa,  kego  nongom  awi-gagi- 
kimakegon  enamiassigog;  nindawatch  awi-gagikimig  pijishig 
Judawininiwag.  Ga-abitchibad  dash  Jesus,  mandan  o  gi-inan 
od  ijinajawaganan:  Madjag,  missiwe  enigokwag  aki  ijag;  gagi- 
kimig  kakina  go  anishinabeg  endasso-winsodjig,  sigaandawig 
gaie  od  ijinikasowining  Weossimind  gaie  Wegwissimind  gaie 
Wenijishid-Manito,  kikinoamawig  gaie  tchi  ganawendamowad 
kakina  gego  ga-aiininagog.  Mi  dash  geget  ga-ijitchigewad. 
Kitchi  nibiwa  maiaganishinaben  o  gi-gashkiawan  gi-anamianid. 

Aiangwamisig,  ninidjanissidag,  segisig  gaie.  Ningotawas- 
sidog  gi-anamieigoieg!  Ganawendamog  weweni  iw  kitchi  mini- 
gowin,  mi  sa  kid  anamiewiniwa,  ki  debweiendamowiniwa  gaie- 
Weweni  bimadisig  eji-kikinoamagoieg  Jesus  od  anamiewin. 
Aw  ondjita  go  metchi-bimadisid  kawin  de-apitendagosissi  tchi 
anamiad,  wenidjanissingin  tchi  inenimigod  Kije-Maniton.  Kish- 
pin  anwenindisossig,  makija  waiba  o  ga-webinigon  Kije-Mani- 
ton  ga-iji-webinigowad  Judawininiwishag.  Ganabatch  ta-iko- 
namawa  anamiewin,  debweiendamowin  gaie,  mi  dash  tchi  ka- 
gige-banadisid. 

Kitchi  ogima  dash  gi-pindige  wi-wabamad  wassininidjin,  o 
gi-wabaman  dash  ima  ininiwan  bisikansinig  widigendiwini-agwi- 
win.  O  gi-inan  dash:  Nikaniss,  anin  ga-bi-iji-pindigeian  oma 
bisikansiwan  widigendiwini-agwiwin  ?  Kawin  dash  ningot  gi- 
ikkitossi  aw.  Iwapi  dash  kitchi  ogima  o  gi-inan  o  bamitaga- 
nan:  Takobinig  onindjing,  osidang  gaie,  sagidjiwebinig  dash 
kashkitibikadong,  ge-daji-mawing,  ge-daji-mamadweiabideshi- 
ning  gaie. 

Anin  ejinagwak  iw  widigendiwini-agwiwin  ?  Mi  sa  iw 
Kije-Manito  o  jawendjigewin  ketchitwawendagwadinig,  iw  sa 
jawendjigewin  wendji-bimadisid  ki  tchitchagonan;  mi  iw  mani- 
gowisiiang  api  sigaandagoiang  minawa  gaie  api  mino  webi- 
nigeiang.  Minawa  iw  widigendiwini-agwiwining  ijinagwad 
iw  wenijishing  sagiidiwin;  mi  iw  wendji-sagiangwa  Kije- 
Manito  gaie  kidj-anishinabenanig.  Mi  iw  widigendiwini-agwi- 
win  ged-agwiiang  wi-pindigeiang  iw  kagige  wikondiwining  giji- 

gong.  Awegwen  dash  ge-bisikansigwen  iw  agwiwin,  mi  sa, 
awegwen  ge-gigishkansigwen  Kije-Manito  o  jawendjigewin  api 
nebod,  ta-apagina  kagige  pashagishkibikadong,  ge-daji-mawing, 
ge-daji-mamadweiabideshining  gaie  kagigekamig. 

Batainowag  sa  nendomindjig,  pangiwagisiwag  dash  wena- 
bamindjig.  Segendagwad,  gotamigwendagwad  gaie  iw  ikkito- 
win;  geget  kitchi  segendagwad.  Nibiwa  bemadisidjig  ana- 
miawag,  aiapi  webinigewag,  naningotinongin  gaie  Jawenda- 
gosiwag.  Kawin  dash  batainissiwag  swanganamiangin  enadisid- 
jig;  anotch  ijiwebisiwag,  matchi  dodamog  gaie.  Ta-segisiwag, 
ta-kitchi-segisiwag!  O  da-mikwendanawa  naningim  Jesus  od 
ikkitowinan:  Batainowag  nendomindjig,  pangiwagisiwag  dash 
wenabamindjig.  .  .  Kawin  kakina  igiw  ejidjig:  Debendjigeian, 
ta-pindigessiwag  ogimawiwining  gijigong;  aw  eta  endodang, 
Noss  eji-minwendang,  mi  aw  eta  go  ge-pindiged  ogimawiwining 
gijigong;  mi  geget. 

ANAMIEWIN. 

Kije-Manito,  missi  gego  netawitoian,  neta-jaweningeian 
gaie,  ki  pagossenimigo  atchitchaii  tchi  apagitamawiiang  kakina 
gego  maianadak,  mi  dash  tchi  gashkitoiang  tchi  mino  anokita- 
goian  eji-owiiawiiang  gaie  eji-otchitchagoiang.  Mi  iw  nendo- 
tamagoian  Jesus  od  ijinikasowining.  Mi  ge-ing. 


EKO-NIJTANING  ANAMIEGIJIGAD  GI-ISHKWA- 
PENTECOT-GIJIGAK. 

EPISTOLA.  EPHES  V,  15-21. 

Mi  ekkitod  kitchitwa  Paul:  Angwamisig  gwaiak  tchi  iji 
bimosseieg;  kego  win  gegibadisidjig  ejiwebisiwad  ijiwebisike- 
gon,  nebwakadjig  sa  ejiwebisiwad  ijiwebisig.  Geget  batainad 
maianadak  aking;  kinawa  dash  mino  dodamog  endasso-gijigak. 
Kego  gagibadisikegon;  kitchi  matchi  ijiwebisiwin  dagomagad 
giwashkwebiwining.  Apegish  moshkineshkoneg  Wenijishid- 
Manito,  tchi  nagamoieg  anamie-nagamonan,  tchi  nagamotaweg- 
Debendjiged  kideiwang,  migwetch  tchi  ineg  mojag  Kije-Ma- 
nito  Weossimind  minik  manigoieg,  Debeniminang  Jesus  od 
ijinikasowining.  Pagidinamadig  kiiawiwan,  eji-gosseg  Jesus. 

EVANGELIUM.  JOAN.  IV,  46-53. 

Mi  enadjimod  kitchitwa  Jean:  Iwapi  bejig  ogima  gi-aia, 
ogwissan  dash  gi-akosiwan  Kapharnauming.  Api  dash  ga- 
nondang,  Jesusan  gi-bi-madjanid  Judeing,  Galileing  gi-bi-ijanid, 
o  gi-nasikawan,  gi-pagossenimad  tchi  bi-ijanid,  tchi  bi-nodji- 


moanid  ogwissan;  jaigwa  gega  nibonigoban.  Jesus  dash  o  gi- 
inan:  Kishpin  wabandansiweg  kikinawatchitchiganan,  mamanda- 
dodamowinan  gaie,  kawin  ki  debweiendansim.  O  gi~inan  dash 
ogima:  Debendjigeian,  bi-ijan  tchi  bwa  nibod  ningwiss.  O  gi- 

igon  Jesusan:  Madjan,  kigwiss  bimadisi.  O  gi-debwetan  dash 
aw  inini  iw  ikkitowin  ga-igod  Jesusan,  mi  dash  gi-madjad. 
Megwa  dash  gi-ani-bimossed,  od  anokitagewininiman  o  gi- 
nagishkagon,  o  gi-windamagon  dash  ogwissan  bimadisinid.  O 
gi-gagwedjiman  dash,  namandj  epitch  gijigadinigobanen  api 
nawatch  meno-aianigobanen.  O  gi-igon  dash:  Pitchinago  sa 
najwasso-dibaiganedinig  kijisowin  o  gi-naganigon.  Mi  dash  gi- 
kikendang  aw  weossimind,  mi  go  iw  dibaigan  api  Jesusan  ga- 
igopan:  Kigwiss  bimadisi.  Gi-debweiendam  dash  win,  kakina 
gaie  ga-aiadjig  o  wakaiganing  gi-debweiendamog. 

NINIDJANISSIDOG! 

Anotch  gego  wenijishing  ki  kikinoamagomin  iw  minwadji- 
mowin,  nongom  ga-nondameg.  Weweni  nanagawendanda.  Ow 
dash  ikkitom  ima  minwadjimowining:  Iwapi  bejig  ogima  gi-aia, 
ogwissan  dash  gi-akosiwan  Kapharnauming.  Mi  ima  kekinoa- 
magoiang  ejiwebak  aking.  Akosiwag  ogimag  gaie  debenimind- 
jig;  akosiwag  ketchi-danidjig  gaie  ketimagisidjig;  akosiwag 
waiabishkiwedjig  gaie  anishinabeg,  enamiadjig  gaie  enamiassi- 
gog,  meno-ijiwebisidjig,  metchi-ijiwebisidjig  gaie.  Kawin 
awiia  bapish  o  manadjiigossin  akosiwin,  kawin  kitchi  ogima, 
kawin  ganage  aw  maiamawi-niganisid  kitchi  mekatewikwanaie. 
Kakina  go  naningotinong  akosiwag,  kakina  go  ningoting  ta- 
nibowag;  kawin  ganage  bejig  o  jawenimigossin  akosiwin,  kawin 
gaie  nibowin.  Missawa  awia  kitchi  ojoniiamid,  apitchi  weweni 
gaie  ganawendang  wiiaw,  missawa  gaie  odapinang  ketchi- 
onijishing  mashkiki,  minotch  naningotinong  o  gad-odissigon 
akosiwin,  ningoting  gaie  ta-nibo.  Kitchi  ogimang  iji  dibend- 
jigemagadon  akosiwin  gaie  nibowin.  Mi  wendji-ikkitod  kit- 
chitwa  Paul:  Gi-inakonigem  kakina  bemadisidjig  tchi  nibowad, 
panima  dash  ta-aiamagad  iw  dibakonigowin. 

Kawin  awiia  nigan  o  kikendansin  o  nibowini-gijigadom, 
kawin  gaie  o  kikendansin  tibi  ge-dapinegwen,  kawin  gaie  o 
kikendansin  anin  ged-iji-nibogwen.  Kakina  iw  kadjigade.  Mi 
ge-ondji-gijendameg  wejitangin  mojag  tchi  iji  bimadisiieg  gaie 
endasso-gijigak  nandotamawig  Kije-Manito  wenijishing  nibowin. 

Api  dash  ga-nondang  aw  ogima  Jesusan  gi-bi-madjanid 
Judeing,  Galileing  gi-bi-ijanid,  o  gi-nasikawan,  gi-pagossenimad 
tchi  bi-ijanid,  tchi  bi-nodjimoanid  ogwissan,  jaigwa  gega  nibo- 

nigoban.  Geget  gi-mino-dodagemagad  iw  akosiwin.  Akosissi- 
nigoban  ogwissan,  kawin  makija  aw  ogima  o  da-gi-nasikawas- 
sin  Debendjigenidjin,  kawin  o  da-gi-babamenimassin,  kawin  o 
da-gi-debweienimassin.  Kawin  mojag  manadassinon  akosiwin, 
naningim  kitchi  onijishin,  gwaiak  Kije-Manitc  o  jawendjigewin. 
Aiakosid  o  mikweniman  Kije-Maniton,  o  mikwendan  eji-takwa- 
nig,  eji-kitimagadinig  gaie  aking  endagog  bimadisiwin,  eji- 
onijishininig  dash  iw  kagige  bimadisiwin  gijigong  endagog.  O 
nandoman  mekatewikwanaien,  weweni  webinige,  mi  dash  ojita- 
idisod  tchi  mino  nibod.  Mi  geget  ejiwebak  kitchi  naningim. 

Tibishko  Kije-Manito  o  bamitaganan,  mi  epitendagwak 
akosiwin.  O  niganinajawan  Kije-Manito  iniw  o  bamitaganan, 
mi  sa  akosiwin,  tchi  igod  aiakosid;  Taga,  ojitaidison,  besho  bi- 
aia  jaigwa  Kije-Manito;  waiba  ki  ga-dibakonig.  Kishpin  se- 
sika  gi-pagamishkagopan  nibowin,  megwa  gi-mino-aiad,  gana- 
batch  kawin  da-gi-de-gijitassi,  makija  da-gi-matchi-nibo.  Geget 
kitchi  jawendjigewin  awiia  nigan  minind  tchi  akosid  tchi  bwa 
nibod. 

Aw  ogima  tibinawe  o  gi-ijanan  Jesusan,  kawin  o  bamitaga- 
nan  o  gi-anonassin  tchi  ijanid.  Osam  sa  o  gi-sagian  ogwissan; 
osam  gi-segisi  tchi  nonde-nibonid,  mi  dash  ga-ondji-inenindisod : 
nindawatch  nin  nin  gad-ijanan  Jesus,  nin  ga-kitchi-pagossenima 
tchi  bi-nodjimoad  ningwissan.  Apegish  kakina  wenidjanissidjig 
ejiwebisiwad,  aw  ogima  ga-ijiwebisid. 

Aiakosinidjin  onidjanissiwan,  gonima  o  widigemagani- 
wan,  gonima  onigiigowan,  wewib  o  da-awi-nanawan  wewin- 
gesinidjin  mashkikiwininiwan;  kego  dash  o  ga-nandomassiwa- 
wan  tchassakinidjin  gonima  nenandawiiwenidjin  weiejingeshki- 
nidjin.  Aw  dash  aiakosid  weweni  o  ga-debwetawan  mashkiki- 
wininiwan,  tchi  odapinang  mashkiki  eji-minigod  mashkikiwini- 
niwan. 

Mekatewikwanaie  gaie  ta-nandoma  nanisani-akosid  awiia. 
Kawin  bapish  onijishinsinon  osam  wika  tchi  nandomind  meka- 
tewikwanaie;  makija  ta-nonde-nibodog  aiakosid  tchi  bwa  dag- 
wishing  mekatewikwanaie. 

Aw  ogima  o  gi  debwetawan  gaie  o  gi-apenimonan  Debendji- 
genidjin.  Wewib  od  awi-nandoman,  wassa  gi-ano-aianid.  Ga- 
odissad  dash  Jesusan,  enigok  o  gi-pagosseniman  tchi  bi-nodji- 
moanid  ogwissan;  jajigwa  gega  nibonigoban.  Gi-inendam  sa: 
kishpin  bi-ijad  endaian,  mi  pitchinag  tchi  nodjimoad  ningwissan. 

Gi-ano-debweiendang  aw  ogima,  kawin  dash  gi-de-onijishinsinini 
o  debweiendamowin.  Kikenimapan  Jesusan  gego  bwanawitos- 
sinig,  kawin  o  da-gi-nandawenimassin  tchi  bi-ani-widjiwigod 
Jesusan.  Ow  sa  da-gi-inendam:  kishpin  bejig  ikkitowin  eta 
ikkitod  Jesus,  mi  tchi  nodjimod  ningwiss.  Mi  ga-ondji-igod 
Jesusan:  Kishpin  wabandansiweg  kikinawatchitchiganan  gaie 
mamandadodamowinan,  kawin  ki  debweiendansim.  Aw  dash 
ogima  osam  gi-segisi  ogwissan  tchi  nibonid;  ganabateh  kawin 
weweni  o  gi-babamendansin  ga-ikkitonid  Jesusan.  Mi  dash 
minawa  enad  Jesusan:  Debendjigeian,  bi-ijan  tchi  bwa  nibod 
ningwiss.  Od  igon  dash:  Madjan,  kigwiss  bimadisi.  Aw  dash 
inini  o  gi-debwetan  iw  ikkitowin  ga-igod  J esusan,  mi  dash  gi- 
madjad.  Geget  idash  iw  igo  dibaigan  gi-nodjimoiman  ogwis- 
san.  Mi  ima  wabandaiwed  minawa  Jesus  o  kijewadisiwin  gaie 
o  Manito-gashkiewisiwin.  Wassa  aiagoban  aiakosid,  gega  nibo- 
goban;  Jesus  dash  ow  eta  gi-ikkito:  Madjan,  kigwiss  bimadisi; 
sesika  dash  o  gi-naganigon  od  akosiwin  aw  aiakosid.  Geget 
mamakadakamig.  Geget  gwaiak  Kije-Manitowi  Jesus;  o  diben- 
dan  iw  bimadisiwin,  o  dibendan  gaie  akosiwin  gaie  nibowin; 
kakina  gego  o  dibendan;  kakina  gego  o  debwetagon. 

Songan  debwetawada  kejewadisid  Jesus,  kitchi  apenimoda, 
enigokodeeiang  gaie  sagiada.  Mi  aw  eninang:  Nin  sa  nind  aw 
iw  mikana  gaie  iw  debwewin  gaie  iw  bimadisiwin.  Bimosseda 
iw  mikanang,  Jesus  nigan  ga-iji-bimossed.  Songi-debwetanda 
iw  debwewin,  win  ga-iji-kikinoamonang  ima  od  anamiewining. 
Odapinanda  iw  bimadisiwin,  ga-iji-bimadisid  oma  aking;  mi 
tchi  dagwishiminang  ningoting  kagige  bimadisiwining  gijigong. 
Mojag  Jesus  apenimoda  ged-ako-bimadisiiang,  memindage  api 
wa-ishkwa-bimadisiiang  aking. 

Megwa  dash  ani-bimossed,  od  anokitagewininiman  o  nagish- 
kagon,  o  windamagon  dash,  ogwissan  bimadisinid.  O  gi-gag- 
wedjiman  dash  namandj  epitch  gijigadinigobanen  api-nawatch 
meno-aianigobanen.  O  gi-igon  dash:  Pitchinago  sa  najwasso- 
dibaiganedinig  kijisowin  o  gi-naganigon.  Mi  dash  gi-kiken- 
dang  aw  weossimind,  mi  go  iw  dibaigan,  api  Jesusan  ga-igopan: 
Kigwiss  bimadisi.  Gi-debweiendam  dash  win,  kakina  gaie  ga- 
aiadjig  o  wakaiganing  gi-debweiendamog. 

Geget  gi-kitchi-minwendan  aw  weossimind  gi-nondang, 
ogwissan  bimadisinid,  mino  aianid  gaie.  Gi-minwendamog 
gaie  endad  ga-aiadjig,  mi  sa  o  bamitaganan,  mi  dash  gi-awi- 

nagishkawawad  od  ogimamiwan,  wi-windamawawad  iw  meno- 
inakamigak,  bimadisinid  ogwissan.  O  gi-sagiawan  sa  od  ogi- 
mamiwan,  mi  ga-ondji-inendamowad  wi-minonaweawad.  Mi 
nassab  ged-iji-sagiidiwad  enokitagedjig  gaie  enokitawindjig;  ta- 
mino-dodadiwag,  ta-mino-gaganonidiwag  gaie.  Enokitaged  we- 
weni  ta-anoki,  aw  dash  enokitawind  weweni  o  ga-dibaamawan 
enokitagodjin.  Aiakosidjin  dash  enokitaged,  kego  ta-sagidi- 
nassi,  kego  ta-madjinajawassi;  kego  bapish.  Nindawatch  o  ga- 
jawenimigon  od  ogimaman,  o  ga-mino-dodagon,  wenidjanissin- 
gin  o  gad-iji-dodagon.  O  ga-mino-ganawenimigon  od  ogima- 
man;  ta-anokiwan  dash  tchi  nandomind  wewingesid  mashkiki- 
winini  gaie  go  mekatewikwanaie.  Mi  wendji-ikkitod  kitchitwa 
Paul: 

Bamitaganiwidog,  debwetawig  igiw  debeniminegog  ima 
wiassimang,  iw  tchi  segisiieg  gaie  tchi  niningishkaieg  ima  kage- 
tinawendamowining  ged-iji-debwetaweg,  eji-debwetaweg  Krist 
(Jesus.)  Gwaiak  inendamowining  tchi  ondji  bamitageieg,  ti- 
bishko  bamitaweg  aw  Debendjiged,  ka  dash  win  igo  enishinabe- 
widjig.  Gaie  kinawa  ogimawidog,  nassab  iji  dodawig  tchi 
nishkadji-ganonassiwegwa  dash,  kikendameg  aw  winawa  gaie 
kinawa  debenimineg  gijigong  aiad.  kawin  gaie  win  awiia  o  ma_ 
nadjiassin.  (Eph.  VI,  5.) 

Gi-debweiendam  dash  win,  kakina  gaie  ga-aiadjig  o  wakai- 
ganing  gi-debweiendamog.  Gi-debwetang  aw  ogima,  mi  go  gaie 
winawa  endad  eiadjig  gi-debwetamowad.  Endodamowad  naga- 
nisidjig  mi  endodaminid  iniw  debenimawadjin.  Mino  ijiwebisi- 
wad  naganisidjig,  gaie  iniw  od  anotaganiwan  o  wi-mino-ijiwebi- 
siawan.  Kishpin  dash  matchi  bimadisiwad,  mi  go  gaie  iniw 
enokitagowadjin  matchi  bimadisiwan.  Mi  gega  apine  ejissing. 
Debenimindjig  sa  o  kikinawabamawan  debenimigowadjin. 

Kishpin  nondawindwa  abinodjiiag  nita-matchi-gijwewad, 
onigiigowan  nita-matchi-gijwewan,  mi  enendaming.  Kishpin 
inini  wenidjanissid  minikweshkid,  giwashkwebishkid  gaie,  mi 
nassab  ged-ani-ijiwebisinid  ogwissan,  makija  gaie  odanan.  Gaie 
winawa  o  gad-ani-nopinanawan  o  kitisimiwan,  minikwewad, 
giwashkwebiwad  gaie.  Kishpin  ikwe  matchi  widigendiwining 
daji-bimadisid,  odanan,  ogwissan  o  gad-ani-nopinanigon  tchi 
nita-bishigwadisiwad  gaie  winawa.  Metchi-widiged  gwaiak  o 
kikinoamawan  onidjanissan  bishigwadisiwin;  geget  o  banadjian. 
Win  ta-ija  ningoting  kagige  ishkoteng,  onidjanissan  gaie  ga- 

banadjiadjin  wedi  anamakamig  ta-ijawan.  Gagwanissagakamig 
geget! 

Swanganamiad  dash  o  mino  kikinoamawan  debenimadjin, 
onidjanissan  gaie.  Kawin  eta  od  ikkitowin  od  aiossin,  mino 
kikinoamawad;  memindage  o  dodamowin,  od  inadisiwin  od  aion 
kikinoamawad.  Weweni  anamia  kigijeb  gaie  onagoshig.  Nita- 
anoki,  mi  dash  ima  kikinoamawad  onidjanissan  weweni  tchi  ano- 
kinid.  Weweni  o  bamian  o  widigemaganan  gaie  onidjanissan, 
nita-anokid.  Manadad  kitimiwin;  Pagandisi  ketimishkid;  ka- 
win  ningot  inabadisissi.  Wenidjanissiieg,  kikinoamawig  kinid- 
janissiwag  mino  ijiwebisiwin  gaie  anokiwin. 

ANAMIEWIN. 

Debenimiiang,  ki  pagossenimigo  tchi  webinamawadwa  kid 
anishinabemag  kakina  o  batadowiniwan  gaie  tchi  minadwa 
gwaiak  wanakiwideewin,  mi  dash  tchi  mino  anokitokwa  binidee- 
wining  gaie  wanakiwining.  Mi  eji-pagossendamang  Jesus 
ondji.  Mi  ge-ing. 


EKO-NIJTANING  ASHI  BEJIG  ANAMIEGIJIGAD  GI- 
ISHKWA-PENTECOT-GIJIGAK. 

EPISTOLA  EPHES  VI,  10-17. 

Mi  ekkitod  kitchitwa  Paul:  Kije-Manito  ondji  mashkawen- 
damog,  win  o  kitchi  mashkawendamowining.  Bisikamog  Kije- 
Manito  od  ashwiwin;  mi  ge-ondji-jagodjitoieg  matchi-manito  o 
waiejingewin.  Kawin  eta  tchi  jagodjitoiang  kiiawinanin,  ogi- 
mag  sa  meshkawisidjig  debendangig  kashkitibikad  aking, 
matchi-manitog  bebamissedjig  ishpiming  ki  da-jagodjiananig. 
Mi  ge-ondji-odapinameg  Kije-Manito  od  ashwiwinan,  tchi  gash- 
kitoieg  tchi  jagodjitoieg  maianadak,  kakina  dash  gwaiak  tchi 
dodameg.  Mashkawigabawig,  debwewin  kitchipinidisog;  bisi- 
kamog  gwaiako-bimadisiwin;  gijitag  tchi  bimosseieg  eji-kiki- 
noamagoieg  gagikwewin;  weweni  odapinamog  kakina  ketchit- 
wawendagwak  ashwiwin,  tchi  gashkitoieg  tchi  jagodjiieg  matchi- 
manito;  Kije-Manito  od  ikkitowin  mindjimendamog,  tchi  ondji 
jagodjitoieg  maianadak. 

EVANGELIXJM.  MATT.  XVIII.  23-35. 

Mi  enadjimod  kitchitwa  Matthieu:  Iwapi  Jesus  mandan 
o  gi-inan  o  kikinoamaganan  gi-awetehiged :  Ogimawiwin  giji- 
gong  ijinagwad  kitchi  ogimang  ga-nandawenimad  o  bamitaga- 
nan  tchi  dibaamagod.  Api  dash  ga-madji-agindassod,  bejig  gi- 


bidamawa  mesinaamagodjin  midatching  midasswak  dasso  mi- 
dasswak  dasswabik  joniian.  Iw  dash  manesid  aw  ge-ajenama- 
wapan  od  ogimaman,  gi-ikkitowan  od  ogimaman,  tchi  atandi- 
wind  wiiaw,  gaie  dash  o  widigemaganan,  onidjanissan  gaie, 
kakina  gaie  od  aiiman,  tchi  kijikasopan  dash.  Aw  dash  bami- 

tagan  gi-apagiso  osidaning ,  gi-inad:  Mano  biishikan;  kakinaki 
ga-kijikon.  Mi  dash  gi-kitimagenimigod  od  ogimaman  aw 
anokitagewinini,  gi-pagidinigod,  o  masinaigewin  gaie  o  gi-we- 
binamagon.  Ani-sagaang  dash  aw  anokitagewinini  o  gi-mika- 
wan  bejig  widj-anokitagewininiwan  mesinaamagodjin  ningotwak 
dasswabik  joniiansan.  O  gi-takonan  dash,  o  gi-gibinewenan  gaie, 
gi-inad:Dibaamawishin  minik  mesinaamawiian.  Iniw  dash  widj- 
anokitagewininiwan  gi-apagisowan  osidang,  o  gi-pagossenimi- 
gon,  gi-igod:  Mano,  biishikan;  kakina  ki  ga  kijikon.  Kawin 
dash  aw  o  gi-debwetawassin,  o  gi-awi-pindjwebinan  gibakwa- 
odiwigamigong  binish  tchi  dibaaminid  o  masinaigewinini.  Api 
dash  iniw  anind  widj-anokitagewininiwan  ga-wabandaminid  ga- 
ijiwebadinig,  gi-kitchi-ossitawendamon;  winawa  dash  o  gi-nasi- 
kawawan  od  ogimamiwan,  gi-windamawawad  kakina  ga-ijiweba- 
dinig.  Iwapi  dash  od  ogimaman  o  gi-nandomigon,  gi-igod: 
Metchi-anokitagewininiwiian,  kakina  ki  masinaigewin  ki  gi- 
webinamon  gi-nandotamawiian.  Ka  na  dash  gaie  kin  ki  da  gi- 
iji-jawenimassi  kidj-anokitagewinini,  nin  ga-iji-jaweniminan? 
Gi-nishkadisiwan  dash  od  ogimaman,  gi-pagidinigod  tchi  kota- 
giind  binish  kakina  tchi  dibaang  o  masinaigan.  Mi  sa  tibishko 
ge-dodoneg  Noss  gijigong  eiad,  kishpin  enigokodeeieg  bonigide- 
tawassiwegwa  kidj-anishinabewag  metchi  dodonegog. 

NINID  JANISSIDOG ! 

Kid  igonan  Kije-Manito  kidj-anishinabenanig  tchi  iji  sagi- 
angwa  eji-sagiidisoiang.  Kawin  eta  saiagiinangog,  kakina  sa 
go  anishinabeg  ki  da-sagiananig.  Mi  wendji-ikkitod  Jesus:  Ki  gi- 
nondam  ow  gi-ikkitong:  Ki  ga-sagia  kidj-anishinabe,  ki  ga-jin- 
genima  dash  win  aw  jangenimik.  Nin  dash  kid  inininim:  Sagiig 
igiw  jangeniminegog,  mino  dodawig  jangeniminegog,  gaie  gaga- 
nodamawig  igiw  wedjanimiinegog  gaie  kwetagiinegog,  tchi  ondji 
onidjanissimineg  aw  Kossiwa  gijigong  eiad;  win  sa  od  ineniman 
o  gisissoman  tchi  mokissenid  ima  aianid  meno-ijiwebisinidjin 
gaie  metchi-ijiwebisinidjin,  gaie  go  inendam  tchi  gimiwaninig 
ima  aianid  gwaiak  ejiwebisinidjin  gaie  go  gwaiak  ejiwebisissinL 
gon.  Kishpin  sa  sagiegwa  igiw  saiagiinegog,  wegonen  dash  iw 
ge-ondisiieg?  Ka  na  win  iw  nassab  ijitchigessiwag  igiw  Ma- 
wandjitchigewininiwag?  Kishpin  gaie  anamikawegwa  igiw  eta 
wewikanissimegog,  awashime  nange  ki  mino  dodam?  Ka  na 


win  iw  nassab  ijitchigessiwag  igiw  maiaganishinabeg  enamias- 
sigog?  Kinawa  dash  apitchi  kitchi  mino  ijiwebisig,  eji-apitchi- 
kitchi-mino-ijiwebisid  Kossiwa  gijigong  ebid.  (Matt.  V.  44.) 

Aw  dash  gwaiak  saiagiad  jangenimigodjin,  win  o  ga-bonigid- 
etawan  enigokodeed  minik  ga-matchi  igod,  kema  gaie  ga-matchi- 
dodagod.  Mi  iw  wa-kikinoamonang  Jesus  ima  minwadjimowin- 
ing  ketchitwawendagwadinig  ga-nondameg  nongom.  Ow  dash 
gi-ikkito  gi-awetchiged: 

Ogimawiwin  gijigong  ijinagwad  kitchi  ogimang  ga-nanda- 
wenimad  o  bamitaganan  tchi  dibaamagod.  Kitchi  ogima,  mi  sa, 
Debeniminang  Kije  Manito;  aw  dash  bamitagan,  mi  sa  aw  ani- 
shinabe  bemadisid  aking.  Iw  dash  ogimawiwin  gijigong,  mi  sa 
Jesus  o  kitchi  anamie-widjindiwin  aking,  mi  sa  od  anamiewi- 
gamig.  Nongom  ateni  aking,  ningoting  dashta-aiani  kagigeka- 
mig  gijigong,  mi  wendji-windenig:  Ogimawiwin  gijigong.  Ima 
dash  iw  kitchi  anamie-widjindiwining  aiawag  meno-ijiwebisidjig 
gaie  metchi-ijiwebisidjig.  Kawin  anawi  minwendansi  Debeni- 
minang  tchi  aiawad  metchi-ijiwebisidjig  ima  od  anamiewigami- 
gong.  Pagidinawag  dash  mano  ima  tchi  aiawad  weweni  tchi 
kikinoamawindwa  gaie  tchi  gashkiindwa  tchi  anwenindisowad, 
mi  dash  tchi  bimadjiindwa. 

Api  dash  ga-madji-agindassod,  bejig  gi-bidamawa  mesina- 
amagodjin  midatching  midasswak  dasso  midasswak  dasswabik 
joniian.  Iw  dash  manesid  ge-ajenamawapan  od  ogimaman,  gi-ik- 
kitowan  od  ogimaman  tchi  atandiwind  wiiaw  gaie  dash  o  widige- 
maganan,  onidjanissan  gaie,  kakina  gaie  od  aiiman,  tchi  kijika- 
sopan  dash.  Apitchi  kitchi  nibiwa  gi-masinaige  aw  bamitagan; 
ka  wika  o  da-gi-gashkitossin  tchi  de-dibaangiban  o  masinaige- 
win.  Minotch  dash  o  pagosseniman  od  ogimaman  tchi  ja- 
wenimigod.  Biishikan,  od  inan,  mano  biishikan;  kakina  dash 
ki  ga-kijikon.  Kawin  o  pagossenimassin  od  ogimaman  tchi 
webinamagod  ganage  pangi  minik  mesinaamawad;  biishin,  ka- 
kina  ki  ga-kijikon,  od  inan.  O  kitimagenimigon  dash  od  ogi- 
maman,  o  pagidinigon  gaie,  kakina  gaie  o  masinaigewin  o  webi- 
namagon. 

Mi  nassab  endodawad  Kije-Manito  anishinaben  baiata-iji- 
webisinidjin.  Win  baiata-ijiwebisid  o  wikwatchitamason  kagige 
animisiwin  anamakamig  api  pengishing  kitchi  batadowining. 
Kawin  win  wika  o  da-gashkitossin  tchi  nadamadisod,  gonima 
tchi  agwashindisod  kagige  ishkoteng.  Jaweni m igossigoban  Ki- 

je-Maniton,  da-gi-dibakona  tchi  ijad  kagige  kotagitowining 
ondji  iniw  o  kitchi  batadowinan.  Kije-Maniton  dash  o  gi-jaweni- 
migon.  Win  o  gi-ijinajawan  Ogwissan  baiejigonidjin  tchi  bi- 
mondaminid  ki  batadowininanin,  tchi  ondji  nibonid  tchibaiati- 
gong.  Jesus  o  gi-dibaanan  ki  masinaigewininan;  o  bimadisiwin 
dash,  o  miskwin  gaie  o  gi-pagidendan,  gi-dibaang  iniw  ki  ma- 
sinaigewininan.  Mamakadendamawada  kid  ogimaminan  o  kije- 
wadisiwin;  geget  apitchi  kitchi  jawendamidee. 

Aw  dash  Kije-Manito,  ga-kitchi-jaweniminang,  ga-webina- 
monang  gaie  iw  ki  kitchi  batadowini-masinaigewininanin,  kid 
iji-nandawenimigonan  tchi  jawenimangwa  kidj-anishinabenanig 
mesinaamonangog,  win  ga-iji-jaweniminang.  Mi  wendji-ikkitod 
Jesus:  Kishpin  bonigidetawegwa  kidj-anishinabewag  ga-iji- 
matchi-dodonegwa,  gaie  win  Kossiwa  gijigong  ebid,  ki  ga-boni- 
gidetagowa,  ga-iji-matchi-dodameg.  Kishpin  dash  bonigideta- 
wassiwegwa  kidj-anishinabewag,  gaie  win  Kossiwa  gijigong 
ebid  kawin  ki  ga-bonigidetagossiwa  ga-iji-bata-diieg.  Mindji- 
mendamog  iw,  ninidjanissidog.  Ki  gi-kikinoamagowa  Jesus 
tchi  iji  anamiaieg:  Bonigidetawishinam  gaie  ga-iji-nishkiigoian, 
eji-bonigidetawangidwa  ga-iji-nishkiiiangidjig.  Ged-apitch-gi- 
gishkameg  kideiwang  jingenindiwin,  kawin  ki  ga-webinamagos- 
siwa  Kije-Manito  ki  batadowiniwan. 

Ani-sagaang  dash  aw  anokitagewinini,  o  gi-mikawan  bejig 
widj-anokitagewininiwan  mesinaamagodjin  ningotwak  dasswa- 
bik  joniiansan.  O  gi-takonan  dash,  o  gi-gibinewenan,  gi-inad: 
Dibaamawishin  minik  mesinaamawiian.  Iniw  dash  widj-anoki- 
tagewininiwan  gi-apagisowan  osidang,  o  gi-pagossenimigon,  gi- 
igod:  Mano,  biishin,  kakina  ki  ga-kijikon.  Kawin  dash  aw  o 
gi-debwetawassin,  o  gi-awi-pindigewebinan  gibakwaodewigami- 
gong  binish  tchi  dibaaminid  kakina  o  masinaigewini. 

Geget  gi-kitchi-matchi-dodam  aw  bamitagan  gi-jawenimassig 
widji-bamitaganan.  Pangi  anawi  eta  joniiansan  o  gi-masinaam- 
agon  o  gi-debibinan  dash  gi-gibinewenad,  gi-anoki  gaie  tchi  gi- 
bakwaomind  gibakwaodiwigamigong.  Gi-ano-pagossenimigod 
tchi  biigod  tchi  wi-kijikagod  minik  mesinaamagod,  kawin  dash  o 
gi-debwetawassin.  Geget  gi-matchidee.  Ow  da-gi-inendam : 
Nongom  igo  nin  gi-kitchi-jawenimig  nind  ogimam,  gi-webinam- 
awid  kakina  nin  masinaigewin;  gaie  nin  nin  wi-jawenima  aw  keti- 
magisid  nidji-bamitagan;  mi  ge-gi-iji-inendangiban;  kawin  dash 
iw  gi-inendansi. 

Mi  ejitchigewad  nibiwa  enamiadjig.  Gi-ano-webinamago- 
wad  Kije-Maniton  o  kitchi  batadowini-masinaigewiniwa,  kawin 
dash  o  wi-webinamawassiwawan  widj-anishinabewan  ga-iji-nish- 
kiig'owad,  gonima  ga-iji-matchi-dodagowad,  anawi  pangiwagad- 
ini  iw  ga-ikkitonigwen,  kema  gaie  ga-ijitchigenigwen  iniw  widj- 
anishinabewan,  gi-nishkiigowad.  Anin  dash  ged-iji-dodawindwa? 
Pisindawig  Jesus  ekkitod: 

Iwapi  dash  od  ogimaman  o  gi-nandomigon,  gi-igod :  Metchi- 
anokitagewininiwiian,  kakina  ki  masinaigewin  ki  gi-webinamon 
gi-nandotamawiian,  kana  dash  gaie  kin  ki  da-gi-i j i- j awen imassi 
kidj-anokitagewinini  nin  ga-iji-jaweniminan '?  Gi -n ishkad isi w an 
dash  od  ogimaman,  gi-pagidinigod  tchi  kotagiind  binish  kakina 
tchi  dibaang  o  masinaigewin.  Tanassag  o  gi-inan:  Kawin  kin  ki 
gi  -jawenirnassi  awmessinaamok,  gaie  nin  kawin  ki  ga-jawenimis- 
sinon.  Ki  ga-kotagito  gibakwaodiwigamigong  binish  tchi 
dibaaman  kakina  minik  mesinaamawiian,  mi  sa  kaginig  ima  ki 
gad-aia,  kawin  sa  wika  ki  ga-gashkitossin  tchi  kijikawiian. 

Ishkwatch  dash  ikkito  Jesus:  Mi  sa  tibishko  ge-dodoneg 
Noss  gijigong  eiad,  kishpin  enigokodeeieg  bonigidetawassiwegwa 
kidj-anshinabewag.  Kijibendamog  kaginig  iniw  ikkitowinan, 
ninidjanissidog;  kijibendamog,  kego  wanendangegon.  Sagidji- 
webinamog  dash  kideiwang  kakina  jingenindiwin,  manenindi- 
win,  nishkenindiwin,  potch  gaie  anotch  eji-wassitawenindiieg  wi- 
gagwe-wanendamadiiog.  Sanagendagwad  iw  anawi,  ambe  dash 
Jesus  mikwenimig,  mi  tchi  ani-wenipanisiieg  moshkinadoieg  iw 
ganasongewin.  Memindage  mikwendamawig  iniw  Jesus  od 
ikkitowinan  wa-webinigeiegon,  wa-odapinamegon  gaie  Jesus 
wiiaw  kitchitwa  Eukaristiwining.  Mi  wendji-ikkitod  Jesus: 

Kishpin  wi-pagidinigeian  ki  migiwewin  ima  pagidjigewini- 
kaning,  ima  dash  mikwendaman,  kikaniss  ningotano  inenimik, 
nagadan  ima  ki  migiwewin  enassamimagak  pagid j  ige winikan , 
nasikaw  kikaniss,  bonenindiiog  nakawe,  mi  dash  iwapi  tchi  bi- 
pagidinigeian  ki  migiwewin. 

Mi  enineg  Jesus,  mi  ged  ijitchigeieg.  Tchi  bwa  webinige- 
ian,  ninidjaniss  enamiaian,  nandawabam  kidj-anishinabe  neshke- 
nimik,  mino  ganoj,  pagossenim  tchi  bonigidetok,  gaie  kin  eni- 
gokodeeian  bonigidetaw,  mino  ganonidiiog,  saginindjinidiiog; 
mi  pitchinag  tchi  nasikawad  mekatewikwanaie.  Kishpin  dash 
gashkitossiwan  iwapi  go  tchi  awi-wabamad  iw  ningotchi  wassa 
aiad,  ganage  anamide  bonigidetaw  gaie  gaganodamaw,  gijendan 

gaie  tchi  wi-mino-ganonad  api  ge-wabamad;  mano  dash  ki  ga- 
webinige,  ki  gad-odapinan  gaie  kitchitwa  Enkaristiwin. 

Kawin  dash  kakina  enamiadjig  weweni  bonigidetagessiwag; 
anind  bemadisidjig  anamide  o  manadenimaw an ,  o  nishkenima- 


wan,  o  jingenimawan  gaie  widj-amshinabewan;  minotch  dash 
webinigewag,  Jesus  wiiaw  gaie  od  odapinanawa.  Geget  kitchi 
matchi  dodamog;  kawin  ningot  inabadissinini  anwenindisowad, 
Jawendagosiwad  gaie;  o  matchi  odapinanawan  kitchitwa  Ja- 
wendagosiwinan,  Jesus  ga-ojitodjin,  eshkam,  eshkam  tabashish 
pangishinog  batadowining.  Kego  bapish-ta-webinigessiwag, 

kishpin  wi-webinansigwa  matchi  jingenindiwin,  kishpin  gwaiak 
wi-bonigidetawassigwa  widj-anishinabewan. 

Bejig  ikkito:  Nin  bonigidetawa  ga-matchi-daj irriid ,  ga- 
matchi-dodawid,  kawin  dash  nin  wi-wabamassi,  kawin  wika 
minawa  nin  wi-ganonassi,  ka  wika  nin  wi-pindigessi  endawad. 
Anin  ekkitoian  ?  Ki  bonigidetawa,  kawin  dash  ki  wi-nasika- 
wassi  aw  kidji-bimadisi.  Kawin  ki  debwessi,  kawin  geget  ki 
bonigidetawassi,  keiabi  gimodj  ki  jingenima  kideing.  Kego 
waiejindisokegon.  Kije-Manito  ki  kikenimigowa  ejideeieg. 
Kawin  geget  ki  bonigidetawassiwawa  kidj-anishinabewa,  kish- 
pin  jangendjigengin  iji  dodaweg.  Aw  gwaiak  bwanigidetawad 
widj  anishinaben,  o  nasikawan,  o  mino  anamikawan,  kishpin 
ningotchi  nagishkawad,  weweni  o  ganonan,  o  saginindjinan  gaie. 
Kishpin  gaie  kitimagisinid  widj-anishinaben  ga-nishkiigodjin, 
gonima  akosinid,  od  awi-wabaman,  o  mino  ganonan,  o  widoka- 
wan,  o  jaweniman  gaie  minik  eji-gashkitod.  O  wikwatchiton 
gaie  tchi  wanendamawad  gaie  tchi  bonendamawad  ga-iji-nishkii- 
god  widj-anishinaben;  kawin  keiabi  o  wi-mikwendansin.  Kije- 
Manito  naningim  nin  gi-webinamag  ga-iji-nishkiag,  inendam; 
gaie  nin,  nin  wi-ondji-webinamawa  aw  ga-iji-nishkiid;  mi  enen- 
dang  gwaiak  bwanigidetaged. 

Kishpin  sanagendameg  wi-bonigidetageieg,  mikwenimig 
Jesus  ga-iji-bonigidetawad  matchi  Judawininiwan  gi-agodjing 
tchibaiatigong  ow  gi-ikkitod,  gi-ganonad  Ossan:  Nosse,  boni- 
gidetaw  ogow;  kawin  sa  o  kikendansinawa  ejitchigewad.  Ga- 
ijitchiged  Jesus,  ga-ijitchigewad  ketchitwawendagosidjig,  mi 
nassab  ged-ijitchigeieg  gaie  kinawa.  Kego  awiia  jingenimake- 
gon,  kego  nishkadisitawakegon;  nindawatch  bonigidetawig  ka- 
kina  go  ga-iji-nishkiinegog,  Kije-Manito  ondji  bonigidetawig. 
Win  dash  ki  ga-bonigidetagowa  ga-iji-nishkiieg,  gi-bata-diieg, 
ki  gad-odapinigowa  gaie  od  ogimawiwining  gijigong,  gi-ishkwa- 
bimadisiieg  aking.  Mi  ge-ing. 

ANAMIEWXN. 

Ki  nanandomigo,  Debenimiiang,  kaginig  tchi  jawenimad- 
wa  gaie  tchi  mino  ganawenimadwa  kinidjanissag  aking.  Ape- 
gish  wika  pagamiskkagossigwa  gego  maianadak.  Jawenim  gaie 
mojag  tchi  mino  anokitokwa.  Mi  eji-pagossenimigoian  ondji 
Kigwiss  Jesus.  Mi  ge-ing. 

EKO-NIJTANING-ASHI-NIJING-ANAMIEGIJIGAD  GI- 
ISHKWA-PENTECOT-GIJIGAK. 

EPISTOLA.  PHILIP.  I,  6-11. 

Mi  ekkitod  kitchitwa  Paul:  Nin  pagossenima  Debenimin- 
ang-  Jesus,  win  ga-madji-anokid  kideiwang,  tchi  de-mino-anokid 
binish  tchi  odjitchissenig  Jesus  o  gijigadom,  (mi  sa  binish  tchi 
ishkwa-bimadisiieg . )  Gwaiak  ki  mikwenimininim  mojag,  nin- 
deing  sa  kid  abim,  megwa  gibakwaigasoian,  megwa  gaie  gagik- 
weian,  songitoian  minwadjimowin;  kinawa  dash  endashiieg  wid- 
ji-minawanigosimishig.  Kije-Manito  nin  kikenimig  eji-kitchi- 
sagiinagog,  Jesus  ondji.  Nind  iji  anamia,  eshkam  tchi  sagieg 
Kije-Manito,  gaie  tchi  sagiidiieg,  tchi  apitchi  nibwakaieg,  tchi 
kikendameg  nawatch  gego  wenijishing,  tchi  debweieg,  tchi 
bata-ijiwebisissiweg  binish  tchi  odjitchissenig  Jesus  o  gijiga- 
dom;  tchi  moshkineshkagoieg  gwaiak  ijiwebisiwin,  Jesus  ondji, 
tchi  kitchitwawenimind  Kije-Manito. 


EVANGELIUM  MATT.  XXII,  15-21. 

Mi  enadjimod  kitchitwa  Matthieu:  Iwapi  Phariseiag  gi- 
mamawi-gigitowag,  wi-matchi-gigitoawad  Jesusan,  wi-batama- 
wad  dash.  O  gi-ijinajawawan  dash  o  kikinoamaganiwan  Hero- 
dianan  gaie,  mandan  gi-igod:  Kekinoamageian,  nin  kikendamin 
debweian,  gwaiak  gaie  ki  kikinoamage  Kije-Manito  od  ijitwa- 
win,  kawin  gaie  awiia  ki  gossitawenimassi;  kawin  sa  awashime 
kid  apitenimassig  ketchi-aiaawidjig.  Taga  dash,  windamawish- 
inam  dash,  anin  enendaman,  gwaiak  na  ijiwebad  iw,  kitchi  ogi- 
ma  tchi  minind  joniian,  gonima  gaie  kawin  gwaiak  ijiwebassi- 
non?  Jesus  dash  kekendamawad  o  matchi  ijiwebisiwinini,  gi- 
ikkito:  Anishwin  bi-gagwedibenimiieg,  kinawa  enamiekasoieg  ? 
Wabandaishig  dibaamadiwini-joniia.  O  gi-bi-bidinamawawan 
dash  bejig  joniiansan.  Jesus  dash  o  gi-inan:  Awenen  oma  me- 
sinitchigasod,  wejibiigasod  gaie?  Od  igon  dash:  Kitchi  ogima 
sa.  Iwapi  dash  o  gi-inan:  Minig  dash  kitchi  ogima  iw  deben- 
dang  kitchi  ogima;  minig  dash  gaie  Kije-Manito  iw  Kije-Ma- 
nito  debendang. 

NINIDJANISSIDOG! 

Anotch  gego  wenijishing  ki  kikinoamagonan  Jesus  ima 
kitchitwa  minwadjimowining.  Mi  enadjimod  kitchitwa  Mat- 
thieu:  Iwapi  Phariseiag  gi-mamawi-gigitowag  wi-matchi-gigito- 
awad  Jesusan,  wi-batamawad  dash.  Mandan  dash  dibadjimo 
Luc  (xx,  20):  O  gi-akawabamawan  dash  Jesusan  gaie  o  gi-mad- 
jinajawawan  ge-nandawatonidjin,  iniw  ge-gwaiakwendagwiidi- 
sonidjin  tchi  mikamowad  ningot  tchi  ikkitonid  Jesusan,  ge-ond- 
ji-pagidinamawawad  Jesusan  ogiman  o  dibendjigewinining  gaie 
o  gashkiewisiwinining.  O  gi-anonawan  dash  iniw  o  kikinoama- 
ganiwan,  Herodianan  gaie  tchi  gagwedjimigod  Jesus:  Gwaiak 
na  ijiwebad  kitchi  ogima  tchi  minind  joniian,  gonima  na  kawin 
gwaiak  ijiwebassimon? 

Inendamogwaban  Phariseiag  wi-dassonawad  Jesusan  o  gi- 
gitowinining.  Ow  sa  gi-inendamog:  Kishpin  ikkitod:  Geget 
gwaiak  ijiwebad,  onijishin  gaie  tchi  minind  kitchi  ogima  dibaa- 
madiwin,  ki  ga-baba-dibadodamin  ga-ikkitod,  kawin  dash  bapish 
ta-ondji-minwendansiwag  Judawininiwag;  winawa  sa  o  jingeni- 
mawan  kitchi  ogiman  Caesar  enimindjin,  kawin  gaie  minwendan- 
siwag  minawad  dibaamadiwin.  Kishpin  dash  ikkitod  Jesus: 
Kawin  onijishinsinon  kitchi  ogima  tchi  minind  dibaamadiwin, 
ki  gad-anokimin  tchi  takonind  gaie  tchi  dibakonind.  Mi  ga- 
inendamowagobanen  igiw  matchi  ininiwag. 

O  gi-anonawan  dash  anind  ininiwishan  tchi  nasikawanid 
Jesusan.  Winawa  dash  gwaiak  ejiwebisingin  gi-aiindodamog,  wi- 
dassonawad  Jesusan  ima  o  gigitowinining,  mi  dash  gi-inawad: 
Kekinoamageian,  nin  kikendamin  debweian,  gwaiak  gaie  ki  ki- 
kinoamage  Kije-Manito  od  ijitwawin,  kawin  gaie  awiia  ki  gossi- 
tawenimassi,  kawin  sa  awashime  kid  apitenimassig  ketchi-aiaa- 
widjig.  Geget  gi-debwewag,  minik  ga-inawad  Jesusan.  Anisha 
dash  bakan  gi-inendamog  odeiwang,  minawa  bakan  gi-gigito- 
wag,  gi-gagaienisiwag  sa  go;  kawin  gi-gwaiakodeessiwag,  anisha 
o  mamikwanawan  wi-kadowad  wa-ijitchigewad,  mi  sa  tchi  das- 
sonawad  ima  o  gigitowinining.  Geget  idash  mojag  debwe  Jesus, 
o  kikinoamagen  gaie  gwaiak  Kije-Manito  od  ijitwawin;  kawin 
gaie  awiia  o  gossi tawenimassin ,  win  sa  kakina  anishinaben  o  gi- 
ojian,  o  dibeniman  gaie.  Kawin  gaie  awashime  od  apitenimas- 
sin  iniw  ketchitwawisinidjin,  kawin  sa  awiia  kitchi  inendagosis- 
si  enassaminid  Kije-Maniton. 

Mi  nassab  ged-ijiwebisiwad  enamiadjig.  Apegish  mojag 
debwewad,  gego  ekkitowadjin  gonima  debadjimowadjin.  Gegi- 
nawishkidjig  jingendagosiwag  enassaminid  Kije-Maniton  gaie 
anishinaben;  matchi-maniton  od  oossimawan,  mi  ekkitod  Jesus. 


Mojag  Jesus  gi-kikinoamage  gwaiak  Kije-Manito  od  ijitwawin; 
mi  nassab  apine  ejitchigeng  katolik  anamiewigamigong.  Ape- 
gish  idash  enamiadjig  mojag  weweni  babamitawawad  mekatewik- 
wanaien  gaie  kitchi  mekatewikwanaien  ima  anamiewigamigong 
gegikwenidjin.  Kawin  gaie  Jesus  awiia  o  gossassin.  Mi  nassab 
ged-ijiwebisid  enamiad.  Kego  awiia  memwetch  o  ga-gossassin, 

mi  eta  Kije-Maniton.  Aw  sa  gwessad  Kije-Maniton,  kawin  o 
ga-nishkiassin,  weweni  o  gad-anokitawan,  kakina  maianadak 
gaie  o  ga-jingendan,  o  gad-ojindan  gaie.  Kishpin  dash  iw  iji- 
webisid  kawin  gwetch  o  ga-gossassin  matchi-maniton;  saiagiad- 
jig  sa  Kije-Maniton  o  bwanawiigowan  matchi-maniton;  saiagiad 
Debendjigenidjin,  o  sagiigon,  o  mino  ganawenimigon  gaie. 

Anind  dash  bemadisidjig  osam  o  gossawan  widj-anishinabe- 
wan.  Widokasowag  api  wanitagosingin;  nin  ga-bapiigog  ogow 
metchi-gijwedjig  kishpin  winitagosissiwan  gaie  nin,  inenda- 
mog,  mi  dash  eji-matchi-gijwewad,  wi-bapiigossigwa  metchi-iji- 
webisinidjin  iw  gossawad;  geget  jagodeeshkiwag. 

Anind  jagwenimowag  tchi  anamiawad,  kishpin  ningotchi  na- 
gatawad,  gonima  abiwad  endanid  enamiassinigon,  gonima  beba- 
kan  ejitwanidjin.  Geget  manjitchigewag,  jagodeeshkiwag;  na- 
watch  o  gossawan  widj-anishinabewan  iniw  dash  Kije-Maniton. 
Kego  wika  ta-jagwenimossi  katolik  enamiad  tchi  anamiad,  missa- 
wa  abiwad  enamassigog  gonima  wabamigod  metchi-ijiwebisinid- 
jin.  Kitchi  mamanjitchigewag,  o  nishkiawan  gaie  Kije-Maniton, 
kishpin  anamiassigwa  epitch  gossawad  widj-anishinabewan. 
Gwaiak  jaiagodeengin  inendagosiwag. 

Minawa  anind  o  midjinawa  wiass  api  ge-manamidjing  nin- 
gotchi  widopamawad  bebakan  ejitwanidjin  kema  gaie  enamiassi- 
nigon.  Kitchi  matchi  ijitchigewag.  Kije-Maniton  o  kitchi  nish- 
kiawan  iw  gossitawenimawad  widji-bimadisiwan.  Gwaiak  ena- 
miad  ka  wika  o  midjissin  wiiass  api  ginaamading,  missawa  nin- 
gotwak  ganawabamigopan  Aiagonwetaminidjin— -Protestants — 
Mano  nin  ga-ganawabamigog,  inendam,  mano  nin  ga-bapiigog, 
mano;  kawin  bapish  nin  babamendansin  iw,  mi  enendang  swan 
ganamiad,  midjin,  igod.  Gonima  awiia  o  gagansomigon  menik- 
wenidjin,  Hawminikwen!  Aiano  kikendang  matchi  dodang  min- 
ikwed,minotch  dash  o  debwetawan  iniw  gegansomigodjin;  minik- 
we  dash.  Ow  sa  inendam:  minikwessiwan  iw  matchi  nibi  wa-mi- 
naid  waaw,  ta-nishkadisi;  mano  nin  ga-minikwe.  Makija  nijing, 
nissing  gaie,  gonima  awashime  naningim  o  minaigon  menaiwen- 
idjin;  gegapi  naienj  giwashkwebiwag.  Geget  gi  kitchi-matchi- 
dodam  aw  bejig  gi-debwetawad  menaigodjin.  Tchi  nishkiassig 
widj-anishinaben  gi-matchi-dodam,  mi  dash  ga-iji-nishkiad  De- 
bendjigenidjin  Kije-Maniton. 

Naningotinong  ikwe  o  jobiigon  anotch  awiia  ininiwishan;  o 
gossan  dash  iniw  ininiwishan.  Ganabatch  nin  ga-pakiteogodog, 

makija  nin  ga-nissigodog,  inendam,  mi  dash  eji-debwetawad  jwa- 
biigodjin.  O  kitchi  nishkian  Kije-Maniton  iw  gossad  matchi  in- 
iniwan.  Nindawatch  o  da-gi-kitchi-ganonan,  o  da-gi-segiman, 
ikogan  ima,  o  da-gi-inan;  o  da-gi-mamon  sakaon,  gonima  miti- 
gons,  gonima  mishi,  gonima  biwabik,  wi-pakitewad  wa-matchi- 
dodagodjin;  da-gi-kitchi-bibagi  tchi  nondagod,  tchi  nadamagod, 
gaie  iniw  anind.  Da-gi-segisiwidog  dash  aw  matchi  inini,  da- 
gi-ojimowidog  wewib.  Kawin  manjitchigessi  ikwe  miganad, 
pakitewad  gaie  enigok  wa-banadjiigodjin  ininiwishan. 

Minawa  ow  naningim  ijiwebad;  oshkinigikwe  o  wijamigon 
oshkinawen  nimiidiwining  tchi  ijad.  Anawi  o  kikendan:  kawin 
onijishinsinon  nimiidiwin,  nibiwa  batodowinan  ondjimagadon 
nimiidiwining,  matchi  inendamowinan,  matchi  missawendamowi- 
nan,  bishigwadisiwin  gaie,  minotch  dash  ija  gegibidisid  oshkini- 
gikwe.  Ow  sa  inendam:  ta-nishkadisi  aw  wejamid  debwetawas- 
siwag;  mano  nin  ga-widjiwa,  mano  nin  ga-widjishimotawa. 
Geget  dash  matchi  dodam  iw  gossitawenimad  iniw  ininiwan,  go- 
nima  oshkinawen.  Makija  dash  o  ga-jobiigon,  makija  o  ga-banad- 
jiigon.  Mi  kitchi  naningim  ejiwebak.  NXMIIDIWIGAMI 
GONG  ONDAMO  MIKANA  KAGIGE  ISHKOTENG 
ENAMOG. 

Windamawishinam  dash  anin  enendaman,  gwaiak  na  iji- 
webad  iw  kitchi  ogima  tchi  minind  joniian?  Anisha  gi-gag- 
wedwewag;  gi-inendamog  wi-batamawad,  wi-dassonawad  Jesu- 
san  o  gigitowinining.  Meno-ijiwebisid  enamiad  weweni  dibaige, 
minik  enendagosid  tchi  dibaiged.  Naganisinidjin  o  danakiwin- 
ing  weweni  o  minan  iw  dibaamadiwin,  tibishko  igiw  anind  eji* 
tchigewad.  Naganisinidjin  gaie  anamiewigamigong  o  dibaama- 
wan  ejitchigewad  iko  igiw  anind  enamiadjig.  O  widokan  ana- 
miewin,  o  widokan  gaie  anamiewigamig.  Mekatewikwanaien  o 
minan  aiapi  joniian  ge-ondji-bimadisinid.  Kawin  sa  mekatewik- 
wanaie  o  dajikansin  anotch  anokiwin,  mokodassowin,  gonima 
kitigewin,  wi-bamiidisod.  O  dajikawan  eta  enamianidjin  o  tchi- 
tchagoni,  kikinoamaged,  gagikwed,  anamessiked,  anwenindi- 
soad  enamianidjin;  mi  iw  anokiwin  ga-minigod  Kije-Maniton. 
Mi  wendji-ikkitod  kitchicwa  Paul:  Aw  enokitang  pagidjigewi- 
nikan,  pagidjigewinikaning  ta-ondji-bimadisi,  aw  gaie  gegikwa- 
dang  kitchitwa  minwadjimowin,  ta-ondji-bimadisi  kitchitwa 
minwadjimowining. 

Jesus  dash  kekendamawad  o  matchi  ijiwebisiwinini,  o  gi- 
inan:  Anishwin  bi-gagwedibenimiieg,  kinawa  enamiekasoieg? 
Inendamogwaban  wi-waiejimawad  Debendjigenidjin;  anisha 
dash;  winawa  sa  gi-waiejindisowag,  Win  o  gi-kikendamawan 
od  anamiekasowinini;  o  gi-kikendan  gaie  ba-ondji-gagwedjimi- 
god,  mi  sa,  tchi  dassonigod  od  ikkitowining.  Mi  ejiwebisiwad 
nibiwa  metchi-ijiwebisidjig.  Tanassag  dassonaganing  o  wi- 
dassonawan  widji-anishinabewan,  gego  maianadadinig  enendan- 
sinig,  wi-waiejimawad,  wi-gimodimawad,  wi-banadjiawad,  wi- 
matehi-ijiwebisiawad  gaie.  Mi  ima  kekinawabamawad  ossiwan 
matchi-maniton.  Win  o  gi-giwanimotawan  nitam  anishinaben 
gwanatch  kitiganing,  o  gi-waiejiman,  o  gi-matchi-dodamoan 
gaie. 

Aiangwamisig  ninidjanissidog;  kego  pabige  debwetawake- 
gon  kakina  awiia  anotch  gego  ba-inadjimotoneg.  Akawabandi- 
sog,  nanagatawendamog  gaie  tchi  waiejimigossiweg.  Ketima- 
gisidjig  anishinabeg  naningim  o  waiejimigowan  waiabishkiwe- 
nidjin.  Jomingwe  wa-waiejinged,  o  mamikwanan  anishinaben; 
ki  mino  anishinabew,  od  inan,  ki  nibwaka,  ki  kikendan  masina- 
igan,  kid  apitenimin,  geget  ki  mino  ijiwebis,  od  inan,  tchi  deb- 
wetagod  anishinaben,  gimodj  dash  o  waiejiman  atandiwining; 
mi  kitchi  naningim  ejiwebak.  Kawin  dash  kakina  waiabishki- 
wedjig  iw  ijiwebisissiwag,  anind  dash  geget  kitchi  waiejingesh- 
kiwag.  Mi  wendji-ininagog:  Kego  osam  wewib  debwetange- 
gon  anotch  gego  enadjimotagoieg  wandamagoieg  gaie.  Wi- 
nanda-kikenimig  weweni  kidj-anishinabewag  bwa  debwetaweg- 
wa,  bwa  apenimoieg  gaie,  tchi  waiejimissinowegwa. 

Wabandaishig  dibaamadiwini-joniia;  o  gi-bidinamawawan 
dash  bejig  joniiansan.  Jesus  dash  o  gi-inan:  Awenen  oma  me- 
sinitchigasod,  wejibiigasod  gaie?  Od  igon  dash:  Kitchiogima 
sa.  Iwapi  dash  o  gi-inan:  Minig  kitchi  ogima  iw  debendang 
kitchi  ogima;  minig  dash  gaie  Kije-Manito  iw  Kije-Manito  de- 
bendang.  Gi-mamakadendamog  dash  ga-iji-nakwetagowad  Je- 
susan,  mi  dash  gi-madjawad.  Jesus  o  gi-iji-nakwetawan  wa- 
batamigodjin  tchi  gashkitossinig  gego  tchi  mikaminid  ge-ondji- 
batamigopan.  Anawi  o  gi-batamawan  enassaminid  Ponce-Pila_ 
tan,  gi-ikkitowad:  Nin  gi-mikawanan  waaw  inini  wanishimad, 
baba-ombasomad  gaie  nind  anishinebeminanin  gaie  ginaamawad 
tchi  minimassiwind  kitchi  ogiman  dibaamagowini-joniian,  ow 
gaie  ikkitod:  Nin  nind  aw  Krist,  aw  kitchi  ogima.  Anisha  dash 

gi-ikkitowag;  kawin  bapish  gi-debwessiwag;  anisha  go  wi-bata- 
mawad  eta  Jesusan,  mi  ga-ondji-inawad. 

Mi  ejitchiged  gwaiak  enamiad;  Nigan  o  minan  Kije-Mani- 
ton,  iw  Kije-Maniton  debendaminid  mi  sa  wiiaw,  otchitchag- 
wan,  ikkitod:  minik  aiindiian,eiamam,  endodaman  gaie;  kakina 
iw  nin  mina,  nin  pagidinamawa  gaie  Kije-Manito.  Nin  dibeni- 
mig  Kije-Manito,  idiso,  o  dibendan  gaie  minik  eiaian  aking;  nin 
bimadisiwin  gaie  od  apitchi  dibendan.  Mi  wendji-pagidinama- 
wag  minik  eiaman  endodaman  gaie. 

O  minan  dash  gaie  kitchi  ogiman,  gonima  iniw  naganisinid- 
jin  o  danakiwining,  minik  winawa  debendamowad;  weweni  di- 
baige  iw  debaigewad  igiw  anind  ima  aking  eiadjig.  Weweni 
bisan  bimadisi;  kawin  gikawidansi;  kawin  ombasongessi;  o  ga- 
nawendan  weweni  iw  enakonigewad  naganisidjig;  kawin  gimo- 
dissi;  kawin  waiejingessi;  mi  ejiwebisid  gwaiak  enamiad.  O 
minan  kitchi  ogiman  iw  debendaminid  kitchi  ogiman. 

ANAMIEWIN. 

Kije-Manito,  kin  naiadjinijimoian,  gego  maianadak  wa-od- 
issigoiangin;  kin  wendji-mashkawisiiang;  odapinamaw  kid  ani- 
shinabemag  od  anamiewiniwa  eji-pagossenimikwa;  mij  kakina 
iw  nendotamokwa  Jesus  od  ijinikasowining.  Mi  eji-pagosseni- 
migoian  Kigwiss  Jesus  ondji.  Mi  ge-ing. 


EKO-NIJTANING  ASHI  NISSING  ANAMIEGIJIGAD 
GI-ISHKWA-PENTECOT-GIJIGAK. 

EPISTOLA  EPHES  HI,  17 — 21. 

Mi  ekkitod  kitchitwa  Paul:  Ejiwebisiian  ijiwebisig;  kikin- 
owabamig  gaie  igiw  ejiwebisidjig  ejiwebisiian.  Naningim  ki  gi- 
windamoninimwaban,  minawa  dash  nongom  ki  windamoninim, 
bekish  mawiian:  Nibiwa  kawin  gwaiak  bimossessiwag,  o  jin- 
gendamawawan  Jesusan  o  tchibaiatigomini.  Ta-banadisiwag 
ishkwatch;  omissadawan  mi  o  manitomiwan,  o  kitchitwawisi wi- 
niwa  mi  od  agatchiwiniwa,  winawa  naiagatawendangig  eta  aking 
endagog.  Kinawind  dagh  tanassag  gijigong  ki  bimadisimin, 
biang  Debeniminang  Jesus  ga-bimadjiinang,  tchi  dagwishing. 

Win  o  gad-andjitonan  ki  matchi  kiiawinanin  tchi  ijinagwak, 
ejinagwadinig  wiiaw  ketchitwawendagwadinig;  o  gad-aion  sa  o 
mashkawisiwin  gego  bwaianawitomagassininig.  Nikanissidog 
saiagiinagog,nin  minawanigos,  nin  kitchi  jawendagos  naiagata- 
wendamanin  ejiwebisiieg;  mashkawigabawig  Debendjiged  o 
mashkawisiwining,  saiagiinagog . 


EVANGELIUM  MATT.  IX,  18-26. 


Mi  enadjimod  kitchitwa  Matthieu:  Iwapi,  megwa  Jesus 
gagikimad  anishinaben,  bejig  ogiman  o  gi-bi-odissigon,  o  gi-bi- 

anamietagon,  gi-igod:  Debendjigeian,  nindaniss  nongom  gi- 
nibo;  bi-ijan  dash,  bi-tangin  kinindjing,  mi  dash  tchi  bimadisid. 
Jesus  dash  gi-pasigwi  gi-nopinanad;  o  kikinoamaganan  gaie  o 
gi-ani-widjiwan.  Bejig  dash  ikwe  ga-miskwiwapined  midasswi 
ashi  nijo  bibon,  o  pikwanang  o  gi-bi-nasikawan,  gi-bi-tanginama- 
wad  ima  tetibigwadenig  od  agwiwin;  gi-inendam  sa:  Tangina- 
mawag  eta  od  agwiwin,  mi  tchi  nodjimoian.  Jesus  dash  ga-ni- 
gwekigabawid  o  gi-wabaman  ikwewan,  o  gi-inan  dash:  Ninda- 
niss,  Kije-Manito  apenimon;  ki  debweiendamowin  ka  gi-nodji- 
moigon.  Mi  dash  igo  iw  api  gi-nodjimod  aw  ikwe.  Jesus  dash  ba- 
dagwishing  ogiman  endanid,  ogi-wabaman  pepigwenidjin,  nibiwa 
gaie  anishinaben  ketchi-ombigisinidjin;  o  gi-inan  dash:  Ikogag; 
kawin  sa  gi-nibossi  ikwesens,  niba  eta.  O  gi-bapinodagon  dash. 
Api  dash  ga-sagidinindwa  anishinabeg,  gi-pindige  Jesus ,  ikwe- 
sensan  dash  o  gi-saginindjinan,  mi  dash  ga-iji-onishkanid.  Gi- 
wawindjigade  dash  iw  ga-ijitchiged,  missiwe  ima  aking. 

NINIDJANISSIDOG! 

Bejg  ikwe  o  gi-tanginamawan  Jesusan  ima  tetibigwadenig 
od  agwiwin;  mi  enadjimod  kitchitwa  Marc  (v.  25.)  :  Gi-aia 
dash  bejg  ikwe  ga-miskwiwapined  midasswi  ashi  nijo  bibon. 
Nibiwa  gaie  gi-kotagendam  ondjissininig  mashkikiwininiwan, 
ga-ano-nanandawiigodjin,  kakina  gaie  o  gi-banadjiton  minik  en- 
danipan,  kawin  dash  nawatch  gi-ondji-mino-aiassi,  eshkam  dash 
gi-akosi.  Api  dash  nwandang  ejiwebisinid  Jesusan,  o  gi-bi- 
nasikawan  o  pikwaning,  iw  apitchi  sinsikodadiwind,  o  gi-tangina- 
mawan  dash  Jesusan  od  agwiwini,  ow  gi-inendang:  Kishpin 
ganage  tanginamawag  ganage  od  agwiwin,  mi  go  tchi  nodjimo- 
ian.  Kejidine  dash  iw  o  miskwiwapinewin  gi-ishkwa-aiamaga- 
dini,  o  gi-mojiton  dash  ima  pindjaii  wiiawing  gi-nodjimod  ena- 
pinepan.  Jesus  dash  kejidine  gi-mojiidisod  wiiawing  iw  gi-na- 
ganigod  mashkawisiwin  ima  pindjina,  gi-iji-gwekigabawi  dash 
ima  ba-daji-sinsikodadiwind,  ow  dash  gi-ikkito:  Awenen  aw 
ga-bi-tanginang  iw  nind  agwiwin  ?  Iniw  dash  o  kikinoamaganan 
od  igon:  Ki  wabamag  ejinowad  bemadisidjig  aiapitchi-sinsikokig, 
kid  ikkit  idash:  Awenen  ga-tanginid?  Giwitaii  dash  gi-inabi 
Jesus,  wi-wabamad  iniw  ikwewan  ga-dodaminidjin  iw.  Aw  dash 
ikwe  gi-segisi  gaie  gi-niningibinigo,  gi-kikendang  iw  ga-doda- 
wind,  mi  dash  gi-bi-ijad,  gi-bi-apagisod  enassaminid  Jesusan;  o 
gi-windamawan  dash  kakina  ga-ijitchiged.  O  gi-inan  dash  ikwe- 

wan:  Wendanissimigoian,  ki  debweiendamowin  ki  gi-nodjimo- 
igon;  bisanendamowin  gigi-madjan,  gaie  ondji  nodjimon  iw  kid 
inapinewining.  Geget  dash  gi-nodjimo. 

Aw  ikwe  o  gi-nodjimoigon  o  debweiendamowin,  iw  gi-deb- 
weienimad,  gi-apenimod  gaie  Debendjigenidjin.  Midasswi  ashi 
nijo-bibon  gi-akosigoban,  gi-miskwiwapined.  Nibiwa  gi-ondji- 
kotagendam  ginwenj  gi-akosid;  minik  ga-danid  o  gi-banadjiton  gi- 
anonad  mashkikiwininiwan,  eshkam  dash  gi-ani-akosi.  Nwan- 
dang  dash  ejiwebisinid  Jesusan,  pabige  o  gi-debweieniman  gaie 
o  gi-apenimonan  tchi  nodjimoigod,  tanginamowad  eta  od  agwi- 
wini.  Geget  dash  gi-iji-dodawa  ga-iji-debweiendang. 

Anin  dash  ge-dodang  aiakosid  tchi  mino  inabadadinig  od 
akosiwin  ?  Mi  sa  iw  ge-dodang:  nigan  weweni  o  gad-odapinan 
od  akosiwin;  kego  ta-manadendansi,  kego  ta  nanishkinessi,  kego 
gaie  ta-migoshkadendansi;  beka  go  o  gad-odapinan;  Kije-Mani- 
ton  onindjining  o  gad-odapinamawan  od  akosiwin.  Ow  dash 
gaie  ta-inendam:  Kije-Manito  kawin  wika  o  migiwessin  gego 
maianadadinig.  Nin  gi-minig  dash  iw  enapineian;  kawin  ma- 
nadassinon  iw  akosiwin,kishpin  mino  odapinaman,  jajibendaman, 
minwadendaman  gaie.  Gaie  winawa  nongom  gijigong  eiadjig 
gi-akosiwag  tchi  bwa  nibowad,  tchi  bwa  ijawad  gijigong.  Akosi- 
win,  kotagitowin  gaie  mi  iw  gijigong  enamog  mikana,  kishpin 
sa  mino  odapinaming. 

Mandan  gaie  ta-idiso:  Naningim  batadowining  nin  gi-pan- 
gishin,  ishkweiang  gi-bimadisiian.  Naningotinongin  nin  gi-kit- 
chi-nishkia  Kije-Manito  gi-bataweian,  gi-bata-inendaman,  gi- 
bata-dodaman  gaie.  Kishpin  iwapi  wewibineiamban,  nongom 
nin  da-gi-aia  anamakamig,  nin  da-gi-danakis  kagige  ishkoteng 
ondji  iniw  kitchi  batadowinan,  ga-minidisoianin .  Kije-Manito, 
Noss  kejewadisid  gijigong  ebid,  nin  gi-kitchi-jawenimig  gi-apa- 
gijissig  kagige  ishkoteng,  api  ga-nishkiag.  Geget  nin  gi-kitchi- 
jawenimig.  Pangi  nongom  nin  minig  kotagisiwin;  weweni 
dash  nin  wi-odapinan;  kawin  nin  wi-ond j i-nishkadendansi  akosi- 
ian,  gonima  gaie  animisiian.  Kotagiidisowining  dash  nin  wi- 
odapinamadisonan  aw  nin  tchibaiatigom,  mi  sa  iw  nind  akosiwin. 
Kishpin  weweni  odapinaman,  nawatch  wewib  nin  gad-ishkwa- 
animis  gassiakisowining,  nawatch  waiba  nin  gad-odapinigo  giji- 
gong,  kagige  minawanigosiwining.  Mi  ge-mikwendang,  mi  ged- 
inendang  gaie  aiakosid. 

Bekish  gaie  o  ga-mikweniman  naningim  Debendjigenidjin 

Jesusan  tchibaiatigong  ga-agodjininidjin,  ga-nibonidjin  gaie. 
Jesus  ka  wika  ganage  pangi  gi-matchi-dodansi;  minotch  dash  gi- 
wissagi-kotagito  tchibaiatigong,  nisso-dibaigan  ima  gi-agodjing. 
Nin  dash  nin  kitchi  bata-ijiwebis;  nin  wikwatchitamas  tchi  ondji 
kitchi  kotagitoian  nin  kitchi  batadowinan.  Mano  weweni  nin 
wi-odapinan  minik  kwetagitoian,  Jesus  ondji. 

Naningim  ta-inabi  gijigong,  o  ga-mikwendan  gaie  iw  kagi- 
ge  jawendagosiwin  wedi  endagog.  Ta-idiso  dash:  Waiba  gaie 
nin  wedi  nin  gad-aia,  mi  iw  epenimoian,  mi  iw  pegossendaman. 
Apegish  waiba  odapinid  Kije-Manito  gijigong  wedi  tchi  widji- 
minawanigosimagwa  Jesus,  Marie,  Joseph,  ninidjanissibanig, 
ninigiigobanig,  kakina  gaie  wedi  eiadjig  ga-mino-ijiwebisipanig, 
anjeniwag  gaie.  Apegish  waiba  wabandaman  iw  ketchi-bishi- 
gendagwadinig  od  ogimawiwin  Kije-Manito,  apegish  waiba 
widji-nagamomagwa  ketchitwawendagosidjig.  Wedi  kawin 
wika  minawa  nin  gad-akosissi,  ka  gego  nin  gad-inapinessi,  ka- 
gigekamig  nin  ga-mino-aia.  Nongom  nind  animis,  nin  kitima- 
gis,  nin  kashkendam;  wedi  dash  nin  ga-debis,  nin  gad-aian  ka- 
kina  gego  wa-aiaman,  nin  ga-moshkineshkagon  minawasiwin, 
modjigisiwin  gaie.  Ishpiming  gijigong  mi  ima  kaginig  ge-ni- 
danakiian,  mi  ima  wendjita  od  akimiwa  igiw  bemadisidjig. 

Ta-dodam  aiakosid  tibishko  ga-dodang  aw  ikwe  endajimind 
kitchitwa  minwadjimowining.  O  ga-pagosseniman  Kije-Mani- 
ton,  Jesus  od  ijinikasowining  o  gad-ondji-pagosseniman  tchi 
nodjimod,  kishpin  nigan  kikendaminid  tchi  mino  inabadjitod 
mino  bimadisiwin.  Bekish  ta-inendam  odeing,  ta-ikkito  gaie 
odoning:  Apegish  ijiwebak  Kije-Manito  enenimid.  Win  nin  pa- 
gidinamawa  niiaw  gaie  nin  tchitchag  gaie  nin  bimadisiwin.  Na- 
ningim  ta-ikkito  anamiewinensan;  geget  onijishinon. 

Jesus  o  gi-wabandaiwen  o  kijewadisiwin  gaie  o  kitchi  gash- 
kiewisiwin  neiab  gi-bimadjiad  bejig  ikwesensan  ga-nibonidjin. 
Geget  gi-baba-mino-dodam  mojag.  Apegish  gaie  kinawa  kiki- 
nawabameg;  apegish  gaie  kinawa  mojag  baba-mino-dodameg. 

Ow  dash  dibadjimo  kitchitwa  Marc  (v,  22.):  Api  dash 
Jesus  minawa  ga-ajawashid  agaming,  nibiwa  anishinaben  gi- 
mawandjiidiwan  ima  aiad;  tchigkitchigami  dash  gi-aia.  Gi-bi- 
ija  dash  naganisikandang  mawandiwigamig,  Jairus  ejinikasod. 
Api  dash  waiabamad  Jesusan ,  gi-apagiso  ima  ejisidegabawinid 
gaie  dash  o  gi-kitchi-pagosseniman,  ow  gi-ikktod:  Aw  nindaniss 
jaigwa  go  gega  nibo.  Bi-tangin  dash  kinindjing,  mi  dash  tchi 

nodjimod,  tchi  bimadisid  gaie.  O  gi-ani-widjiwan  dash  Jesus; 
gaie  kitchi-nibiwa  anishinaben  o  gi-nopinanigon.  Megwa  dash 
gigitod,  anind  gi-bi-ondjibawag  ima  endanid  iniw  naganisikan- 
daminidjin  mawandiwigamig,  gi-ikkitowad:  Gi-nibo  sa  kidaniss; 
anishwin  awandjish  keiabi  migoshkadjiad  aw  Kekinoamaged  ? 
Api  dash  Jesus  ga-nondang  iw  ikkitowin,  ga-ikkitowind,  o  gi- 
inan  naganisikandaminidjin  mawandiwigamig:  Kego  segisiken; 
debweiendan  eta  go.  Aw  dash  inini  o  gi-inan  Jesusan:  De- 
bendjigeian,  nindaniss  nongom  gi-nibo;  bi-ijan  dash,  bi-tangin 
kinindjing,  mi  dash  tchi  bimadisid.  Kawin  dash  awiia  o  gi-pa- 
gidinassin  Jesus  tchi  nopinanigod,  mi  eta  Pierran  gaie  Jakoban 
gaie  Jeanan,  Jakoban  wikanissini.  Jesus  dash  ba-dagwishing 
ogiman  endanid,  o  gi-wabaman  pepigwenidjin  nibiwa  gaie  ani- 
shinaben  ketchi-ombigisinidjin.  O  gi-inan  dash:  Ikogag;  kawin 
sa  gi-nibossi  ikwesens,  niba  eta.  a)  O  gi-bapinodagon,  dash. 

Api  dash  ga-sagidinindwa,  gi-pindige.  O  gi-sagidjinindji- 
nan  dash  ikwesensan  gi-inad:  Talitha  komi,  mi  sa:  Ikwesens! 
onishkan,  kid  inin.  Mi  dash  igo  pabige  ga-iji-onishkad  aw  ik- 
wesens  gaie  gi-bimosse;  midasswi-bibonagisigoban  ashi  nij.  Gi- 
wawindjigade  dash  iw  ga-ijitchiged  Jesus  missi  ima  aking. 

Makjia  kawin  o  da-gi-nasikawassin  Jesusan  aw  weossimind, 
kishpin  odanissan  gi-akosissinigoban.  Kawin  gaie  wewib  o  gi- 
ijassinan;  api  jaigwa  wa-nibonid  odanissan,  nanabem  gi-ija. 
Megwa  dash  ani-widjiwad  Jesusan,  mi  ga-iji-ishkwa-bimadisinid 
odanissan.  Jesusan  dash  od  igon:  Kego  segisiken,  debweiendan 
eta  go.  Geget  nita-jaweninge  Jesus.  Kitchi  kashkendam  aw  we- 
ossimind:  gi-inind;  Gi-nibo  sa  kidaniss;  anishwin  awandjish  keie- 
bi  migoshkadjiad  kekinoamaged  ?  Geget  enigok  gi-kashkendam; 
Jesusan  dash  o  mino  ganonigon:  Debweiendan  eta  go;  kego  segi- 
sikenl  Tibishko  o  wi-inan:  Nin  gad-abitchibaa  kidanissiban; 
debwetawishin,  apenimon  gaie  niiaw;  ki  ga-jawenimin;  neiab  ki 
ga-minin  kidaniss.  Geget  kijewadisi  Jesus;  o  kitimageniman,  o 
jaweniman  gaie  keshkendaminidjin. 

Gi-midasso-bibonagisi  aw  ikwesens  ashi  nij.  Kawin  eta 
kitchi  anishinabeg,  mi  go  gaie  weshki-nigidjig,  abinodjiiag  gaie 
nibowag.  Abinodjiidog,  mikwendamog  iw;  gaie  kinawa  ki  ga- 
nibom.  Nibiwa  kwiwisensag,  ikwesensag  gaie  ishkwa-bimadi- 
siwag  endasso-gijigadinig  missiwe  enigokwag  aki.  Kawin  dash 

a)  Mi  wa-ikkitod  Debendjiged:  Eji-wenipanisld  awiia  amadinad  nebanidjin,  mi  eji-weni- 
pcnisiian  nin  wi-amadinag,  mi  sa  neiab  wi-bimadjiag  aw  ikwesensib^n. 


416 


kakina  mino  nibossiwag;  anind  kitchi  batadowining  dapinewag. 
Kashkendagwad  geget!  Weweni  bimadisig,  kego  matchi  inen- 
dangegon,  kego  matchi  gijwekegon,  kego  gaie  matchi  dodange- 
gon.  Gossig  Debeniminang  Kije-Manito,  gotamog,  ojindamog 
gaie  batadowin;  wejitangin  mojag  iji  bimadisig,  nibiwa  anamiag, 
naningim  awi-webinigeg,  sagiig  gaie  anokitawig  Kije-Manito, 
ganawendamawig  o  ganasongewinan;  mi  tchi  mino  niboieg . 

ANAMIEWXN. 

Debenimiiang,  ki  pagossenimigo  tchi  gassiamawiiang  nin 
batadowininanin  ga-minidisoiangin  gi-de-mashkawendansiwang. 
Mi  eji-nanandomigoian  Jesus  od  ijinikasowining.  Mi  ge-ing. 


EKO-NIJTANING  ASHI  NIWING  ANAMIEGIJIGAD 
GI-ISH  K  W  A-PE  N  TEC  O  T-GI JIGA  K. 

EPISTOLA.  COL.  I,  9-14. 

Mi  ekkitod  kitchitwa  Paul:  Mojag  nind  anamiamin  kinawa 
ondji,  nandotamawangid  Kije-Manito,  tchi  apitchi  nissitotameg 
od  inendamowin,  tchi  nibwakaieg,  kakina  gwaiak  tchi  iji  kiken- 
dameg;  weweni  tchi  bimosseieg  Kije-Manito  o  mikanang,  win 
eji-minwendang;  eshkam  tchi  mino  dodameg,  eshkam  nibiwa 
tchi  kikendameg  Kije-Manito  o  kikendassowin,  tchi  mashka- 
wendameg  o  kitchitwawisiwining;  weweni  beka  tchi  kotagenda- 
meg,  bekish  tchi  minwendameg.  Migwetch  inig  Kije-Manito 
Weossimind;  win  sa  ki  wasseiendamiigonan,  ki  minigonan  gaie 
tchi  jawendagosiiang,  swanganamiadjig  eji-jawendagosiwad. 
Win  ki  gi-agwashimigonan  kashkitibikadong,  ki  gi-pindigani- 
gonan  dash  saiagiadjin  Ogwissan  od  ogimawiwinining.  Win 
dash  Kije-Manito  Ogwissan  ki  gi-bimadjiigonan  gi-siginang  o 
miskwim  tchi  gassiamagoiang  ki  batadowininanin. 

EVANGELIUM.  MATT.  XXIV,  15-35. 

Mi  enadjimad  kitchitwa  Matthieu:  Iwapi  Jesus  o  gi-inan  o 
kikinoamaganan:  Api  ge-wabandameg  jangendagwak  banad- 
jitchigewin,  Daniel  niganadjimowinini  ga-iji-dibadodang,  apine 
ged-ateg  ima  kitchitwa  abiwining,  awegwen  ge-wabandamogwen 
masinaigan,  mano  ta-nissitotam.  Mi  dash  iwapi  Judeing  eiad- 

jig  mano  wadjiwing  ta-ijinijimowag;  awegwen  dash  ogitigamig 
eiagwen,  kawin  ta-bi-nissandawessi  tchi  sagisitod  gego  endad; 
awegwen  dash  kitiganing  eiagwen,  kawin  ta-bi-giwessi,  o  babi- 
sikawagan  tchi  nadid.  Ta-kitchi-animisiwag  dash  ikwewag  ge- 


gigishkawadjig  abinodjiian,  ge-nonawassodjig  gaie  iwapi. 
Ondji  anamiag  dash,  naita  bibong  tchi  ojimossiweg,  gonima  gaie 
anwebiwini-gijigak.  Ta-kitchi-sanagad  iwapi.  Ka  wika  gi-iji- 
webassinon  ba-ako-akiwang,  kawin  gaie  wika  ta-ijiwebassinon. 
Kishpin  dash  iniw  gijigadon  nawatch  pangiwagassinogiban, 

kawin  awiia  da-bimadjiassi;  igiw  dash  ga-onabamindjig  ta-ondji- 
pangiwagadon  iniw  gijigadon.  Kishpin  dash  awiia  inineg:  Am- 
be,  oma  Krist  aia,  gonima,  iwidi,  kego  debwetangegon,  Ta-pa- 
sigwiwag  sa  geginawishkidjig  Kristag,  geginawishkidjig  gaie 
niganadjimowininiwag;  kitchi  kikinawadjitchiganan,  ketchi-ma- 
makadendagwakin  gaie  o  ga-wabandaiwenawan,  tchi  ondji 
waiejimindwa  gaie  winawa  ga-onabamindjig,  (kishpin  iji  gashki- 
tong.)  Kija  ki  windamoninim.  Kishpin  dash  ininegwa:  ambe, 
pagwadakamig  aia,  kego  iwidi  ijakegon;  ambe,  pindig  aia,  kego 
debwetangegon.  Tibishko  sa  wassamowin  wabanong  bi-ondjibi- 
deg,  gijigatesseg  ningabianong;  mi  tibishko  ged-ijiwebak,  api 
anishinabe  Ogwissan  (Jesus)  ge-bi-dagwishing.  Aiateg  ma  wi- 
iawima,  mi  ima  migisiwag  tchi  mawandjiidiwad.  Pabige  dash 
gi-ishkwa-kotagendagwakamigak  iniw  gijigadon,  gisiss  ta-tibi- 
kabaminagosi,  tibikigisiss  gaie  kawin  ta-wasseiasissi,  anangog 
gaie  ishpiming  ta-ondji-pangishinog,  mashkawisiwinan  dash  ish- 
piming  ta-niningishkawan.  Mi  dash  iwapi  tchi  nagwadinig 
anishinabe  Ogwissan  (Jesus)  o  kikinawadjitchigan  ishpiming 
(mi  sa  tchibaiatig ; )  mi  dash  iwapi  kakina  anishinabeg  endasso- 
winsowad  tchi  mawiwad.  O  ga-wabamawan  anishinabe-Ogwis- 
san  tchi  bi-dagwishininid  anakwadong  ishpiming  kitchi  mashka- 
wisiwining,  kitchi  kitchitwawisiwining  gaie.  O  gad-ijinajawan 
dash  od  anjeniman  bodadjiganan  tchi  madwewetonid,  tchi  kitchi 
bibaginid  gaie.  O  ga-mawandjiawan  dash  anjeniwag  ga-wawe- 
nabamimindjin  ima  eianidjin  niwing  inakakeia  wendanimak, 
enigokwag  iw  gijig.  Mi  dash  kitchi  jominatigong  ge-ondji-ki- 
kinoamagoieg  awetchigan.  Api  sa  saiaganimikwidjin  ima  odik- 
waniwid,  saiagibagisidjin  gaie,  ki  kikendanawa  beshowak  wi- 
nibing.  Mi  tibishko  gaie  kinawa  api  ge-wabandameg  kakina 
iw,  kikendamog,  jaigwa  besho  ishkwandeming  bi-aiamagak.  Ge- 
get  kid  inininim,  kawin  ta-tchaginessiwag  ogow  bemadisidjig 
tchi  bwa  tibishkosseg  kakina  iw.  Gijig  aki  gaie  ta-angoshka- 
wan,nind  ikkitowinan  dash  kawin  wika  ta-angoshkassinon . 

NINIDJANISSIDOG! 

Ki  gi-nondanawa  ga-ikkitod  Jesus  ima  minwadjimowining 
ketchitwawendagwadinig.  Nigan  o  gi-dajindan  ged-ijiwebadinig 
api  ge-banadjitong  kitchi  odena  Jerusalem;  panima  dash  gi-di- 
badjimo  ged-ijwebadinig  api  ged-ishwa-akiwang.  Weweni  mind- 

jimendamog  ged-ikkitong;  nibiwa  sa  anotch  gego  wenijishing  ki 
kikinoamagonan  Jesus  ow  minwadjimowining. 

Jaigwa  nisso-bibon  Jesus  o  gi-gagikimabanin  Judawinini- 
wan,  naningim  gaie  gi-mamandadodamogoban  wi-songitod  o  ga- 
gikwewin,  wi-debwetagod  iniw  anishinaben.  Potch  igo  nisswi 
ga-nibonidjin  o  gi-abitchibaan,  wi-wabandaiwed  o  Kije-Manito- 
wiwin.  Anisha  dash.  Pangi  eta  Judawininiwag  o  gi-odapina- 
mawawan  Jesusan  od  anamiewinini.  Gega  kakina  gi-mashka- 
wideewag;  kawin  gi-inendansiwag  tchi  odapinamowad  Jesus  od 
ikkitowin,  tchi  debwetamowad.  Memindage  igiw  pagidjigewi- 
niniwag  gaie  Phariseiag  gaie  Ojibiigewininiwag  gaie  igiw  naga- 
nisidjig  Judawininiwag  o  gi-jingenimawan  Debendigenidjin,  o 
gi-ijiawan  gaie  iniw  anind  tchi  webinanid  Jesusan.  Mi  dash 
ga-iji-dibadodang  Jesus  ged-iji-dodawindwa  Jerusaleming  daji- 
anishinabeg. 

Ow  dash  gi-ikkito,  gi-ganodang  iw  matchi  odena:  Jerusa- 
lem,  Jerusalem,  kin  nessadwa  niganadjimowininiwag  gaie  bem- 
wassinaadwa  igiw  ga-bi-ijinajaamagoianig,  anin  dassing  ge-gi- 
mawandjiagwaban  kinidjanissag,  nassab  eji-mawandjiad  pakaak- 
we  o  pakaakwensiman  ima  anami  oningwiganang,  kawin  dash 
ki  gi-inendansi  (ki  gi-agonwetam.)  Bina  dash  ki  wakaiganiwa 
(mi  sa  kid  anamiewigamigowa)  pijishigwateg  ki  ga-nagadama- 
gom. 

Ningoting  gaie  o  gi-kitchi-anweniman  iniw  Phariseian  gaie 
iniw  anind  naganisinidjin,  ow  gi-inad:  Ginebigodog,  rnatchi  gi- 
nebigong  ba-ondadisiiegl  Anin  ge-iji-gashkitoieg  tchi  ojinda- 
meg  iw  benadjiiwemagak  kagige  ishkote?  Nashke  sa,  kid  ijina- 
jaamoninim  niganadjimowininiwag  gaie  nebwakadjig  ininiwag 
gaie  ojibiigewininiwag;  anind  dash  ki  ga-nissawag  gaie  ki  ga- 
sassagakwawawag  tchibaiatigong;anind  dash  ki  ga- 
babashanjewawag  ki  mawandiwigamigowang  gaie  ki  ga-kotagi- 
awag  ima  kid  odenawiwang,  tchi  pagamishkagoieg  kakina  igiw 
gwaiak  ijiwebisidjig  o  miskwimiwa  ga-sigwebinigadenig  oma 
aking;  aw  ga-mino-ijiwebisid  Abel  o  miskwim  gi-ondji-madjis- 
sing,  binish  igo  o  miskwim  aw  Sakarias,  Barakias  ogwissan,  ga- 
nisseg  ima  nassawaii  awang  kitchi  anamiewigamig  gaie  iw  pa- 
gidjigewinikan.  Gwaiak  kid  inininim:  Kakina  iw  o  ga-paga- 
mishkagonawa  ogow  nongom  bemadisidjig. 

Geget  idash  o  gi-odissigonawa  Judawininiwag  gaie  Jernsa- 

leming  ga-danakidjig  kakina  iw  kwetagendagwak  ga-iji-niganad- 
jimod  Jesus. 

Juda-aki  o  gi-dibendanawa  Romaniwininiwag;  kawin  dash 
anamiassigwaban;  o  gi-kitchi-jingenimawan  gaie  Judawininiwan, 
gaie  go  o  gi-kitchi-jingenimigowan.  Igiw  dash  Judawininiwag 
o  gi-wikwatchitonawa  tchi  dibenindisowad.  Aiapi  gi-pasigwi- 
wag  weiejingeshkidjig  ininiwag  ima  Judaaking;  mi  igiw  ga- 
ombasomadjig  o  danakiwemaganiwan  tchi  migananid  Romaniwi- 
niniwan.  Kawin  dash  eta  ima  Judawaking,  missiwe  sa  gi-baba- 
danisiwag  Judawininiwag  gega  endassing  kitchi  odenawan. 
Missiwe  dash  o  gi-jingenimigowan,  o  gi-kotagiigowan  gaie  iniw 
enamiassinigon. 

Ima  Selencia  ejinikadeg  odenang  nanimidana  dasso  midass- 
wak  (50.000)  Judawininiwag  gi-nissawag;  ima  Cesareing  nijtana 
dasso  midasswak  (20.000),  ima  Alexandriing,  Egipting,  nanimi- 
dano  dasso  midasswak  (50.000),  ima  Jotapat  odenang  nimidana 
dasso  midasswak  (40.000)  gaie  dash  ima  Jerusaleming  midasswak 
dasso  midasswak  (1.000.000)  gi-nissawag;  ajaweshk  gaie  gawa- 
nandamowin  o  gi-nissigonawa.  Ningotwak  ashi  nijtana  dasso 
midasswak  Judawininiwag  gi-baba-atandim;  awakaning  gi-iji- 
dodawawag. 

Geget  kitchi  enigok  gi-ondji-animisiwag  Judawininiwag  iw 
gi-nissawad  Jesusan  gaie  ishkweiang  gi-nissawad  o  niganadjimo- 
wininimiwan  gaie  go  Jesusan  o  kikinoamaganini.  Keiabi  non- 
gom  ondji  animisiwag  Judawininiwag  ossiwagobanin  o  batado- 
winini;  baba-aiawag,  baba-danisiwag,  ka  gego  danakiwin  od 
aiansinawa,  nibiwa  baba-kitimagisiwag,  kawin  memwetch  anokis- 
siwag,  baba-atawewin  mi  wendji-bamiidisowad.  Nibiwa  Juda- 
wininiwag  nita-gaginawishkiwag,  nita-waiejingeshkiwag  gaie» 
mi  wendji-apitenimigossigwa  enamianidjin,  nibiwa  gaie  bemadi- 
sinidjin  o  jingenimigowan;  geget  kitimagendagosiwag.  Kije- 
Maniton  o  gi-naganigowan,  o  gi-webinigowan  gaie.  Kawin  dash 
ta-apitchi-tchaginessiwag  Judawininiwag;  ta-aiawag  anind  binish 
tchi  ishkwa-akiwang.  Igiw  dash  ged-ishkonedjig  api  gega  wi- 
ishkwa-akiwang,  mi  igiw  ged-odapinangig  Jesus  od  anamiewin. 

Kego  dash  jingenimassidanig  Judawininiwag;  nindawatch 
gaganodamawadanig.  Aiapi  bebejig  od  odapinanawa  anamiewin, 
winawa  dash  igiw  wedapinangig  weweni  o  ganawendanawa, 
weweni  gaie  bimadisiwag.  Kinawa  dash,  ninidjanissidog,  aiang- 
wamisig;  weweni  ganawendamog  kid  anamiewiniwa,  kitchi  api- 

tendamog,  sagitog  gaie.  Kego  dash  wika  inendangegon  tchi 
webinameg.  Kishpin  webinameg,  ki  ga-webinigowa  Kije-Mani- 
to,  Judawininiwan  ga-iji-webinad. 

Gi-ishkwa-dajindang  Jerusalem  ged-iji-banadjitchigadenig, 
Jesus  o  gi-windan  ged-ijiwebadinig  api  ge-bi-aiamagak  iw  tchi 
ishkwa-akiwang.  Kitchi  waieshkat  gi-madji-akiwan,  ningoting 
dash  minawa  ta-ishkwa-akiwan.  Kije-Manito  o  gi-ojiton  iw  aki, 
mi  aw  gaie  ge-banadjitod,  ishkote  tchi  aiod.  Kawin  dash  awiia 
bapish  nigan  o  kikendansin  iw  gijigad  api  ged-ishkwa-akiwanog- 
wen,  kawin  awiia  ketchitwawendagosid,  kawin  gaie  awiia  anjeni 
o  kikendansin  api  ishkwatch  tchi  gijigak.  Ondjita  go  ki  kasota- 
gonan  Kije-Manito  iw  gijigad,  mojag  weweni  tchi  bimadisiiang, 
wejitangin  tchi  iji  bimadisiiang.  Kitchi  sesika  dash  ta-bi-dag- 
wishinomagad  iw  dibakonige-gijigad. 

Anotch  gego  dash  nigan  ta-bi-aiamagad  ge-ondji-beshowen- 
damowad  bemadisidjig  aking,  iw  ishkwatch  tchi  gijigak.  Nigan 
ta-bataindon  kitchi  migadiwinan,  naningim  ta-niningishkamagad 
aki,  ta-apitchi-mamangashka  kitchigaming,  ta-nondagosiwag 
kitchi  animikig,  nibiwa  gaie  bemadisidjig  ta-ondjinewag  segisi- 
win,  wabandamowad  ejiwebadinig. 

Iw  dash  Jesus  od  anamiewin  missiwe  ta-gagikwem  enigok- 
wag  aki,  kakina  dash  anishinabeg  endassowinsowad  ta-gagikima- 
wag  iw  kitchitwa  minwadjimowin,  mi  sa  Jesus  od  ikkitowin. 
Kitchi  nibiwa  gaie  bemadisidjig  o  gad-odapinanawa  Jesus  od 
anamiewin.  Mi  iwapi  tchi  tibishkosseg  Jesus  ningoting  ga-in- 
adjimod:  Ta-bejigwan  manishtanishiwigamig,  ta-bejigo  gaie 
manishtanishiwinini.  Panima  dash  nibiwa  ta-bon-anamiawag,  o 
ga-webinanawa  Jesus  od  anamiewin,  ta-kitchi-pangiwagisiwag 
dash  gwaiak  enamiadjig.  Mi  wendji-ikkitod  Jesus:  Api  ge-bi- 
dagwishininid  anishinabe-Ogwissan,  o  ga-mikamini  na  debweien- 
damowin  aking?  Mi  wa-ikkitod:  ta-pangiwagisiwag  iwapi  gena- 
wendangig  anamiewin. 

Iwapi  gaie  ta-bi-bimadisi  aking  bejig  aiapitchi-matchi- 
ijiwebisid  inini,  Antikrist  enind.  Ta-kitchi-matchi-dodam  aw 
ininiwish;  o  ga-waiejiman  nibiwa  bemadisinidjin  iw  ge-gagina- 
wishki-mamandadodang;  o  ga-kitchi-kotagian  gaie  iniw  gwaiak 
enamianidjin.  Nisso-bibon  ashi  abita  ta-kitchi-dibendjige  gaie 
ta-kitchi-kotagiiwe.  Nij  dash  kitchitwa  ininiwag,  Henock  gaie 
Elie,  o  ga-nanakonawan  Antikristan,  o  ga-songideeshkawawan 
gaie  gwaiak  enamianidjin,  iw  kitchi  mamandadodamowad.  Ish- 

kwatch  dash  ta-nissa  aw  Antikrist.  Anotch  gego  bakan  ta-iji- 
webad  iwapi  maiamakadendagwak  gaie  gegwanissagendagwak 
tchi  bwa  ishkwa-akiwang,  tchi  ondji  kikendamowad  bemadisid- 
jig:  beshowad  tchi  ishkwa-akiwang. 

Ishkwatch  dash  ta-bi-dagwishinomagad  iw  kitchi  gijigad  api 
ged-abitchibawad  kakina  ga-nibodjig  tchi  dibakonindwa  dash.  Mi- 
pi  dash  tchi  bi-dagwishing  Jesus,  Kije-Manito  Wegwissimind  ,ka- 
kina  o  kitchitwawisiwining,  kakina  o  mashkawisiwining,  kakina 
gaie  o  bishigendagosiwining;  o  ga-bi-widjiwigon  gaie  kakina  od 
anjeniman  beshigendagosinidjin.  Iwapi  dash  o  ga-mijishawissi- 
ton  kakina  gego  ga-inendamowad,  ga-ikkitowad,  ga-ijitchigewad 
gaie  bemadisidjig  aking  ba-ako-madji-akiwang  binish  tchi  ishk- 
wa-akiwang;  kakina  mijisha  ta-kikendagwad;  kawin  bapish  gego 
ta-kadjigadissinon.  Ta-pagakendagwadiniwan  Kije-Manito  od 
ijitchigewinan,  minik  ga-dodang  wi-jawenimad,  wi-kagige-bimad- 
jiad  bemadisinidjin  aking.  Iwapi  o  ga-kikendanawa  kakina  ima 
nabawidjig:  Geget  gwaiakwadisi  Kije-Manito;  o  ga-kikendanawa 
minik  ga-dodaminid  Kije-Maniton;  minawa  gaie  o  ga-nissitota- 
nawa  ga-ondji-dodaminid.  Mi  iwapi  ged-ikkitowad:  Ki  gwaiak- 
wadis  igo,  Debendjigeian,  gwaiakossin  gaie  ki  dibakonigewin. 

Ta-kikendagwadiniwan  kakina  o  jawendji-dodamowiniwan, 
o  jajawendjigewiniwan,  o  sagiidiwini-dodamowiniwan,  o  kotagi- 
idisowiniwan,  od  anamiewiniwan  gaie  o  giigwishimowiniwan 
igiw  meno-ijiwebisidjig;  kakina  dash  ima  nabawinidjin  anishina- 
ben  gaie  anjeniwan  o  gad-ondji-kitchitwawenimigowan.  Bekish 
ta-kikendagwadiniwan  metchi-ijiwebisidjig  o  matchi  inendamo- 
winiwan,  o  matchi  gijwewiniwan,  o  matchi  dodamowiniwan  gaie 
gi-gimodiwad,  gi-bishigwadisiwad,  gi-giwashkwebiwad,  gaie  ka- 
kina  gego  bakan  maianadadinig  gimodj  ga-ijitchigewad;  ta-ondji 
kitchi-agatchiwag  dash,  ta-kitchi-kashkendamog  gaie. 

Ishkwatch  dash  Jesus  o  ga-ganonan  iniw  meno-ijiwebisinijin, 
ow  dash  o  gad-inan:  Bi-ijag  kinawa,  Noss  saiagiineg,  odapina- 
mog  ogimawiwin,  kinawa  ga-ondji-ojitchigadeg  ba-ako-madji- 
akiwang.  Ga-nondamowad  iw,  kakina  ima  eiadjig  meno-ijiwe- 
bisidjig  ta-ombishkawag  gijigong  ijawad,  minawanigo-nagamo- 
wad,  kitchitwawinawad  Kije-Maniton. 

Mipi  dash  tchi  ganonad  Debeniminang  iniw  metchi-ijiwebis- 
inidjin,  ow  dash  o  gad-inan:  Awass  ijag,  matchi-aiaawishidog, 
kagige  ishkoteng  ijag  matchi-manito  ga-ondji-ojitchigadeg,  ka- 
kina  gaie  o  manitoman.  Ga-ikkitod  iw,  ta-igadekamigishka  iw 

aki  ima  nibawiwad  metchi-ijiwebisidjig,  kakina  dash  ta-pangish- 
inog,  bekish  gagwani ssagademo w ad ,  iw  kitchi  ishkote-sagaigan- 
ing,  mi  dash  ima  tchi  danakisowad  eji-owiiawiwad  gaie  eji- 
otchitchagowad  apine  kagigekamig.  Mi  ekkitod  aw  kaiagige- 
debwed  Kije-Manito,  Debeniminang  Jesus. 

Naningim  mikwendanda  iw  eshkwessing  dibakonigewin, 
Kije-Manito  o  kitchi  dibakonigewin.  Gaie  kinawind  ki  ga-niba- 
wimin  ima  ge-daji-dibakoniding  ishkwatchi-gijigak.  Apegish 
idash  jaweniminang  tchi  nibawiiang  megwe  wewenabamindjig 
gijigong  ged-ijadjig.  Mi  ge-ing. 

ANAMIEWIN. 

Kije-Manito  Debenimiiang,  ki  pagossenimigo  kaginig  tchi 
ani-jawendamawadwa  kid  anishinabemag  od  inendamowiniwan, 
od  ijitchigewiniwan  gaie,  eshkam  eshkam  tchi  ani-mino-anoki- 
tokwa,  mi  dash  ningoting  tchi  gashkitowad  kagige  jawendagosi- 
win  gijigong.  Mi  eji-pagossendamang  Kigwiss  Jesus  od  ijini- 
kasowining.  Mi  ge-ing. 


KITCHITWA  MARIE  OD  ODAPINIGOWIN  GIJIGONG. 

EPISTOLA.  ECC.  XXIV,  11-20. 

Nibwakawin  mandan  ikkitomagad:  Missiwe  nin  gi-nanda- 
wabandan  wanakiwin,  Debendjiged  dash  o  danakiwining  nin  ga- 
danis.  Iwapi  nin  gi-angwamimig  Ga-gijitod  kakina  gego,  nin 
gi-ganonig  gaie.  Win  ga-gijiid  gi-anwebi  nin  wigiwaming,  gi- 
ijid:  Jakob  od  akiming  danisin,  Isaaei  od  akiming  danakin, 
megwe  ga-onabamagig  song-abin.  Mi  dash  Sioning  gi-mashka- 
wisiian,  bekish  ketchitwawendagwak  odenang  gi-anwebiian, 
J erusaleming  nin  gashkiewisiwin  dagomagad.  Megwe  anishi- 
nabeg  ketchitwawisidjig  nin  gi-song-ab,  nin  Kije-Manitom  od 
aiiming  nin  danakiwin.  Nin  danis  megwe  kitchi  nibiwa  ketchit- 
wawendagosidjig.  Nin  gi-ishpendagos  tibishko  kitchi  gijik 
Libanoning,  tibishko  gaie  kitchi  okikandag  wadjiwing  Sion. 

EVANGELIUM.  LUC.  X,  38-42. 

Mi  enadjimod  kitchitwa  Luc.  Iwapi  Jesus  gi-ani-pindige 
bejig  odenawensing,  bejig  dash  ikwewan  Marthe  ga-ijinikaso- 
nidjin  o  gi-pindiganigon  endanid.  Gi-aiawan  dash  iniw  oshi- 
meian,  Marie  ga-ijinikasonidjin.  Mi  dash  aw  gi-wawenabid  ima 


424 


Debeniminang  osidaning  gaie  gi-pisindang  od  ikkitowinini; 
Marthe  dash  gi-ondji-sanagendam,  kitchi  weweni  wi-bamitawad 
Jesusan.  O  gi-bi-nasikawan,  gi-inad:  Debendjigeian,  kawin  na 
ki  babamenimassi  nishime  gi-nagajid  nijike  tchi  anokiian?  Iji 
dash  tchi  bi-widokawid.  Debendjiged  dash  o  gi-nakwetawan, 
gi-inad:  Marthe,  Marthe,  kid  osamendam  gaie  ki  migoshkadji- 
aiawigon  anotch  gego.  Bejigwan  dash  win  ketchi-nandawendag- 
wak.  Marie  o  gi-wawenabandan  aiapitchi-onijishininig,  wika 
ge-makamassi  wind . 

NINID  J  ANISSIDOG ! 

Minwendagwad  mandan  gijigad,  kitchitwawendagwad  gaie; 
geget  kitchi  minwendagwad.  Minwendamog  nongom  gijigong 
kakina  ketchitwawendagosidjig,  anjeniwag  gaie.  Minwenda- 
mog  kakina  gwaiak  enamiadjig  aking.  Mi  sa  nongom  mekwen- 
damowad  ga-iji-odapinimind  gijigong  Ogiwan,  od  Ogimakwemi- 
wan,  kitchitwa  Marie.  Onanigwendanda,  minwendanda  gaie; 
Marie  Kiganan  gi-ija-gijigong,  kaginig  wedi  tchi  widabimad 
Ogwissan  Jesusan,  bekish  gaie  tchi  gaganodamonang,  kinawind 
ketimagisiiang,  kinawind  baiata-ijiwebisiiang,  beba-webinigaso- 
iang  aking.  Bejigo  Kossinan  gijigong,  Kije-Manito  aiapitchi- 
kijewadisid.  Bejigo  gaie  wedi  Kiganan  jewendamideed,  mi  sa 
kitchitwa  Marie.  Onanigwendanda,  minwendanda  gaie  kidei- 
nang;  Marie  Kiganan  saiagiang,  saiagiinang  gaie,  nongom  giji- 
gong  gi-pindige;  Kije-Manito  od  ogimawiwining  aiapitchi-bishi- 
gendagwadinig  gi-pindige,  kagigekamig  wedi  tchi  minawani- 
gosid.  Ogimakweng  ijio  gijigong,  ogimakwe-bassikwebison  od 
aian  oshtigwaning.  Mi  ga-ijinagosid  gi-wabamigod  kitchitwa 
Jeanan.  Mi  enadjimod:  Gi-nagwad  iwidi  gijigong  mamakasa- 
bandamowin;  ikwe  sa  egwid  gisisson,  iniw  dash  tibikigisisson 
anamisid  gi-aiawan,  ima  dash  wagidj-oshtigwan  midasswi  ashi 
nij  anangon  wewiwakwanidjin. 

Geget  kitchi  gwanatchiwi  Marie  gijigong,  kitchi  onijishi, 
kitchi  bishigendagosi  gaie.  Ondji  minwendamog  kinawa,  saia- 
gieg  Kigiwa  beshigendagosid;  ningoting  ki  ga-odissabamawa 
kakina  od  onijishiwining,  kakina  gaie  o  bishigendagosiwining 
iwidi  gijigong. 

Jesus  gi-ija  gijigong  win  o  Manito-mashkawisiwining. 
Marie  dash  win  mi  iniw  Ogwissan  o  mashkawisiwinining  gi- 
ondji-odapinigaso  gijigong.  Nijinon  kitchitwagijigadon:  Jesus 

od  ombishkawin  gaie  dash  Jdtchitwa  Marie  od  odapinigasowin 
gijigong.  Jesus  gi-ija  gijigong  gigi-wiiaw,  gigi-otchitchag  gaie. 
Gaie  win  Kiganan  Marie  gi-odapinigaso  gijigong  eji-owiiawid, 
eji-otchitchagod  gaie.  Mi  eji-debweiendamang,  mi  eji-kikinoa- 
magoiang  gaie  katolik  anamiewining. 

Kawin  da-gi-onijishinsinon  iw  wiiawima  ketchitwawendag- 
wak,  Marie  wiiaw,  tchi  gi-pigishkanadinigiban  tchibegamigong. 
Tanassag  bejigwaniniwan  Jesus  wiiaw  gaie  Marie  wiiaw. 
Kitchitwa  Marian  wiiawining  sa  o  gi-ondji-ojiton  Wenijishid 
Manito  Jesusan  wiiawini.  Kawin  gaie  wika  gi-bata-dissi  Marie 
ganage  pangishe.  Mi  ga-ondji-de-apitendagosid  gwaiak  tchi 
ijad  gijigong  eji-owiiawid  gaie  eji-otchitchagod,  tibishko  ged-iji- 
ijawapan  nitam  anishinabeg,  gi-pangishinsigwaban  batadowining. 
Geget  kawin  wika  o  gi-wabandansin  Marie  pigishkananiwin 
tchibegamigong;  wiiaw  ateni  gijigong,  o  tchitchagwan  gaie  ima 
aiawan. 

0  gi-inenimigon  dash  Kije-Maniton  kitchitwa  Marie  tchi 
nibod  iw  tchi  inawad  Ogwissan  ga-nibonidjin.  Gi-abitchiba 
dash,  tibishko  Ogwissan  ga-iji-abitchibanid.  Gi-ano-nibod 
kitchitwa  Marie,  kawin  dash  gi-kashkendagwassinini  o  nibowin. 
Kawin  akosiwin  gi-ondji-nibossi.  Ga-apitch-sagiad  Ogwis- 
san,  ga-apitch-mamidawendang  wi-wabamad  gijigong,  mi 
ga-ondji-nibod.  Gi-mamawi-aiawan  Jesus  o  kikinoamaganan 
ima  abiwining,  ga-dapined  Marie,  mi  eta  Thomas  ga-aiassig  ima. 
Gi-kashkendamog  gi-naganigowad  Jesusan  Ogini,  bekish  dash 
gi-minwendamog  gi-odapinimind  gijigong.  Nijwassimidana 
gi-dasso-bibonagisigoban  kiwe  ashi  nijo-bibon.  Kitchitwa 
Thomas,  bejig  Jesus  o  kikinoamaganan,  kawin  gi-aiassi  ima  gi- 
nibonid  Marian;  osam  sa  wika  gi-dagwishin.  Gi-pagossendam 
dash  wi-wabandamawad  Marian  wiiawini  tchibegamigong.  Gi- 
pakakonigade  tchibegamig,  kawin  dash  keiabi  gi-atessinini 
Marie  wiiaw.  Mi  ga-ondji-kikendamowad  gi-odapinigadenig 
gijigong.  Mi  enadjimowad  gaiat  ga-bi-anamiadjig,  igiw  sa  ga- 
bimadisidjig,  gi-odapinind  Marie  gijigong. 

Gi-minwendam  kitchitwa  Marie  gi-nibod;  kawin  sa  o 
gi-sagitossin  aking  endadog  daniwin.  Ka  wika  ganage  bejig 
batadowinens  o  gi-aiansin,  ge-ondji-gossapan  ge-dibakonigodjin 
Kije-Maniton.  Apitchi  weweni  o  gi-nigani-kikendan  tchi  ijad 
kejidine  gijigong;  mi  ga-ondji-minwendang  tchi  nibod. 

Nibiwa  dash  bemadisidjig  segisiwag  tchi  nibowad  iwgi- 

matchi-bimadisiwad;  o  gotanawa  iw  dibakonigowin. .  Ikkito 
dash  Wenijishid-Manito  kitchitwa  masinaiganing:  Kitchi  mana- 
dadini  o  nibowiniwa  igiw  baiata-ijiwebisidjig.  Megwa  mino 
aiawad,  mino  bimadisiwad,  akosissigwa  gaie,  kawin  gwetch  o 
babamendansinawan  o  kitchi  batadowiniwan,  kawin  gwetch  o 
gossassiwawan  Kije-Maniton.  Api  dash  jaigwa  besho  bi-aiama- 
gak  tchi  ishkwa-bimadisiwad,  mi  pitchinag  segiigowisiwad; 
nanabem  wi-anwenindisowag,  gotadjiwag,  segisiwag,  o  gota- 
nawa  sa  kagige  danakisowin  anamakamig.  Kitchitwa  Marie 
dash  gi-minwendam  tchi  nibod;  kawin  sa  wika  ganage  pangishe 
gi-bata-dissi. 

Minawa  dash  anind  o  gotanawa  nibowin  iw  kikendansigwa 
ged-odissigowad  api  nibowad.  Mi  ejiwebisiwad  anind  anishi- 
nabeg  ishkweiang  ga-matchi-bimadisidjig;  nongom  dash  anwen- 
indisowag  inwasowad.  Ow  dash  idisowag  odeiwang:  Namandj 
idog  ged-iji-aiawanen;  namandj  ged-i j i-d od ago w anen  ishkwa- 
bimadisiian.  Gwaiak  nin  kikendan,  naningim,  kitchi  naningim 
gi-matchi-dodaman.  Naningim  nin  gi-nishkia  Kije-Manito, 
naningim  gaie  nin  gi-wikwatchitamas  nin  batadowinan  tchi 
ondji  tchagisoian  kagige  ishkoteng  ima  anamakamig.  Nin  gi- 
anwenindis  naningotinongin;  anin  dash  ga-iji-anwenindisoian  ? 
Ganabatch  kawin  weweni  nin  gi-dibadodansinan  kakina  nin 
batadowinan;  makija  dash  kawin  apitchi  weweni  nin  gi-anwe- 
nindisossi;  kawin  nin  gi-de-ondji-kashkendamideeidisossi. 
Makija  kawin  nin  gi-bonigidetagossidog  Kije-Manito;  gonima 
gaie  keiabi  nin  gigishkanadogenan  nin  batadowinan.  Mi  nan- 
ingotinong  wendji-animendang  ga-matchi-bimadisid  ishkweiang; 
mi  wendji-gotang  nibowin. 

Anind  dash  o  jingendanawa  nibowin;  kawin  bapish  wi- 
nibossiwag.  Osam  o  sagitonawa  aking  endagog  minawanigosi- 
win,  kitchitwawisiwin,  wanadisiwin,  joniian.  Missawa  jingen- 
damowad  nibowin,  potch  idash  ta-nibowag,  kawin  dash  gego  o 
gad-ani-madjidossinawa  api  nibowad.  Geget  kitimagendagosi- 
wag;  geget  wissagendagwadini  o  nibowiniwa  igiw  saiagiadjig 
eta  joniian,  igiw  tanassag  ga-manitokedjig  joniian,  igiw  ga- 
gimodidjig,  ga-waiejingedjig,  ga-kitimagiadjig  widj-anishinabe- 
wan  wi-gashkitchigewad  joniian.  Bekanisidjig  o  gad-aiawawan 
o  joniiamini,  gaie  matchi-manito  o  gad-debibinan  o  tchitchagoni. 

Ninidjanissidog,  ki  wi-mino-nibom  ningoting.  Anin  dash 
ged-ijitchigeieg  tchi  ondji  mino  niboieg?  Ambe,  wikwatchitog 

tchi  kikinawabameg  Marie;  tchi  inaweg  Marie,  win  ga-iji-bima- 
disid,  gaie  kinawa  tchi  iji  bimadisiieg.  Wejitangin  iji  bimadi- 
sig.  Bonitog  batadowin,  gotamog,  ojindamog  gaie.  Marie 
gi-kitchi-tabassenimo;  mi  nassab  gaie  kinawa  ged-ijiwebisiieg; 
agassenimoiog,  jingendamog  maminadisiwin  gaie  ishpenindiso- 
win.  Marie  gi-apitchi-binidee;  anjening  gi-iji-bimadisi.  Gaie 
kinawa  kitchi  apitendamog  binideewin,  binadisiwin,  jingenda- 
mog  kakina  gego  wanak,  beshigwadak  gaie.  Marie  gi-minwa- 
dendam,  gi-jajibendam,  gi-bekadisi,  gi-nokadisi  gaie.  Nopina- 
nig  Kigiwa.  Marie  weweni  o  gi-odapinan  kitimagisiwin,  mojag 
gi-anoki,  onindjin  gi-aiod.  Mi  nassab  ged-ijiwebisiieg  gaie 
kinawa.  Sagiig  kitchitwa  ^Kigiwa  Marie,  apenimog  Marie, 
kikinawabamig  Marie,  nadjinijimig  Marie  gego  endiiegon; 
pagossenimig  tchi  widokoneg.  Kishpin  iw  dodameg  nongom  eji- 
kikinamagoieg,  ki  ga-nadamagowa  Marie,  ki  ga-gaganodama- 
gowa  gaie,  weweni  dash  ki  ga-bimadisim,  weweni  gaie  ki  ga- 
nibom,  ningoting  dash  ki  ga-widj-aiawawa  gijigong. 

Nongom  dash  nanagatawendanda  ekkitong  ima  kitchitwa 
minwadjimowining  ga-nondameg.  Iwapi  Jesus  gi-ani-pindige 
bejig  odenang,  bejig  dash  ikwewan,  Marthe  ga-ijinikasonidjin, 
o  gi-pindiganigon  endad,  oshimeian  dash,  Marie  ga-ijinikasoni- 
idjin,  Debeniminang  osidaning  gi-namadabiwan,  gi-pisinda- 
minid  od  ikkitowin.  Marthe  dash  gi-ondji  sanagendam,  kitchi 
weweni  wi-bamitawad  Jesusan. 

Jesus  naningotinong  gi-pindige  Marthan  gaie  Marian  enda- 
nid,  mojag  dash  o  gi-mino-odapinigon.  O  gi-sagian  dash  Jesus 
Lazaran,  Marthe  gaie  Marie  od  awemawan,  o  gi-abitchibaan  gaie 
api  ga-nibonid,  api  ga-aianid  jaigwa  niogwan  ima  tchibegami- 
gong.  Winawa  dash  o  gi-ond j i-kitchi-mi gwetchi wenimawan 
Jesusan,  gi-bimadjianid  Lazaran,  gi-minwendamog  gaie  mino 
odapinawad  Jesusan. 

Marie  dash  gi-namadabi  Debeniminang  osidaning,  gi-pisi- 
damawad  od  ikkitowinini,  Marthe  dash  gi-kitchi-anoki  wi-mino- 
ashamad  Jesusan  gaie  o  kikinoamaganini.  Neienj  gi-mino-doda- 
mog,  bejiggi-pisindang  Kije-Manito  odikkitowin,  bejiggi-mino- 
no-anokid  wi-mino-ashamad  Jesusan.  Mi  nassab  ged-ijiwebisid 
enamiad;  weweni  ta-anamia  gaie  weweni  ta-anoki.  Kawin  oni- 
jishinsinon  awiia  ondamendang  eta  go  apine  od  anokiwin,  weweni 
dash  anamiassig.  Mi  ejiwebisiwad  nibiwa  waiabishkiwedjig; 
osam  nibiwa  anokiwag,  kawin  dash  de-anamiassiwag.  Wenish- 

kawadjin  kawin  Kije-Maniton  o  mikwenimassiwawan,  od  anoki- 
winiwa  eta  o  mikwendanawa,  kawin  dash  anamiassiwag,  wanen- 
damog  tchi  anamiawad.  Onagoshig  dash  osam  aiekosiwag 
kitchi  enigok  gi-anokiwad  kabe-gijig,  mi  dash  minawa  anamias- 
sigwa,  wewib  gawishimowag  wi-nibawad,  kawin  dash  o  mikweni- 
massiwawan  Kije-Maniton;  anind  dash  tebinak  anamiawag  gigi- 
bingwashiwad,  abita-nibawad,  gonima  anotch  gego  o  mikwenda- 
nawa  enamiawadjin.  Geget  kawin  gwetch  apitendagwassinini 
od  anamiewiniwa.  Odoniwang  od  ondji  manadjiawan  Kije- 
Maniton,  kawin  dash  odeiwang.  Naningim  kawin  ijassiwag 
anamessikeng  anamiegijigadinigin;  osam  nind  aiekos,  ikkitowag, 
nin  wi-anweb.  Gonima  baba-mawadishiwewag,  gonima  minik- 
wewigamigong  pindigewag,  minikwewag,  atagewag  gaie. 
Geget  kitchi  manjitchigewag. 

Anind  dash  anishinabeg  kawin  de-anokissiwag,  anawi 
weweni  anamiawag.  Apegish  nawatch  weweni  anokiwad.  Mi 
wendji-kitimagisiwad  nibiwa  anishinabeg  de-anokissigwa; 
winawa  kitimagisiwag  gaie  o  widigemaganiwan  gaie  onidjanissi- 
wan.  Anishinabedog,  weweni  anamiag,  weweni  gaie  anokiiog. 
Mi  iw  menwabandang  Kossiwa  gijigong  ejid,  mi  iw  gijigong 
enamog  mikana,  mi  sa ,  anamieipin  gaie  anokvwin . 

Bejigwan  dash  win  ketchi-nandawendagwak,  (unum  est 
necessarium. )  Wegonen  dash  iw?  Kawin  tchi  kitchi-daniieg, 
tchi  kitchi-ojoniiamiieg,  kawin  gaie  kid  inendagosissim  tchi 
kitchitwawisiieg,  gonima  tchi  manadjiigoieg,  kema  gaie  tchi 
minawanigosiieg. 

Anin  dash  iw  ketchi-nandawendagwak  ?  Mi  sa  tchi  anoki- 
taweg  Kije-Manito  gaie  ki  tchitchagowag  tchi  bimadjiegwa. 
Nawatch  nibwaka-dodam  ketimagisid  anishinabe,  nessitawinan- 
sig  masinaigan,  meno-anokitawad  dash  Kije-Maniton,  bemadjiad 
gaie  o  tchitchagwan,  aw  dash  waiabishkiwed  waianadisid, 
ketchi-ojoniiamid,  ketchi-minawanigosid  gaie  aking,  enokita- 
wassig  dash  Kije-Maniton,  benadjiad  gaie  baiejigonidjin  o  tchi- 
tchagwan.  Mikwendamog  naningim:  Bejigwan  dash  win 
ketchi-nandawendagwak . 

ANAMIEWIN. 

Ki  pagossenimigo,  Kije-Manito  Debenimiiang,  tchi  webina- 
mawadwa  ki  bamitaganag  o  batadowiniwan.  Iw  dash  gashki- 
tossiwang  tchi  de-mino-anokitagoian,  ki  nanandomigo  tchi  jawe- 
nimiiang,  kitchitwa  Marie,  Kigwiss  Jesus  Ogin  o  gaganodama- 
gewin  tchi  ondji  bimadjiigoiang.  Mi  iw  nendotamagoian  Kig- 
wiss  Jesus  od  ijinikasowining.  Mi  ge-ing. 

KAKINA  KETC HIT W A W E ND AGOSID JIG  O 
GIJIGADOMIWA. 

EPISTOLA.  APOC.  VII,  2~12. 

Mi  ekkitod  kitchitwa  Jean  :  Nin  gi-wabama  bejig  anjeni, 
wendji-mokissed  gisiss  gi-ondjiba,  bemadisid  Kije-Manito  od 
agokiwassitchigan  dash  o  gi-takonan.  Enigok  dash  o  gi-gano- 
nan  niwin  anjeniwan  ga-minimindjin  tchi  banadjitonid  aki  ki- 
tchigami  gaie;  o  gi-inan  dash:  Kego  banadjitokegon  aki  kego 
gaie  kitchigami  mitigog  gaie,  binish  tchi  kikinawadjiimangidwa 
ki  Ki j e-Mani tominan  od  anokitagewininiman  o  katigwaniwang. 
Nin  gi-nondam  dash:  ningotwak  ashi  nimidana  ashi  niwin  dasso 
midasswak  gi-agokiwassigasowan  Israel  onidjanissan. 

Midasswi  ashi  nijing  midasswak  gi-agokiwassigasowag  igiw 
ga-aianike-okitisimidjig  Judan.  Midaaswi  ashi  nijing  midasswak 
gi-agokiwassigasowag  igiw  ga-aianike-okitisimidjig  Kuhenan. 
Midasswi  ashi  nijing  midasswak  gi-agokiwassigasowag  igiw  ga- 
aianike-okitisimidjig  Gadan.  Midasswi  ashi  nijing  midasswak 
gi-agokiwassigasowag  igiw  ga-aianike-okitisimidjig  Aseran. 
Midasswi  ashi  nijing  midasswak  gi-agokiwassigasowag  igiw 
ga-aianike-okitisimidjig  Nephtalian.  Midasswi  ashi  nijing  mi- 
dasswak  gi-agokiwassigasowag  igiw  ga-aianike-okitisimidjig  Ma- 
nassen.  Midasswi  ashi  nijing  midasswak  gi-agokiwassigasowag 
igiw  ga-aianike-okitisimidjig  Simeonan.  Midasswi  ashi  nijing 
midasswak  gi-agokiwassigasowag  igiw  ga-aianike-okitisimidjig 
Levian.  Midasswi  ashi  nijing  midasswak  gi-agokiwassigasowag 
igiw  ga-aianike-okitisimidjig  Issacharan.  Midasswi  ashi  nijing 
midasswak  gi-agokiwassigowag  igiw  ga-aianike-okitisimidjig 
Sabulonan.  Midasswi  ashi  nijing  midasswak  gi-agokiwassigaso- 
wag  igiw  ga-aianike-okitisimidjig  Josephan.  Midasswi  ashi 
nijing  midasswak  gi-agokiwassigasowag  igiw  ga-aianike-okitis- 
imidjg  Benjiminan. 

Panima  dash  nagatch  nin  gi-wabamag  apitchi  kitchi  nibiwa 
anishinabeg,  kawin  awiia  o  da-gashkitossin  tchi  agimad,  kakina 
go  bebakan  eji-winsodjig,  bebakan  endanakidjig,  bebakan  en- 
wedjig  gaie,  kakina  nin  gi-wabamag  nibawiwad  enassamissing 
ogima-namadabiwin,  enassabid  gaie  Manishtanishens  (Jesus)  gi- 
wabishkaniwan  od  agwiwiniwan,  odikwanensan  gaie  ogi-takon- 
anawanonindjiwang;  enigok  dash  gi-ikkitowag.  Kitchitwawen- 

dagosi  ki  Kije-Manitominan,  nemadabid  ogima-namadabiwining, 
gaie  dash  Manishtanishens  (Jesus)  kitchitwawendagosi.  Kakina 
dash  anjeniwag  gi-nanibawiwag  giwitaii  ogima-namadabiwin,  aki- 
wensiiag  gaie,  gi-apangishinog  oshkinjigowang  enassamissing  o- 
gima  namadabiwin;  ogi-anamietawawan  dash  Kije-Maniton,  gi- 
ikkitowad:  Mi  sa  ged-ijiwebak;  kaginig  ki  Kije-Manitominan  o 
ga-dibendan  kitchitwawendagosiwin,  gaie  bishigendagosiwin, 
gaie  nibwakawin,  gaie  migwetchiwiigowin,  gaie  kitchitwawisi- 
win,  gaie  gashkiewisiwin,  gaie  mashkawisiwin;  mi  ged-ijiwebak 
kagigekamig. 


EVANGELIUM.  MATT.  V,  1-12. 

Mi  enadjimod  kitchitwa  Matthieu:  Iwapi  Jesus  waiabamad 
kitchi  nibiwa  anishinaben  wa-pisindagodjin ,  wadjiwing  gi-ani- 
ija.  Api  dash  ga-namadabid,  o  kikinoamaganan  o  gi-bi-nasika- 
gon.  O  gi-pakinan  dash  odon,  gi-gagikimad,  mandan  gi-inad: 
Jawendagosiwag  ketimagisidjig  o  tchitchagowang;  mi  sa  igiw 
wedaiimidjig  ogimawiwin  gijigong.  Jawendagosiwag  baieka- 
disidjig;  mi  sa  igiw  aki  ge-dibendangig.  Jawendagosiwag 
kashkendangig;  mi  sa  igiw  ge-minawanigwendangig.  Jawenda- 
gosiwag  bekadenodangig,  gashkabagwenodangig  gaie  gwaiako- 
bimadisiwin;  mi  sa  igiw  ge-debiindjig.  Jawendagosiwag  neta- 
jawendjigedjig;  mi  sa  igiw  ge-jawenimindjig.  Jawendagosiwag 
banideedjig;  mi  sa  igiw  Kije  Maniton  ge-wabamadjig.  Jawen- 
dagosiwag  waianakiiwedjig;  mi  sa  igiw  Kije  Manito  onidjanis- 
san  ge-inindjig.  Jawendagosiwag  gwaiak-ijiwebisiwin  wendji- 
kotagiindjig;  mi  sa  igiw  wedaiimidjig  ogimawiwin  gijigong. 
Ki  jawendagosim  api  nishiwanasomigoieg,  kotagiigoieg  gaie, 
anotch  gaie  matchi  dajimigoieg  anisha,  nin  ondji  dodagoieg. 
Onanigwendamog  gaie  modjigendamog;  apitchi  sa  kitchi  bata- 
inad  iw  ge-dibaamagoieg  gijigong. 

NINIDJANISSIDOG! 

Endasso-gijigadinig,  megwa  ani-bimisseg  kikinonowin, 
mikwenimawag  manadjiawag  gaie  anind  ketchitwawendagosid- 
jig  nongom  gijigong  ebidjig.  Osam  dash  pangiwagadon  gijiga- 
don,  minik  endassing  ima  ningo-kikinonowining,  kakina  ketchit- 
wawendagosidjig  tchi  mikwenimindwa;  mi  dash  ga-ondji-inako- 
nigeng  kitchi  mewija  tchi  aiamagak  bejig  kitchitwagijigad, 
kakina  mamawi  tchi  mikwenimindwa  ketchitwawendagosidjig; 
o  gi-ijinikadanawa  dash  iw  gijigad:  Kakina  ketchitwawenda- 
gosidjig  o  gijigadomiwa. 

Roming  aiagoban  bejig  manitowigamig,  Pantheon  ga-ijini- 
kadeg,  mi  sa  kakina  manitog  o  manitowigamigowa.  Mi  ima 
ga-daji-manitokewad  igiw  ga-anamiassigog  Roming  ga-danakid- 
jig  kakina  go  maniton,  iniw  sa  mino-maniton  gaie  go  iniw  mat- 
chi*maniton. 

Gegapi  dash  o  gi-odapinanawa  anamiewin  Roming  daji- 
anishinabeg,  kawin  dash  keiabi  gi-aiodjigadessinon  iw  manito- 
wigamig.  Megwa  dash  eni-bimissegobanen  iw  kikinonowin, 
610,  ondass  ga-ako-ondadisid  Debeniminang  Jesus,  aiago- 

ban  Roming  aw  ga-mamawi-niganisid  kitchi  mekate  wik  wanaie , 
Bonifacius  IV  ga-inind.  Win  dash  gi-minigosi  iw  gete-manito- 
wigamig.  Gi-anoki  dash  tchi  anamiewigamigowang  iw  gete- 
manitowigamig.  O  gi-anamietan  dash,  o  gi-sigaandan  gaie  gi- 
ijitod  tchi  gwaiak  anamiewigamigowaninig,  o  gi-ijinikadan 
dash:  Kakina  ketchitwawendagosidjig  od  anamiewigamigowa. 
Bekish  gi-inakonige  tchi  ganawendjigadenig  kakina  ketchitwa- 
wendagosidjig  o  gijigadomiwa  endasso-kikinonowin  ima  Rom- 
ing.  Gi-ani-bimisseg  dash  iw  kikinonowin,  840  edaming, 
kitchitwa  Kossinaban,  Gregoire  IV  ga-ijinikasod,  gi-inakonige 
tchi  ganawendaming  iw  kitchitwagijigad  missiwe  enigokwag  aki 
endasso-kikinonowin  api  maiadaginsodjin  gashkadino-gisiss,  mi 
dash  geget  keiabi  ejitchigeng.  Keiabi  aiamagad  Roming  iw 
gete  anamiewigamig.  Jaigwa  gega  midasswak  ashi  jangasswak 
dasso-bibonagad  ga-ako-ojitong:  keiabi  dash  songan  gaie  oni- 
jishin. 

Nijwaiagadini  ge-mikwendang,  ge-nanagatawendang  ena- 
miadnongom  gijigadinig,  mi  sa  nigan  eji-minwendagwak  gijigong 
endagog  kagige  bimadisiwin,  minawa  gaie  ga-ijitchigewad 
ketchitwawendagosidjig  oma  aking  gi-bimadisiwad  wi-gashkit- 
owad  iw  kagige  minwendago-bimadisiwin.  W ewenipisindawishig. 

Anin  ejiwebak  gijigong?  Anish,  ninidjanissidog,  ka  wika 
nin  da-de-dibadodansin  eji-minwendagwak  gijigong.  Mi  ekkitod 
kitchitwa  Paul,  aw  ga-ombiwinind  gijigong:  Kawin  awiia  osh- 
kinjigon  gi-aiod  o  gi-wabandansin,  kawin  gaie  awiia  otawagan 
gi-aiod  o  gi-nondansin,  kawin  gaie  awiia  odeing  gi-pindigema- 
gassinini  iw  ga-wawejitamawad  Kije-Manito  iniw  saiagiigodjin. 
Geget  debwe.  Kawin  wika  awiia  o  gi-wabandansin  gego 
ganage  pangi  iw  minik  tchi  iji  onijishininig,  eji-onijishininig  iw 
waiabandamowad  kaginig  gijigong  ebidjig.  Geget  onijishinon 
wadjiwan  gaie  iniw  pessadinagin;  onijishinon  sagaiganan  gaie 
sibiwan,  onijishiwag  mitigog  api  wabigoniwiwad  gaie  api  mini- 
wiwad;  onijishinon  wabigonin  anotch  enandegin;  onijishi- 
wag  gisiss  gaie  tibikigisiss  gaie  anangog  api  mijakwak, 
kitchi  sasegakwanaiewag  kitchi  ogimag  gaie  kitchi  ogimakweg: 
kakina  iw  onijishin,  kitchi  onijishin  geget.  Midasswak  dasso 
midasswak  dash  nawatch  onijishin  iw  waiabandaming  gijigong. 

Geget  apitchi  kitchi  minotagwad  gijigong  daji-nagamowin 
gaie  madwewetchigewin.  Anawi  minotagwadon  oma  endagogin 
madwewetchiganan  anotch  nondagodjiganan,  nagamonan  gaie. 

Apitclii  kitchi  wassa  dash  awashime  maminotagwadon  gijigong 
daji-nagamowinan  gaie  madwewetchigewinan.  Geget  minwen- 
dagwad  nondaming  api  negamongin  gijigong. 

Mi  ekkitod  kitchitwa  Jean:  Nin  gi-inab  idash,nashke  aw 
Manishtaniishens  (Jesus)  nibawid  ima  wagidadjiw  Zion;  ningot- 
wak  ashi  nimidana  ashi  niwin  dasso  midasswakosiwan  iniw 
ga-widj-aiawigodjin;  win  dash  od  ijinikasowin  gaie  dash  Ossan 
od  ijinikasowinini  gi-ojibiigadeniwan  ima  o  katigwaniwang. 
Nin  gi-nondan  iw  inwewin  gijigong  gi-onsitagwad,  nindigo 
kitchi  nibiwa  nibiwan  ( sibiwan)  medwewetchiwangin  enweweg, 
nindigo  gaie  aw  kitchi  animiki  nondagosid,  gaie  nin  gi-nondan 
iw  inwewin  igiw  med we wetchiged j ig  madwewetowad  o  madwe- 
wetchiganiwan,  nindigo  oshki  nagamon,  ga-nagamowad  ima 
enassamissing  iw  ogima-namadabiwin  gijigong. ...  O  gi-nagamo- 
nawa  dash  o  nagamon  aw  Moise,  Kije-Manito  o  bamitaganan, 
gaie  aw  Manishtanishens  (', Jesus )  o  nagamon,  ow  gi-ikkitowad 
gi-nagamowad :  Kitchi  inendagwadon  gaie  kitchi  mamakaden- 
dagwadon  iniw  kid  anokiwinan,  Debendjigeian,  Keje-Manitowi- 
ian,  missi  gego  netawitoian,  kin  gweiakwadisian  gaie  daiebwei- 
endagosiian  ima  kid  ijitchigewining,  kin  wedogimamimikwa 
kakina  ge-ni-bimadisidjig  aking.  Awenen  ge-gossissinogiban , 
Debendjigeian  ?  Awenen  gaie  ge-bishigendagwitossigoban  kid 
ijinikasowin;  kin  sa  eta  go  ki  kitchitwawendagos.  Kakina  dash 
eji-winsodjig  anishinabeg  ta-bi-ijawag  ima  enassamiian  tchi  bi- 
anamietokwa;  mijishawissitchigadewan  sa  ki  dibakonigewinan . 
Mi  ekkitod  kitchitwa  Jean  gi-dibadodang  iw  win  tibinawe  ga- 
wabandang.  Geget  kitchi  minwendagwad  gijigong. 

Kawin  gaie  awiia  oma  aking  o  gi-mojitossin  odeing  iw 
dinowa  minawanigwendamowin,  onanigwendamowin  gaie,  kagi- 
gekamig  ged-iji-mojitowad  gijigong  endaji-jawendagosidjig.  O 
moshkineshkagonawa  minawanigosiwin  eji-otchitchagowad  gaie 
eji-owiiawiwad.  Kitchi  ogimang,  kitchi  ogimakweng  gaie 
ijiowag,  ijinagosiwag  gaie;  ogima-wiwakwanan  o  bisikanawan; 
geget  kitdhi  sasega-ijinagosiwag.  Kije-Maniton  Nesso-bejigon- 
idjin  o  wabamawan  kakina  o  bishigendagosiwinining  gaie  od 
oni j ishiwinining.  O  wabamawan,  o  widabimawan,  o  widji-minaw- 
w anigosima wan  gaie  Jesusan  eji-Kije-Manitowinid  gaie  eji-anish- 
inabewinid,  gaie  go  kitchitwa  Marian,  gaie  kakina  ketchitwa- 
wendagosinidjin  anjeniwan  gaie.  Geget  onijishin  gijigong^ 
geget  minwendagwad  gijigong. 

Anin  dash  ga-ijitchigewad  ketchitwawendagosidjig  tchi 
gashkitamasowad  iw  kagige  jawendagosiwin  gijigong?  O  gi- 
kikinawabamawan  Jesusan,  ga-ijiwebisinid  tchi  ijiwebisiwad. 
O  gi-babamenimawan  gaie  Jesusan,  gi-ijitchigewad  ga-iji-kiki- 
noamagowad  ima  nishwasswi  o  jawendagosiwinining.  Weweni 
dash  nanagatawendamog  ga-ikkitod  nishwatching  gi-ikkitod: 
Jawendagosiwag.  Nishwasswi  jawendagosiwinan  dash  ijinika- 
dewan  iniw  nishwasswi  kikinoamagewinan — the  eight  beauti- 
tudes. — 

1.  Jawendagosiwag  ketimagisidjig  o  tchitchagowang;  mi 
sa  igiw  wedaiimidjig  ogimawiwin  gijigong.  Awenenag  dash 
igiw  ?  Mi  sa  nigan  igiw  ondjita  go  ga-webinangig  kakina  aking 
endagonig  daniwin  gaie  dibendassowin,  Jesusan  gi-ondji-kitima- 
giidisowad,  tibishko  ejitchigewad  kitchi  ossaieiag  gaie  anamiek- 
weg.  Minawa  igiw  ga-mino-odapinangig  kitimagisiwin  gi-wa- 
nitowad,  gonima  gi-tchagidenig  od  aiimiwan.  Minawa  igiw 
neta-kitimagisidjig,  kishpin  sa  weweni  minwadendamowad, 
manadendansigwa  gaie-  Mi  go  gaie  igiw  waianadisidjig,  kishpin 
sagitossigwa  o  kitchi-daniwiniwa,  minwendamowad  gaie  jaweni- 
mawad,  nadamawawad  gaie  ketimagisinidjin.  Ishkwatch  gaie 
igiw  gwaiak  tebassenimodjig  o  tchitchagowang.  Mi  iniw 
waiawindamawadjin  Jesus  ogimawiwin  gijigong. 

2.  Jawendagosiwag  baiekadisidjig,  mi  sa  igiw  aki  ge- 
dibendangig.  Winawa  sa  o  jagodjitonawa  nishkadisiwin,  o  sagi- 
awan,  o  mino  dodawawan  gaie  metchi-igowadjin,  metchi-do- 
dagowadjin  gaie;  enigokodeewad  o  bonigidetawawan.  Mi  iniw 
waiawindamawadjin  Debendjiged  iw  bimadisiwini-aki  gijigong. 

3.  Jawendagosiwag  keshkendangig;  mi  sa  igiw  ge-mina- 
wanigwendangig.  O  dibadjiman  Jesus  iniw  keshkendaminidjin, 
gi-naganigonid  o  widigemaganini,  gonima  onidjanissini,  gonima 
od  inawemaganini.  Gonima  iw  ondji  kashkendamodogenag  gi- 
kitchi-wanitassowad;  weweni  dash  od  odapinanawa  eji-kashken- 
damowad;  apegish  kaginig  ijiwebak  Kije-Manito  eji-minwen- 
dang,  inendamog.  Minawa  ima  dajindjigasowag  igiw  wendji- 
kashkendangig  gi-nishkiawad  Ossiwan  kejewadisinidjin,  Kije- 
Maniton.  Mi  iniw  waiawindamawadjin  Jesus  kagige  minawa- 
nigwendamowin  gijigong. 

4.  J awend agosiwag  bekadenodangig,  gashkabagwenoda- 
ngig  gaie  gwaiako-bimadisiwin;  mi  sa  igiw  ge-debiindjig.  Mi 
enad  Jesus  iniw  ketchi-nandawendaminidjin  mino  ijiwebisiwin, 


435 


iw  kitchi  wikwatchitonid  mojag  weweni  tchi  bimadisinid.  Mi 
iniw  waiawindamawadjin  geget  tchi  ani-mino-ijiwebisinid, 
ningoting  dash  kaginig  tchi  debiimind  gijigong. 

5.  Jawendagosiwag  neta-jawendjigedjig;  mi  sa  igiw  ge- 
jawenimindjig.  Nita-jawendjigewag  igiw  neta-bonigidetaged- 
jig,  minawa  igiw  neta-jawenimadjig  ketimagisinidjin  aiakosinid- 
jin  gaie.  Mi  iniw  waiawindamawadjin  Jesus  tchi  jawenimimind, 
memindage  kitchi  dibakonige-gijigadinig.  Iwapi  o  ga-nonda- 
nawa  iw  ikkitowin  menwendagwadinig:  Minik  ga-dodawegwa 
kidj-anishinabewag,  nin  igo  ki  gi-dodawim. 

6.  Jawendagosiwag  banideedjig;  mi  sa  igiw  ge-wabamadjig 
Kije-Maniton.  O  dibadjiman  ima  iniw  mojag  ga-ganawendami- 
nidjin  iw  binideewin;  minawa  iniw  aianwenidisonidjin  gi-wani- 
tonid  iw  binideewin,  gi-matchi-inendaminid,  gonima  gi-matchi- 
dodaminid.  Apitchi  ondji  kashkendamog  dash  ishkweiang  o 
matchi  bimadisiwiniwa,nongom  dash  mojag  weweni  binadisiwag 
binish  tchi  nibowad.  Mi  iniw  waiawindamawadjin  Debenimi- 
nang  tchi  wabamanid  ningoting  Kije-Maniton  gijigong. 

7.  Jawendagosiwag  waianakiiwedjig;  mi  sa  igiw  Kije- 
Manito  onidjanissan  ged-inindjig.  O  dajiman  ima  iniw  enoki- 
nidjin  wi-bisanabianid  widj-anishinaben.  Winawa  bisan  bima- 
disiwag,  o  minwendanawa  bisaniiwewin,  o  wikwatchiawan  gaie 
widji-bimadisiwan  tchi  bisan  aianid.  Winawa  o  jingendanawa 
matchi  gikandiwin  gaie  jingenindiwin.  Apegish  kakina  bemad- 
isidjig  gwaiak  sagiidiwad,  mojag  gaie  mino  dodadiwad,  inen- 
damog  iko.  Mi  iniw  waiawindamawadjin  Jesus  tchi  mino 
inenimigonid  Kije-Maniton,  gwaiak  wenidjanissingin  tchi  inen- 
imigonid;  Kije-Manito  onidjanissan  ta-inawag  jaigwa  oma  aking, 

8.  Jawendagosiwag  gwaiak  ijiwebisiwin  wendji-kotagiind- 
jig;  mi  sa  igiw  wedaiimidjig  ogimawiwin  gijigong.  Ima  o 
dibadjiman  Debendjiged  kakina  iniw  anamiewin,  gonima  mino 
ijiwebisiwin  wendji-kotagiimindjin,  kakina  gaie  jangenimimind- 
jin  gaie  metchi-dodawimindjin  iw  mino  ganawendaminid  gana- 
songewinan,  Kije-Manito  gaie  naganisidjig  anamiewining  ga- 
migiwewadjin.  Kakina  iniw  o  wawindamawan  ogimawiwin 
gijigong. 

Ninidjanissidog,  weweni  mikwendamog,  naningim  gaie 
nanagatawendamog  iw  ga-nondameg  nongom.  Mi  ima  kekino  - 
amagoieg  kakina  iw  ge-ijitchigeieg  ningoting  tchi  gashkitoieg 
iw  kagige  minawanigo-bimadisiwin  gijigong. 

ANAMIEWIN. 

Kije-Manito,  missi  gego  netawitoian,  kaiagige-bimadisiian 
gaie,  ki  gi-mijimin  bejig  kitchitwagijigad  tchi  manadjiangidwa 
kakina  go  ketchitwawendagosidjig  mamawi,  ki  pagossenimigo 
eshkam  eshkam  tchi  wi-ondji-jawenimiiang  winawa  o  gagano- 
damgewiniwa  ondji.  Mi  iw  pegossendamang  Kigwiss  Jesus 
ondji.  Mi  ge-ing. 

TCHITCHIBAI-GIJIGAD 
EPISTOLA.  I  COR.  XV,  51-57. 

Mi  ekkitod  kitchitwa  Paul:  Nashke,  nikanissidog,  ki 
windamoninim  kaiadjigadeg  debwewin.  Geget  kakina  minik 
endashiiang  ki  gad-abitchibamin,  kawin  dash  kakina  ki  gad- 
andjiigossimin.  Sesika,  ningo-passangaanabiwining,  api  ishk- 
watch  madwewetong  iw  kitchi  bodadjigan,  ta-madwewe  ma  win 
iw  bodadjigan  mi  dash  iwapi  tchi  abitchibawad  igiw  ga-nibodjig, 
iw  wika  minawa  tchi  nibossigwa,  gaie  kinawind  ki  gad-andjiigo- 
min.  Ow  dash  benadak  o  ga-bisikan  iw  wika  ge-banadassinog, 
gaie  dashiw  nebomagak  o  ga-bisikan  iw  wika  ge-nibomagassinog. 
Mi  dash  iwapi  ow  nebomak  gi-bisikang  iw  wika  ge-nibomagas- 
sinog,  mi  iwapi  tchi  tibishkosseg  iw  ikkitowin  wejibiigadeg:  Gi- 
gondjigademagad  nibowin  ima  jagodjiigadewining.  Nibowin, 
anindi  iw  ki  jagodjiiwewin  ?  Nibowin,  anindi  ki  takwangewin? 
Mi  sa  batadowin  wendji-takwangemagak  nibowin;  mi  sa  diba- 
konigewin  wendji-mashkawisimagak  batadowin.  Apegish  idash 
migwetchiwiind  Kije-Manito  aw  maninang  jagodjiiwewin  ondji 
Debeniminang  Jesus-Krist. 

EVANGELIUM.  JOAN.  V,  25-29. 

Mi  enadjimod  kitchitwa  Jean:  Iwapi  Jesus  o  gi-inan  iniw 
maiamawinonidjin  Judawininiwan:  Geget,  geget  kid  inininim: 
ta-pagami-aiamagad  iw  dibaigan,  jaigwa  go  nongom,  api  igiw 
ga-nibodjig  ge-nondamawawad  Kije-Manito  Ogwissan  od  inwe- 
winini,  igiw  dash  ge-nondangig  ta-bimadisiwag.  Tibishko  sa 
aw  Weossimind  eji-gigishkang  bimadisiwin,  mi  sa  ga-iji-minad 
Wegwissimimindjin  tchi  iji  gigishkaminid  bimadisiwin.  Gaie 
dash  o  gi-minan  gashkiewisiwin  tchi  dibakonigenid,  iw  Ogwiss- 
imigod  •  anishinaben.  Kego  mamakadendangegon  ow:  bi-dag- 
wishinomagad  iw  dibaigan  api  kakina  tchibegamigong  eiadjig 

ge-nondamawawad  Kije-Manito  Ogwissan  od  inwewinini.  Ta- 
bi-ond j i-sag-aamog‘  dash  tchihegamigong  ig-iw  ga-mino-dodangig 
tchi  abitchibawad,  tchi  kagige-bimadisiwad  dash  gijigong\  igiw 
dash  ga-matchi-dodangig  ta-abitchibawag  tchi  dibakonindwa, 
tchi  ijawad  kagige  ishkoteng. 

NINIDJANISSIDOG! 

Pitchinago  gi-mikwenimawag  kakina  ketchitwawendagosid- 
jig  gijigong  eiadjig;  nongom  gijigak  dash  mikwenimawag  ka- 
kina  gassiakisowining  endaji-kotagitodjig.  Aiapitchi-binisidjig 
eta  gwaiak  gijigong  ijawag  nebowadjin;  igiw  dash  gegishkan- 
gig  batadowinensan,  gassiakisowining  ijawag  nebowadjin. 
Igiw  dash  kitchi  batadowin  gaginedjig  gwaiak  anamakamig  ka- 
gige  ishkoteng  ijawag.  Mi  eji-kikinoamagoiang  katolik  anami- 
ewin;  mi  eji-debweiendamang.  Gijigong  daji-ogimawiwin  ondji 
aiamagad  aiapitchi-binisidjig,  igiw  sa  gegishkansigog  ganage 
bejig  batadowinens.  Anamakamig  daji-ogimawiwin,  mi  sa  mat- 
chi-manito  od  ogimawiwin,  iw  sa  kitchi  ishkote-sagaigan  ondji 
aiamagad  metchi-ijiwebisidjig,  igiw  sa  kitchi  batadowin  ga-gi- 
ginedjig.  Gassiakisowin  dash  ondji  aiamagad  batadowinensing 
ga-dapinedjig.  Mi  ima  biniindwa  ishkoteng;  kitchi  kotagenda- 
mog  dash;  geget  kitimagendagosiwag. 

Anin  dash  iw  wendji-kikendaming  geget  aiamagak  gassia- 
kisowin  ?  Mi  sa  Kije-Manito  o  masinaigan,  gwaiak  anamiewin 
gaie,  mi  wendji-kikendaming  geget  aiamagak  gassiakisowin. 

Kije-Manito  o  masinaiaganing  dajindjigadeni  ga-dodang 
bejig  kitchi  mino  inini,  Judas  Makkabeos  ga-ijinikasod.  O  gi- 
nindaan  kitchi  nibiwa  joniian  Jerusaleming  daji-pagidjigewinin- 
iwan,  wi-anonad  tchi  pagidjigenid  gaie  tchi  anamianid  ondji  igiw 
ga-nissindjig  kitchi  migadiwining.  Ikkitom  dash  ima  Kije- 
Manito  o  masinaiganing:  Geget  onijishin  gaie  mino  inabadad 
iw  inendamowin,  awiia  gaganodamawad  ga-nibonidjin  tchi  abis- 
konimind  o  batadowinining.  Awenenag  dash  igiw  nebodjig  ge- 
gaganodamawindjig?  Kawin  gosha  gijigong  jaigwa  eiadjig 
otchitchagomag;  winawa  sa  kitchi  mino  aiawag,  kawin  gego  o 
manesissinawa,  kitchi  debisiwag,  anisha  da-gaganodamawag, 
gaganodamawindwaban.  Kawin  gaie  onijishinsinon,  kawin  gaie 
go  ningot  da-inabadassinon  tchi  gaganodamawindwa  kagige  ish- 
koteng  endanakisodjig,  kawin  sa  wika  ta-ondji-sagaansiwag  od 
ishkote-gibakwaodiwiganigowang  mi  eta  abiding,  mi  sa  kitchi 

dibakonige-gijigadinig,  tchi  awi-nadiwad  wiiawiwan  kagigeka- 
mig  ge-danakidenigin  matchi  ishkoteng,  mamawi  o  tchitchago- 
wan.  Anindi  dash  aiawad  nebodjig  ge-nadamagodjig  anamiewin  ? 
Mi  sa  wedi  gassiakisowining,  kawin  gijjgong,  kawin  anamaka- 
mig.  Mi  eta  gassiakisowining  ebidjig  geganodamawindwa,  mi 
eta  winawa  ge-mino-inabadjitowad  od  anamiewinini  iniw  enami- 
anidjin. 

Minawa  ow  ikkitom  Kije-Manito  o  masinaiganing:  Kawin 
gego  wanak  ta-pindigemagassinon  gijigong.  Mi  wa-ikkitong: 
Kishpin  awiia  gigishkang  ganage  bejig  batadowinens,  o  winiigon 
ganage  pangi  iw  batadowinens;  kawin  dash  ta-odapinassi  gijigong 
ged-apitch  gigishkang  iw  batadowinens.  Anindi  dash  ged-ijad 
aw  ga-dapined  batadowinensing?  Kawin  gijigong,  kawin  sa  gego 
wanak  ima  pindigemagassinon;  kawin  gaie  kagige  ishkoteng; 
kawin  sa  gwaiakwendagwassinon  awiia  tchi  dibakonind  tchi  ijad 
kagige  ishkoteng  ondji  bejig  batadowinens.  Mi  wendji-kiken- 
daming  aiamagak  gassiakisowin,  mi  dash  ima  endaji  kotagitowad 
ga-giginedjig  batadowinens,  binish  tchi  de-binisiwad  tchi  odap- 
inindwa  gijigong.  Mi  wendji-pagakendaming:  geget  aiamagad 
gassiakisowin. 

Kakina  gwaiak  enamiadjig  ba-ako-anamiang,  o  gi-debweien- 
danawa  iw  anamie-debwewin:  geget  aiamagad  gassiakisowin, 
mi  dash  iw  ga-ondji-gaganodamawawad  gassiakisowining  ebin- 
idjin. 

Mano  dash  nin  wi-aton  oma  ekkitowad  anind  ketchitwawen- 
dagosidjig  dajindamowad  gassiakisowin.  Weweni  nanagatawen- 
damog! 

Kitchitwa  Cyril,  Jerusaleming  ga-daji-kitchi-mekatewik- 
wanaiewid  ow  ikkito:  Ki  gaganodamawananig  ketchitwa-oosim- 
indjig  gaie  kitchi  mekatewikwanaieg  gaie  go  kakina  ga-nibodjig, 
owsa  ki  debweiendamin:  ta-ondji-kitchi-jawenimiman  o  tchitcha- 
gowan  ga-nibodjig  kishpin  weweni  gaganodamawimind  megwa 
Anamessike-adopowining  aiamagak  iw  ketchitwawendagwak 
gaie  gwetamigwendawak  Pagidjigewin — mi  sa  Jesus  wiiaw  gaie 
o  mishkwim. 

Ow  dash  ikkito  kitchitwa  Augustin:  Ga-nibodjig  o  tchitcha- 
gowan  ondji  widokawiman  gaganodamagonid  iniw  widjikiwei- 
wan  ogidakamig  keiabi  endaji-bimadisinidjin,  megwa  pagidini- 
gadenig  Jesus  o  kitchitwa  pagidjigewin — mi  sa  kitchitwa  Ana- 

messikewin  winawa  ondji  ga-nibodjig,  gonima  gaie  api  anamie- 
migiweng  joniia  ima  anamiewigamigong. 

Ow  dash  ikkito  kitchitwa  J ean-Chry sostome  dajindang 
gassiakisowin:  Missawa  wikwatchitoiamban  ima  kid  inendam- 
owining  tchi  mamawitoian  kakina  go  wissaginapinewinan  minik 
endassing  aking,  kawin  dash  iw  minik  ta-iji-sanagassinon,  eji- 
wissaginapinepan  ga-nibod  ge-gi-ginaamawindiban  ganage  a- 
tchina  go  tchi  wabamassig  Kije-Maniton  gijigong . 

Kitchitwa  Liguori:  Kitchitwa  Marie  gagangowid  ogimak- 
weng  od  iji  ogimakandan  gassiakisowin.  Naningim  gassia- 
kisowining  ija  wi-mawadissad,  wi-abisiwimad  gaie  otchitchago- 
man  ima  eianidjin,  nibiwa  gaie  od  ani-madjinan  gijigong  ajegi- 
wed. 

Ow  dash  dibadjimo  kitchitwa  Bernard:  Ningoting  nin  gi- 
bi-ondji-kitchi-anwenimig  bejig  anjeni  iw  gi-boni-gaganodama- 
wag  nossiban  gaie  gi-bon-anamessikeian  win  ondji.  Anawi 
nishwasso-bibon  nin  gi-gaganodamawaban  nossiban. 

Kitchitwa  Eusebie  ikkito :  Enamiaiegon,  mojag  mikwen- 
imig  kinigiigowabanig,  igiw  gaie  weshimeimegog  ga-nibodjig. 
Ki  gad-ondji  kitchi-minwendamiawag  gaie  ki  ga-gashkitawawag 
iw  anwebiwin  aiapitchi-nandawendamowad. 

Mi  ga-iji-anamiad  kitchitwa  Augustin,  gi-gaganodamawad 
ogibanin,  Monique  ga-ijinikasonidjin:  Kije-Manito  nosse, 
ketchi-sagiinan,  ki  pagossenimin  tchi  jawenimad  ningiban  ga-iji- 
bata-dodamogwen,  Webinamaw  o  batadowinan  ga-iji-nishkiino- 
gwen  ba-ako-sigaandawind.  Bonigidetaw,  Debenimiian,  boni- 
gidetaw,  ki  pagossenimin,  kego  dibakonaken;  apegish  wanakid. 
Inenim  gaie  kakina  enokitokig  ge-wabandangig  ow  masinaigan 
tchi  mikwenimawad  ima  anamiewigamigong  enassamissing  Ana- 
messike-adopowin  ki  bamitaganikweman  Monique,  mamawi  o 
widigemaganan,  Patrician. 

Anin  dash  ejiwebak  gassiakisowin  ?  Anish  kawin  apitchi 
weweni  kikendagwassinon  ejiwebak,  ejiwebisiwad  gaie  ima 
endaji-kotagitodjig.  Nijwaiagad  dash  iw  weweni  kekendaming, 
mi  sa  nigan:  geget  aiamagad  gassiakisowin;  minawa  gaie: 
onijishin  tchi  gaganodamawindwa  ima  eiadjig.  Gwaiak  ishkote 
ima  dagomagad,  mi  eji-debweiendamowad  kakina  gwaiak  enami- 
adjig.  Ow  dash  ikkito  kitchitwa  Augustin:  Awashime  wissa- 
gakide  iw  ishkote,  iw  dash  gego  bakan  ge-gashkitopan  anishin- 
abe  tchi  kotagitod  oma  aking. 

Abidekamig  nadamawiman  ga-nibodjig  o  tchifcchagowan 
ondji  iw  o  g-aganodamagewiniwa  igiw  mekatewikwanaieg  gaie 
enamiadjig  gaie  ondji  iw  kitchitwa Anamessike-pagidjigewin  gaie 
jajawendjigewinan  gaie  go  kishpin  ondji  jawenimindwa  igiw 
anotch  enapinedjig  gaie  ketimagisidjig,  winawa  ga-nibodjig  tchi 
mino  inabadjitowad.  Mojag  gi-kikinoamagem  katolik  anamie- 
wigamigong:  Kitchi  onijishin,  kitchi  mino  inabadad  gaie 

gaganodamawindwa  enamiadjig  ga-mino-nibodjig,  anamiewining 
ga-dapinedjig,  mojag  gaie  winawa  gi-ondji-anamessikem. 

Wegonen  dash  iw  wendji-animisiwad  gassiakisowining  ebid- 
jig?  Mi  sa  nigan  wendji-animisiwad  nibiwa  otchitchagomag 
gassiakisowining,  gi-gigishkamowad  batadowinensan  api  esh- 
kwa-bimadisiwad.  Gaie  winawa  meno-inendangig  enamiadjig 
naningim  pangishinog  batadowinensing;  endasso-gijigadinig 
pangishinog.  Kishpin  dash  awiia  de-anwenindisossig  ondji  iniw 
o  batadowinensiman  tchi  bwa  nibod,  od  ani-madjidonan  api  ni- 
bod,  ta-ondji-animisi  dash  ima  gassiakisowining.  Kishpin  dash 
batainadinig  iniw  o  batadowinensan,  kishpin  gaie  eniwek  ma- 
nadadinig,  kitchi  enigok,  kitchi  ginwenj  gaie  ta-ondji-animisi 
gassiakisowining. 

Minawa,  mi  wendji-animisiwad  anind  gassiakisowining 
ebidjig,  gi-de-kotagiidisossigwa  ondji  ishkweiang  o  kitchi  bata- 
dowiniwan,  ga-gassiigadenigin  ima  kitchitwa  Webinigewining. 
Geget  idash  batainowag  enamiadjig  osam  jewendangig  wiiawi- 
wan,  gi-ano-kitchi-bata-ijiwebisiwad  lshkweiang.  Kawin  nibiwa 
anamiassiwag,  tebinak  anamiawag,  wawika  go  od  odapinanawan 
kitchitwa  Jawendagosiwinan,  kawin  gwetch  giigwishimossiwag, 
apitchi  pangi  eta  kotagiidisowag  ondji  ishkweiang  o  kitchi 
batadowiniwan.  Mi  memindage  igiw  ge-kitchi-animisidjig  gas- 
siakisowining. 

Aiangwamisig,  ninidjanissidog;  kego  kitimikegon  kotagiid- 
isoieg  nongom  oma  aking,  osam  enigok,  osam  gaie  ginwenj  tchi 
daji-kotagitossiweg  gassiakisowining. 

Wegonen  dash  ge-ondji-gaganodamawangwa  gassiakisowin- 
ing  endaji-kotagitodjig?  Mi  sa  nigan  ge-ondji-gaganodamo- 
wangwa  iw  dibendagosiwad  keiabi  Jesus  od  anamie-widjindi- 
wining,  Jesus  od  anamiewigamigong;  tanassag  besho  kid  inawe- 
mananig;  tanassag  bejigwanini  winawa  wiiawiwa  gaie  kinawind 
kiiawinan.  Ta-sagiidiwag  dash,  ta-jawenindiwag  gaie  kakina 
debendagosidjig  iw  ketchitwawendagwadinig  wiiawimang,  mi  sa 

J esus  od  anamiewigamigong.  Potch  jangenimigodjin  o  ga-mino- 
dodawan  enamiad,  nawatch  dash  inendagosi  tchi  mino  dodawad 
wewidjikiweimadjin  gaie  wekitisimimadjin  gaie  wenidjanissi- 
madjin  gaie  enawemadjin  gassiakisowining  endaji-kotagitonidjin. 

Ow  gaie  o  ga-mikwendan  enamiad:  enigok  wissagendamog 
wedi  eiadjig,  kawin  gaie  o  gashkitossinawa  tchi  nadamadisowad; 
nin  dash,  nin  gi-minig  Kije-Manito  iw  gashkiewisiwin  tchi  nada- 
mawagwa.  Geget  idash  nin  wi-nadamawag,  nin  wi-jawenimag 
minik  eji-gashkitoian  kakina  go  wedi  eiadjig  gassiakisowining, 
memindage  ninigiigobanig,  ninidjanissibanig,  nind  inawemaga- 
nibanig  gaie.  Mi  ged-inendang,  mi  ge-dodang  gaie  enamiad 
kejewadisid,  neta-jawendjiged. 

Minawa  gaie  ow  ta-idiso:  gaie  nin,  nin  gad-ishkwa-bimadis- 
makija  waiba  go,—  Kishpin  nongom  jawenimagwa  gassiakisowin- 
ing  ebidjig,  gaie  nin,  nin  ga-jawenimigog  api  degwishinowad 
gijigong  tchi  gaganodamawiwad  enassamid  Kije-Manito.  O 
minwendan  sa  Kije-Manito  kijewadisiwin.  Jawendagosiwag 
neta-jawendjigedjig;  mi  sa  igiw  ge-jawenimindjig,  ikkito  Jesus. 

Anin  dash  ged-ijitchiged  enamiad  wi-nadamawad  gassia- 
kisowining  endaji-kotagitond jin  ?  O  ga-gaganodarnawan;  nibiwa 
gaie  weweni  ta-ondji-anamia  gassiakisowining  ebinidjin.  Oni- 
jishin  tchi  ondji  agimad  naningim  anamieminan  gaie  tchi  bi- 
mossed  tchibaiatigo-mikana.  Aiapi  gaie  o  gad-anokin  kitchitwa 
Anamessikewin  wmawa  tchi  inabadjitowad  ga-nibodjig.  O  ga- 
kitchi-widokawan  gaie  kishpin  gashkitod  webinamagowini-ja- 
wendagosiwinan,  minad  dash  gassiakisowining  ebinidjin.  Mi- 
nawa,  o  gad-ashaman  ketimagisinidjin,  bekish  inendang:  nin 
wi-ondji-ashama  aw  bekaded,  tchi  mino  inabadjitod  nossiban,  nin 
mamaiban,  ninidjanissibanig.  Geget  idash  tanassag  od  ashaman 
ga-nibonidjin  iw  ashamad  bemadisinidjin;  memindage  kishpin 
ashamad  ketimagisinidjin  gonima  ketchi  bakadenidjin,  Jesusan 
dash  o  gad-ondji-ashaman.  Onijishan  gaie  tchi  ondji  mino  dodang 
gassiakisowining  ebinidjin,  iw  giigwishimod,  kotagiidisod,  ana- 
messikeng  ijad,  mino  odapinang  akosiwin,  aiekosiwm,  kitimagisi- 
win,  gaie  anotch  gego  senagadinig  keshkendagwadinig  gaie. 

Geget  ta-kitchi-batainad  ged-iji-mino-dibaamawind  ningo- 
ting  gijigong  aw  ga-nita-jawenimad  gassiakiso w ining  endaji- 
kotagitonidjin. 

Ishkwatch  dash  ta-gijendam  enamiad:  nin  wi-ojindan,  ka- 
win  eta  iw  kitchi  batadowin,  mi  go  gaie  iw  batadowinens. 

Bekish  weweni  ta-kotagiidiso  ondji  ishkweiang  o  kitchi  batado- 
winan.  Nawatch  wenipanad  nongom  pangi  tchi  ondji  kotagii- 
disod  iw  dash  ginwenj-makija  nibiwa  d  asso-bibon-tchi  ondji 
kitchi  wissagakisod  ima  gassiakisowining. 

ANAMIEWIN. 

Kije-Manito,  ga-ojiadwa,  ga-agwashimadwa  gaie  kakina 
anishinabeg,  ki  pagossenimigo  tchi  webinamawadwa  ga-mino- 
anokitokig  ininiwag  gaie  ikwewag  ga-nibodjig  kakina  o  batado- 
winiwan,  geget  tchi  gashkitamasowad  iw  batadowini-gassiama- 
gowin,  kaginig  ga-iji-missawendamowad,  Mi  eji-pagossenimigo- 
ian  ondji  Kigwiss  Jesus,  Mi  ge-ing. 


KITCHITWA  MARIE  GA-APITCHI-BINI-OJIGID  O 
KITCHITWAGIJIGADOM. 

EPISTOLA.  PROV.  VIII,  22-35. 

Mi  ekkitomagak  Nibwakawin:  Debendjiged  nin  gi-diben- 
imig  ba-ako-aiad;  kagigekamig  nin  gi-aiawig  tchi  bwa  ojitod 
gego.  Bwa  gi-ojitchigadeg  iw  aki  nin  gi-aia;  bwa  aiamagak  mo- 
kidjiwanibigon  gaie  iniw  kitchi  wadjiwan  gaie  pepikwadinagin 
nin  gi-aia.  Tchi  bwa  gi-ojitchigadeg  iw  aki  gaie  iniw  sibiwan, 
jaigwa  nin  gi-aia.  Api  Kije-Manito  ga-ojitod  iw  gijig  ishpiming 
gaie  iniw  mokidjiwanibigon  ahing  nin  gi-aia.  Api  ga-atod  iw 
giwitaiabikinigan  ima  giwitaii  kitchigaming  gaie  api  ga-ginaa- 
madang  iw  nibi  nawatch  wassa  tchi  madjidjiwansinog,  nin  gi- 
widj-aiawa  Kije-Manito,  nin  gi-minwendam  gaie  widj-odamino- 
mimagwa  igiw  anishinabeg  onidjanissiwan.  Ambe,  pisinda- 
wishig,  kinawa  wenidjanissimigoieg;  pisindamog,  oda'pinamog 
gaie  kikinoamagowin;  nibwakag;  kego  miwitangegon  kikinoa- 
magowin.  Jawendagosi  inini  pesindawid,  kejadiged  gaie 
endasso-gijig  tchigaii  nind  ishkwandeming,  baod  gaie  ima.  Aw 
ge-mikawid,  Jcagige  bimadisiwin  o  ga-mikan,  Debendjigenidjin 
gaie  o  ga-bimadjiigon. 

EVANGELIUM.  LUC.  I,  26-28. 

Mi  enadjimod  kitchitwa  Lnc:  Iwapi  Kije-Manito  o  gi- 
ijinajawan  anjeniwan  Gabrielan  odenang,  Nazareth  ejinikadeg, 
Galileing,  tchi  nasikagod  gigang,  wa-widigemapan  ininiwan, 
Joseph  ga-ijinikasonidjin,  ga-okitisimanidjin.  Davidan,  aw 
dash  gigang  Marie  gi-ijinikaso.  Anjeni  dash  ga-pindiged  enda- 
nid  o  gi-inan:  Kid  anamikon,  mwashkineshkagoian  jawendjige- 
win;  Debendjiged  ki  widjiwig;  awashime  ki  kitchitwawendagos 
endashiwad  ikwewag. 

NINIDJANISSIDOG! 

Api  jaigwa  besho  gi-bi-aiamagak  iw  tchi  bi-ijad  oma  aking 
Kije-Manito  Wegwissimind,  wi-bi-agwashiminang  kagige  kotag- 
itowining  anamakamig,  o  gi-ijinajawan  Kije-Manito  od  anjeni- 
man,  Gabriel  ejinikasonidjin  tchi  awi-nasikawanid  kitchitwa 
Marian.  Ow  dash  o  gi-inan,  gi-anamikawad:  Kid  anamikon, 
mwashkineshkagoian  jawendjigewin,  Debendjiged  ki  widjiwig, 
awashime  ki  kitchitwawendagos  endashiwad  ikwewag.  Mi 
ga-iji-ganonad  Marian,  gi-anonigod  Kije-Maniton  tchi  iji  anami- 
kawad  Marian. 

O  gi-iji-ganonan:  Kid  anamikon,  mwashkineshkagoian 
jawendjigewin.  Igiw  bekanisidjig  ketchitwawendagosidjig  od 
aianawa  jawendjigewin,  Marie  dash  o  kitchi  moshkineshkagon 
jawendjigewin.  Mi  wa-ikkitod  anjeni:  Apitchi  nawatch  nibiwa 
ki  gi-minig  jawendjigewinan  Kije-Manito,  kakina  dash  iniw 
anind  ketchitwawendagosinidjin  ga-iji-minad. 

Mi  ima  wendji-kikendagosid  kitchitwa  Marie,  kaginig  ga- 
gangowid,  wika  gi-aiansig  batadowin.  Kawin  wika  ganage  bejig 
batadowinins  o  gi-aiansin,  kawin  ganage  atchina  go  o  gi-winish- 
kagossin  batadowin,  kaginig  gi-kitchi-binisi. 

Kitchitwa  Jeremie,  niganadjimowinini,  o  gi-aian  iw  nitam  an- 
ishinabeg  o  batadowiniwa  gi-anishinabewiind,  gi-minind  o  tchi- 
tchagwan.  Kije-Maniton  dash  o  gi-jawenimigon  gi-webinamagod 
iw  batadowin  tchi  bwa  ondadisid.  Mi  go  gaie  kitchitwa  Jean 
Baptiste  gi-jawenimigod  Kije-Maniton  tchi  webinamagod  iw 
batadowin  tchi  bwa  mashi  nigid.  Api  sa  ga-bi-mawadissigod 
kitchitwa  Elisabeth  iniw  Jesusan  Ogini,  iwapi  o  gi-pindjinawesh- 
kagon  Jean  Baptiste  Kije-Maniton  o  jawendjigewinini,  mi  iwapi 

gi-webinang  iw  batadowin,  ba-gigi-nigiwad  kakina  bemadisidjig. 
Win  dash  Marie  kawin  ganage  atchina  go  o  gi-aiansin  iw  batado- 
win.  Pabige  sa  go  api  ga-anishinabewiind,  api  ga-ojiimind  o 
tchitchagwan  ima  wiiawing,  mi  go  iwapi  gi-kitchi-binisid,  kawin 
ganage  pangi  o  gi-winishkagossin  batadowin.  Mi  wendji-igod 
Kije-Maniton:  Kid  apitchi  kitchi  gwanatchiw,  saiagiinan,  ka- 
win  bapish  gego  ki  wiiagishkagossin.  Geget  apitchi  gwanatchi- 
wi  Marie  eji-owiiawid,  eji-otchitchagod  gaie;  kawin  bapish 
ganage  pangi  o  gi-winishkagossin  batadowin.  Mi  dash  iw  mek- 
wendamowad  kakina  gwaiak  enamiadjig;  mi  sa  iw  menadjitowad 
nongom  gijigadinig.  Mi  wendji-idaming  ow  kitchitwagijigad: 
Kitchitwa  Marie  ga-apitchi-bini-ojigid  o  gijigadom. 

Minawa  od  iji  anamikagon  anjeniwan  Marie:  Debendjiged 
ki  widjiwig.  Anawi  Kije-Manito  o  widj-aiawan  kakina  gwaiak 
ejiwebisininjin.  Ow  sa  Jesus  o  gi-inan  od  ijinajawagan,  ish- 
kwatch  gi-widopamad:  Kishpin  awiia  sagiid,  o  ga-ganawenda- 
nan  nin  ganasongewinan,  gaie  Noss  o  ga-sagian  iniw,  gaie  dash 
ninawind-mi  sa  Noss  gaie  nin-nin  gad-odissanan  gaie  nin  ga-widi- 
gemanan.  Geget  meno-ijiwebisid  ode,  o  tchitchagwan,  mi  Kije- 
Manito,  Nesso-Bejigod  o  wigiwam,  mi  ima  endanisid.  Memin- 
dage  dash  Marian  o  gi-widj-aiawan  Debendjiged.  Win  sa  ka 
wika  ganage  bejig  o  gi-aiansin  batadowinens,  mojag  o  gi-gigish- 
kawan  odeing  Kije-Maniton  ba-ako-anishinabewid,  kawin  ganage 
atchina  go  o  gi-gigishkawassin  matchi-maniton,  kawin  atchina  go 
o  gi-dibenimigossin. 

Minawa  o  gi-igon  anjeniwan:  Awashime  ki  kitchitwawen- 
dagos  endashiwad  ikwewag;  mi  sa  awashime  ki  kitchitwawenda- 
gos  kakina  dash  ikwewag.  Kawin  awiia  ikwe  iw  minik  gi-iji- 
kitchitwawendagosissi,  kawin  ganage  bejig  iw  minik  gi-iji-mino- 
ijiwebisissi,  win  Marie  ga-ijiwebisid.  O  pakinawan  kakina 
widj-ikwen  ondji  iw  gi-mamawi-jawenimigowisid,  gaie  gi-mama- 
wi-mino-ijiwebisid  gaie  gi-mamawi-sagiigowisid.  Nitam  ikwe, 
Eve,  kawin  o  gi-gigishkansin  batadowin  gi-ojiigod  Kije-Maniton. 
Kitchitwa  Marian  dash  o  pakinagon,  win  sa  awashime  kitchitwa- 
wendagosi  awashime  gaie  mino  ijiwebisi,  jawendagosi  gaie,  Eve 
dash  ga-ijiwebisid  tchi  bwa  pangishing  batadowining. 

Ga-pangishinowad  nitam  anishinabeg  batadowining  iw  gi_ 
waiejimigowad  matchi  ginebigon,  mi  sa  matchi-maniton,  o  gi- 
inan  Kije-Manito  iniw  ginebigon:  Nin  gad-ijiton  jingenindiwin, 
tchi  jingenindiieg  kin  gaie  dash  aw  ikwe.  Ki  ga-nanda-takwama 

ima  odondanang,  win  dash  ki  ga-jishigondibeshkag.  Aw  dash 
ikwe  endajimind  ima,  mi  sa  kitchitwa  Marie  kaginig  gagango- 
wid.  Geget  win  o  gi-apitchi-jishigondibeshkawan  matchi  mani- 
ton  ondji  Ogwissan  Jesusan.  Kawin  dash  wika  ganage  atchina 
go  o  gi-jagodjiigossin  matchi-aiaawishan.  Win  sa  mojag  o  gi- 
jagodjian.  Mi  ima  wendji-kikendagosid  Marie  wika  tchi  gi-gi- 
gishkansig  iw  batadowin,  ba-gigi-nigiiang.  Mi  go  gaie  iw  ga- 
debweiendamowad  enamiadjig  ga-ako-anamiang. 

Api  anamiewin  ga-ondji-nissindiban  kitchitwa  Andre,  wikanis- 
san  aw  kitchitwa  Pierre,  aiagwaban  ima  anind  enamiadjig 
ga-ganawabangedjig.  Mi  dash  winawa  igiw  ga-ojibiigedjig  iniw 
ikkitowinan:  Nitam  inini-Adam-gi-ondji-ojitchigaso  ketchi- 

binadinig  aki;  aw  dash  aiapitchi-kitchi-mino-ijiwebisid  inini— 
Jesus— o  gi-nigiigon  gagangowinidjin,  wika  ga-winiigossinigon 
batadowin. 

Kitchitwa  Ampinokos  ow  ikkito:  Aw  ga-ijiad  iniw  nitam 
ikwewan  Evan  tchi  gigishkansinig  gego  egatendagwadinig  api 
gi-ojiimind,  win  o  gi-ijian  iniw  bekanisinidjin  Evan  (mi  sa 
Marian)  tchi  gigishkansinig,  gego  ge-winiigonipan. 

Origenes  dash  mandan  ikkito:  Marie  kawin  o  gi-waiejimi- 
gossin  matchi  ginebigon,  kawin  gaie  o  gi-takwamigossin;  aw 
wegimind  apitchi  gi-binisi,  kawin  gaie  wika  o  gi-gigishkansin 
batadowin. 

Ow  dash  ikkito  kitchitwa  Ephrem:  Kitchitwa  Marie  ka 
wika  o  gi-winishkagossin  batadowin;  songisi;  kawin  wika  gi- 
boni-gigangowissi;  apitchi  gi-binisi;  ka  wika  o  gi-kikendansin 
gego  ge-winiigopan. 

Kitchitwa  Sabbas  od  iji  ganonan  Marian:  Nind  apenimon 
kiiaw,  kin  wika  ga-aiansiwan  batadowin.  Kawin  bapish  awiia 
apitchi  binisissi;  kakina  igiw  anind  od  aianawa  batadowin:  kin 
eta  kawin  bapish  ki  bata-ijiwebisissi,  kawin  ganage  pangi;  kid 
apitchi  binis. 

Minawa  od  iji  ganonan  Marian  kitchitwa  Ambrose:  Kawin 
bapish  wika  ki  gi-agawateshkagossin  batadowin. 

Ow  gaie  gi-ojibiige  kitchitwa  Augustin:  Api  endajindjiga- 
deg  batadowin-mi  sa  iw  batadowin,  ba-gigi-nigiiang-kawin  ta- 
dago-dajindjigasossi  aw  gagangowid,  ondji  iniw  Debendjigenidjin 
(Jesusan). 

Ishkwatch  dash  mano  ta-dagowina  kitchitwa  Ildelphonse; 

ow  dash  ikkito:  Gwaiak  kikendagosi  Marie  gi-aiansig  iw  bata- 
dowin,  ba-gigi-nigiwad  bemadisidjig  aking. 

Ninidjanissidog,  geget  modjigendagwad  iw  anamie-debwe- 
win,  mi  sa,  kitchitwa  Marie,  Kiganan  kejewadisid,  kawin  wika 
o  gi-gigishkansin  iw  batadowin,  ga-bi-gigi-nigiiang.  Kakina 
igiw  saiagiadiig  Marian  apitchi  ondji  modjigisiwag  apitchi  bin- 
isinid  Ogiwan.  Kinawind  sa,  ki  bata-ijiwebisimin,  batadowin 
ki  gi-bidomin  aking,  api  ga-ondadisiiang;  batadowining  gaie  ki 
daji-bimadisimin  ba-ako-nigiiang  binish  igo  tchi  niboiang.  Ka- 
win  dash  kakina  enamiadjig  od  aiansinawa  kitchi  batadowin,  od 
aianawan  dash  batadowinensan.  Marie  dash  kawin  iw  gi-ijiwe- 
bisissi;  kawin  ganage  bejig  batadowinens  wika  o  gi-aiansin;  osh- 
ki  goning  gi-iji-binisiwan  mojag  o  tchitchagwan. 

Nongom  gijigak  kakina  gwaiak  enamiadjig  o  ganawendana- 
wa,  bekish  kitchi  modjigisiwad,  bejig  kitchitwagijigad,  mi  sa 
kitchitwa  Marie  ga-apitchi-bini-ojigid  o  kitchitwagijigadom. 

Nawatch  dash  weweni  tchi  nissitotameg  ga-iji-jawenimigod 
Kije-Maniton  kitchitwa  Marie  gi-ijiigod  tchi  apitchi-bini-ojigid, 
mi  ow  wa-windamonagog: 

Apitchi  waieshkat  Kije-Manito  o  gi-ojian  bejig  eta  ininiwan 
gaie  bejig  eta  ikwewan,  Adaman  gaie  Evan.  Mi  iniw  nij  ged- 
ani-ondadisiwad  kakina  ge-ni-anishinabewidjig  aking  binish  tchi 
ishkwa-akiwang,  o  gi-ineniman.  Mi  ga-ondji-ijinikasod  aw 
nitam  ikweEva,  gonima  Heva,  mi  sa:  Aw  wegimigod  kakina 
ged-ani-bimadisinid  j  in . 

Geget  Kije-Manito  o  gi-kitchi-mino-dodawan  nitam  anishi- 
naben  eji-otchitchagonid  gaie  go  eji-owiiawinid. 

Eji-otchitchagowad  nitam  anishinabeg  o  gi-minigowan  Kije- 
Maniton  iw  jawendjigewin  ketchitwawiiwemagak  gaie  bemadji- 
iwemagak — sanctifying,  life-giving  grace — .  Mi  iw  jawendjige- 
win,  wendji-kitchitwa-bimadisid  ki  tchitchagonan;  mi  iw  wendji 
onidjanissiminang  Kije-Manito;  mi  go  gaie  iw  jawendjigewin, 
wendji-sagiinang.  Aw  gegishkang  iw  ketchitwawiiwemagak 
jawendjigewin  api  nebod,  ta-odapinigaso  gijigong,  gaie  wedi  ta- 
minigowisi  iw  beshigendagwak  wassenamowin — the  light  of 
glory — ge-ondji-gashkitod  tchi  wabamad  Kije-Maniton. 

Minawa,  Kije-Maniton  o  gi-minigowan  nitam  anishinabeg 
kitchi  kikendassowin,  kitchi  weweni  tchi  kikenimawad  Kije- 
Maniton,  tchi  kikendamowad  gaie  ged-ijitchigewad  tchi  mino 
anokitawawad  gaie  weweni  tchi  manadjiawad  iniw  Ossiwan. 

Minawa  gaie  gi-minigowisiwag  nitam  anishinabeg  iw  minigowin 
kitchi  nibiwa  anotch  gego  bakan  tchi  kikendamowad. 

O  gi-minigowan  gaie  Kije-Maniton  gwaiakwendamowin, 
mojag  tchi  mino  inendamowad,  iw  eta  wenijishing  tchi  mikwen- 
damowad,  tchi  nanagatawendamowad,  tchi  missawendamowad 
gaie.  Mino  ijiwebisiwining  inakakeia  mojag  gi-inagodeniwan 
odeiwan,  bwa  pangishinowad  batadowining.  Kawin  gego  mai- 
anadak  o  gi-kikendansinawa,  kawin  gaie  o  gi-minwendansinawa, 
kawin  gaie  o  gi-jobiigossinawa. 

Weossinginogi-iji-sagiawan  Kije-Maniton,  wenidjanissingin 
gaie  o  gi-iji-dodagowan.  Eji-minwendang  weossimind  widjiwad, 
gaganonad  gaie  onidjanissan  saiagiadjin,  mi  nassab  ga-iji-widji- 
wad,  ga-i j i-gaganonad  gaie  Kije-Manito  nitam  anishinaben  ima 
gwanatch  kitiganing.  Gaie  winawa  o  gi-kitchi-sagiawan  Ossi- 
wan  kejewadisinidjin;  kawin  bapish  o  gi-gossassiwawan,  tchibwa 
bata-dodamowad. 

Eji-owiiawiwad  gaie  gi-kitchi-jawendagosiwag  nitam  anishi- 
nabeg  gwanatch  kitiganing.  Kawin  gego  maianadak,  gonima 
keshkendagwak,  gonima  kwetagiiwemagak  o  gi-kikendansinawa. 
Ka  gego  akosiwin,  ka  gego  kotagitowin,  ka  gego  kashkendam- 
owin  o  gi-aiansinawa.  Mojag  gi-mino-bimadisiwag,  gi-mino- 
aiawag  gaie;  wiiawiwan  gi-kijijawadiniwan,  ka  wika  gi-akošis- 
siwag.  Kawin  wika  da-gi-nibossiwag,  gi-pangishinsigwaban 
batadowining.  Eshkwa-bimadisiwad  aking,  da-gi-odapinigaso- 
wag  gigi-bimadis  gijigong,  kawin  dash  nakawe  d a-gi-n i bossi wag, 
tibishko  nongom  ejinewad  meno-ijiwebisidjig  bwa  gashkitowad 
gijigong  tchi  ijawad.  Geget  gi-kitchi-jawendagosiwag  nitam 
anishinabeg  ima  gwanatch  kitiganing. 

Kawin  dash  iniw  eta  nitam  anishinaben,  kakina  go  ge-ni- 
anishinabewinidjin  binish  tchi  ishkwa-akiwang,  kakina  go  o  gi- 
ineniman  Kije-Manito  wi-ni-kitchi-mino-dodawad.  Kakina  sa 
wenijishingin  migiwewinan,  ga-minad  nitam  anishinaben,  ima 
gwanatch  kitiganing  gi-aianid,  gi-inendam  wi-minad  gaie  iniw 
onidjanissini,  gaie  ojisheini,  gaie  od  aianike-ojisheini,  binish 
tchi  ishkwa-akiwang. 

Nitam  anishinabeg  dash  o  gi-banadjitonawa  kakina  iw  ga- 
iji-jawenimigowad  Kije-Maniton,  gaie  go  kakina  iw  ge-gi-jawen- 
imigowapan  ged-ani-bimadisidjig  aking;  geget  kitchi  kashken- 
;dagwad.  Anin  dash  ga-ijitchigewad  nitam  anishinabeg? 

Ima  kitchi  gwanatch  kitiganing  gi-patakisowag  nibiwa 

mitigog  anotch  maniwidjig;  nawaii  dash  kitiganing  bejig  mitig 
gi-patakiso,  kikendassowini-mitig  ga-inind.  Kije-Manito  dash 
o  gi-inan  nitam  anishinaben:  Mano  midjig  egodeg  kakina  miti- 
gong  oma  kitiganing.  Mi  eta  egodeg  wedi  mitigong  nawaii 
petakisod,  kego  iw  midjikegon;  kishpin  midjiieg,  ki  ga-nibom. 

Kawin  dash  nitam  anishinabeg  o  gi-babamitawassiwawan 
Kije-Maniton;  o  gi-midjinawa  sa  maniwaninig,  gi-ano-ginaama- 
windwa,  matchi-maniton  gi-waiejimigowad.  Aw  sa  matchi- 
manito  o  gi-gagaweniman  nitam  anishinaben  iw  kitchi  debisinid 
gwanatch  kitiganing,  mi  dash  ginebigong  gi-bi-ijinagwiidisod, 
ima  dash  mitigong  nawaii  petakosid  o  gi-ondji-ganonan  nitam 
ikwewan,  ow  gi-inad:  Wegonen  ga-ondji-ginaamoneg  Kije- 
Manito  tchi  midjissiweg  iw  egodeg  kakina  mitigog  gwanatch 
kitiganing  petakisodjig?  Ikwe  dash  o  gi-nakwetawan:  Geget 
nin  midjimin  iw  maniwiwad  mitigog  gwanatch  kitiganing  peta- 
kisodjig.  Iw  dash  eji-miniwid  aw  bejig  mitig  nawaii  gwanatch 
kitiganing  petakisod,  nin  gi-ginaamagonan  Kije-Manito  tchi 
midjissiwang,  tchi  tanginansiwang  gaie,  tchi  nibossiwangen 
dasli.  O  gi-igon  dash  ginebigon  :  Kawessa;  kawin  ki  ga- 
nibossim.  O  kikendan  sa  Kije-Manito:  iw  igo  gijigak  api  ge- 
midjiieg,  ta-pakishkawan  kishkinjigowan,  manitong  dash  ki 
gad-ijiwebisim;  ki  ga-kikendanawa  iw  wenijishing  gaie  iw  maia- 
nadak.  Ikwe  dash  gi-wabamad  mitigon  eji-onijishinid,  o  gi- 
minwabaman,  mi  dash  ga-iji-mamod  iw  egodeg  ima,  gi-midjid, 
o  gi-ashaman  gaie  o  widigemaganan,  mi  dash  gaie  win  gi-midjid. 

Mi  ga-ijiwebisiwad  nitam  anishinabeg  gwanatch  kitiganing; 
gi-matchi-dodamog  sa,  kawin  Kije-Maniton  o  gi-babamitawas- 
siwawan;  awashime  o  gi-babamitawawan  matchi-maniton.  Mi 
sa  iw  netamissing  batadowin  aking;  mi  dash  iw  batadowin  ba- 
gigi-nigiiang  kakina.  Mi  wendji-ikkitod  kitchitwa  Panl:  Ga- 
iji-pindigemagak  batadowin  oma  aking  ondji  bejig  inini  (mi  sa 
Adam),  gaie  iw  nibowin  ondji  iw  batadowin,  mi  ga-iji-pagamish- 
kagowad  kakina  anishinabeg  iw  nibowin,  iw  gi-gigi-bata-dowad. 
Ow  gaie  ikkito  kitchitwa  niganadjimowinini  David:  Nashke, 
batadowining  nin  gi-daji-ojigiigo  gaie  batadowining  nin  gi-gigi- 
gigishkag  ninga.  Geget  kakina  go  anishinabeg  od  aianawa 
batadowin  o  tchitchagowang  ba-ako-anishinabewiwad  ogiwan 
wiiawining.  Mi  eji-kikinoamagoiang  gwaiak  Jesus  od  anamie- 
win.  Mi  eta  bejig  ikwe,  mi  sa  kitchitwa  Marie,  Kije-Manito 
Ogin,  kawin  win  wika  o  gi-gigishkansin,  kawin  ganage  atchina 

go,  iw  batadowin,  ba-gigi-nigiwad  kakina  igiw  anind  bemadisid- 
jig  aking, 

Nawatch  dash  weweni  tchi  nissitotameg  ga-iji-jawenimigod 
Kije-Maniton  kitchitwa  Marie,  gi-minigod  iw  kitchi  jawendjige- 
win  tchi  apitchi  bini-ojigid,  kawin  gaie  ganage  atchina  go  tchi 
gigishkansig  batadowin,  nanagatawendamog  ga-iji-inigaigowad 
nitam  anishinabeg  kakina  gaie  ge-ni-bimadisidjig  aking  iw  bata- 
dowin  ba-gigi-nigiwad. 

Nitam,  o  gi-wanitonawa  iw  ketchitwawiiwemagak  gaie  be- 
madjiiwemagak  jawendjigewin,  ga-minindwa;  tanassag  gi-nibo- 
wan  o  tchitchagowan.  Ka  wika  o  da-gi-gashkitossinawa  neiab 
tchi  ondinamadisowad  iw  kitchi  jawendjigewin,  kishpin  jawen- 
imigossigwaban  Kije-Maniton, 

Kawin  keiabi  wenidjanissingin  o  gi-i j i-api tenimigossi w an 
Kije-Maniton,  kawin  gaie  keiabi  o  gi-sagiigossiwan.  Iw  gi-bata- 
ijiwebisiwad,  tanassag  o  gi-jingenimigowan  Kije-Maniton,  gi- 
ano-kitimagenimigowad,  kitchi  kitimagisiwad. 

Kawin  wika  o  da-gi-gashkitossinawa  tchi  ijawad  gijigong, 
gi-jawenimigossigwaban  Kije-Maniton;  da-gi-ijawag  dash  anama- 
kamig  gi-ishkwa-bimadisiwad  aking.  Mi  keiabi  ejiwebisid  awiia, 
ged-apitch-gigishkang  iw  batadowin;  o  bwanawiton  gijigong  tchi 
ijad;  weweni  sigaandawind,  weweni  gaie  bimadisid,  mi  pitchinag 
gashkitod  tchi  ijad  gijigong. 

Minawa,  mi  eji-inigaigoiang  iw  batadowin,  ba-gigi-nigiiang, 
mi  sa  manadadong  inakakeia  inagodemagad  kideinan.  Mi  geget* 
Anishinabe  eji-owiiassid  o  minwendan,  o  sagiton,  o  missawendan 
gaie  anotch  gego  maianadak;  wi-nishkadisi,  wi-nibadisi,  wi-mi- 
nikwe,  wi-matchi-minawanigosi,  wi-gagawendjige,  wi-gimodi, 
wi-giwanimo  gaie;  anotch  sa  gego  maianadadinig  wi-ijitchige. 
Nadamagod  eta  Kije-Manito  o  jawendjigewin,  kitchi  migadang 
gaie  o  matchideewin,  mi  eta  iwapi  geshkitod  eniwek  tchi  mino 
ijiwebisid. 

Minawa,  mi  eji-inigaigod  batadowin,  ga-bidod  aking  gi-bi- 
ondadisid,  mi  sa,  kawin  gego  gwetch  o  kikendansin;  tanassag 
kashkitibikadong  daji-bimadisi  anishinabe  tchi  bwa  anamiad.  Ka- 
win  o  kikenimassin  Kije-Maniton;  midewi,  tchissaki  gaie  anotch 
gego  bakan  wenijishinsinog  o  babamendan,  ijitchige  gaie.  Ba- 
tadowining  ba-gigi-nigiiang  ondjibamagad  kakina  iw. 

Eji-owiiawiwad  nitam  anishinabeg,  gaie  kakina  igiw  anind 
anishmabeg,  o  gi-kitchi-inigaigonawa  batadowin.  Batadowin- 

ing  sa  ondjimagad  kakina  gego  maianadak  oma  aking,  akosiwin, 
kotagitowin,  nibowin  gaie.  Geget  matchi  dodagemagad  iw  ba- 
tadowin,  iw  sa  batadowin  ba-gigi-nigiiang,  gaie  go  iw  batadowin 
eji-bata-diiang,  kinawind  igo.  Kishpin  aiassinogiban  batado- 
win,  kawin  da-aiassinon  nibowin  oma  aking,  kawin  gaie  kagige 
kotagitowin  wedi  anamakamig. 

Kishpin  kakina  weweni  nanagatawendamang,  ki  ga-kiken- 
damin,  eniwek  pangi,  eji-manadak  batadowin,  gaie  go  ga-iji- 
mino-dodawad  Kije-Manito  kitchitwa  Marian  gi-ganawenimad 
weweni,  wika  tchi  gigishkansinig  ganage  atchina  go  batadowin. 

Anin  dash  ged-ijitchigeiang  mandan  kitchitwagijigak  ?  W e- 
weni  mamoiawamada  Kije-Manito,  gi-kitchi-mino-dodawad  kit- 
chitwa  Marian,  gi-minad  iw  jawendjigewin  tchi  apitchi  bini- 
ojiginid. 

Minawa  dash  pagossenimada  ketchi-binisid  Kiganan  tchi 
gaganodamonang,  baiata-ijiwebisiiang,  tchi  gashkitamonang 
Kije-Manito  o  jawendjigewin  tchi  binideeiang,  wika  tchi  pan- 
gishinsiwang  wanak  batadowining,  kaginig  dash  tchi  binisiiang 
eji-owiiawiiang,  eji-otchitchagoiang  gaie.  Geget  onijishin  tchi 
ondji  ikkitoiang  endasso-onagoshig  nissing:  Kid  anamikon, 
Marie,  tchi  bwa  gawishimoiang.  Kitchi  sagitoda  binideewin. 
Ganawendandanin  kishkinjigonanin,  kitawagananin  gaie,  tchi 
wabandansiwang  gaie  tchi  nondansiwang  gego  ge-ondji-pindige- 
magak  matchi  inendamowinan  kideinaning.  Kego  anisha  baba- 
ijakegon  nibatibik;  kitchi  manadad  iw.  Kego  gaie  wissokange- 
gon  matchi  minawanigosiwin,  nimiidiwin,  minikwewin  gaie. 
Weweni  gaie  kotagiidisog,  kego  osam  nibiwa  wissinikegon. 

Memindage  dash  ganawendamog  weweni  kideiwan,  tchi 
pindigemagassinog  ima  bata-inendamowinan;  kishpin  dash  kit- 
wen  odissigoieg  matchi  inendamowin,  pabige  webinamog,  miga- 
damog;  kego  ganage  atchina  go  ganawendangegon  kideiwang. 
Mikwenimig  Kije-Manito,  mikwendamog  nibowin  gaie  iw  kagi- 
ge  ishkote  anamakamig.  Nanandomig  kitchitwa  Marie  tchi  na- 
damoneg;  geget  idash  ki  ga-nadamagowa  tchi  jagodjieg  wanisid 
manito,  aw  wa-banadjiineg. 

Weweni  bimadisida  nongom,  sagiada,  apenimoda  gaie  aw 
banasid  Kiganan  Marie.  Kego  wika  ishkwa-sagiassida,  kego 
gaie  wika  ishkwa-apenimossida.  Ningoting  dash  ki  ga-wabama- 
nan  kakina  od  onijishiwining  gaie  o  bishigendagosiwining  giji- 
gong.  Mi  ge-ing. 


451 


ANAMIEWIN. 

Kije-Manito,  ga-waw ej itamawad  Kigwiss  Jesus  wenijishing- 
abiwin  ima  kitchitwa  Marie,  kaginig  gagangowid,  wiiawing,  ga- 
ganawenimad  gaie  ondji  aw  Kigwiss  o  nibowin,  ga-nigan-kiken- 
daman,  tchi  winiigossig  ganage  pangishe  batadowin,  ki  pagos- 
senimigo  win  kitchitwa  Marie  o  gaganodamagewin  tchi  wi-ondji- 
ganawenimiiang  kaginig  tchi  binadisiiang  gaie  dash  ningoting 
tchi  dagwishimiiang  kid  ogimawiwining  gijigong.  Mi  eji-pa- 
gossenimigoian  Kigwiss  Jesus  ondji.  Mi  ge-ing. 

KICHITWA  MARIE  GA-APITCHI-BINI-OJIGID. 

Gagangowiian, 

Marie,  eninijimiiang, 

Gwenatchiwiian, 

Nadamawishinam.  ( nijing ) 

1.  Kaginig  Kije-Manito 
Ki  gi-bi-sagiig,  Marie; 

Bwa  mashi  ondadisiian 
Ki  gi-mikwenimig 

Gagangowiian .... 

2.  Kawin  wika  batadowin 
Marie  o  gi-gigishkansin 
Potch  tchi  giginigissiwan, 

Ki  gi-inenimig. 

Gangangowiian  ... 

3.  Gegeti  dash,  kin  ninganan, 

Mi  ga-ijiwebisiian, 

Ga-ondadisiian  aking, 

Binish  gi-niboian. 

Gagangowiian  •  •  •  • 

4.  Ki  gi-apitchi-binadis, 

Ki  gi-bi-tabassenindis 

Mi  dash  win  Debeniminang 
Ga-ond-ji-onabamik 
Gangangowiian .... 

5.  Ninawind  dash  nongom,  Marie, 

Ki  bi-nanandominimin 

Tchi  gaganodamawiiang, 

Tchi  widokawiiang. 

Gagangowiian .... 

6.  Ga-iji-binadisiian 
Tchi  iji-binadisiiang, 

Tchi  tabassenindisoiang 
Gij’gong  tchi  ijaiang. 

Gagangowiian .... 

KITCHITWA  SAKKEMAIAN;  GONIMA  KITCHI 
JAWENDAGOSIWINAN. 

Ninidjanissidog  aiapi  agindamog  mandan  gagikwewin,  na- 
watch  weweni  tchi  kikendameg  ejiwebak  kitchi  Jawendagosiwi- 
nan. 

Nijwatchinon  kitchi  Jawendagosiwiwan,  kitchitwa  Sakrema- 
ian  eji-windegin,  Jesus  ga-ojitodjin,  mi  sa  1,  Anamie— Sigaan- 
dagowin; — 2,  Anarnie — Songideeshkagowin;  3,  kitchitwa  Euka- 
ristiwin;  kitchitwa  Jawendagosiwingaieijinikade; — 4,  Anamie — 
Anwenindisowin; — 5,  Anamie — Nominigowin; — 6,  Mekatewik- 
wanaiewiigowin; — 7,  Anamie — Widigendiwin. 

Geget  kitchi  apitendagwadon,  kitchi  kitchitwawendagwadon 
gaie  iniw  nijwasswi  kitchitwa  Sakremaian:  Miima  magiwed 
Kiji-Manito  kitchi  nibiwa  jawendjigewinan,  ged-abadjitowad 
enamiadjig,  wi-bimadjiawad  o  tchitchagowan. 

Nijinon  kitchi  Ja w endagos i  w i nan  wendji-gassiigadeg  bata- 
dowinan,  mi  sa  Sigaandagowin  gaie  Anwenindisowin.  Sigaanda- 
gowin  ondji  mamigade  iw  batadowin  ba-gigi-niging  gaie  go 
kakina  iniw  anind  batadowinan,  ga-ijitchigengin  bwa  anamie-siga- 
andagong.  Anamie-Anwenindisowin  dash  ondji  gassiigadewan 
kakina  kitchi  batadowinan,  ga-ijitchigengin  ga-ako-sigaanda- 
gong. 

Nissinon  kitchi  Jawendagosiwinan  abiding  eta  ged-odapina- 
mingin,  mi  sa  Sigaandagowin,  Songideeshkagowin  gaie  Meka" 
tewikwanaiewiigowin.  Mi  iniw  nisswi  Sakremaian  (kitchi 
Jawendagosiwinan)  wendji-kikinawadjitchigasowad  ki  tchitcha- 
gonanig,  kagigekamig  dash  ta-ondji-kikinawadjitchigasowag. 
Pakatch  awiia  weweni  gi-anamie-sigaandawind,  mi  kaginig  tchi 
ani-gigishkang  iw  Sigaandagowini-kikinawadjitchigan,  mi  dash 
igo  iwapi  gi-onidjanissimigod  Kije-Maniton.  Songideeshkago- 
wini-kikinawadjitchigan  ta-ondji-kikendagosi  enamiad  gi-anamie- 
songideeshkagod  ningoting  W enijishinidjin-Maniton,  migaso- 
winining  tchi  iji  miganad  gaie  tchi  jagodjiad  matchi-maniton. 
Mekatewikwanaiewiigowiigowini-kikinawadjitchigan  dash  ta- 
ondji-kikendagosi  awiia  gi-onabamigod  Kije-Maniton  tchi 
anamessiked,  tchi  sigaandaged,  tchi  gagikwed  Kije-Manito  od 
ikketowin  gaie  tchi  gassiamaged  batadowinan. 

Iw  wa-mamawi-abadjitong,  netamissing  gaie  Jawendagosi- 
win,  mi  iw  Sigaandagowin.  Iw  dash  maiamawi-kitchitwawen- 

dagwak  Jawendagosiwin,  mi  iw  kitchitwa  Eukaristiwin,  mi  sa 
ima  gwaiak  wedapinind  tetibinawe  Jesus  Krist,  Debeniminang, 
Kije-Manito  Wegwissimind. 

Nissinon  Jawendagosiwinan,  anind  eta  enamiadjig  ged- 
odapinamowad.  Anamie-Nominigowin  od  odapinanawa  eta 
ketchi-akosidjig,  tchi  ondji-widokawindwa  tchi  nodjimowad  eji- 
owiiawiwad;  igiw  dash  od  akosiwiniwa  ged-ondjinedjig  o  ga- 
nadamagonawa  Anamie-Nominigowin  tchi  mino  nibowad, 
Kije-Manito  o  jawendjigewining  tchi  daji-nibowad.  Anamie- 
Widigendiwin  ondji  widokawawag  ga-Anamie-nibawidjig  wewe- 
ni  tchi  bimadisiwad  widigendiwining  gaie  tchi  mino  nitawigia- 
wad  onidjanissiwan.  Mekatewikwanaiewiigowin  dash  ondji 
minigosiwag  jawendjigewin  kakina  minik  ga-mekatewikwanaie- 
wiindwa  iw  sa  tchi  mino  ani-abadjitowad  iw  anamie-gashkiewisi- 
win  ga-minindwa,  tchi  bimadjiawad  tetibinawe  o  tchitchagowan, 
tchi  bimadjiawad  gaie  o  tchitchagoni  iniw  anind  widj-anishina- 
bewan  enamianidjin. 

Nananinon  Jawendagosiwinan,  iniw  magiwedjin  wendjita- 
mekatewikwanaie  mi  sa  Sigaandagowin,  kitchitwa  Eukaristiwin, 
Anamie-Anwenindisowin,  Anamie-Nominigowin  gaie  Anamie- 
Widigendiwin.  Nijinon  dash  Jawendagosiwinan,  kitchi  mekate- 
wikwanaie  eta  magiwedjin,  mi  sa  Songideeshkagowin  gaie 
Mekate  wik  wanaiewi  win . 

Nibi,  mi  sa  Sigaandagowini-nibi,  aiodjigade  Sagaandagengin. 
Pakwejigan,  jominabo  gaie  aiodjigadewan  wejitongin  kitchitwa 
Eukaristiwin  megwa  enamessikengin.  Anamie-bimide  aiodji- 
gade  Sagaandagengin,  gaie  Swangideeshkagengin  gaie  Anamie- 
Nominigengin  gaie  Mekatewikwanaiewiigengin.  Kitchi  mekate- 
wikwanaie  sa  o  nominamowan  o  mitchitchinindjini  gaie  od  inoi- 
ganindjini  iniw  mekatewikwanaiewiimindjin;  mi  sa  iniw  nij 
onindjin  eiodjin  mekatewikwanaie  tanginamawad  Jesusan  wiia- 
wini  kitchitwa  Eukaristwiining  etenig. 

Kishpin  awiia  mino  odapinang  Jawendagosiwinan  od  odapi- 
nan  Kije-Manito  o  jawendjigowin,  missawa  abinodjinsiwid, 
gonima  gaie  gi-wanitod  od  inendamowin,  Jawendagosiwining  sa 
ondjibamagad  jawendjigewin,  mi  ima  eteg.  Aw  dash  metchi- 
odapinang  Jawendagosiwinan,  ka  gego  jawendjigewin  od  odinan- 
sin;  meshkwat  kitchi  inigaidiso,  o  minidison  sa  kitchi  batadowin 
dassing  metchi-odapinangin  kitchi  Jawendagosiwinan. 

Aw  wa-rnino-odapinang  iniw  nanan  Sakramaian,  nigan  ta- 

mino-anwenindiso  tchi  aiad  Kije-Manito  o  jawendjigewin;  mi 
iniw  dash:  Songideeshkagowin,  kitchitwa  Eukaristiwin,  Ana- 
mie-Nominigowin,  Anamie-Widigendiwin,  gaie  Mekatewikwa- 
naiewiigewin. 

Anamiewigamigong  daji-odapinigadewan  kitchi  Jawenda- 
gosiwinan,  mi  eta  Anamie-Nominigowin  wedapinigadeg  endawad 
aiakosidjig,  naningotinong  gaie  Sigaandagowin,  kishpin  abino- 
djins  nanisanisid  tchi  nonde-nibod  tchi  bwa  bidjigasod  anamie- 
wigamigong;  iwapi  dash  mano  ta-kikinawadabawadjigaso  enda- 
nid  onigiigon,  panima  dash  de-mino-aiad  ta-bidjigaso  anamiewi- 
gamigong  weweni  tchi  anamietagod  mekatewiknawaien. 

ANAMIEWIN. 

Jesus  Debenimiiang  ki  gi-ondji-ojitonan  kitchitwa  Jawenda- 
gosiwinan  wi-mijiiang  ki  jawendjigewinan  ge-ondji-kagige- 
bimadjiigoiang,  ki  mamoiawamigo  gi-ojitamawiiang  iniw 
ketchitwawendagwakin  J  a  wendagosi  w  inan .  Jawenimishinam 
mojag  tchi  mino  odapinamang,  ima  tchi  ondinamadisoiang  kitchi 
nibiwa  jawendjigewinan  oma  aking  gaie  kagige  bimadisiwin 
gijigong.  Mi  eji-anamiaiang  ki  kitchitwa  ijinikasowining. 
Mi  ge-ing. 


ANAMIE-SIGAANDAGOWIN. 

NINID  JANISSIDOG ! 

Netamissing  kitchi  Jawendagosiwin,  mi  sa  iw  Sigaandago- 
win  ejinakadeg.  Kawin  sa  awiia  o  da-gashkitossin  tchi  odapin- 
ang  bekanak  Jawendagosiwin  tchi  bwa  anamie-sigaandawind. 
Sigaandagowin  mi  tanassag  ishkwandem  wendji-pindigeng  Jesus 
od  anamiewigamigong.  Awiia  weweni  anamie-sigaandawind, 
mi  pitchinag  geget  enamiad;  mi  pitchinag  enamiangin  enenda- 
gosid. 

Ga-abitchibad  Jesus,  o  gi-ojiton  Sigaandagowin.  Ow  dash 
o  gi-inan  o  kikinoamaganan:  Kakina  gashkiewisiwin  nin  gi- 
minigo  gijigong  gaie  aking.  Madjag,  awi-gagikimig  kakina 
anishinabeg  endasso-winsodjig;  sigaandawig  gaie  od  ijinikaso- 
wining  Weossimind,  gaie  Wegwissimind,  gaie  Wenijishid-Mani- 
to;  kikinoamawig  gaie  tchi  ganawendamowad  kakina  ga-iji-gagi- 
kiminagog.  Ba-ako-anamiang  dash  mojag  gi-ijitchigem  Jesuf 

ga-inakoniged;  kakina  wedapinangig  anamiewin  weweni  gi- 
sigaandasowag;  mi  pitchinag  gi-dago-agimindwa  iniw  anind 
enamianidjin. 

Anin  dash  ge-dodang  wa-anamie-sigaandawind  ?  Mi  sa  iw 
ge-dodang:  enigokodeed  o  ga-  debwetanan  kakina  anamie-deb- 
wewinan,  minik  ga-kikinoamaged  Jesus,  minik  gaie  kekinoa- 
mageng  katolik  anamiewigamigong.  Bekish  gaie  gwaiak  ta- 
ondji-anwenindiso  kakina  batadowinan,  minik  ishkweiang  ga-iji- 
bata-dodang,  gi-bata-inendang,  gi-batawed,  gi-bata-ijitchiged 
gaie.  O  gad-apenimonan  gaie  Kije-Maniton  tchi  webinamagod 
kakina  o  batadowinan  ondji  Jesus  o  nibowin  tchibaiatigong.  O 
ga-madji-sagian  gaie  Kije-Maniton,  ta-gijendam  gaie  weweni 
tchi  bimadisid  eji-angwamitagosid  Jesus  od  anamiewining. 

Weweni  o  ga-pagosseniman  mekatewikwanaien  tchi  mino 
kikinoamagod,  tchi  kikendang  weweni  ejiwebak  anamiewin. 
Kawin  onijishinsinini  osam  wewib  tchi  sigaandawind  enamiassig 
bwa  kikendang  anamie-debwewinan.  Kishpin  sa  sigaandawind 
bwa  kikendang  Jesus  od  ijitwawin  ejiwebadinig,  kawin  gwetch 
o  gad-apitendansin,  makija  waiba  minawa  o  ga-webinanadog,  ka- 
win  sa  mashi  enamiangin  ijideessi,  enamiassingin  keiabi  ijidee. 
Mi  wendji-ikkitong:  Kego  ta-dadatabissi  mekatewikwanaie 
odapinad,  sigaandawad  gaie  enamiassinigon;  weweni  o  ga-kikin- 
oamawan  tchi  bwa  sigaandawad. 

Wa-sigaandawind  nakawe  o  ga-kikendanan  naganen- 
dagwakin  anamie-debwewinan.  Wegonen  dash  iniw  deb- 
wewinan  ge-kikinoamawindjin  wa-sigaandawind  ?  Nigan: 
Aia  Kije-Manito  baiejigod.  Win  o  gi-ojiton  missi  gego 
oma  akinggaie  gijigong  endagog,  gaie  kinawind  ki  gi-ojiigonan, 
ki  ganawenimigonan  gaie  ki  mino  dodagonan  mojag.  Gwaiak 
dibakonige  Kije-Manito;  meno-ijiwebisinidjin  o  mino  aodawan, 
o  sagian,  o  gad-odapinan  gaie  od  ogimawiwining  gijigong; 
metchi-ijiwebisinidjin  dash  o  ga-kotagian,memindage  gi-ishkwa- 
bimadisinid.  Kije-Manito  o  sagiton  kakina  gego  wenijishing,  o 
jingendan  dash  kakina  iw  maianadak.  Ki  tchitchagonanig 
kaginig  ta-bimadisiwag,  ka  wika  ta-nibossiwag.  Meno-ijiwe- 
bisid  o  tchitchagwan  kagigekamig  ta-minawanigosiwan  gijigong, 
metchi-ijiwebisid  dash  o  tchitchagwan  kagigekamig  ta-danakiso- 
wan  anamakamig.  Nisso-bejigo  Kije-Manito,  Weossimind  gaie 
Wegwissimind  gaie  Wenijishid-Manito.  Kije-Manitowi  aw 
Weossimind,  Kije-Manitowi  aw  Wegwissimind,  Kije-Manitowi 

gaie  win  W enijishid-Manito.  Kawin  dash  nississiwag  Kije-Man- 
itog,  bejigo  eta  Kije-Manito,  nisso-bejigo  sa,  W eossimind  gaie 
Wegwissimind  gaie  W eni j ishid- Manito.  Kije-Manito  Wegwis- 
simind  mi  sa  Kije-Manito  Ogwissan,  Jesus,  gi-bi-anishinabewi- 
idiso,  gi-kotagito,  gi-nibo  gaie  tchibaiatigong,  kinawind  ondji, 
ondjiki  batadowininanin,  wi-agwishiminang  kagige  ishkoteng,  wi- 
mininang  gaie  kagige  bimadisiwin  jewendagwak  gijigong.  Kawin 
awiia  o  da-gashkitossin  tchi  mino  dodang,  tchi  ijad  gaie  gijigong, 
mi  eta  jawenimigod  Kije-Maniton.  Mi  eta  Kije-Manito  o  ja- 
wendjigewin  wendji-gashkitod  awiia  tchi  mino  dodang  gijigong 
gaie  tchi  ijad.  Mi  ge-ondji-inendagosid  anishinade  tchi  anami- 
ad  weweni,  tchi  nandotamawad  Kije-Maniton  jawendjigewin 
gaie  mino  inendamowin,  weweni  tchi  bimadisid  aking,  tchi  mino 
anokitawad  Kije-Maniton,  mi  dash  tchi  gashkitamasod  ningoting 
kagige  bimadisiwin  gijigong. 

Weweni  gaie  ta-kikinoamawa  wa-sigaandawind  ejiwebak 
kitchitwa  Sigaandagowin.  Jesus  sa  o  gi-ojiton  iw  Sigaandago- 
win,  od  ineniman  dash  kakina  anishinaben  tchi  sigaandawimind. 
Aw  sagaandawind  weweni  odapinigaso  Kije-Manito  od  anamiewi- 
gamigong,  mi  sa  Jesus  o  kitchi  anamie-widjindiwining,  wenidja- 
nissingin  od  iji  sagiigon,  od  inenimigon  gaie  Kije-Maniton,  o 
minigon  gaie  jawendjigewin  banitchigemagadinig  gaie  ketchit- 
wawiiwemagadinig;  mamigade  iw  batadowin  ga-bi-gigi-nigid, 
gaiego  kakina  iniw  anind  batadowinan,  ga-minidisodjin  gi-bata- 
ijiwebisid;  kakina  go  mamigadeniwan  gaie  gassiigadeniwan  o 
batadowinan,  bekish  gaie  o  webinamagon  Kije-Maniton  kakina 
go  kotagitowin,  minik  ga-wikwatchitamasod  gi-bata-ijiwebisid, 
iw  sa  kagige  kotagitowin  anamakamig  gaie  go  iw  gassiakisowin- 
ing,  meshkwat  o  minigon  iw  gashkiewisiwin  gijigong,  tchi  ijad, 
kishpin  anamiewining  gaie  Kije-Manito  o  jawendjigewining 
daji-nibod.  Ishkwatch  o  minigon  Kije-Maniton  debweiendamo- 
win  gaie  apenimowin  gaie  anamie-sagiidiwin.  Geget  o  kitchi 
jaweniman  Kije-Manito  anishinaben  api  sigaandawimind. 

Aw  dash  enendang  wi-sigaandawind  o  ga-webinan,  bwa 
sigaandawind,  kakina  gego  ejitchigewad  enamiassigog  medewi- 
wadjin.  Kawin  minawa  ta-ijassi  anishinabe-nimiiding,  kawin 
gaie  ta-widokasossi,  medewiwadjin,  tchassakiwadjin,  gonima 
nenandawiiwewadjin  enamiassigog.  Kakina  iw  o  webinan  wa- 
anamiad.  Kaw-in  gaie  o  ga-ganawendansin  endad  pindjigossan, 
mitigwakik,  teweigans,  gonima  bakan  gego  aiabadjitowad  ena- 

miassigog  medewiwadjin,  tchassakiwadjin,  kema  gaie  nenanda- 
wiiwewadjin;  kakina  iw  o  ga-webinan,  kawin  keiabi  o  ga-gana- 
wendansin  endad,  o  ga-banadjiton,  gonima  ishkoteng  o  gad-apa- 
giton,  gonima  mekatewikwanaien  o  ga-bidamawan  tchi  banadji- 
tonid,  gonima  tchi  tchagisaminid. 

Kawin  gaie  o  ga-babamendansinan  anishinabe-adissokanan, 
endajimind  Menabosho  ga-ijitchigegwen,  gonima  pagwadi-ani- 
shinabeg  ga-ijiwebisiwagwen,  ga-ijitwawagwen  gaie.  Kawin 
gaie  o  ga-babamendansinan  bawadjiganan  gaie  inabandamo- 
winan  gaie  kosabandamowinan.  Kakina  iw  o  ginaamadan 
Kije-Manito  anamiewining.  Kawin  gaie  ta-wawejiossi,  tibishko 
ejitchigewad  enamiassigog  namiidiwadjin,  kawin  gaie  ta-maka- 
tekessi,  mi  sa,  kawin  ta-makatekonidisossi.  Kawin  ta-ondji-giig- 
wishimossi  wi-inabandang,  gonima  wi-wabamad  maniton  ima 
bawadjiganing,  gonima  wi-jawendagosid  api  gaossedjin.  Kawin 
o  ga-gigishkansin  sagiiwe-mashkiki,  gonima  bekanadinig  matchi 
mashkiki,  wi-ijiad  widj  anishinaben  tchi  akosinid,  gonima  tchi 
nibonid,  gonima  bakan  gego  maianadadinig  tchi  pagamishkago- 
nid.  Kawin  pagidinassi  tchi  nandomad  nanandawiiwewininiwan 
aiakosidjin,  kema  gaie  aiakosinidjin  o  widigemaganan  gonima 
onidjanissan.  Kakina  iw  o  pagidendan,  o  webinan,  o  boniton 
gaie  api  wedapinang  anamiewin,  Jesus  od  ijitwawin.  O  pagi- 
deniman  matchi-maniton,  kakina  gaie  od  inanokiwinini,  o  ma- 
minadisiwinini  gaie  pagidendamowan.  O  debwetawan  Kije- 
Maniton  Weossimimindjin,  missi  gego  netawitonidjin,  ga-gijito- 
nidjin  gijig,  aki  gaie.  O  debwetawan  Jesusan,  Kije-Maniton 
Wegwissimimindjin,  ga-bi-anishinabewiidisonidjin,  ga-nibonid- 
jin  gaie  tchibaiatigong  kinawind  ondji.  O  debwetawan  Weni- 
jishinidjin-Maniton  o  debwetan  gaie  kitchitwa  katolik  anamie- 
wigamig,  ketchitwawendagosidjig  o  widokodadiwiniwa,  batado- 
wini-gassiigadewin,  abitchibawin  eji-owiiassing  gaie  kagige 
bimadisiwin. 

Nibiwa  anamia  mekatewikwanaie  gaganodamawad  wa- 
sigaandawadjin,  od  anamie-nominan  gaie;  ishkwatch  dash  o 
sigaandawan,  bekish  ikkitod  Latin  inwewining:  Ki  sigaandon 
od  ijinikasowining  Weossimind  gaie  Wegwissimind  gaieWeni- 
jishid-Manito.  Bejig  babaikawin  gaie  bejig  mamaikawin  o 
takonawan  sagaandawimindjin.  Aw  dash  ga-sigaandawind 
gaie  o  babaikawin  gaie  o  mamaikawin  od  ijinikasowiniwan  ojibi- 
igadeniwan  Sigaandagowini-masinaiganing  kaginig  tchi  mik- 
wendaming. 

ANAMIEWIN. 

Kije-Manito  Debenimiiang,  ki  migwetchiwiigo  gi-mijiiang 
iw  kitchi  jawendjigewin  tchi  anamiaiang,  tchi  sigaandagoiang 
gaie.  Jawenimishinam  kaginig  tchi  ganawendamang  iw  jawend- 
jigewini-bimadisiwin  ga-mijiiang  kitchitwa  Sigaandagowining. 
Widokawishinam  gaie  swanganamiangin  mojag  tchi  iji  bimadisi- 
iang,  kaginig  tchi  debwetagoian,  tchi  song-apenimoiang  kiiaw, 
enigokodeeiang  gaie  tchi  sagiigoian.  Mino  ganawenimishinam 
ged-ako-bimadisiiang  aking,  gi-niboiang  dash  aking,  ijiwijishi- 
nam  kid  ogimawiwining  gijigong,  kagigekamig  wedi  tchi  sagii- 
goian  gaie  tchi  widji-minawanigosimangidwa  ketchitwawenda- 
gosidjig,  anjeniwag  gaie  ima  eiadjig.  Mi  eji-pagossenimigoian 
ondji  Kigwiss  Jesus.  Mi  ge-ing. 


AN  AMIE-SONGIDEESHK  AGO  WIN . 

NINIDJANISSIDOG! 

Bejig  kitchitwa  Sakrema  Jesus  o  gi-ojiton  wi-songideeshka- 
wad  enamianidjin,  wi-ijiad  tchi  songi-debweiendaminid,  Songi- 
deeshkagowin  dash  ijinikade  iw  kitchitwa  Sakrema.  Geget 
kitchi  Jawendagosiwin;  kitchi  apitendagwad  gaie. 

Mi  ejibiigadeg  Kije-Manito  o  masinaiganing:  Api  ga-non- 
damowad  kikinoamaganag  Jerusaleming  ga-aiadjig,  Samariwin- 
iniwag  gi  odapinamowad  Kije-Manito  od  ikkitowin,  o  gi-ijinaja- 
wawan  Pierran,  Jeanan  gaie  Samariing.  Ga-dagwishinowad  dash 
ima,  o  gi-anamietawawan  enamianidjin,  tchi  odapinanid  Weniji- 
shinid jin-Maniton ;  gi-sigaandasowag  dash  Jesus  od  ijinikaso- 
wining.  O  gi-tessinindjitawawan  dash  Samariing  ga-daji-anami- 
anidjin,  mi  dash  ga-iji-odapinanid  Wenijishinidjin-Maniton. 

Geget  o  gi-kitchi-jaweniman  Jesus  enamianidjin  gi-ojitama- 
wad  iw  kitchi  Jawendagosiwin,  kitchitwa  Songideeshkagowin. 
Nigan  sao  gi-kikeniman  ged-ani-ijiwebisinid.  O  gi-kikendan  sa 
tchi  matchi  dodawindwa  igiw  ged-ani-odapinangig  anamiewin. 
O  ga-jingenimigowan  Judawininiwan  enamiassinigon  gaie;  nibiwa 
enamiadjig  o  ga-kotagiigowan,  o  ga-nissigowan  gaie  nind  anami- 
ewin  ondji;  mi  ga-nigan-kikendang.  Mi  dash  ga-ondji-ojitod 

iw  kitchitwa  Jawendagoswin  tchi  ondji  songendamiindwa,  we- 
weni  tchi  anamiawad  gaie  kaginig  tchi  ganawendamowad  Jesus 
od  ijitwawin,  missawa  ondji  kotagiindwa,  nissindwa  gaie  Jesus 
od  anamiewin. 

Greget  idash  kitchi  nibiwa  gaiat  ga-bi-anamiadjig  gi-ondji- 
wissagi-kotagiawag  anamiewin,  gi-ondjinanawag  gaie.  Kakina 
Jesus  o  kikinoamaganan  gi-ondjinaniman  anamiewin.  Mi  eta 
kitchitwa  Jeankawin  gi-nissassi,  gi-ano-pindjiwebinind  akikong 
ga-moshkinebanind  wendeg  bimide.  Pierre  gi-atchitakwaigaso, 
widjikiweian  dash  Andre  gi-sassagakwaigasowan  tchibaiatigong. 
Paul  gi-kishkigwewa;  Thomagi-bajibawa;  Bartholome  gi-pakona 
gigi-bimadis;  anotch  sa  go  gego  gi-dodawawag,  anamiewin  gi- 
ondjinanindwa. 

Nibiwa  enamiadjig  gi-tchagiswawag,  anind  gi-babashanjewa- 
wag  binish  gi-ishkwanamowad,  anind  nibikang  gi-bakobiwebina- 
wag,  anind  o  gi-amogowan  matchi  awessiian,  minawa  dash  anind 
gi-ningwawawag  gigi-bimadis.  Nisswak  dasso-bibon  dash  gi- 
iji-matchi-dodawawag  enamiadjig.  Naning  midasswak  dasso  mi- 
dasswakosiwag  anamiewin  ga-ondji-nissindjig.  Anomaia  nibiwa 
kitchi  mekatewikwanaieg,  wendjita-mekatewikwanaieg,  mekate- 
wikwanaiekweg,  enamiadjig  gaie  anamiewin  gi-ondjinanawag 
ima  China  aking.  Mi  aiapi  ged-ani-iji-dodawindwa  enamiadjig 
binish  tchi  ishkwa-akiwang.  Nibiwa  gaie  mekatewikwanaieg 
mewija  o  gi-nissigowan  anishinaben  enamiassinigon  ima  Canada 
gaie  Kitchi  Mokoman-aking,  Brebenf,  Lallemant,  Jogues, 
Garnier,  Daniel  gaie  nibiwa  igiw  anind. 

Anin  dash  ejiwebak  Songideeshkagowin  ?  Aw  sa  wedapinang 
iw  kitchi  Jawendaagosiwin,  od  odapinan  Wenijishinidjin-Mani- 
ton,  o  minigon  gaie  nijwasswi  kitchi  migiwewinan,  memindage 
o  mashkawendamiigon,  weweni  tchi  bimadisid,  weweni  gaie 
tchi  dodang,  Jesus  ga-iji-angwamitagosid.  Ki  minigonan  ima 
Kije-Manito  iw  kitchi  jawendjigewin  kaginig  tchi  ganawenda- 
mang  ki  debweiendamowininan,  ga-oshki-minigoiang  gi-sigaan- 
dagoiang.  Ki  nadamagonan  gaie  tchi  apitchi  apitendamang 
anamiewin  kaginig  gaie  tchi  inendamang:  Nindawatch  tchi 
niboian,  iw  dash  tchi  webinamamban  Jesus  ad  anamiewin. 

Weweni  dash  nanagatawendanda  endodagoiang  kitchitwa 
Songideeshkagowin,  kishpin  sa  weweni  odapinamang. 

1.  Nigan  ki  minigonan  Wenijishid-Manito  iw  anamie - 
nibwakawin ,  mi  sa  weweni  tchi  kikenimang  Kije-Manito  eji- 

sagiigosid,  eji-kijewadisid,  eji-apitendagosid  gaie  kaginig  tchi 
sagiind,  tchi  mino  anokitawind  gaie.  Enamiad  gwaiak  nebwakad 
od  anokitawan  Kije-Maniton,  o  bimadjian  gaie  o  tchitchagwan. 
Mi  iw  memindage  bebamendang  endajikang  gaie.  Aw  dash 
saiagitod  aking  endagog  daniwin,  kitchitwawisiwin,  minawani- 
gosiwin  gaie,  gegetgagibadisi,  missawa  nebwakangin  inenimigod 
widj-anishinaben.  Anin  ge-ondisid  anishinabe,  kishpin,  missawa 
gashkitod  kakina  gego  aking  endagog,  waniad  dash  o  tchitchag- 
wan? 

2.  Wenijishing  nissitotamowim  o  migiwen  Kije-Manito 
Songideeshkagowining,  kawin  tchi  nissitotamang  wejibiigadeg 
anotch  masinaiganing,  iw  sa  go  nissitotamowin  tchi  nissitota- 
mang  weweni  anamie-gagikwewin  gaie  Kije-Manito  od  ikkito- 
win,  tchi  ondji  kikendamang  ged-iji-bimadisiiang  ama  aking, 
ningoting  tchi  gashkitamasoiang  kagige  jawendagosiwin  giji- 
gong. 

3.  Minawa  ki  minigonan  Wenjiishid-Manito  wenijishing 
gagikindiwin  tchi  gashkitoiang  memeshkwat  tchi  mino  gagi- 
kindiiang  gego  wa-ijitchigeiangon.  Geget  kitchi  migiwewin  iw. 
Aw  meno-gagikimad  widj-anishinaben  o  kitchi  mino  dodawan. 
Apegish  enamiadjig  mino  ganonawad  widj-anishinabewan  en- 
amiassinigon,  memindage  iniw  enawemawadjin,  negadenimawad- 
jin  gaie.  Apegish  gaie  naganisidjig  gaie  wenidjanissidjig  mino 
gagikimawad  debenimawadjin,  wenidjanissimawadjin  gaie. 

4.  Songendamowin  mi  bejig  Wenijishid-Manito  o  migi- 
wewin  ketchi-apitendagwadinig.  Mi  iw  manigoiang  ima  Ana. 
mie-Songideeshkagowining.  Geget  nibiwa  bemadisidjig  kawin 
songendansiwag  eji-anamiawad,  eji-bimadisiwad  gaie.  Wewib 
ad  odapinanawa  anamiewin,  wewib  dash  minawa  o  webinanawa, 
kawin  sa  kitchi  otchibikawansinini  Kije-Manito  od  ikkitowin 
ima  odeiwang;  wewib  ajessewag.  Swanganamiad  dash  weweni 
o  ganawendan  anamiewin  gaie  mino  ijiwebisiwin,  missawa  iw 
ondji  matchi  inind,  gonima  gaie  matchi  dodawind.  Wenijish- 
inidjin-Maniton  sa  o  songendamiigon. 

5.  Anamie-kikendassowin  o  minan  Wenijishid-Manito 
meno-odapinaminidjin  Songideeshkagowin.  Nijwaiagad  iw  kik- 
endassowin,  mi  sa  iw  kikendassowin  tchi  kikendaming  ged- 
ijitchigeng  tchi  mino  aiang,  tchi  gashkiind  joniia,  tchi  gashki- 
tong  anotch  gego  aking  endagog.  Mi  iw  menwendamowad, 
nendoneamowad  gaie  nibiwa  bemadisidjig,  kawin  dash  gwetch 

inabadassinon.  Kitchi  mino-inabadad  dash  iw  anamie-kikendas- 
sowin.  Mi  iw  saiagitowad  gwaiak  enamiadjig  mi  iw  wendji- 
kikendamowad  weweni  anamie-debwewinan  ga-gagikwedjin 
Jesus,  mi  iw  wendji-kikinoamawindwa  ged-ijitchigewad  tchi 
mino  anokitawawad  Kije-Maniton,  tchi  bimadjiawad  gaie  o 
tchitehagowan  kagigekamig  ge-bimadisinidjin. 

6.  Minawa  ki  minigonan  Kije-Manito  iw  migiwewin,  mi 
sa  Songanamiawin  tchi  minwendamang  anamiaiang  gaie  nanin- 
gim  tchi  odapinamang  kitchitwa  Jawendagosiwinan.  Geget 
kitchi  apitendagwad  iw  migiwewin.  Swanganamiad  tanassag 
mojag  o  mikweniwan  Kije-Maniton;  bemossedjin,  gonima  bisan 
eiadjin,  kema  gaie  enolddjin  apine  o  mikweniman  Kije-Maniton. 
Ode  tannasag  anamiawini-mokidjwanibig;  apine  ima  onsikani- 
wan  anamiewinensan  gaie  mino  inendamowinan. 

7.  Wenijishing  segendamowin ,  mi  bejig  Wenijishid-Mani- 
to  o  migiwewin.  Gwaiak  enamiad  sa  o  gossan  Kije-Maniton, 
gwetadjingin  ijiwebisi  gaie  kitchi  jagwenimo  tchi  nishkiad 
Kije-Maniton,  o  kitchi  gotan  batadowin  gaie  iw  kagige  animisi- 
win  anamakamig.  Geget  kitchi  mino  dodam  gossad  Kije-Mani- 
ton,  bekish  dash  gaie  enigokodeed  o  sagian. 

Kitchi  mekatewikwanaie  o  migiwen  kitchitwa  Songideesh- 
kagowin,  kawin  memwetch  wendjita-mekatewikwanaie.  Anin 
dash  endodang  api  magiwedjin  Songideeshkagowin?  Mi  sa  iw 
endodang:  nigan  o  tessinindjitawan  kakina  iniw  ged-odapinami- 
nidjin  Songideeshkagowin,  bekish  o  pagosseniman  Wenijishini- 
djin-Maniton  tchi  odissigowad  wa-Songideeshkawindjig,  tchi 
minigowad  gaie  iniw  nijwasswi  migiwewinan.  Panima  dash 
bebejig  o  tchibaiatigonamawan  o  katigwanining,  anamie-bimide 
(holy  chrism)  bekish  aiod,  bekish  gaie  o  pagidjininindjitawan 
oshtigwanining,  ow  dash  od  inan:  Ki  tchibaiatigonamon  gaie  ki 
songideeshkon  ondji  iw  anamie-bimide,  iw  bimadjiigowini- 
bimide,  od  ijinikasowining  Weossimind  gaie  Wegwissimind 
gaie  Wenijishid-Manito.  Ishkwatch  dash  pangi  o  passanowe- 
wan  tchi  wi-mikawamad,  mano  tchi  minwendaminid  kotagi- 
tonid,  gonima  gaie  nibonid,  anamiewin  ondji.  Ow  sa  ikkito 
Jesus:  Jawendagosiwag  gwaiak  ijiwebisiwin,  anamiewin  gaie , 
wendji-kotagiindjig  mi  sa  igiw  wedaiimidjig  ogimawiwin  giji- 
gong.  Ki  jawendagosim,  api  nishiwanasomigoieg,  kotagiigo- 
ieg  gaie,  anotch  gaie  matchi  dajimigoieg  anisha,  nin  ondji 


463 


dodagoieg.  Onanigwendamog  gaie  modjigendamog,  apitchi  sa 
kitchi  batainad  iw  ge-dibaamagoieg  gijigong. 

Anin  dash  ge-dodang  awiia  api  wa-odapinang  Songideesh- 
kagowin.  Mi  sa  ow  ge-dodang:  weweni  ta-anwenindiso  tchi  bini- 
tod  ode,  tchi  aiassinog  ganage  bejig  kitchi  batadowin  odeing. 
Minawa  enigokodeed  ta-anamia  weweni  tchi  odapinad  Weniji- 
shinidjin-Maniton  gaie  iniw  nijwasswi  o  migiwewini.  Ga- 
Songideeshkawind  dash,  migwetch  o  gad-inan  Wenijishinidjin- 
Maniton  gi-pindigagod,  o  ga-pagosseniman  gaie  kaginig  tchi 
abinid  odeing,  wika  tchi  naganigossig  ged-apitch-bimadisid 
aking.  Memindage  ta-mashkawendam  wika  tchi  wi-webinansig 
anamiewin,  missawa  anamiewin  ondjinanindiban. 

Igiw  dash  babaikawinag  gaie  mamaikawinag  ga-takonadjig 
ga-odapinaminidjin  Songideeshkagowin  o  gad-anamietawawan 
gaie  o  ga  kikinoamawawan  anamiewin,  mino  ijiwebisiwin  gaie; 
od  inawemawan  dash  gaie  iniw  ga-takonawadjin. 


ANAMIEWIN. 

W enijishiian-Manito,  migwetch  kid  inenimigo  gi-pindjina- 
weshkawiiang  kitchitwa  Songideeshkagowining.  Mashkawen- 
damiishinam  mojag  tchi  ganawendamang  Kije-Manito  od  ana- 
miewin,  mino  ijiwebisiwin  gaie  binish  tchi  ishkwa-bimadisiiang. 
Wasseiendamiishinam  mojag  tchi  kikendamang  ged-ijitchigeiang 
weweni  tchi  bimadisiiang,  s ongend arn i i sh i nam  gaie  kaginig 
tchi  dodamang  eji-kikinoamawiiangid  Jesus  ima  od  anamiewin- 
ing.  Mi  eji-pagossenimigoian  Jesus  od  ijinikasowining.  Mi 
ge-ing. 


v 


464 


KITCHITWA  EUKARISTIWIN  WEDAPINIGADEG 
ENIKAGEMAGAK. 

NINIDJANISSIDOG! 

Nisswaiagad  iw  ga-ondji-ojjtod  Jesus  kitchitwa  Eukaristi- 
win,  mi  sa  nigan,  kaginig  ima  tchi  widigeminang  binish  tchi 
ishkwa-akiwang;  minawa  tchi  pagidenindisod  kinawind  ondji 
endasso-gijigadinig  ima  kitchitwa  Anamessikewining;  ishkwatch 
dash  tchi  ashaminang  iniw  bemadisinidjin  pakwejiganan  gijigong 
ga-ondjibanidjin,  mi  sa  tibinawe  wiiaw  gaie  o  miskwim,  kitchit- 
wa  Eukaristiwining  gwaiak  etenigin.  Geget  Jesus  o  kitchi 
sagian  anishinaben.  0  gi-wabandaan  eji-sagiad,  gi-nibotawad 
tchibaiatigong.  Memindage  dash  o  gi-wabandaan  eji-sagiad  gi- 
ojitamawad  kitchitwa  Eukaristiwin. 

Nanagatawendanda  ejiwebak  kitchitwa  Eukaristiwin.  Mi 
ima  ebid  Jesus,  Kije-Manito  Wegwissimind,  eji-Kije-Manitowid 
gaie  eji-anishinabewid.  Mi  ima  etenig  wiiaw,  ga-agodenig 
tchibaiatigong,  o  tchitchagwan  ga-kashkendaminidjin  ima  Bimi- 
dewatigo-wadjiwing,  ga-wissagendaminidjin  gaie  tchibaiatigong; 
mi  ima  etenig  o  Kije-Manitowiwin;  misiwesi  Jesus  ebid  ima 
kitchitwa  Ostiwining.  Pakwejigan  od  ijinagosiwining  ateni 
Jesus  wiiaw,  jominabo  dash  od  ijinagosiwining  ateni  Jesus  o 
miskwim.  Kawin  dash  eta  wiiaw  atemagassini  kitchitwa  Osti- 
wining,  mi  go  gaie  o  miskwim  ima  ateni.  Kawin  gaie  o  misk- 
wim  eta  atemagassini  anamie-minikwadjiganing,  mi  go  gaie 
wiiaw  ima  ateni.  Kakina  Jesus  abi  Ostiwining,  kakina  gaie 
Jesus  abi  anamie-minikwadjiganing.  Bimadisi  sa  Jesus.  Ka- 
win  ningotchi  bakan  atessinini  wiiaw,  minawa  ningotchi  bakan 
o  miskwim;  kawinganage;  mojag  sabesho  widjindimagadiniwan, 
mojag  gaie  mamawi  ateniwan  wiiaw  gaie  o  miskwim,  o  Kije- 
Manitowiwin  gaie  od  anishinabewiwin.  Mi  eji-kikinoamagoiang 
Jesus  od  anamiewin,  mi  iw  mojag  ga-debweiendamowad  kakina 
katolik  enamiadjig. 

Mamakadendagosi  geget  Jesus  kitchitwa  Eukaristiwining. 
Megwa  gi-bimadisid  aking,  bejig  eta  odenang  gonima  wakaigan- 
ing  gi-aia,  Nongom  dash  aia  ima  kakina  anamiewigamigong, 
minik  endassing  aking  enigokwag  aki,  endaji-ganawendjigadeg 
kitchitwa  Eukaristiwin. 

Minawa,  bejig  bemadisid  od  odapinan  kakina  Jesusan  minik 
eiawinid,  api  wedapinang  kitchitwa  Ostiwin.  Kishpin  dash 
ningotwakosiwad,  g-onima  mi dass wakosi wad  igiw  wedapinangig 
kitchitwa  Jawendagosiwin,  kakina  go ,  minik  endashiwad,  od 
odapinawan  bebejig  iniw  Jesusan;  baiejigonidjin  dash  Jesusan  od 
odapinawan.  Bejig  iw  minik  od  odapinan,  ej i-od apinamowad 
ningotwak,  kema  gaie  midasswak  bemadisidjig;  od  odapinan  sa 
kakina  Jesusan.  Geget  mamakadendagosi  Jesus  kitchitwa 
Eukaristiwining. 

Jesus  amwa  ima  kitchitwa  Eukaristiwining,  kawin  dash 
banadjiassi,  kawin  jakwamassi,  kawin  gaie  wika  ondji  tchaginassi, 
kawin  gaie  ondji-ishkwa  aiassinini  iniw  wiiaw,  iw  amond; 
bimadisi  aw  pakwejigan;  o  migiwen,  o  ganawendan  gaie  iw 
ketchitwawendagwak  bimadisiwin,  mi  sa  iw  jawendjigewini- 
bimadisiwin,  ga-oshki-minigoiang,  gi-sigaandagoiang.  Mi 
wendji-ikkitod  Jesus:  Nin  nind  aw  bemadisid  pakwejigan, 
gijigong  ga-ondjibaian;  kishpin  awiia  amwad  iniw  pakwejiganan, 
ta-kagige-bimadisi;  aw  dash  pakwejigan,  ge-migiweian,  mi  niiass 
tchi  ondji  bimadisiwad  anishinabeg. . . .  Ga-bi-iji-ijinajoad  aw 
haiagigerb\im/dlsid  Weossimind,  gaie  nin  dash  ondji  bimadisiian 
aw  Weossimind,  MI  GO  GAIE  AW  EMOD,  mi  nin  ge-ondji- 
bimadisid. 

Kitchi  bebakan  inanoki  aw  ketchitwawendagosid  pakweji- 
gonima  odeiwang  igiwenamiadjig;  bejig  enamianidjin  o  bimadjian, 
o  minan  kagige  bimadisiwin  gijigong;  minawa  dash  bejig  tanas- 
sag  o  banadjian,  o  minan  kagige  banadisiwin  anamakamig. 
Bejig  o  mikan  ima  bimadisiwin,  minawa  dash  bejig  o  mikan  ima 
banadisiwin,  nibowin.  Aw  meno-odapinang  kitchitwa  Euka- 
ristiwin  ningoting  ta-ondji-kagige-bimadisi  gijigong.  Aw  dash 
wedapinang  iw,  megwa  gigishkang  kitchi  batadowin,  ningoting 
ta-ondji-kagige-kotagito  anamakamig,  mi  sa  kishpin  weweni 
anwenindisossig. 

Anin  dash  endodagemagak  kitchitwa  Eukaristiwin  ?  Nigan , 
aw  wedapinang  kitchitwa  Jawendagosiwin  od  owiiawinodan 
Jesus  wiiaw;  tibishko  bejigowag  win  gaie  Jesus.  Mi  wendji- 
ikkitod  Jesus:  Awegwen  madjigwen  niias,  menikwegwen  gaie 
nin  miskwim,  nin  gigishkawa,  gaie  win  dash  nin  gigishkag.  Aw 
wedapinang  kitchitwa  Eukaristiwin  o  gashkiton  nassab  tchi 
ikkitod,  kitchitwa  Paul  ga-ikkitod:  Nin  bimadis,  kawin  mem- 
wetch  nin,  Jesus  sa  bimadisi  niiawing. 

Ninidjanissidog,  mindjimendamog  iw  api  wedapinamegon 
Jesus  wiiaw;  ow  dash  idisoiog:  Nongom  Jesus  aia  niiawing, 
nindeing  aia,  nind  aiawa,  nin  gigishkawa  Jesus;  bimadisi  ima 
niiawing;  nind  owiiawinodamawa  Jesus  wiiaw;  nin  gigishkama- 
wa  wiiaw  niiawing;  tanassag  win  gaie  nin,  ki  bejigomin. 

Ima  kitchitwa  Eukaristiwining  Jesus  od  ashaman  od  anishi- 
nabeman.  Wegonen  dash  iw  eshamad?  Kawin  aking  endagog 
midjim  od  ashamassin;  tibinawe  wiiaw  gaie  o  miskwim  od  asha- 
man,  wi-kagige-bimadjiad.  Mi  wendji-ikkitod:  Aw  pakweji- 
gan,  ge-migiweian,  mi  iw  niiass  tchi  ondji  bimadisiwad  anishina- 
beg.  Niiass  geget  midjimiwan,  nin  miskwim  dash  geget 
minikwewiniwan.  Ga-bi-iji-ijinajaod  aw  ^ais^j^e-bimadisid 
Weossimind  gaie  nin  dash  ondji  bimadisiian  aw  Weossimind,  mi 
go  gaie  aw  emod  mi  nin  ge-ondji-bimadisid.  Ikwe  od  ashaman 
onidjanissensan  o  dodoshabom,  tanassag  o  miskwim;  Jesus  dash 
od  ashaman  enamianidjin  tibinawe  wiiaw  gaie  o  miskwim;  geget 
o  kitchi  sagian. 

Ima  kitchitwa  Eukaristiwining  Jesus  o  minan  enamianidjin 
gego  aiapitchi-kitchitwawendagwadinig,  ge-ondji-kikendaminid 
ningoting  tchi  mino  abitchibanid.  Mi  wendji-ikkitod:  Aweg- 
wen  madjigwen  niiass,  menikwegwen  gaie  nin  miskwim,  kagige 
bimadisiwin  od  aian,  nin  dash  nin  gad-abitchibaa,  api  ishkwatch 
tchi  gijigak.  Kitchitwa  Eukaristiwin  meno-odapinigadeg,  mi  iw 
kikinawadjitchigan  endajindang  Jesus;  mi  iw  ge-ondji-kiken- 
damang  ningoting  tchi  mino  abitchibaiang  dibakonige-gijigak. 
Geget  ima  gijigong  kagigekamig  ta-dago-kikendagosiwag  igiw 
ga-mino-odapinangig  aking  Jesus  wiiaw;  mi  memindage  igiw 
ge-kitchi-bishigendagosidjig,  gisissong  ged-iji-wasseiasidjig. 

Minawa  mi  enikagemagak  Eukaristiwin  weweni  wedapini- 
gadeg,  mi  -sa,  migiwemagad  mashkawisiwin,  ge-ondji-songi- 
migadaming  batadowin;  mi  iw  jaiagodjiigowad  matchi-manitog. 
Mi  ga-ondji-ikkitowad  kitchi  mekatewikwanaieg,  gi-mamawi- 
gigitowad  ima  Trent  ejinikadeg  odenang  kitchi  agaming:  Ki- 
tchitwa  Eukaristiwin  wedapinigadeg  ki  ganawenimigomin  tchi 
pangishinsiwang  kitchi  batadowining.  Aw  ketchitwawendago- 
sid  pakwejigan,  aw  bemadisid  pakwejigan  gijigong  ga-ondjibad 
o  migiwen  mashkawisiwin,  wenipaj  tchi  jagodjitoiang  matchi- 
manito  o  gagwedibeningewinan,  tchi  ganawendamang  gaie  Kije- 
Manito  o  jawendjigewin.  Mi  wendji-onijishing  naningim  tchi 
odapinamang  kitchitwa  Jawendagosiwin,  memindage  igiw 

weshki-bim ad isiclj ig ,  gaie  go  igiw  wakwatchiigodjig  gaie  geg- 
wedibenimigod j  ig  m  atchi-mani ton . 

Nibiwa  enamiadjig  od  odapinanawa  endasso-neningo-gisiss, 
anind  dash  endasso-anamiegijigadinig,  minawa  dash  anind  gega 
endasso-gijigadinig.  Ganage  niwing  neningo-kikinonowin  od 
odapinanawa  Jesus  wiiaw  kitchi  nibiwa  enamiadjig.  Kakina 
dash  katolik  enamiadjig  inawag  ganage  abiding  tchi  odapinamo- 
wad  kichitwa  Eukaristiwin,  mi  sa  api  wedjitchissegin  Pak.  Ka- 
win  dash  iw  debissessinon.  Swanganamiad  saiagiad  Jesusan, 
wa-bimadjiad  o  tchitchagwan  naningim  od  odapinan  iw  ketchit- 
wawendagwadinig  Sakrema.  Mi  go  gaie  kinawa,  ninidjanis- 
sidog,  ged-ijitchigeieg. 

Anin  dash  ged-ijitchiged  enamiad  wa-mino-odapinad  De- 
bendjigenidjin  kitchitwa  Eukaristiwining  ebinidjin  ?  Mi  sa 
nigan  weweni  ta-ojitaidiso,  weweni  gaie  ta-nanagatawenindiso 
tchi  gwaiak  kikenindisod  ejiwebisid.  Kishpin  dash  kikenindisod 
gigishkang  kitchi  batadowin,  weweni  ta  awi-anwenindiso.  Ka- 
win  debissessinini  awiia  odeing  eta  kashkendang  gi-bata-did. 
Aiamagad  bejig  kitchi  ganasongewin,  mi  sa  tchi  anwenindisong 
tchi  bwa  odapinaming  kitchitwa  Eukaristiwin,  kishpin  awiia  ki- 
keninisod  gi-pangishing  kitchi  batadowining.  Awegwen  met- 
chi-odapinamogwen  Jesusan  wiiawini,  o  matchi  dodan,  o  wiiagi- 
ton  gaie  wiiawini,  o  kitchi  nishkian  Kije-Maniton.  Mi  wendji- 
ikkitod  kitchitwa  Paul: 

Awegwen  ged-amwagwen  iniw  pakwejiganan,  gonima 
ge-minikwegwen  etenig  Debeniminang  o  minikwadjiganing, 
apitendagossissig  dash,  o  ga-wiiagiton  Debeniminang  wiiaw 
gaie  o  miskwim.  Ta-nanagatawenindiso  dash  enamiad,  panima 
dash  o  gad-amwan  iniw  pakwejiganan  gaie  o  ga-minikwen 
etenig  minikwadjiganing.  Win  emwad  iniw,  menikwed  gaie 
iw,  apitendagosissig  dash,  o  midjin,  o  minikwen  gaie  tibinawe  o 
banadisiwin,  kawin  sa  o  manadjitossin  Debeniminang  wiiaw. 

Geget  apitchi  kitchi  matchi  dodam  aw  wedapinad  Jesusan 
megwa  gigishkang  kitchi  batadowin.  Od  iji-dodawan  Jesusan, 
tibishko  ga-iji  dodawad  Judas,  mi  sa  bejig  Jesus  o  kikinoamaga- 
nan,  ga-atawed  Debendjigenidjin,  wi-debibinad  nissimidana 
dasswabik  joniian.  Od  iji  dodawan,  matchi  jimaganishag  gaie 
Judawininiwag  ga-iji-dodawawad,  gi-papakitewawad,  gi-nisliiba- 
pinodawawad,  gi-sassagakawawad  tchibaiatigong.  Geget  kitchi 
batadowin  iw. 

Naning-otinong  Kije-Manito  o  kitchi  bashanjewan,  o  kitchi 
kotagian  gaie  metchi-odapinaminidjin  kitchitwa  Eukaristiwin; 
naningotinong  od  ijian  sesika  tchi  kitchi  akosinid  gaie  tchi  matchi 
nibonid.  Mi  iw  endajindang  kitchitwa  Paul  api  ekkitod:  Mi 
dash  iw  nibiwa  endashiieg  wendji-naninamisiwad  gaie  wendji- 
nita-akosiwad  gaie  wendji-nibawad-mi  sa:  wendji-nibowad-gi- 
matchi-odapinamowad  Jesus  wiiaw. 

Aiangwamisig  ninidjanissidog;  kego  wika  inendangegon 
tchi  odapinameg  Jesus  wiiaw  gigishkameg  kitchi  batadowin. 
Nakawe  anwenindisog  weweni;  mi  pitchinag  tchi  odapineg  Jesus 
ima  kideiwang. 

Minawa,  weweni  anamiag  tchi  bwa  odapinameg  kitchitwa 
Eukaristiwin,  minawa  gaie  gi-ishkwa-odapinameg.  Memindage 
kideiwang  enigokodeeieg  anamiag.  Ki  ga-kitchi-minotchigem, 
beka  go  agindameg  Jawendagosiwini-anamiewinan  anamie-ma- 
sinaiganing  eiagin.  Kekendansigog  dash  masinaigan  nibiwa  ta- 
anamiawag  anamide,  o  ga-mikwendamawawan  Jesusan  o  kota- 
gitowinini,  o  nibowinini  gaie  tchibaiatigong.  O  ga-gaganonawan 
Debendjigenidjin  odeiwang  ebinidjin,  o  ga-sagiawan,  o  ga- 
migwetch-inawan  gaie.  Jesus  nongom  bimadisi  niiawing,  ta- 
inendamog,  nin  gigishkawa  Jesus,Kije-Manito  Ogwissan,  kitchit- 
wa  Marie  gaie  Ogwissan;  aw  saiagiid  Jesus,  aw  kejewadisid 
Jesus,  aw  ga-nibotawid  tchibaiatigong  nind  aiawa  nindeing. 
Jesus,  ki  sagiin,  ki  minin  niiaw  gaie  nin  tchitchag 
gaie  mi  bimadisiwin.  Dibendan  ge-dowanen  gaie 

minik  ge-kotagitowanen.  Jawenimishin  kaginig  tchi  sagiinan 
gaie  mojag  tchi  anokitonan.  Widokawishin  wika  minawa  tchi 
pangishinsiwan  batadowinig.  Nind  anamietamas  mojag  tchi 
nadamawiian  ged-apitch-bimadisian.  Nind  anamietawag  ninigii- 
gog  gaie  ninidjanissag  gaie  kakina  enawemagig.  Nin  gaganoda- 
mawag  kakina  naganisidjig  anamiewigamigong,  kakina  gaie 
gwaiak  enamiadjig.  Jawenim,  Jesus  kejewadisiian,  kakina 
enamiassigog,  Judawininiwag,  bebakan  ejitwadjig,  baiata-ijiwebi- 
sidjig,  wa-nibodjig,  kakina  gaie  gassiakisowining  endaji-kota- 
gitodjig. 

Aw  wa-Jawendagosid  kawin  pagidinassi  gego  tchi  midjid, 
gonima  tchi  minikwed  gi-ishkwa-abita-tibikadinig.  Kishpin 
dash  kitwen  gi-pitchi-wissinid,  kema  gaie  gi-pitchi-minikwed, 
kego  o  gad-odapinansin  kitchitwa  Eukaristiwin;  kishpin  iw 

dodangiban,  da-kitchi-matchi-dodam;  o  da-minidison  kitchi 
batadowin,  missawa  pangishe  gego  gi-jakamopan. 

Ow  gaie  o  ga-mindjimendan,  mi  sa  tchi  bisikang  od  anamie- 
gijigado-agwiwinan,  ta-minokwanaie,  Jesusan  sa  o  wi-odapinan, 
iniw  maiamawi-ishpendagosinidjin  kitchi  Ogiman.  Kishpin 
dash  awiia  kitimagisid,  mano  ta-bisikwanie  eji-bisikwanaied 
enamiegijigakin;  ta-binikwanaie  eta,  mi  dash  tchi  nasikang 
kitchitwa  Adopowin.  Kawin  gaie  onijishinsinon  awiia  osam 
sasegakwanaied,  kawin  Jesus  o  minwabandansin  iw. 

Apegish  wikwatchitowad  enamiadjig  naningim  tchi  mino 
odapinamowad  Jesus  wiiaw  ketchitwawendagwadinig. 

ANAMIEWIN. 

Jesus,  kejewadisiian  Debenimiiang,  ki  gi-ondji-ojiton  kit- 
chitwa  Eukaristwin  kaginig  ima  tchi  widigemiiang  gaie  tchi 
ashamiiang  aw  gijigong  ga-ondjibad  bemadisid  pakwejigan,  mi 
sa  tibinawe  kiiaw  gaie  ki  miskwim,  ki  mamoiawamigo  gi-oji- 
tamawiiang  iw  ketchitwawendagwak  Jawendagosiwin.  Ki  pa- 
gossenimigo  tchi  mijiiang  jawendjigewin  kaginig  tchi  mino  oda- 
pinamang  kiiaw  gaie  ki  miskwin  ima  etegin,  mi  dash  tchi  moji- 
toiang  eji-debwewinagak  iw  kid  ikkitowin:  Awegwen  madjig- 
wen  niiass  menikwegwen  gaie  nin  miskwin,  od  aian  kagige  bi- 
madisiwin  gaie  nin  gad-abitchibaa,  api  ishkwatch  tchi  gijigak. 
Mi  eji-pagossenimigoian,  Jesus  kejewadisiian,  ondji  ki  kitchi 
jawendamideewin.  Mi  ge-ing. 

KITCHITWA  ANAMESSIKEWIN. 

NINIDJANISSIDOG! 

Kije-Manito  Debeniminang  missi  gego  o  gi-ojiton,  o  diben- 
dan  gaie.  O  dibeniman  gaie  kakina  bemadisinidjin  gijigong 
aking,  gassiakisowining;  potch  igo  kakina  matchi-maniton  gaie 
matchi  otchitchagoman  kagige  ishkoteng  endanakisonidjin  o  di- 
beniman,  o  kotagian  gaie  ondji  o  batadowinini.  Missiwe  ogima- 
wi,  missiwe  gaie  dibendjige  gijigong,  aking  gaie  ima  anamaka- 
mig.  Mi  wendji-inind:  Debendjiged;  Kitchi-Manito  od  iji- 
winigon  iniw  enamiassinigon:  geget  kitchi-Manitowi,  mashka- 
wisi,  gotamigwendagosi,  ishpendagosi  gaie. 

Ondji  o  kitchi  ishpendagoswin,  o  kitchi  dibeningewin,  o 
Manitowiwin  gaie  od  apitchi  ondji  manadjiigon  gijigong 
gaie  aking  ebinidjin.  Mi  wendji-ikkitod  kitchitwa  Jean: 
Nin  gi-inab  idash,  gaie  nin  gi-nondan  iw  od  inwewiniwa 
igiw  kitchi  nibiwa  anjeniwag  ima  giwitai  iw  ogima-apabi- 
wining  gijigong  gaie  iniw  ketisinidjin  nabawidjig;  kitchi 
midasswak  dasso  kitchi  midasswak  gi-dashiwag.  Nin  gi-nonda - 
wag  gi-ikkitowad :  De-apitendagosi  aw  Manishtanishens  (Jesus) 
ga-nissindiban,  tchi  odapinang  gashkiewisiwin,  gaie  Manito- 
wiwin,  gaie  nibwakawin,  gaie  mashkawisiwin,  gaie  kitchitwa- 
wiswin,  gaie  bishigendagosiwin,  gaie  jawendagosiwin.  Kakina 
dash  gijigong  eiadjig,  gaie  oma  aking,  gaie  ima  anamaking,  gaie 
ima  kitchiganing  ebidjig,  kakina  nin  gi-nondawag  ow  ikkito- 
wad:  Jawendagosiwin,  gaie  kitchitwawisiwin,  gaie  bishigenda- 
gosiwin,  gaie  gashkiewisiwin  o  ga-dibendanan  aw  nemadabid 
ogima-apabiwining-mi  sa  Debeniminang  Kije-Manito-gaie  aw 
Manishtanishens  kaginig  apine  kagigekamig. 

Win  eta  Kije-Manito  nesso-bejigod  de-apitendagosi  tchi 
apitchi  manadjiind,  tchi  anamietawind  gaie.  Kawin  awiia  anjeni, 
kawin  gaie  awiia  ketchitwawendagosid  iw  minik  iji  manadjiassi, 
Kije-Manito  eji-manadjiind.  Awashime  apitendagosi  kakina 
dash  anjeniwag,  ketchitwawendagosidjig  gaie  epitendagosiwad. 
Winawa  gi-ojiawag,  win  dash  kawin  gi-ojiassi.  Winawa  ningot- 
inggi-madji-aiawag,  win  dash  Kije-Manito  kaginig  aia,  ka  wika 
gi-madji-aiassi,  kagigekamig  aia,  kagigekamig  bimadisi;  mi 
wendji-inind:  Aw  kaiagige-bimadisid. 

Aw  dash  bemadisid  aking  inendagossi  tchi  kikenimad,  tchi 
manadijiad,  tchi  kitchitwawenimad  gaie  Kije-Maniton  ondji  o 
Manito-ijiwebisiwinini,  od  ishpendagosiwinini  gaie.  Mi  iw 
memindage  ga-ondji-pagidjigeng  ba-ako-akiwang,  mi  sa  tchi 
ondji  kitchicwawenimind  Kije-Manito,  Kitchi-Manitong  tchi  iji 
manadijind.  Aw  pegidjigetawad  Kije-Maniton,  gonima  pijiki- 
wan,  gonima  manishtanishan,  gonima  anotch  maniwangin, 
tanassag  od  inan  Kije-Maniton:  Ketchi-Manitowiian,  keje- 
wadisiian  gaie  jewendamideeian,  ki  dibendan  niiaw  gaie  nin 
bimadisiwin  gaie  minik  endaniian.  Kakina  gego,  minik  eiaman, 
ki  gi-mij,  aiawin,  bimadisiwin,  niiaw,  nin  tchitchag,  kakina 
sa  go  gego  ki  gi-mij,  kakina  gaie  ki  dibendan.  Kin  nijike  kid 
apitchi  ishpendagos,  kin  eta  kid  apitchi  niganis,  kid  apitchi 
kitchitwawendagos,  kin  nijike  ki  Kije-Manitow:  mi  wendji- 
manadjiinan,  mi  wendji-ishpeniminan,  migaie  iw  wendji-kitchit- 
waweniminan.  Ki  dibendain  niiaw  gaie  nin  bimadisiwin;  ki 
minin  iw  pagidinigewin  oma  etemagak  pagidjigewinikaning; 
mi  enenimad,  mi  enad  Kije-Maniton  aw  pegidiniged. 

Ba-ako-akiwang  gi-pagidinigem.  Cain  gaie  Abel,  igiw  nij 
ga-apitchi-nitami-nigidjig  oma  aking,  nitam  anishinabeg  ogwis- 
siwan,  neienj  gi-pagidjigewag.  Cain  o  gi-pagidinigenan  anotch 
maniwangin,  Abel  dash  o  gi-pagidinigenan  manishtanishan 
ga-nitami-niginidjin  gaie  iniw  o  bimidemini.  Gi-ishkwa-mosh- 
kaang  Noe  gi-ondji-pagidjige  wi-mamoiawamad  Kije-Maniton 
gi-bimadjiigod,  gi-moshkaaninig.  Kije-Manito  dash  o  gi-anonan 
Moisan  tchi  kikinoamagowad  Jndawininiwag  anotch  pagidjige- 
win;  geget  idash  kitchi  naningim  gi-pagidjigewag.  Gi-anamie- 
tchigadeg  kitchi  anamiewigamig  Jerusaleming,  nijtana  ashi 
nijing  midasswak  (22,000)  gi-nissawag  nabe-pijikiwag  gaie 
ningotwak  ashi  nijtana  dasso  midasswak  (120,000)  manishta- 
nishag;  pagidinigewin  gi-ondji-nissawag  gaie  tchi  ashamindwa 
igiw  ga-kitchi-mamawinodjig  bemadisidjig,  ga-bi-mawandjiidid- 
jig,  wi-widokasowad  gi-anamietaming  iw  oshki  anamiewigamig 
ketchi-mitchag,  ketchi-bishigendagwak  gaie. 

Kawin  eta  Judawininiwag,  mi  go  gaie  kakina  anishinabeg 
endasso-winsbwad,  kakina  gi-pagidinigewag.  Winawa  dash 
enamiassigog  gi-manitokewag,  gi-pagidjigewad.  Gisisson,  anan- 
gon,  aki,  ishkote,  gaie  anotch  gego  bakan  o  gi-manitokenawan. 
Mexico  ga-danakidjig  gisisson  o  gi-manitokenawan  kiwe,  nibiwa 
dash  widj-anishinabewan  pagidjigewin  o  gi-ondji-nissawan  kiwe, 

wedjitchissenigin  manitoke-g-ijigadon.  Mi  keiabi  ejitchigeng 
makate-wiiassag  od  akimiwang.  Geget  wassa  wanishinog  igiw 
ketimagisidjig,  kekenimassigog  Kije-Maniton,  pegidinigedjig 
tibinawe  widj-anishinabewan,  menitokewadjin.  Gaganodama- 
wadanig  dash  tchi  webinamowad  o  matchi  manitokewiniwa. 

Api  ga-dagwishing  aking  J esus  Debeniminang,  o  gi-angoto- 
nan  iniw  gaiat  ga-aianigin  pagidjigewinan,  ga-iji-pagidjigewad 
waieshkat  Judawininiwag;  meshkwat  dash  o  gi-ojiton  bejig 
aiapitchi-kitchitwawendagwadinig  pagidjigewin,  iw  Anamessi- 
kewin  ejinikadaming.  Mi  iw  pagidjigewin  kaginig  ge-ni-aiama- 
gak  aking  binish  tchi  ishkwa-akiwang. 

Anin  dash  ga-dodang  Jesus  gi-ojitod  iw  kitchitwa  pagidini- 
gewin?  Mi  sa  iw  ga-dodang;  o  gi-andjian  pakwejiganan  tchi 
wiiawiwaninig  pakwejigan  od  ijinagosiwining;  panima  o  gi- 
andjiton  iw  jominabo  ga-atenig  anamie-minikwadjiganing  tchi 
omiskwiwaninig  jominabo  od  ijinagosiwining.  Panima  dash  o 
gi-inan  o  kikinoamaganan;  Mi  iw  ged-ani-dodameg,  kaginig 
tchi  ani-mikwenimiieg.  Mi  dash  geget  ejitchigewad  mekate- 
wikwanaieg  dassing  enamessikewadjin.  Gaie  winawa  iwapi  od 
andjitonawan  jominabo  gaie  pakwejiganan,  meshkwat  dash  tchi 
bi-aiamagadinig  anamessike-adopowining  Jesus  wiiaw  gaie  o 
miskwi,  mi  dash  iniw  pegidjigetamawawadjin  Kije-Maniton. 
Tanassag  od  inawan:  Kije-Manito  nosse,  ki  pagidinamon  nongom 
oma  anamessike-adopowining  Kigwiss  Jesus  wiiaw  gaie  o  mis- 
kwim,  tchi  wi-ondji-jawenimadwa  bemadisidjig,  nebodjig  gaie. 

Wegonen  dash  iw  kitchitwa  Anamessikewin  ?  Mi  sa  iw 
pagidjigewin,  Jesus  ga-ojitod  ishkwatch  gi-widopomad  o  kikino- 
amaganan.  Mi  ima  pegidenindisod  Jesus.  Eji-anishinabewid 
o  pagidinamawan  Ossan  wiiaw  gaie  o  miskwim  mekatewikwa- 
naien  onindjining,  ga-iji-pagidenindisod  gi-agodjing  gi-nibod 
gaie  tchibaiatigong.  Aw  sa  Jesus,  ga-pagidendang  wiiaw  gaie 
o  miskwim  ima  tchibaiatigong  gi-agodjing,  o  pagidendan  wiiaw 
gaie  o  miskwim  ima  kitchitwa  Anamessikewining,  bekish  o  ga- 
ganodamawan  bemadisinidjin,  nebonidjin  gaie,  tchi  jawenimigo- 
nid  Kije-Maniton,  tchi  minigonid  jawendjigewin,  nadamagowin 
gaie  kagige  bimadisiwin.  Tetibishko  apitendagwadiniwan  Jesus 
o  pagidenindisowin  tchibaiatigong  gaie  go  o  pagidenindisowin 
kitchitwa  Anamessikewining.  Kawin  dash  Jesus  nibossi  ima 
Anamessikewining,  kawin  gaie  o  siginansin  o  miskwim,  tibishko 
ga-iji-dodang  gi-dapined  tchibaiatigong.  Bejigwanong  dash  in- 

endagwadon  iniw  nij  kitchitwa  pagidjigewinan,  mi  sa  Jesus  o 
pagidjigewin  tchibaiatigong  gaie  Jesus  o  pagidjigewin  Anames- 
sikewining. 

Geget  apitchi  kitchitwawendagwad  Anamessikewin,  Tchi 
nissitotameg  dash,  ow  nanagatawendamog:  Jesus  ima  o  pagidi- 
namawan  Weossimimind jin  tibiwawe  wiiaw  gaie  o  miskwim; 
gwaiak  ima  pagidenindiso;  Jesus  bi-abi  anamessike-adopowining; 
megwa  dash  pagidendang  wiiaw  o  gaganodamawan  anishinaben, 
od  ondinamawan  kitchi  nibiwa  jawendjigewinan.  Kawin  gego 
iw  minik  apitendagwassinon  oma  aking,  kitchitwa  Anamessike- 
win  epitendagwak.  Mi  apitchi  ge-ondji-apitendameg;  mige- 
ondji-anamiaieg  enigokodeeieg  megwa  anamessikeng;  Jesus  sa 
abi  anamessikewinikaning;  ki  ganawabamigowa  endodameg,  ki 
nondagowa  gaie  ekkitoieg.  Kego  anotch  inabikegon,  kego  aba- 
nabikegon  awiia  pandigedjin,  kema  saiagaangen  anamiewigami- 
gon.  Kego  giwitawabikegon,  kegogigitokegon,  kego  bapikegon 
api  enamessikeng.  Mi  eta  Jesus  ge-mikwenimeg;  o  kitchi  ko- 
tagitowin,  o  nibowin  gaie  tchibaiatigong  ki  ga-mikwendanawa, 
ki  ga-nanagatawendanawa  gaie. 

Kawin  onijishinsinini  awiia  osam  wika  dagwishing  anames- 
sikeng,  gi-madjitang  jaigwa;  kawin  gaie  awiia  ta-ondji-sagaansi 
anamiewigamigong  tchi  bwa  mashi  ishkwatang.  Awegwen  dash 
ondjita  go  ejassigwen  anamessikeng  enamiegijigakin  gonima 
gaie  ketchitwagijigakin,  kitchi  matchi  dodam,  o  banadjiton  bejig 
kitchi  ganasongewin,  o  kitchi  nishkian  Kije-Maniton,  o  minidi- 
son  gaiekitchi  batadowin,  dassing  aianswekangin  ondjita  kitchit- 
wa  Anamessikewin  enamiegijigakin  gaie  go  ketchitwagijigakin; 
geget  kitchi  batadowin  iw. 

Kishpin  dash  awiia  bwanawitod  anamessikeng  wi-ijad  ena- 
miegijigadinig,  kema  gaie  ketchitwagijigadinig,  kawin  win  od 
aiansin  batadowiniw  ijassig  anamessikeng.  Awiia  akosid,  goni- 
ma  ganawenimad  aiakosinidjin,  kawin  win  inenimassi  tchi  ijad 
anamessikeng.  Kema  gaie  kishpin  osam  wassawak  anamiewi- 
gamig,  gonima  osam  niskadak,  kitchi  gimiwang,  osam  takassing, 
sogipog,  biwang,  kawin  win  nandawendagosissi  tchi  ijad  ana- 
messikeng.  Gonima  awiia  inendagosid  kitwen  tchi  anokid  ish- 
kote-tashkibodjiganing  ketchitwagijigakin,  kawin  win  od  aiansin 
batadowin,  ijassig  anamiang. 

Kawin  onijishinsinon  abinodjiiag  egashiidjig  tchi  pindiga- 
nindwa  anamiewigamigong,  memindage  kishpin  mawishkiwad, 

gonima  nondagosiwad,  kema  gaie  wi-odaminowad  anamiewi- 
gamigong,  osam  sa  ondji  wanishkwemawag  enamiadjig  gaie 
mekatewikwanaie. 

Weweni  dash  ta-anamiam  epitch  anamessikeng.  Aw  dash 
eiad  anamiewigamigong  ta-minotchige  agindang  anamessike- 
anamiewinan,  bekish  o  ga-babamendan  ejitchigenid  mekatewik- 
wanaiep,  o  ga-nanagatawendamawan  gaie  Jesusan  o  kotagiigo- 
winini,  o  nibowinini  gaie  tchibaiatigong.  Kitchi  onijishinini 
awiia  agimad  anamieminensan  megwa  anamessikeng,  gassiakiso- 
wining  endaji-kotagitonidjin  wi-jawenimad;  geget  kitchi  oniji- 
shin  iw. 

Wegonen  dash  wendji-anamessiked  mekatewikwanaie  ?  Nigan 
tchi  mikwendamawang  Jesus  o  kotagitowin,  o  nibowin  gaie 
tchibaiatigong,  bekish  gaie  tchi  mikwendamawang  o  kitchi 
sagiiwewin  gi-nibotonang.  Geget  Jesus  o  kitchi  sagian  anishin- 
aben.  Tanassag  kid  igomin  o  makiigowinan,  o  miskwim,  o  kota- 
gitowinan,  o  dapinewin  tchibaiatigong:  tanassag  kid  igomin: 
Anishinabedog  enamiaieg,  ganawabamishig  ga-iji-dodagoian  kin- 
awa  ondji,  ki  batadowiniwan  ondji;  mikwenimishig,  mojag 
sagiishig,  apine  gaie  migwetch  inenimishig.  Kakina  iw  wis- 
sagi-kotagitowin  ondjita  nin  gi-odapinamadison  kinawa  ondji, 
wi-agwashiminagog  kagige  kotagitowining  anamakamig.  Mik- 
wendamog  iw  gaie  sagiishig  gaie  nopinajishig  kotagitowini-mi- 
kanang.  Kego  ningot  inendangegon,  kishpin  minigoieg  nanin- 
gotinong  pangi  kotagitowin  gonima  kitimagisiwin  aking.  We- 
weni  odaping  ki  tchibaiatigomiwa,  mi  sa  iw  ki  kotagitowiniwa, 
kema  gaie  ki  kitimagisiwiniwa;  ningoting  ki  gad-ondji-kitchi- 
dibaamagom  gijigong. 

Minawa  mi  iw  wendji-anamessikeng  tchi  apitchi  ondji  man- 
adjiind  Kije-Manito.  Kakina  anjeniwag  kakina  gaie  gijigong 
endadjig  apine  kagigekanig  o  kitchitwawinawan  Kije-Maniton. 
Kawiri  wika  debemmossiwag  ikkitowad:  Kitchitwawendagosi 
Kije-Manito  Debeniminang.  Ima  dash  kitchitwa  Anamessike- 
wining  od  apitchi  manadjiigon  Kije-Manito,  kawin  anjeniwan, 
kawin  ketchitwawendagosinidjin,  tibinawe  sa  Ogwissan,  iniw 
maiamawi-Ishpendagosinidjin,  mi  iniw  menadjiigodjin,  mi  iniw 
ketchitwawiigodjin.  Geget  kitchitwa  Anamessikewin  o  kitchi 
manadjiigon  Kije-Manito. 

Endasso-gijigak  ki  mino  dodagonan  Kije-Manito.  Win  o 
ganawendan  apine  iw  bimadisiwin  ga-mininang.  Kakina  minik 

endaniiang,  eiaiang  gaie  ki  gi-minigonan,  kiiawinan,  ki  tchitch- 
agonan,  midjim,  agwiwinan,  mino  bimadisiwin  ki  gi-minigonan. 
Ki  gi-nibotagonan  tchibaiatigong,  ki  gi-minigonan  anamiewin, 
ki  gi-nandomigonan  tchi  pindigeiang  od  anamiewigamigong,  mi 
sa  tchi  dibendagosiiang  iw  kitchi  anamie-widjindiwining  win 
tibinawe  ga-ojitod,  naningim  ki  gi-webinamagonan  ki  batado- 
wininanin,  ki  gi-pindjinaweshkagonan  kitchitwa  Eukaristiwin- 
ing.  Kakina  iw,  awashime  gaie  nibiwa,  ki  gi-minigonan.  Kawin 
dash  wika  ki  da-gashkitossimin  tchi  de-mamoiawamang.  Ima 
dash  kitchitwa  Anamessikewining  Jesus  o  mamoiawaman  Kije- 
Maniton  kinawind  ondji,  kid  ijinikasowininang.  Geget  idash  o 
de-mamoiawaman  Weossimimindjin  iw  Kije-Manitowid.  Mi 
wendji-onijishing  naningotinongin  tchi  anokiiang  kitchitwa 
Anamessikewin  tchi  migwetchiwiang  Kije-Manito,  gi-nodjimo- 
inang  gi-akosiiangoban,  gonima  bakan  gego  gi-iji-mino-dodo- 
nang.  Mi  ejitchigewad  swanganamiadjig. 

Minawa,  mi  wendji-anamessikeng  Kije-Manito  tchi  jaweni- 
mad  baiata-ijiwebisinidjin.  Geget  kashkendagwad.  Missiwe 
enigokwag  aki  o  nishkiigon  Kije-Manito  bemadisinidjin  aking. 
Tanassag  missiwewissin  aking  batadowini-nibi;  tanassag  mosh- 
kaan  minawa  ondji  anishinabeg  o  batadowiniwan.  Gijigong 
inakakeia  bibagimagadon  batadowinan.  Tanassag  od  igonan 
Kije-Manito,  o  bibagimigonan:  Banadjiton  minawa  iw  aki; 
osam  matchi  ijiwebisiwag  aking  eiadjig;  kawin  de-apitendagosis- 
siwag  tchi  bimadisiwad  aking;  banadjiton  iw  aki,  banadji  aking 
endaji-bimadisidjig;  mi  tanassag  egod  Kije-Manito  batadowin. 
Jesus  dash  o  miskwim  bibagimagadini  gijigong;  tanassog  od  igon 
Kije-Manito:  Jawenim  ketimagisidjig  baiata-ijiwebisidjig;  kego 
banadjiaken;  nindawatch  jawenim,  mij  ki  jawendjigewin  tchi 
gwaiak  anwenindisowad.  Geget  kitchitwa  Anamessikewin  ondji 
ganawendjigade  aki.  Aiamagassinogiban  iw  ketchitwawendag- 
wak  pagidjigewin,  mewija  da-gi-banadad  aki;  Kije-Manito  o 
da-gi-banadjiton  aki  ondji  o  batadowiniwan  igiw  bemadisidjig 
aking;  mi  enendamowad  nibiwa  swanganamiadjig. 

Ow  gaiemikwendamog:  mi  wendji-anamessiked  mekatewik- 
wanaie  tchi  ondji  minindwa  enamiadjig  minik  menesiwad  eji- 
otchitchagowad,  eji-owiiawiwad  gaie.  Memindage  ondji  ana- 
messikem  ga-nibodjig,  gassiakisowining  ebidjig,  waiaba  tchi 
ishkwa-kotagendamowad  gaie  wewib  tchi  odapinindwa  gijigong. 
Swanganamiadjig  aiapi  od  anokinawa  kitchitwa  Anamessikewin 

ondji  gassiakisowining  endaji-kotagitonidjin,  memindage  api 
nebonid  onigiigowan,  onidjanissiwan,  od  inawemaganiwan.  Ge- 
get  kitchi  minotchigewag  jawenimawad  ga-nibonidjin,  gassia- 
kisowining  ebinidjin.  Neta-jawenimadjig  gassiakisowining  en- 
daji-kotagitonidjin,  ta-jawenimawag  gaie  winawa  api  wedi  ged- 
aiawad;  ta-gaganodamawawag,  ta-nadamawawag  gaie  waiba 
tchi  pindigewad  kagige  wanakiwining  gijigong. 

Kitchi  migwetch  inada  Kije-Manito  gi-mininang  iw  ketchit- 
wawendagwadinig  pagidjigewin,  mi  sa,  kitchitwa  Anamessike- 
win.  Naningim  ijada  anamessikeng,  kawin  eta  enamiegijigakin 
gaie  ketchitwagijigakin,  mi  go  gaie  enokigijigakin.  Iw  pagidji- 
gewin  ki  gad-ondji-minigonan  Kije-Manito  kitchi  nibiwa 
j  awend  j  ige  winan . 

ANAMIEWIN. 

Migwetch,  Jesus  kejewadisiian,  gi-ojitamawiiang  iw  ketchit- 
wawendagwak  pagidjigewin,  mi  sa  kitchitwa  Anamessikewin. 
Mi  ima  pegidinamawad  Kije-Manito  kiiaw  gaie  ki  miskwim 
ninawind  ondji.  Mi  ima  ketchi-jawenimiiang.  Mi  go  gaie  ima 
jewenimadwa  kakina  enamiadjig,  igiw  keiabi  bemadisidjig  aking, 
igiw  gaie  jaigwa  ga-nibodjig,  gassiakisowining  endaji-kotagitod- 
jig.  Jawenimishinam  kaginig  tchi  kitchi  manadjitoiang  iw 
kitchitwa  pagidjigewin,  weweni  gaie  tchi  anamiaiang  megwa 
anamessikeng.  Mi  eji-pagossenimigoian  ki  kitchitwa  ijinikaso- 
win  ondji.  Mi  ge-ing. 


477 


ANAMIE-ANWENINDISOWIN. 


Ninidjanissidog!  Ga-abitchibad  Jesus,  ningoting'  o  gi-wa- 
bandaan  wiiaw  iniw  o  kikinoamaganan,  o  gi-nessenodawan  gaie, 
mi  dash  gi-inad:  Odapinig  Wenijishid-Manito!  Awegwen 
ge-gassiamawawegwen  o  batadowinan,  mi  aw  gaiassiigadenig; 
awegwen  dash  ge-gassiamawassiwegwen,  mi  aw  gaiassiigadessi- 
ninig.  Mi  ima  gi-minad  o  kikinoamaganan  iw  gashkiewisiwin, 
wendji-gashkitowad  tchi  gassiamagewad  batadowinan.  Kakina 
dash  naiabishkawadjig  Jesusan  o  kikinoamaganini  od  aianawa 
iw  gashkiewisiwin,  mi  sa  tchi  gassiamawawad  baiata-ijiwebisi- 
nidjin  o  batadowinini.  Awenenag  dash  igiw?  Mi  sa  kakina 
mekatewikwanaieg  gaie  kitchi  mekatewikwanaieg  katolik  anami- 
ewigamigong;  mi  igiw  geshkitodjig  tchi  bonigidetagewad  bata- 
dowinan. 

Anin  dash  ged-ijitchiged  baiata-ijiwebisid,  aw  sa  ga-pangish- 
ing  kitchi  batadowining  ga-ako-sigaandagosid?  Mi  sa  iw  ged- 
ijitchiged:  Nigan  ta-kitchi-gijendam  tchi  nasikawad  mekate- 
wikwanaien  weweni  tchi  anwenindisod.  Migwetchiwiada 
*  Kije-Manito  gi-ojitod  iw  kitchi  Jawendagosiwin,  Anamie- 
Anwenindisowin.  Mi  sa  ima  gaiassiigadeg  kakina  batadowinan, 
ga-minidisodjin  anishinabe  gi-bata-ijiwebisid.  Minawa  gaie 
migwetch  o  gad-inan  Kije-Maniton  gi-minigod  iw  jawendjigewin 
tchi  gashkitod  anwenindisod. 

O  ga-nandotamawan  dash  nisswi  kitchi  jawendjigewinan, 
mi  sa,  tchi  kikendang  weweni  kakina  o  batadowinan,  tchi 
ondji  -kashkendamideeidisod,  gaie  weweni  tchi  dibadodang 
kakina,  kawin  ganage  bejig  kitchi  batadowin  tchi  wanendansig, 
gonima  tchi  kadossig.  Kitchi  nibiwa  dash  ta-ondji-anamia 
kitchi  weweni  tchi  anwenindisod. 

Geget  kitchi  anokiwin  awiia  weweni  anwenindisod;  kawin 
ta-gashkiidisossi  baiata-ijiwebisid  weweni  tchi  anwenindisod, 
nadamagossig  Kije-Maniton.  Kawin  dash  o  ga-nadamagossin, 
kishpin  weweni  anamiassig,  kishpin  sa  pagossenimassig  enigo 
kodeed  tchi  nadamagod.  Mi  ge-ondji-anamiad  weweni  bwa 
anwenindisod. 

Panima  dash,  api  ga-mino-anamiad,  o  ga-nanda-mikwenda- 
nan  o  batadowinan,  memindage  o  kitchi  batadowinan,  minik 
ga-matchi-inendang,  ga-matchi-ikkitod,  ga-matchi-dodang  gaie. 

Midadatchinon  Kije-Manito  o  ganasongewinan,  minawa  gaie 
nananinon  ganasongewinan  ga-migiwewadjin  igiw  naganisidjig 
Jesns  od  anamiewigamigong-anamiewigamig  o  ganasongewinan 
iji  windeniwan — .  Mi  iniw  ge-mikwendangin  wa-anwenindisod, 
tchi  gagwedjindisod  dash:  Anin  ga-iji-banadjitoian  iniw  gana- 
songewinan?  Bekišh  gaie  ta-gagwedjindiso:  Anin  dassing 
ga-matchi-inendaman  ondjita  ?  Anin  dassing  ga-kitchi-matchi- 
gijweian?  Anin  dassing  ga-matchi-dodaman  ?  Anin  dassing 
gaie  ga-ijitchigessiwan  iw  ge-gi-ijitchigeiamban,  gonima  gi-ana- 
miassiwan,  gonima  gi-ijassiwan  anamessikeng  enamiegijigakin 
gaie  ket chit wagi j igakin ,  gonima  bakan  gego  gi-i j i tchigessi wan 
ge-gi-ijitchigeiamban?  Weweni  dash  o  ga-mikwendanan  kakina 
o  batadowinan,  dassing  gaie  ga-pangishing  kitchi  batadowining, 
panima  dash  kakina  weweni  o  ga-windamawan  mekatewikwana- 
ien  api  anwenindisod. 

Nibiwa  dash  bemadisidjig  mamanj  anwenindisowag  iw  we- 
weni  gi-nanagatawenindisossigwa.  Osam  wewibitawag;  osam 
wewib  o  nasikawawan  mekatewikwanaien  bwa  weweni  nanda- 
mikwendamowad  o  batadowiniwan,  bwa  weweni  kikenindisowad 
ejiwebisiwad  enassaminid  Kije-Maniton.  Mi  dash  eji-dibado- 
dansigwa  kakina  o  batadowiniwan,  nibiwa  o  batadowiniwan 
kawin  o  kikendansinawan,  nibiwa  o  wanendanawan,  anind  gaie 
ondjita  o  kadonawan,  mi  dash  e j i-matchi-an wenindiso wad ,  gaie 
kagigekamig  ta-ondji-banadisiwag. 

Kego  osam  wewibisikegon  wa-anwenindisoiegon;  Beka  go 
nanagatawenindisog  tchi  gwaiak  kikenindisoieg  eji-matchi-ijiwe- 
bisiieg,  tchi  kikendameg  kakina  ki  kitchi  batadowiniwan,  gaie 
dash  tchi  kikendameg:  Anin  dassing  ga-nishkieg  Kije-Manito. 

Nanwaiagad  iw  ge-ondji-nanda-mikwendameg  wawinge  ka- 
kina  ki  kitchi  batadowiniwan,  mi  sa,  tchi  mino  dibadodameg 
iniw  ki  batadowiniwan  api  naiasikaweg  mekatewikwanaie;  mina- 
wa  gaie  tchi  ondji  kitchi  manenindisoieg ,  tchi  ondji  agatendameg 
enassamid  Kije-Manito,  tchi  ondji  kashkendameg  gaie  tchi  ondji 
tabassenindisoieg .  Aw  dash  weweni  naiagatawenindisossig, 
kawin  weweni  ta-kikendisossi  epitch  matchi  ijiwebisid,  pangi 
eta  ta-ondji-kashkendam  o  batadowinan,  mi  dash  wendji-nanisa- 
nisid  tchi  matchi  anwenindisod. 

Kishpin  awiia  weweni  nanda-mikwendansig  o  batadowinan, 
kawin  kakina  o  ga-mikwendansinan,  anind  o  batadowinan  o  ga- 
wanendanan  api  aianwenindisod,  mamanj  dash  ta-anwenindiso. 

Goniina  ta-inendamodog:  kawin  gwetch  manadassinon  ga-doda- 
man,  o  gad-agassendanan  o  batadowinan,  kawin  dash  ganabatch 
o  ga-dibadodansinan,  kema  gaie  kawin  o  ga-de-jingendansinan. 
Kishpin  dash  iw  ijiwebisid,  kawin  ta-oni j ishinsinini  od  anwenin- 
disowin.  Mi  wendji-aiangwamiminagog,  ninidjanissidog,  kego 
mamanjimadjikegon  naiagatawenindisoiegon  dassing  wa-anwen- 
indisoiegon.  Weweni  nanagatawenindisoiog. 

Gi-ishkwa-nanagatawenindisoieg  dash,  mi  tchi  kitchi  anoki- 
ieg,  tchi  kashkendamideeidisoieg  ondji  iniw  ki  batadowiniwan. 
Missawa  awiia  kikendangiban  gaie  dibadodangiban  kakina  go  o 
batadowinan,  gwaiak  dash  ondji  kashkendansigoban,  kawin 
ningotano  da-apitendagwassinini  od  anwenindisowin,  anisha  da- 
anwenindiso,  mamanj  da-anwenindiso,  kawin  dash  da-gassiama- 
wassi  o  batadowinan.  Mi  eta  gwaiak  keshkendang  gi-nishkiad 
Kije-Maniton,  mi  aw  eta  ge-bonigidetagod. 

Naningotinong  dash  awiia  ondji  kashkendam  o  batadowinan 
iw  gi-minidisod  anotch  bashanjeogowin  aking  gi-matchi-dodang. 
Weweni  nissitotawishig.  Bejig  inini  o  gi-gimodinan  joniian, 
gonima  gego  bakan;  panima  dash  kikendagosi  gi-gimodid,  mi 
dash  eji-takonind,  gibakwaigaso  gaie  ningotchi  gibakwaodiwi- 
gamigong,  animisi  dash,  mi  dash  eji-kashkendang  gi-gimodid. 
Mi  iw  eta  wendji-kashkendang  gi-assind  gibakwaodiwigamigong, 
agatchid  dash  gi-kikendjigadenig  o  gimodiwin. 

Minawa  bejig  gi-kitchi-minikwe,  mi  dash  ga-iji-akositod 
wiiaw.  Agwatching  ningotchi  gi-niba  gi-giwashkwebid,  mi  dash 
ga-iji-mashkawadjisidewadjid,  o  bwanawiton  wi-bimossed,  gin- 
wenj  jingishin  nibaganing,  wissagendam,  kishkigade  gaie.  Mi 
dash  eji-kashkendang  gi-kitchi-minikwed,  gi-giwashkwebid  gaie, 
mi  sa  gi-kishkigaded;  kawin  dash  ondji  kashkendansi  gi-kitchi- 
nishkiad  Kije-Maniton,  gi-wikwatchitamasod  gaie  kagige  kota- 
gitowin  anamakamig  ondji  iw  o  kitchi  giwashkwebiwin;  kawin 
iw  o  babamendansin;  mi  eta  iw  bebamendang  gi-minidisod  iw 
eji-akosid,  eji-wissagendang  gaie.  Kawin  gego  apitendagwassi- 
nini  iw  o  kashkendamowin. 

Gonima  bejig  ikwe  bishigwadisi,  panima  dash  kikendagosi 
gi-matchi-dodang,  mi  dash  eji-matchi-dajimigod  bemadisinidjin, 
o  gikamigon,  o  pakiteogon  gaie  o  widigemaganan,  makija  od 
apitchi  webinigon;  kitchi  kashkendam  dash,  kitchi  animendam 
gaie.  Kawin  dash  ondji  kashkendansi  gi-kitchi-nishkiad  Kije- 
Manito  gi-bishigwadisid;  mi  eta  wendji-kashkendang  manadeni- 

migod  bemadisinidjin,  kitchi  nishkadji-ganonigod,  pakiteogod, 
webinigod  gaie  o  widigemaganan. 

Kawin  awiia  igiw  nongom  ga-dajimagig,  od  aiansin  weni- 
jishing  kashkendamowin  ge-ondji-webinamawindiban  o  batado- 
winan.  Mi  eta  aw  jangendang  o  batadowinan,  keshkendang  gaie 
gi-nishkiad  Kije-Maniton,  gi-wikwatchitamasod  gaie  kagige 
kotagitowin  ima  anamakamig,  mi  eta  aw  eiad  iw  wenijishing 
kashkendamowin  ge-ondji-bonigidetagod  Kije-Maniton,  (iVa- 
tural ,  supernatural  contrition). 

Nijwaiagad  dash  iw  wenijishing  kashkendamowin,  awiia 
kashkendang  gi-nishkiad  Kije-Maniton;  bejig  eniwek  onijishin, 
bejig  dash  kitchi  nawatch  onijishin.  Kishpin  awiia  kitchi 
gossitawenimad  Kije-Maniton,  mi  dash  iw  wendji-kashkendang 
gi-nishkiad  epitch  gossad,  aiano-onijishing  iw  kashkendamowin, 
kawin  dash  iw  minik  iji  onijishinsinon  iw  kashkendamowin 
segisiwining  wendjibamagak,  eji-onijishing  wedi  bejig  sagiidi- 
wining  wensikamagak.  Iw  sa  aiapitchi-onijishing  kashkenda- 
mowin  sagiidiwining  ondjibamagad,  awiia  sagiad  Kije-Maniton, 
mi  dash  iw  wendji-kashkendang  gi-nishkiad  Ossan  saiagiadjin 
gijigong  ebinidjin.  Mino  dodam  anishinabe  gossad  Kije-Mani- 
ton,  awashime  dash  mino  dodam  sagiad  Kije-Maniton. 

Iw  dash  kashkendamowin  segisiwining  wendjibamagak,  iw 
gossind  Kije-Manito,  segisiwini-kashkendamowin  iji-winde  (im- 
perfect  contrition).  Iw  dash  kashkendamowin  sagiidiwining 
wendjibamagak,  iw  sagiind  Kije-Manito,  sagiidiwini-kashken- 
damowin  ijinikade  (perfect  contrition).  Wikwatchitog  dash, 
ninidjanissidog,  tchi  aiameg  iw  aiapitchi-onijishing  kashkenda- 
mowin,  iw  sa  go  Kije-Manito  o  sagiigowining  wendjibamagak, 
memindage  wa-anwenindisoiegon,  ketchi-akosiiegon  gaie,  mina- 
wa  gaie  gi-pangishineg  kitchi  batadowining.  Aw  sa  gwaiak 
saiagiad  Kije-Maniton,  o  sagiigon  Kije-Maniton,  kejidine  dash  o 
webinamagon  o  batadowinan. 

Anin  dash  ged-ijitchigeieg  tchi  ondinamadisoieg  iw  anamie- 
kashkendamowin  ?  Mi  sa  iw  ged-ijitchigeieg:  Nigan  nandota- 
mawig  Kije-Manito  iw  kitchi  jawendjigewin  weweni  tchi  kash- 
kendameg  ondji  ki  batadowiniwan,  tchi  kitchi  jingendameg  gaie. 
Pagossenimig  enigokodeeieg  tchi  wasseiendamiineg  tchi  paga- 
kendameg  eji-manadak  batadowin,  eji-jingendagwak  gaie  enassa- 
mid  Kije-Manito. 

Panima  dash  nanagatawendamog  endodagemagakbatadowin. 

Geget  kitchi  batadowin  od  apitchi  nishkiigon  Kije-Manito,  o 
kitchi  kitimagiigon  anishinabe,  o  makamigon  gaie  anishinabe 
kakina  gwaiak  jawendagosiwin,  o  minigon  dash  anishinabe 
kashkendamid eewi n ,  babanadendamowin  gaie  kagige  kotagito- 
win  anamakamig.  Geget  o  banadjiigon  anishinabe  kitchi  bata- 
dowin. 

Anin  dash  ejiwebisid  Kije-Manito,  aw  neshkiigod  batado- 
win?  Apitchi  kitchi  mino  ijiwebisi,  apitchi  kijewadisi,  nita- 
jawendjige  gaie.  Mi  aw  gwaiak  weossimang,  mi  aw  wenidjanis- 
siminang,  mi  aw  gaie  aiapitchi-sagiinang,  mojag  gaie  ki  mino 
dodagonan.  Mi  dash  iniw  neshkiadjin,  keshkendamiadjin, 
metchi-dodawadjin  gaie  baiata-iJiwebisid.  Ossan  aiapitchi  sa- 
giigodjin  o  nishkian. 

Mikwendamog,  ninidjanissidog,  wa-anwenindisoiegon  iw 
kagige  kotagitowin,  iw  kagige  wissagakisowin,  iw  kagige  gag- 
wanissagademowin  anamakamig.  Mi  ima  ge-kotagitowad  kakina 
igiw  kitchi  batadowin  gaginedjig.  Ow  gaie  idisog:  Gaie  nin, 
nin  da-gi-aia—  makija  jaigwa  kitchi  nibiwa  dasso-bibon — ima  iw 
ishkote-sagaiganing,  jawenimissigoban  Kije-Manito.  Nibiwa 
anishinabeg  makija  wedi  aiawag,  nawatch  pangi  ga-matchi- 
dodangig,  nin  ga-iji-matchi-dodaman.  Migwetch  nind  inenima 
Kije-Manito  gi-jawenimid,  gi-inenimissig  gaie  nin  tchi  ijaian 
kagige  ishkoteng  anamakamig.  Nongom  dash  nin  wi-nasikawa 
mekatewikwanaie,  weweni  nin  wi-anwenindis,  nin  wi-boniton 
batadowin,  nin  wi-andji-bimadis  gaie. 

Nanagatawendamog  kakina  iw  weweni,  bekish  gaie  anami- 
ag,  kitchi  anamiag,  geget  idash  waiba  ki  ga-mojitonawa  kidei- 
wang  iw  kashkendamowin  wa-aiameg,  wi-mino-anwenindisoieg. 
Ganawabamig  naningotinong  tchibaiatig,  idisog  dash:  Nashke 
ga-iji-dodawag  Jesus;  tanssag  nin  gi-sassagakwawa  tchibaiati- 
gong,  gi-matchi-dodaman. 

Minawa  ow  ijitchigeiog:  enigokodeeieg  gijendamog  neiab 
tchi  pangishinsiweg  batadowining.  Mashkawendamog  tchi  wi- 
webinameg  kejidine  kakina  matchi  inendamowinan  wedissigoie- 
gon.  Gijendamog  gaie  tchi  bonitoieg  kakina  matchi  gijwewin, 
winitagosiwin,  matchi  dajindiwin  gaie,  gaie  go  kakina  kitchi 
batadowinan  gaie  kakina  iw  ge-ondji-pangishineg  minawa  bata- 
dowining. 

Kego  minawa  wissokawakegon  metchi-ijiwebisidjig,  kego 
pindigekegon  endaji-minikweng,  endaji-atageng,  endaji-matchi- 

dodaming  gaie.  Nanaitoiog  gaie  minik  eji-gashkitoieg  kakina 
gego  maianadak  ga-dodawegwa  kidj-anishinabewag,  gi-gimodi- 
megwa  od  aiimiwan,  gonima  gaie  gi-batamegwa. 

Geget  batainowag  memanj-anwenindisodjig  iw  gi-de-kash- 
kendansigwa  ondji  o  batadowiniwan,  gi-inendansigwa  gaie  wi- 
andji-bimadisiwad.  Kishpin  awiia  mojag  nassab  pangishing 
kitchi  batadowining,  ta-ondji-segisi  gi-de-kashkendansig  ondji  o 
batadowinan,  makija  mamanj  gi-anwenindiso  gi-nasikawad 
mekatewikwanaien.  Minawa,  kishpin  awiia  mojag  wissokang  iw 
ga-ondji-bata-dodang,  wi-bonitossig  gaie  matchi  minikwewin, 
nimiidiwin,  atadiwin,  matchi  minawanigosiwin  gaie,  geget 
kawin  weweni  anwenindisossi,  kawin  dash  jawenimassi.  Goni- 
ma  awiia  kawin  wi-dibaigessi  minik  mesinaiged,  gonima  kawin 
neiab  o  wi-migwessin  ga-gimodimad  widji-bimadisin,  kawin  we- 
weni  anwenindisossi. 

Api  dash  pandiged  anishinabe  endaji-anwenindisong,  ta- 
tchibaiatigonige,  ta-ikkito  gaie:  Nosse,  gaganodamawishin;  nin 
bata-ijiwebis;  nin  windamawa  Kije-Manito,  etc. 

Panima  dash  o  ga-windamawan  mekatewikwanaien:  anin 
iwapi  ishkwatch  ga-ako-anwenindisod,  mipi  dash  tchi  dibadodang 
kakina  o  batadowinan,  minik  mekwendang.  Kego  ganage  lejig 
lcitchi  batadowin  o  ga-hadossin;  tcakina  go  wawinge  o  ga-win- 
damawan  mekatewikwanaien.  Geget  gegwedjimogodjin  meka- 
tewikwanaien  weweni  o  ga-nakwetawan,  kego  bapish  o  ga-giwa- 
nimassin.  Ta-gijendam  gaie  missi  gego  geget  tchi  dodang 
minik  wandamagod  mekatewikwanaien.  Api  dash  anamietagod 
mekatewikwanaien;  weweni  ta-ikkito  iw  anamiewin:  Kije-Ma- 
nito,  Nosse,  ondjita  nind  anwenindis  gi-nishkiinan.  Ga-sagaang 
dash  endaji-anwenindisong,  weweni  ta-anamia;  o  ga-mamoiawa- 
man  Kije-Maniton  gi-webinamagod  o  batadowinan,  panima  dash 
ta-ikkito  anamiewin,  ga-minigod  mekatewikwanaien  tchi  ondji 
kotagiidisod,  mi  dash  weweni  tchi  giwed. 

ANAMIEWIN. 

Kije-Manito,  ketchi-jawendamideeian,  neta-jawendjigeian 
gaie,  ki  gi-ikkit:  Kawin  nin  minwabamassi  baiata-ijiwebisid 
tchi  kagige-banadisid,  nindawatch  nin  minwendam  tchi  andji- 
deed  gaie  tchi  bimadisid.  Migwetch  kid  igo  gi-ojitamawiiang 
iw  kitchi  Jawendagosiwin,  Anamie-Anwenindisowin.  Jaweni- 
mishinam  mojag  weweni  tchi  anwenindisoiang  gaie  wika  tchi 
kadossiwang  ganage  bejig  kitchi  batadowin.  Widokawishinam 
gaie  kaginig  tchi  mino  anokitagoian  binish  tchi  ishkwa-bimadisi- 
iang.  Mi  ge-ing. 

ANAMIE-NOMINIGOWIN. 

NINIDJANISSIDOG! 

Epitch  kijewadisid  Jesus  Debeniminang,  o  gi-ojitamawan 
aiakosinidjin  begig  kitchi  Jawendagosiwin,  mi  sa  Anamie- 
Nominigowin. 

Geget  kitimagendagosiwag  aiakosidjig;  naninamisiwag,  jag- 
wadisiwag,  kotagitowag  gaie.  Aiapi  kashkendamog  iw  anim- 
isiwad,  anotch  inapinewad,  nita-akosiwad,  gashkitossigwa  wi- 
nibawad,  eshkam  tabashish  aiawad.  Kawin  gaie  o  gashkitossina- 
wa  tchi  anokiwad,  tchi  bamiidisowad  mi  dash  naningotinongin 
wendji  kitchi-kashkendamowad,  memindage  inini,  gonima  gaie 
ikwe  wenidjanissid,  iw  gashkitossigwa  keiabi  tchi  bamiawad 
onidjanissiwan.  Swanganamiadjig  aiakosidjig  naningim  ondji 
kashkendamog  bwanawitowad  anamiang  tchi  ijawad.  Anind 
gaie  ketchi-akosidjig  kawin  o  gashkitossinawa  ganage  endawad 
weweni  tchi  anamiawad,  osam  kotagendamowad,  kijisowad,  gon- 
ima  kitchi  dewikwewad.  Naningotinong  od  odissigonawan 
anotch  matchi  inendamowinan,  nanishkinewad,  w i-ni shkadis i wad , 
wi-gagimidonOwad,  w i -matchi-inenimawad  gaie  anind  widj-anish 
inabewan,  iw  jawenimigossigwa,  gonima  bi-wabamigossigwa; 
anotch  sa  go  gego  wi-ondji-nishkadendamog,  wi-ondji-manadend- 
amog  gaie. 

Naningotinongin  o  minigowan  matchi-maniton  anotch  bi- 
shigwadj  inendamowinan,  gonima  o  mikwendamoigowan  mewija 
ga-m atchi-i ji tch ige wagwen ,  wi-ijiigowad  tchi  apenimossigwa 
Kije-Maniton  o  jawendamideewinini,  tchi  babanadendamowad 
dash.  Anotch  sa  gego  dodam  matchi-manito  wi-kagige-banad- 
jiad  aiakosinidjin. 

Makija  naningotinong  kikendamodog  matchi-aiaawish:  ta- 
ondjine  od  inapinewin  aw  aiakosid;  kawin  keiabi  ginwenj  ta- 
bimadisissi,  mi  dash  eji-kitchi-anokid  wi-kagige-banadjiad 
aiakosinidjin.  Anotch  gego  dash  dodam  wi-banadjiad;  kawin 
bejigwanong  od  iji  wikwatchiassin  kakina  aiakosinjdjin;  beba- 
kan  od  iji  migoshkadjian,  o  nanda-waiejiman,  wi-bata-dodamoad. 

Geget  nanisanisi  aiakosid  eji-owiiawid,  memindage  nanisani- 
si  eji-otchitchagod.  Mi  dash  Jesus  ga-ond j i-o j itamawad  aiakosi- 
nidjin  iw  bejig  kitchitwa  Sakrema,  mi  sa,  Anamie-Nominigowin. 
Naningim  ondji  nodjimowag  aiakosidjig  anamie-nominindwa. 
Kishpin  dash  inenimigowad  KijeManiton,  iniw  debendaminidjin 

bimadisiwin,  nibowin  gaie,  manotchi  ishkwa-bimadisiwad  aking, 
ta-ondji-widokawawag  Anamie-Nominigowin  swanganamiangin, 
wejitangin  gaie  tchi  iji  nibowad,  mi  dash  gijigong  tchi  ijawad. 

Geget  kitchi  apitendagwad,  kitchi  inabadad  gaie  Anamie- 
Nominigowin.  Mi  iw  endajindang  kitchitwa  Jacob  ima  Kije- 
Manito  o  masinaiganing.  Ow  dash  ikkito:  Awiia  na  akosi  ima 
aiaieg?  O  ga-nandoman  mekatewikwanaien,  winawa  dash  o  gad- 
anamietawawan  aiakosinidjin,  o  ga-nominawan  gaie  Debendjiged 
od  ijinikasowining.  Debweiendamowini-anamiewining  dash  ta- 
ondji-nodjimo  aiakosid,  Debendjgenidjin  o  ga-pasigwindinigon, 
kishpin  dash  eiagwen  batadowining,  ta-webinamawa. 

Anin  dash  endodagemagak  Anamie-Nominigowin? 

1.  Aiakosid  weweni  wedapinang  iw  Jawendagosiwin,  o 
minigon  Kije-Maniton  jawendijigewin  tchi  mino  odapinang  od 
akosiwin,  tchi  jajibendang,  beka  gaie  tchi  kotagendang  epitch- 
ined;  tchi  manadendansig,  tchi  nishkadendansig  gaie,  tchi 
inendang  dash:  mano  ta-ijiwebad  Kije-Manito  eji-minwendang. 

2.  Kakina  o  batadowinensan  gassiigadeniwan,  kishpin 
gwaiak  ondji  kashkendang  odeing,  kakina  gaie  gassiigadeniwan 
o  kitchi  batadowinan  ga-wanendangin  gi-aniwenindisod  gaie  go 
iniw  geshkitossig  tchi  dibadadang  iw  bwanawiod  tchi  gigitod, 
gonima  jaigwa  wanitod  od  inendamowin:  kakina  sa  go  ta-gassiig 
adeniwan,  kishpin  odeing  gwaiak  ondji  kashkendang  iniw  o  bata- 
dowinan,  anamie-nominind  gaie.  Mi  ge-ondji-nandomind  mekate- 
wikwanaie,  missawa  aiakosid  gashkitossig  wi-anwenindisod, 
gonima  wanendamad,  gonima  gaie  gi-matchi-bimadisid,  kishpin 
sa  gi-apitchi-webinansig  anamiewin. 

3.  Ta-ondji-songendamia  aiakosid,  kishpin  anamie-nomi- 
nind,  tchi  gashkitod  ta-jagodjiad  matchi-maniton,  tchi  webinang 
gaie  kakina  matchi  inendamowinan  minik  ge-minigod  matchi- 
maniton  jangenimigodjin. 

4.  Naningotinong  aiakosid  waiba  ondji  nodjimo  gi-ishkwa- 
anamie-nominind;  mi  tibishko  Kije-Manito  o  mashkiki  wenijish- 
ininig  ge-nodjimoigonid  onidjanissan.  Mi  wendji-ikkitod  kitchi- 
twa  Jacob:  Debweiendamowini-anamiewining  ta-ondji-nodjimo 
aiakosid,  Debendjigenidjin  gaie  o  ga-pasigwindinigon. 

5.  Memindage  dash  ta-ondji-widokawa  aiakosid  Anamie 
Nominigowin  wejitangin,  swanganamiangin  gaie  tchi  iji  nibod, 
tchi  mino  nibod,  Kije-Manito  o  jawendjigewining  tchi  daji-nibod 
mi  dash  gijigong  tchi  ijad.  Geget  apitchi  kitchi  apitendagwad 

wenijishing  nibowin.  Aw  meno-nibod  kagigekamig  ta-jawenda- 
gosi  gijigong. 

Anin  dash  ged-ijitchiged  aiakosid  wi-mino-odapinang 
Anamie-Nominigowin?  Enigokodeed  ta-kashkendam  ondji 
kakina  ishkweiang  o  batadowinan,  weweni  gaie  ta-aniwenindiso, 
bekish  gaie  o  gad-apenimonan  Kije-Maniton  ondji  o  nita- 
jawendjigewinini  gaie  ondji  Jesus  o  kotagitowin,  o  nibowin  gaie 
tchibaiatigong,  geget  tchi  bonigidetagod,  tchi  webinamagod  gaie 
kakina  o  batadowinan,  ningoting  gaie  tchi  odapinigod  gijigong. 

Anin  dash  endodang  mekatewikwanaie  Enamie-No- 
minadjin  aiakosinidjin ?  Mi  sa  iw  endodang:  Ga-ishkwa- 
anwenidisoad  aiakosinidjin,  ga-ishkwa-minad  gaie  kitchitwa 
Nawapwan,  mi  sa  Jesus  wiiaw  kitchitwa  Eukaristiwining  etenig, 
od  anamie-nominan  aiakosinidjin  oshkinjigoning,  otawaganing, 
odjanjening,  odonining  onindjining,  osidaning  gaie,  bekish  o 
pagosseniman  Kije-Maniton  tchi  bonigidetagod  aiakosid  minik 
ga-iji-bata-dodang,  gi-matchi-aiod  oshkinjigon,  otawagan,  kaki- 
na  gaie  wiiaw.  Panima  o  gaganodamawan  aiakosinidjin  tchi 
mino  aianid,  kishpin  sa  inenimigod  Debendjigenidjin.  Ishkwatch 
dash  o  minan  iw  kitchi  webinamagowini-jawendagosiwin,  kitchi 
wewib  tchi  odapinimind  gijigong. 

Kego  dash  anisha  ta-nandomassi  mekatewikwanaie;  mi  eta 
kishpin  kitchi  akosid  awiia,  gonima  nanisanisid  tchi  nibod. 
Kawin  gaie  ta-nandomassi  mekatewikwanaie  aiakosidjin  egashiid 
abinodji,  aw  sa  go  gego  mashi  kekendansig.  Ta-binitchigadeni 
endad  aiakosid  ta-atchigade  gaie  adopowining  banak  wabishki- 
gin  gaie  tchibaiatig  gaie  anamiewabo  gaie  amo-bimide-wassak- 
wanendjigan  sekaigadeg  gaie  emikwanens  gaie  banagamig  nibi 
gaie  kisingweon  banak. 

Ow  dash  ta-ijitchigewag  genawenimadjig  aiakosinidjin,  mi 
sa,  weweni  o  ga-ganawenimawan,  o  ga-jawenimawan,  o  ga-mino- 
dodawawan  gaie,  Jesusan  ondji.  Ikkito  sa  Jesus:  Minik  endo- 
dawegwa  nikanissag,  mi  sa  kakina  anishinabeg,  nin  igo  ki  doda- 
wim.  O  ga-jawendamawawan  aiakosinidjin  wiiawini;  meminda- 
ge  dash  o  ga-jawenimawan  o  tchitchagoni.  Aiapi  o  ga-mino-ga- 
nonawan  aiakosinidjin  wi-abisiwimawad,  wi-minodeeawad  gaie. 
Ta-minotchigewag,  naningotinongin  agindamowad  anamie-masi- 
naigan,  gonima  gaie  gagikwe-masinaigan,  tchi  nondang  aw 
aiakosid,  tchi  mino  inendang,  tchi  minwendang  gaie.  Gaie  iw 
onijishin  agimindwa  anamieminensag  endawad  aiakosid,  win 

dash  ta-widokaso  eji-gashkitod  mino  anamiad.  Ta-anamie-naga- 
mom  gaie  naningotinongin,  aiakosidjig  sa  o  minotanawan  ana- 
mie-nagamonan.  Tibishko  dash  aiakosid  jingishing  ta-agonawag 
tchibaiatig  gaie  anamie-masinitchiganag,  naningim  tchi  ganawa- 
bamigowad  aiakosinidjin,  kawin  dash  bapish  ta-aiassi  matchi 
masinitchigan.  Kawin  gaie  ta-pagidinassiwag  metchi-ijiwe- 
bisidjig  tchi  hi-nra  wadissa  wad  aiakosinidjin,  memindage 
igiw  ga-batadodamoadjig,  gonima  ga-matchi-  widigemadjig 
aiakosinidjin,  kawin  bapish  ta-pindiganassiwag  tchibi-wa - 
bamawad,  gonima  tchi bi-ganonawad aiakosinidjin.  Makija 
ta  ondji-matchi-inendamodog  aiakosid  waiabamad  iniw  ga- 
banadjiigodjin,  gonima  ga-matchi-kikinoamagodjin.  Mi 
wendji-ikkitoian  minawa:  kawin  bapish  ta-pagidinassiwag 
metchi-ijiwebisidjig  tchi bi-mawadissawad  aiakosinidjin. 

Aiapi  o  ga-mino-ganonawan  aiakosinidjin,  ow  dash  o  gad- 
inawan:  Weweni  odapinan  kid  akosiwin,  Koss  aiapitchi-kijewa- 
disid  gijigong  ebid  kid  inenimig  wenibik  tchi  akosiian.  Kishpin 
jajibendaman,  ki  ga-minig  kagige  minawanigosiwin  gijigong. 
Waiba  ki  gad-ishkwa-akos,  meshkwat  dash  ki  ga-minigo  kagige 
jawendagosiwin  gijigong.  Mikwendan  iw  kagige  kotagitowin 
anamakamig!  Ganabatch  ki  gi-wikwatchitasomidog  kagige  ish- 
koteng  tchi  ondji  danakisoian  ki  kitchi  batadowinan.  Ki  jawe- 
nimig  dash  kejewadisid  Debendjiged;  kawin  ki  gi-apaginigossi 
kagige  ishkoteng,  meshkwat  ki  minig  pangi  bashanjeogowisiwin 
nongom;  weweni  odapinan,  kego  manadendangen,  kego  gaie 
nishkadendangen,  weweni  odapinan  kid  akosiwin  gaie  minik 
kwetagitoian.  Ganawabam  tchibaiatig;  Jesus  gi-kitchi-wissa- 
gendam  gi-agodjing  tchibaiatigong,  kin  dash  gi-ondji-wissagi-ko- 
tagito,  kin  gi-ondji-nibo.  Migwetch  inenim  gi-nibotok  tchibaia- 
tigong.  Weweni  dash  kikinawabam;  beka  go  gi-kotagito,  kawin 
ningot  gi-ikkitossi,  apine  gi-jajibendam,  gi-minwadendam  gaie; 
mi  nassab  ged-iji-kotagitoian  gaie  kin;  Jesus  dash  ki  ga-jaweni- 
mig.  Kishpin  widji-kotagitomad  Jesus  nongom  oma  aking,  ki 
ga-widji-minawanigosima  ima  od  ogimawiwing  gijigong. 

ANAMIEWIN. 

Kije-Manito  ki  mamoiawamigo  gi-ojitoian  kitchitwa  Anamie- 
Nominigowin  ondji  kinidjanissag  aiakosidjig.  Jawenim  tchi 
mino  odapinamowad  iw  kitchi  Jawendagosiwin  gaie  tchi  mino 
inabadjitowad  jawendjigewinan  ima  magiwengin.  Mi  ge-ing. 

MEKATEWIKWANAIEWIIGOWIN. 


Jesus,  kejewadisid  Debeniminang,  gi-bi-ondji-ija  oma  aking 
wi-agwashimad  kakina  anishinaben  kagige  ishkoteng,  meshkwat 
dash  wi-minad  ningoting  kagige  minawanigo-bimadisiwin  giji- 
gong.  Mi  ga-ondji-gagikwed,  ga-ondji-kotagitod,  ga-ondji-da- 
pined  gaie  ajideiatigong.  Wi-kikinoamawad  dash  bemadisinidjin 
aking  iw  mikana  enamog  gijigong  o  gi-ondji-ojiton  od  anamiewin 
gaie  dash  od  anamiewigamig  aking,  mi  sa  od  anamie-widjindiwin. 

Eji-bejigwaninig  dash  Jesus  od  anamiewin,  mi  eji-bejigwani- 
nig  od  anamie-widjindiwin.  Bejigo  Debendjiged,  bejigwan  deb- 
weiendamowin,  bejigwan  Sigaandagowin,  ikkito  ketchitwa  Paul. 
Mi  wa-ikkitod:  Eji-bejigod  Debendjiged,  mi  eji-bejigwang 
gweiakossing  anamiewin  gaie  Sigaandagowin. 

Mi  go  gaie  iw  pegakendagwak,  mi  sa:  Jesus  od  anamiewin 
kawin  ningotchi  bakan  ta-mikigadessinini,  mi  eta  od  anamiewi- 
gamigong,  mi  sa  iw  anamie-widjindiwining,  win  igo  ga-ojitod. 
O  gi-dibendamonan  sa  iniw  o  kikinoamaganan,  mi  sa  od  ijinaja- 
waganan  midasswi  eshi-nijindjin  od  anamiewin,  o  kitchi  Jawen- 
dagosiwinan  gaie.  Mi  iniw  ga-inadjin:  Madjag,  awi-gagikimig 
kakina  go  anishinabeg  endasso-winsodjig,  sigaandawig  gaie  od 
ijinikasowining  Weossimind  gaie  Wegwissimind  gaie  Weni- 
jishid-Manito,  kikinoamawig  gaie  tchi  ganawendamowad  kakina 
gego  ga-aiininagog;  nashke,  ki  widj-aiawininim  endasso-gijigak 
binish  igo  tchi  ishkwa-akiwang. 

Wegonen  dash  iw  gwaiak  anamiewigamig,  mi  sa  iw  anamie- 
widjindiwin,  Jesus  ga-ojitod?  Mi  sa  iw  katolik  anamiewigamig, 
mi  eji-windeg  iw  anamie-widjindiwin,  Jesus  ga-ojitod.  Iniw 
dash  win  anind  bekanakin  anamiewigamigon  kawin  Jesus  od 
anamiewigamigowansininiwan;  nomaia  gi-ojitchigadewan,  kawin 
Jesus  o  gi-ojitossinan,  meminadisidjig  ininiwag  o  gi-ojitonawan; 
kawin  dash  gego  inabadassinon,  kawin  gego  gaie  apitendagwas- 
sinon. 

Anin  dash  ejinagwak  iw  anamiewigamig,  mi  sa  iw  anamie- 
widjindiwin,  Jesus  ga-ojitod?  Mi  sa  ejinagwak:  Anind  ima 
niganisiwag,  niganisikandagewag  gaie,  anind  dash  dibendagosi- 
wag;  anind  kikinoamagewag,  igiw  dash  anind  kikinoamagosiwag; 
kawin  tetibishko  iji-aiassiwag.  Mi  wendj-ikkitod  kitchitwa 

Paul:  (1  Cor.  XII,  28,  29)  Kije-Manito  o  gi-assan  anind  ima 
anamiewigamigong,  nitam  iniw  ijinajawaganan,  minawa  dash 
niganadjimowininiwan,  minawa  gaie  iniw  gegikwenidjin. . .  Ka- 
kina  na  ijinajaigasowag  ( kakina  na  awiwag  ijinajawaganag?) 
Kakina  na  niganadjimowininiwiwag?  Kakina  na  gagikwewag  ? 
Mi  geget;  anind  eta  assawag  anamiewigamigong  tchi  ganaweni- 
mawad  gaie  tchi  kikinoamawawad  iniw  anind  enamianidjin;  mi 
iw  ga-inakoniged  Kije-Manito. 

Megwa  gi-aiad  oma  aking  Jesus,  o  gi-wawenabaman  midas- 
swi  ashi  nij  ininiwan,  od  ijinajawaganan  dash  o  gi-iji-winan,  iw 
wi-ijinajawad  tchi  baba-gagikwenid.  Minawa  dash  o  gi-onaba- 
man  nijwassimidana  ashi  nij  bekanisinidjin  ininiwan  ge-nigani- 
ijanid  endassing  odenawan  gaie  odenawensan  wa-ijapan,  ima 
wi-gagikwed,  mi  dash  iniw  Jesus  o  kikinoamaganan  enimind; 
naningim  dash  Jesus  od  ijinajawaganan  kikinoamaganag  inawag. 

Nishwasswaiagisiwag  dash  naganisidjig  anamiewigamigong, 
mi  sa  1.  Genawendang  ishkwandem  anawiewigamigong  (Porter 
or  door-keeper).  2.  Egindang  Kije-Manito  o  masinaigan  ana- 
miewigamigong  (Lector).  3.  Saiagidjiwebinad  matchi-maniton 
(Exorcist).  4.  Enokitawad  mekatewikwanaien  anamiewigami- 
gong  (Acolyte).  5.  Besho  enokitawad  mekatewikwanaien 
ketchi-anamessikenidjin;  o  namandjinikaning  dash  nibawi  (Sub- 
deacon).  6.  Minawa  aw  bejig  enokitawad  mekatewikwanaien 
ketchi-anamessikenidjin;  o  kitchinikaning  dash  nibawi  (Deacon). 
7.  Mekatewikwanaie  (Priest).  8.  Kitchi-mekatewikwanaie 
(Bishop).  Kakina  dash  od  anamietagowan  kitchi  mekatewik- 
wanaien,  mi  dash  eji-minigosiwad  iw  gashkiewisiwin  eiamowad. 

Mi  iw  od  inanokiwiniwan  anamiewigamigong. 

1.  Aw  genawendang  ishkwandem  ima  anamiewigamigong 
(Door-keeper)  anamietchigaso,  bekish  gaie  minigosi  ababikaiga- 
nan  anamiewigamigong  tchi  wabandaiweng:  waaw  minigosi 
gashkiewisiwin  tchi  pakakonang  gaie  tchi  gibakwaang  ishkwan- 
dem  anamiewigamigong,  tchi  pindiganad  enamianidjin,  tchi 
sagidinad  dash  metchi-ijiwebisinidjin  gaie  go  iniw  wenishkwea- 
nidjin  iniw  ima  pindig  eianidjin. 

2.  Aw  egindang  Kije-Manito  o  masinaigan  (Lector)  mini- 
gosi  anamessike-masinaigan,  anamietchigaso  gaie,  mi  dash  iwapi 
manigosid  gashkiewisiwin  tchi  agindamawad  enamianidjin  ana- 
miewigamigong  eianidjin  Kije-Manito  o  masinaiagan,  tchi 
kikinoamawad  gaie. 

3.  Aw  dash  saiagidjiwebinad  matchi  maniton  (Exorcist) 
anamietchigaso,  mi  dash  eji-minigosid  gashkiewisiwin,  tchi  ijiad 

matchi  maniton  tchi  sagisinotawanid  bemadisinidjin  wiiawining. 

4.  Enokitawad  mekatewikwanaien  enamessikenidjin  (Aco- 
lyte)  minigosi  jominabo  gaie  nibi  eiodjigadegin  enamessikengin, 
bekish  gaie  anamietchigaso,  mi  dash  iwapi  eji-minigosid  iw 
gashkiewisiwin  tchi  anokitawad  mekatewikwanaien  enamessi- 
kenidjin. 

5.  Aw  dash  “Sub-deacon”  enind  jaganashimowining  ana- 
mietchigaso,  mi  dash  manigosid  gashkiewisiwin  besho  tchi 
anokitawad  mekatewikwanaien  ketchi-anamessekenidjin  gaie  tchi 
agindamawad  enamianidjin  anamiewigamigong  o  madjibiigani- 
wan  igiw  ijinajawaganag. 

Aw  “Deacon”  enind  nibawi  o  kitchinikaning  mekatewikwa- 
naien  ketehi-anamessikenidjin;  gi-anamietchigasod  dash  gi-mini- 
gosi  gashkiewisiwin  tchi  nagamod  kitchitwa  Minwadjimowin 
kitchi  anamessikewining  minawa  gaie  tchi  gagikwed  gaie  tchi 
anamie-Sigaandaged. 

7.  Gi-mekatewikwanaiewiind  awiia  gi-minigosi  gashkie- 
wisiwin  tchi  anamessiked,  tchi  gassiamaged  batadowinan,  tchi 
sigaandaged,  tchi  gagikwed  gaie  tchi  ganawenimad  enamianidjin, 
minik  igo  manind  tchi  ganawenimad. 

8.  Kitchi-mekatewikwanaie  iji  minigosi  gashkiewisiwin  tchi 
ijiind  tchi  kitchi  mekatewikwanaiewid,  mi  sa  tchi  Songideesh- 
kaged,  tchi  mekatewikwanaiewiiwed  gaie  tchi  ogimakandawad 
od  anishinabeman,  anamiewining  inakakeia. 

Nongom  dash  nanagatawendamog  ejissenig  o  gashkiewisi- 
win,  od  inanokiwin  gaie  aw  mekatewikwanaie.  Gi-minigowisi 
sa  kitchi  gashkiewisiwin;  enamessikedjin  od  andjian  pakwejiga- 
nan  tchi  wiiawiwaninig  Jesusan,  gaie  od  andjiton  iw  jominabo 
tchi  omiskwimiwaninig  Jesusan;  nindigo  o  dibendamowan  Jesu- 
san  wiiawini  gaie  o  miskwimini,  tanassag  o  dibeniman  Jesusan; 
o  tanginan,  od  odapinan,  o  minan  gaie  widj-anishinaben.  Geget 
kitchi  inendagwadini  mekatewikwanaie  o  gashkiewisiwin. 

Minawa  o  gassiamawan  baiata-ijiwebisinidjin  o  batadowinini. 
Tanassag  od  aianan  ababikaiganan  eiodjigadegin  gijigong  gaie 
anamakamig.  Iniw  weweni  aianwenindisonidjin  o  pakakonama- 
wan  ishkwandem  gijigong  endagog,  o  gibakwaamawan  dash  ish- 
kwandem  anamakamig  eiamagak.  Mi  endodang  dassing  enamie- 
gassiamagedjin,  api  weweni  anwenindisong.  Sagaandagedjin  od 

ijian  sagaandagodjin  tchi  sagisinotagonid  matchi-maniton,  mesh- 
kwat  dash  tchi  pindjinaweshkagonid  W enijishinidjin-Maniton. 
Od  ashaman  bemadisinidiin  iw  wiiassima  bemadak  gaie  meni- 
towendagwak,  mi  sa  Jesus  wiiass  gaie  o  miskwim  kitchitwa 
Enkaristiwining  etenigin.  Od  ani-widjiwan  enamianidjin  ba- 
ako-ondadisinid  binish  igo  tchi  nibonid,  bimossenid  iw  weni- 
jishing  mikanang  gijigong  enamog,  tanassag  o  pindiganan  giji- 
gong.  Iniw  dash  gassiakisowining  ga-ijanidjin  od  ondji  widjian 
iw  anamessiked  gaie  gaganodamaged  waiba  tchi  ishkwa-kotagi- 
tonid  ima,  mipi  dash  tchi  ijanid  gijigong.  Geget  kitchi  inen- 
dagwadini,  kitchi  apitendagwadini  gaie  mekatewikwanaie  o 
gashkiewisiwin;  mi  wendji-manadjiigod  gwaiak  enamianidjin; 
mi  gwaiak  Kije-Manito  od  ininiman  od  inenimigon,  od  igon  gaie. 
Nosse,  od  igon,  genonigodjin,  geget  idash  weossingin  od  iji 
apitenimigon,  od  iji  winigon  gaie  od  anishinabeman.  Gwaiak 
enamiad  o  sagian,  o  minadeniman  gaie  o  babamitawan  o  meka- 
tewikwanaieman.  Kawin  bapish  awiia  iw  minik  nind  iji  mino 
dodagossi,  mekatewikwanaie  eji-dodawid;  gwaiak  wenidjanissin- 
gin  nind  iji  dodag,  nind  iji  sagiig  gaie,  mi  enehdang  gwaiak 
enamiad. 

Anin  dash  ejissenig  kitchi  mekatewikwanaie  o  gashkiewisi- 
win  gaie  od  inanokiwin  ima  anamiewigamigong  ?  Geget  igo 
kitchi  inendagwadini.  Win  o  nabishkawan  Jesusan  od  ijinaja- 
waganini,  o  gigishkamawan  gaie  o  gashkiewisiwinini.  Kakina 
mekatewikwanaie-gashiewisiwin  od  aian,  bekish  od  aian  iw  kitchi 
gashkiewiiswin  tchi  mekatewikwanaiewiad  iniw  anind,  iw  mami- 
nad  iw  anamie-gashkiewisiwin  eiaminid.  O  ganaweniman  kakina 
mekatewikwanaien  gaie  enamianidjin  ima  o  dibendjigewining 
eianidjin;  mi  iniw  o  manishtanishiman,  mi  iniw  genawenimadjin 
Jesus  od  ijinikasowining.  Kije-Maniton  dash  o  gi-anonigon,  o  gi- 
assigon  gaie  tchi  mino  ganawenimad  gaie  tchi  ijiwinad  gijigong. 
Mi  ga-ondji-inad  kitchitwa  Paul  ima  Mileting  ga-daji-mawandji- 
idinidjin  kitchi  mekatewikwanaien  (Act.XX),  18  etc. : 

Ki  kikendanawa  iw  waieshkat  ba-ako-dagwishinan  oma 
Asiing  mojag  ga-ijiwebisiian  gi- wid j  -aiawinagog ;  gi-anokitawag 
Debendjiged  baba-tabassenimoian,  naningim  gi-sigisseg  nish- 
kinjigon  iw  ga-iji-baba-nodjiiwad  J udawininiwag  wi-waniiama- 
wiwad.  Minik  igo  ejissemagak  tchi  gi-dibadjimotonagogoban, 
kawin  gego  ki  gi-kadad j imotossinoninim ;  ki  gi-baba-kikinoamo- 
ninim  sa  ima  endaji-mawandjiidiieg  gaie  go  endassogamigag , 

gi-gagikimagwa  Judawininiwag  gaie  enamiassigog  tchi  anwenin- 
disowad,  Kije-Maniton  ondji,  gaie  tchi  debweienimawad  Deben- 
iminangon  J  esusan. . . . 

Aiangwamiidisoiog  dash,  aiangwamimig  gaie  kakina  manish- 
tanishag  wekwinodjig  ga-iji-ganawendainegon  aw  Wenijishid- 
Manito,  gi-Kitchi-mekatewikwanaiewiineg  sa  go  tchi  ondji  ogi- 
makandawegwa  igiw  Kije-Manito  od  anamiewigamigong  deben- 
dagosidjig  ga-gishpinadamadisodjin  tibinawe  o  miskwim  ondji. 

Mi  wendji-pagakendagwak:  Kitchi  mekatewikwanaieg  o 
gi-anonigowan  gaie  o  gi-assigowan  Wenijishinidjin-Maniton  tchi 
ganawenimawad  enamianidjin  o  dibendjigewiniwang  debendago- 
sinidjin. 

Ishkwatch  dash  nanagatawendamog  ga-ondji-assind  bejig 
kitchi  mekatewikwanaie  tchi  ogimakandawad  kakina  go  Kije- 
Manito  od  anamiewigamigong  oma  aking  debendagosinidjin,  mi 
sa  kakina  kitchi  mekatewikwanaien,  wendjita-mekatewikwanai- 
en  gaie  enamianidjin.  Mi  ga-ondji-assind  tchi  mamawi  gana- 
wenimad  kakina  animiewigamigong  debendagosinidjin,  bejigwa- 
nong  tchi  kikinoamagenid,  bejigwanong  tchi  debweiendaminid, 
bejigwanong  gaie  tchi  ijitwanid. 

Kitchi  wiiawimang  ijinagwadinini,  inendagwadini  gaie 
Kije-Manito  od  anamiewigamig  oma  aking.  Wiiawimang  dash 
aiamagadon  anotch  pakesiwinan,  oshkinjigoman,  otawagaman, 
onindjiman,  okadiman,  osidaman;  kakina  dash  inanokimagadon 
eji-minwendang  Kije-Manito,  ga-ojitod  anishinabe-wiiawima, 
kakina  gaie  ondji  inanokimagadon  tchi  mino  bimadisid  anishina- 
be  aking.  Bejig  dash  pakesiwin  niganendagwad,  mi  sa  oshtig- 
wanima;  win  sa  tanassag  ogimakandagemagad  ima  wiiawimang. 
Mi  tibishko  ejinagwak  Kije-Manito  od  anamiewigamigong,  mi 
sa  Jesus  od  anamie-widjindiwining.  Batainadon  ima  pakesiwi- 
nan,  mi  sa  kitchi  mekatewikwanaieg,  wendjita-mekatewikwana- 
ieg  gaie  igiw  anind  enamiadjig.  Iw  dash  oshtigwanima  ima,  mi 
sa  aw  maiamawi-niganisid  kitchi-mekatewikwanaie,  aw  Kitchit- 
wa  Kossinan  Roming  eiad.  Mi  aw  naiabishkawad  kitchitwa 
Pierran,  iniw  ga-nigan-assadjin  Jesus  ima  od  anamiewigamigong. 
Mi  iniw  ga-ganawendaadjin  Jesus  kakina  o  manishtanishiman 
gaie  o  manishtanishensiman,  mi  sa  kakina  go  debendagosinidjin 
od  anamiewigamigong. 

Gwaiak  enamiad  o  kitchi  minadeniman,  od  apitchi  apiteni- 
man,  o  sagian  gaie  o  babamitawan  Kitchitwa  Kossinanin,  mi  sa 

iniw  maiamawi-niganisinidjin  kitchi  mekatewikwanaien.  Kaki- 
na  dash  minik  enakonigenid,  anamiewining  inakakeia,  ijitchige 
gwaiak  enamiad,  kawin  wika  agonwetansi,  kawin  wika  jajibitan- 
si.  Apine  gaie  o  ganawendanan  ganasongewinan  ga-migiwengin 
anamiewigamigong. 

ANAMIEWIN. 

Jesus,  Debenimiiang  aiapitchi-kijewadisiian,  migwetch  kid 
igo  gi-ojitoian  iw  kid  anamiewigamig  oma  aking,  mi  sa  kid 
anamie-widjindiwin,  ima  tchi  kikinoamagoiang  gwaiak  kid  ana- 
miewin  gaie  go  tchi  minigoiang  iniw  ki  jawendjigewini-migiwe- 
winan,  ge-ondji-gashkitoiang  tchi  mino  anokitagoian  oma  aking 
gaie  ningoting  tchi  jawendagosiiang  kaginig  ima  kid  ogimawi- 
wining  gijigong.  Mij  gaie  ki  jawendjigewin  aw  Kitchitwa 
Nossinan  kakina  gaie  naganisidjig  kid  anamiewigamigong  we- 
weni  tchi  gagikwewad  gaie  kaginig  tchi  mino  anokitokwa.  Ki 
pagossenimigo  gaie  tchi  jawenimadwa  kakina  enamiassigog  gaie 
go  igiw  anotch  bebakan  ejitwadjig  tchi  pindigewad  gwaiak  kid 
anamiewigamigong,  tchi  mino  anokitokwa  ima,  mi  dash  ningo- 
ting  tchi  pindigewad  gijigong.  Mi  eji-pagosseni-migoiang  ki 
kitchitwa  ijinikasowining.  Mi  ge-ing. 

ANAMIE-WIDIGENDIWIN. 

NINIDJANISSIDOG! 

Kije-Manito  nitam  o  gi-ojian  ininiwan,  panima  dash  ikwe- 
wan  o  gi-ojian,  gi-aiod  nitam  ininiwan  opigeganini.  0  gi-widi- 
gendaan  dash,  mi  dash  gi-ikkitod:  Inini  o  ga-naganan  ossan  ogin 
gaie,  o  ga-widigeman  dash  iniw  o  widigemaganan.  Gi-inendam 
Kije-Manito  eshkam  tchi  ani-batainowad  bemadisidjig  aking, 
eshkam  gaie  tchi  ani-batainowad  jewendagosidjig  gijigong. 
Kawin  dash  onijishinsinon,  awessiing,  awakaning  gaie  tchi  iji 
ondadisiwad  anishinabeg.  Bejig  inini  gaie  bejig  ikwe  ta-odapi- 
nidiwag  tchi  apitchi  widigendiwad,  tchi  onidjanissiwad,  tchi 
widokodadiwad  gaie  ged-apitchi-bimadisiwad. 

Kawin  gaie  onijishinsinon  tchi  nijikewisid,  tchi  pijishigowi- 
sid  inini,  gonima  gaie  ikwe.  Wawika  go  onijishin.  Igiw  eta 
ga-inenimigodjig  Kije-Maniton  kaginig  tchi  gigangowiwad, 
tibishko  ejiwebisiwad  anamiekweg  gaie  kitchi  ossaeiag  gaie 
mekatewikwanaieg,  mi  eta  igiw  ge-pi j  ishigowisid jig ;  igiw  dash 
anind  nindawatch  ta-anamie-widigewag.  Ikkito  sa  kitchitwa 
Paul:  Nawatch  onijishin  tchi  widigeng  iw  dash  tchi  bishigwadj- 
tchagisong  (melius  est  nubere  quam  uri. )  Osam  sa  bishigwadj- 
ijiwebisiwining  inakakeia  inagodeni  anishinabe  ode.  Tchi 
aiassinog  dash  bishigwadisiwin,  mi  ga-ondji-inakoniged  Kije- 
Manito  weweni  tchi  odapinidiwad  inini  gaie  ikwe,  tchi  apitchi 
widigendiwad,  ta-anamie-widigendiwag  dash. 

Minawa  mi  wendji-apitchi-widigendiwad  bemadisidjig  aking, 
mi  sa  tchi  onidjanissiwad  gaie  tchi  mino  nitawigiawad  onidjanis- 
siwan.  Mi  ge-ondjj-widokodadiwad  naienj,  mi  sa  inini  gaie 
ikwe  wadigendidjig  tchi  mino  ganawenimawad  onidjanissiwan, 
tchi  ashamawad,  tchi  agwiawad,  tchi  mino  kikinoamawawad 
gaie.  Mi  memindage  od  anokiwiniwa  aking,  tchi  nitawigiawad 
onidjanissiwan  ondji  Kije-Maniton  gaie  ondji  kagige  bimadisiwin 
gijigong.  Kishpin  iw  geget  ijitchigewad,  gaie  winawa  gaie 
onidjanissiwan  ningoting  mamawi  ta-aiawag  gijigong. 

Minawa,  mi  iw  wendji-widigendiwad,  tchi  sagiidwad  we- 
weni,  tchi  mino  dodadiwad,  tchi  jawenindiwad  gaie,  bejig  aiako- 
sidjin,  gonima  aianimisidjin,  gonima  keshkendangin.  Inini  o 

bamian  o  widigewaganan  gaie  onidjanissan;  ikwe  dash  o  mino 
ganaweniman  od  abinodjiiman  gaie  od  anokitawan  o  widigema- 
ganan.  Memindage  weweni  ta-tchibakwe  gaie  ta-gashkigwaso 
gaie  weweni  o  ga-ganawendan  endad,  tchi  minonagwak  gaie 
tchi  bininagwak  kakina  gego  endad  eiamagak,  tchi  minwenda- 
minid  o  widigemaganan. 

Jesus  o  gi-kitchitwawiton  iw  anamie-widigendiwin,  Sakre- 
maing  gi-ijissitod.  Iw  memwetch  anamie-odapinidiwin,  iw 
anamie-nibawiwin  anamiewigamigong,  api  odapinidiwad  bejig 
inini  bejig  gaie  ikwe  tchi  apitchi  widigendiwad,  mi  iw  gwaiak 
bejig  kitchi  Jawendagosiwin,  mi  iw  Anamie-Widigendiwin 
ejinikadaming.  Igiw  dash  weweni  wedapinangig  iw  kitchi 
Jawendagosiwin,  mi  sa  Anamie-Widigendiwin,  ima  anamiewi- 
gamigong  enassamigabawinid  mekatewikwanaien  minawa  dash 
gaie  nij  imanibawinid,  od  iji  odapinanawa  Kije-Manito  o  jawend- 
jigewin  weweni  tchi  bimadisiwad  widigendiwining  gaie  tchi  mino 
nitawigiawad  onidjanissiwan. 

Apitchi  songan  anamie-widigendiwin.  Kawin  wika  pagidi- 
nassiwag  igiw  ga-anamie-widigendidjig  tchi  apitchi  bakewin- 
diwad.  Missawa  gaie  gi-naganidiwad,  gonima  bakewinidiwad, 
minotch  dash  aiapitchi-widigengin  inendagosiwag,  minik  naienj 
ge-bimadisiwad.  Bejig  dash  nibod,  aw  bekanisid  bejig  pagidina 
mano  minawa  tchi  widiged.  Kishpin  dash  minawa  widigepan 
megwa  keiabi  bimadisinid  o  widigemaganan,  beshigwadisingin 
da-inendagosi,  kawin  gwaiak  wadigengin;  dassing  dash  wadji- 
wadjin  iniw  bekanisinidjin,  mi  endassing  beshigwadisid.  Geget 
kitchi  winad,  kitchi  manadad,  kitchi  bishigwadad  gaie  anisha 
widigendiwin.  Anisha  wadigendidjig  jingendagosiwag  enassa- 
minid  Kije-Maniton  gaie  widj-anishinabewan.  Meno-ijiwebisid 
kego  ta-pindigessi  endanid  metchi-widigendinidjin,  kego  o  ga- 
wissokawassin,  kego  gaie  o  ga-pagidinassin  tchi  nibanid  gonima 
tchi  nagatanid  endad. 

Ningoting  Jesus  o  gi-bi-nasikagon  Phariseian,  o  gi-gagwed- 
jimigon  dash:  Da-onijishin  na  webinad  inini  iniw  o  widigemaga- 
nan  ningotano  ga-iji-matchi-ijitchigenidjin?  Jesus  dash  o  gi- 
iji-nakwetawan:  Ka  na  wika  ki  gi-agindansinawa,  waieshkat 
ga-ojiad  anishinben,  o  gi-ijian  ininiwan  gaie  ikwewan?  Ow 
dash  gi-ikkito:  Mi  saiw  ge-ondji-naganad  inini  ossan  gaie  ogin 
tchi  widigemad  o  widigemaganan,  iw  dash  nijiwad  ta-bejigwa- 
nini  iw  wiiawiwa.  Anish  kawin  keiabi  nijissiwag,  bejigwanini 

sa  wiiawiwa.  Iw  dash  Kije-Manito  ga-mamawitod  kego  awiia  o 
ga-bakewidossin.  Awegwen  ge-webinagwen  o  widigemaganan, 
gi-bishigwadisinid  eta,  bekanisinidjin  dash  odapinad,  mi  sa  go 
beshigwadisid.  Awegwen  dash  gaie  ged-odapinagwen  iniw  ga- 
webinimindjin,  mi  sa  go  gaie  win  beshigwadisid.  Mi  ekkitod 
Debeniminang.  Mi  ge-ond ji-rna nad j ito ieg  anamie-widigendiwin, 
weweni  gaie  ganawendamog.  Kego  wika,  kego  wika  awiia 
ta-inendansi  tchi  webinad,  tchi  bakewinad  o  widigemaganan. 

Nibiwa  wadigendidjig  manjissewag,  kawin  sagiidissiwag; 
naningim  gikandiwag,  anotch  inapinenindiwagneshkadisiwadjin; 
jingenindiwag,  matchi  dodadiwag,  migadiwag  gaie.  Geget  oma 
aking  animisiwag,  gi-ishkwa-bimadisiwad  dash,  ta-kagige-animi- 
siwag  anamakamig.  Anindi  dash  wendjibamagak  iw?  Mi  sa 
gi-matchi-odapinamowad  iw  kitchitwa  Sakrema,  Anamie-Widi- 
gendiwin.  Nibiwa  sa  wa-widigendidjig  kawin  bapish  anwenin- 
disossiwag,  o  nasikawawan  dibakonigewininiwan,  gonima  gagik- 
wewininiwan,  enassaminid  dash  iniw  widigendiwag,  kitchi 
batadowining  dash  daji-widigendiwag.  Panama  dash  o  kotagi- 
igowan-Kije-Maniton  gi-matchi-widigendiwad. 

Minawa  anind  iw  eta  ondji  widigendiwag  wi-matchi-mina- 
wanigosiwad.  Awessiing,  awakaning  gaie  iji  widigendiwag.  Mi 
iniw  memindage  debenimadjin  matchi-manito. 

Anind  dash  osam  wewib  widigendiwag  tchi  bwa  weweni 
kikenindiwad  ejiwebisiwad.  Panima  dash  ga-widigendiwad,  mi 
pitchinag  eji-madji-kikenindiwad  ejiwebisiwad.  Gonima  bejig 
minikweshki,  gonima  atageshki,  gonima  nita-nishkadisi,  mojag 
gikawidam,  gonima  matchi  ikwewan-gonima  matchi  ininiwan-o 
nopinanan,  o  wissokawan.  Mi  dash  eji-gikandiwad,  migadiwag, 
naganidiwag,  bakewinidiwag  gaie.  Kawin  bapish  da-gi-odapi- 
nidissiwag  tchi  widigendiwad,  weweni  kikenindiwapan  eji- 
webisiwad. 

Gonima  inini  kitimishki,  o  jingendan  anokiwin,  mi  dash 
eji-kitimagiad  o  widigemaganan  gaie  onidjanissan.  Gegapi  dash 
inendam  aw  ikwe:  Nindawatch  nin  ga-nagana  nin  widigemaga- 
nish;  kawin  nin  bamiigossi;  mano  bekanisid  inini  nin  gad-odapina 
tchi  widigemid,  tchi  bamiid  gaie.  Geget  dash  kitchi  matchi 
inendam  aw  ikwe;  kitchi  matchi  dodam  gaie  naganad  o  widige- 
maganan,  bekanisinidjin  dash  ininiwan  odapinad.  Gaie  dash 
matchi  dodam  inini  ga-kitimagiad  o  widigemaganan,  mi  dash 

gi-ijiad  tchi  naganigod,  tchi  matchi  widigenid  dash.  Neienj  dash 
ta-danakisowag  ningoting  kagige  ishkoteng. 

Kawin  pagidinassiwag  tchi  widigendiwad  igiw  osam  besho 
enawendidjig.  Mi  igiw  osam  besho  enawendidjig,  mi  sa:  weshi- 
meindidjig  inini  gaie  ikwe,  minawa  iniw  onidjanissiwan,  minawa 
iniw  ojisheiwan,  minawa  iniw  kitchi  ojisheiwan;  (brothers  and 
sisters;  their  children;  their  grand-children;  their  great  grand- 
children).  Kishpin  inini  naganigod  o  widigemaganan  iw  ni- 
bonid,  kawin  pagidinassi  tchi  widigemad  o  widigemaganibanin 
od  inawemaganini.  Mi  tibishko  gaie  ikwe,  kishpin  nibonid  o 
widigemaganan,  kawin  pagidinassi  tchi  widigemad  o  widigema- 
ganibanin  od  inawemaganini ;  ( impediment  of  affinity  between 
man  and  all  the  relatives  of  his  deceased  wife; — and  between 
the  woman  and  all  the  relatives  of  her  deceased  husband). 

Kishpin  inini  takonad  awiia,  gonima  ikwewan  gonima  ikwe- 
sensan,  api  sigaandawimind,  kawin  pagidinassi  tchi  widigemad 
iniw  ga-takonadjin,  kawin  gaie  ogini.  Ikwe,  ga-takonad 
awiia  gi-sigaandawimind,  kawin  pagidinassi  tchi  widigemad 
iniw  ga-takonadjin,  kawin  gaie  ossini.  Mi  tibishko  ejiwebisid 
aw  ga-sigaandawad,  gonima  ga-kikinawadabawanad  abinodjiian, 
gonima  netawiginidjin,  gonima  kitchi  anishinaben;  ( impediment 
of  spiritual  relationship). 

Kishpin  enamiad  widigemad  enamiassinigon,  gi-pagidini- 
gossig  o  kitchi  mekatewikwanaieman,  kawin  ningot  awansinini 
iw  o  widigendiwiniwa,  kawin  bapish  gwaiak  widigendissiwag 
enassaminid  Kije-Maniton,  beshigwadisingin  inendagosiwag, 
(: impediment  of  disparity  ofcult). 

Kishpin  katolik  enamiad  widigemapan  bakan  ejitwanidjin 
ga-sigaandawimindjin,  gi-pagidinigossig  dash  o  kitchi  mekate- 
wikwanaieman,  geget  da-kitchi-matchi-dodam,  da-songanini  dash 
win  igo  o  widigendiwiniwa,  kawin  gaie  ta-pagidinassiwag  tchi 
bakewinidiwad.  Ginaamagosiwag  enamiadjig  tchi  anamie-widi- 
gendissigwa,  bekish  kitchi  wikondiwad,  kitchi  minawanigosi- 
wad  gaie,  megwa  ani-bimisseg  kitchi  giigwishimowin  tchi  bwa 
odjitchisseg  Pak,  kawin  gaie  nio  anamie-gijigad  bwa  bi-aiamagak 
Niba-Anamiegijigad,  {from  the  first  Sunday  in  Advent  until 
January  the  7th ,  and  from  Ash  -  Wednesday  until  Sunday 
after  Easter). 

Anin  dash  ged-ijitchigewad  wa-anamie-widigendidjig?  Ni- 
gan,  o  ga-nasikawawan  neienj  mekatewikwanaien  gega  ningo- 

gisiss  tchi  bwa  widigendiwad,  ta-widjindiwag  dash  neienj 
ejawad  mekatewikwanaien;  mi  dash  iwapi  weweni  tchi  winda- 
mawawad  mekatewikwanaien  wi-anamie-widigendiwad.  Meka- 
tewikwanaien  dash  anotch  gego  o  ga-gagwedjimigowan,  gonima 
na  tchi  besho  inawendiwad,  gonima  na  tchi  gi-pagidinigowad 
onigiigowan  tchi  widigendiwad,  gonima  na  tchi  aiamagak  bakan 
gego  ge-ondji-ginaamawindwa  tchi  widigendissigwa. 

Panima  weweni  o  kikinoamawan  mekatewikwanaie  wa- 
widigendinidjin  ged-iji-bimadisinid  ima  widigendiwining,  ged- 
ijitchigenid  gaie  tchi  mino  nitawigianid  onidjanissinini,  ge- 
minimindjin.  Kawin  dash  pagidinassiwag  wa-widigendidjig 
bejig  wakaiganing  tchi  mamawi  aiawad,  geget  wadigendin- 
gin  tchi  inenindisowad  tchi  bwa  widigendiwad,  panima  eta  gi- 
anamie-nibawiwad  anamiewigamigong,  mi  pitchinag,  pegidin- 
indwa  tchi  mamawi  aiawad,  tchi  widigendiwad  gaie.  Weweni  gaie 
ta-anwenindisowag  gaie  ta-Jawendagosiwag  api  widigendiwad. 
Nissing  dash  bibagimawag  anamiewigamigong  wa-widigendidjig, 
kakina  bemadisidjig  tchi  kikendamowad.  Bejig  inini  gaie  bejig 
ikwe  ta-nibawiwag  ishkweiang  besho  ima  aianid  anamiewiga- 
migong  iniw  ininiwan  gaie  ikwewan  wa-widigendinidjin. 

Ta-anamie-widigendiwag  bwa  anamessikeng,  megwa  dash 
anamessikeng  o  gad-odapinanawa  kitchitwa  Eukaristiwin,  me- 
katewikwanaien  gaie  o  gad-anamietagowan,  Kije-Manito  tchi 
ijitod  tchi  mino  aiawad  ga-widigendidjig,  tchi  jawendagosiwad 
gaie  tchi  wabamawad  onidjanissiwan,  gaie  ojisheiwan  gaie  od 
aianike-ojisheiwan,  tchi  aiamowad  gaie  ningoting  kagige  bima- 
disiwin  gijigong.  Geget  kitchi  inendagwad,  apitendagwad  gaie 
iw  widigendiwini-anamietagowin;  swanganamiadjig  o  kitchi 
apitendanawa.  Ishkwatch  dash  ojibiigadeniwan  widigendiwini- 
masinaiganing  igiw  ga-widigendidjig,  ga-nibawidjig  gaie  od  iji- 
nikasowiniwan,  kaginig  tchi  mikwendaming  iw  anamie-widigen- 
diwin. 

Anin  dash  ged-iji-bimadisiwad  igiw  ga-widigendidjig?  Ni- 
gan,  enigokodeewad  ta-sagiidiwag.  Mi  wendji-ikkitod  kitchit- 
wa  Paul:  Igiw  ininiwag  o  gad-iji-sagiawan  o  widigemaganiwan, 
tibishko  eji-sagitowad  tibinawe  wiiawiwan.  Aw  sa  saiagiad  o 
widigemaganan,  tetibinawe  sagiidiso...  Kakina  endashiieg  ki 
gad-iji-sagiawag  ki  widigemaganiwag  eji-sagiidisoieg;  aw  dash 
ikwe  wadiged  ta-angwamisi  tchi  minadenimad  o  widigemaganan. 

(Eph.  V,  28-33).  Mino  ikwe  o  sagian,  o  debwetawan,  o  manad- 
jian,  gaie  o  mino  dodawan  o  widigemaganan. 

Minawa  wadigendidjig  o  ga-manadjitonawa  iw  anamie- 
widigendiwin  tchi  banadjitossigwa,  bishigwadisiwad.  O  ga- 
manadjitonawan  wiiawiwan  tchi  matchi  dodansigwa,  tchi  bishig- 
wadisissigwa.  Inini  weweni  o  ga-widjiwan  iniw  o  widigemaga- 
nan,  kawin  dash  bekanisinidjin  ikwewan  o  ga-babamenimassin. 
Mi  tibishko  gaie  ikwe  wadiged  o  ga-manadjiton  wiiaw  tchi 
binadisid;  mi  eta  o  widigemaganan  ge-widjiwadjin;  kego  wika 
bekanisinddjin  ininiwan  o  ga-missawenimassin. 

Weweni  ta-widigendiwag  tchi  onidjanissiwad,  kego  wika 
dash  ta-ijitchigessiwag  gego  tchi  onidjanississigwa.  Kishpin 
dash  gi-onidjanissiwad,  kitchi  wewib  ta-bidjigaso  anamiewiga- 
migong  aw  abinodjins  tchi  sigaandawind. 

Kawin  onijishinsinon  ikwe  tchi  wibemad  onidjanissensan; 
makija  o  da-gibwanamoshkawan,  padagwanishkawad  megwa 
kitchi  nibad;  mi  naningotinong  ejiwebadinig  api  ikwe  wibemad 
onidjanissensan. 

Minawa  weweni  o  ga-nonan  od  abinodjiiman,  kawin  dash 
anisha  o  ga-minaassin  pijiki-dodoshabo;  mi  iw  eta  ge-dodang 
kishpin  akosid,  gonima  kitchi  jagwadisid;  mano  iwapi  o  ga- 
minaan  onidjanissensan  wenijishing  oshki  dodoshabo. 

Weweni  gaie  o  ga-ganaweniman  tchi  takadjissinig  onidjanis- 
sensan,  tchi  pakiteshinsinig,  tchi  bakobissessinig,  gonima  tchi 
sakisossinig,  iw  odaminwadaminid  ishkotensan  (ishkotewati- 
gonsan). 

Minawa  ta-mino-dodadiwag  wadigendidjig,  ta-jawenindiwag, 
ta-nita-mino-ganonidiwag,  ta-widokodadiwag  gaie  nita-anoki- 
wad  neienj.  Inini  ta-anoki  tchi  gashkitchiged  iw  ge-ondji- 
bimadisiwad.  Kego  ta-minikwessi,  kego  ta-atagessi.  Ikwe 
dash  ta-ijitchige  anotch  ikwe-anokiwin,  ta-mino-tchibakwe, 
ta-gashkigwasso,  ta-kisibigaige,  ta-tchigataige  gaie  naningim 
ima  endad.  Anotch  sa  anokiwim  naienj  ta-anokiwag. 

Ta-anamiawag  weweni  endasso-kigijeb  gaie  endasso-onago- 
shig.  Weweni  ta-ijawag  anamessikeng  enamiegijigakin,  ket- 
chitwagijigakin  gaie.  Aiapi  ta-awi-anwenindisowag  gaie  ta- 
Jawendagosiwag,  ganage  niwing  neningo-kikinonowin. 

Memindage  ta-kitchi-anokiwag  gaie  weweni  ta-widokodadi- 
wag  tchi  mino  nitawigiawad  kakina  onidjanissiwan,  tchi  ani- 
mino-abinodjiiwinid,  tchi  ani-mino-ininiwinid  iniw  ogwissiwan, 

gaie  dash  iniw  odanissiwan  tchi  ani-mino-ikwewinid.  Ta- 
songanamiawag  winawa  gaie  kakina  onidjanissiwan,  mi  dash 
ningoting  mamawi  tchi  aiawad  kagige  minawanigosiwining  giji- 
gong. 

ANAMIEWIN. 

Kije-Manito,  Nossinan  aiapitchi-kijewadisiian,  ki  mamoia- 
wamigo  gi-ojitoian  iw  kitchitwa  Jawendagosiwin,  Anamie-Widi- 
gendiwin  tchi  ondji  widokawindwa  kinidjanissag  ga-Anamie- 
widigendidjig  weweni  tchi  bimadisiwad  ima  widigendiwining 
gaie  tchi  mino  nitawigiawad  onidjanissiwan.  Mij  kakina  meno- 
widigendidjig  ki  jawendjigewin  gwaiak  tchi  sagiidiwad  gaie 
mojag  tchi  mino  dodadiwad.  Jawenim  gaie  apine  tchi  manad- 
jitowad  iw  od  anamie-widigendiwiniwa,  tchi  wika  banadjitossig- 
wa,  kaginig  gaie  tchi  binadisiwad.  Widokaw  gaie  mojag  tchi 
mino  ganawenimawad  onidjanissiwan  gaie  tchi  kikinoamawawad 
anamiewin  gaie  mino  ijiwebisiwin.  Mi  eji-pagossenimigoian 
ondji  Kigwiss  Jesus.  Mi  ge-ing. 

NAGAMON  NEGAMONG  TCHIBAIGIJIGAK. 


sur  l’air:  ecoutez  les  voix  lamentables. 


1.  Kitchi  ishkoteng-  ebiiang, 

Nin  wissag-inesimin, 
Tchiapitchi  g-ag-isomang* 
Manito  g*a-nishkiang-. 
Nin  mawimin 

Anawi  dash  ishkote 
Kawin  wika  atessinon. 

2.  Kinawa  enamiaieg-, 

Ganodamawishinam, 
Mojag'  mikwenimishinam 
Epitchi  animisiiang-, 
Nin  mawimin,.... 

3.  Endaji-animisiiang- 

Ki  gad-agwashimimin: 
Gaganodamawishinam 
Ki  ga-jawenimimin. 
Nin  mawimin . 

4.  Gagisondamawishinam 

Jesus  Debeniminang, 
Ki  ga-widokagom  idash, 
Gijigong  gi-oditamang. 
Nin  mawimin,.... 

KITCHITWA  ODE  JESUS 

EPISTOLA.  ISAIAS  XII,  1  -6. 

Mi  ekkitod  kitchitwa  niganadjimowinini  Isaie:  Ki  wi- 
mamoiawamin,  Debendjigeian,  ki  gi-nishkenim  sa,  gi-gwekini- 
gade  iw  ki  nishkadisiwin,  ki  gi-abisiwim  dash.  Nashke  Kije- 
Manito,  mi  sa  aw  bemadjiid;  nin  gad-apenimon  wiiaw,  kawin 
dash  nin  ga-segisissi,  Debendjiged  sa  nin  mashkawendamiig;  nin 
wi-mino-wawina,  win  sa  nin  gi-bimadjiig.  Minwendamowining 
ki  gad-ondji-gwabaanawa  iw  jawendjigewini- nibi  od  ondaiban- 
ing  aw  Bemadjiiwed,  (mi  sa  Jesus  o  Ktchitwa  Sakremaiang  ki 
gad-ondinanawan  kitchi  nibiwa  jawendjigewinan)  gaie  iwapi 
ki  gad-ikkitom:  Kitchitwawinig  Debendjiged  gaie  od  ijinikaso- 
win  wawindamog  ( ondji pagossendjigeg ).  Ijitog  tchi  kikendam- 
ing  od  inanokiwinan  megwe  anishinabeg,  mikwendamog  gaie 
eji-ishpendagwadinig  od  ijinikasowin.  Nagamotawig  Debend- 
jiged,  gi-kitchi-mamandadodam  sa,  pagakissidog  kakina  iw 
missiwe  enigokwag  aki.  Onanigwendamog  gaie  mino  wawinda- 
mog,  kinawa  endanisiieg  Sioning,  kitchi  ishpendagosi  sa  aw 
wadj-aiawineg,  mi  sa  Israel  o  Kitchitwawisiman. 

EVANGELIUM.  ST.  JOAN.  XIX,  31-35. 

Mi  enadjimod  kitchitwa  Jean:  Iwapi  Judawininiwag,  ondji 
iw  gi-wawejitawini  gijigak  bwa  odjitchisseg  Pak  tchi  agodessi- 
nog  tchibaiatigong  iniw  wiiawiman  anwebiwinigijigadinig, 
gi-kitchitwawendagwadogoban  sa  iw  anwebiwinigijigad,  o  gi-na- 
nandomawan  Pilatan  tchi  bokogadeomind  ga-sassagakwaomind- 
jin  gaie  tchi  ikonimind.  Gi-bi-ijawag  dash  jimaganishag  gaie  o 
gi-bokogadewawan  iniw  ba-nitam-aianidjin  gaie  iniw  bejig  ga- 
widj-sassagakwaomindjin.  Api  dash  ba-oddissawad  Jesusan,  o 
gi-wabamawan  jaigwa  gi-nibonid,  kawin  dash  o  gi-bokogade- 
wassiwawan.  Bejig  dash  igiw  jimaganishag  o  gi-bajibawan 
Jesusan  ima  opimena,  jimagan  gi-aiod,  pabige  dash  gi-bi-ondji- 
sagidjidjiwanini  miskwi  gaie  nibi.  Aw  dash  ga-wabandang 
gi-dibadjimo  gaie  debwewinagadini  iw  o  dibadjimowin. 

NINIDJANISSIDOG! 

Nongom  gijigak  swanganamiadjig  o  kitchi  manadjitonawa 
kitchitwa  Oda  Jesus,  memindage  winawa  igiw  debendagosidjig 
kitchitwa  Ode  Jesus  widjindiwining.  Geget  idash  kitchi  mino- 

tchigewag  sagitowad,  manadjitowad  gaie  iw  kitchtiwa  Odeima, 
Jesus  Ode.  Mi  iw  ketchitwawendagwak  Odeima  wa-dajindaman 
oma  nongom.  Apegish  widokawid  Kije-Manito  weweni  tchi 
gagikwadaman  ketchitwa  Ode  Jesus  weweni  gaie  tchi  nissito- 
tamoninagog  ejideed  Jesus,  eji-apitendagosid  gaie  tchi  sagiigod 
kakina  go  bemadisinidjin  aking. 

Nigan  dash  nin  wi-dibadjim  oma  ga-ijitchiged,  ga-ikkitod 
gaie  Debendjiged,  ningoting  gi-wabandaad  wiiaw  bejig  ketchi- 
songanamianidjin  anamiekwen  Margarite  Marie  Alacoque  ga- 
ijinikasonidjin. 

Ningoting  aw  anamiekwe  gi-kitchi-anamia  anamiewigami- 
gong  ima  Paray,  Wemitigojiwaking,  gi-ni-bimissegobanen  kiki- 
nonowin,  1675.  O  gi-Manito-anamietawan  Jesusam  kitchitwa 
Eukaristiwining  ebinidjin.  Sesika  dash  o  gi-wabaman  Debend- 
jigenidjin  ima,  Odeini  ketchitwawendagwadinig  gaie  o  gi- 
wabandamowan.  Wagidjaii  dash  Jesus  Odeing  gi-patakiso 
tchibaiatig,  odeing  gaie  gi-ondjimagad  ishkote,  (mi  sa  iw 
kitchitwa  sagiiwewini-ishkote),  giwitaii  dash  odeing  gi-aiamagad 
minessagawanji-takobidjigan,  gi-wabaminagwadini  gaie  o  maki- 
igowin  Odeing,  ima  ga-bajibaogod  jimaganishan, 

Jesus  dash  o  gi-inoamawan  Margaritan  Ode,  bekish  o  gi- 
iji-ganonan:  Nashke,  ganawabandan  mandan  Odeima  ga-kitchi- 
sagiigowad  anishinabeg.  Kawin  dash  meshkwat  anishinabeg  o 
sagitossinawa  iw  Ninde,  kawin  gaie  migwetch  od  inendansinawa, 
osam  sa  takideewag.  Kid  inenimin  dash  tchi  minwendamitoian 
iwNinde  gaie  tchi  nanda-nanaitoian  iw  mamoiawagendansiwin 
jangendagwak  gaie  go  tchi  wikwatchiadwa  igiw  anind  enamiad- 
jig  gaie  winawa  tchi  nanaitowad  iw  mamoiawagendansiwin.  Mi 
iw  ged-ijitchigeng  memindage  tchibaiatigogijigak,  Ninde  o 
gijigadom. 

O  dash  o  gi-wawindamawan  iniw  ketchitwawendagosinidjin 
anamiekwen  winawa  ondji  igiw  menadjitodjig  ketchitwawendag- 
wadinig  Ode: 

1.  Nin  ga-minag  kakina  j awend jige winan ,  minik  enenda- 
gosiwad  tchi  abadjitowad  bebaban  eindowadjin. 

2.  Wanakiwin  nin  ga-songissiton  endawad. 

3.  Nin  gad-abisiwimag  kakina  ima  o  sanagisiwiniwang 
(minik  ged-eji-kotagendamowagwen) . 

4.  Nin  ga-ganawenimag  weweni  epitch  bimadisiwad,  mem- 
indageapi  ge-nibowad. 

5.  Nin  ga-kitchi-jawendanan  kakina  od  ijitchigewiniwan. 

6.  Baiata-ijiwebisidjig  Nindeing  o  ga-mikanawa  wendjidji- 
wang  weiekwaiassinog  kijewadisiwin. 

7.  Tebinak  enamiadjig  ta-ani-songanamiawag. 

8.  Swanganamiadjig  eshkam  ta-ani-kitchi-mino-ijiwebisi- 

wag. 

9.  Nin  ga-jawendanan  kakina  iniw  wakaiganan,  ge-daji- 
aiamagak  mijisha  iw  nin  kitchitwa  Ninde  mesini tch igadeg , 
menadjitchigadeg  gaie. 

10.  Mekatewikwanaieg  nin  ga-minag  tchi  de-tangideebina- 
wad  iniw  go  maiamawi-mashkawideenidjin  matchi  anishinaben. 

11.  Igiw  ge-baba-ijitchigedjig  tchi  manadjitamagoian 
Ninde,  ta-ojibiigadeniwan  od  ijinikasowiniwan  Nindeing,  wika 
tchi  gassiigadessininig. 

12.  Ki  wawindamon  gaie,  epitch-kitchi-jawendjigeian 
Nindeing,  epitch  gaie  wi-wabandaiweian  nin  sagiiwewin  missi 
netawitomagak,  wi-minagwa  kakina  minik  ged-odapinamowad 
kitchitwa  Enkaristiwin  nitam  tchi  tchibaiatigogijigak  endasso- 
gisiss*  binish  jangasso-gisiss,  nin  jawendjigewin,  tchi  anwenind- 
isowad  api  wa-ishkwanamowadjin,  kawin  ta-nibossiwag  nin  jing- 
endjigewining,  kawin  gaie  tchi  bwa  odapinamowad  Sakremaian. 
Kawin  anisha  o  ga-nadjinijindansinawa  Ninde  iwapi  (mi  sa 
Ninde  o  gad-ojimoigonawa ,  wi-ani-nibowad) . 

Ninidjanissidog,  geget  kitchi  inendagwadon,  kitchi  min- 
wendagwadon  gaie  iniw  midasswi  ashi  nij  wawindamagewinan, 
Jesus  o  wawindamagewinan  ondji  igiw  gwaiak  menadjitodjig, 
saiagitodjig  gaie  Ode  ketchitwawendagwadinig. 

Anin  dashejissing  iniw  wawindamagewinan?  Geget  oniji- 
shinon,  debwewinagadon  gaie.  Kawin  anawi  mikigadessinon 
ningotchi  Kije-Manito  o  masinaiganing,  kawin  gaie  dibendag- 
wassinon  ima  anamie-debwewinang,  Jesus  ga-kikinoamagedjin 
gi-aiad  oma  aking.  Minotch  dash  kikendagosi  aw  banisid 
anamiekwe,  Margarite  Marie  Alacoque  apitchi  gi-debwed, 
gi-ikkitod  naningim:  Mi  iw  ga-ijid  Jesus  gi  wabandaid  wiiaw, 
mi  iw  gaie  ga-iji-wawindamawid  iwapi  gi-bi-ganojid.  Swangan- 
amiadjig  od  apenimonawan  iniw  midasswi  ashi  nij  wawindamage- 
winan,  Jesus  o  wawindamagewinan. 

Katolik  enamiadjig  o  manadjitonawa  gwaiak  Jesus  Ode 
bemadadinig,  iw  wiiawing  etenig,  iw  ga-minigosid  gi-anishinabe- 

wiigod  Wenijishinidjin-Maniton  ima  kitchitwa  Marian  wiiawin- 
ing,  mi  iw  menadjitowad,  mi  iw  enamietamowad. 

Bekish  dash  gaie  o  mikwendamowawan  Jesusan  o  kitchi 
jawendamideewinini.  Geget  kawin  wika  awiia  gi-ijideessi,  Jesus 
ejideed,  kawin  gaie  wika  awiia  iw  minik  o  gi-iji-jawenimassin 
anishinaben  ketimagisinidjin  gaie  baiata-ijiwebisinidjin,  Jesus 
ga-iji-jaweninad  gi-aiad  oma  ogidakamig,  keiabi  gaie  eji- 
jawenimad  kitchitwa  Eukaristiwining.  Bi-nasikawishig,  od  inan 
ima,  bi-nasikawishig  kakina  endashiieg  minik  kwetagi-anokiieg 
gaie  kwesigowanaieg,  ki  ga-minininim  dash  anwebiwin.  Oda- 
pinamadisoiog  nin  nabikagan  gaie  kikinaweienimishig;  nin 
bekadis  sa  gaie  nin  tabassenim  ejideeian,  ki  ga-mikanawa  dash 
anwebiwin  ki  tchitchagowang;  wenipanad  sa  nin  nabikagan  gaie 
nangan  nin  bimiwanan. 

Kawin  pijishig  Jesus  Ode  manadjitchigadessinini  kitchitwa 
Eukaristiwining,  mi  go  gaie  kakina  wiiaw,  o  miskwim,  o  Kije- 
Manitowiwin  gaie  menadjitchigadenig  ima.  Gwaiak  enamiadjig 
sa  o  manadjiawan  kakina  Jesusanaiawinid,  eji-Kije-Manitowinid, 
eji-anishinabewinid  gaie,  kawin  eta  Ode. 

Anin  dash  eji-deed  Jesus?  Kitchi  sagiigosi  sa  eji-deed. 
Kaginig  ima  Odeing  biskakonemagad  iw  ketchitwawendagwak 
sagiiwe-ishkote;  od  apitchi  kitchi  sagian  sa  Jesus  kaginig  Ossan, 
Kije-Maniton  Weossimimindjin,  o  kitchi  sagian  gaie  kakina  go 
bemadisinidjin  aking,  memindage  enamianidjin  saiagiigodjin, 
enokitagodjin  gaie.  Ga-apitch-sagiad  anishinaben,  gijigong 
gi-bi-ondjiba,  gi-bi-anishinabewid,  gi-nibo  gaie  ajideiatigong, 
wi-agwashimad  anishinaben  kagige  animisiwining  anamakamig, 
wi-gashkitamawad  gaie  kagige  jawendagosiwin  gijigong.  Geget 
kitchikijewadisi,  kitchi  minodee  gaie  Jesus. 

Jesus  Odeing  saiagiiwemagadinig  gi-sagidjidjiwan  iw 
miskwi  ketchitwawendagwak  wendji-agwashimindwa  gaie 
wendji-bimadjiindwa  ki  tchitchagonanig;  mi  iw  oshki-ijitwawini- 
miskwi.  Mi  wendji-ikkitong  Kije-Manito  o  masinaiganing: 
Jesus  ki  gi-sagiigonan  gaie  ki  gi-ondji-kisibiginigonan  ki  bata- 
dowininanin  ima  o  miskwiming. 

Jesus  Odeing  tanassag  gi-daji-nigimagad  kitchitwa  Euka- 
ristiwin.  Osam  sa  Jesus  Ode  o  sagiigonawa  anishinabeg;  mi 
ga-ondji-inendang  Jesus:  kebabe-gijig,  kekabe-tibik  gaie  nin 
wi-widj-aiawag  anishinabeg  ima  kitchitwa  Eukaristiwining,  gaie 


505 


nin  wi-minag  kawin  eta  anotch  wenijishingin  migiwewinan,  nin 
sa  tetibinawe  niiaw  nin  wi-minag,  nin  wi-ashamag. 

Jesus  Odeing  ondjimagad  kitchitwa  Anamessikewin.  Mi 
ima  Anamessike-adopowining  pegidenindisod  Jesns  ga-iji-pagi- 
denindisod  tchibaiatigong  gi-nibod,  mi  ima  gaie  geganodamo- 
nang  eji-anishinabewid.  Aiamagassinogiban  iw  ketchitwawen- 
dagwak  pagidjigewin,  jaigwa  mewija  da-gi-banadjitchigade  iw 
aki  gaie  go  igiw  bemadisidjig  aking  ondji  o  batadowiniwan. 
Anamessike-adopowining  ondji  bibagimagadini  Jesus  o  misk- 
wim,  tanassag  od  igon  Kije-Manito:  Jawendan,  Nosse,  jawen- 
dan  aki,  kego  banadjitoken  iw  aki,  waieshkat  ga-iji-banadjitoian 
gi-ijitoian  tchi  gimiwang  nimidana  dasso-gijig  gaie  nimidana 
dasso-tibik.  Jawendan  aki,  jawenim  gaie  ima  endanakidjig 
baiata-ijiwebisidjig.  Mij  ki  jawendjigewin  tchi  anwenindisowad, 
tchi  banadisissigwa  kagigekamig.  Mi  tanassag  ekkitomagadin- 
ig  Jesus  o  miskwim  Anamessike-adopowining,  dassing  enames- 
sikedjin  mekatewikwanaie 

Jesus  kitchi  tabassenimo  eji-deed.  Aiano-mamawi-ishpen- 
dagosid,  minotch  dash  o  gi-tabassendan  wiiaw  gi-ondadisid 
pijikiwigamigong,  gi-dapined  gaie  ajideiatigong.  Geget  kitchi 
tabassendamomagadini  Jesus  Ode;  apegish  mojag  wikwatchitoi- 
ang  tchi  ijideeiang,  win  ejideed. 

Jesus  kitchi  jawendamidee.  Api  ga-aiad  oma  aking,  mojag 
o  gi-mino-odapinan  baiata-ijiwebisinidjin,  ba-nasikagodjin.  O 
gi-mino-ganonan  Samariing  daji-ikwewan,  ga-kitchi-bata-bima- 
disinidjin;  o  gi-bonigidetawan  gaie  Marie-Magdalenan  ga-kitchi- 
matchi-ikwewinidjin,  ga-bi-nasikagodjin  dash,  ga-kitchi-mawi- 
nidjin  gaie  ondji  ishkweiang  o  matchi  ijiwebisiwinini.  Geget 
kitchi  jawendamidee. 

Anin  dash  ged-ijitchiged  enamiad  wi-mino-manadjitod 
kitchitwa  Ode  Jesus? 

1.  Nigan  kaginig  ta-wikwatchito  tchi  ijideed  Jesus  ejideed, 
mi  sa  ta-minodee,  ta-jawendamidee,  ta-binidee  gaie.  Mi  iw 
jawendjigewin  ge-kitchi-nandotamawad  Debendjigenidjin,  me- 
mindage  dassing  Jewendagosidjin,  mi  sa,  MOJAG  TCHI 
KIKINOWABANDANG  KITCHITWA  ODE  JESUS. 

2.  Minawa  gaie  ta-dibendagosi  kitchitwa  Ode  Jesus  widjin- 
diwining,  dassing  dash  wedapinamowadjin  igiw  anind  kitchitwa 
Eukaristiwin,  mi  go  gaie  win  tchi  odapinang,  mi  sa  abiding 
neningo-gisiss,  gonima  gaie  awashime  naningim. 

3.  Endasso-kigijeb  o  ga-pagidinamawan  Kije-Maniton  ka- 
kina  od  inendamowinan,  odijitchigewinan,  o  kotagitowinan  gaie, 
mamawi  kitchitwa  Ode  Jesus.  Kishpin  iw  dodang,  Jesus  o  ga- 
mino-odapinanan,  o  ga-jawendanan,  gaie  ningoting  gijigong  o 
ga-kitchi-mino-dibaanan  iniw  ijitchigewinan  gaie  ikkitowinan 
gaie  kotagisiwinan — Morning-offering . 

4.  Onijishin  gaie  neningo-gisiss  tchi  anamiang  ningo- 
dibaigan  ima  anamiewigamigong  enassamid  Jesus  kitchitwa 
Eukaristiwining  ebid — the  Iloly  Hour. 

5.  O  ga-gagwe-gashkian  iniw  anind,  gaie  winawa  tchi  ma- 
nadjitowad,  tchi  sagitowad  gaie  kitchitwa  Ode  Jesus;  ta-ojibii- 
gadeni  dash  od  ijinikasowin  ima  Jesus  Odeing  wika  tchi  gassi- 
igadessininig;  mi  ga-iji-wawindamaged  Jesus. 

6.  Endawad  o  gad-aiawan  anamie-masinitchiganan,  mi  sa 
Jesus  Ode  o  masinitchiganan.  Naningim  dash  o  ga-ganawaba- 
man  iniw  masinitchiganan,  wi-mikwendang,  wi-manadjitod  gaie 
kitchitwa  Ode  Jesus. 

Naningim  mikwendamawada  Jesus  o  wissagi-ishkideewin 
bekish  gaie  anamietawadanig  minik  nebowad  endasso-gijigak. 
Enigokodeeiang  ikkitoda  mandan  anamiewin  endasso-gijigak 
tchi  widokawangwa  igiw  eshkwanamodjig,  tchi  ondji  gashkita- 
mawangwa  wenijishing  nibowin. 

Ninidjaniss!  Kitchi  gaganodamaw  wa-nibodjig!  Kishpin 
enigokodeeian  anamietawadwa,makija  endasso-gijigak  ki  ga-gash- 
kitamawag  nibiwa  kidj-anishinabeg  iw  kitchi  jawendjigewin  tchi 
mino  nibowad.  Kishpin  dash  ijitoian  ganage  bejig  otchitchago- 
ma  tchi  bimadjiind  endasso-gijigak,  iw  kitchi  gaganodamawad, 
neningo-kikinonowin  ta-nisswakosiwag  ashi  ningotwassimidana 
ashi  nanan  otchitchagomag  ge-kagige-bimadjiindjig  !  Mi- 
dasso-bibon  dash  3650  kidj-anishinabe  ta-ondji-bimadjiawag 
ki  gaganodamagewin!  Geget  kitchi  kishkijigewin  iw!  Geget 
kagigekamig  ki  gad-ondji-minawanigwendam  gijigong! 

ANAMIEWIN. 

Jesus  ketchi-jawendamideeian,  aiapitchi-sagiadwa  otchitcha- 
gomag,  ondji  ki  wissagi-ishkideewin  gaie  o  kashkendamowin  aw 
banisid  Kiga,  kid  ondji  pagossenimin  tchi  kisiiabawanadwa  ima 
ki  kitchitwa  Miskwiming  kakina  baiata-ijiwebisidjig  enigokwag 
aki  jaigwa  weiekwanamodjig,  nongom  gijigak  ge-nibodjig. 
Mi  ge-ing. 

Kitchitwa  Ode  Jesus,  jawenim  wa-nibodjig! 

Kitchitwa  Marie,  wegimik  Kije-Manito,  widokaw  epitchi- 
wimagak  kid  anamiewinan!  Mi  ge-ing. 

Gaganodamawadanig  wa-nibodjig!  Enigokodeeiang  gaga- 
nodamawadanig!  Endasso-gijigak  gaganodamawadanig! 

Mikwendamawada  Jesus  o  wissagi-ishkideewin,  ga-iji-ani- 
mendang,  ga-iji-wissagendang  gaie,  nisso-dibaigan  gi-agodjing 
tchibaiatigong,  wi-kagige-bimadjiad  otchitchagoman.  Pagidi- 
namawada  Kije-Manito  Jesus  o  makiigowinan,  Jesus  o  miskwim, 
Jesus  od  ishkideewin  tchibaiatigong  ondji  igiw  eshkwanamodjig 
tchi  mino  nibowad,  Kije-Manito  o  jawendjigewin  tchi  giginewad. 
Geget  kitchi  nanisanisiwag! 

Endasso-gijigak  gega  ningotwak  dasso-midasswakosiwag 
igiw  weiekwanamodjig,  naiasikawadjig  debakonigowadjin  Kije- 
Maniton,  maiadjikangigkagige  aiawin,  kagige  bimadisiwin,  kema 
gaie  wedi  ishpiming  gijigong  megwe  anjeniwag  gaie  ketchitwa- 
wendagosidjig; — kema  gaie  ima  anamakamig  kagige  ishkoteng 
megwe  matchi  manitog  gaie  metchi-ijiwedisidjig  anishinabeg 
ima  endanakisodjig. 

Jewendamideeieg  enamiaieg,  Jesus  Ode  ki  nanandomigona- 
wa  tchi  anamietawegwa  wa-nibodjig,  iw  sa  Odeima  ga-wissaagen_ 
damomagak  ondji  igiw  ketimagisidjig  otchitchagomag.  .  Mi  sa 
eta  eji-manesiwad  wi-ijassigwa  kagige  ishkoteng,  mino  Anamie- 
Anwenindisowin,  kema  gaie  gwaiak  Anamie-kashkendamiidiso- 
win  (a  good  Confession,  or  at  least  perfect  contrition).  Nando- 
tamawig  Jesus  ganage  bejig  iniw  nij  jawendjigewinan,  mi  sa 
weweni  tchi  webinigewad,  kishpin  iji  gashkitowad  iw  tchi 
ijitchigewad;  gashkitossigwa  dash  tchi  webinigewad,  ganage 
odeiwang  tchi  ondji  kashkendamowad  o  batadowiniwan.  Nan- 
dotamog  dash  iw  jawendjigewin  hejidine!  JVongom  igo  nando- 
tamog! 

Kishpin  kitchi  anamietawegwa  wa-ishkwanamodjig  endasso- 
gijigak,  kitchi  nibiwa  o  tchitchagomag  ki  ga-gashkitamawawag 
wenijishing  nibowin  gaie  kagige  jawendagosiwin  gijigong,  ta- 
kitchi-batainad  dash  ki  dibaamagowiniwa  gijigong. 


GAGANODAMAWIG  WA-NIBODJIGI 


V 

NAGAMONAN  TCHI  MANADJITONG  KITCHITWA 
ODE  JESUS. 


I. 

1.  Jesus  Ode,  mi  go  nongom  memwetch 

Tchi  apitchi  jawendjigeian 
Eji-kijewadisiian 

Wabandaiwen  nong-om,  Jesus  Ode. 

2.  Mikwendan  sa  mi  anishinabeg- 

Jaig’wa  gfo  ga-gishpinanadwa, 

Ki  miskwim  ki  gi-migiwen 

Tchi  wi-gishpinanadwa,  Jesus  Ode. 

3.  Jesus  Ode,  kego  webinaken, 

Mij  tchi  gwaiak  anwenindisowad, 
Andjitamaw  odeiwan. 

Tchi  wi-sagiikwa,  Jesus  Ode. 

II. 

1.  Jesus  ga-minodeeian 

Ondjita  ki  jawenimag 
Minik  ga-dibenimadwa, 

Ka  dash  ki  sagiigossig. 

2.  Kideing  ojitchigade 

Ga-songang  inawendiwin, 

Kideing  jawendjigewin 

Ondjidjiwan  nendotaming. 

3.  Kide  Jesus  pakakoshkag 

Mi  sa  ga-inenimoian, 

Nin  gad-iji-kikendagos 

Anishinabe  sagiag. 

4.  Gi-pagidjigeian  kiiaw, 

Mi  ga-ijinag'wak  Kide, 

Mi  sa  gaie  eni-diian 

Mojag  Eukaristiwining 

5.  Sag-iig-  saiagiineg 

Sagiig  bemadjiineg, 

Odeing  abitawada, 

Kaginig  tchi  wi-sagiang. 

